**OPETUSSUUNNITELMA**

Helsingin normaalilyseo

2021

**Nimi** Helsingin normaalilyseon lukion opetussuunnitelma

**Kunta** Helsinki

Hyväksymispäivämäärä 25.5.2021

Täydennykset käsitelty 24.5.2023 ja 10.6.2025 (tiedekuntaneuvostossa oppimisen tuen osalta.) Muutokset voimaan 1.8.2025 alkaen.

**SISÄLTÖ**

Sisältö ………………………………………………………………………………………………………………………………………………. 2

1 Opetussuunnitelman laatiminen ja sisältö …………………………………………………………................................ 4

1.1 Opetussuunnitelman laatiminen ………………………………………………………………………………………………… 4

1.2 Opetussuunnitelman sisältö ……………………………………………………………………………………………………….. 5

2 Lukiokoulutuksen tehtävä ja arvoperusta …………………………………………………………………………………………. 6

2.1 Lukiokoulutuksen tehtävä ……………………………………………………………………………………………………………. 6

2.2 Lukiokoulutuksen arvoperusta ……………………………………………………………………………………….……………. 7

3 Opetuksen toteuttaminen ………………………………………………………………………………………………………………… 8

3.1 Opintojen rakenne ……………………………………………………………………………………………………………………… 8

3.2 Oppimiskäsitys ……………………………………………………………………………………………………………………………. 8

3.3 Opiskeluympäristöt ja menetelmät ……………………………………………………………………………………………...9

3.3.1 Opiskeluympäristöt ……………………………………………………………………………………………………………… 9

3.3.2 Opiskelumenetelmät………………………………………………………………………………………..…………………..10

3.4 Toimintakulttuuri …………………………………………………………………………………………………….…………………….11

3.5. Kodin ja oppilaitoksen yhteistyö…………………………………………………………………………………………………….13

3.6. Korkeakoulut, työelämä ja kansainvälisyys…………………………………………………………………………………….14

4 Opiskelijan ohjaus ja tukeminen………………………………………………………………………………………………………..

4.1 Ohjaus …………………………………………………………………………………………………………………………………………. 16

4.2 Erityisopetus ja muu oppimisen tuki …………………… .......................................................................... 19

4.3 Opiskeluhuolto ……………………………………………………………………………………………………………………………. 24

4.3.1 Opiskeluhuollon keskeiset periaatteet ……………………………………………………………………………….. 24

4.3.2 Opiskeluhuollon suunnitelmat ja niiden laatiminen ……………………………………………………………. 28

4.4 Suunnitelma kurinpitokeinojen käyttämisestä ja niihin liittyvistä menettelyistä …………………………… 30

4.5 Kieleen ja kulttuuriin liittyviä kysymyksiä …………………………………………………………………………………….. 31

5 Opiskelijan oppimisen ja osaamisen arviointi …………………………………………………………………………………… 32

5.1 Arvioinnin tavoitteet ja tehtävät lukiokoulutuksessa…………………………………………………………………… 32

5.2 Opintojakson arviointi ………………………………………………………………………………………………………………… 33

5.2.1 Numeroarvosanat ja suoritusmerkinnät ……………………………………………………………………………… 33

5.2.2 Itsenäisesti suoritettavat opinnot ……………………………………………………………………………………….. 35

5.2.3 Suullisen kielitaidon arviointi ……………………………………………………………………………………………… 35

5.2.4 Opinnoissa edistymisen seuranta yhteistyössä huoltajien kanssa ……………………………………….. 35

5.2.5 Osaamisen tunnustaminen ja opintojen hyväksilukeminen …………………………………………………. 36

5.2.6 Laaja-alaisen osaamisen arviointi ………………………………………………………………………………………… 37

5.3 Oppiaineen oppimäärän arviointi ……………………………………………………………………………………………….. 37

5.4 Lukion oppimäärän suoritus ……………………………………………………………………………………………………….. 38

5.5 Muutoksenhaku arviointia koskevaan päätökseen ja oppimäärän suorittamiseen

liittyvä oikaisuvaatimus ……………………………………………………………………………………………………………………. 39

5.6 Todistukset ja niihin merkittävät tiedot ………………………………………………………………………………………. 39

5.7 Arviointiin liittyvät paikallisesti päätettävät asiat ………………………………………………….. ……………………. 42

6 Oppimistavoitteet ja opetuksen keskeiset sisällöt ……………………………………………………………………………. 42

6.1 Opetuksen yleiset tavoitteet ………………………………………………………………………………….…………………… 42

6.2 Laaja-alainen osaaminen ………………………………………………………………………………………..………………….. 44

6.3 Äidinkieli ja kirjallisuus ………………………………………………………………………………………………………………… 44

6.3.1 Suomen kieli ja kirjallisuus –oppimäärä ……………………………………………………………………………….. 50

6.3.2 Suomi toisena kielenä ja kirjallisuus – oppimäärä ………………………………………………………………… 57

6.4 Toinen kotimainen kieli, ruotsi ……………………………………………………………………………………………………… 65

6.4.1 Ruotsi, A-oppimäärä ……………………………………………………………………………………………………………….. 69

6.4.2 Ruotsi, B1-oppimäärä ……………………………………………………………………………………………………..………. 75

6.4.3 Ruotsi, B3-oppimäärä …………………………………………………………………………………………………..…………. 79

6.5 Vieraat kielet ……………………………………………………………………………………………………………………………….. 83

6.5.1 Vieraat kielet, englanti, A-oppimäärä …………………………………………………………………………..…………. 88

6.5.2 Vieraat kielet, ranska, A-oppimäärä ……………………………………………………………………………..…………. 95

6.5.3 Vieraat kielet, ranska, saksa ja venäjä, B2- ja B3-oppimäärät …………………………………………………… 98

6.5.4 Vieraat kielet, latina, B2- ja B3-oppimäärät …………………………………………………………………………….. 104

6.6 Matematiikka ………………………………………………………………………………………………………………………………. 109

6.6.1 Matematiikan yhteinen opintokokonaisuus………………………………………………………………………………. 111

6.6.2 Matematiikan pitkä oppimäärä ………………………………………………………………………………………………… 112

6.6.3 Matematiikan lyhyt oppimäärä ………………………………………………………………………………………………… 120

6.7 Biologia …………………………………………………………………………………………………………………………………………. 127

6.8 Maantiede …………………………………………………………………………………………………………………………………….. 135

6.9 Fysiikka …………………………………………………………………………………………………………………………………………. 143

6.10 Kemia ……………………………………………………………………………………………………………………………..…………… 153

6.11 Filosofia …………………………………………………………………………………………………………………………..………….. 162

6.12 Psykologia ……………………………………………………………………………………………………………………................. 168

6.13 Historia ……………………………………………………………………………………………………………………………………….. 178

6.14 Yhteiskuntaoppi ………………………………………………………………………………………………………………………….. 188

6.15 Uskonto ………………………………………………………………………………………………………………………………………. 195

6.15.1 Evankelisluterilainen uskonto ………………………………………………………………………………………………… 198

6.15.2 Ortodoksinen uskonto ……………………………………………………………………………………………………………. 204

6.16 Elämänkatsomustieto …………………………………………………………………………………………………………………. 211

6.17 Terveystieto …………………………………………………………………………………………………………………………………. 220

6.18 Liikunta ………………………………………………………………………………………………………………………………………… 226

6.19 Musiikki ……………………………………………………………………………………………………………………………………….. 234

6.20 Kuvataide …………………………………………………………………………………………………………………………………….. 240

6.21 Opinto-ohjaus ………………………………………………………………………………………………………………………………. 249

6.22 Temaattiset opinnot ……………………………………………………………………………………………………………………. 252

6.23 Koulun muut valinnaiset opinnot ………………………………………………………………………………………………… 254

6.23.1 Teatteri-ilmaisu ........................................................................................................................... 254

6.23.2 Englanti ja maantiede ………………………………………………………………………………………………………….... 255

6.23.3 Yrittäjyyskasvatus ………………………………………………………………………………………………………………….. 255

6.23.4 Kotitalous ………………………………………………………………………………………………………………………………. 255

6.23.5 Käsityö …………………………………………………………………………………………………………………………………… 256

6.23.6 Yhteiset koulukohtaiset valinnaiset opinnot …………………………………………………………………………… 257

6.24 Lukiodiplomit ………………………………………………………………………………………………………………………………. 259

6.24.1 Teatterin lukiodiplomi ……………………………………………………………………………………………………………. 259

6.24.2 Liikunnan lukiodiplomi …………………………………………………………………………………………………………… 259

6.24.3 Musiikin lukiodiplomi …………………………………………………………………………………………………………….. 260

6.24.4 Kuvataiteen lukiodiplomi ……………………………………………………………………………………………………….. 261

6.24.5 Kotitalouden lukiodiplomi …………………………………………………………………………………………………….. 261

6.24.6 Käsityön lukiodiplomi ……………………………………………………………………………………………………………. 262

LIITTEET ………………………………………………………………………………………………………………………………………………. 263

Liite 1 Valtioneuvoston asetus lukiokoulutuksesta ………………………………………………………………………………. 264

Liite 2 Kehittyvän kielitaidon tasojen kuvausasteikko ………………………………………………………………………….. 274

Liite 3 Matematiikan oppimäärän vaihtamisen lomake ………………………………………………………………………. 284

**1. Opetussuunnitelman laatiminen ja sisältö**

**1.1 Opetussuunnitelman laatiminen**

Lukiokoulutuksen opetussuunnitelmajärjestelmän osia ovat

* lukiolaki (714/2018)
* valtioneuvoston asetus lukiokoulutuksesta (810/2018)
* Opetushallituksen määräys lukion opetussuunnitelman perusteista
* koulutuksen järjestäjän hyväksymä opetussuunnitelma
* vuosittain laadittava opetussuunnitelmaan perustuva suunnitelma.

Opetussuunnitelma on laadittu näiden lukion opetussuunnitelman perusteiden mukaan. Lukiokoulutus on kokonaisuus, jossa eri toimintojen tavoitteet ja sisällöt liittyvät yhteen ja muodostavat opetuksen ja toimintakulttuurin perustan. Tämän vuoksi lukion opetussuunnitelman perusteet sisältävät tavoitteita, keskeisiä sisältöjä ja opiskelijan oppimisen arviointia koskevien määräysten lisäksi niiden ymmärtämistä avaavaa tekstiä. Tekstin muodosta ilmenee, onko kyseessä velvoittava määräys vai sitä tarkentava tai selittävä teksti.

Paikallisessa opetussuunnitelmassa päätetään lukion opetus- ja kasvatustyöstä. Koulutuksen järjestäjä laatii vuosittain hyväksymäänsä opetussuunnitelmaan perustuvan suunnitelman opetuksen käytännön järjestämisestä. Opiskelija laatii oppilaitoksen opetus- ja ohjaushenkilöstön tuella henkilökohtaisen opintosuunnitelman, joka sisältää opiskelusuunnitelman, ylioppilastutkintosuunnitelman sekä jatko-opinto- ja urasuunnitelman.

Paikallista opetussuunnitelmaa laadittaessa on otettu huomioon muiden oppilaitosten opetustarjonta sekä lukion toimintaympäristö, paikalliset osaamisvahvuudet ja erityisresurssit. Käytännön yhteistyö eri alojen asiantuntijoiden kanssa lisää opiskelun elämänläheisyyttä ja syvällisyyttä. Opetussuunnitelmaa laadittaessa on myös ajankohtaistettu lukion opetussuunnitelman perusteissa määrättyjä asioita.

Lukiolain (714/2018) 13 §:n mukaan opiskelijan mahdollisuus suorittaa lukiokoulutuksen oppimäärään sisältyvät opinnot kolmessa vuodessa pyritään turvaamaan järjestämällä opintojen eteneminen joustavasti ja tarjoamalla tarvittava oppimisen ja opiskelun tuki. Paikallinen opetussuunnitelma on laadittu siten, että se antaa opiskelijalle mahdollisuuden yksilöllisiin opintoja koskeviin valintoihin omassa oppilaitoksessaan sekä halutessaan myös muissa oppilaitoksissa ja korkeakouluissa.

Paikallinen opetussuunnitelma on laadittu yhteistyössä lukion henkilöstön, opiskelijoiden, opiskelijoiden huoltajien sekä säännösten edellyttämiltä osin lisäksi kunnan sosiaali- ja terveydenhuollon toimeenpanoon kuuluvia tehtäviä hoitavien viranomaisten kanssa. Yhteistyötä opetussuunnitelman laatimisessa on tehty myös muiden koulutuksen järjestäjien ja eri sidosryhmien kanssa. Opetussuunnitelmaa on laadittu eri aineryhmissä ja koulun työryhmissä. Ennen opetussuunnitelman hyväksymistä koulutuksen järjestäjä on kuullut lukion opiskelijakuntaa ja henkilöstöä sekä varannut lukion kaikille opiskelijoille mahdollisuuden ilmaista mielipiteensä siitä. Yhteistyöllä eri tahojen kanssa on pyritty varmistamaan lukiokoulutuksen korkeatasoisuus, yhteiskunnallinen merkittävyys sekä koko yhteisön sitoutuminen yhdessä määriteltyihin tavoitteisiin ja toimintatapoihin.

Paikallista opetussuunnitelmaa laadittaessa on pyritty ratkaisuihin, jotka kehittävät lukion toimintakulttuuria, tukevat opiskelijoiden hyvinvointia, jaksamista ja osallisuutta sekä monipuolistavat vuorovaikutusta lukion sisällä ja ympäröivän yhteiskunnan kanssa.

**1.2 Opetussuunnitelman sisältö**

Koulun opetussuunnitelma sisältää tietoa seuraavista osa-alueista:

* lukion toiminta-ajatus ja arvopainotukset
* oppimiskäsitys, opiskeluympäristöt ja ‑menetelmät
* lukion toimintakulttuurin pääpiirteet
* koulutuksen järjestäjän hyväksymä lukion tuntijako
* lukion kieliohjelma
* itsenäisen opiskelun periaatteet
* laaja-alaisen osaamisen osa-alueet
* oppiaineen tehtävä, oppiaineen opetuksen yleiset tavoitteet ja arviointi
* opintojaksojen tavoitteet ja keskeiset sisällöt sekä laaja-alaisen osaamisen tavoitteiden toteutuminen ja arviointi opintojaksoittain
* kodin ja oppilaitoksen yhteistyön toteuttaminen
* ohjaussuunnitelma
* oppimisen ja opiskelun tukea tarvitsevien opiskelijoiden opetus
* kieli- ja kulttuuriryhmien opetus
* yhteistyö muiden lukioiden ja ammatillisten oppilaitosten kanssa
* yhteistyö yliopistojen, ammattikorkeakoulujen ja muiden oppilaitosten sekä muiden tahojen kanssa
* kansainvälinen yhteistyö
* työelämäyhteistyö
* opiskeluhuolto
* opiskelijan oppimisen ja osaamisen arviointi
* toiminnan jatkuva kehittäminen ja arviointi.

**2 Lukiokoulutuksen tehtävä ja arvoperusta**

**2.1 Lukiokoulutuksen tehtävä**

Lukiokoulutuksen tehtävänä on laaja-alaisen yleissivistyksen vahvistaminen. Lukiokoulutuksessa otetaan huomioon alle 18-vuotiaita opiskelijoita koskien lapsen edun ensisijaisuus opetusta ja koulutusta suunniteltaessa, järjestettäessä ja siitä päätettäessä (lukiolaki 714/2018, 2 § 2 mom., muutettu lailla 165/2022). Lapsen edun ensisijaisuus huomioidaan kaikessa johtamisessa kokonaisvaltaisesti.

Helsingin normaalilyseon lukion tehtävänä on kouluttaa laajasti sivistyneitä kansalaisia. Yliopistollisena harjoittelukouluna korostamme oppimisen ja aktiivisen tiedonrakentamisen yhteyttä. Normaalilyseossa jokaisella on oikeus hyvään oppimiseen ja oppijana kehittymiseen sekä henkiseen kasvuun ja sivistymiseen. Koulu tukee opiskelijoiden pyrkimyksiä oman elämänsä hallintaan. Koulun toiminta mahdollistaa jokaisen opiskelijan kasvun vastuulliseksi yhteiskunnan jäseneksi. Normaalilyseossa kunnioitetaan jokaisen ihmisarvoa ja ylläpidetään tasa-arvoa. Koulussa arvostetaan suomalaisen kulttuurin ohella jokaisen omaa kulttuuritaustaa sekä edistetään kulttuurien välistä vuorovaikutusta. Koulu sitoutuu toiminnassaan kestävään kehitykseen sekä vastuuseen ympäristöstä ja tulevaisuudesta.

Kannustamme opiskelijoitamme itsenäiseen ja kriittiseen ajatteluun sekä tutkivaan oppimiseen ja tieteelliseen ajatteluun. Korostamme tiedon käsittelyä pelkän tiedon hankinnan sijasta. Pidämme tietojen ja taitojen soveltamista tärkeämpänä kuin muistamista. Lukiomme kannustaa ja ohjaa jokaista omien henkilökohtaisten vahvuuksiensa tunnistamiseen.

Normaalilyseon lukiokoulutuksessa korostuu laaja-alaisen yleissivistyksen vahvistaminen. Yleissivistys koostuu arvoista, tiedoista, taidoista, asenteista ja tahdosta, joiden avulla opiskelijat osaavat toimia vastuullisesti, myötätuntoisesti, yhteisöllisesti ja menestyksekkäästi. Lukioaikana opiskelija kartuttaa ihmistä, kulttuureja, luontoa ja yhteiskuntaa koskevaa tietoa ja osaamista. Lukio-opetus harjaannuttaa opiskelijaa ymmärtämään elämässä ja maailmassa vallitsevia riippuvuuksia sekä jäsentämään ja hallitsemaan laaja-alaisia ilmiöitä ja kokonaisuuksia.

Lukiokoulutuksella on sekä opetus- että kasvatustehtävä. Lukiokoulutuksen aikana opiskelija rakentaa identiteettiään, ihmiskäsitystään, maailmankuvaansa ja -katsomustaan sekä paikkaansa maailmassa. Samalla opiskelija kehittää suhdettaan menneisyyteen ja suuntautuu tulevaisuuteen. Lukiokoulutus syventää opiskelijan kiinnostusta tieteiden ja taiteiden maailmaan sekä kehittää valmiuksia työelämään ja työhön.

Lukiokoulutus rakentuu perusopetuksen oppimäärälle. Se antaa yleiset jatko-opintovalmiudet yliopistoihin, ammattikorkeakouluihin ja lukion oppimäärään perustuvaan ammatilliseen koulutukseen. Lukiossa hankittuja tietoja ja taitoja osoitetaan lukion päättötodistuksella, ylioppilastutkintotodistuksella, lukiodiplomeilla ja muilla näytöillä. Lukiokoulutus ohjaa opiskelijaa tulevaisuuden suunnitelmien laadintaan ja elinikäiseen oppimiseen.

**2.2 Arvoperusta**

Helsingin normaalilyseon lukio-opetuksen perustana on suomalainen sivistysperinne, jonka mukaan opiskelu ja oppiminen uudistavat yhteiskuntaa ja kulttuuria. Sivistys on yksilöiden ja yhteisöjen taitoa tehdä ratkaisuja eettisen pohdinnan, toisen asemaan asettumisen ja tietoon perustuvan harkinnan avulla. Sivistykseen kuuluu taito ja tahto käsitellä inhimillisten pyrkimysten ja vallitsevan todellisuuden välisiä ristiriitoja eettisesti, myötätuntoisesti ja ratkaisuja etsimällä. Sivistys ilmenee huolenpitona, avarakatseisuutena, laaja-alaisena todellisuuden hahmottamisena ja sitoutumisena toimintaan myönteisten muutosten puolesta. Lukion sivistysihanteena on pyrkimys totuuteen, inhimillisyyteen ja oikeudenmukaisuuteen. Lukio-opetus kehittää eettistä osaamista käsittelemällä arvojen ja todellisuuden välisiä jännitteitä.

Opetuksen perustana on elämän ja ihmisoikeuksien kunnioitus sekä ihmisarvon loukkaamattomuus. Opiskelija muodostaa lukioaikanaan jäsentyneen käsityksen perus- ja ihmisoikeuksien taustalla olevista arvoista, keskeisistä perus- ja ihmisoikeusnormeista sekä näitä oikeuksia edistävistä toimintatavoista. Lukio-opetus pohjautuu keskeisiin ihmisoikeussopimuksiin, kuten Lapsen oikeuksien sopimukseen.

Opetus edistää tasa-arvoa ja yhdenvertaisuutta sekä kestävää hyvinvointia ja demokratiaa. Lukio-opetus on opiskelijoita uskonnollisesti, katsomuksellisesti ja puoluepoliittisesti sitouttamatonta, eikä sitä saa käyttää kaupallisen vaikuttamisen välineenä. Lukio-opetus kannustaa pohtimaan suomalaisen yhteiskunnan ja kansainvälisen kehityksen mahdollisuuksia, vaihtoehtoja ja epäkohtia. Osallisuus, toimijuus ja yhteisöllisyys korostuvat kaikessa lukion toiminnassa.

Opetuksessa ymmärretään kestävän elämäntavan ja ekososiaalisen sivistyksen välttämättömyys sekä rakennetaan osaamisperustaa ympäristön ja kansalaisten hyvinvointia edistävälle taloudelle. Opiskelija ymmärtää oman toimintansa ja globaalin vastuun merkityksen luonnonvarojen kestävässä käytössä, ilmastonmuutoksen hillinnässä ja luonnon monimuotoisuuden säilyttämisessä. Lukio-opetus kannustaa kansainväliseen yhteistyöhön ja maailmankansalaisuuteen YK:n kehitystavoitteiden suunnassa.

Helsingin normaalilyseon lukio on yhteisö, jossa monista kieli-, katsomus- ja uskontotaustoista tulevilla ihmisillä on mahdollisuus tunnistaa yhteisiä hyvän elämän arvoja ja periaatteita sekä harjaantua yhteistyöhön. Lukiossa kannustetaan keskinäiseen välittämiseen ja huolenpitoon. Luovuutta, aloitteellisuutta, rehellisyyttä ja toiminnallisuutta arvostetaan. Inhimillinen ja kulttuurinen moninaisuus nähdään rikkautena ja luovuuden lähteenä. Kulttuuriperintöjä vahvistetaan välittämällä, arvioimalla ja uudistamalla niihin liittyvää tietoa ja osaamista.

**3 Opetuksen toteuttaminen**

**3.1 Opintojen rakenne**

Nuorille tarkoitetun lukiokoulutuksen oppimäärän laajuus on 150 opintopistettä. Lukio-opinnot muodostuvat lukiokoulutuksesta annetun valtioneuvoston asetuksen (810/2018) liitteen 1 mukaisista pakollisista ja valtakunnallisista valinnaisista opinnoista, joita koulutuksen järjestäjän tulee tarjota opiskelijalle. Valtioneuvoston asetuksen mukaisia valtakunnallisia valinnaisia opintoja nuorille tarkoitetun lukiokoulutuksen oppimäärään tulee sisältyä vähintään 20 opintopistettä. Oppimäärään voi lisäksi sisältyä lukiodiplomeita ja muita valinnaisia opintoja koulutuksen järjestäjän päättämällä tavalla.

Opetushallitus on laatinut lukion opetussuunnitelman perusteet lukiokoulutuksesta annetun valtioneuvoston asetuksen liitteessä 1 tarkoitettuihin pakollisiin ja valtakunnallisiin valinnaisiin opintoihin lukuun ottamatta temaattisia opintoja. Lisäksi Opetushallitus on laatinut opetussuunnitelman perusteet lukiodiplomeihin. Lukiodiplomien laajuus on kaksi opintopistettä.

Helsingin normaalilyseossa voi suorittaa lukiodiplomeja ainekohtaisesti määritellyllä tavalla.  Koulu päättää, minkä laajuisina opintojaksoina opinnot tarjotaan opiskelijalle.

 Koulun opetussuunnitelmassa määritellään, missä järjestyksessä oppiaineen opinnot suoritetaan ja miten ne jaetaan opintojaksoihin.

**3.2 Oppimiskäsitys**

Opetussuunnitelman perusteet pohjautuvat oppimiskäsitykseen, jonka mukaan oppiminen on seurausta opiskelijan aktiivisesta, tavoitteellisesta ja itseohjautuvasta toiminnasta. Oppimisprosessin aikana opiskelija tulkitsee, analysoi ja arvioi eri muodoissa esitettyä informaatiota ja tietoa ja liittää ne aikaisempiin tietoihinsa ja kokemuksiinsa. Opiskelija kehittää myös omaksumiensa tietojen perusteella ratkaisuja, ja kykenee luomaan myös uusia kokonaisuuksia, joissa hän voi yhdistellä jo oppimiaan tietoja ja taitoja uudella tavalla. Ohjaus ja rakentava palaute vahvistavat itseluottamusta ja auttavat opiskelijaa asettamaan omia tavoitteita, kehittämään ajatteluaan ja työskentelemään tarkoituksenmukaisella tavalla.

Oppiminen tapahtuu vuorovaikutuksessa muiden opiskelijoiden, opettajien, opetusharjoittelijoiden, asiantuntijoiden sekä mahdollisten muiden koulun toimintaa tukevien yhteisöjen kanssa. Se on monimuotoista ja sidoksissa siihen toimintaan, tilanteeseen ja kulttuuriin, jossa se tapahtuu. Oppimisprosessissa tietoa voidaan saada kaikkien eri aistien välityksellä. Kieli ja sen rakenteet ovat olennainen väline oppimisessa.

Lukio-opinnoissa opiskelijaa ohjataan havaitsemaan käsitteiden, tiedonalojen ja osaamisen välisiä yhteyksiä, liittämään niitä aiemmin oppimiinsa ja soveltamaan näitä tietoja ja taitoja muuttuvissa tilanteissa.  Oppimisprosesseistaan tietoiset opiskelijat osaavat arvioida ja kehittää opiskelu- ja ajattelutaitojaan sekä toimia opinnoissaan vähitellen yhä itseohjautuvammin. Näin kehittyvät myös elinikäisen oppimisen edellyttämät taidot. Opintoihin liittyvät onnistumisen kokemukset ja ohjaus vahvistavat uskoa omiin mahdollisuuksiin ja parantavat opiskelumotivaatiota.

**3.3 Opiskeluympäristöt ja -menetelmät**

Lukion opiskeluympäristöjä ja -menetelmiä koskevien ratkaisujen lähtökohtana ovat oppimiskäsitys sekä opetukselle asetetut tavoitteet. Opiskeluympäristöjen kehittämisessä ja menetelmien valinnassa otetaan huomioon myös opiskelijoiden erilaiset lähtökohdat ja edellytykset, kiinnostuksen kohteet, näkemykset ja yksilölliset tarpeet sekä tulevaisuuden ja työelämän asettamat tarpeet.

**3.3.1 Opiskeluympäristöt**

Helsingin normaalilyseon monipuoliset, turvalliset ja kulttuurihistoriallisesti inspiroivat opiskeluympäristöt edistävät opiskelumotivaatiota, rikastuttavat opiskeluun liittyviä kokemuksia ja kannustavat kestävän kehityksen mukaiseen toimintaan. Hyvä opiskeluympäristö tukee sekä vuorovaikutusta ja yhdessätyöskentelyä että itsenäistä opiskelua. Opiskeluympäristöjen suunnittelussa kiinnitetään huomiota saavutettavuuteen ja esteettömyyteen. Perinteikäs koulurakennus asettaa esteettömyydelle kuitenkin omat haasteensa. Opiskelijoita aktivoidaan kehittämään opiskeluympäristöjään.

Rakennettuja tiloja ja luontoa hyödynnetään opiskelussa siten, että luova ajattelu ja tutkimiseen perustuva opiskelu on mahdollista. Yliopistojen, ammattikorkeakoulujen ja muiden oppilaitosten, kirjastojen, liikunta- ja luontokeskusten, kansalaisjärjestöjen sekä taide- ja kulttuurilaitosten tiloja, materiaaleja ja asiantuntemusta hyödynnetään niin kansallisesti kuin kansainvälisesti. Oppimiseen tarjotaan tilaisuuksia myös autenttisissa työympäristöissä, kuten yrityksissä tai muissa työelämän organisaatioissa. Helsingin normaalilyseon keskeinen sijainti antaa yhteistyöhön hyvät mahdollisuudet. Opiskeluympäristöjä laajennetaan oppilaitoksen ulkopuolelle myös tieto- ja viestintäteknologian avulla.

Opiskelijaa ohjataan hyödyntämään digitaalisia opiskeluympäristöjä, oppimateriaaleja ja työvälineitä tiedon hankintaan, käsittelyyn ja arviointiin sekä tuottamiseen ja jakamiseen. Yksilöllistä etenemistä, henkilökohtaisia oppimispolkuja ja osaamisen kehittymistä voidaan tukea tarjoamalla opiskelijalle mahdollisuuksia suorittaa opintoja myös verkko-opiskeluna.

Itsenäistä opiskelua järjestettäessä otetaan huomion opiskelijan edellytykset suorittaa opintoja opetukseen osallistumatta sekä hänen ohjauksen ja tuen tarpeensa.

**3.3.2 Opiskelumenetelmät**

Lukiossa käytetään monipuolisia opetus-, ohjaus- ja opiskelumenetelmiä, joilla on yhteys oppiaineiden käsitteelliseen ja menetelmälliseen osaamiseen. Opetusta koskevilla ratkaisuilla tuetaan kokonaisuuksien hallintaa ja oppiainerajat ylittävää osaamista. Tutkimiseen, kokeilemiseen ja ongelmanratkaisuun perustuvat opiskelumenetelmät edistävät oppimaan oppimista ja kehittävät kriittistä ja luovaa ajattelua.

Opiskelijalle tarjotaan mahdollisuuksia työskentelyyn, joka kytkee opiskeltavat tiedot ja taidot sekä hänen kokemuksiinsa että ympäristössä ja yhteiskunnassa esiintyviin ilmiöihin. Opiskelijaa rohkaistaan ja ohjataan ratkomaan avoimia ja haastavia tehtäviä. Häntä tuetaan esittämään kysymyksiä ja etsimään vastauksia.

Lukion opetuksen ja opiskelumenetelmien tarkoituksena on edistää opiskelijan aktiivista työskentelyä ja yhteistyötaitojen kehittymistä. Opiskelijaa ohjataan suunnittelemaan opiskeluaan, arvioimaan toiminta- ja työskentelytaitojaan sekä ottamaan vastuuta omasta oppimisestaan. Opiskelija käyttää monipuolisesti tieto- ja viestintäteknologiaa.

Opiskelumenetelmien valinnassa ja työskentelyn ohjauksessa kiinnitetään huomiota yhdenvertaisiin opiskelumahdollisuuksiin sekä sukupuolittuneiden asenteiden ja käytänteiden tunnistamiseen ja muuttamiseen.

Lukiossa käytetään monipuolisia opetus-, ohjaus- ja opiskelumenetelmiä, joilla on yhteys oppiaineissa edellytettyyn tiedonalan käsitteelliseen ja menetelmälliseen osaamiseen. Opetusta koskevilla ratkaisuilla rakennetaan myös kokonaisuuksien hallintaa ja oppiainerajat ylittävää osaamista. Tutkimiseen, kokeilemiseen ja ongelmanratkaisuun perustuvat opiskelumenetelmät edistävät oppimaan oppimista ja kehittävät kriittistä ja luovaa ajattelua.

Merkitykselliset oppimiskokemukset sitouttavat ja innostavat opiskeluun. Opiskelijalle tarjotaan mahdollisuuksia työskentelyyn, joka kytkee opiskeltavat tiedot ja taidot niin hänen kokemuksiinsa kuin ympäristössä ja yhteiskunnassa esiintyviin ilmiöihin. Opiskelijaa rohkaistaan ja ohjataan ratkomaan avoimia ja riittävän haastavia tehtäviä, havaitsemaan ongelmia sekä esittämään kysymyksiä ja etsimään vastauksia.

Lukion opetuksen ja opiskelumenetelmien tarkoituksena on edistää opiskelijan aktiivista työskentelyä ja yhteistyötaitojen kehittymistä. Opiskelijaa ohjataan suunnittelemaan opiskeluaan, arvioimaan toiminta- ja työskentelytaitojaan sekä ottamaan vastuuta omasta oppimisestaan. Opiskelija käyttää monipuolisesti tieto- ja viestintäteknologiaa sekä itsenäisessä että yhteisöllisessä työskentelyssä.

Opiskelumenetelmien valinnassa ja työskentelyn ohjauksessa kiinnitetään huomiota yhdenvertaisiin opiskelumahdollisuuksiin sekä sukupuolittuneiden asenteiden ja käytänteiden tunnistamiseen ja muuttamiseen.

**3.4 Toimintakulttuuri**

Toimintakulttuuri on käytännön tulkinta lukion opetus- ja kasvatustehtävästä. Se näkyy normaalilyseon kaikessa toiminnassa ja yhteisön jäsenten tavassa kohdata toinen toisensa. Lukio on oma koulutusmuotonsa, ja jokaisella lukiolla on omanlaisensa toimintakulttuuri. Paikallisen opetussuunnitelman eri osat konkretisoituvat lukion toimintakulttuurissa. Toimintakulttuuri sisältää sekä tiedostettuja että tiedostamattomia tekijöitä, jotka heijastuvat oppilaitoksen toimintaan. Norssin pitkä historia erityisesti klassisena kouluna ja yliopiston harjoittelukouluna näkyy toimintakulttuurissamme.

Toimintakulttuurin tulee tukea opiskelijan omaa aktiivisuutta ja yhteisöllistä toimintaa. Sen tulee edistää jokaisen opiskelijan mahdollisuuksia osallistua lukion opiskeluympäristön ja yhteisöllisen toimintakulttuurin kehittämiseen. Normaalilyseossa korostetaan toimintakulttuuria, joka luo myönteistä asennetta, innostaa oppimiseen ja edistää kestävää tulevaisuutta. Toimintakulttuuria kehitetään yhdessä opiskelijoiden, huoltajien, lukion koko henkilöstön ja yhteistyökumppaneiden kanssa. Toimintakulttuurin kehittämisen ja arvioinnin periaatteet, erityiset koulutustehtävät sekä mahdolliset paikalliset painotukset kuvataan paikallisessa opetussuunnitelmassa.

Toimintakulttuurin kehittämisen lähtökohtana ovat seuraavat teemat.

**Oppiva yhteisö**

Lukio on oppiva yhteisö, joka edistää kaikkien jäsentensä oppimista ja haastaa tavoitteelliseen työskentelyyn. Yhteisön rakentuminen edellyttää, että jokainen osallistuu välittämisen ilmapiirin luomiseen. Yhteisöllistä ja yksilöllistä oppimista vahvistavia käytäntöjä kehitetään suunnitelmallisesti. Toiminta on opiskelijalähtöistä, ja se vahvistaa opiskelijan omaa kehitystä ja hyvinvointia sekä oppimista ja jaksamista. Myönteinen asenne oppimiseen luo perustaa tulevaisuuden taidoille ja myöhemmälle oppimiselle.

Oppiva yhteisö luo toimintatapoja vuorovaikutukselle niin oppilaitoksen sisällä kuin ympäröivän yhteiskunnan kanssa. Tämä edellyttää yhteistyötä huoltajien, muiden oppilaitosten ja koulutusasteiden, kulttuuri- ja tutkimuslaitosten, kansalaisjärjestöjen sekä työ- ja elinkeinoelämän toimijoiden kanssa. Yhteistyö yliopiston kanssa ja opetusharjoittelun toteuttaminen lukiossa tuovat useita mahdollisuuksia korkeakouluyhteistyöhön. Digitalisaatio tuo mahdollisuuksia yhteisölliseen oppimiseen ja tiedon luomiseen sekä erilaisten opiskelu- ja tietoympäristöjen hyödyntämiseen. Opiskelijaa ohjataan toimimaan verkostoituneessa ja globalisoituneessa maailmassa.

**Osallisuus ja yhteisöllisyys**

Osallisuus ja demokraattinen toiminta luovat perustaa opiskelijan kasvulle aktiiviseen kansalaisuuteen. Lukiossa edistetään jokaisen opiskelijan osallisuutta ja luodaan monipuolisia mahdollisuuksia osallistua opiskeluympäristön ja toimintakulttuurin kehittämiseen sekä opiskelijaan itseensä vaikuttavien päätösten valmisteluun. Opiskelijan osallisuudesta yhteisön toiminnan ja hyvinvoinnin rakentamisessa huolehditaan. Opiskelijaa rohkaistaan ilmaisemaan mielipiteensä, osallistumaan yhteisistä asioista päättämiseen sekä toimimaan vastuullisesti yhteisöissä ja yhteiskunnassa. Häntä kannustetaan aktiivisuuteen ja osallistumiseen muun muassa opiskelijakunnan, tutortoiminnan, kerhotoiminnan ja koulussa toimivien työryhmien avulla.

Osallisuutta ja yhteisöllisyyttä rakentavia menettelytapoja kehitetään suunnitelmallisesti yhteisön ja yhteistyökumppaneiden välisessä vuorovaikutuksessa. Opetuksessa hyödynnetään yhteistoiminnallisuutta ja tuetaan ryhmän sosiaalisten suhteiden muotoutumista. Yhteisöllisiin toimintatapoihin harjaannuttaminen esimerkiksi ryhmänohjauksen avulla korostuu lukio-opintojen alkuvaiheessa.

**Hyvinvointi ja kestävä tulevaisuus**

Lukiokoulutus vahvistaa opiskelijan fyysistä, psyykkistä ja sosiaalista hyvinvointia sekä antaa valmiuksia niiden ylläpitämiselle elämän eri vaiheissa. Vaikutukset opiskelijan hyvinvointiin otetaan huomioon kaikessa lukion suunnittelu- ja kehittämistyössä, johon osallistetaan myös opiskelijat. Hyvinvoinnin näkökulmat ohjaavat kaikkea lukion toimintaa ja jokaisen työtä niin arkisissa kohtaamisissa kuin osana opetusta.

Suoritustasoon ja tavoitteiden täyttymiseen liittyvään stressin kokemukseen kiinnitetään erityisesti huomiota. Psyykkisen hyvinvointiin ja jaksamiseen panostetaan. Tämä huomioidaan niin suunnittelussa, kuin koulun arjessa ja opetuksessa.

Liikunta vähentää paikallaan oloa ja stressin kokemuksia sekä edistää oppimista. Riittävästä levosta huolehtiminen ja opiskelupäivän aikaiset tauot tukevat jaksamista ja palautumista. Ruokailu on osa opiskelijoiden hyvinvointia edistävää toimintakulttuuria. Yhteisöllisyyttä, turvallista ilmapiiriä ja mielen hyvinvointia edistävät toimintatavat ovat osa jokaista koulupäivää. Opiskelijaa ohjataan tunnistamaan oma ainutlaatuisuutensa, luomaan ja ylläpitämään ihmissuhteita sekä arvostamaan itseään ja muita.

Opiskelijaa rohkaistaan toimimaan oikeudenmukaisen ja kestävän tulevaisuuden puolesta. Vastuullinen suhtautuminen ympäristöön heijastuu oppilaitoksen arjen valintoihin ja toimintatapoihin.  Yhteisön vuorovaikutuksessa korostuvat avoimuus, välittäminen ja keskinäinen arvostus. Nämä näkökulmat ulottuvat kaikkeen oppilaitoksen toimintaan ja ohjaavat jokaisen työskentelyä. Ohjaus ja opiskeluhuolto ovat oppilaitoksessa yhteinen tehtävä. Opiskelijalla on oikeus saada säännösten mukaista ohjausta ja tukea hänen yksilöllisyytensä ja erityistarpeensa huomioon ottaen.

**Tasa-arvo ja yhdenvertaisuus**

Lukio edistää kaikessa toiminnassaan yhdenvertaisuutta, syrjinnänvastaisuutta ja sukupuolten tasa-arvoa.  Yhdenvertaisuudella tarkoitetaan sitä, että kaikki ihmiset ovat samanarvoisia riippumatta heidän sukupuolestaan, iästään, etnisestä tai kansallisesta alkuperästään, kansalaisuudestaan, kielestään, uskonnostaan ja vakaumuksestaan, mielipiteestään, vammastaan, terveydentilastaan, seksuaalisesta suuntautumisestaan tai muusta henkilöön liittyvästä syystä. Yhteisön jäsenet ja koulun vierailijat ja harjoittelijat tulevat kuulluiksi, kohdatuiksi ja kohdelluiksi samanarvoisina, ilman ennakko-oletuksia. Oikeudenmukaisuuden, turvallisuuden ja hyväksytyksi tulemisen kokemukset luovat luottamusta ja edistävät työrauhaa. Kiusaamista, häirintää, epäasiallista kohtelua, väkivaltaa, rasismia tai syrjintää, tai niihin yllyttämistä, ei hyväksytä edes vitsailun muodossa, vaan niitä ensisijaisesti ennaltaehkäistään ja tapaukset selvitetään perinpohjaisesti. Henkilökuntaa koulutetaan toimimaan tehokkaammin yhdenvertaisuus- ja syrjinnänvastaisuusasiassa. 2018 alkuun laitettua Syrjinnästä Vapaa Alue-kampanjaa jatketaan.

Yhdenvertainen kohtelu edellyttää sekä perusoikeuksien ja osallistumisen mahdollisuuksien turvaamista kaikille että yksilöllisten tarpeiden huomioon ottamista ja arvostamista. Opetus on sukupuolitietoista ja jokaisen yksilöllisyyttä kunnioittavaa. Oppiva yhteisö rohkaisee opiskelijaa tunnistamaan omat arvonsa, asenteensa ja voimavaransa. Opiskelijaa ohjataan suhtautumaan eri oppiaineisiin ja valintoihin ilman sukupuoleen sidottuja roolimalleja sekä suuntautumaan tulevaisuuteensa ja omiin päämääriinsä avoimin mielin.  Koululle rakennetaan selkeä toimintamalli, jonka puitteissa ennaltaehkäistään syrjintää ja rasismia, ja oppilaille tiedotetaan miten toimia, jos he ovat joutuneet koulussamme syrjinnän tai rasismin kohteiksi tai todistaneet niitä.

Yhdenvertaisuudesta ja syrjimättömyydestä säädetään perustuslaissa, yhdenvertaisuuslaissa ja rikoslaissa.

**Kulttuurinen moninaisuus ja kielitietoisuus**

Lukiossa arvostetaan kulttuurista ja kielellistä moninaisuutta. Eri kielet, uskonnot ja katsomukset elävät rinnakkain ja vuorovaikutuksessa keskenään. Oppiva yhteisö hyödyntää maan kulttuuriperintöä, kansallis- ja vähemmistökieliä sekä omaa ja ympäristön kulttuurista, kielellistä, uskonnollista ja katsomuksellista moninaisuutta, jota tuodaan esiin muun muassa perjantaisissa aamunavauksissa.  Yhteisössä ymmärretään kielten keskeinen merkitys oppimisessa ja vuorovaikutuksessa sekä identiteettien rakentumisessa ja yhteiskuntaan sosiaalistumisessa. Jokaisella oppiaineella on tapansa käyttää kieltä, oma käsitteistönsä ja omat tekstikäytäntönsä, jotka avaavat käsiteltäviin ilmiöihin eri näkökulmia. Kielitietoisessa lukiossa kehitetään opiskelijan monikielistä osaamista, joka koostuu tieteenalojen kielten, äidinkielten, niiden murteiden ja rekistereiden sekä muiden kielten eritasoisesta hallinnasta. Lukiossa jokainen opettaja on myös oppiaineensa tiedonalan kielen ja monilukutaidon opettaja.

**3.5 Kodin ja oppilaitoksen yhteistyö**

Lukiolaki (714/2018) edellyttää, että nuorten lukiokoulutuksessa tehdään yhteistyötä kotien kanssa. Yhteistyön lähtökohtana on avoin ja yhdenvertainen vuorovaikutus sekä keskinäinen kunnioitus. Aktiivinen yhteistyö tukee opiskelijan oppimisen edellytyksiä, tervettä kehitystä ja hyvinvointia. Yhteistyö vahvistaa opiskelijoiden ja huoltajien osallisuutta sekä oppilaitosyhteisön hyvinvointia, turvallisuutta ja yhteisöllisyyttä. Yhteistyö huoltajien ja kotien kanssa kuuluu lukion toimintakulttuuriin, ja se jatkuu säännöllisenä opiskelijan koko lukio-opiskelun ajan.

Yhteistyö on monipuolista, ja sen toteuttamisen tapoja kehitetään suunnitelmallisesti. Lukiosta koulutusmuotona ja sen käytänteistä tiedotetaan huoltajia ja heitä kannustetaan tukemaan opiskelijan opintoja sekä osallistumaan oppilaitoksen toiminnan kehittämiseen ja yhteistyöhön. Opiskelijan työskentelyä ja opintojen edistymistä seurataan yhdessä opiskelijan kanssa, ja niistä annetaan riittävän usein tietoa hänen huoltajilleen. Lisäksi opiskelijoille ja huoltajille annetaan tietoa ohjauksesta, yhteisöllisestä opiskeluhuollosta sekä erityisopetuksesta ja muusta oppimisen tuesta. Opiskelijoiden huoltajille järjestetään tilaisuuksia keskustella rehtorin, ryhmäohjaajan ja opettajien kanssa opetuksesta ja sen tavoitteista. Kodin ja koulun välinen yhteistyö on mahdollista etenkin ryhmä- ja koulukohtaisissa vanhempaintilaisuuksissa sekä tarvittaessa henkilökohtaisissa tapaamisissa.

Opiskelijan yksilölliset edellytykset ja tarpeet ohjaavat yhteistyön toteutusta. Kodin ja oppilaitoksen yhteistyössä ja erityisesti yksilökohtaisessa opiskeluhuollossa otetaan huomioon aikuistuvan nuoren ja täysi-ikäisen opiskelijan kehittyvä itsenäisyys ja oma vastuullisuus. Yhteistyössä huomioidaan myös perheiden moninaisuus ja yksilöllisyys. Huoltajien osaamisen hyödyntäminen oppilaitoksessa vahvistaa toimintakulttuuria. Yhteistyö korostuu koulutuksen nivelvaiheissa, opintojen suunnittelussa ja mahdollista tukea tarvitsevan opiskelijan ohjaamisessa ja tukemisessa. Helsingin normaalilyseon vanhempainyhdistys tukee ja edistää kodin ja koulun yhteistyötä. Yhdistys luo keskustelua vanhempien ja koulun välille opiskelu- ja kasvatuskysymyksissä sekä edistää hyvän kasvu- ja oppimisympäristön luomista oppilaille.

Vastuu yhteistyön kehittämisestä sekä sen edellytysten ja toimintatapojen luomisesta on koulutuksen järjestäjällä. Lukiolain (714/2018) mukaan koulutuksen järjestäjän tulee määräajoin selvittää opiskelijoiden ja heidän huoltajiensa näkemyksiä oppilaitoksen ja koulutuksen järjestäjän toiminnasta.

**3.6 Korkeakoulut, työelämä ja kansainvälisyys**

Nuorten lukiokoulutuksessa opiskelijalla tulee olla mahdollisuus kehittää jatko-opintovalmiuksiaan, kansainvälistä osaamistaan sekä työelämä- ja yrittäjyysosaamistaan (lukiolaki 714/2018). Opiskelijan lukio-opintojen etenemisen sekä jatko-opintoihin ja työelämään siirtymisen tueksi opiskelija laatii itselleen henkilökohtaisen opintosuunnitelman.

Opiskelijalle järjestetään mahdollisuuksia yksilöllisiin opintoja koskeviin valintoihin niin, että hän voi hyödyntää korkeakoulujen ja muiden oppilaitosten opetustarjontaa kotimaassa ja kansainvälisesti.

Lukio-opinnoissa hyödynnetään monipuolisesti opiskeluympäristöjä, jotka lisäävät jatko-opintojen sekä yritys- ja työelämän tuntemusta myös kansainvälisesti, tukevat opiskelijan opiskelumotivaatiota sekä auttavat häntä löytämään omat vahvuutensa (valtioneuvoston asetus lukiokoulutuksesta 810/2018). Lisäksi opiskelijalle avataan näkymiä tulevaisuusajatteluun ja ennakointiin.

Koulutuksen järjestäjän on tunnustettava myös muualla hankittu opetussuunnitelman tavoitteita ja sisältöjä vastaava osaaminen (lukiolaki 714/2018). Jatko-opinto-, työelämä- ja kansainvälisyysvalmiuksia vahvistetaan lukion toimintakulttuurissa, laaja-alaisen osaamisen toteutuksissa ja kaikkien oppiaineiden opinnoissa.

**KORKEAKOULUYHTEISTYÖ**

Lukion opetus ja muu toiminta järjestetään siten, että opiskelijoilla on monipuoliset mahdollisuudet saada tietoa ja kokemuksia korkeakouluopiskelusta. Keskeisenä tavoitteena on sujuvoittaa opiskelijan siirtymistä lukiosta korkea-asteen opintoihin ja edelleen työelämään.

Korkeakouluopintoja ja niihin liittyviä valmiuksia kytketään sekä laaja-alaiseen osaamiseen että eri oppiaineiden tavoitteisiin ja sisältöihin. Lukion ohjaustoiminta yhteistyössä eri oppiaineiden opetuksen kanssa motivoi opiskelijaa tutustumaan korkeakoulujen ja muiden oppilaitosten opintotarjontaan sekä niiden kautta avautuviin elämänvalintoihin ja työ- ja uramahdollisuuksiin. Ohjaustoiminta tukee myös konkreettisesti opiskelijan jatko-opintosuunnitelman laatimista. Korkea-kouluopintoihin tutustumiseen tähtäävät ja korkeakouluissa suoritettavat opinnot sisällytetään osaksi opiskelijan henkilökohtaista opintosuunnitelmaa.

Opiskelijaa ohjataan tutustumaan korkeakoulujen tarjontaan ennakkoluulottomasti, ilman sukupuolittuneita tai muita ennakkoasenteita. Opiskelijaa ohjataan valmistautumaan jatkuvaan oppimiseen ja hankkimaan monipuolisia valmiuksia, joita tarvitaan erilaisissa korkeakouluopinnoissa ja työelämän eri aloilla. Lukiossa tutustutaan kansainvälisiin jatko-opinto- ja uranäkymiin. Yleissivistyksen, kulttuurien tuntemuksen ja kielitaidon merkitystä tuodaan esille edellytyksinä korkeakouluopinnoissa ja työelämässä menestymiselle. Korkeakouluopintoihin valmistautumisessa korostuvat laaja-alaisen osaamisen alueista monitieteinen ja luova osaaminen, vuorovaikutusosaaminen sekä globaali- ja kulttuuriosaaminen.

Helsingin normaalilyseolla on monipuolista yhteistyötä alueen yliopistojen ja korkeakoulujen kanssa. Yhteistyötä voidaan tehdä myös muiden kansallisten ja kansainvälisten korkeakoulujen kanssa. Korkeakouluyhteistyön organisoinnista vastaavat pääasiassa eri oppiaineryhmät joko yksinään tai yhteistyössä muiden oppiaineiden kanssa. Korkeakouluyhteistyö voi liittyä paitsi eri oppiaineisiin niin myös lukion opetussuunnitelmassa esille nouseviin laaja-alaisen osaamisen tavoitteisiin. Korkeakouluyhteistyön tavoitteena on, että lukio-opiskelijat pääsevät tutustumaan korkeakoulutasoisiin opintoihin jo lukioaikana. Yhteistyön muotoja ovat esimerkiksi vierailut korkeakouluihin, yhteistyökurssit, erilaiset tapahtumat ja teemapäivät sekä korkeakoulujen asiantuntijoiden vierailut koulussa. Helsingin normaalilyseon opiskelijoita kannustetaan osallistumaan korkeakoulujen tarjoamille eri tieteenalojen johdantokursseille ja avoimille verkkokursseille.

**TYÖELÄMÄVALMIUDET**

Lukion opetus ja muu toiminta järjestetään siten, että opiskelijoilla on yhtäläiset ja monipuoliset mahdollisuudet saada tietoa työelämän tarjoamista mahdollisuuksista ja kehityssuunnista oman tulevaisuutensa ja jatko-opintojensa hahmottamiseen. Opiskelijaa rohkaistaan myös tutustumaan työelämän tarjoamiin kansainvälisiin ja globaaleihin näkymiin. Opiskelija tutustuu uusiin työn, yrittäjyyden ja taloudellisen toimeliaisuuden muotoihin muodostaakseen käsityksen siitä, millaista osaamista nyt ja tulevaisuudessa tarvitaan. Opiskelijalle tarjotaan oppimiskokemuksia, jotka kannustavat ennakkoluulottomuuteen, aloitteellisuuteen, yrittäjämäiseen toimintaan, yhteistyöhön, vastuullisuuteen sekä rakentavaan ongelmanratkaisuun kestävän tulevaisuuden periaatteiden mukaisesti.

Opiskelijaa kannustetaan toimimaan luovasti, eettisesti kestävästi ja rohkeasti nopeasti muuttuvissa toimintaympäristöissä, työelämässä ja muissa elämäntilanteissa sekä tarttumaan erilaisiin mahdollisuuksiin. Häntä ohjataan tiedostamaan ja dokumentoimaan opintoihin ja työhön liittyviä kiinnostuksen kohteitaan, vahvuuksiaan ja osaamistaan. Lukio luo edellytykset sille, että opiskelijat jakavat ja reflektoivat työelämään ja yrittäjyyteen liittyviä teemoja ja osaamistaan aktiivisesti, ennakkoluulottomasti ja järjestelmällisesti.

Opiskelijan yrittäjyys- ja työelämävalmiuksia syvennetään eri oppiaineissa osana opintojaksoja ja opiskelujen ohjausta sekä muissa lukion toiminnoissa kehittämällä erityisesti monipuolisia lukion ja työelämän sekä lukion, yritysten ja kolmannen sektorin välisiä yhteistyömuotoja. Oppiaineet ja laaja-alainen osaaminen sekä opintoihin hyväksi luettava lukion ulkopuolinen toiminta avaavat näkymiä merkitykselliseen elämään, jossa työ on yhtenä keskeisenä osana.

Työelämään valmentautumisessa korostuvat laaja-alaisen osaamisen alueista vuorovaikutusosaaminen, monitieteinen ja luova osaaminen, yhteiskunnallinen osaaminen sekä eettisyys ja ympäristöosaaminen. Näiden osana tai lisäksi painottuvat elämänhallinnan taidot, yhteistyö- ja tiimitaidot, kieli- ja kulttuuritaidot, motivoituminen uuden oppimiseen, joustavuus, kyky arvioida ja kehittää omaa osaamistaan sekä ymmärrys työelämään vaikuttavien muutosten vaikutuksesta oman osaamisen kehittämiselle.

Helsingin normaalilyseo tekee aktiivista yhteistyötä alueen yritysten ja toimijoiden kanssa. Opiskelijoilla on mahdollisuus tutustua monipuolisesti erilaisiin työ- ja liiketoimintaympäristöihin ja samalla perehtyä tulevaisuuden työelämätaitoihin ja erilaisiin yrityskulttuureihin.

**KANSAINVÄLINEN OSAAMINEN**

Lukiokoulutuksen kansainvälisyys monipuolistaa opiskelijan kokemusmaailmaa, avartaa maailmankuvaa sekä vahvistaa valmiuksia eettisesti kestävään toimintaan globalisoituneessa haasteiden ja mahdollisuuksien maailmassa. Osaamisen kehittämisessä otetaan huomioon YK:n kestävän kehityksen ohjelma Agenda 2030 ja erityisesti sen tavoite 4.7, jossa kuvataan globaalikansalaisuuden piirteitä.

Opiskelijan kansainvälistä osaamista kartutetaan eri oppiaineiden, niiden välisen yhteistyön sekä laaja-alaisen osaamisen kautta. Huomiota kiinnitetään lukion ja koulutuksen järjestäjän monipuoliseen kieliohjelmaan ja sen ratkaisuihin sekä kulttuurien tuntemuksen syventämiseen.

Opiskelijaa ohjataan aktiiviseen ja suunnitelmalliseen kansainväliseen toimintaan hyödyntämällä kotikansainvälisyyttä ja kansainvälistä liikkuvuutta. Kotikansainvälisyys käsittää esimerkiksi kansainvälisiä vierailuja tai projekteja, jotka toteutetaan lukiossa, sen lähiympäristössä tai virtuaaliteknologian avulla. Opiskelijaa kannustetaan myös osallistumaan omaehtoisesti tai lukion tarjonnan mukaisesti tutustumis- ja opintojaksoihin tai vaihto-opiskeluun ulkomailla.

Kansainvälistä osaamista vahvistavat laaja-alaisen osaamisen alueista erityisesti vuorovaikutusosaaminen, yhteiskunnallinen osaaminen sekä globaali- ja kulttuuriosaaminen. Näiden osana tai lisäksi painottuvat globaalikansalaisen asenne, kulttuuriset ja kielitaidot, yhteistyö- ja tiimitaidot sekä avoin kiinnostus uusien ulottuvuuksien ja mahdollisuuksien kohtaamiseen ja elinikäiseen oppimiseen.

Helsingin normaalilyseo tekee yhteistyötä ulkomailla sijaitsevien oppilaitosten opettajien ja opiskelijoiden kanssa. Tämä voi tapahtua esim. järjestämällä ulkomaisia leirikouluja ja vastaanottamalla nuorten kansainvälisiä ryhmiä. Lisäksi koulu pyrkii järjestämään mm. tiedeleirejä ja vierailuja ulkomaisiin tutkimuskeskuksiin. Helsingin normaalilyseo pyrkii vahvistamaan kotikansainvälisyyttä mm. tutustuttamalla opiskelijat paikalliseen, kansainvälistyneeseen elinkeinoelämään ja syventämällä opiskelijan tietämystä oman koulun ja lähialueen kielellisestä ja kulttuurisesta monimuotoisuudesta. Tavoitteena on lisätä opiskelijoiden kulttuurienvälistä ymmärrystä ja globaalitietoisuutta. Kotikansainvälisyys voi olla myös tieto- ja viestintäteknologian mahdollistamaa virtuaalista yhteistyötä toisen maan oppilaitoksen kanssa.

**4 Opiskelijan ohjaus ja tukeminen**

**4.1 Ohjaus**

Lukiokoulutuksen oppimäärää suorittavalla opiskelijalla on oikeus saada tarpeidensa mukaista henkilökohtaista ja muuta opintojen ohjausta sekä jatko-opintoihin hakeutumiseen liittyvää ohjausta. Helsingin normaalilyseossa ohjausta annetaan henkilökohtaisena, vertais- ja pienryhmä- sekä luokkamuotoisena ohjauksena. Ohjauksen tavoitteet, tehtävät ja työnjako näkyvät lukuvuosittain päivitettävästä ohjaussuunnitelmasta, joka laaditaan yhteistyössä koulun eri toimijoiden kanssa.

Ohjaus muodostaa lukion toiminnassa kokonaisuuden, joka syventää perusopetuksessa annettua ohjausta jatkumona lukion jälkeisiin opintoihin. Ohjauksen avulla opiskelija parantaa valmiuksiaan selviytyä muuttuvissa elämäntilanteissa, oppii tuntemaan paremmin omat vahvuutensa ja kiinnostuksensa kohteet sekä oppii arvioimaan lukio-opintoja ja jatko-opiskelua koskevia valintojaan tulevaisuuden osaamistarpeiden näkökulmasta. Lukion laaja-alaisen osaamisen tavoitteiden mukaisesti lukio-opiskelu konkretisoituu opiskelijan haluna kehittää työelämävalmiuksiaan ja -taitojaan sekä laaja-alaista yhteiskunnallista osaamistaan.

Helsingin normaalilyseossa henkilöstön ja opiskelijoiden laaja-alaiseen osaamiseen perustuva ohjaustoiminta tukee opiskelijan hyvinvointia, kasvua ja kehitystä, tarjoaa aineksia itsetuntemuksen ja itseohjautuvuuden lisääntymiseen sekä kannustaa aktiiviseen kansalaisuuteen. Opiskelijoiden yhteisöllisyyttä, osallisuutta, toimijuutta sekä luottamusta omaan osaamiseen kehitetään ja pidetään yllä lukio-opintojen ajan. Helsingin normaalilyseossa tämä toteutuu osallistumisena mm. opiskelijakunnan ja tutortoimintaan sekä koulun eri työryhmiin. Ohjauksen avulla edistetään koulutuksen yhdenvertaisuutta ja tasa-arvoa sekä ehkäistään syrjäytymistä. Sukupuolitietoisella ohjauksella luodaan tasavertaisia edellytyksiä eri sukupuolten sijoittumiselle jatko-opintoihin ja työelämään. Opiskelun ja hyvinvoinnin seuraamisesta ja tukemisesta huolehditaan yhteistyössä huoltajien sekä lukiokoulutuksen ja opiskelijahuoltohenkilöstön kanssa.

Ohjaus on Helsingin normaalilyseon lukion henkilöstön tavoitteellisesti johdettua yhteistä työtä. Osana ohjaustoimintaa tehdään yhteistyötä korkeakoulujen ja työelämän kanssa. Ohjausta voidaan järjestää opintojaksomuotoisena opetuksena, henkilökohtaisena ja pienryhmäohjauksena, vertaisohjauksena sekä näiden yhdistelmänä. Opiskelija on ohjauksessa aktiivinen ja osallistuva toimija, ja hänellä tulee olla mahdollisuus osallistua opintojensa aikana korkeakoulujen ja työelämän kanssa toteutettaviin opintokokonaisuuksiin. Opinto-ohjaaja vastaa oppilaitoksen opinto-ohjauksen koordinoinnista ja käytännön toteutuksesta sekä lukio-opiskeluun perehdyttämisestä yhteistyössä tutoreiden ja muiden opettajien, etenkin ryhmänohjaajien kanssa. Ryhmänohjaaja toimii opiskelijaryhmänsä lähiohjaajana. Aineenopettaja ohjaa opiskelijaa opettamansa aineen opiskelutaidoissa ja auttaa häntä kehittämään oppimaan oppimisen taitojaan. Lisäksi aineenopettaja tukee opiskelijan jatko-opintovalmiuksia ja työelämätuntemusta oman oppiaineensa osalta korkeakoulujen ja työelämän kanssa tehtävässä yhteistyössä. Aineenopettaja sisällyttää opetukseensa kokonaisuuksia, jotka sitovat opiskeltavan aineen jatko-opintoihin ja työelämään.

Ohjausta tulee eriyttää ottamalla huomioon jokaisen opiskelijan yksilölliset lähtökohdat, tarpeet, tavoitteet, harrastukset, kiinnostusten kohteet, osaamisalueet sekä elämäntilanteeseen vaikuttavat tekijät. Opiskelijan yksilöllisten tarpeiden huomioonottamista voidaan tehostaa eri asiantuntijoiden yhteistyöllä. Koulun ohjaussuunnitelmassa on kuvattu, mitkä ovat eri toimijoiden tehtävät ohjauksen kokonaisuudessa sekä missä asioissa ja miten opiskelija voi saada heiltä tukea.

Siirtymävaiheiden yhteistyötä toteutetaan perusopetuksen, ammatillisen koulutuksen, korkea-asteen koulutuksen sekä muiden koulutusta järjestävien tahojen kanssa. Opinto-ohjauksen ja oppiaineiden opetussuunnitelmassa kerrotaan, millä tavoin opiskelijat saavat tietoa ja ohjausta korkea-asteen orientoivista opinnoista sekä muista jatko-opintoväylistä. Alueellista monialaista yhteistyötä toteutetaan työelämän, eteläisen Helsingin työ- ja elinkeinopalvelujen, Vanhojen Norssien sekä Norssin vanhempainyhdistyksen kanssa. Yhteistyötä tehdään myös sosiaali- ja terveystoimen, nuorisotoimen sekä muiden tarkoituksenmukaisten toimijoiden kanssa.

Helsingin normaalilyseon ainekohtaisissa opetussuunnitelmissa kuvataan, miten ohjauksella varmistetaan opiskelijan mahdollisuus kehittää kansainvälisyys-, työelämä- ja yrittäjyysosaamista. Paikallinen opetussuunnitelma toimii myös ohjaustyön arvioinnin ja kehittämisen välineenä.

Helsingin normaalilyseon lukion ohjaussuunnitelma sisältää lukion opetussuunnitelman perusteiden pohjalta seuraavat:

* ohjauksen keskeiset käsitteet
* ohjauksen tehtävät ja tavoitteet
* ohjauksen järjestäminen
* ohjauksen toimijat ja työnjako
* ohjaus siirtymävaiheissa: yhteistyö perusopetuksen, korkea-asteen, toisen asteen ammatillisten oppilaitosten ja muiden koulutuksen järjestäjien kanssa sekä jatko-ohjauksen järjestäminen
* ohjauksen sisällöt, menetelmät ja työtavat
* ohjauksen yhteistyö työelämän ja muiden oppilaitoksen ulkopuolisten tahojen kanssa
* ohjaustoiminnan arviointi

Ohjaussuunnitelmassa tarkastellaan myös esteettömyyttä siirtymävaiheissa. Suunnitelmassa kuvataan toimintamalleja, joiden avulla turvataan yhdenvertaisuus hakeutumisvaiheessa lukioon ja sieltä jatko-opintoihin. Lisäksi suunnitelmaan sisällytetään kuvaus toimenpiteistä, joiden avulla varmistetaan esteetön opintopolku ja oppimisympäristö.

Lukiokoulutuksen oppimäärää suorittava opiskelija laatii itselleen henkilökohtaisen opintosuunnitelman, joka sisältää opiskelusuunnitelman, ylioppilastutkintosuunnitelman sekä jatko-opinto- ja urasuunnitelman lukio-opintojen etenemisen sekä jatko-opintoihin ja työelämään siirtymisen tueksi. Henkilökohtainen opintosuunnitelma laaditaan opintojen alussa oppilaitoksen opetus- ja ohjaushenkilöstön tuella ja sitä päivitetään säännöllisesti opintojen edetessä. Tämä näkyy ainekohtaisessa opetussuunnitelmassa.

Henkilökohtainen opintosuunnitelma koostuu seuraavista osista:

1)    opiskelusuunnitelma

* aikaisempi koulutus ja muu osaaminen
* suomen tai ruotsin kielen taito ja muu kielitaito sekä kielenopiskeluvalmiudet
* hyväksi luettavat opinnot ja/tai oppimäärät sekä muu hyväksi luettava osaaminen
* suoritettavat opinnot; lukio-opinnoissa eteneminen, opintojaksovalinnat
* opiskeluolosuhteet, opintojen suorittamistavat ja mahdolliset erityiset opetusjärjestelyt
* opiskeluvalmiudet ja mahdollinen tuen tarve
* korkeakouluissa ja mahdollisesti muissa oppilaitoksissa toteutettavat opiskelu- ja/tai tutustumisjaksot
* työelämän tutustumisjaksot
* arvioitu opiskeluaika

2)    ylioppilastutkintosuunnitelma

3)    jatko-opinto- ja urasuunnitelma

Koulutuksen järjestäjän tehtävänä on opiskelijan henkilökohtaisen opintosuunnitelman laatimisen yhteydessä selvittää ja tunnistaa opiskelijan aiemmin hankkima osaaminen tämän esittämän selvityksen perusteella. Koulutuksen järjestäjän on tunnustettava myös muualla hankittu paikallisen opetussuunnitelman tavoitteita ja sisältöjä vastaava osaaminen. Opiskelijan on tarvittaessa osoitettava osaamisensa koulutuksen järjestäjän päättämällä tavalla.

Ohjauksen merkitys korostuu koulutuksen nivel- ja siirtymävaiheissa. Oppilaitos antaa tietoa lukiokoulutuksesta perusopetuksen oppilaille, heidän huoltajilleen, opinto-ohjaajille ja opettajille sekä tarjoaa heille mahdollisuuksia tutustua opetukseen lukiossa. Lukio-opintonsa aloittava opiskelija perehtyy oppilaitoksen toimintaan sekä opiskelun käytänteisiin. Ohjausprosessin aikana opiskelija suunnittelee opinto-ohjelmaansa siten, että hän tunnistaa ja huomioi jatko-opintojen ja työelämän tarjoamia mahdollisuuksia. Näitä asioita käsitellään ohjauksessa koko lukio-opintojen ajan.

Opiskelijalla on oikeus saada ohjausta muihin opintoihin hakeutumisessa, jos hänen opiskeluoikeutensa lukiokoulutuksen oppimäärän suorittamiseen on päättymässä tai hän on ilmoittanut eroamisestaan. Lukiokoulutuksen oppimäärän suorittaneella opiskelijalla, joka ei ole saanut jatko-opiskelupaikkaa tutkintoon johtavassa koulutuksessa, on oikeus saada opintoihin hakeutumiseen ja urasuunnitelmiin ohjausta oppimäärän suorittamisvuotta seuraavan vuoden aikana. Ohjauksesta vastaa koulutuksen järjestäjä, jonka oppilaitoksessa opiskelija on suorittanut oppimäärän.

**4.2 Erityisopetus ja muu oppimisen tuki**

4.2. Oppimisen tuki ja erityisopetus

4.2.1. Oppimisen tuki

Oppimisen tuki merkitsee opiskelijan yksilöllisiin tarpeisiin vastaamista sekä yhteisöllisiä ja opiskeluympäristöön liittyviä tukiratkaisuja. Oppimisen tukea järjestetään opiskelijoille monipuolisesti, joustavasti ja vaihtoehtoisia menetelmiä hyödyntäen. Oppimisen tukea voidaan toteuttaa opiskelijoiden tarpeiden mukaisesti sekä yksilö- että ryhmämuotoisesti.

Oppimisen tuen pääpaino on helposti saavutettavassa tuessa, jota annetaan opiskelijalle heti tuen tarpeiden ilmetessä ja jolla voidaan ennaltaehkäistä vaikeuksien kasautumista. Oppimisen tuki on tarkoitettu aineenopetuksen tueksi niille opiskelijoille, joilla on vaikeuksia suoriutua opinnoistaan. Tukitoimet toteutetaan opetushenkilöstön yhteistyönä. Tukitoimia ovat aineenopettajan antama tukiopetus, aineenopettajan ja erityisopettajan antama opetus sekä erityisopettajan, opinto-ohjaajan ja muun henkilöstön antama tuki ja ohjaus. Tukitoimia on annettava riittävästi, oikea-aikaisesti ja siten, että ne edistävät opiskelijoiden oppimista, osaamisen osoittamista, jatko-opintoihin siirtymistä ja hyvinvointia.

Aineenopettaja ottaa huomioon opiskelijan tuen tarpeet oppituntien suunnittelussa ja opetusjärjestelyissä, esimerkiksi valitsemalla monipuolisia opetusmenetelmiä ja eriyttämällä opetusta.

Opiskelijalla on oikeus saada tukiopetusta eli aineenopettajan antamaa opetusta ja ohjausta opiskelijan oppimiseen liittyviin tarpeisiin vastaamiseksi. Tukiopetusta voidaan antaa opiskelijalle, joka on jäänyt tilapäisesti jälkeen opinnoissaan tai joka tarvitsee muusta syystä tukea tai ohjausta lukio-opintojen suorittamiseksi. Tukiopetusta voidaan antaa myös opiskelutaitojen, kuten kielellisten, matemaattisten tai tietoteknisten valmiuksien vahvistamiseksi taikka opiskelutekniikkaan liittyvien taitojen tukemiseksi. Tukiopetukseen voi sisältyä kielitaidon vahvistamista silloin, kun opiskelijalla on puutteellinen osaaminen opetuskielen sanastossa tai kielen käytön tavoissa.

Osana oppimisen tukea tarjotaan erityisopettajan antamaa opetusta, tukea ja ohjausta. Tällaisesta erityisopettajan antamasta oppimisen tuesta ei tehdä lukiolain (714/2018) 28 b §:n mukaista erityisopetuksen hallintopäätöstä.

Erityisopettajan antamatuki voi olla esimerkiksi keskustelua opiskelijan tuen tarpeista ja opiskelua tukevista keinoista tai lukemisen ja kirjoittamisen vaikeuksien testaamista. Lisäksi erityisopettaja voi yhdessä opiskelijan kanssa etsiä tälle sopivia opiskelustrategioita sekä antaa tukea ja ohjausta opiskelutaitojen kehittämiseen, kokonaisuuksien jäsentämiseen, tehtävien aikatauluttamiseen ja valmiiksi saamiseen sekä itsenäiseen ja tavoitteelliseen opiskeluun. Erityisopettaja voi tukea opiskelijaa konsultoimalla muita opettajia ottamaan huomioon opiskelijoiden tuen tarpeita. Tällainen erityisopettajan tuki on useimmiten riittävää niille opiskelijoille, joilla on esimerkiksi kapea-alaisia oppimisen vaikeuksia tai lukemisen ja kirjoittamisen tai matemaattisen hahmottamisen vaikeuksia.

Erityisopettajan antama oppimisen tuki voi olla myös ylioppilastutkinnon erityisjärjestelyjen tarpeen arviointia sekä lukioaikaisten oppimiseen ja osaamisen osoittamisen tapojen ja erityisjärjestelyjen suunnittelua yhteistyössä aineenopettajien kanssa. Opiskelijalle tulee antaa mahdollisuus kokeilla erityisjärjestelyjä lukio-opintojen aikana, jotta niiden tarvetta ja toimivuutta voidaan arvioida. Tarvittaessa erityisopettaja ohjaa tarvittavien lausuntojen hankkimisessa ja erityisjärjestelyjen hakemisessa ylioppilastutkinnon kokeita varten.

Lukiolain 28 §:n mukaan opiskelijan tuen tarvetta tulee arvioida opintojen alussa sekä säännöllisesti opintojen edetessä. Opettajat arvioivat tuen tarvetta yhdessä opiskelijan ja tarvittaessa huoltajan kanssa. Arvioinnissa voivat opiskelijan suostumuksella olla mukana myös muut tuen järjestämisen kannalta tarpeelliset asiantuntijat. Tuen tarpeen tunnistaminen voi perustua myös perusopetuslaina (628/1998, muutettu lailla 1288/2013) 40 §:n ja oppivelvollisuuslain (1214/2020) 23 §:n perusteella siirrettävään koulutuksen järjestämisen kannalta välttämättömään tietoon tai opettajan ja muun henkilöstön havaintoihin. Lisäksi tuen tarpeen arvioinnissa voidaan käyttää erilaisia menetelmiä, kuten alkuseulontoja tai haastatteluja. Opiskelijaa on hyvä rohkaista myös itse kertomaan aineenopettajille, erityisopettajille tai opinto-ohjaajille sellaisista oppimisen vaikeuksistaan, jotka eivät välttämättä tule muutoin esille.

Opiskelija voi hakeutua itsenäisesti tai hänet voidaan ohjata tukitoimien pariin. Opiskelijalla ei kuitenkaan ole velvollisuutta ottaa vastaan oppimisen tukea. Lukiokoulutuksen suorittaminen perustuu opiskelijan aktiivisuuteen ja oma-aloitteisuuteen opintojen edistämisessä. Oppimisen tukea ei ole suunnattu tilanteisiin, jossa opiskelija omavalintaisten tai luvattomien poissaolojen vuoksi jää jälkeen opinnoissaan. Tällöinkin tärkeää on ottaa huomioon oppimisen tuen tarpeen arvioinnissa opiskelijan elämäntilanne kokonaisuudessaan.

Opiskelijaa opettavat aineenopettajat, erityisopettajat ja opinto-ohjaajat suunnittelevat tukitoimet yhdessä opiskelijan kanssa. Tukitoimet voidaan tarvittaessa ja opiskelijan suostumuksella suunnitella yhteistyössä muiden asiantuntijoiden kanssa. Tukitoimet ja niiden mahdolliset muutokset kirjataan opiskelijan pyynnöstä hänen henkilökohtaiseen opintosuunnitelmaansa (lukiolaki 28 §:n 2 mom.). Tukitoimista vastaava opettaja tai opinto-ohjaaja huolehtii siitä, että opiskelijalla on tieto mahdollisuudesta saada tukitoimet kirjattua. Hän voi samalla selvittää opiskelijan tahdonilmaisun kirjaamiseen. Tukitoimien toteutumista ja vaikuttavuutta seurataan ja arvioidaan säännöllisesti.

Opiskelijan oppimista ja hyvinvointia tuetaan tarvittaessa monialaisena yhteistyönä. Opiskelija voi sada tarpeen mukaan oppimisen tukea ja ohjausta aineen- ja erityisopettajien ja opinto-ohjaajien lisäksi muulta henkilöstöltä, kuten opiskeluhuollon henkilöstöltä.

Osana oppimisen tukea opiskelijan oppimista voidaan edistää myös tarjoamalla oppimista ja hyvinvointia lisääviä lukion oppimäärään sisältyviä opintoja, jotka antavat tukea esimerkiksi opiskelutaitoihin, elämänhallintaan tai eri oppiaineiden opiskeluun.

4.2.2. Erityisopetus

Opiskelijalla on oikeus erityisopetukseen, jos edellä kuvattu oppimisen tuki ei ole riittävää opiskelijan tuen tarpeeseen nähden ja hän tarvitsee todennettujen oppimisvaikeuksien tai muun niihin rinnastettavan syyn vuoksi erityisopetusta lukion oppimäärän suorittamiseksi.

Todennetuilla oppimisvaikeuksilla tarkoitetaan sellaisia opiskelijan oppimista vaikeuttavia tekijöitä, jotka on tunnistettu joko perusopetuksen tai lukio-opintojen aikana. Nämä tekijät voivat johtua pitkäkestoisesta oppimisvaikeudesta, neuropsykiatrisesta vaikeudesta tai muusta oppimista haittaavasta vammasta tai sairaudesta. Muulla rinnastettavalla syyllä tarkoitetaan tilanteita, joissa opiskelija tarvitsisi erityispedagogista tuke jonkin muun syyn kuin oppimisvaikeuksien, vamman tai sairauksien takia. Muu syy voi olla vaikeaan elämäntilanteeseen liittyvä syy, joka vaikeuttaa merkittävästi ja pitkäkestoisesti opiskelua ja oppimista.

Mikäli opiskelija on perusopetuksen aikana saanut oppilaskohtaista tai erityistä tukea, hänen saamansa tukitoimet on kirjattu koulutuksen järjestäjän käytettävissä oleviin opiskelijan tukea koskeviin asiakirjoihin. Nämä asiakirjat siirtyvät lukiokoulutuksen järjestäjälle oppivelvollisuuslain 23 §:n ja lukiolain 28 b §:n perusteella: perusopetuksen järjestäjän on toimitettava lukiokoulutuksen järjestäjälle perusopetuslain mukainen perusopetuksen päättyessä voimassa oleva oppimisen tukea tai erityisopetusta koskeva hallintopäätös. Lukiokoulutuksen järjestäjän on tällöin selvitettävä ja arvioitava opiskelijan erityisopetuksen tarve perusopetuksen aikana tehdyn päätöksen pohjalta.

Lukion aikana oppimisvaikeudet voidaan todentaa esimerkiksi seulojen ja testien perusteella. Osana arviointia voidaan tarvittaessa haastatella opiskelijaa ja häntä opettavia opettajia, jotta voidaan arvioida opiskelijan oppimisvaikeuksien vaikutukset opiskeluun sekä tarvittavat tukitoimet. Tarvittaessa oppimisvaikeuksien todentaminen tehdään yhteistyössä opiskeluhuoltopalvelujen ammattilaisten kanssa. Oppimisen tuen riittävyyttä voidaan arvioida esimerkiksi opiskelijan ensimmäisen lukuvuoden kevätkaudella. Jos luvussa 4.2.1. kuvatut oppimisen tuen keinot arvioidaan heti lukio-opintojen alussa riittämättömiksi, erityisopetusta voidaan tarjota ja erityisopetuksen päätös tehdä tuen tarpeen perusteella jo lukion alkuvaiheessa. Silloinkin rinnalla voidaan käyttää muita oppimisen tuen keinoja, kuten tukiopetusta ja eriyttämistä.

Erityisopetusta antaa erityisopettaja, jonka kelpoisuudesta säädetään asetuksessa opetustoimen henkilöstön kelpoisuudesta. Erityisopettaja vastaa erityispedagogisten tukitoimien tarpeen arvioinnista ja opiskeluun sekä osaamisen osoittamiseen liittyvien tukitoimien suunnittelusta. Erona luvussa 4.2.1. esiteltyyn erityisopettajan antamaan oppimisen tukeen on se, että hallintopäätökseen perustuva erityisopetus kohdentuu syvällisemmin todennettuihin oppimisvaikeuksiin tai muihin niihin rinnastettaviin syihin, eli se on systemaattisempaa ja tarkemmin tavoitteellistettua kuin oppimisen tuki. Tällainen eritysopetus voi olla esimerkiksi oppimisen tukeen nähden perusteellisempaa opiskelutaitojen ja -strategioiden opettamista, toiminnanohjausta tai tukea ajanhallintaan sekä itsenäiseen opiskelun tavoitteiden asettamiseen ja niiden saavuttamiseen. Pääsääntöisesti olennaista on, että tukitoimia arvioitaessa luvussa 4.2.1. esiteltyä oppimisen tukea on kokeiltu monipuolisesti ja se on todettu riittämättömäksi opiskelijan tuen tarpeiden kannalta.

Erityisopettaja suunnittelee tukitoimet yhdessä opiskelijan kanssa. Niiden toteutuksessa ovat tarvittaessa mukana myös aineenopettajat ja opinto-ohjaajat. Erityisopetuksessa otetaan huomioon myös opiskelijan tarvitsemat erityisjärjestelyt osaamisen osoittamiseen liittyvissä tilanteissa lukiokoulutuksen aikana sekä ylioppilaskokeissa. Erityisopetus kirjataan opiskelijan pyynnöstä opiskelijan henkilökohtaiseen opintosuunnitelmaan. Keskustellessaan erityisopetuksen tukitoimista erityisopettaja voi selvittää opiskelijan tahdonilmaisun kirjaamiseen.

Lukioon hyväksyttävillä tulee olla riittävät edellytykset suoriutua lukion oppimäärän opinnoista. Lukiokoulutuksessa ei ole mahdollista poiketa oppimäärän mukaisista tavoitteista. Erityisopetuksessa tehdään tarpeen mukaan yhteistyötä opiskeluhuollon sekä opiskelijan hoito- ja kuntoutusverkoston kanssa. Vammaisten opiskelijoiden tuen tarpeisiin vastaamiseksi tehdään tarvittaessa yhteistyötä hyvinvointialueen kanssa. Opiskelun poikkeavaa järjestämistä kuvataan luvussa 4.2.3.

Koulutuksen järjestäjä tekee hallintopäätöksen opiskelijalle annettavasta erityisopetuksesta. Hallintopäätös tehdään erityisopetuksen tarpeen ilmetessä tai opiskelijan tai alaikäisen opiskelijan huoltajan tai laillisen edustajan tuen tarvetta koskevan pyynnön tai tahdonilmaisun perusteella. Päätös voi olla myönteinen tai kielteinen sen mukaan, kuinka koulutuksen järjestäjä arvioi erityisopetuksen antamisen kriteerien täyttyvän. Opiskelijaa ja alaikäisen opiskelijan huoltajaa tai laillista edustajaa tulee kuulla ennen päätöksen tekemistä. Päätöksenteossa noudatetaan yleistä päätöksentekoa koskevia säännöksiä, lähinnä hallintolakia /434/2003) ja kunnissa myös kuntalakia (365/1995).

Tukitoimien vaikuttavuutta arvioidaan opintojen kuluessa ja tarvittaessa tukea vahvistetaan tai vähennetään. Erityisopetuksesta on myös mahdollista luopua ja tuki lakkauttaa, mikäli tuen tarvetta ei enää ole. Tällöin lakkauttamisesta tehdään hallintopäätös.

4.2.3. Opiskelun poikkeava järjestäminen ja avustajapalvelut

Lukiolain 29 §:n mukainen opiskelun poikkeava järjestäminen voi koskea myös oppimisen tukea tai erityisopetusta tarvitsevaa opiskelijaa. Opiskelun poikkeava järjestäminen ei tarkoita poikkeamista lukiokoulutuksen oppimäärän tavoitteista, vaan sitä, että opiskelijan opiskelu oppimäärän tavoitteiden saavuttamiseksi voidaan järjestää osittain toisin kuin lukiolailla ja valtioneuvoston asetuksessa lukiokoulutuksesta säädetään sekä paikallisessa opetussuunnitelmassa määrätään. Poikkeavat järjestelyt voidaan tehdä opiskelijan hakemuksesta tai hänen suostumuksellaan. Poikkeavat järjestelyt tehdään vain niiltä osin kuin ne ovat välttämättömiä. Ne kirjataan opiskelijan henkilökohtaiseen opintosuunnitelmaan.

Opiskelijan työskentelyä, oppimista ja osaamisen kehittymistä arvioidaan monipuolisesti. Tukea tarvitsevalla opiskelijalla turvataan mahdollisuus osoittaa osaamistaan eri tavoin esimerkiksi tilanteissa, joissa kirjallinen tuottaminen on haastavaa. Osaamisen osoittamisen tavat ja tilanteet suunnitellaan opiskelijan tarpeiden mukaisesti. Osaamisen osoittamisessa käytettäviä yksilöllisiä järjestelyjä ovat esimerkiksi lisäajan antaminen, pienryhmätilan käyttäminen, materiaalin kirjasinkoon suurentaminen tai mahdollisuus käyttää erillistä näyttöä. Opiskelijan tarpeiden mukaan voidaan käyttää myös muita tarkoituksenmukaisia erityisjärjestelyjä. Ylioppilaskokeiden mahdollisia erityisjärjestelyjä varten opiskelijaa ohjataan tarvittavien lausuntojen hankkimisessa ja erityisjärjestelyjen hakemisessa ylioppilastutkintolautakunnalta.

Opiskelijaa ohjataan tarvittaessa hakemaan vammaispalvelulain tai muun lain mukaisia avustajapalveluita, erityisiä apuvälineitä ja muita palveluita. Opiskelijan jaksamisen ja hyvinvoinnin tukemisessa voidaan tehdä yhteistyötä opiskeluhuoltopalvelujen ammattilaisten tai tarvittaessa muiden toimijoiden kanssa. Erityisopetuksen ja muun oppimisen tuen rinnalla opiskelijalla on oikeus saada myös yksilökohtaista opiskeluhuoltoa oppilas- ja opiskeluhuoltolain (1287/2013) 15 §:n ja 16 §:n mukaisesti.

4.2.4. Paikallisesti päätettävät asiat

4.2.4.1. Tuen järjestämisen periaatteet ja tuen toteutus

Opiskelijan tukitoimien suunnittelu tapahtuu opiskelijan, aineenopettajan, erityisopettajan ja opinto-ohjaajan yhteistyönä. Opiskelijaa on tiedotettava hänen oikeudestaan tukeen ja mahdollisuudesta saada tukitoimet kirjattua henkilökohtaiseen opintosuunnitelmaan. Suunnittelun perustana on yhdessä sovittu tehtävien ja vastuiden jako ja sen keskiössä opiskelijan tuen tarve. Myös opetuksen muodosta päätetään yhteistyössä. Keskeistä on opiskelijan näkökulman kuuleminen, kaikkien osallistuvien opettajien aktiivisuus ja erilaisten toimintatapojen kunnioittaminen.

Eriyttäminen on suunnitelmallinen pedagoginen lähestymistapa, jonka avulla tuetaan opiskelijoiden yksilöllisiä vahvuuksia ja tarpeita. Se on jokaisen opettajan tehtävä. Eriyttämällä voidaan lisätä opiskelijan kokemusta osallisuudesta ja kouluviihtyvyydestä ja tukea opiskelijaa oppimäärän tavoitteiden saavuttamisessa. Opetusta eriytetään työskentelytapojen ja –muotojen kautta, oppimateriaalien, tehtävien määrän ja vaativuustason suhteen sekä arvioinnin ja palautteen avulla. Eriyttämisessä voidaan hyödyntää aineenopettajan ja erityisopettajan yhteistyötä. Osaamisen näyttäminen monipuolisia menetelmiä hyödyntäen on jokaisen opiskelijan oikeus.

Kielitietoinen opetus kohdentuu kaikkiin opiskelijoihin kielitaustasta riippumatta ja on jokaisen opettajan tehtävä. Kielen merkitys tunnistetaan kaikessa oppimisessa, opetuksessa ja arvioinnissa. Opiskelijoilla on mahdollisuus käyttää koko kielivarantoaan oppimisensa välineenä ja saada kokemuksia omasta pätevyydestään mahdollisista suomen kielen puutteista huolimatta. Kielitietoinen opetus on selkeää, monikanavaista ja toiminnallista. Opetettavaa sisältöä havainnollistetaan ja visualisoidaan, tarvittaessa digitaalisia työkaluja hyödyntäen. Opiskelijat voivat käyttää apuvälineitä opetuskielen oppimisen tukena.

4.2.4.2. Tuesta tiedottaminen

Lukion rehtori, ryhmänohjaajat, opinto-ohjaajat ja erityisopettajat tiedottavat lukion ensimmäisen lukuvuoden opiskelijoita opintojen aikaisista tukitoimista lukuvuoden aloittavalla orientaatiojaksolla. Muille opiskelijoille kerrotaan oppimisen tukimuodoista lukuvuoden alussa ryhmänohjaajien tapaamisissa. Ensimmäisen lukuvuoden alussa kaikille opiskelijoille teetetään luki-seula, jonka jälkeen opiskelijat ohjataan yksilötestaukseen ja tarvittaessa testataan myös opetuskielen kielitaito. Opiskelijoita kannustetaan olemaan itse aktiivisia, jos lukioaikana ilmenee tuen tarvetta oppimisessa tai tarvetta koetilanteiden erityisjärjestelyihin. Huoltajia informoidaan opiskelijan oikeudesta saada tukea, oppimiseen ja opiskeluun liittyvistä tukitoimista sekä opiskelijan monipuolisista mahdollisuuksista osoittaa osaamistaan. Aineenopettajat, ryhmänohjaajat, eriytyisopettajat ja opinto-ohjaajat muistuttavat opiskelijoita lukuvuoden aikana opiskelijoita tuen mahdollisuuksista. Tuen ratkaisujen tulee olla näyttöön perustuvia. Tuen vaikuttavuutta arvioidaan säännöllisesti opiskelijan opintosuorituksia seuraamalla ja keskustelemalla opiskelijan kanssa tuen vaikuttavuuden kokemuksista. Tuen opintosuunnitelmaa päivitetään vastaamaan tuen tarvetta. Myös erityisjärjestelyjen tarpeellisuutta ja toimivuutta arvioidaan ja tulos päivitetään tuen osalta opintosuunnitelmaan.

4.2.4.3. Erityisopetuspäätöksen tekeminen

Kun lukion oppimäärän suorittaminen vaatii laajaa ja kokonaisvaltaista tukea ja joustavia järjestelyjä, opiskelijalla on oikeus erityisopetukseen. Helsingin yliopiston harjoittelukouluissa hallintopäätöksen opiskelijalle annettavasta eriytyisopetuksesta tekee johtava rehtori. Erityisopettaja valmistelee päätöksen yhteistyössä ryhmänohjaajan kanssa kokoamalla tarvittavat asiakirjat, joita voivat olla dokumentoitu aineen- ja erityisopettajan antama tuki peruskoulu- ja lukioaikana sekä mahdolliset asiantuntijalausunnot. Ennen varsinaista päätöstä erityisopettaja järjestää yhteistyössä ryhmänohjaajan kanssa tapaamisen, jossa opiskelijaa ja hänen huoltajaansa tai laillista edustaansa kuullaan. Kuulemistilaisuudesta laaditaan kirjallinen dokumentti, joka liitetään asiakirjoihin erityisopetuksen hallintopäätöstä varten. Lukion rehtori esittelee päätöksen johtavalle rehtorille.

Jos erityisopetukselle ei ole enää tarvetta, tehdään lakkauttamisesta myös hallintopäätös edellä kuvatun toimintajärjestyksen mukaan.

**4.3 Opiskeluhuolto**

Lukion opiskeluhuollon tavoitteena on edistää opiskelijoiden oppimista, terveyttä ja hyvinvointia ja huolehtia oppilaitosyhteisön hyvinvoinnista sekä opiskeluympäristön terveellisyydestä ja turvallisuudesta. Opiskeluhuoltoa toteutetaan sekä yhteisöllisenä että yksilökohtaisena opiskeluhuoltona.

Lukion opiskeluhuollon kokonaisuuteen sisältyvät koulutuksen järjestäjän hyväksymän opetussuunnitelman mukainen opiskeluhuolto sekä opiskeluhuollon palvelut, joita ovat psykologi- ja kuraattoripalvelut sekä opiskeluterveydenhuollon palvelut. Opiskeluhuollon palveluiden järjestämisestä vastaa lähtökohtaisesti oppilaitoksen sijaintikunta. Yksityinen koulutuksen järjestäjä tai valtio koulutuksen järjestäjänä voi päättää järjestää näitä palveluja kokonaan tai osittain omana toimintanaan ja omalla kustannuksellaan. Opiskelijalla on oikeus saada maksutta sellainen opiskeluhuolto, jota koulutukseen osallistuminen edellyttää, lukuun ottamatta yli 18-vuotiaiden opiskelijoiden sairaanhoitopalveluja. Opiskelijoille ja heidän huoltajilleen annetaan tietoa opiskelijoiden käytettävissä olevasta opiskeluhuollosta ja opiskelijaa ohjataan hakemaan tarvitsemiaan opiskeluhuollon palveluja.

Opiskeluhuoltoa toteutetaan monialaisessa yhteistyössä opetustoimen ja sosiaali- ja terveystoimen kanssa siten, että siitä muodostuu toimiva ja yhtenäinen kokonaisuus. Opiskeluhuoltoa toteutetaan yhteistyössä opiskelijoiden ja heidän huoltajiensa sekä tarvittaessa muiden yhteistyötahojen kanssa. Opiskeluhuollossa huolehditaan kaikkien opiskelijoiden mahdollisuudesta osallistua opiskeluhuollon suunnitteluun ja kehittämiseen. Opiskeluhuolto on kaikkien oppilaitoksissa työskentelevien ja opiskeluhuoltopalveluista vastaavien työntekijöiden tehtävä. Ensisijainen vastuu opiskelijayhteisön hyvinvoinnista on oppilaitoksen henkilökunnalla.

Helsingin normaalilyseon lukiossa pedagogisen tuen ryhmän kokoontuu vähintään kerran jakson aikana, jossa keskustellaan opiskelijoiden hyvinvoinnista ja sen edistämisestä. Ryhmänohjaajat tapaavat ryhmänsä viikoittain, jolloin opiskelijalla on myös tilaisuus yksilölliseen keskusteluun. Ryhmänohjaajat seuraavat ryhmänsä opintomenestystä ja hyvinvointia sekä ovat tarvittaessa yhteydessä huoltajiin.  Huoltajien osallisuutta nuorten opiskeluun ja tukemiseen vahvistetaan ryhmänohjaajien ja huoltajien ryhmäkohtaisilla tapaamisilla.

Tavoitteena on, että koko koulun henkilöstö on mukana luomassa Norssin yhteisöllisyyttä. Kaikilla aikuisilla on velvollisuus huomata nuori ja tarvittaessa tarjota apua.

**4.3.1 Opiskeluhuollon keskeiset periaatteet**

 Lukion opetussuunnitelman perusteissa määrätään opiskeluhuollon keskeisistä periaatteista, opetustoimeen kuuluvan opiskeluhuollon tavoitteista sekä opetussuunnitelman ja oppilaitoskohtaisen opiskeluhuoltosuunnitelman laatimisesta.

Paikallisella tasolla opiskeluhuollon suunnittelua ja toteuttamista ohjaa kolme eri suunnitelmaa. Suunnitelmat ovat 1) lasten ja nuorten hyvinvointisuunnitelma, johon sisältyy opiskeluhuoltoa koskeva osuus, 2) paikalliseen opetussuunnitelmaan sisältyvä kuvaus opiskeluhuollosta sekä 3) oppilaitoskohtainen opiskeluhuoltosuunnitelma

Helsingin normaalilyseossa opiskeluhuollon suunnittelua ja toteuttamista ohjaa kolme suunnitelmaa, jotka ovat:

1) Helsingin hyvinvointisuunnitelma

2) Opetussuunnitelmaan sisältyvä kuvaus opiskeluhuollosta

3) Oppilaitoskohtainen opiskeluhuoltosuunnitelma

**Yhteisöllinen opiskeluhuolto**

Opiskeluhuoltoa toteutetaan ensisijaisesti ennaltaehkäisevänä yhteisöllisenä opiskeluhuoltona. Opiskeluhuolto on osa lukion toimintakulttuuria ja toimia, joilla edistetään opiskelijoiden osallisuutta, oppimista, hyvinvointia, terveyttä ja sosiaalista vastuullisuutta. Lisäksi edistetään ja seurataan opiskeluyhteisön hyvinvointia sekä opiskeluympäristön terveellisyyttä, turvallisuutta ja esteettömyyttä.

Yhteisöllisen opiskeluhuollon suunnittelun ja kehittämisen lähtökohtana on opiskelijan osallisuus, myönteinen vuorovaikutus sekä aikuistuvan nuoren itsenäistymisen tukeminen. Kaikilla opiskelijoilla tulee olla mahdollisuus osallistua yhteisöllisen opiskeluhuollon toimintatapojen kehittämiseen ja mielipiteensä ilmaisemiseen opiskelijoita ja oppilaitosyhteisöä koskevissa asioissa. Huoltajien mahdollisuutta osallistua yhteistyöhön tuetaan. Huoltajia kannustetaan osallistumaan yhteisöllisen opiskeluhuollon kehittämiseen ja oppilaitosyhteisön hyvinvoinnin ja yhteistyön vahvistamiseen. Yhteistyötä tehdään myös kunnassa nuorten hyvinvointia, terveyttä ja turvallisuutta edistävien viranomaisten ja toimijoiden kanssa.

Opiskelijalla on oikeus turvalliseen opiskeluympäristöön.  Siihen kuuluu fyysinen, psyykkinen ja sosiaalinen turvallisuus. Opetuksen järjestämisen lähtökohtana on opiskelijoiden ja henkilökunnan turvallisuuden takaaminen kaikissa tilanteissa. Opiskelijoiden osallisuus opiskeluyhteisön turvallisuuden edistämisessä tukee hyvinvointia ja tarkoituksenmukaista toimintaa turvallisuutta vaarantavissa tilanteissa. Turvallisuuden ja hyvinvoinnin edistäminen on osa lukion toimintakulttuuria, ja se otetaan huomioon kaikessa lukion toiminnassa.

Helsingin normaalilyseon yhteisöllinen opiskeluhuolto kokoontuu 1–2 kertaa lukuvuodessa. Ryhmän kokoonpano edustaa koko kouluyhteisöä eli opettajia, opiskelijoita, oppilaita, huoltajia ja koulun muuta henkilökuntaa.

**Yksilökohtainen opiskeluhuolto**

Yksilökohtaisella opiskelijahuollolla tarkoitetaan opiskelijalle annettavia kouluterveydenhuollon palveluja, opiskelijahuollon psykologi- ja kuraattoripalveluja sekä yksittäistä opiskelijaa koskevaa monialaista opiskelijahuoltoa. Kouluterveydenhuollossa toteutettavat terveystarkastukset ja rokotukset sekä muut määräaikaistarkastukset ovat osa yksilökohtaista opiskelijahuoltoa ja niistä tehtävät yhteenvedot tuottavat tietoa myös yhteisöllisen opiskelijahuollon toteuttamiseen.

Yksilökohtaisen opiskelijahuollon tavoitteena on seurata ja edistää opiskelijan kokonaisvaltaista kehitystä, terveyttä, hyvinvointia ja oppimista. Tärkeätä on myös varhaisen tuen turvaaminen ja ongelmien ehkäisy. Opiskelijoiden yksilölliset edellytykset, voimavarat ja tarpeet otetaan huomioon sekä opiskelijahuollon tuen rakentamisessa että koulun arjessa.

Yksilökohtainen opiskelijahuolto perustuu aina opiskelijan sekä tarpeen niin vaatiessa huoltajan suostumukseen. Opiskelijan osallisuus, omat toivomukset ja mielipiteet otetaan huomioon häntä koskevissa toimenpiteissä ja ratkaisuissa hänen ikänsä, kehitystasonsa ja muiden henkilökohtaisten edellytystensä mukaisesti. Vuorovaikutus on avointa, kunnioittavaa ja luottamuksellista. Työ järjestetään niin, että opiskelija voi kokea tilanteen kiireettömänä ja hän tulee kuulluksi. Opiskelijahuoltotyössä noudatetaan tietojen luovuttamista ja salassapitoa koskevia säännöksiä.

Asian käsittely myös yksittäisen opiskelijan tueksi koottavassa asiantuntijaryhmässä ja ryhmän kokoonpano perustuu opiskelijan tai tarvittaessa huoltajan suostumukseen. Opiskelijan tai huoltajan yksilöidyllä kirjallisella suostumuksella asian käsittelyyn voi osallistua tarvittavia opiskelijahuollon yhteistyötahoja tai opiskelijan läheisiä. Ryhmän jäsenillä on lisäksi oikeus pyytää neuvoa opiskelijan asiassa tarpeellisiksi katsomiltaan asiantuntijoilta.

Yksittäistä opiskelijaa koskevan asian käsittelystä asiantuntijaryhmässä laaditaan opiskelijahuoltokertomus. Ryhmän vastuuhenkilö kirjaa yksilökohtaisen opiskelijahuollon järjestämiseksi ja toteuttamiseksi välttämättömät tiedot opiskelijahuoltokertomukseen. Kirjauksia voivat tehdä myös muut asiantuntijaryhmän jäsenet. Kertomus laaditaan jatkuvaan muotoon, joka etenee aikajärjestyksessä.

Opiskelijahuoltokertomukset sekä muut opiskelijahuollon tehtävissä laaditut tai saadut yksittäistä opiskelijaa koskevat asiakirjat tallennetaan opiskelijahuoltorekisteriin. Opetuksen järjestäjä vastaa henkilötietojen käsittelystä ja ylläpitää edellä mainittua rekisteriä. Opiskelijahuoltorekisteriin tallennetut tiedot, jotka koskevat yksittäistä opiskelijaa taikka muuta yksityistä henkilöä, ovat salassa pidettäviä.

Kouluterveydenhuollon henkilöstö kirjaa yksilökohtaisen opiskelijahuoltotyön säädetysti potilaskertomukseen ja muihin potilasasiakirjoihin.

Vastaavasti opiskelijahuollon kuraattorit ja psykologit kirjaavat asiakastiedot asiakasrekisteriin.

Opiskelijan yksilökohtaisen opiskelijahuollon järjestämiseen ja toteuttamiseen osallistuvilla on salassapitovelvollisuuden estämättä oikeus saada toisiltaan ja luovuttaa toisilleen sekä opiskelijahuollosta vastaavalle viranomaiselle sellaiset tiedot, jotka ovat välttämättömiä yksilökohtaisen opiskelijahuollon järjestämiseksi ja toteuttamiseksi. Lisäksi heillä on oikeus saada ja luovuttaa toisilleen sekä opiskelijan opettajalle, rehtorille ja opetuksen järjestäjälle opiskelijan opetuksen asianmukaisen järjestämisen edellyttämät välttämättömät tiedot. Tiedon luovuttaja joutuu harkitsemaan esimerkiksi sitä, onko kysymys sellaisesta tiedosta, joka on välttämätön opiskelijan tai muiden opiskelijoiden turvallisuuden varmistamiseksi. Luovutettava tieto voi koskea muun muassa sellaista opiskelijan sairautta, joka tulee ottaa opetustilanteissa huomioon. Vaikka tiedon luovuttamiselle olisikin edellä todettu lain tarkoittama peruste, yhteistyön ja luottamuksen turvaamiseksi pyritään aina ensisijaisesti hankkimaan opiskelijan tai huoltajan suostumus salassa pidettävän tiedon luovuttamiseen.

Jos opiskelija siirtyy toisen opetuksen tai koulutuksen järjestäjän opetukseen tai koulutukseen, aikaisemman opetuksen järjestäjän on pyydettävä opiskelijan tai tarvittaessa hänen huoltajansa suostumus siihen, että uudelle opetuksen järjestäjälle voidaan siirtää opiskelijahuollon asiakasrekisteristä sellaiset salassa pidettävät tiedot, jotka ovat tarpeellisia opiskelijahuollon jatkuvuuden kannalta. Sen sijaan opetuksen järjestämisen kannalta välttämättömät tiedot toimitetaan salassapidon estämättä viipymättä toiselle opetuksen järjestäjälle tai lukiokoulutuksen ja ammatillisen koulutuksen järjestäjälle. Vastaavat tiedot voidaan antaa myös uuden opetuksen tai koulutuksen järjestäjän pyynnöstä.

**Opiskeluhuoltoryhmät monialaisessa yhteistyössä**

Opiskeluhuollon monialaiseen yhteistyöhön kuuluvien opiskeluhuoltoryhmien toiminta on osa opiskeluhuollon kokonaisuutta. Opiskeluhuoltoryhmiä ovat 1) opiskeluhuollon ohjausryhmä, 2) oppilaitoskohtainen opiskeluhuoltoryhmä sekä 3) tapauskohtaisesti koottava monialainen asiantuntijaryhmä.

Koulutuksen järjestäjä asettaa opiskeluhuollon ohjausryhmän ja oppilaitoskohtaisen opiskeluhuoltoryhmän. Yksittäistä opiskelijaa koskevat asiat käsitellään tapauskohtaisesti koottavassa asiantuntijaryhmässä. Kaikki opiskeluhuoltoryhmät ovat monialaisia, mikä tarkoittaa, että ryhmässä on mukana opetushenkilöstöä sekä opiskeluterveydenhuollon palveluja ja psykologi- ja kuraattoripalveluja edustavia jäseniä. Jokaisella kolmella ryhmällä on omat tehtävät ja niiden perusteella määräytyvä kokoonpano.

Opiskeluhuollon ohjausryhmä vastaa koulutuksenjärjestäjäkohtaisen opiskeluhuollon yleisestä suunnittelusta, kehittämisestä, ohjauksesta ja arvioinnista. Sille asetetut tehtävät voi hoitaa myös muu tehtävään soveltuva ryhmä. Ohjausryhmä voi olla myös kahden tai useamman koulutuksen järjestäjän yhteinen. Helsingin normaalilyseossa ja Viikin normaalikoulussa kokoontuu säännöllisesti yhteinen opiskeluhuollon ohjausryhmä.

Oppilaitoskohtaisen opiskeluhuoltoryhmän tehtävänä on vastata oppilaitoksen opiskeluhuollon suunnittelusta, kehittämisestä, toteuttamisesta ja arvioinnista. Ryhmää johtaa koulutuksen järjestäjän nimeämä edustaja. Koulutuksen järjestäjä ja opiskeluhuollon palveluja tuottavat tahot päättävät yhdessä sen kokoonpanosta sekä tehtäviin liittyvistä toimintatavoista. Opiskeluhuoltoryhmä voi tarvittaessa kuulla asiantuntijoita. Ryhmän keskeinen tehtävä on oppilaitosyhteisön terveellisyyden, hyvinvoinnin ja turvallisuuden edistäminen sekä muun yhteisöllisen opiskeluhuollon toteuttaminen ja kehittäminen. Oppilaitoskohtaisen opiskeluhuoltoryhmän sijasta edellä kuvattuja tehtäviä voi hoitaa opetuksen järjestäjän nimeämä muu tehtävään soveltuva monialainen oppilaitoskohtainen ryhmä.

Monialainen asiantuntijaryhmä kootaan yksittäisen opiskelijan tai opiskelijaryhmän opiskeluhuollon tuen tarpeen selvittämiseksi ja palvelujen järjestämiseksi. Ryhmän kokoaa se opetushenkilöstön tai opiskeluhuollon palvelujen edustaja, jolle asia työtehtävien perusteella kuuluu. Asiantuntijaryhmän tapauskohtainen kokoonpano perustuu yksilölliseen harkintaan, käsiteltävään asiaan ja siinä vaadittavaan osaamiseen. Asiantuntijaryhmään voidaan nimetä asiantuntijoita jäseneksi vain opiskelijan tai, ellei opiskelijalla poikkeuksellisesti ole edellytyksiä arvioida annettavan suostumuksen merkitystä, hänen huoltajansa suostumuksella. Asiantuntijaryhmä nimeää keskuudestaan vastuuhenkilön. Opiskelijan yksilöidyllä kirjallisella suostumuksella hänen asiansa käsittelyyn voi osallistua myös muita tarvittavia opiskeluhuollon yhteistyötahoja tai opiskelijan läheisiä.

**4.3.2 Opiskeluhuollon suunnitelmat ja niiden laatiminen**

**Opiskeluhuolto opetussuunnitelmassa**

Paikallisessa opetussuunnitelmassa kuvataan käytännön tasolla lukion opetussuunnitelman perusteissa määrättyjen asioiden toteutus, opetussuunnitelman yhteys lasten ja nuorten hyvinvointisuunnitelmaan sekä linjaukset oppilaitoskohtaisen opiskeluhuoltosuunnitelman laatimiseksi.

Paikallinen opetussuunnitelma tulee opiskeluhuollon osalta laatia yhteistyössä kunnan sosiaali- ja terveydenhuollon tehtäviä hoitavien viranomaisten kanssa. Opetussuunnitelman laatimisessa tehdään tarvittaessa yhteistyötä myös muiden viranomaisten ja yhteistyökumppaneiden kanssa.

 Osa oppilaitoskohtaiseen opiskeluhuoltosuunnitelmaan sisältyvistä asioista on tarkoituksenmukaista kuvata yhdenmukaisesti kaikissa koulutuksen järjestäjän oppilaitoksissa siten, että niitä täsmennetään ja täydennetään oppilaitoskohtaisesti. Tämä tukee oppilas- ja opiskeluhuoltolaissa mainittua opiskeluhuollon palvelujen yhdenvertaista laatua ja saatavuutta.

**Oppilaitoskohtaisen opiskeluhuoltosuunnitelman laadinta**

Koulutuksen järjestäjä vastaa siitä, että opiskeluhuollon toteuttamista, arviointia ja kehittämistä varten laaditaan oppilaitoskohtainen opiskeluhuoltosuunnitelma. Opiskeluhuoltosuunnitelma voi olla myös kahden tai useamman oppilaitoksen yhteinen. Suunnitelma laaditaan yhteistyössä oppilaitoksen ja opiskeluhuollon henkilöstön sekä opiskelijoiden ja heidän huoltajiensa kanssa. Suunnitelmaa laadittaessa tehdään tarvittaessa yhteistyötä myös muiden viranomaisten ja yhteistyökumppaneiden kanssa.

**Opiskeluhuollon kokonaistarve ja käytettävissä olevat opiskeluhuoltopalvelut**

Opiskeluhuoltosuunnitelmassa esitetään arvio opiskeluhuollon kokonaistarpeesta ja käytettävissä olevista opiskeluhuoltopalveluista niiden yhdenvertaisen saatavuuden varmistamiseksi ja toiminnan tarkoituksenmukaiseksi kohdentamiseksi. Opiskeluhuollon kokonaistarve ja käytettävissä olevien opiskeluhuoltopalvelujen määrä ilmoitetaan sen mukaisena, mitä ne ovat suunnitelmaa valmisteltaessa. Arviota voidaan tarpeiden muuttuessa tarkistaa.

Arviossa otetaan huomioon opiskelijoiden terveyteen ja hyvinvointiin sekä opiskeluyhteisöön ja ympäristöön liittyvät tarpeet. Arviota laadittaessa hyödynnetään monipuolisesti näihin liittyviä selvityksiä ja seurantatietoja, opiskeluhuollossa muodostunutta tietoa sekä huoltajilta ja erityisesti opiskelijoilta saatavaa tietoa.

Opiskeluhuoltohuoltosuunnitelmaan sisällytetään arvio oppilaitoksen käytettävissä olevista opiskeluhuoltopalveluista, joita ovat opiskeluterveydenhuolto- sekä psykologi- ja kuraattoripalvelut.

**Yhteisöllinen opiskeluhuolto ja sen toimintatavat**

Helsingin normaalilyseon opiskeluhuoltosuunnitelmassa kuvataan lukion ja peruskoulun yhteisöllisen opiskeluhuollon järjestäminen opiskelijan ja opiskeluyhteisön terveyden, hyvinvoinnin ja oppimisen seuraamiseksi ja edistämiseksi.

<https://www2.helsinki.fi/sites/default/files/atoms/files/opiskeluhuoltosuunnitelma-29092019-hnl.pdf>

Lisäksi em. asiakirjassa on suunnitelma opiskelijan suojaamiseksi väkivallalta, kiusaamiselta ja häirinnältä.  Suunnitelmaa laadittaessa otetaan huomioon sekä opiskelijoiden keskinäiset että opiskelijoiden ja aikuisten väliset vuorovaikutussuhteet oppilaitoksessa.

Helsingin normaalilyseon em. opiskeluhuoltosuunnitelmassa selvennetään vastuita ja toimintaa äkillisissä väkivalta-, kiusaamis- ja häirintätilanteissa.

Opiskeluhuoltosuunnitelmassa määritellään lisäksi toiminta äkillisissä kriiseissä ja uhka- ja vaaratilanteissa. Suunnitelmassa otetaan huomioon myös toimintavalmiudet ylioppilastutkinnon kokeiden aikana mahdollisesti tapahtuvassa äkillisessä uhka- ja vaaratilanteessa. Kriisisuunnitelma valmistellaan yhteistyössä tarvittavien viranomaisten kanssa ottaen huomioon muut uhka-, vaara- ja kriisitilanteita koskevat ohjeistukset, kuten pelastussuunnitelma.

Helsingin normaalilyseon Kriisivalmiussuunnitelma sekä Turvallisuus- ja pelastussuunnitelma selventävät vastuita ja toimintaa äkillisissä kriiseissä sekä uhka- ja vaaratilanteissa.

**Yksilökohtaisen opiskeluhuollon järjestäminen**

Helsingin normaalilyseon opiskeluhuoltosuunnitelmassa kuvataan yksilökohtaisen opiskeluhuollon toteuttamistavat ja yhteistyö opiskelijan terveyden, hyvinvoinnin ja oppimisen edistämiseksi ja seuraamiseksi sekä tarvittavien yksilöllisten tukitoimien järjestämiseksi.

**Yhteistyö opiskelijoiden ja heidän huoltajiensa kanssa**

Helsingin normaalilyseon opiskeluhuoltosuunnitelmassa kuvataan, miten opiskeluhuoltoa toteutetaan yhteistyössä opiskelijoiden ja heidän huoltajiensa kanssa.

**Opiskeluhuoltosuunnitelman toteuttaminen ja seuraaminen**

Koulutuksen järjestäjä vastaa opiskeluhuollon kokonaisuuden omavalvonnan toteutumisesta yhteistyössä oppilaitoksen sijaintikunnan opetustoimen sekä sosiaali- ja terveystoimen kanssa.

Opiskeluhuoltosuunnitelmassa kuvataan toimenpiteet opiskeluhuollon toteuttamiseksi ja seuraamiseksi.

**4.4 Suunnitelma kurinpitokeinojen käyttämisestä ja niihin liittyvistä menettelyistä**

Opiskelijoiden osallisuus opiskeluyhteisön turvallisuuden edistämisessä tukee hyvinvointia ja tarkoituksenmukaista toimintaa turvallisuutta vaarantavissa tilanteissa. Opiskelijan on käyttäydyttävä muita kiusaamatta ja syrjimättä sekä toimittava siten, ettei hän vaaranna muiden opiskelijoiden, oppilaitosyhteisön tai opiskeluympäristön turvallisuutta tai terveyttä (lukiolaki 714/2018 30 § 2 mom., muutettu lailla 165/2022). Turvallisuuden ja hyvinvoinnin edistäminen on osa lukion toimintakulttuuria, ja se otetaan huomioon kaikessa lukion toiminnassa.

Lukiolain (714/2018) 40 §:n 1 momentin mukaan opiskelijalla on oikeus turvalliseen opiskeluympäristöön. Koulutuksen järjestäjän tulee suojata opiskelijaa kiusaamiselta, väkivallalta ja häirinnältä. Lukiolain 30 §:n 2 momentin mukaan opiskelijan on käyttäydyttävä muita kiusaamatta ja syrjimättä sekä toimittava siten, ettei hän vaaranna muiden opiskelijoiden, oppilaitosyhteisön tai opiskeluympäristön turvallisuutta tai terveyttä (lukiolaki 714/2018, 30 § 2 mom., muutettu lailla 165/2022).  Lukioyhteisön yhteistyö ja erilaiset pedagogiset ratkaisut luovat edellytyksiä hyvän työrauhan rakentumiselle. Lukiokoulutuksen järjestäjällä on oikeus käyttää myös lukiolain mukaisia kurinpitotoimia (lukiolaki 714/2018, 41 § 1 mom., muutettu lailla 165/2022).

Lukiolain 40 §:n 3 momentin mukaan koulutuksen järjestäjän tulee paikallisen opetussuunnitelman yhteydessä laatia ja ohjeistaa suunnitelma kurinpitotoimien käyttämisestä ja niihin liittyvistä menettelytavoista. Opetushallitus antaa määräykset suunnitelman laatimisesta lukion opetussuunnitelman perusteissa. Suunnitelman tarkoituksena on varmistaa toimintatapojen laillisuus ja yhdenmukaisuus sekä opiskelijoiden yhdenvertainen kohtelu. Suunnittelu tukee myös lukion järjestyssääntöjen toteutumista.

Suunnitelman laadinnassa on otettava huomioon, että kurinpidossa ja työrauhan turvaamisessa voidaan käyttää vain lainmukaisia keinoja ja että näitä keinoja käytettäessä noudatetaan hallinnon yleisiä oikeusturvaperiaatteita. Toimien käytön tulee perustua asiallisiin, yleisesti hyväksyttäviin ja objektiivisiin syihin. Samanlaisista teoista tulee tekijästä riippumatta määrätä samanlainen seuraamus, kuitenkin siten, että tekojen toistuminen voidaan ottaa huomioon raskauttavana tekijänä. Kurinpitoseuraamusten tulee olla oikeassa suhteessa tekoon, eikä niitä saa käyttää asiaan kuulumattomassa tarkoituksessa, kuten kostamis- tai loukkaamistarkoituksessa. Koulutuksen järjestäjän tulee kurinpitotoimea harkitessaan ottaa huomioon myös teon laatu sekä opiskelijan ikä ja kehitystaso. Opiskelijaa ja huoltajaa on kuultava ennen kurinpitotoimesta päättämistä. (lukiolaki 714/2018, 42 § 1 mom., muutettu lailla 165/2022)

Laissa säädetyt kurinpitotoimet:

* Opetusta häiritsevä opiskelija voidaan määrätä poistumaan jäljellä olevan oppitunnin ajaksi luokkahuoneesta tai muusta tilasta, jossa opetusta annetaan, taikka oppilaitoksen järjestämästä tilaisuudesta
* Opiskelijan osallistuminen opetukseen voidaan evätä enintään kolmen työpäivän ajaksi, jos on olemassa vaara, että toisen opiskelijan tai oppilaitoksessa tai muussa opetustilassa työskentelevän henkilön turvallisuus kärsii opiskelijan väkivaltaisen tai uhkaavan käyttäytymisen vuoksi taikka opetus tai siihen liittyvä toiminta vaikeutuu kohtuuttomasti opiskelijan häiritsevän käyttäytymisen vuoksi. Opetuksen epäämisen aikana opiskelijalle on järjestettävä mahdollisuus keskustella henkilökohtaisesti opiskelijahuollon psykologin tai kuraattorin kanssa.
* Opiskelijalle, joka häiritsee opetusta tai muuten rikkoo järjestystä taikka menettelee vilpillisesti, voidaan antaa kirjallinen varoitus.
* Jos rikkomus on vakava tai jos opiskelija jatkaa edellä tarkoitettua epäasiallista käyttäytymistä kirjallisen varoituksen saatuaan, hänet voidaan erottaa oppilaitoksesta määräajaksi, enintään yhdeksi vuodeksi, sekä erottaa asuntolasta määräajaksi tai opintojen jäljellä olevaksi ajaksi. Oppivelvollinen voidaan erottaa oppilaitoksesta enintään kolmeksi kuukaudeksi.

Jatkossa toiminnassa huomioidaan lukiolain muutos ns. kaksoisrangaistavuuden (LL 44§) poistumisesta. Muutos parantaa lukiolakiin sisältyvien kurinpitotoimenpiteiden käytettävyyttä, vaikka samassa asiassa olisi käynnistynyt rikosoikeudellinen prosessi.

Oppivelvollisen määräaikaisesta erottamisesta päättää jatkossa koulutuksen järjestäjän/kotikunnan asianomainen monijäseninen toimielin rehtorin esityksestä.

ks. tarkemmin: Opiskeluhuoltosuunnitelma

**4.5 Kieleen ja kulttuuriin liittyviä kysymyksiä**

Kaikkien opiskelijoiden opetuksessa noudatetaan yhteisiä, lukion opetussuunnitelman perusteiden mukaisia tavoitteita ja periaatteita. Opiskelijan kielelliset valmiudet sekä kulttuuritausta otetaan lukio-opetuksessa huomioon. Jokaisen opiskelijan kieli- ja kulttuuri-identiteettejä tuetaan monipuolisesti. Opiskelijaa ohjataan ymmärtämään ja kunnioittamaan perustuslain mukaista oikeutta jokaisen omaan kieleen ja kulttuuriin. Opiskelijaa ohjataan tiedostamaan omat kielelliset ja kulttuuriset oikeutensa eri tilanteissa.

Tavoitteena on ohjata kaikkia opiskelijoita arvostamaan kielellistä ja kulttuurista moninaisuutta sekä edistää kaksi- ja monikielisyyttä ja siten vahvistaa jokaisen opiskelijan kielellistä tietoisuutta ja metakielellisiä taitoja. Helsingin normaalilyseon opettajilla on taitoja kohdata erikielisiä opiskelijoita. Kiinnitämme huomiota kielitietoisuuteen kaikkien aineiden opetuksessa, ja siitä hyötyvät kaikki lukio-opiskelijat. Opettajat ja muu henkilökunta käyttävät osaamistaan ja toimivat yhteistyössä hyvien kielitietoisten käytäntöjen luomiseksi.

Opiskelijoita, joiden äidinkieli ei ole suomi, ruotsi tai saame, pyritään opettamaan äidinkieli ja kirjallisuus -oppiaineen suomi/ruotsi toisena kielenä ja kirjallisuus -oppimäärän mukaan joustavasti kielitaitonsa mukaisissa opetusryhmissä joko omassa koulussa tai yhteistyöoppilaitoksissa.

Rohkaisemme opiskelijoita opiskelemaan omaa äidinkieltä lukiokoulutusta täydentävänä ja opintomenestystä tukevana toimintana. Oman äidinkielen opetusta voidaan mahdollisuuksien mukaan järjestää useiden lukioiden yhteistyönä.

Lukiokoulutuksessa oppilaitoksen opetuskieli on joko suomi, ruotsi ja saame.  Helsingin normaalilyseossa opetuskielenä on suomi. S2 -opiskelijoita on tiedotettava heidän oikeuksistaan ylioppilastutkinnossa.

 Kieli- ja kulttuurivähemmistöryhmiin (esimerkiksi eri kansallisuudet, viittomakieliset, monikieliset) kuuluvat tulee ottaa huomioon opetusjärjestelyissä ja tarvittaessa opetusta voidaan järjestää myös yhteistyössä muiden oppilaitosten kanssa ja etäopetuksena.  Lukio-opiskelun erityisenä tavoitteena on, että nuoret voivat kasvaa omaan kieleensä, kulttuuriinsa ja yhteisöönsä sekä rakentaa yhteiskunnallista osallisuuttaan ja omaa identiteettiään. Tavoitteena on lisäksi edistää siirtymistä jatko-opintoihin.  Opiskelijoita on tiedotettava heidän oikeuksistaan ja tukijärjestelyistä ylioppilastutkinnossa.

 Jos opiskelija on suorittanut lukiokoulutuksen kursseja maahanmuuttajille ja vieraskielisille järjestettävässä lukiokoulutukseen valmistavassa koulutuksessa, ne voidaan lukea hyväksi lukio-opintoihin.

**5 Arviointi**

**5.1 Arvioinnin tavoitteet ja tehtävät lukiokoulutuksessa**

Opiskelijan työskentelyä, oppimista ja osaamisen kehittymistä tulee arvioida monipuolisesti. Opiskelijan arvioinnilla pyritään ohjaamaan ja kannustamaan opiskelua sekä kehittämään opiskelijan edellytyksiä itsearviointiin. Opiskelijalla on oikeus saada tieto arvioinnissa käytettävistä arviointiperusteista ja niiden soveltamisesta häneen. Opiskelijalle on lukio-opintojen aikana annettava mahdollisuus itsearviointiin.

Arviointi on aina sidoksissa tavoitteisiin ja kulloiseenkin tilanteeseen. Lukiokoulutuksessa arvioinnilla on kaksi keskeistä tehtävää:

1) O*ppimisen tukeminen ja ohjaaminen*. Tätä tehtävää toteuttaa opintojakson aikana annettava palaute, formatiivinen arviointi. Palautteella kuvataan opiskelijan edistymistä suhteessa asetettuihin tavoitteisiin. Se on tärkeä osa opiskelijan ja opettajan vuorovaikutusta. Opintojakson aikainen palaute sekä lukio-opintojen aikainen, opettajan tuella tehty itsearviointi ja vertaisarviointi auttavat opiskelijaa ymmärtämään omaa oppimistaan, tunnistamaan vahvuuksiaan, korjaamaan virheitään ja kehittämään työskentelyään niin, että oppimiselle asetetut tavoitteet voivat toteutua.

2) *Osaamiselle ja oppimiselle asetettujen tavoitteiden saavuttamisen näkyväksi tekeminen*. Tätä tehtävää toteuttaa osaamisen ja opitun arviointi, summatiivinen arviointi. Osaamisen arviointi perustuu todennettuun näyttöön siitä, kuinka hyvin ja missä määrin opiskelija on saavuttanut opintojaksolle asetetut tavoitteet. Opintojakson arvosana määräytyy oppiaineen tavoitteiden, keskeisten sisältöjen, oppiaineessa määriteltyjen laaja-alaisen osaamisen tavoitteiden sekä arviointiperusteiden mukaan.

Sekä formatiiviseen että summatiiviseen arviointiin kuuluu opiskelijan työskentelyn arviointi, joka perustuu oppiaineissa määriteltyihin työskentelyn tavoitteisiin ja niiden saavuttamiseen.

Arviointi on monipuolista ja tarkoituksenmukaisin menetelmin toteutettua. Opiskelijalle annetaan opintojakson aikana erilaisia mahdollisuuksia, tilaisuuksia ja tapoja osoittaa oppimistaan ja osaamistaan. Arvioinnilla saatu tieto auttaa opettajia suuntaamaan opetustaan opiskelijoiden tarpeiden mukaisesti.

Yleisten arviointiperusteiden lisäksi kunkin opintojakson tavoitteet ja arviointiperusteet selvitetään opiskelijalle opintojakson alussa, jolloin niistä keskustellaan opiskelijoiden kanssa ja tuetaan heidän opintojensa suunnittelua. Opiskelijalle kerrotaan opintojakson alussa, mitä hänen on tarkoitus oppia ja miten hänen edistymistään arvioidaan. Arviointiperusteilla parannetaan arvioinnin läpinäkyvyyttä.

Arvioinnin tavoitteet ja tehtävät kiteytyvät lukion arviointikulttuurissa, joka on osa oppilaitoksen toimintakulttuuria. Arviointikulttuurilla tarkoitetaan niitä arvoja, normeja ja käytänteitä, joita sovelletaan yhteisessä arviointityöskentelyssä. Arviointikulttuurin näkyväksi tekeminen ja kehittäminen edellyttävät, että lukiossa kirjataan yhtenäisiä arviointiin liittyviä periaatteita ja käytänteitä, joiden toteuttamista seurataan.

**5.2 Opintojakson arviointi**

Opiskelijan työskentelyä, oppimista ja osaamisen kehittymistä arvioidaan opetussuunnitelman mukaisen opintojakson suorittamisen aikana suhteessa opintojaksolle asetettuihin tavoitteisiin. Opiskelijan saa palautetta oppimisensa kehittymisestä. Opetussuunnitelman mukainen opintojakso arvioidaan sen suorittamisen päätteeksi.

Opiskelijan oppimista arvioidaan opintojakson aikana antamalla hänelle arviointipalautetta opintojakson tavoitteiden saavuttamisesta. Oppimista tukevaa palautetta annetaan riittävän aikaisessa vaiheessa opintojaksoa, jotta opiskelijalla on mahdollisuus kehittää sen perusteella opiskeluaan ja työskentelyään.

Opiskelijan opintosuorituksista annetaan arvosana tai suoritusmerkintä opintojakson päätyttyä. Jos opintojakso koostuu useammasta saman oppimäärän moduulista, annetaan siitä yksi arvosana. Jos kyse on usean oppiaineen yhteisestä opintojaksosta, arvosanat annetaan oppiaineittain. Arvosanat perustuvat monipuoliseen oppimisen, osaamisen ja opitun näyttöön opintojakson tavoitteiden saavuttamisesta. Arvioinnin kohteina ovat opiskelijan tiedot, taidot ja työskentely. Arviointi ei kohdistu opiskelijan arvoihin, asenteisiin tai henkilökohtaisiin ominaisuuksiin.

Oppimisen tuen tarpeet, kuten sairaudesta tai vammasta johtuvat haasteet, lukemisen tai kirjoittamisen erityisvaikeus, maahanmuuttajien kielelliset vaikeudet sekä muut syyt, jotka vaikeuttavat osaamisen osoittamista, otetaan arvioinnissa huomioon siten, että opiskelijalla on mahdollisuus erityisjärjestelyihin ja vaihtoehtoisiin tapoihin osoittaa osaamisensa.

**5.2.1 Numeroarvosanat ja suoritusmerkinnät**

*Numeroin annettavassa arvostelussa käytetään asteikkoa 4–10. Arvosana 5 osoittaa välttäviä, 6 kohtalaisia, 7 tyydyttäviä, 8 hyviä, 9 kiitettäviä ja 10 erinomaisia tietoja ja taitoja. Hylätty suoritus merkitään arvosanalla 4. Opintojakso tai oppiaine, jota ei arvostella numeroin, arvioidaan suoritetuksi tai hylätyksi. (Valtioneuvoston asetus lukiokoulutuksesta 810/2018, 17 §.)*

Opiskelija saa arvosanan opintojaksoihin sisältyvistä opinnoista. Opintojaksoihin sisältyvistä pakollisista opinnoista ja valtakunnallisista valinnaisista opinnoista annetaan numeroarvosanat lukuun ottamatta opinto-ohjauksen opintojaksoja, joista annetaan suoritusmerkintä (S = suoritettu, H = hylätty). Muut valinnaiset opinnot arvioidaan suoritusmerkinnällä. Lukiodiplomikursseista annetaan arvosana opetushallituksen ohjeiden mukaisesti.

Opintojakson suorituksiin liittyvät merkinnät ovat seuraavat:

S = hyväksytysti suoritettu

H = hylätty

O = osallistunut opetukseen (Mahdollisuus täydentää ja suorittaa kurssi loppuun.)

K = keskeyttänyt

Opiskelijan opintojakson suorittaminen keskeytyy, jos hän on poissa enemmän kuin neljä (4) 75 minuutin oppituntia, ja hän saa suoritusmerkinnäksi keskeyttämismerkinnän K.

Jos opiskelijan opintojakson/moduulin osasuorituksissa on jonkun muun kirjoittama teksti tai opiskelija on plagioinut toisen tekstiä, vilppi otetaan huomioon kurssiarvosanassa tai vakavassa vilppitilanteessa opintojakson suorittaminen keskeytetään.

Arvosanaa voidaan täydentää ja täsmentää kirjallisesti annetulla sanallisella arvioinnilla tai arviointikeskustelussa annetulla palautteella. Opiskelijan tulee suorittaa kesken oleva kurssi (merkintä O) loppuun viimeistään saman lukuvuoden viimeisessä uusintakuulustelussa, ellei oppiaineen opetussuunnitelmassa ole muuta mainittu.

Opiskelijalle varataan mahdollisuus osoittaa saavuttaneensa opintojaksolla edellytetyt tiedot ja taidot, mikäli hän ei ole suorittanut opintojaksoa hyväksytysti.

Opiskelijalla on oikeus korottaa sekä hyväksyttyä että hylättyä arvosanaa siten, että hän voi osoittaa osaamistaan opintojakson keskeisissä tiedoissa ja taidoissa. Uusimisen käytännöistä määritellään tarkemmin paikallisessa opetussuunnitelmassa. Arvioinnin tulee tällöinkin olla monipuolista. Lopulliseksi arvosanaksi tulee eri uusimiskertojen arvosanoista paras.

Opiskelija voi korottaa hyväksytyn opintojakson arvosanaa kerran käymällä opintojakson uudestaan tai osallistumalla uusintakuulusteluun lukuvuoden toisen tai viidennen jakson jälkeen, ellei oppiaineen arvioinnissa ole muuta mainittu. Opintojakson arvosanaksi tulee suorituksista parempi.

Hylätyn opintojakson opiskelija voi suorittaa osallistumalla uusintakuulusteluun tai käymällä opintojakson uudestaan, ellei oppiaineen arvioinnissa ole muuta mainittu. Jos opiskelija tulee hylätyksi uudestaan, lukion rehtori ja asianomainen opettaja ratkaisevat opintojakson suoritustavan.

Opiskelijalla on oikeus saada tiedot arvosanoistaan ja suoritusmerkinnöistään.

**5.2.2 Itsenäisesti suoritettavat opinnot**

Osa lukiokoulutuksen oppimäärään sisältyvistä opinnoista voidaan edellyttää opiskeltavaksi itsenäisesti, jos se ei vaaranna koulutukselle asetettujen tavoitteiden toteutumista ja opiskelijan edellytyksiä oppimäärän ja ylioppilastutkinnon suorittamiseen. Opiskelijalle voidaan vastaavin edellytyksin myös hakemuksesta myöntää lupa suorittaa opintoja itsenäisesti.

Halutessaan suorittaa opintojakson itsenäisesti opetukseen osallistumatta opiskelija neuvottelee asiasta ensin opinto-ohjaajan kanssa. Tämän jälkeen hän anoo oppiaineen opettajalta oikeutta opintojakson itsenäiseen suorittamiseen, ja lukion rehtori hyväksyy tai hylkää anomuksen. Itsenäisesti suoritettu opintojakso arvioidaan itsenäiseen suoritukseen kuuluneiden tehtävien pohjalta. Mikäli opiskelija ei saa itsenäisesti opiskellusta opintojaksosta hyväksyttyä arvosanaa tai opintojakson suoritus keskeytyy, opiskelija suorittaa opintojakson osallistumalla mahdollisuuksien mukaan opetukseen.

Lisäksi noudatetaan oppiainekohtaisissa opetussuunnitelmissa mahdollisesti mainittuja erityisehtoja.

Jos opiskelija opiskelee opintojakson kokonaan tai osittain itsenäisesti, noudatetaan soveltuvin osin edellä mainittuja arviointiperiaatteita. Tavoitteiden saavuttamista ja niiden suuntaista edistymistä on myös tällöin arvioitava riittävän laajasti ja monipuolisesti.

**5.2.3 Suullisen kielitaidon arviointi**

Kielten opetuksessa opiskelijalta arvioidaan kielitaidon muiden osa-alueiden lisäksi suullinen kielitaito. Suullista kielitaitoa voidaan arvioida erillisellä kokeella.

Toisen kotimaisen kielen ja vieraiden kielten pakollisten ja valtakunnallisten valinnaisten opintojen aikana arvioidaan myös opiskelijan suullista kielitaitoa.

Opetushallituksen tuottaman suullisen kielitaidon kokeen käytöstä tai Opetushallituksen tuottaman erillisen ohjeistuksen mukaisista näytöistä määrätään erikseen kyseisiä oppiaineita koskevissa luvuissa lukion opetussuunnitelman perusteissa. Todistus valinnaisiin opintoihin kuuluvasta suullisen kielitaidon kokeesta annetaan päättötodistuksen liitteenä.

**5.2.4 Opinnoissa edistymisen seuranta yhteistyössä huoltajien kanssa**

Huoltajille annetaan riittävän usein tietoa opiskelijan työskentelystä ja opintojen edistymisestä ja määräajoin selvitetään opiskelijoiden huoltajien näkemyksiä oppilaitoksen ja koulutuksen järjestäjän toiminnasta.

Opetus- ja ohjaushenkilöstön tulee seurata opiskelijan opintojen etenemistä.

Opinnoissa syntyy etenemiseste, kun opiskelija saa toisen hylätyn arvosanan (4) samassa oppiaineessa. Etenemiseste tarkoittaa, että opiskelija ei voi suorittaa uusia kyseisen oppiaineen opintoja, ennen kuin hän on suorittanut ainakin toisen hylätyistä opintojaksoista hyväksytysti. Opiskelija on oikeutettu saamaan tiedon etenemisesteestä.

Sen varmistamiseksi, että huoltajat saavat tiedon opiskelijan työskentelystä ja opintojen edistymisestä, lukio voi edellyttää huoltajan allekirjoitusta tai vastaavaa sähköistä kuittausta todistuksiin tai tiedotteisiin, jos opiskelija ei ole täysi-ikäinen

**5.2.5 Osaamisen tunnustaminen ja opintojen hyväksilukeminen**

Opiskelijan henkilökohtaisen opintosuunnitelman laatimisen yhteydessä selvitetään ja tunnistetaan opiskelijan aiemmin hankkima osaaminen tämän esittämän selvityksen perusteella. (Lukiolaki 714/2018, 27 §.)  Sen lisäksi, mitä lukiolaissa säädetään, tulee opintojen hyväksilukemisella ja muutoin hankitun osaamisen tunnustamisella välttää opintojen päällekkäisyyttä ja lyhentää opiskeluaikaa.

Opiskelija osoittaa lukion rehtorille hakemuksen muualla suorittamiensa opintojen tai muutoin hankkimansa osaamisen tunnustamiseksi. Opiskelijan tulee esittää luotettava selvitys opinnoistaan tai osaamisestaan. Tunnustamista varten lukio voi pyytää opiskelijaa täydentämään näyttöään suhteessa lukiokoulutuksen tavoitteisiin. Lukion rehtori varmistaa, että muualla suoritettujen opintojen sisällöt ja laajuus tai muutoin hankittu osaaminen vastaavat lukio-opetuksen tavoitteita. Opiskelijalle annetaan tietoa osaamisen tunnustamisen käytännöistä.

Muualla suoritettuja opintoja tai muutoin hankittua osaamista voidaan lukea hyväksi vahvistamalla ne osaksi lukion oppimäärää. Mikäli opinnot tai muutoin hankittu osaaminen luetaan hyväksi lukion opetussuunnitelman perusteiden mukaan numerolla arvioitaviin opintoihin, opinnoista annetaan numeroarvosana. Arvosanan määrittelyn tueksi voidaan edellyttää opiskelijalta lisänäyttöä. Muualla hankitun osaamisen arvioinnissa menetellään, kuten lukion opetussuunnitelman perusteissa ja paikallisessa opetussuunnitelmassa opintojaksojen ja oppimäärän arvioinnista määrätään.

Luettaessa opiskelijalle hyväksi opintoja muista oppilaitoksista pitäydytään suoritusoppilaitoksen antamassa arvioinnissa. Jos kyseessä ovat paikallisessa opetussuunnitelmassa numeroin arvioitavat opinnot, arvosanat muutetaan lukion arvosana-asteikolle seuraavan vastaavuusasteikon mukaisesti:

Tapauksissa, joissa lukio ei voi päätellä, kumpaa lukion arvosanaa toisessa oppilaitoksessa suoritetut opinnot vastaavat, ylempää vai alempaa, on vastaavuus määriteltävä opiskelijan eduksi. Ulkomailla suoritettujen opintojen hyväksilukemisessa ja osaamisen tunnustamisessa noudatetaan samoja periaatteita kuin kotimaassa suoritetuissa opinnoissa.

Opiskelijalla voi olla päättötodistuksessaan oppiaineesta vain yhden laajuinen oppimäärä. Opiskelijan siirtyessä oppiaineen pitkästä oppimäärästä lyhyempään hänen suorittamansa pitkän oppimäärän opinnot luetaan hyväksi lyhyemmässä oppimäärässä siinä määrin kuin niiden tavoitteet ja keskeiset sisällöt vastaavat toisiaan. Pitkän oppimäärän opintojen arvosanat siirtyvät suoraan lyhyen oppimäärän opintojen arvosanoiksi, jollei opiskelija anna korkeampaan arvosanaan oikeuttavaa lisänäyttöä. Jos opiskelija pyytää, hänelle järjestetään mahdollisuus lisänäyttöihin osaamistason toteamiseksi. Muut pitkän oppimäärän mukaiset hyväksytysti suoritetut opinnot tai opintojen osat voivat olla lyhyen oppimäärän valinnaisia opintoja oppiaineen opetussuunnitelmassa määritellyllä tavalla. Opiskelijan siirtyessä kesken oppimäärän lyhyemmästä pidempään oppimäärään menetellään edellä olevien periaatteiden mukaisesti. Tällöin voidaan edellyttää täydentäviä opintoja, ja tässä yhteydessä myös jo suoritettujen opintojen arvosanat harkitaan uudelleen.

Jos opiskelijan äidinkieli ja kirjallisuus -oppiaineen oppimääränä on suomi/ruotsi toisena kielenä ja kirjallisuus (jäljempänä S2/SV2-oppimäärä), häntä arvioidaan tämän oppimäärän mukaan huolimatta siitä, onko hänelle järjestetty erillistä S2/SV2-oppimäärän mukaista opetusta. Suomen/ruotsin kieli ja kirjallisuus -oppimäärän mukaisesti suoritetut opinnot luetaan hyväksi täysimääräisesti S2/SV2-oppimäärän opintoihin, ja niistä saatu arvosana siirtyy S2/SV2-opintojen arvosanaksi. S2/SV2-opinnot korvaavat suomen/ruotsin kieli ja kirjallisuus -oppimäärän opinnot siinä määrin kuin niiden tavoitteet ja keskeiset sisällöt vastaavat toisiaan. Opiskelijalla voi olla todistuksessaan arvosana vain joko suomen/ruotsin kielen ja kirjallisuuden oppimäärästä tai suomi/ruotsi toisena kielenä ja kirjallisuus -oppimäärästä, mutta ei molemmista.

**5.2.6 Laaja-alaisen osaamisen arviointi**

Laaja-alaisen osaamisen osa-alueet muodostavat oppiaineiden yhteiset tavoitteet. Osa-alueet ovat 1) hyvinvointiosaaminen, 2) vuorovaikutusosaaminen, 3) monitieteinen ja luova osaaminen, 4) yhteiskunnallinen osaaminen, 5) eettisyys ja ympäristöosaaminen sekä 6) globaali- ja kulttuuriosaaminen.

Lukion opetussuunnitelman perusteissa on kuvattu kaikissa oppiaineissa, miten laaja-alaisen osaamisen osa-alueet sisältyvät oppiaineen opintoihin. Ne on otettu huomioon myös oppiaineiden tavoitteissa. Laaja-alainen osaaminen arvioidaan osana kunkin opintojakson formatiivista ja summatiivista arviointia.

**5.3 Oppiaineen oppimäärän arviointi**

Kun lukiokoulutuksen oppimäärään kuuluvat opinnot tulevat suoritetuiksi, annetaan jokaisen oppiaineen oppimäärästä päättöarviointina arvosana. Opiskelijalle, joka ei ole tullut hyväksytyksi jossakin oppiaineessa tai joka haluaa korottaa saamaansa arvosanaa, järjestetään mahdollisuus suorittaa oppiaineen oppimäärä hyväksytysti tai korottaa arvosanaansa.

Kunkin opintojakson arvioinnista päättää opiskelijan opettaja tai, jos opettajia on useita, opettajat yhdessä. Oppiaineen päättöarvioinnista päättävät rehtori ja opiskelijan opettajat yhdessä.

Oppiaineen oppimäärä muodostuu opiskelijan henkilökohtaisen opintosuunnitelman mukaisesti opiskelemista opinnoista. Opiskelijan opintosuunnitelma tarkentuu lukio-opintojen aikana. Sen laatiminen ja seuranta ohjaavat opiskelijaa tarkoituksenmukaisiin ja tavoitteellisiin opintojaksojen valintoihin. Samassa oppiaineessa eri opiskelijoilla voi olla erilaajuiset oppimäärät.

Eri oppiaineiden pakolliset ja valtakunnalliset valinnaiset opinnot on kuvattu lukion opetussuunnitelman perusteissa. Matematiikan yhteinen moduuli luetaan opiskelijan valitsemaan matematiikan oppimäärään. Jälkikäteen ei voi poistaa opiskelijan opiskelemia pakollisia opintoja eikä hyväksytysti suoritettuja valtakunnallisia valinnaisia opintoja

Saadakseen oppiaineen oppimäärän hyväksytysti suoritetuksi opiskelijan on suoritettava pääosa oppiaineen opinnoista hyväksytysti. Hylättyjä arvosanoja saa olla pakollisissa ja valtakunnallisissa valinnaisissa opinnoissa enintään seuraavasti:

|  |  |
| --- | --- |
| Opiskelijan opiskelemia  pakollisia ja valinnaisia opintoja, | joista voi olla hylättyjä opintoja  enintään |
| 2–5 opintopistettä | 0 opintopistettä |
| 6–11 opintopistettä | 2 opintopistettä |
| 12–17 opintopistettä | 4 opintopistettä |
| 18 opintopistettä tai enemmän | 6 opintopistettä |

Oppiaineen oppimäärän arvosana määräytyy opiskelijan opiskelemien pakollisten ja valtakunnallisten valinnaisten opintojen arvosanojen opintopisteiden mukaan painotettuna aritmeettisena keskiarvona.

Mikäli opiskelija osoittaa erillisessä kuulustelussa suurempaa kypsyyttä ja parempaa oppiaineen hallintaa kuin opintojaksojen arvosanoista määräytyvä oppiaineen arvosana edellyttää, arvosanaa korotetaan. Lisäksi arvosanaa voidaan korottaa, jos opiskelijan arvioinnista vastaavat päättävät, että opiskelijan tiedot ja taidot ovat hänen antamiensa näyttöjen perusteella oppiaineen päättövaiheessa opintojaksojen arvosanojen perusteella määräytyvää arvosanaa paremmat.

Pakollisten oppiaineiden ja valinnaisten vieraiden kielten oppimääristä annetaan lukiokoulutusta koskevan valtioneuvoston asetuksen (810/2018) mukainen numeroarvosana. Opinto-ohjauksesta annetaan suoritusmerkintä. Mikäli opiskelija pyytää, hän on oikeutettu saamaan suoritusmerkinnän liikunnasta ja sellaisista oppiaineista, joissa opiskelijan suorittama oppimäärä käsittää vain kaksi opintopistettä, sekä valinnaisista vieraista kielistä, mikäli opiskelijan suorittama oppimäärä niissä käsittää korkeintaan neljä opintopistettä.

**5.4 Lukion oppimäärän suoritus**

Opiskelija on suorittanut lukion oppimäärän silloin, kun hän on suorittanut oppiaineiden oppimäärät hyväksytysti ja lukio-opintojen vähimmäismäärä 150 opintopistettä täyttyy. Lukion oppimäärän tulee sisältää vähintään 20 opintopistettä valtakunnallisia valinnaisia opintoja. Muista kuin pakollisista ja valtakunnallisista valinnaisista opinnoista voidaan lukea mukaan lukion oppimäärään vain opiskelijan hyväksytysti suorittamat opinnot.

Opiskelijan opiskelu voidaan opiskelijan hakemuksesta tai suostumuksella järjestää osittain toisin kuin [lukio]laissa ja sen nojalla säädetään ja määrätään, jos:

1. opiskelijalla katsotaan joltakin osin ennestään olevan lukiokoulutuksen oppimäärää vastaavat tiedot ja taidot;
2. lukiokoulutuksen oppimäärän suorittaminen olisi opiskelijalle olosuhteet ja aikaisemmat opinnot huomioon ottaen joltakin osin kohtuutonta;
3. se on perusteltua opiskelijan sairauteen, vammaan tai muuhun terveydentilaan liittyvistä syistä.  (Lukiolaki 714/2018, 29 §.)

Jos opiskelijan opiskelu järjestetään toisin kuin lainsäädännön nojalla määrätään, säädetyn opintopisteiden vähimmäismäärän 150 on joka tapauksessa täytyttävä.

**5.5 Muutoksenhaku arviointia koskevaan päätökseen ja oppimäärän suorittamiseen liittyvä oikaisuvaatimus**

Opiskelijan arviointia koskevaan päätökseen ei saa hakea muutosta valittamalla. Opiskelija voi pyytää rehtorilta opinnoissa etenemistä koskevan päätöksen tai päättöarvioinnin uusimista kahden kuukauden kuluessa tiedon saamisesta. Uudesta arvioinnista päättävät koulun rehtori ja opiskelijan opettajat yhdessä. Opiskelija saa vaatia oikaisua pyynnöstä tehtyyn uuteen arviointiin tai ratkaisuun, jolla pyyntö on hylätty, aluehallintovirastolta 14 päivän kuluessa päätöksen tiedoksisaannista siten kuin hallintolaissa säädetään. Otettuaan oikaisuvaatimuksen tutkittavakseen aluehallintovirasto voi muuttaa hallintopäätöstä, kumota päätöksen, hylätä oikaisuvaatimuksen tai palauttaa asian rehtorille uudelleen käsiteltäväksi. (Lukiolaki 714/2018, 53 §.)

Opiskelijoille tiedotetaan arvioinnin uusimis- ja oikaisumahdollisuudesta.

Lukiolaissa tarkoitettuun päätökseen saa vaatia oikaisua aluehallintovirastolta siten kuin hallintolaissa säädetään, jos päätös koskee:

* opiskelijaksi ottamista
* 23 §:n 2 momentissa tarkoitettua lisäajan myöntämistä tai 24 §:ssä tarkoitettua opiskeluoikeuden päättymistä
* suoritettujen opintojen hyväksi lukemista
* opiskelun poikkeavaa järjestämistä
* oikeutta saada uskonnon tai elämänkatsomustiedon opetusta. (Lukiolaki 714/2018, 49 §.)

**5.6 Todistukset ja niihin merkittävät tiedot**

Lukiokoulutuksen oppimäärän suorittaneelle opiskelijalle annetaan päättötodistus. Lukiokoulutukseen valmistavan koulutuksen oppimäärän suorittamisesta annetaan todistus. Opiskelijalle, jonka opiskeluoikeus on päättynyt kesken lukiokoulutuksen tai lukiokoulutukseen valmistavan koulutuksen oppimäärän suorittamisen, annetaan todistus suoritetuista opinnoista. Aineopiskelijalle ja lukion oppimäärän erityisessä tutkinnossa osittain suorittaneelle annetaan todistus suoritetuista oppiaineiden oppimääristä ja muista opinnoista

Lukiossa käytetään seuraavia todistuksia:

* Lukion päättötodistus annetaan opiskelijalle, joka on suorittanut lukion koko oppimäärän. Lisäksi päättötodistuksen liitteenä annetaan erillinen todistus lukiodiplomin ja suullisen kielitaidon kokeen suorittamisesta.
* Todistus oppimäärän suorittamisesta annetaan, kun opiskelija on suorittanut yhden tai useamman lukion oppiaineen oppimäärän.
* Todistus lukiosta eroamisesta (erotodistus) annetaan opiskelijalle, joka eroaa lukiosta ennen lukion koko oppimäärän suorittamista.

Lukion todistus sisältää seuraavat tiedot:

* todistuksen nimi
* koulutuksen järjestäjän nimi
* opetus- ja kulttuuriministeriön myöntämän lukiokoulutuksen järjestämisluvan päivämäärä
* oppilaitoksen nimi
* opiskelijan nimi ja henkilötunnus
* suoritetut opinnot
* paikkakunta, todistuksen antamispäivämäärä ja rehtorin allekirjoitus
* arvosana-asteikko
* selvitys kielten oppimääristä

S2/SV2 = äidinkieli ja kirjallisuus ‑oppiaineen suomi/ruotsi toisena kielenä ja kirjallisuus ‑oppimäärä

A = perusopetuksen vuosiluokilla 1–6 alkaneen A-kielen oppimäärä

B1 = perusopetuksessa alkaneen B1-kielen oppimäärä

B2 = perusopetuksessa alkaneen valinnaisen B2-kielen oppimäärä

B3 = lukiossa alkaneen valinnaisen B3-kielen oppimäärä

ÄO/M = äidinkielenomainen oppimäärä toisessa kotimaisessa kielessä (ruotsi/suomi)

* merkintä, että todistus on Opetushallituksen päättämien lukion opetussuunnitelman perusteiden 2019 mukainen.

Lukion päättötodistukseen merkitään: "Lukion oppimäärä sijoittuu tasolle neljä kansallisessa tutkintojen ja muiden osaamiskokonaisuuksien viitekehyksessä ja eurooppalaisessa tutkintojen viitekehyksessä."

Uskonnon ja elämäkatsomustiedon arvosana merkitään todistuksissa merkinnällä ”uskonto/elämänkatsomustieto” erittelemättä, mihin opetukseen opiskelija on osallistunut.

Suomi/ruotsi toisena kielenä ja kirjallisuus merkitään todistuksessa Äidinkieli ja kirjallisuus ‑kohtaan.

Lukion päättötodistukseen ja todistukseen oppimäärän suorittamisesta merkitään opiskelijan opiskelemat oppiaineet, niissä suoritettujen opintopisteiden määrä sekä kunkin oppiaineen arvosana sanallisesti ja numeroin (esimerkiksi kiitettävä 9) tai merkintä oppiaineen hyväksytystä suorittamisesta (suoritettu S).

Temaattiset opinnot merkitään suoritusmerkinnällä. Temaattisten opintojen opintojaksojen nimet lisätään liitteeseen.

Päättötodistukseen ja todistukseen oppimäärän suorittamisesta kuuluu myös kohta Lisätietoja. Tähän kohtaan merkitään päättötodistuksen liitteenä annettavat ja sitä täydentävät todistukset lukio-opintoihin liittyvistä näytöistä, kuten suoritetut lukiodiplomit, suullisen kielitaidon kokeet sekä erittely temaattisista opinnoista ja sellaisista muista lukion oppimäärään kuuluneista opinnoista, jotka eivät sisälly oppiaineiden oppimääriin.

Mikäli opiskelija on opiskellut yli puolet oppiaineen oppimäärän opinnoista muulla kuin koulun varsinaisella opetuskielellä, tehdään merkintä todistuksen lisätietoihin.

Lukion erotodistukseen merkitään oppiaineet, niissä suoritetut opinnot ja opintopistemäärät sekä muut opiskelijan suorittamat lukio-opinnot ja niistä saadut arvosanat joko numeroina tai suoritusmerkintänä (S = suoritettu, H = hylätty).

Lukiossa pidetään opiskelijan opinnoista rekisteriä, josta ilmenevät suoritetut opinnot ja niiden arvosanat.

Lukion koko oppimäärän suorittamisesta ei anneta yhteistä arvosanaa oppiaineiden arvosanojen keskiarvona eikä muullakaan tavalla.

Todistukseen merkitään opiskelijan suorittamien opintojen määrä opintopisteinä. Kokonaismäärään lasketaan hylättyjä opintoja vain pakollisissa ja valtakunnallisissa valinnaisissa opinnoissa.  Todistus suullisen kielitaidon kokeesta ja lukiodiplomitodistus annetaan lukion päättötodistuksen liitteinä.

Suullisen kielitaidon kokeen suorittamisesta annettavaan todistukseen merkitään seuraavat tiedot:

* todistuksen nimi
* koulutuksen järjestäjän nimi
* opetus- ja kulttuuriministeriön myöntämän lukiokoulutuksen järjestämisluvan päivämäärä
* oppilaitoksen nimi
* opiskelijan nimi ja henkilötunnus
* kokeessa suoritettu kieli ja sen oppimäärä sekä kokeesta saatu arvosana
* paikkakunta, todistuksen antamispäivämäärä (lukion päättötodistuksen päivämäärä) ja rehtorin allekirjoitus
* arvosana-asteikko.

Lukiodiplomitodistus on lukion päättötodistuksen liite, ja se merkitään Lisätietoja‑kohtaan. Lukiodiplomitodistukseen merkitään seuraavat tiedot:

* todistuksen nimi
* koulutuksen järjestäjän nimi
* opetus- ja kulttuuriministeriön myöntämän lukiokoulutuksen järjestämisluvan päivämäärä
* oppilaitoksen nimi
* opiskelijan nimi ja henkilötunnus
* oppiaine tai vastaava, jonka lukiodiplomitodistuksesta on kyse
* arvosana
* lukiodiplomiaineessa suoritettujen opintojen opintopisteiden määrä mukaan lukien lukiodiplomiopintojakso
* paikkakunta, todistuksen päivämäärä (lukion päättötodistuksen päivämäärä) ja rehtorin allekirjoitus
* arvosana-asteikko.

**5.7 Arviointiin liittyvät paikallisesti päätettävät asiat**

Lukion opintojakson arviointi perustuu monipuoliseen arviointiin. Arvioinnissa käytetään monipuolisia arviointitapoja, joita toteutetaan formatiivisen ja summatiivisen arvioinnin keinoin. Opiskelija saa palautetta opiskelustaan ja opintosuorituksestaan moduulin aikana ja sen jälkeen. Opintojaksosta annetaan opiskelijalle palautetta.

Merkintä K tarkoittaa, että opiskelu on keskeytynyt: opinnot ovat keskeytyneet moduulin aikana poissaolojen takia.  Merkintä O tarkoittaa, että opiskelija on osallistunut opetukseen ja vain osa moduulin opinnoista on suoritettu. Merkintää voidaan käyttää yksittäisen moduulin kohdalla. Käytettäessä merkintää P opiskelija on suorittanut opintojaksosta osan, mutta kokonaisuus on kesken. (Esim. 3op:stä suoritettu 2op tai 2op suoritettu 1op) Tätä merkintää käytetään, kun opintojakso muodostuu vähintään kahdesta eri moduulista ja opintojakson suoritus on kesken opiskelijasta riippumattomasta syystä.

Opiskelijalla on mahdollisuus lukuvuoden aikana osallistua uusintakuulusteluun, jossa voi suorittaa opinnoista puuttuvan suorituksen. Hyväksyttyä arvosanaa yksittäisestä moduulista tai opintojaksosta voi korottaa kerran lukio-opintojen aikana. Opintojakson arvosanan korottamista koskevista opintojen suorituksista tulee keskustella ja sopia opettajan kanssa.

Itsenäisten suoritusten osalta käytännöt voivat vaihdella aineryhmittäin, mutta suoritus vastaa opiskelijalle samaa työmäärää kuin moduulin suoritus muutenkin. Itsenäinen suoritus sovitaan tapauskohtaisesti ja pyritään siihen, ettei se ole ensisijainen moduulin suoritustapa.

Opintojen eteneminen oppiaineessa voi keskeytyä, jos opiskelijalle tulee useampi hylätty arvosana tai osasuorituksia puuttuu useammasta oppiaineen moduulista.

**6. Oppimistavoitteet ja opetuksen keskeiset sisällöt**

**6.1. Opetuksen yleiset tavoitteet**

Lukion opetus ja muu toiminta järjestetään valtioneuvoston asetuksessa (942/2014)

määriteltyjen lukiokoulutuksen yleisten valtakunnallisten tavoitteiden mukaan siten, että

opiskelijalla on mahdollisuus kasvaa sivistyneeksi yhteiskunnan jäseneksi, hankkia muuttuvan

toimintaympäristön edellyttämiä tietoja ja taitoja sekä kartuttaa elinikäisen oppimisen taitoja.

Tavoitteet korostavat laaja-alaisen yleissivistyksen ja kokonaisuuksien ymmärtämisen merkitystä

sekä kannustavat eettisesti vastuulliseen ja aktiiviseen toimijuuteen paikallisesti, kansallisesti ja

kansainvälisesti.

Lukio-opetus vahvistaa opiskelijan tietoisuutta ihmisen toiminnan vaikutuksista ympäristön

tilaan. Opetus ohjaa opiskelijaa ymmärtämään kestävän elämäntavan välttämättömyyden

ja moniulotteisuuden. Opetus kannustaa opiskelijaa tunnistamaan ja käsittelemään eettisiä

kysymyksiä, ristiriitoja ja jännitteitä monista näkökulmista. Se rohkaisee opiskelijaa vaikuttamaan

ja toimimaan nykyistä oikeudenmukaisemman, kestävämmän ja ihmisoikeuksia paremmin

kunnioittavan yhteiskunnan ja maailman puolesta.

Lukioaikana opiskelija saa monipuolisia kokemuksia uuden tiedon ja osaamisen rakentamisesta

myös oppiainerajat ylittäen. Opiskelija kehittää tiedonhankinta- ja soveltamistaitojaan sekä

ongelmanratkaisutaitojaan. Opiskelija saa kokemuksia tutkivasta oppimisesta sekä osallisuudesta

tieteen ja tutkimuksen tekoon. Opetus vahvistaa opiskelijan monilukutaitoa niin, että hän

ymmärtää tieteen- ja taiteenaloille ominaista kieltä sekä osaa tuottaa ja tulkita erilaisia tekstejä.

Opiskelija tottuu arvioimaan tiedon luotettavuutta. Lukio-opetuksessa arvostetaan ja tuodaan

näkyväksi kieliä monipuolisesti. Opiskelija harjaantuu toimimaan sekä molemmilla kotimaisilla

kielillä että vierailla kielillä. Opetus ohjaa opiskelijaa syventämään ymmärrystään tieto- ja

viestintäteknologiasta sekä käyttämään sitä tarkoituksenmukaisesti, vastuullisesti ja turvallisesti

niin itsenäisessä kuin yhteisöllisessäkin työskentelyssä.

Lukio-opiskelu rakentaa yhteisöllisyyttä, osallisuutta ja hyvinvointia vahvistamalla vuorovaikutus-,

yhteistyö- ja ilmaisutaitoja. Opiskelussa saadaan kokemuksia tavoitteellisesta toiminnasta ja

vertaisoppimisesta tiimeissä ja projekteissa. Lukio-opetus kannustaa opiskelijoita eri taiteenaloille

ominaiseen ilmaisuun ja toimintaan sekä taide- ja kulttuurielämään osallistumiseen. Fyysinen

aktiivisuus ja terveelliset elämäntavat ymmärretään terveyden ja hyvinvoinnin perusedellytyksiksi.

Lukioaikana opiskelijan oppimaan oppimisen taidot kehittyvät ja monipuolistuvat. Opiskelija oppii

tuntemaan vahvuuksiaan ja kehittymistarpeitaan oppijana sekä luottamaan mahdollisuuksiinsa

oppia. Opiskelija ymmärtää sitoutumisen merkityksen oppimiselleen, mikä vahvistaa

hänen itseohjautuvuuttaan. Lukio-opetus auttaa opiskelijaa tunnistamaan hänelle sopivia

opiskelustrategioita ja kehittymään niissä taitavaksi. Lukioaikana opiskelijalle muodostuu vankka

elinikäisen opiskelun taito ja tahto.

Lukio-opetus lujittaa opiskelijan identiteettiä ja ohjaa oman ainutlaatuisuuden ymmärtämiseen

ja arvostamiseen. Sukupuolen ja seksuaalisen suuntautumisen moninaisuuden ymmärtäminen

luo edellytyksiä sukupuoli- ja tasa-arvotietoiselle opetukselle. Opetus antaa opiskelijalle

koulutusmahdollisuuksista, yhteiskunnasta ja työelämästä tietoja ja kokemuksia, joiden avulla


hän osaa suunnitella omaa tulevaisuuttaan, jatkokoulutustaan ja tulevaa ammattiaan. Opetus

vahvistaa opiskelijoiden yhdenvertaisia ja tasa-arvoisia mahdollisuuksia kehittää osaamistaan

sekä tehdä opiskeluaikaisia ja tulevaisuutta koskevia valintoja

**6.2 Laaja-alainen osaaminen**

Laaja-alaisella osaamisella on lukiokoulutusta eheyttävä tehtävä. Laaja-alaisen osaamisen osa-alueet muodostavat lukion oppiaineiden yhteiset tavoitteet. Laaja-alaisen osaamisen kokonaisuus on kuvattu alla olevassa kuviossa.



Lukion opetussuunnitelman perusteissa kuvatut oppiaineiden oppimäärät muodostavat lukiokoulutuksessa saavutettavan osaamisen perustan. Lukiokoulutuksen tehtävän mukainen yleissivistys rakentuu oppiaineissa määritellystä tiedonalakohtaisesta osaamisesta, jota laaja-alainen osaaminen tukee ja syventää.

Laaja-alainen osaaminen käsittää opiskelijan hyvään yleissivistykseen ja hyväksi ihmiseksi kasvamiseen, kestävän tulevaisuuden rakentamiseen sekä jatko-opinto-, työelämä- ja kansainvälisyysvalmiuksiin tarvittavien tietojen, taitojen, arvojen, asenteiden ja tahdon muodostaman kokonaisuuden.

Lukiokoulutuksen arvoperusta, oppimiskäsitys ja toimintakulttuuri luovat perustan laaja-alaisen osaamisen kehittymiselle. Laaja-alaisen osaamisen osa-alueiden tavoitteisiin pyritään kaikissa lukio-opinnoissa. Kukin oppiaine lähestyy laaja-alaista osaamista oman tiedon- ja tieteenalansa lähtökohdista. Laaja-alainen osaaminen on keskeinen osa sekä oppiainekohtaisia että oppiaineita yhdistäviä opintoja.

Laaja-alaista osaamista kehittävissä opinnoissa opiskelija syventää osaamistaan tarkastelemalla monitahoisia kulttuurisia ja yhteiskunnallisia ilmiöitä sekä niiden yhteyksiä ja keskinäisriippuvuuksia. Opiskelija oppii soveltamaan aiemmin oppimaansa sekä hakemaan, tulkitsemaan, arvottamaan, jakamaan ja tuottamaan tietoa eri muodoissa, ympäristöissä ja erilaisissa yhteisöissä sekä erilaisten välineiden avulla. Kehittyvä laaja-alainen osaaminen tukee opiskelijoiden kriittisen ajattelun, yhteistyötaitojen, luovan ongelmanratkaisun, oppimaan oppimisen ja elinikäisen oppimisen taitojen kehittymistä.

Edellä esitetyn kuvion mukaisesti kaikille lukioille yhteisiä laaja-alaisen osaamisen osa-alueita on kuusi. Ne muodostavat toisiaan täydentävän ja yhdistävän kokonaisuuden. Laaja-alaisen osaamisen osa-alueet ovat

* hyvinvointiosaaminen
* vuorovaikutusosaaminen
* monitieteinen ja luova osaaminen
* yhteiskunnallinen osaaminen
* eettisyys ja ympäristöosaaminen
* globaali- ja kulttuuriosaaminen.

Kaikkia osa-alueita opiskeltaessa on tarkoitus, että opiskelija

* havainnoi ja analysoi nykyajan ilmiöitä ja toimintaympäristöjä sekä oppii etsimään hyvän tulevaisuuden rakentamisen elementtejä
* osaa esittää perusteltuja käsityksiä toivottavista muutoksista ja rohkaistuu toimimaan eettisesti kestävien ratkaisujen puolesta sekä oman arjen että yhteiskunnan tasolla
* saa mahdollisuuksia oman mukavuusalueen haastamiseen, osaamisen jakamiseen ja vertaisoppimiseen sekä ratkaisujen yhdessä ideointiin ja tuottamiseen.

Laaja-alaista osaamista täydennetään ja konkretisoidaan paikallisessa opetussuunnitelmassa kunkin oppiaineen kohdalla sekä jokaisen opintojakson kuvauksessa. Laaja-alainen osaaminen otetaan huomioon lukion toimintakulttuurissa. Sen toteutusta täydennetään opetussuunnitelmaan sisällytettävissä korkeakouluopintoihin ja työelämään tutustumisen sekä kansainvälisen osaamisen järjestelyjen kuvauksissa. Temaattisten opintojen sisältöjä voidaan valita laaja-alaisen osaamisen osa-alueista.

Laaja-alaisen osaamisen osa-alueiden yksityiskohtaisemmat tavoitteet ovat seuraavat. Osa-alueet ja niiden tavoitteet etenevät yksilöllisestä näkökulmasta laajempiin yhteyksiin.

**Hyvinvointiosaaminen**

Opiskelija rakentaa identiteettiään tunnistamalla vahvuuksiaan ja kehittämiskohteitaan sekä syventämällä osaamistaan lisääntyvän itsetuntemuksen pohjalta. Lukio-opinnot kehittävät opiskelijan epävarmuuden sietokykyä, sinnikkyyttä ja luottamusta tulevaisuuteen.

Opiskelija ymmärtää terveyden ja terveellisten elämäntapojen merkityksen sekä vaalii fyysistä, psyykkistä ja sosiaalista toimintakykyään ja hyvinvointiaan. Opiskelija omaksuu hyvinvointiaan tukevia ja iloa tuottavia toimintatapoja sekä tunnistaa niitä edistäviä yhteisöjä. Riittävä fyysinen aktiivisuus, uni, opiskelupäivän aikaiset tauot ja terveellinen ravinto tukevat oppimista sekä opiskelijan jaksamista ja palautumista. Opiskelija vahvistaa myös elämäntapoja, joissa korostuvat itselle merkityksellinen kulttuuri, teknologian vastuullinen käyttö ja eettisyys.

Opiskelija toimii aktiivisesti oman ja toisten hyvinvoinnin ja turvallisuuden hyväksi. Lukio-opinnot kehittävät opiskelijan valmiuksia tunnistaa myös hyvinvointia ja turvallisuutta heikentäviä tekijöitä, kuten uupumusta, kiusaamista ja häirintää, ja osallistua niiden ehkäisemiseen. Opiskelija saa valmiuksia hakeutua itse tai ohjata muita hakeutumaan palvelujärjestelmien piiriin ongelma- ja poikkeustilanteissa.

Lukio-opinnoissa tutustutaan yhteiskunnallisiin, kulttuurisiin ja globaaleihin keinoihin, joiden avulla edistetään yhteisöjen ja ekosysteemien hyvinvointia. Opiskelijoille tarjotaan mahdollisuus toimia ja oppia yhdessä sekä löytää tapoja kohdata muuttuvan maailman epävarmuutta.

**Vuorovaikutusosaaminen**

Hyvän vuorovaikutuksen lähtökohta on myötätunto, joka mahdollistaa merkityksellisyyden kokemisen. Opiskelija saa kokea kuuluvansa lukioyhteisöön, ja hän tulee kuulluksi omana itsenään. Opiskelija kehittää vuorovaikutusosaamistaan tunnistamalla, käsittelemällä ja säätelemällä tunteitaan. Hän oppii myös kuuntelemaan, kunnioittamaan ja ennakoimaan toisten tunteita ja näkemyksiä sekä niiden ilmaisuja. Hän oppii käyttämään tunteita voimavarana vuorovaikutuksessa.

Vuorovaikutusta opitaan yhdessä ja yhteistyössä sekä erilaisissa ympäristöissä. Samalla opiskelijat kehittävät kielitietoisuuttaan ja monilukutaitoaan. He ymmärtävät niiden keskeisen merkityksen tiedon tuottamisessa ja tulkinnassa sekä ratkaisujen etsimisessä. Vuorovaikutusosaaminen tukee opiskelijoita heidän asettaessaan tavoitteita opiskelulleen ja muulle toiminnalleen.

Lukio-opinnot antavat opiskelijalle valmiuksia rakentavaan vuorovaikutukseen. Hän syventää kykyään käsitellä ristiriitoja ja konflikteja rakentavasti ja myös sovittelun keinoin. Opiskelija saa kokemuksia toiminnasta viestien ja merkitysten välittäjänä myös kieli- ja kulttuurirajoja ylittävässä vuorovaikutuksessa.

Vuorovaikutusosaamisen kehittämisessä pohditaan sananvapauden merkitystä, sen vastuullista käyttöä sekä tiedonkäsityksen ja tiedonvälityksen muuttumista eri näkökulmista. Opiskelija hahmottaa rakentavan vuorovaikutuksen ja kulttuurienvälisen ymmärryksen merkityksen kestävälle tulevaisuudelle, demokratialle ja rauhalle.

**Monitieteinen ja luova osaaminen**

Monitieteinen osaaminen tukee opiskelijan ajattelun, näkemysten ja toiminnan eettisten, esteettisten ja ekologisten arvolähtökohtien pohdintaa. Hän tutustuu erilaisiin tiedonhankinnan ja -esittämisen tapoihin ja harjaantuu käyttämään niitä. Samalla hän vahvistaa kykyään arvioida tiedon luotettavuutta. Opiskelija tottuu arvioimaan erilaisen tiedon tarpeellisuutta ja merkittävyyttä elämänhallinnan, opiskelun ja työ- ja jatko-opintosuunnitelmiensa sekä eri yhteisöjensä kannalta. Tätä konkretisoidaan tutustumalla korkeakouluopiskelun ja työssä oppimisen tapoihin rakentaa tietoa ja hyödyntää osaamista. Samalla opiskelija vahvistaa oppimaan oppimisen taitojaan sekä valmiuksiaan jatko-opintoihin ja muita elämänvaiheita varten.

Opiskelijan monilukutaitoa syvennetään tavoitteellisesti. Monilukutaito perustuu laaja-alaiseen käsitykseen tekstistä. Lukio-opinnot vahvistavat opiskelijan uteliaisuutta ja taitoa löytää, tulkita ja tuottaa monenlaisia tekstejä vaativuusastetta, näkökulmia ja konteksteja vaihdellen. Lukio-opinnoissa pohditaan, miten teknologia ja digitalisaatio tukevat yksilöiden ja yhteisöjen kyvykkyyksiä. Opiskelija tutkii mahdollisuuksia ratkaista monimutkaisia ongelmia.

Opiskelija pohtii tulevaisuuden kannalta kestäviä ratkaisuja, joissa otetaan huomioon ympäristön, talouden, teknologian ja politiikan yhteyksiä, ja oppii tekemään ja arvioimaan vaihtoehtoisia tulevaisuusskenaarioita yksilön, yhteisöjen ja ekosysteemien näkökulmasta.

**Yhteiskunnallinen osaaminen**

Opiskelijan monimuotoiset osallistumis-, vaikuttamis- ja työkokemukset sekä niiden reflektointi ovat yhteiskunnallisen osaamisen lähtökohtana. Opinnot syventävät opiskelijan ymmärrystä omasta roolistaan, vastuustaan ja mahdollisuuksistaan tukea demokratian monimuotoista toteutumista ympäröivässä yhteiskunnassa ja yhteistyössä muiden kanssa.

Yhteiskunnallinen osaaminen tukee opiskelijaa hänen suuntautuessaan jatko-opintoihin, työelämään ja kansalaistoimintaan. Yhteiskunnallisen osaamisen myötä opiskelija sisäistää yritteliään ja uudistumishenkisen asenteen eri elämänalueilla. Hän harjaantuu suunnittelemaan tulevaisuuttaan avarakatseisesti sekä rohkaistuu ottamaan perusteltuja riskejä ja sietämään epävarmuutta, turhautumista jaepäonnistumisia.

Opiskelija oppii ymmärtämään ja arvostamaan demokraattisen, oikeudenmukaisen sekä tasa-arvoon ja yhdenvertaisuuteen perustuvan yhteiskunnan toimintaperiaatteita ja rakenteita. Hän ymmärtää, miten yhteinen sosiaalinen pääoma muodostuu ja miten sitä voi kartuttaa. Opiskelija omaksuu aktiivisen kansalaisuuden ja toimijuuden taitoja. Hän motivoituu ottamaan kantaa yhteiskunnallisiin kysymyksiin ja tekemään aloitteita sekä viemään niitä eteenpäin yhteistyössä paikallisesti ja kansainvälisesti. Opiskelijan oman työn merkitystä hyvän tulevaisuuden rakentamisessa tehdään näkyväksi.

**Eettisyys ja ympäristöosaaminen**

Opiskelija arvioi ja suunnittelee toimintaansa eettisyyden ja vastuullisuuden lähtökohdista. Hän oppii perusasioita kestävän elämäntavan ekologisesta, taloudellisesta, sosiaalisesta ja kulttuurisesta ulottuvuudesta sekä näiden keskinäisriippuvuuksista. Opiskelija ymmärtää, miksi ihmisen toiminta on sovitettava luonnonympäristöjen kantokykyyn sekärajallisiin luonnonvaroihin ja niiden kestävään käyttöön. Kokemukset ihmisiin ja luontoon kohdistuvasta huolenpidosta vahvistavat luottamusta siihen, että arkisilla hyvillä teoilla on vaikutusta.

Opiskelija tutustuu tutkimustietoon ja käytäntöihin, jotka liittyvät ilmastonmuutoksen hillitsemiseen ja luonnon monimuotoisuuden turvaamiseen. Hän saa mahdollisuuksia havainnoida, suunnitella, tutkia ja arvioida toimintaa, jolla näitä ilmiöitä voidaan muuttaa kestävään suuntaan. Opiskelija reflektoi havaintojaan yhteiskunnallisen vaikuttamisen näkökulmasta pyrkien tunnistamaan rakenteita, jotka mahdollistavat eri yhteisöjen kestävän toiminnan tai ovat sen esteenä.

Opiskelija ymmärtää perusasiat globalisaatiosta ja siitä, miten se vaikuttaa erilaisissa olosuhteissa elävien ihmisten mahdollisuuksiin noudattaa kestävää elämäntapaa. Hän tuntee YK:n kestävän kehityksen toimintaohjelma Agenda 2030:n tavoitteita ja arvioi niissä edistymistä. Opiskelija pohtii ja vahvistaa omaa panostaan ja tarvittavia kumppanuuksia kestävän tulevaisuuden hyväksi.

**Globaali- ja kulttuuriosaaminen**

Opiskelija syventää tietojaan ja ymmärrystään omasta identiteetistään sekä lukioyhteisön ja yhteiskunnan moninaisuudesta, jossa erilaiset identiteetit, kielet, uskonnot ja katsomukset elävät rinnakkain ja vuorovaikutuksessa keskenään. Opiskelija vahvistaa kansainvälistä osaamistaan ja monilukutaitoaan hyödyntämällä kulttuurisesti ja kielellisesti monimuotoisia verkostoja, medioita ja lähdeaineistoja. Hän saa kokemuksia opiskelusta, yhteistyöstä ja eettisestä toimijuudesta erilaisia kansainvälisyyden toimintamuotoja ja teknologiaympäristöjä hyödyntäen.

Opiskelija oppii tunnistamaan ja reflektoimaan kulttuuriperintöjä, arvoja, ihmisten erilaisia toimintaympäristöjä ja muita seikkoja, joiden pohjalle kulttuuri-identiteetit ja elämäntavat rakentuvat omassa arjessa sekä suomalaisessa yhteiskunnassa, Euroopassa ja globaalisti. Samalla hän harjaantuu arvostamaan ihmisten ja yhteisöjen oikeutta kulttuuriseen identiteettiinsekä toimimaan kulttuurisen moninaisuuden puolesta.

Opiskelija saa monenlaisia tilaisuuksia tutkia, harjoitella ja kartuttaa maailmankansalaisen taitoja ja etiikkaa YK:n kestävän kehityksen toimintaohjelma Agenda 2030:n mukaisesti. Samalla hän oppii erittelemään kansainvälistymistä ja globalisaatiota ilmiöinä. Opiskelija vahvistaa ihmisoikeuksien tuntemustaan ja toimijuuttaan ihmisoikeuksien, yhdenvertaisuuden, oikeudenmukaisuuden ja eettisesti vastuullisten elintapojen edistämiseksi. Hän tunnistaa ja oppii hyödyntämään mahdollisuuksia monenkeskiseen, luovaan yhteistyöhön hyvän tulevaisuuden rakentamiseksi.

**6.3 Äidinkieli ja kirjallisuus**

**Oppiaineen tehtävä**

Äidinkieli ja kirjallisuus -oppiaineessa opiskellaan lukemista, kirjoittamista ja vuorovaikutustaitoja. Keskeistä on oppia tulkitsemaan, arvioimaan ja tuottamaan monenlaisia tekstejä. Kieltä ja kirjallisuutta käsitellään sekä oman identiteetin näkökulmasta että laajasti osana kulttuuria. Oppiaineen tavoitteet muodostavat yhtenäisiä kokonaisuuksia, ja eri oppimäärät tekevät yhteistyötä sekä toistensa että muiden oppiaineiden kanssa.

Opetus perustuu laajaan tekstikäsitykseen, jonka mukaan tekstit ovat monimuotoisia, esimerkiksi kirjoitettuja, puhuttuja, visuaalisia ja audiovisuaalisia. Tavoitteena on tukea ja kehittää kielitietoisuutta sekä monimuotoisten tekstien tulkinnan ja tuottamisen taitoja. Opiskelija kehittyy aktiivisesti tiedonhakijaksi ja edistää kykyään käsitellä tietoa kriittisesti ja eettisesti pohtien. Opiskelu kehittää ajattelemisen ja oppimaan oppimisen taitoja sekä luovuutta.

Äidinkieli ja kirjallisuus on osa lukion kielikasvatusta, joka pyrkii tunnistamaan ja tekemään näkyväksi kielten roolia oppimisessa sekä rakentamaan opiskelijan kielellistä ja kulttuurista identiteettiä. Kielitieto liitetään oppiaineen muihin sisältöihin. Opiskelu kehittää opiskelijan monikielisyyttä, esimerkiksi muiden kielten, murteiden ja rekistereiden hallintaa sekä tulkinnan ja tuottamisen taitoja. Tavoitteena on oppia tunnistamaan ja arvostamaan kielellistä ja kulttuurista moninaisuutta sekä kielellisiä oikeuksia omassa arjessa ja laajemmin yhteiskunnassa. Opetuksessa otetaan huomioon Suomen kielellinen moninaisuus.

Äidinkielen ja kirjallisuuden opinnoissa tekstejä tulkitaan ja tuotetaan sekä itsenäisesti että vuorovaikutuksessa muiden kanssa. Kirjallisuuden opiskelun tavoitteena on kauno- ja tietokirjallisuuden ymmärtäminen sekä eettisen pohdinnan kehittyminen. Kirjallisuuden avulla kehitetään myös luovuutta ja omaa ilmaisua. Medialukutaidon ohjaa kriittisen lukemiseen ja kirjoittamiseen sekä mediakulttuurin ymmärtämiseen. Se auttaa myös omaksumaan aktiivisen ja vastuullisen kansalaisen taitoja.

Äidinkielen ja kirjallisuuden opiskelussa tehdään yhteistyötä kirjastojen kanssa. Helsingin normaalilyseossa opintojaksoon kuuluu teatteri- tai elokuvakäynti. Lisäksi hyödynnetään lähiympäristön kulttuuritarjontaa. Jokaiseen opintojaksoon kuuluu Kulttuuripassi-niminen työ, jonka kautta opiskelijat osoittavat kulttuuriosaamistaan. Työt muodostavat kokonaisuuden, johon sisältyy esimerkiksi tiedonhakua ja elämyksiä monin eri tavoin.

**Laaja-alainen osaaminen oppiaineessa**

Äidinkieli ja kirjallisuus on osa lukion kulttuuri-, media- sekä kansalais- ja demokratiakasvatusta. Laaja-alaisista osaamisen alueista korostuvat:

**monitieteinen ja luova osaaminen**, **vuorovaikutusosaaminen** sekä **yhteiskunnallinen osaaminen**. Opiskelussa opitaan kielen, tekstien ja vuorovaikutuksen keinoja rakentaa merkityksiä ja yhteyksiä ihmisten välille. Analyysi-, argumentointi-, kirjoitus- ja vuorovaikutustaitojen kehittäminen tukee kaikkien oppiaineiden opiskelua sekä aktiivisen kansalaisen ja työelämän taitoja. Taitojen kehittyminen edellyttää pitkäjänteistä, luovaa, tutkivaa, toiminnallista ja prosessimaista työskentelyä.

Äidinkielen ja kirjallisuuden opiskelu vahvistaa **eettisyyttä**, **ympäristöosaamista** sekä **globaali- ja kulttuuriosaamista**, jotka otetaan huomioon opiskelun sisältöjen valinnassa. Esimerkiksi käsitellään tekstejä, jotka auttavat ymmärtämään kielellistä ja kulttuurista moninaisuutta. Tavoitteena on ymmärtää omaa identiteettiä suhteessa muihin kulttuureihin. Eettisiä valintoja opiskellaan esimerkiksi mediatekstien ja erilaisten tiedonhakutehtävien avulla.

Äidinkielen ja kirjallisuuden opiskelu tukee opiskelijan **hyvinvointiosaamista**. Esimerkiksi kielitietoisuus vahvistaa identiteettien kehittymistä; oppiaine antaa välineitä omien ajatusten, tunteiden ja kokemusten kielentämiseen sekä oman elämäntarinan ja vahvuuksien hahmottamiseen. Kulttuurin ja erityisesti kirjallisuuden opiskelun avulla syvennetään käsitystä elämästä, ihmisistä ja maailmasta. Oppiaine tukee keskeisiä elämänhallinnan taitoja: vuorovaikutus- ja tekstitaitoja sekä taitoa toimia vastuullisesti, eettisesti ja rakentavasti eri tilanteissa. Opiskelussa harjaannutaan oman ja toisten osaamisen rakentavaan arviointiin.

**Laaja-alainen osaaminen Helsingin normaalilyseossa**

Äidinkielen opintojaksojen sisällöissä, aineistoissa ja tehtävissä otetaan huomioon laaja-alainen osaaminen.

*Globaali- ja kulttuuriosaaminen*

Opintojaksoissa perehdytään suomalaiseen, eurooppalaiseen ja globaaliin kulttuuriperintöön. Opiskelija oppii ymmärtämän oman identiteettinsä moninaisuutta.

*Vuorovaikutusosaaminen*

Äidinkielen opinnot vahvistavat monipuolisesti erilaisia vuorovaikutustaitoja. Opiskelija oppii viestimään tarkoituksenmukaisesti erilaisissa tilanteissa ja ryhmissä.

*Hyvinvointiosaaminen*

Äidinkielessä monipuolinen arviointi vahvistaa opiskelijan tietoisuutta omista vahvuuksistaan ja kehittämiskohteistaan. Samalla edistetään yhteisön hyvinvointia.

*Eettisyys- ja ympäristöosaaminen*

Äidinkielessä tarkastellaan ihmisen toiminnan eettisyyttä ja vaikutusta ympäristöön eri aikoina. Lisäksi tullaan tietoisiksi omista valinnoista ja niiden vaikutuksesta yhteisön ja ympäristön hyvinvoinnille.

*Yhteiskunnallinen osaaminen*

Opiskelijaa rohkaistaan ottamaan vastuuta demokratian monimuotoisesta toteutumisesta ympäröivässä yhteiskunnassa. Opinnot vahvistavat opiskelijan kokemusta oman työn merkityksellisyydestä ja hänen osallisuudestaan yhteiskunnassa. Opiskelija syventää ymmärrystään vaikuttamismahdollisuuksistaan tuottamalla kantaa ottavia tekstejä.

*Monitieteinen ja luova osaaminen*

Opiskeltavien sisältöjen yhteyksiä eri tieteenaloihin ja tutkimukseen tuodaan monipuolisesti esiin. Monilukutaito kehittyy lukemalla, analysoimalla ja tuottamalla erilaisia laaja-alaisen tekstikäsityksen mukaisia tekstejä. Luova ajattelu ja osaaminen vahvistuvat opintojaksoilla tehtävien kirjallisten ja audiovisuaalisten tekstien ja projektien avulla.

Laaja-alaisen osaamisen arviointi sisältyy opintojakson arviointiin.

**6.3.1 Suomen kieli ja kirjallisuus -oppimäärä**

**Oppimäärän erityinen tehtävä**

Suomen kieli ja kirjallisuus -oppimäärän erityisenä tehtävänä on syventää opiskelijan suomen kielen, kirjallisuuden ja kulttuurin tuntemusta sekä monilukutaitoa, vuorovaikutustaitoja ja mediataitoja. Opiskelu syventää opiskelijan käsitystä kieli- ja kulttuuritietoisuuden, kielitaidon ja vuorovaikutusosaamisen merkityksestä yksilöiden identiteettien ja yhteisöjen rakentumisessa. Suomen kieli on sekä oppimisen kohde että väline muiden oppiaineiden opiskelussa. Opiskelu kartuttaa monipuolisesti jatko-opinnoissa ja työelämässä tarvittavia teksti- ja vuorovaikutustaitoja. Opiskelussa tutustutaan mahdollisuuksiin jatkaa suomen kielen ja kirjallisuuden opintoja korkea-asteella.

Suomen kielen ja kirjallisuuden oppimäärän opiskeluun kuuluu kokonaisteosten lukeminen ja laajojen tekstien kirjoittaminen. Pakollisten opintojen aikana luetaan vähintään kahdeksan kokonaisteosta, joista vähintään yksi on tietokirja.

**Suomen kielen ja kirjallisuuden opetuksen yleiset tavoitteet**

Suomen kielen ja kirjallisuuden opetuksen yleiset tavoitteet liittyvät opiskelijan vuorovaikutusosaamiseen, tekstien tulkitsemisen taitoihin, tekstien tuottamisen taitoihin sekä kieli- ja kulttuuritietoisuuden kehittymiseen. Tavoitealueittain yleiset tavoitteet ovat seuraavat.

*Vuorovaikutusosaaminen*

Tavoitteena on, että opiskelija

* pystyy tavoitteelliseen, tarkoituksenmukaiseen ja eettiseen vuorovaikutukseen niin esiintymis- kuin ryhmäviestintätilanteissakin sekä osaa analysoida, arvioida ja kehittää omaa vuorovaikutusosaamistaan
* osaa analysoida ja arvioida erilaisia vuorovaikutustilanteita ja -suhteita, niihin liittyviä vuorovaikutusilmiöitä ja -taitoja sekä niihin liittyvää etiikkaa

*Tekstien tulkitseminen*

 Tavoitteena on, että opiskelija

* kehittää kriittistä ja kulttuurista monilukutaitoaan niin, että osaa analysoida ja arvioida monimuotoisia tekstejä, kuten asia- ja mediatekstejä, kirjallisuutta ja puhuttuja tekstejä, tietoisena niiden tavoitteista ja konteksteista sekä hyödyntää tarkoituksenmukaisia käsitteitä tekstien analyysissä
* kehittää kauno- ja tietokirjallisuuden tulkitsevan ja elämyksellisen lukemisen taitojaan, syventää ymmärrystään kirjallisuuden keinoista sekä hyödyntää tarkoituksenmukaisia käsitteitä kirjallisuuden analyysissa
* osaa kriittisesti arvioida erilaisia tiedonlähteitä sekä niiden tarkoitusperiä, luotettavuutta ja käytettävyyttä.

*Tekstien tuottaminen*

Tavoitteena on, että opiskelija

* kehittää kriittistä ja kulttuurista monilukutaitoaan niin, että osaa hyödyntää ja tuottaa monimuotoisia tekstejä tietoisena niiden tavoitteista ja konteksteista sekä osaa ilmaista ja perustella ajatuksiaan sekä käyttää tilanteeseen sopivaa kieltä ja ilmaisutapoja
* hallitsee tekstien tuottamisen prosessin eri vaiheet, osaa reflektoida omia tekstin tuottamisen prosessejaan ja antaa ja ottaa vastaan palautetta sekä hyödyntää sitä tekstien tuottamisessa
* vahvistaa yleiskielen ja sen normien sekä kirjoitetun ja puhutun kielen konventioiden hallintaa, käyttää lähteitä tarkoituksenmukaisella tavalla sekä ymmärtää ja noudattaa tekijänoikeuksia.

*Kieli- ja kulttuuritietoisuuden kehittyminen*

Tavoitteena on, että opiskelija

* ymmärtää kielen ja tiedonalojen kielen merkityksen oppimiselle ja ajattelulle sekä kielellisen ja kulttuurisen moninaisuuden merkityksen identiteeteille
* syventää tietojaan kielen rakenteista, eri rekistereistä, ilmaisun keinoista ja sävyistä, niiden luomista merkityksistä sekä kirjallisuudesta ja muista kulttuurituotteista.

**Arviointi**

Arvioinnin tehtävänä on edistää ja tukea oppimista sekä tehdä näkyväksi osaamisen eri ulottuvuuksia ja opiskelijan taitojen karttumista. Suomen kielen ja kirjallisuuden opinnoissa palautteen antaminen ja arviointi kytkeytyvät oppimäärän yleisistä tavoitteista johdettuihin moduulikohtaisiin tavoitteisiin. Moduulikohtaiset tavoitteet muodostavat paikallisten opintojaksojen tavoitteet tai yhdistyvät sellaisiksi. Arvioinnissa pyritään monipuolisuuteen, avoimuuteen, oikeudenmukaisuuteen, osallistavuuteen ja kannustavuuteen, ja se on itsearviointiin ohjaavaa. Oppimisen ja osaamisen arvioinnissa käytetään monipuolisia menetelmiä, kuten havainnointia ja erilaisia näyttöjä.

Opintojakson aikainen arviointi voi koostua esimerkiksi palautteen antamisesta, itsearvioinnista ja vertaisarvioinnista, jotka tukevat osaamisen kehittymistä oppimisprosessin aikana. Arviointivuorovaikutuksen ja -palautteen sekä itsearviointitaitojen avulla kehitetään käsitystä itsestään puhujana, kuuntelijana sekä tekstien tuottajana ja tulkitsijana.

Opintojakson lopussa tehtävä arviointi perustuu sen sisältämien moduulien tavoitteiden saavuttamiseen. Tavoitteisiin sisältyy myös paikallisesti määriteltyjä laaja-alaisen osaamisen tavoitteita. Opintojakson alussa käydään yhdessä läpi OPS:n tavoitteet ja asetetaan yksilöllisiä tavoitteita, jotta sekä opettaja että opiskelijat voivat seurata opinnoissa edistymistä. Opintojakson arviointiin vaikuttavat monipuoliset näytöt, esimerkiksi kirjalliset, suulliset ja mahdolliset muut tuotokset, sekä aktiivinen työskentely opintojakson aikana. Jos opintojakso koostuu useammasta saman oppimäärän moduulista, annetaan siitä yksi arvosana.

Oppimäärän arvioinnissa voi opintojaksojen arvosanojen keskiarvon lisäksi tai korottamiseksi käyttää päättöarvioinnin tukena oppiaineen yleisistä tavoitteita johdettuja arvioinnin kohteita, jotka ovat tavoitealueittain seuraavat.

*Vuorovaikutusosaaminen*

* vuorovaikutustaitojen hallinta ryhmä- ja esiintymistilanteissa
* vuorovaikutustilanteiden ja -ilmiöiden ymmärtäminen

*Tekstien tulkitseminen*

* monimuotoisten tekstien, erityisesti mediatekstien analysoiminen ja tulkitseminen
* kauno- ja tietokirjallisuuden ymmärtäminen ja tulkitseminen
* tiedon ja tekstien arvioinnin taidot

*Tekstien tuottaminen*

* tekstilajien tuottaminen, erilaisten ilmaisukeinojen hallinta ja itsensä ilmaiseminen
* tekstien tuottamisen prosessien hallinta
* yleiskielen hallinta
* tiedonhankinnan taidot, lähteiden ja aineistojen arviointi ja käyttäminen

*Kieli- ja kulttuuritietoisuuden kehittyminen*

* kielellisen ja kulttuurisen moninaisuuden ymmärtäminen
* oppiaineeseen kytkeytyvien tiedonalojen kielten ymmärtäminen
* kielitiedon ja oppiaineen käsitteiden hallinta

Opintojen päättövaiheessa voidaan puhe- ja vuorovaikutustaitojen arvioinnissa käyttää toisen asteen puheviestintätaitojen koetta (PUHVI-koetta).

**Pakolliset opinnot**

Pakollisten moduulien muodostamat opintojaksot vuosittain:

|  |  |  |  |
| --- | --- | --- | --- |
| 1. vuosi | ÄI1 | ÄI3 + ÄI7 | ÄI4 |
| 1. vuosi | ÄI5 | ÄI8 |  |
| 1. vuosi | ÄI2 + ÄI6 |  |  |

**ÄI1 Tekstien tulkinta ja kirjoittaminen (2 op)**

Opintojakson tavoitteena on, että opiskelija rohkaistuu kirjoittajana, tulkitsijana ja viestijänä. Opiskelija harjaantuu tunnistamaan, tulkitsemaan ja tuottamaan erilaisia tekstilajeja.

Hän oppii kirjoittamaan erilaisia tekstejä ja tekstikokonaisuuksia yksin ja yhdessä. Opintojakson aikana harjoitellaan tiedonhakua ja lähteiden arviointia eli kriittistä lukemista. Opintojakson aikana kirjoitetaan monipuolisesti erilaisia tekstejä. Opiskelija kirjoittaa kommentteja, pohtivia ja kantaa ottavia tekstejä erilaisten aineistojen pohjalta. Hän harjaantuu muodostamaan kokonaistulkintoja asia- ja mediateksteistä sekä fiktiivisistä teksteistä.

Paikallinen painotus: Opintojakson aikana kirjoitetaan monipuolisesti erilaisia tekstejä, myös aineistojen pohjalta. Jakson aikana luetaan yksi tai useampi ajankohtainen tietokirja tai romaani. Jakson aikana käydään teatterissa.

Kulttuuripassi: Minä ja kulttuuri

**ÄI2 + ÄI6 Kieli- ja tekstitietoisuus ja kirjoittaminen (2 op)**

Opintojakson aikana tarkastellaan omaa kieli-identiteettiä erilaisten runsaiden harjoitusten avulla. Opiskelija oppii ymmärtämään kieli-ideologioiden merkityksen ja kielenohjailun periaatteet erilaisissa teksteissä ja kielenkäyttötilanteissa. Opintojakson aikana kirjoitetaan ja tuotetaan erilaisia asiatekstejä ja fiktiivisiä tekstejä aineistoja hyödyntäen. Opiskelija harjaantuu tekemään havaintoja ja päätelmiä tekstien rakenteista ja ilmaisutavoista.

Paikallinen painotus: Moduulit 2 ja 6 muodostavat opintojakson, joka opiskellaan kolmantena vuonna. Opintojakson aikana tuotetaan useita asiatekstejä ja fiktiivisiä tekstejä, joiden avulla tarkastellaan muun muassa kieli-identiteettejä. Opintojakson aikana käydään katsomassa jakson teemoihin sopiva teatteriesitys ja luetaan kaksi kokonaisteosta, joista toinen käsittelee kulttuurien ja kielten moninaisuutta.

Kulttuuripassi: Kielimuotokuva

**ÄI3 + ÄI7 Vuorovaikutus 1 ja 2 (2 op)**

Opintojaksossa syvennetään omaa viestijäkuvaa ja kehitetään esiintymistaitoja erilaisissa kasvokkaisissa ja digitaalisissa vuorovaikutustilanteissa. Jakson aikana syvennetään ryhmäviestintätaitoja ja opitaan analysoimaan ja arvioimaan ryhmäviestinnän ilmiöitä, kuten rooleja, jännitettä ja koheesiota. Opiskelija vahvistaa rohkeuttaan esiintyä, laajentaa ymmärrystään esiintymisjännityksestä ja syventää ymmärrystään muun muassa kielen, kielen tilanteisen vaihtelun ja nonverbaalisten keinojen merkityksestä eri vuorovaikutustilanteissa. Jakson aikana tutustutaan myös kielen ja identiteetin suhteeseen ja kielellisten valintojen vaikutukseen niin kirjallisessa ja suullisessa viestinnässä. Opiskelija kehittää taitojaan erilaisten puhuttujen ja audiovisuaalisten tekstien tuottajana, vastaanottajana, analysoijana ja arvioijana, myös eettisistä näkökulmista, sekä taitoaan antaa ja vastaanottaa palautetta.

Paikallinen painotus: Moduulit ÄI3 ja ÄI7 muodostavat opintojakson, joka opiskellaan ensimmäisenä lukiovuonna. Opintojakson aikana vuorovaikutustaitoja harjoitellaan myös draaman keinoin ja sen aikana luetaan vähintään yksi elämäkerta tai näytelmä. Lisäksi opintojaksoon kuuluu sisältöihin liittyvä teatterikäynti tai muu esitys tai tilaisuus.

Kulttuuripassi: Elämys

**ÄI4 Kirjallisuus 1 (2 op)**

Opintojakson tavoitteena on, että opiskelija oppii lukemaan monipuolisesti ja syventyen erilaisia kaunokirjallisia tekstejä ja havaitsemaan kertomuksellisuuden eri tekstilajeissa. Opiskelija oppii tunnistamaan ja luokittelemaan kirjallisuuden eri lajeja ja ilmaisukeinoja ja ymmärtää tekstien monitulkintaisuuden. Opiskelijan analyysi- ja tulkintataidot syvenevät, ja hän oppii käyttämään teksteihin tarkoituksenmukaisia käsitteitä. Opintojaksossa syvennytään erityisesti novelleihin, näytelmiin ja runouteen.

Paikallinen painotus: Opintojaksossa perehdytään kertomuksellisuuteen novellin ja näytelmän historian kautta ja käsitellään novellin ja näytelmän lajeja. Opiskelija lukee kaksi kokonaisteosta, joista toinen on klassikko.

Kulttuuripassi: Oman teoksen suunnittelu ja esittely

**ÄI5 Tekstien tulkinta 1 (2 op)**

Opintojaksossa syvennetään kriittistä lukutaitoa ja medialukutaitoa analysoimalla ja kirjoittamalla erilaisia kantaa ottavia ja vaikuttavia tekstejä. Opiskelija perehtyy argumentoinnin keinoihin, retoriikkaan ja audiovisuaalisiin vaikuttamisen keinoihin. Tavoitteena on ymmärtää median toimintaa, yhteiskunnallista vaikutusta ja merkitystä identiteettiin. Opintojakson aikana käsitellään esimerkiksi tekstien ideologisuutta, sananvapautta, lähdekritiikkiä ja tekijänoikeuksia.

Paikallinen painotus: Opiskelija lukee vähintään yhden vaikuttamaan pyrkivän kauno- tai tietokirjan. Opintojaksossa käydään katsomassa teatterissa vaikuttamaan pyrkivä näytelmä.

Kulttuuripassi: Mediatyö ja sen esittely

**ÄI8 Kirjallisuus 2 (2 op)**

Opintojaksossa perehdytään maailmankirjallisuuden sekä Suomen kirjallisuuden historiaan keskeisten teemojen ja teosten kautta. Tavoitteena on ymmärtää teosten erilaisia konteksteja: tekijän, tyylilajin ja historiallisen sekä poliittisen tilanteen vaikutus teoksiin. Teoksia tarkastellaan eri näkökulmista, kuten identiteetin, arvo- ja aatemaailman näkökulmista.

Paikallinen painotus: Opintojaksossa hahmotetaan keskeisten teemojen jatkumoita kirjallisuushistoriassa. Opiskelija lukee ainakin kaksi kokonaisteosta, joista toinen on klassikko ja toinen nykykirja. Kaunokirjallisuuden pohjalta kirjoitetaan pohtivia tekstejä. Opintojakson aikana käydään katsomassa klassikkonäytelmä tai jokin opintojakson teemoihin sopiva näytelmä.

Kulttuuripassi: Mikä kerran oli uutta

**Valinnaiset valtakunnalliset opinnot**

**ÄI9 Vuorovaikutus 3 (2 op)**

Opintojakson tavoitteena on, että opiskelija vahvistaa, kehittää ja monipuolistaa erityisesti jatko-opinnoissa ja työelämässä tarvittavia vuorovaikutustaitoja. Opiskelijan taito ymmärtää ja analysoida vuorovaikutustilanteita syvenee ja valmius toimia rakentavasti ja eettisesti haastavissakin vuorovaikutustilanteissa vahvistuu. Opintojakson aikana harjoitellaan oman idean tai mielipiteen esittämistä ja laajennetaan ymmärrystä erilaisten argumentointitapojen ja retoristen keinojen vaikutuksesta. Opiskelija tutustuu puheviestintätaitojen päättökokeeseen eli PUHVI-kokeeseen ja voi osallistua siihen.

Paikallinen painotus: Opintojakson aikana tutustutaan videoyhteyden kautta tapahtuvan vuorovaikutuksen erityispiirteisiin ja harjoitellaan siihen liittyviä taitoja.

**ÄI10 Kirjoittaminen 2 (2 op)**

Opintojakson tavoitteena on, että opiskelija kehittää taitojaan tuottaa aineistopohjaisia tekstejä. Opiskelijan harjaantuu aineiston käyttämisessä, ja hän oppii käyttämään aineistoja kriittisesti ja tekijänoikeuksia kunnioittaen. Jakson aikana opiskelija kertaa kirjoitusprosessin eri vaiheet ja kehittää työskentelytapojaan. Opiskelija tarkastelee omia tekstejään monipuolisesti, hioo ilmaisuaan ja kehittää kirjallista ilmaisukykyään. Jakson aikana kirjoitetaan erityisesti kantaa ottavia ja pohtivia tekstejä.  Opintojakson aikana perehdytään ylioppilaskokeen kirjoitustaidon kokeeseen ja saadaan valmiuksia kokeen suorittamiseksi.

Paikallinen painotus: Opintojakson aikana perehdytään ylioppilaskokeen kirjoitustaidon kokeeseen ja saadaan valmiuksia kokeen suorittamiseksi.

**ÄI11 Tekstien tulkinta 2 (2 op)**

Opintojaksossa syvennetään kriittistä ja kulttuurista lukutaitoa. Tavoitteena on ymmärtää tekstien tavoitteita ja konteksteja sekä käyttää tulkintojen perustelemisessa tarkoituksenmukaisia käsitteitä. Opintojakson aikana analysoidaan, tulkitaan ja arvioidaan erilaisia asia- ja mediatekstejä sekä fiktiivisiä tekstejä. Opiskelija hahmottaa, että esimerkiksi ilmaisutavat rakentavat teksteihin erilaisia merkityksiä. Hän harjaantuu sijoittamaan tekstejä niiden tilanne- ja kulttuurikontekstiin.

Paikallinen painotus: Opintojakson aikana perehdytään ylioppilaskokeen lukutaidon kokeeseen ja saadaan valmiuksia kokeen suorittamiseksi.

**ÄI12 Varmuutta kirjoittamiseen (2 op)**

Opintojakson tavoitteena on rohkaista opiskelijaa ilmaisemaan itseään kirjallisesti ja löytämään apua kirjoittamisen ongelmiin. Varmuutta kirjoittamiseen -opintojakso vahvistaa kirjoittamisen perusvalmiuksia: miten tekstiin saa sisältöä, miten punoa tekstin rakenne ja mistä tyyli syntyy? Kurssilla kirjoitetaan paljon erilaisia tekstejä ja kerrataan myös kielenhuoltoa.

**ÄI13 Tee oma juttusi (2 op)**

Opintojakson tavoitteena on syventää monipuolisia kirjoittamisen taitoja ja tuottaa erilaisia sekä fiktiivisiä että asiatekstejä, joita kannustetaan julkaisemaan erilaisissa mediaympäristöissä ja ryhmän kesken. Opintojakson aikana vahvistetaan uskallusta kirjoittaa yksilöllisesti ja suunnitellaan pitkä kirjoitusprosessi, jonka tuotos voi olla esimerkiksi blogikirjoitus, vlogi, multimediaalinen reportaasi tai lyhytelokuva. Pohdimme opintojaksolla kirjoittamista monipuolisesti ja kokeilemme erilaisia tekstilajeja perinteisestä käsin kirjoitetusta kirjoitelmasta digitaalisesti tuotettuihin multimodaalisiin kokonaisuuksiin.

**ÄI14 Kirjallisuutta ja teatteria nyt (2 op)**

Opintojakson tavoitteena on tutustua nykyteksteihin, tutkia kirjallisuuden eri ilmenemismuotoja ja osallistua ajankohtaisista kulttuuri-ilmiöistä ja -tuotteista käytävään keskusteluun. Opintojaksossa luetaan ajankohtaista kirjallisuutta, käydään teattereissa ja osallistutaan kulttuuritapahtumiin. Opintojaksossa otetaan kantaa keskustelemalla ja kirjoittamalla nähdystä ja kuullusta. Sen tarkasta sisällöstä sovitaan kurssin alussa.

**6.3.2 Suomi toisena kielenä ja kirjallisuus -oppimäärä**

**Oppimäärän erityinen tehtävä**

Opiskelijalle, jonka äidinkieli ei ole suomi, ruotsi tai saame, voidaan opettaa äidinkieli ja kirjallisuus -oppiaine suomi toisena kielenä ja kirjallisuus -oppimäärän mukaan. Suomi toisena kielenä ja kirjallisuus -oppimäärä on opiskelijalle tarkoituksenmukainen, mikäli hänen suomen kielen peruskielitaidossaan on puutteita jollakin kielitaidon osa-alueella, jolloin opiskelijan suomen kielen taito ei anna riittäviä edellytyksiä suomen kieli ja kirjallisuus -oppimäärän opiskeluun. Oppimäärän lähtökohtana on toisen kielen oppijan oppimistilanne: opiskelija oppii suomea suomenkielisessä ympäristössä, ja hänelle kehittyy vähitellen monipuolinen suomen kielen taito aiemmin oppimiensa kielten rinnalle. Oppimäärän tavoitteet ja sisällöt perustuvat perusopetuksessa tai muualla hankittuun suomen kielen perusteiden hallintaan. Suomi toisena kielenä ja kirjallisuus -opetuksen keskeinen tavoite on saavuttaa sellainen suomen kielen taito ja suomalaisen kulttuurin tuntemus, jolla opiskelija selviää jatko-opinnoissa ja työelämässä.

Suomi toisena kielenä ja kirjallisuus -oppimäärän erityisenä tehtävänä on syventää opiskelijan monikielisyyden kehittymistä, suomen kielen moniluku- ja vuorovaikutustaitoja sekä kirjallisuuden ja kulttuurin tuntemusta. Yhteistyössä opiskelijan oman äidinkielen opetuksen sekä muiden oppiaineiden opetuksen kanssa suomi toisena kielenä ja kirjallisuus -opetus tukee opiskelijan kielellisen ja kulttuurisen identiteetin rakentumista kulttuurisesti moninaisessa ja monimediaisessa yhteiskunnassa. Opetus syventää opiskelijan käsitystä kielitaidon, kielitietoisuuden sekä omien kielten ja kulttuurien merkityksestä yksilön identiteetille ja yhteisöille.

Suomen kieli on sekä oppimisen kohde että väline muiden oppiaineiden opiskelussa. Opetus edistää kielenoppimista kaikissa vuorovaikutustilanteissa. Kielen ja vuorovaikutustaitojen hyvä hallinta tärkeää jatko-opinnoissa, työelämässä ja arjessa.

Kaikissa opintojaksoissa kehitetään kirjoitetun kielen hallintaa, monilukutaitoa sekä puhe- ja vuorovaikutustaitoja sekä opitaan analysoimaan ja arvioimaan tekstejä ja vuorovaikutustilanteita kriittisesti osin jo aiemmin hankitun käsitteellisen osaamisen ja analysointitaitojen avulla. Näitä taitoja syvennetään ja laajennetaan kullakin opintojaksolla lukemalla erityisesti pitkiä kaunokirjallisia ja tietotekstejä sekä analysoimalla niitä itsenäisesti ja yhdessä. Pakollisten opintojen aikana luetaan vähintään neljä kokonaisteosta. Opetuksessa ohjataan pohtimaan kieli- ja vuorovaikutustaitojen merkitystä jatko-opinnoissa sekä tutustutaan mahdollisuuksiin jatkaa suomen kielen opintoja korkea-asteella.

**Suomi toisena kielenä ja kirjallisuus -opetuksen yleiset tavoitteet**

Suomi toisena kielenä ja kirjallisuus -opetuksen yleiset tavoitteet liittyvät opiskelijan vuorovaikutusosaamiseen, tekstien tulkitsemisen taitoihin, tekstien tuottamisen taitoihin sekä kielitietoisuuden kehittymiseen. Tavoitealueittain yleiset tavoitteet ovat seuraavat.

*Vuorovaikutusosaaminen*

Tavoitteena on, että opiskelija

* pystyy tavoitteelliseen, tarkoituksenmukaiseen ja eettiseen vuorovaikutukseen esiintymis- ja ryhmäviestintätilanteissa
* osaa arvioida, eritellä ja kehittää omaa vuorovaikutusosaamistaan
* ymmärtää yhä käsitteellisempää opetuspuhetta ja muodollisia puhetilanteita, osaa toimia niissä ja hallitsee niihin sopivia viestintä- ja vuorovaikutusstrategioita
* on tietoinen vuorovaikutustilanteiden kulttuurisidonnaisuudesta ja osaa tarkastella ja tulkita erilaisia vuorovaikutustilanteita ja niiden etiikkaa.

*Tekstien tulkitseminen*

Tavoitteena on, että opiskelija

* kehittää käsitteellisen kielen taitoaan sekä kriittistä ja kulttuurista monilukutaitoaan niin, että ymmärtää monimuotoisia tekstejä, kuten asia- ja mediatekstejä, kirjallisuutta ja puhuttuja tekstejä, ja hyödyntää sopivia strategioita niiden lukemisessa ja tulkitsemisessa
* kehittää lukemalla sana-, fraasi- ja käsitevarantoaan sekä käsitystään kirjoitetun kielen rakenteista ja osaa arvioida tekstejä tietoisena niiden tavoitteista ja konteksteista
* kehittää kauno- ja tietokirjallisuuden tulkitsevan ja elämyksellisen lukemisen taitojaan, monipuolistaa lukemistoaan ja syventää ymmärrystään kirjallisuuden keinoista sekä oppii lukemaan ja tulkitsemaan myös pitkiä tietotekstejä, kokonaisia kaunokirjallisia teoksia ja tietokirjoja
* osaa kriittisesti arvioida erilaisia tiedonlähteitä sekä niiden tarkoitusperiä, luotettavuutta ja käytettävyyttä.

*Tekstien tuottaminen*

Tavoitteena on, että opiskelija

* kehittää käsitteellisen kielen taitoaan sekä kriittistä ja kulttuurista monilukutaitoaan niin, että osaa hyödyntää ja tuottaa monimuotoisia tekstejä tietoisena niiden tavoitteista ja konteksteista, ilmaista ja perustella ajatuksiaan, valita tilanteeseen ja tarkoitukseen sopivan kielimuodon sekä käyttää aiheeseen sopivia kielen rakenteita, sanastoa, fraaseja ja käsitteitä
* hallitsee tekstien tuottamisen prosessin eri vaiheet, osaa reflektoida omia tekstin tuottamisen prosessejaan ja antaa ja ottaa vastaan palautetta sekä hyödyntää sitä tekstien tuottamisessa
* vahvistaa yleiskielen ja sen normien sekä kirjoitetun ja puhutun kielen konventioiden hallintaa, käyttää lähteitä tarkoituksenmukaisesti sekä ymmärtää ja noudattaa tekijänoikeuksia.

*Kielitietoisuuden kehittyminen*

Tavoitteena on, että opiskelija

* ymmärtää kielen merkityksen oppimiselle ja ajattelulle sekä kielellisen ja kulttuurisen moninaisuuden merkityksen identiteetille sekä oppii kehittämään kielitaitoaan erilaisissa kielenkäyttöympäristöissä ja -tilanteissa ja käyttämään oppimisessaan koko kielivarantoaan
* syventää tietojaan kielen rakenteista, eri rekistereistä, tyylipiirteistä ja sävyistä sekä niiden luomista merkityksistä sekä kirjallisuudesta ja muista kulttuurituotteista
* ymmärtää kielen oppimisen prosessia sekä oppii tuntemaan ja hyödyntämään itselleen sopivimpia keinoja ja välineitä kielitaitonsa kehittämiseksi.

**Arviointi**

Jos opiskelijan oppimääräksi on valittu suomi toisena kielenä ja kirjallisuus, häntä arvioidaan tämän oppimäärän mukaan huolimatta siitä, onko hänelle järjestetty erillistä suomi toisena kielenä ja kirjallisuus -oppimäärän mukaista opetusta tai onko lukio voinut tarjota vain osan suomi toisena kielenä ja kirjallisuus -opintojaksoista. Suomen kieli ja kirjallisuus -oppimäärän mukaisesti suoritetut moduulit luetaan hyväksi täysimääräisesti suomi toisena kielenä ja kirjallisuus -moduuleihin, ja niistä saatu arvosana siirtyy suomi toisena kielenä ja kirjallisuus -moduulin arvosanaksi. Suomi toisena kielenä ja kirjallisuus -moduulit korvaavat suomen kielen ja kirjallisuuden moduulit siinä määrin kuin niiden tavoitteet ja keskeiset sisällöt vastaavat toisiaan. Tällöin pakollisten moduulien osalta voidaan edellyttää lisänäyttöjä ja arvosana harkitaan uudelleen niiden yhteydessä.

Arvioinnin tehtävänä on edistää ja tukea oppimista sekä tehdä näkyväksi osaamisen eri ulottuvuuksia ja opiskelijoiden taitojen karttumista. Suomi toisena kielenä ja kirjallisuus -opinnoissa palautteen antaminen ja arviointi kytkeytyvät oppimäärän yleisistä tavoitteista johdettuihin opintojaksokohtaisiin tavoitteisiin. Arvioinnissa pyritään monipuolisuuteen, avoimuuteen ja oikeudenmukaisuuteen. Arviointi on osallistavaa, kannustavaa ja ohjaa itsearviointiin. Oppimisen ja osaamisen arvioinnissa käytetään monipuolisia menetelmiä, kuten havainnointia ja erilaisia näyttöjä.

Opintojakson aikainen arviointi voi koostua esimerkiksi palautteen antamisesta, itsearvioinnista ja vertaisarvioinnista, jotka tukevat opiskelijaa osaamisensa kehittämisessä oppimisprosessin aikana. Arviointivuorovaikutuksen ja -palautteen sekä itsearviointitaitojen avulla opiskelija kehittää käsitystä itsestään puhujana, kuuntelijana sekä tekstien tuottajana ja tulkitsijana.

Opintojakson lopussa tehtävä arviointi perustuu sen sisältämien moduulien tavoitteiden saavuttamiseen. Opintojakson tavoitteisiin voi sisältyä moduulien tavoitteiden lisäksi myös paikallisesti määriteltyjä laaja-alaisen osaamisen tavoitteita. Opintojakson alussa tavoitteet kerrotaan opiskelijoille, jotta sekä opettaja että opiskelijat voivat seurata opinnoissa edistymistä. Opintojakson arviointiin vaikuttavat monipuoliset näytöt, esimerkiksi kirjalliset, suulliset ja mahdolliset muut tuotokset, sekä aktiivinen työskentely opintojakson aikana. Jos opintojakso koostuu useammasta saman oppimäärän moduulista, annetaan siitä yksi arvosana.

Kielitaidon arvioinnin tukena, opettajan työvälineenä sekä opiskelijan itse- ja vertaisarvioinnin välineenä voidaan soveltuvin osin käyttää eurooppalaiseen viitekehykseen perustuvaa kehittyvän kielitaidon kuvausasteikkoa.

Oppimäärän arvioinnissa voi opintojaksojen arvosanojen keskiarvon lisäksi tai korottamiseksi käyttää päättöarvioinnin tukena oppiaineen yleisistä tavoitteista johdettuja arvioinnin kohteita, jotka ovat tavoitealueittain seuraavat.

*Vuorovaikutusosaaminen*

* kuullun ymmärtämisen ja puhumisen taitojen kehittyminen
* vuorovaikutustaitojen hallinta ryhmä- ja esiintymistilanteissa
* vuorovaikutustilanteiden ja -ilmiöiden ymmärtäminen

*Tekstien tulkitseminen*

* monimuotoisten tekstien ymmärtäminen ja tulkitseminen
* kauno- ja tietokirjallisuuden ymmärtäminen ja tulkitseminen
* tiedon ja tekstien arvioinnin taidot

*Tekstien tuottaminen*

* tekstilajien tuottaminen, erilaisten ilmaisukeinojen hallinta ja itsensä ilmaiseminen
* tekstien tuottamisen prosessien hallinta
* lähteiden ja aineistojen arviointi ja käyttäminen
* kielen abstraktiotason kehittyminen ja yleiskielen hallinta

*Kielitietoisuuden kehittyminen*

* tiedonalojen kielten ja kielellisen moninaisuuden ymmärtäminen
* kielitiedon ja oppimäärän käsitteiden hallinta sekä kielen havainnointi ja käyttö tilanteen, tarkoituksen ja tekstilajin mukaisesti

Opintojen päättövaiheessa voidaan puhe- ja vuorovaikutustaitojen arvioinnissa käyttää toisen asteen puheviestintätaitojen koetta (PUHVI-koetta).

**Pakolliset opinnot**

**Pakollisten moduulien muodostamat opintojaksot vuosittain:**

|  |  |  |  |
| --- | --- | --- | --- |
| 1. vuosi | S21 | S23 + S27 | S24 |
| 1. vuosi | S25 | S28 |  |
| 1. vuosi | S22 + S26 |  |  |

**S21 Tekstien tulkinta ja kirjoittaminen (2 op)**

Opintojakso tavoitteena on, että opiskelija oppii tulkitsemaan, arvioimaan ja tuottamaan erilaisia tekstejä. Opiskelija harjaantuu tunnistamaan kielen rakenteita ja ilmaisutapoja sekä hyödyntämään havaintojaan omissa teksteissään. Opiskelija oppii käyttämään oman kirjoittamisen pohjana erilaisia tekstejä. Opintojaksossa tutustutaan kirjoitusprosessin eri vaiheisiin. Opiskelija kirjoittaa erilaisia kantaa ottavia tekstejä.

Paikallinen painotus: Opintojakson aikana kirjoitetaan monipuolisesti erilaisia tekstejä, myös aineistojen pohjalta. Opiskelijat lukevat yhden ajankohtaisen tietokirjan tai romaanin. Teoksen voi lukea suomeksi tai muulla opiskelijan hallitsemalla kielellä. Jakson aikana käydään teatterissa.

Kulttuuripassi: Minä ja kulttuuri

**S22 + S26 Kieli- ja tekstitietoisuus ja Kirjoittaminen 1 (2 op)**

Opintojakson aikana opiskelija rohkaistuu kirjoittajana ja kielenkäyttäjänä. Jakson aikana harjoitellaan monipuolisesti erilaisia kielenkäyttötilanteita ja arvioidaan omaa kielitaidon kehittymistä. Opiskelija harjaantuu lukemaan ja tulkitsemaan erilaisia tekstilajeja ja laajoja tekstikokonaisuuksia. Opiskelija syventää käsitystään kirjoittamisesta prosessina ja oppii kirjoittamaan erilaisia asiatekstejä. Hän vahvistaa asiatyylille ominaisten kielellisten rakenteiden hallintaa, esimerkiksi viittaussuhteita. Tekstejä kirjoitetaan yhdessä ja yksin. Harjoitellaan tekstien jakamista, palautteen antamista ja vastaanottamista.

Paikallinen painotus: Moduulit S22 ja S26 muodostavat opintojakson, joka opiskellaan kolmantena vuonna. Opintojakson aikana tuotetaan useita asiatekstejä ja fiktiivisiä tekstejä, joiden avulla tarkastellaan muun muassa kieli-identiteettejä. Opintojakson aikana käydään katsomassa jakson teemoihin sopiva teatteriesitys ja luetaan kokonaisteos, joka käsittelee kulttuurien ja kielten moninaisuutta.

Kulttuuripassi: Kielimuotokuva

**S23 + S27 Vuorovaikutus 1 ja 2 (2 op)**

Opintojakson tavoitteena on, että opiskelija vahvistaa viestintätaitojaan kuuntelijana, puhujana, lukijana ja kirjoittajana sekä syventää käsitystä itsestään viestijänä sekä kielen ja identiteetin suhteesta ja vaikutuksesta vuorovaikutustilanteessa. Opintojaksossa vuorovaikutusta tarkastellaan niin puhumisen kuin ryhmässä viestinnän näkökulmasta ja opiskelija oppii omien taitojen kehittämisen lisäksi havainnoimaan, analysoimaan viestinnässä vaikuttavia ilmiöitä ja kehittämään vuorovaikutustaan. Vuorovaikutustaitoja tarkastellaan kontekstin ja viestintäkulttuurien näkökulmasta.

Paikallinen painotus: Moduulit S23 ja S27 muodostavat opintojakson, joka opiskellaan ensimmäisenä lukiovuonna. Opintojakson aikana vuorovaikutustaitoja harjoitellaan myös draaman keinoin ja sen aikana luetaan elämäkerta tai näytelmä. Lisäksi opintojaksoon kuuluu sisältöihin liittyvä teatterikäynti tai muu esitys tai tilaisuus.

Kulttuuripassi: Elämys

**S24 Kirjallisuus 1 (2 op)**

Opintojakson tavoitteena on, että opiskelija harjaantuu lukemaan erilaisia kaunokirjallisia tekstejä eläytyen ja tulkiten. Hän perehtyy kertomuksellisuuteen erityisesti kaunokirjallisissa mutta myös muissa tekstilajeissa. Opiskelija harjaantuu tunnistamaan erilaisia kirjallisuuden lajeja, niiden ominaispiirteitä ja ilmaisukeinoja. Opiskelija oppii analysoimaan ja tulkitsemaan tekstejä sekä perustelemaan tulkintansa. Lukemalla suomalaista kaunokirjallisuutta hänen kielellisten rakenteidensa hallinta ja sanvarastonsa laajenee sekä ymmärrys tulkinnan kulttuurisidonnaisuudesta kehittyy. Jakson aikana opiskelija lukee ainakin yhden kaunokirjallisen kokonaisteoksen.

Paikallinen painotus: Opintojaksossa perehdytään kertomuksellisuuteen novellin ja näytelmän historian kautta ja käsitellään novellin ja näytelmän lajeja. Jakson aikana luetaan yksi kokonaisteos ja katsotaan näytelmä.

Kulttuuripassi: Oman teoksen suunnittelu ja esittely

**S25 Tekstien tulkinta 1 (2 op)**

Opintojaksossa syvennetään kriittistä lukutaitoa ja medialukutaitoa. Tavoitteena on ymmärtää median toimintaa, yhteiskunnallista vaikutusta ja merkitystä identiteettiin. Opiskelija oppii tarkastelemaan argumentointia ja vaikuttamisen keinoja erilaisissa teksteissä, kuten mediateksteissä ja kaunokirjallisuudessa. Opiskelija perehtyy argumentoinnin tyypilliseen sanastoon ja kielen rakenteisiin, kuten affektiivisiin ilmauksiin ja modaalisuuteen. Lisäksi hän oppii perustelemaan mielipiteitään monipuolisesti suullisesti ja kirjallisesti sekä valitsemaan tekstilajiin sopivia kielellisiä keinoja ja tyylin.

Paikallinen painotus: Opintojakson aikana luetaan vaikuttamaan pyrkivä kauno- tai tietokirja. Opintojaksossa käydään katsomassa teatterissa vaikuttamaan pyrkivä näytelmä.

Kulttuuripassi: Mediatyö ja sen esittely

**S28 Kirjallisuus 2 (2 op)**

Opintojaksossa lisätään kaunokirjallisuuden tuntemusta perehtymällä maailmankirjallisuuden ja erityisesti Suomen kirjallisuuden historiaan. Opiskelija tutustuu suomalaisen kirjallisuuden keskeisiin teoksiin ja teemoihin. Tavoitteena on ymmärtää teosten erilaisia konteksteja: tekijän, tyylilajin ja historiallisen sekä poliittisen tilanteen vaikutus teoksiin. Teoksia tarkastellaan eri näkökulmista, kuten identiteetin, arvo- ja aatemaailman näkökulmista.

Paikallinen painotus: Opintojaksossa hahmotetaan keskeisten teemojen jatkumoita kirjallisuushistoriassa. Opintojaksossa luetaan kokonaisteos, joka sopii opintojakson teemoihin. Kaunokirjallisuuden pohjalta kirjoitetaan pohtivia tekstejä. Opintojakson aikana käydään katsomassa klassikkonäytelmä tai jokin opintojakson teemoihin sopiva näytelmä.

Kulttuuripassi: Mikä kerran oli uutta

**Valtakunnalliset valinnaiset opinnot**

**S29 Vuorovaikutus 3 (2 op)**

Opintojakson tavoitteena on, että opiskelija vahvistaa, kehittää ja monipuolistaa vuorovaikutustaitojaan erityisesti jatko-opinnoissa ja työelämässä tarvittavien taitojen osalta. Opiskelijan taito ymmärtää ja analysoida vuorovaikutustilanteisiin liittyviä piirteitä syvenee ja valmius toimia rakentavasti ja eettisesti haastavissakin vuorovaikutustilanteissa ja vahvistuu. Opintojakson aikana harjoitellaan oman idean tai mielipiteen esittämistä ja laajennetaan ymmärrystä erilaisten argumentointitapojen ja retoristen keinojen vaikutuksesta. Opiskelija tutustuu puheviestintätaitojen päättökokeeseen eli PUHVI-kokeeseen ja voi osallistua siihen.

Paikallinen painotus: Opintojakson aikana tutustutaan videoyhteyden kautta tapahtuvan vuorovaikutuksen erityispiirteisiin ja harjoitellaan siihen liittyviä taitoja.

**S210 Kirjoittaminen 2 (2 op)**

Opintojakson tavoitteena on, että opiskelija kehittää taitojaan tuottaa aineistopohjaisia tekstejä. Opiskelijan harjaantuu aineiston käyttämisessä ja hän oppii käyttämään aineistoja kriittisesti ja tekijänoikeuksia kunnioittaen. Jakson aikana opiskelija kertaa kirjoitusprosessin eri vaiheet ja kehittää työskentelytapojaan. Opiskelija monipuolistaa kielen rakenteiden tuntemusta, sanastoa sekä fraasien ja käsitteiden käyttöä. Opiskelija tarkastelee omia tekstejään monipuolisesti, hioo ilmaisuaan ja kehittää kirjallista ilmaisukykyään. Jakson aikana kirjoitetaan erityisesti kantaa ottavia ja pohtivia tekstejä.

Paikallinen painotus: Opintojakson aikana perehdytään ylioppilaskokeen suomi toisena kielenä -kokeeseen ja saadaan valmiuksia kokeen suorittamiseksi.

**S211 Tekstien tulkinta 2 (2 op)**

Opintojaksossa syvennetään kriittistä ja kulttuurista lukutaitoa. Tavoitteena on ymmärtää tekstien tavoitteita ja konteksteja sekä käyttää tulkintojen perustelemisessa tarkoituksenmukaisia käsitteitä. Opintojakson aikana analysoidaan, tulkitaan ja arvioidaan erilaisia asia- ja mediatekstejä sekä fiktiivisiä tekstejä. Opiskelija hahmottaa, että esimerkiksi ilmaisutavat rakentavat teksteihin erilaisia merkityksiä. Hän harjaantuu sijoittamaan tekstejä niiden tilanne- ja kulttuurikontekstiin.  Opintojakson aikana luetaan runokokoelma tai näytelmäteksti.

Paikallinen painotus: Opintojakson aikana perehdytään ylioppilaskokeen suomi toisena kielenä -kokeeseen ja saadaan valmiuksia kokeen suorittamiseksi.

**Koulukohtaiset valinnaiset opinnot**

**ÄI12 Varmuutta kirjoittamiseen (2 op)**

Opintojakson tavoitteena on rohkaista opiskelijaa ilmaisemaan itseään kirjallisesti ja löytämään apua kirjoittamisen ongelmiin. Varmuutta kirjoittamiseen -opintojakso vahvistaa kirjoittamisen perusvalmiuksia: miten tekstiin saa sisältöä, miten punoa tekstin rakenne ja mistä tyyli syntyy? Kurssilla kirjoitetaan paljon erilaisia tekstejä ja kerrataan myös kielenhuoltoa.

**ÄI13 Tee oma juttusi (2 op)**

Opintojakson tavoitteena on syventää monipuolisia kirjoittamisen taitoja ja tuottaa erilaisia sekä fiktiivisiä että asiatekstejä, joita kannustetaan julkaisemaan erilaisissa mediaympäristöissä ja ryhmän kesken. Opintojakson aikana vahvistetaan uskallusta kirjoittaa yksilöllisesti ja suunnitellaan pitkä kirjoitusprosessi, jonka tuotos voi olla esimerkiksi blogikirjoitus, vlogi, multimediaalinen reportaasi tai lyhytelokuva. Pohdimme opintojaksolla kirjoittamista monipuolisesti ja kokeilemme erilaisia tekstilajeja perinteisestä käsin kirjoitetusta kirjoitelmasta digitaalisesti tuotettuihin multimodaalisiin kokonaisuuksiin.

**ÄI14 Kirjallisuutta ja teatteria nyt (2 op)**

Opintojakson tavoitteena on tutustua nykyteksteihin, tutkia kirjallisuuden eri ilmenemismuotoja ja osallistua ajankohtaisista kulttuuri-ilmiöistä ja -tuotteista käytävään keskusteluun. Opintojaksossa luetaan ajankohtaista kirjallisuutta, käydään teattereissa ja osallistutaan kulttuuritapahtumiin. Opintojaksossa otetaan kantaa keskustelemalla ja kirjoittamalla nähdystä ja kuullusta. Sen tarkasta sisällöstä sovitaan kurssin alussa.

**6.4 Toinen kotimainen kieli, ruotsi**

**Oppiaine ja tehtävä**

Kieliaineet ovat sekä taito- ja välineaineita että oma tiedonalansa. Kieltenopetus syventää perusopetuksen aikana saavutettua eri kielten taitoa, kielikasvatusta ja kielitietoisuuden kehittämistä.

Toinen kotimainen kieli ruotsi on osa lukion kielikasvatusta**,**joka pyrkii tunnistamaan ja tekemään näkyväksi lukion kaikkia kieliaineita yhdistäviä tehtäviä ja toisaalta kielten roolia opetuksessa ja oppimisessa ylipäätään. Lukion kieltenopetuksessa kehitetään opiskelijan monikielistä kompetenssia, joka koostuu äidinkielten, kansalliskielten ja vieraiden kielten sekä niiden murteiden ja rekistereiden eritasoisesta hallinnasta. Kielikasvatus vahvistaa opiskelijan kielitietoisuutta ja eri kielten rinnakkaista käyttöä, monilukutaidon kehittymistä sekä taitoja toimia eri kieliyhteisöissä. Opiskelijaa rohkaistaan käyttämään eri kieliä monipuolisesti kielitaidon eri osa-alueet huomioon ottaen ja kaikkea kielitaitoa arvostaen.

Ruotsin kielen opiskelu perustuu laajaan tekstikäsitykseen, jonka mukaan tekstit ovat monimuotoisia, esimerkiksi kirjoitettuja, puhuttuja, visuaalisia, audiovisuaalisia tai näiden ilmaisumuotojen yhdistelmiä. Oppiaineelle tyypilliset tekstit voivat olla kertovia, kuvaavia, pohtivia, ohjaavia tai kantaa ottavia tekstejä, fiktiivisiä tai asiatekstejä sekä arkisia tai institutionaalisia, erilaisia keskustelutaitoja vaativia tilanteita.

Ruotsin kielen opetuksen tehtävä on kehittää opiskelijan ruotsin kielen taitoa monipuolisesti. Monipuolinen kielitaito kehittyy erilaisten tekstien ja tekstilajien tulkitsemisesta ja tuottamisesta. Opiskelija etenee perustaidoista laaja-alaisuuteen ja arkikielestä kohti akateemisempaa kielitaitoa. Opiskelijaa ohjataan kehittämään eri kielten taitoaan, laajentamaan monikielistä kompetenssiaan ja kehittämään metakielellisiä taitojaan, joilla tarkoitetaan kykyä hahmottaa ja hyödyntää tietoa kielestä, kielen rakenteista ja funktioista sekä kielten välisistä yhteyksistä. Opiskelija harjaantuu laaja-alaiseen kielenkäyttöön vaihtelevissa teksti- ja asiayhteyksissä. Opiskelija oppii hankkimaan, muokkaamaan, tuottamaan ja jakamaan sekä arvioimaan ja arvottamaan tietoa.

**Laaja-alaisen osaamisen osa-alueet**

Toisen kotimaisen kielen ruotsin opetuksessa käsitellään teemoja, joiden avulla oppiminen tuodaan osaksi lukio-opiskelun asiakokonaisuuksien hallintaa ja oppiainerajat ylittävää työskentelyä. Toisen kotimaisen kielen eri oppimäärät toimivat yhteistyössä sekä toistensa että vieraiden kielten eri oppimäärien ja eri oppiaineiden kanssa. Samalla rakennetaan ymmärrystä ja yhteyksiä lukion ulkopuolelle sekä lukiota seuraaviin elämänvaiheisiin, opintoihin ja työelämään. Väline- ja taitoaineina kielet tarjoavat työkaluja laaja-alaisen osaamisen taitojen tunnistamiseen, harjoittamiseen, kehittämiseen ja omaksumiseen sekä arvojen ja asenteiden tarkasteluun. Kieltenopetuksen taustalla on myös omat tiedon- ja tieteenalansa, joiden ulottuvuuksia, kuten sosiolingvistiikkaa, kognitiivista kielitiedettä tai tekstintutkimusta, voi hyödyntää laaja-alaisten asiakokonaisuuksien tarkastelussa.

Laaja-alaisen osaamisen alueet tarjoavat opetuksessa käsiteltäviä sisältöjä, tavoitteita toiminnalle sekä perusteita erilaisten oppimisympäristöjen, työtapojen tai -menetelmien valinnalle. Toisen kotimaisen kielen opetuksessa laaja-alainen osaaminen näyttäytyy muun muassa miksi-kysymyksinä ja syy-seuraussuhteiden pohtimisena. Kielet tarjoavat mahdollisuuden kehittää luovaa toimintaa eri opiskelutapoja kokeillen, mutta myös älyllisyydestä ja kielen estetiikasta nauttien.

Toisen kotimaisen kielen opiskelun kautta tarkastellaan yksilön ja yhteisön identiteettien rakentumista ja ryhmässä toimimista. Kaikkea opiskelijoiden kielitaitoa arvostetaan ja pyritään hyödyntämään, mikä mahdollistaa opiskelijan **hyvinvointi-**ja**vuorovaikutusosaamisen**sekä minäpystyvyyden kasvattamisen. Empatia, hyvät tavat ja rakentavan vuorovaikutuksen (mediaatio) elementit ilmentyvät kaikissa kieliaineissa osana laaja-alaista osaamista. Rakentavan vuorovaikutuksen tekijöitä tutkimalla ja sen taitoja omaksumalla opiskelija syventää ymmärrystään toiseudesta ja harjaantuu rakentamaan ymmärrystä tilanteissa, joissa sitä ei kielellisistä tai kulttuurista syistä ole.

Opiskelija kehittää kielenopiskelutaitojaan tunnistamalla itselleen sopivia strategioita oppia toista kotimaista kieltä ja arvioimalla oman oppimisensa edistymistä. Häntä ohjataan ymmärtämään monipuolisen kielitaidon merkitys jatko-opinnoissa ja työelämässä sekä kieli-identiteetin rakentamisessa.

Eri tieteen- ja tiedonaloja sekä taiteita yhdistävänä oppiaineena kielet avaavat yhtymäkohtia muihin oppiaineisiin sekä **monitieteiseen ja luovaan osaamiseen**. Temaattiset opinnot ja oppiainerajat ylittävät opintokokonaisuudet kannustavat opiskelijaa hyödyntämään eri kielten vähäistäkintaitoaan ja monikielistä kompetenssiaan. Tärkeää on asiakokonaisuuksien, kysymysten ja ratkaisujen työstäminen vuorovaikutuksessa muiden kanssa. Opetuksessa tavoitellaan tilanteita, joissa opiskelija pääsee turvallisesti haastamaan oman osaamisensa rajoja. Toisen kotimaisen kielen opiskelu ja osaaminen avaavat mahdollisuuksia päästä käsiksi monenlaisiin diskursseihin, tietoihin, tietolähteisiin ja taidemuotoihin. Samalla voidaan kyseenalaistaa vakiintuneita käytänteitä ja hakea uusia, luovia tarkastelukulmia sekä tunnistaa ja ymmärtää monimuotoisuutta. Kieltenopetuksessa tavoitteena on ajattelun- ja analysointitaitojen kehittäminen käyttämällä monipuolisia ja opiskelijakeskeisiä menetelmiä sekä tarjoamalla merkityksellisiä, avoimia ja riittävän haastavia tehtäviä.

Toisen kotimaisen kielen opiskelu vahvistaa opiskelijan **yhteiskunnallista osaamista**. Opetus antaa kielellisiä ja kulttuurisia valmiuksia sekä eväitä osallisuuteen ja aktiiviseen vaikuttamiseen yhteiskunnassa ja kansainvälisessä maailmassa. Samalla rakennetaan yhteyksiä demokratiakasvatukseen ja tasa-arvonäkökulmiin sekä kieliä koskeviin pohdintoihin, kuten enemmistö- tai vähemmistökysymyksiin, kielipolitiikkaan tai kielidiversiteetin vähenemiseen. Toisen kotimaisen kielen ruotsin opintojen mahdollistamat taidot ja kontaktit helpottavat opiskelijan siirtymistä jatko-opintoihin, työelämään ja kansalaisaktiivisuutta edellyttäviin tehtäviin.

Toisen kotimaisen kielen opinnot vahvistavat **eettisyyttä ja ympäristöosaamista** mahdollistamalla myötäelämisen ja ongelmien ymmärtämisen oman kielen asettamia rajoja laajemmin. Globaalit ympäristökysymykset, kuten ilmastonmuutos, luonnon monimuotoisuuden väheneminen sekä kestämättömät kulutustottumukset, ovat yksilöön ja yhteisöihin vaikuttavia ongelmia. Opintojen aikana vahvistetaan taitoja ja haetaan kontakteja yhteisten ratkaisujen etsimiseksi ja työstämiseksi. Tiedon hakemisen ja tuottamisen lisäksi opiskelijaa ohjataan pohtimaan asenteiden ja arvojen merkitystä sekä kehittämään vastuuntuntoaan ja taitoaan toimia rakentavasti eri yhteyksissä.

**Globaali- ja kulttuuriosaamisen**osalta toisen kotimaisen kielen ruotsin opinnoissa vahvistetaan opiskelijan uteliaisuutta, motivaatiota ja taitoa toimia kulttuurisesti ja kielellisesti moninaisissa ympäristöissä ja yhteyksissä. Monipuolinen kielitaito ja ymmärrys toisen kotimaisen kielen käyttökelpoisuudesta kansallisessa, pohjoismaisessa ja kansainvälisessä yhteistyössä sekä globaalien kysymysten tarkastelussa syventävät opiskelijan maailmankansalaisen taitoja ja tarjoavat mahdollisuuksia monenkeskiseen, luovaan yhteistyöhön. Kieliopinnot vahvistavat kulttuuriperintöjen tuntemista ja tarjoavat luontevasti eri näkökulmia asioiden tarkasteluun.

**Tavoitteet**

|  |  |  |  |
| --- | --- | --- | --- |
| **Kieli ja oppimäärä** | **Taito toimia vuorovaikutuksessa***(suluissa perusopetuksen päättövaiheessa asetetut taitotasotavoitteet)* | **Taito tulkita tekstejä** *(suluissa perusopetuksen päättövaiheessa asetetut taitotasotavoitteet)* | **Taito tuottaa tekstejä** *(suluissa perusopetuksen päättövaiheessa asetetut taitotasotavoitteet)* |
| A-oppimäärä | B2.1*(A2.2)* | B2.1*(A2.2)* | B1.2*(A2.1)* |
| B1-oppimäärä | B1.1 *(A1.3)* | B1.1 *(A1.3)* | B1.1 *(A1.3)* |
| B3-oppimäärä | A2.2 | A2.2 | A2.1 |
| Äidinkielenomainen oppimäärä | B2.2 *(B1.2)* | B2.2*(B1.2)* | B2.2 *(B1.2)* |

Ruotsin opetuksen yleiset tavoitteet liittyvät kulttuuriseen ja kielelliseen moninaisuuteen,

opiskelutaitoihin sekä vuorovaikutustaitoihin ja tekstin tulkinta- ja tuottamistaitoihin. Tavoitealueittain yleiset tavoitteet ovat seuraavat.

*Kulttuurinen ja kielellinen moninaisuus*

Tavoitteena on, että opiskelija

* rohkaistuu ruotsin kielen käyttäjänä ja toimijana kielellisesti ja kulttuurisesti moninaisessa maailmassa kansallisissa, pohjoismaisissa, eurooppalaisissa sekä globaaleissa kohtaamisissa, joissa ruotsin kielen hyödyntäminen on mahdollista ja joissa tavoitteena ei ole äidinkielenään ruotsia puhuvan tasoinen kielitaito vaan rakentavan vuorovaikutuksen ja keskinäisen ymmärryksen kasvattaminen
* ymmärtää ruotsin kielen merkityksen Suomen toisena kansalliskielenä
* osoittaa tietoa, taitoa ja tahtoa toimia rakentavasti ja luovasti ruotsin kielellä
* kokee kielellisen repertuaarinsa kasvattamisen mielekkääksi.

*Opiskelutaidot*

Tavoitteena on, että opiskelija

* osaa asettaa tavoitteita ja arvioida kehittymistään osana jatkuvaa oppimisprosessia
* tunnistaa omia vahvuuksiaan ja kehittämiskohtiaan kielenoppijana
* osaa käyttää tehokkaasti erilaisia kielenopiskelustrategioita ja työvälineitä
* muodostaa käsityksen kielitaidon jatkuvasta kehittämisestä myös lukio-opintojen päättymisen jälkeen.

*Vuorovaikutustaidot, tekstin tulkinta- ja tuottamistaidot*

Tavoitteena on, että opiskelija

* harjaantuu ja rohkaistuu käyttämään ruotsin kieltä laaja-alaisesti ja monipuolisesti
* saa kokemuksia monenlaisista ruotsinkielisistä opiskelu- ja kielenkäyttöympäristöistä
* osaa suhteuttaa omaa osaamistaan tavoitteeksi asetettuihin kehittyvän kielitaidon kuvausasteikon taitotasoihin (liite 2) alla olevan taulukon mukaisesti sekä asettaa omia tavoitteitaan, arvioida taitojensa kehittymistä ja kehittää niitä edelleen.

**Arviointi**

Arvioinnin tehtävä toisessa kotimaisessa kielessä ruotsissa on tukea opiskelijan kehittymistä ruotsin kielellä toimijana. Monipuolinen arviointi ja onnistunut, kannustava palaute tukevat opiskelijan minäpystyvyyttä ja vahvistavat opiskelumotivaatiota.

Arviointi ja muu palautteen antaminen kohdistuvat oppimäärän tavoitteiden mukaiseen osaamiseen ja keskeisten sisältöjen hallintaan. Itse- ja vertaisarviointia käytetään oman ja ryhmän osaamisen sekä oppimisprosessin ymmärtämiseksi ja kehittämiseksi.

Arvioinnin kohteena ovat opiskelijan vuorovaikutusosaaminen, tekstin tulkinta- ja vuorovaikutustaidot sekä kulttuurisen ja kielellisen moninaisuuden tavoitealueeseen kytketty osaaminen. Arvioinnin kohteena ovat myös opiskelijan opiskelutaidot, kuten opiskelustrategioiden kehittämisen taidot sekä oppimisen edistämistä tukevat työskentelytaidot.

Arvioinnin tukena, opettajan työvälineenä sekä opiskelijan itse- ja vertaisarvioinnin välineenä käytetään soveltuvin osin eurooppalaiseen viitekehykseen (CEFR) perustuvaa kehittyvän kielitaidon kuvausasteikkoa (liite 2). Arvioinnin tukena voidaan myös hyödyntää toisen kotimaisen kielen ruotsin taidon sertifiointiin tarkoitettuja kansallisesti tunnustettuja tutkintojärjestelmiä.

Opintojen alkuvaiheessa palautteenannossa painottuu opiskelijan taito kehittää kielenopiskelutaitojaan. Opintojen edetessä kehittyvän kielitaidon kuvausasteikkoa voidaan hyödyntää enenevästi opiskelijan vuorovaikutus-, tulkinta- ja tuottamistaitojen tasoa määriteltäessä.

Arvosanan muodostamisessa otetaan systemaattisesti huomioon kaikki tavoitealueet, mukaan lukien opiskelutaitojen kehittämiseen liittyvät tavoitteet, joskin opintojaksokohtaiset painotukset voivat vaihdella.

***Suullisen kielitaidon arviointi***

*Kielten opetuksessa opiskelijalta arvioidaan kielitaidon muiden osa-alueiden lisäksi suullinen kielitaito. Suullista kielitaitoa voidaan arvioida erillisellä kokeella.*(Lukiolaki 714/2018, 37 § 4 mom.)

*Lukiokoulutuksen oppimäärän suorittaneelle opiskelijalle annetaan päättötodistus. Lukiokoulutukseen valmistavan koulutuksen oppimäärän suorittamisesta annetaan todistus. – –*[Lukiolain 39 §:n]*1 ja 2 momentissa tarkoitettujen todistusten liitteenä annetaan lisäksi erillinen todistus lukiodiplomin ja suullisen kielitaidon kokeen suorittamisesta.*(Lukiolaki 714/2018, 39 § 3 mom.)

Toisen kotimaisen kielen ruotsin pakollisten ja valinnaisten opintojen aikana arvioidaan myös opiskelijan suullista kielitaitoa.

Valinnaisiin opintoihin kuuluvan toisen kotimaisen kielen ruotsin A-oppimäärän moduulin 8, B1-oppimäärän moduulin 6 sekä äidinkielenomaisen ruotsin oppimäärän moduulin 8 opintojen aikana suullisen kielitaidon arviointi perustuu opintojen aikaisiin näyttöihin sekä Opetushallituksen tuottamasta suullisen kielitaidon kokeesta tai Opetushallituksen tuottaman erillisen ohjeistuksen mukaisesti annetuista näytöistä saatuun arvosanaan. Kyseisistä moduuleista koostuvien opintojaksojen arvioinnin edellytykset täyttyvät, kun opiskelija on antanut opintojakson suorittamiseksi sovitut näytöt ja suorittanut Opetushallituksen tuottaman erillisen kokeen tai antanut Opetushallituksen erillisen ohjeistuksen mukaiset näytöt.

B3-oppimäärän osalta opiskelijan suullista kielitaitoa arvioidaan Opetushallituksen tuottaman erillisen ohjeistuksen mukaisesti. Opintoihin kuuluva suullisen kielitaidon kokeen suoritus tai muut Opetushallituksen ohjeistuksen mukaiset näytöt arvioidaan ruotsin kielelle ja asianomaiselle oppimäärälle lukion opetussuunnitelman perusteissa asetettuja tavoitteita vasten. Opetushallituksen tuottamasta suullisen kielitaidon kokeesta tai erillisen ohjeistuksen mukaisista näytöistä annetaan erillinen todistus lukion päättötodistuksen liitteenä

**6.4.1 Ruotsi, A-oppimäärä**

**Pakolliset opinnot**

Pakollisten opintojen moduulien 1–3 aikana painotetaan opiskelijan kielten opiskelutaitojen ja opiskelu- ja vuorovaikutusstrategioiden kehittämistä hänen omista lähtökohdistaan. Opiskelija tulee tietoiseksi vahvuuksistaan ja kehittämiskohteistaan ja vahvistaa perusopetuksessa luotua pohjaa jatkuvalle kielten opiskelulle. Tätä tarkoitusta varten opiskelija laatii kieliprofiilin ensimmäisen moduulin yhteydessä tai täydentää sitä. Kieliprofiilia työstetään oppimisprosessin edetessä lukio-opintojen aikana.

Moduulien 1–2 aikana opiskelija luo kokonaiskuvan omasta kehittymisestään ruotsin kielen oppijana ja osaajana sekä ruotsista Suomen kansalliskielenä. Samalla tarkastellaan kulttuurista ja kielellistä monimuotoisuutta yhteisön, mutta myös opiskelijan henkilökohtaisesta näkökulmasta. Opiskelija tarkastelee kieliprofiilissaan itseään myös muiden kielten, mukaan lukien äidinkielten, käyttäjänä, osaajana ja oppijana.

Moduulista 3 lähtien kiinnitetään entistä enemmän huomiota eri tekstilajien edellyttämään kieleen muodollisuusasteeltaan erityyppisissä kielenkäyttötilanteissa. Moduulien 4–6 opinnoissa painotetaan kieltä tiedonhankinnan, olennaisen tiedon tiivistämisen ja tiedon jakamisen välineenä ottaen huomioon ruotsin kielen kehittyvän kielitaidon kuvausasteikon tavoitetaso lukio-opinnoille. Pakollisten opintojen loppuvaiheessa huomio kiinnittyy vahvistamaan taitoja, joita opiskelija hyödyntää pystyäkseen jatkamaan osaamisensa omaehtoista kehittämistä. Opintojen aikana varataan aikaa käsitellä ajankohtaisia tai paikallisia asioita, joista voidaan sopia yhdessä. Kaikkien opintojen aikana harjoitellaan monipuolisesti sekä suullista että kirjallista vuorovaikutusta.

**RUA1 Opiskelutaidot ja kieli-identiteetin rakentaminen (1 op)**

Moduulin tehtävänä on avata lukion ruotsin kielen opiskelun tavoitteita suhteessa jatkuvaan oppimiseen ja tulevaisuuden tarpeisiin muutosten monikielisessä maailmassa. Moduuli totuttaa opiskelijaa lukion kieltenopiskeluun, jossa ruotsin kieltä käytetään mahdollisimman paljon. Tehtävänä on kehittää opiskelijan kielitietoisuutta ja kieli-identiteettiä sekä itse- ja vertaisarviointitaitoja sekä vahvistaa opiskelijan ja ryhmän hyvinvointiosaamista.

*Yleiset tavoitteet*

Moduulin tavoitteena on, että opiskelija

* rohkaistuu kehittämään ruotsin kielen taitoaan
* syventää käsitystään kielitietoisuudesta ja monikielisyydestä
* soveltaa ja kehittää kieltenopiskelustrategioitaan sekä itse- ja vertaisarviointitaitojaan
* oppii hyödyntämään tarkoituksenmukaisia kielenopiskelun apuvälineitä
* pystyy suhteuttamaan ruotsin kielen osaamistaan oppimäärän opiskelulle määriteltyyn taitotasoon B2.1 (taito toimia vuorovaikutuksessa, taito tulkita tekstejä) ja B1.2 (taito tuottaa tekstejä).

*Keskeiset sisällöt*

* vertailua äidinkieleen ja muihin kieliin ruotsin näkökulmasta
* tavoitteiden asettelu lukion A-ruotsin opiskelulle
* oman kieliprofiilin laatiminen tai täydentäminen ruotsin kielen näkökulmasta
* monikielisyys voimavarana
* erilaisiin teksti- ja tyylilajeihin tutustuminen
* toisiin tutustuminen, arkitiedon vaihtaminen ja vuorovaikutusosaamisen vahvistaminen keskustellen

**RUA2 Ruotsin kieli ja vuorovaikutusosaaminen (3 op)**

Moduulin tehtävänä on tarkastella ruotsin kieltä lähiympäristöstä käsin Suomessa laajentaen näkökulmaa Ruotsiin ja muihin Pohjoismaihin sekä globaalille tasolle. Tehtävänä on myös tarkastella, miten kieli ja kielitaito vaikuttavat eettisesti kestävään toimintaan kaikessa viestinnässä. Moduulissa avataan rakentavan vuorovaikutuksen (mediaatio) käsitettä keskeisenä kielitaidon osa-alueena. Moduulissa harjaannutetaan vuorovaikutusta kieli- ja kulttuurirajoja ylittävissä tilanteissa.

*Yleiset tavoitteet*

Moduulin tavoitteena on, että opiskelija

* harjoittelee kielenkäyttöä monenlaisissa vuorovaikutustilanteissa
* tunnistaa tapoja kehittää rakentavaa vuorovaikutusta
* kehittää rakentavan vuorovaikutuksen strategioitaan ja ongelmanratkaisutaitojaan
* vahvistaa vuorovaikutuksessa toimimisen taitojaan sekä kielellistä itsetuntoaan
* syventää tietoaan ruotsin kielen asemasta kulttuurisen ja kielellisen monimuotoisuuden näkökulmasta.

*Keskeiset sisällöt*

* pohjoismaiset ja kansainväliset suhteet arjessa ja lähiympäristössä, liikkuvuus
* rakentava vuorovaikutus, merkitysneuvottelut ja kielentäminen hyvinvoinnin ja itsetunnon rakentajana
* erilaiset ruotsin puhujat autenttisissa ympäristöissä, puhujien eri taustat ja statusvaikutukset
* ruotsin kielen äänteiden muodostuminen ja puheen tuottaminen, ruotsin eri variantit ja vertailua muihin kieliin
* viestintätyylit eri medioissa

**RUA3 Kieli ja kulttuuri luovan ilmaisun välineenä (2 op)**

Moduulin tehtävänä on syventää kulttuurista ymmärrystä tarkastelemalla suomenruotsalaisia, ruotsalaisia sekä muita pohjoismaisia kulttuuri-ilmiöitä sekä yksilön ja yhteisön arvojen moninaisuutta. Kulttuurin ja taiteiden merkitystä tarkastellaan niiden vaikuttavuuden kautta. Opiskelijaa ohjataan hyödyntämään muita opintoja tai oppimisympäristöjä sekä omia kiinnostuksen kohteita. Opintoihin voidaan sisällyttää laajahko luovan ilmaisun tuotos.

*Yleiset tavoitteet*

Moduulin tavoitteena on, että opiskelija

* tekee omia tulkintoja erilaisista aihepiiriin liittyvistä teksteistä
* pystyy tuottamaan tekstejä itselle tärkeistä kulttuuriaiheista tai -ilmiöistä
* vahvistaa taitoa käyttää reflektointia kielenoppimisen välineenä.

*Keskeiset sisällöt*

* luova toiminta
* pohjoismaiset kulttuuri-ilmiöt
* ruotsinkieliset mediat
* kulttuurin ja taiteen merkitys yksilölle ja yhteisölle

**RUA4 Ruotsin kieli vaikuttamisen välineenä (2 op)**

Moduulissa kehitetään opiskelijan ajattelu- ja opiskelutaitoja harjoittelemalla kriittisiä luku- ja tiedonhankintataitoja sekä niihin pohjautuvia soveltamisen ja tuottamisen taitoja. Moduulissa tarkastellaan osallisuuden, aktiivisen toimijuuden ja demokratian rakentumista ruotsin kielellä pohjoismaisen hyvinvointiyhteiskunnan näkökulmasta kielellisesti, kulttuurisesti ja katsomuksellisesti monimuotoisessa maailmassa.

*Yleiset tavoitteet*

Moduulin tavoitteena on, että opiskelija

* tutustuu medioissa esillä oleviin ajankohtaisiin aiheisiin ruotsiksi
* kehittää taitoaan ilmaista ja arvioida mielipiteitä sekä argumentoida tiedon perusteella
* hyödyntää eri tietolähteitä, oppimisympäristöjä tai tapoja tuottaa tekstejä.

*Keskeiset sisällöt*

* pohjoismainen hyvinvointiyhteiskunta ja sen tausta
* vaikuttaminen kansalaisyhteiskunnassa
* ihmisoikeuskysymykset, tasa-arvo
* yksilön vastuut ja velvollisuudet, sananvapaus
* neuvottelemisen taidot (arkiset–institutionaaliset)
* median rooli asenteiden muokkaajana

**RUA5 Kestävä tulevaisuus ja tiede (2 op)**

Moduulin tehtävänä on syventää opiskelijan tiedonhankinnan taitoja, erityisesti lähteen luotettavuuden tarkastelun näkökulmasta, sekä vahvistaa hänen tekstin tulkitsemisen ja tuottamisen taitojaan. Tehtävänä on myös vahvistaa opiskelijan taitoja esittää kysymyksiä ja etsiä vastauksia tai hahmotella ratkaisuja itsenäisesti ja ryhmän jäsenenä.

*Yleiset tavoitteet*

Moduulin tavoitteena on, että opiskelija

* oppii käyttämään asiayhteyteen sopivia lukustrategioita ja harjoittelee tiivistämisen taitoja
* kehittää taitojaan kertoa havainnoista itseään kiinnostavista aiheista yksin ja ryhmässä.

*Keskeiset sisällöt*

* opiskelijoita kiinnostavat tiedon- ja tieteenalat
* erilaiset tulevaisuudenvisiot
* kestävää tulevaisuutta rakentavat innovaatiot; mahdollisuudet ratkaista monimutkaisia ongelmia
* yleistajuiset tekstit, lähdekriittisyys
* esimerkkejä tieteellisistä teksteistä

**RUA6 Ruotsin kieli jatko-opinnoissa ja työelämässä (2 op)**

Moduulin tehtävä on syventää opiskelijan käsitystä kielitaidosta työelämätaitona ja sosiaalisena pääomana. Moduulissa pohditaan jatko-opinto- ja urasuunnitelmia sekä työntekoa ruotsin kielellä erityisesti pohjoismaisessa kontekstissa. Moduulissa käsitellään asioita, jotka liittyvät itsenäistyvän nuoren elämänpiiriin.

*Yleiset tavoitteet*

Moduulin tavoitteena on, että opiskelija

* vahvistaa tietämystään tekstilajeista, jotka ovat tyypillisiä mahdollisille jatko-opinto- tai urasuunnitelmille
* rohkaistuu ruotsin kielen käyttäjänä erilaisissa opiskeluun ja työntekoon liittyvissä vuorovaikutustilanteissa
* kehittää taitoaan ilmaista itseään ruotsiksi myös muodollisissa asiayhteyksissä.

*Keskeiset sisällöt*

* ruotsin kielen rooli jatkossa opiskelijan elämässä ja kieliprofiilin täydentäminen tulevaisuuden tarpeita varten
* jatko-opinto- ja urasuunnitelmat; urajoustavuus
* pohjoismaiset yhteisöt tai yritykset työnantajina (vapaaehtoistoiminta, kansalaisjärjestöt)
* itsenäistyvän nuoren elämänhallinta

**Valtakunnalliset valinnaiset opinnot**

Valinnaisten opintojen erityisenä tavoitteena on ohjata opiskelijaa muodostamaan kokonaiskäsitys kielitaitonsa tasosta opintojen päättövaiheessa sekä auttaa opiskelijaa löytämään keinoja kehittää osaamistaan. Oppimäärän pakollisten opintojen aikana käsiteltyjä aiheita kerrataan ja täydennetään opiskelijoiden tarpeiden mukaan. Kieliprofiilia täydennetään tavoitteellisesti opiskelijan omien tarpeiden mukaan.

**RUA7** **Ympäristö ja kestävä elämäntapa (2 op)**

Moduulin tehtävä on valmistaa opiskelijaa maailmankansalaiseksi, jolla on tietoa, taitoa ja tahtoa osallistua globaaleista ympäristökysymyksistä käytäviin keskusteluihin ruotsin kielellä. Näkökulmia tarkastellaan opiskelijan omasta elinpiiristä käsin, mutta moduulissa tutustutaan myös kansainvälisten organisaatioiden tapoihin käsitellä kestävään elämäntapaan liittyviä kysymyksiä. Moduulissa pyritään hyödyntämään yhteistyökontakteja ruotsinkielisten tai pohjoismaisten koulujen kanssa.

*Yleiset tavoitteet*

Moduulin tavoitteena on, että opiskelija

* hakee aiheeseen liittyvää tietoa ja laajentaa ilmaisuvarastoaan
* osallistuu myös laajempiin suullisiin ja kirjallisiin vuorovaikutustilanteisiin
* kehittää ajattelun taitojaan hyödyntämällä kielitaitoaan erilaisten syy-seuraussuhteiden analysoimiseksi.

*Keskeiset sisällöt*

* globaalit ympäristökysymykset, esimerkiksi ilmastonmuutos
* kestävä elämäntapa opiskelijan omassa elinpiirissä
* esimerkkejä kansainvälisistä sopimuksista tai sopimusneuvotteluista
* ratkaisukeskeisyys

**RUA8 Viesti ja vaikuta puhuen (2 op)**

Moduulin tehtävä on harjaannuttaa opiskelijan monipuolista suullista kielitaitoa, jota tarvitaan pohjoismaiseen ja kansainväliseen toimijuuteen, ja tarjota opiskelijalle jatkuvan oppimisen välineitä oman suullisen kielitaidon kehittämiseksi. Tehtävänä on myös vahvistaa neuvottelemisen taitoja sekä toisen arvostamista ja huomioon ottamista. Moduuliin sisältyy Opetushallituksen tuottaman suullisen kielitaidon kokeen tai erillisen ohjeistuksen mukaisten näyttöjen suorittaminen.

*Yleiset tavoitteet*

Moduulin tavoitteena on, että opiskelija

* syventää ymmärrystään suullisiin vuorovaikutustilanteisiin vaikuttavista tekijöistä
* vahvistaa suullisen vuorovaikutuksen taitojaan
* vahvistaa taitoaan ymmärtää puhuttua ruotsin kieltä ja sen eri variantteja
* harjoittelee valmistelua edellyttävää suullista tuottamista.

*Keskeiset sisällöt*

* puhumisen eri piirteet
* ruotsin puhujien taustojen tai äidinkielten vaikutus puhetilanteissa
* dialogisuus

**Koulukohtaiset valinnaiset opinnot**

**RUA9 Peruskoulun ruotsi haltuun (2 op)**

Opintojen tarkoituksena on hioa taitoja tulevia lukio-opintoja varten. Tärkeimmät kielioppiasiat kerrataan yhdessä. Puhumista harjoitellaan monipuolisissa viestintätilanteissa ja pidempiä viestejä kirjoitetaan ruotsiksi. Kurssi soveltuu sekä pitkän että keskipitkän oppimäärän opiskelijoille.

**RUA10 Abiruotsi (2 op)**

Kurssin aikana valmistaudutaan ruotsin ylioppilaskirjoituksiin. Sen aikana harjoitellaan monipuolisesti kokeen eri tehtävätyyppejä. Lisäksi kurssin aikana kerrataan keskeisiä rakenneasioita. Kurssi soveltuu sekä pitkän että keskipitkän ruotsin oppimäärälle.

**6.4.2 Ruotsi, B1-oppimäärä**

**Pakolliset opinnot**

Pakollisten opintojen moduulien 1–3 aikana painotetaan opiskelijan kielten opiskelutaitojen ja opiskelu- ja vuorovaikutusstrategioiden kehittämistä hänen omista lähtökohdistaan. Opiskelija tulee tietoiseksi vahvuuksistaan ja kehittämiskohteistaan ja vahvistaa perusopetuksessa luotua pohjaa jatkuvalle kielten opiskelulle. Tätä tarkoitusta varten opiskelija laatii kieliprofiilin ensimmäisen moduulin yhteydessä tai täydentää sitä. Kieliprofiilia työstetään oppimisprosessin edetessä lukio-opintojen aikana.

Moduulien 1–2 aikana opiskelija luo kokonaiskuvan omasta kehittymisestään ruotsin kielen oppijana ja osaajana sekä ruotsista Suomen kansalliskielenä. Samalla tarkastellaan kulttuurista ja kielellistä monimuotoisuutta yhteisön, mutta myös opiskelijan henkilökohtaisesta näkökulmasta. Opiskelija tarkastelee kieliprofiilissaan itseään myös muiden kielten, mukaan lukien äidinkielten, käyttäjänä, osaajana ja oppijana.

Moduulista 3 lähtien kiinnitetään entistä enemmän huomiota eri tekstilajien edellyttämään kieleen muodollisuusasteeltaan erityyppisissä kielenkäyttötilanteissa. Moduulien 4–5 opinnoissa painotetaan kieltä tiedonhankinnan, olennaisen tiedon tiivistämisen ja tiedon jakamisen välineenä ottaen huomioon kohdekielen kehittyvän kielitaidon kuvausasteikon tavoitetaso lukio-opinnoille.

Pakollisten opintojen loppuvaiheessa huomio kiinnittyy vahvistamaan taitoja, joita opiskelija hyödyntää pystyäkseen jatkamaan osaamisensa omaehtoista kehittämistä.

Opintojen aikana varataan aikaa käsitellä ajankohtaisia tai paikallisia asioita, joista voidaan sopia yhdessä. Kaikkien opintojen aikana harjoitellaan monipuolisesti sekä suullista että kirjallista vuorovaikutusta.

**RUB11 Opiskelutaidot ja kieli-identiteetin rakentaminen (1 op)**

Moduulin tehtävä on johdattaa ja motivoida opiskelijaa lukion toisen kotimaisen kielen opintoihin ja kasvattaa opiskelijan tietoisuutta omasta kieli- ja kulttuuritaustastaan vuorovaikutuksessa ryhmän kanssa. Moduulin tehtävänä on myös vahvistaa opiskelijan tietoisuutta ruotsin kielen taustasta, historiasta ja asemasta Suomessa sekä ohjata opiskelijaa löytämään ruotsin kielen vaikutuksesta kertovia kielellisiä ja kulttuurisia piirteitä omasta arjesta ja yhteiskunnasta.

*Yleiset tavoitteet*

Moduulin tavoitteena on, että opiskelija

* tunnistaa olemassa olevaa kielitaitoaan ja omia vahvuuksiaan
* rohkaistuu käyttämään ruotsin taitoaan arkipäiväisissä vuorovaikutustilanteissa painottaen suullista viestintää
* kehittää omia opiskelustrategioitaan ja vuorovaikutustaitojaan ja löytää itselle sopivia työtapoja
* syventää tietämystään suomen ja ruotsin kielten vaikutuksesta toisiinsa sekä Suomessa vallitsevista kieliolosuhteista
* pystyy suhteuttamaan ruotsin kielen osaamistaan oppimäärän opiskelulle määriteltyyn taitotasoon B1.1.

*Keskeiset sisällöt*

* opiskelijan kieliprofiilin laatiminen tai täydentäminen sekä omien tavoitteiden asettaminen
* kielitietoisuus, monikielisyys, kielten väliset suhteet
* omaa oppimista edistävien työkalujen löytäminen ja hyödyntäminen

**RUB12 Ruotsin kieli arjessani (3 op)**

Moduulin tehtävänä on kannustaa opiskelijaa käyttämään ruotsia rohkeasti ja kehittämään omia vuorovaikutustaitojaan eri tilanteissa.

*Yleiset tavoitteet*

Moduulin tavoitteena on, että opiskelija

* osaa kertoa ruotsiksi omasta elämästään, ihmissuhteistaan ja lähiympäristöstään eri tilanteissa erilaisia viestintäkanavia käyttäen
* kehittää keskustelu- ja kuuntelutaitojaan ruotsiksi
* kehittää palautteen antamisen ja vastaanottamisen sekä osaamisensa arvioinnin taitoja.

*Keskeiset sisällöt*

* ruotsin kielen käyttö opiskelijan arkipäivään liittyvissä vuorovaikutustilanteissa
* oma elämä, ihmissuhteet ja lähiympäristö
* yksilön ja yhteisön hyvinvointi
* ääntämisen harjaannuttaminen

**RUB13 Kulttuuri ja mediat (2 op)**

Moduulin tehtävänä on vahvistaa opiskelijan monilukutaitoa ja erilaisten tekstien tulkitsemis- ja tuottamistaitoja ruotsinkielisiä medioita hyödyntäen**.**

*Yleiset tavoitteet*

Moduulin tavoitteena on, että opiskelija

* tuntee suomenruotsalaisia, ruotsalaisia ja muita pohjoismaisia kulttuuri-ilmiöitä
* tuntee ruotsinkielisiä medioita
* osaa hyödyntää ruotsinkielisiä lähteitä tiedonhaussa
* pystyy seuraamaan ruotsinkielisiä uutistekstejä ja ymmärtää pääasiat niistä.

*Keskeiset sisällöt*

* suomenruotsalaiset ja muut pohjoismaiset kulttuuri-ilmiöt
* ruotsinkieliset mediat
* opiskelijoita kiinnostavat ajankohtaiset aiheet ruotsiksi

**RUB14 Ympäristömme (2 op)**

Moduulin tehtävänä on vahvistaa opiskelijan monilukutaitoa ja erilaisten tekstien tulkitsemis- ja tuottamistaitoja hyödyntäen erilaisia oppimisympäristöjä. Opiskelija tutustuu moduulissa erilaisiin tekstityyppeihin.

*Yleiset tavoitteet*

Moduulin tavoitteena on, että opiskelija

* osaa tulkita erilaisia tekstejä, jotka käsittelevät maailman erilaisia elinympäristöjä, kulttuureja ja yhteiskuntia
* harjoittaa erityisesti kirjallisia tekstintuottamistaitojaan aiheena mielipiteen ilmaisu
* pystyy tuottamaan lyhyen ohjatun tekstin moduulin aihepiiristä.

*Keskeiset sisällöt*

* kulttuurinen moninaisuus
* erilaiset elinympäristöt
* ajankohtaiset yhteiskunnalliset aiheet nuorten näkökulmasta

**RUB15 Opiskelu- ja työelämä (2 op)**

Moduulin tehtävänä on, että opiskelija tutustuu mahdollisuuksiin opiskella ja tehdä töitä ruotsin kielellä ja tutustuu pohjoismaiseen ja muuhun kansainväliseen yhteistyöhön.

*Yleiset tavoitteet*

Moduulin tavoitteena on, että opiskelija

* rohkaistuu ruotsin kielen käyttäjänä erilaisissa opiskeluun ja työntekoon liittyvissä vuorovaikutustilanteissa
* kehittää tietämystään tekstilajeista, jotka liittyvät keskeisesti nuoren opiskeluun, työelämään ja itsenäistymiseen
* pohtii jatko-opintojaan, urasuunnitelmiaan sekä valmiuksiaan elinikäiseen oppimiseen.

*Keskeiset sisällöt*

* opiskelu, ammatit ja työelämä opiskelijan ja yhteiskunnan näkökulmasta
* tulevaisuuden suunnitelmat
* vuorovaikutustilanteet ja tekstit, jotka liittyvät jatko-opiskeluun ja työelämään
* itsenäistyvän nuoren elämänhallinta
* kieliprofiilin täydentäminen tulevaisuuden tarpeita varten
* erilaisten hakemusten laatiminen

**Valtakunnalliset valinnaiset opinnot**

Valinnaisten opintojen erityisenä tavoitteena on ohjata opiskelijaa muodostamaan kokonaiskäsitys kielitaitonsa tasosta opintojen päättövaiheessa sekä auttaa opiskelijaa löytämään keinoja kehittää osaamistaan. Valinnaisissa opinnoissa kerrataan oppimäärän pakollisissa moduuleissa käsiteltyjä aihepiirejä tai täydennetään niitä opiskelijoiden mielenkiinnon ja tarpeiden mukaan. Kieliprofiilia täydennetään tavoitteellisesti opiskelijan omien tarpeiden mukaan.

**RUB16 Viesti ja vaikuta puhuen (2 op**)

Moduulin tehtävänä on syventää opiskelijan taitoa tuottaa ruotsin kieltä suullisesti, ymmärtää puhuttua ruotsin kieltä ja rakentaa dialogia. Moduuliin sisältyy Opetushallituksen tuottaman suullisen kielitaidon kokeen tai erillisen ohjeistuksen mukaisten näyttöjen suorittaminen.

*Yleiset tavoitteet*

Moduulin tavoitteena on, että opiskelija

* vankentaa puhumisen sujuvuutta
* tuottaa valmistelua edellyttävän suullisen esityksen
* tiedostaa suullisen osaamisensa tason ja kehittämistarpeensa ja saa tästä palautetta.

*Keskeiset sisällöt*

* vuorovaikutustilanteet, dialogin rakentaminen
* puhumisen eri piirteet
* aitojen ruotsinkielisten kontaktien monipuolinen tarjoaminen opiskelijalle erilaisissa ympäristöissä

**RUB17 Kestävä elämäntapa (2 op)**

Moduulin tehtävänä on syventää oppimäärän pakollisten moduulien teemojen käsittelyä ekologisen, taloudellisen sekä sosiaalisesti ja kulttuurisesti kestävän elämäntavan näkökulmasta ottaen huomioon opiskelijoiden tarpeet tai kiinnostuksen kohteet.

*Yleiset tavoitteet*

Moduulin tavoitteena on, että opiskelija

* syventää taitoaan tulkita ja tuottaa ruotsin kieltä erilaisissa kirjallisissa vuorovaikutustilanteissa ja erilaisille yleisöille
* laajentaa sosiaalisen median tuntemustaan käyttäen ruotsin kieltä
* tutustuu kansallisissa kielitutkinnoissa vaadittavaan ruotsin taidon osaamiseen.

*Keskeiset sisällöt*

* kestävä kehitys ja elämäntapa erityisesti opiskelijan näkökulmasta
* eettisyys ja vastuullisuus sosiaalisen median käytössä, sananvapaus

**Koulukohtaiset valinnaiset opinnot**

**RUB18 Peruskoulun ruotsi haltuun (2 op)**

Opintojen tarkoituksena on hioa taitoja tulevia lukio-opintoja varten. Tärkeimmät kielioppiasiat kerrataan yhdessä. Puhumista harjoitellaan monipuolisissa viestintätilanteissa ja pidempiä viestejä kirjoitetaan ruotsiksi. Kurssi soveltuu sekä pitkän että keskipitkän oppimäärän opiskelijoille.

**RUB19 Abiruotsi (2 op)**

Kurssin aikana valmistaudutaan ruotsin ylioppilaskirjoituksiin. Sen aikana harjoitellaan monipuolisesti kokeen eri tehtävätyyppejä. Lisäksi kurssin aikana kerrataan keskeisiä rakenneasioita. Kurssi soveltuu sekä pitkän että keskipitkän ruotsin oppimäärälle.

**6.4.3 Ruotsi, B3-oppimäärä**

*Opiskelijalle, joka on vapautettu lukiolain 29 §:n perusteella toisen kotimaisen kielen opiskelusta, voidaan järjestää toisen kotimaisen kielen opetusta B3-kielenä.*(Valtioneuvoston asetus lukiokoulutuksesta 810/2018, 13 § 2 mom.)

**Valtakunnalliset valinnaiset opinnot**

Opintojen alkuvaiheessa painottuvat suulliset ja niihin luontevasti liittyvät pienet kirjalliset vuorovaikutustilanteet. Kirjallisen viestinnän osuus kasvaa vähitellen, mutta suullinen viestintä on keskeistä koko oppimäärälle ja ääntämiseen kiinnitetään huomiota alusta pitäen.

Opintojen aikana varataan tarpeen mukaan aikaa yhdessä sovittujen tai ajankohtaisten aiheiden käsittelyyn. Opintojen aikana edistetään monilukutaitoa käsittelemällä kirjallisuutta, elokuvia, musiikkia, teatteria, kuvataidetta tai mediaa ja tutustutaan eri tekstilajeihin.

Moduulista 3 lähtien opiskelijalle voidaan antaa todistus suullisesta kielitaidosta Opetushallituksen erillisen ohjeistuksen mukaisesti.

Opintojen aikana opiskelija täydentää vieraiden kielten A-oppimäärän ensimmäisen moduulin yhteydessä laatimaansa kieliprofiiliaan.

**Perustason alkeet 1 (RUB31)**

Moduulin tehtävänä on motivoida pitkäjänteiseen ja tavoitteelliseen kielenopiskeluun sekä vahvistaa opiskelijan mielenkiintoa ruotsin kieltä ja kulttuuria kohtaan. Moduulissa tutustutaan ruotsinkieliseen kulttuuriympäristöön Suomessa ja Pohjoismaissa. Opiskelijaa rohkaistaan toimimaan aktiivisesti, monenlaisia vähäistä kielitaitoa kompensoivia vuorovaikutusstrategioita käyttäen.

*Yleiset tavoitteet*

Moduulin tavoitteena on, että opiskelija

* hahmottaa ruotsin kielen suhteen aiemmin opiskelemiinsa tai osaamiinsa kieliin ja hyödyntää omaa kielellistä repertuaariaan
* löytää itselleen sopivia keinoja oppia ja opiskella ruotsin kieltä
* hahmottaa ruotsin kielen aseman Suomessa
* pystyy vuorovaikutukseen taitotason A1.1 tavoitteiden mukaisesti.

*Keskeiset sisällöt*

* rutiininomaiset viestintätilanteet
* keskeisimmät viestintästrategiat
* tavallisimmat kohteliaisuuteen liittyvät ilmaukset

**Perustason alkeet 2 (RUB32)**

Moduulin tehtävänä on rohkaista opiskelijaa käyttämään vähäistäkin kielitaitoaan vuorovaikutustilanteissa sekä hyödyntämään ruotsin kieltä väylänä omien mielenkiinnon kohteiden pariin. Moduulissa tutustutaan suomenruotsalaiseen, ruotsalaiseen ja pohjoismaiseen kulttuuri- ja yleistietoon.

*Yleiset tavoitteet*

Moduulin tavoitteena on, että opiskelija

* pystyy vuorovaikutukseen taitotason A1.1–A1.2 tavoitteiden mukaisesti.

Keskeiset sisällöt

* oman lähipiirin ja arjen kuvailu
* vuorovaikutustilanteet arjessa
* erilaiset asiointitilanteet

**Perustason alkeet 3 (RUB33)**

Moduulin tehtävänä on ohjata opiskelijaa muodostamaan kokonaisnäkemys perustason alkeisvaiheesta ja edistymisestä ruotsin kielen opinnoissa.

*Yleiset tavoitteet*

Moduulin tavoitteena on, että opiskelija

* pystyy vuorovaikutukseen taitotason A1.2 tavoitteiden mukaisesti.

*Keskeiset sisällöt*

* nuorten elämä ja ihmissuhteet
* vapaa-ajan vietto ja harrastukset
* koulu

**Perustaso 1 (RUB34)**

Moduulin tehtävänä on ohjata opiskelijaa hyödyntämään ruotsin kieltä tiedonhankinnan välineenä. Moduulissa tutustutaan erilaisiin elämäntilanteisiin ja elinympäristöihin Pohjoismaissa ja rohkaistaan opiskelijaa toimimaan oman kulttuurinsa lähettiläänä ruotsiksi.

*Yleiset tavoitteet*

Moduulin tavoitteena on, että opiskelija

* pystyy vuorovaikutukseen taitotason A1.3 tavoitteiden mukaisesti.

*Keskeiset sisällöt*

* erilaiset ruotsin puhujat
* tutustuminen Suomeen ruotsiksi
* suomalaiset tavat ja traditiot sekä kulttuurierojen vertailua

**Perustaso 2 (RUB35)**

Moduulin tehtävänä on tarjota opiskelijalle välineitä ilmaista ruotsiksi tuntemuksiaan ja mielipiteitään. Moduulissa harjoitellaan vuorovaikutuksen ylläpitoa ja aktiivisen kuuntelun taitoa.

*Yleiset tavoitteet*

Moduulin tavoitteena on, että opiskelija

* pystyy vuorovaikutukseen taitotason A1.3–A2.1 tavoitteiden mukaisesti.

*Keskeiset sisällöt*

* hyvinvointi ja terveys
* eri elämänvaiheet

**Perustaso 3 (RUB36)**

Moduulin tehtävänä on ohjata opiskelija keskeisten pohjoismaisten kulttuuri-ilmiöiden ja ruotsinkielisten medioiden pariin. Moduulissa harjaannutetaan opiskelijaa käyttämään rohkeasti ruotsin kieltä itselle kiinnostavia kulttuuriaiheita tutkiessa. Moduulin aikana opiskelija tekee oman ruotsinkielisen tuotoksen.

*Yleiset tavoitteet*

Moduulin tavoitteena on, että opiskelija

* pystyy vuorovaikutukseen taitotason A2.1 tavoitteiden mukaisesti.

*Keskeiset sisällöt*

* pohjoismaiset kulttuuri-ilmiöt
* ruotsinkieliset mediat
* ajankohtaiset aiheet
* luova toiminta opiskelijoiden oman mielenkiinnon perusteella

**Perustaso 4 (RUB37)**

Moduulin tehtävänä on vahvistaa opiskelijan itsetuntoa kielenkäyttäjänä tarjoamalla mahdollisuuksia pohtia ja harjoitella kieltä erilaisissa jatko-opintoihin ja työelämään liittyvissä tilanteissa. Moduulissa selvitetään, millaista ruotsin kielen taitoa vaaditaan jatkossa.

*Yleiset tavoitteet*

Moduulin tavoitteena on, että opiskelija

* pystyy vuorovaikutukseen taitotason A2.1 tavoitteiden mukaisesti.

*Keskeiset sisällö*t

* lukio-opinnot, mahdolliset jatko-opinnot ja työelämä

tulevaisuudensuunnitelmat

**Perustaso 5 (RUB38)**

Moduulin tehtävänä on rohkaista opiskelijaa lukemaan ja tulkitsemaan eri tasoisia ja pituisia tekstejä oman kielitaitonsa mukaisesti. Moduulissa vahvistetaan tekstien tulkitsemiseen tarvittavia strategioita ja syvennetään taitoa tuottaa ruotsin kieltä vuorovaikutustilanteen edellyttämällä tavalla ottaen huomioon viestin vastaanottaja.

*Yleiset tavoitteet*

Moduulin tavoitteena on, että opiskelija

* pystyy vuorovaikutukseen taitotason A2.2 (taito toimia vuorovaikutuksessa, taito tulkita tekstejä) ja taitotason A2.1 (taito tuottaa tekstejä) tavoitteiden mukaisesti.

*Keskeiset sisällöt*

* ajankohtaiset aiheet
* ruotsinkieliset mediat
* lähdekritiikki

**6.5. Vieraat kielet**

**Oppiaineen tehtävä**

Kieliaineet ovat sekä taito- ja välineaineita että oma tiedonalansa. Kieltenopetus syventää perusopetuksen aikana saavutettua eri kielten taitoa, kielikasvatusta ja kielitietoisuuden kehittämistä.

Vieraat kielet ovat osa lukion kielikasvatusta, joka pyrkii tunnistamaan ja tekemään näkyväksi lukion kaikkia kieliaineita yhdistäviä tehtäviä ja toisaalta kielten roolia opetuksessa ja oppimisessa ylipäätään. Lukion kieltenopetuksessa kehitetään opiskelijan monikielistä kompetenssia, joka koostuu äidinkielten, kansalliskielten ja vieraiden kielten sekä niiden murteiden ja rekistereiden eritasoisesta hallinnasta. Kielikasvatus vahvistaa opiskelijan kielitietoisuutta ja eri kielten rinnakkaista käyttöä, monilukutaidon kehittymistä sekä taitoja toimia eri kieliyhteisöissä. Opiskelijaa rohkaistaan käyttämään eri kieliä monipuolisesti kielitaidon eri osa-alueet huomioon ottaen ja kaikkea kielitaitoa arvostaen.

Vieraiden kielten opiskelu perustuu laajaan tekstikäsitykseen, jonka mukaan tekstit ovat monimuotoisia, esimerkiksi kirjoitettuja, puhuttuja, visuaalisia, audiovisuaalisia tai näiden ilmaisumuotojen yhdistelmiä. Oppiaineelle tyypilliset tekstit voivat olla kertovia, kuvaavia, pohtivia, ohjaavia tai kantaa ottavia tekstejä, fiktiivisiä tai asiatekstejä sekä arkisia tai institutionaalisia, erilaisia keskustelutaitoja vaativia tilanteita.

Vieraiden kielten opetuksen tehtävä on kehittää opiskelijan kunkin opiskeltavan kielen taitoa monipuolisesti. Monipuolinen kielitaito kehittyy erilaisten tekstien ja tekstilajien tulkitsemisesta ja tuottamisesta. Opiskelija etenee perustaidoista laaja-alaisuuteen ja arkikielestä kohti akateemisempaa kielitaitoa. Opiskelijaa ohjataan kehittämään eri kielten taitoaan, laajentamaan monikielistä kompetenssiaan sekä kehittämään metakielellisiä taitojaan, joilla tarkoitetaan kykyä hahmottaa ja hyödyntää tietoa kielestä, kielen rakenteista ja funktioista sekä kielten välisistä yhteyksistä. Opiskelija harjaantuu laaja-alaiseen kielenkäyttöön vaihtelevissa teksti- ja asiayhteyksissä. Opiskelija oppii hankkimaan, muokkaamaan, tuottamaan ja jakamaan sekä arvioimaan ja arvottamaan tietoa.

**Laaja-alainen osaaminen oppiaineessa**

Vieraissa kielissä käsitellään teemoja, joiden avulla kieltenoppiminen tuodaan osaksi lukio-opiskelun asiakokonaisuuksien hallintaa ja oppiainerajat ylittävää työskentelyä. Vieraan kielen eri oppimäärät toimivat yhteistyössä sekä toistensa että eri oppiaineiden kanssa. Samalla rakennetaan ymmärrystä ja yhteyksiä lukion ulkopuolelle sekä lukiota seuraaviin elämänvaiheisiin, opintoihin ja työelämään. Väline- ja taitoaineina kielet tarjoavat työkaluja laaja-alaisen osaamisen taitojen tunnistamiseen, harjoittamiseen, kehittämiseen ja omaksumiseen sekä arvojen ja asenteiden tarkasteluun. Kieltenopetuksen taustalla on myös omat tiedon- ja tieteenalansa, jonka ulottuvuuksia, kuten sosiolingvistiikkaa, kognitiivista kielitiedettä tai tekstintutkimusta, voi hyödyntää laaja-alaisten asiakokonaisuuksien tarkastelussa. Laaja-alaisen osaamisen alueet tarjoavat opetuksessa käsiteltäviä sisältöjä, tavoitteita toiminnalle sekä perusteita erilaisten oppimisympäristöjen, työtapojen tai -menetelmien valinnalle. Vieraiden kielten opetuksessa laaja-alainen osaaminen näyttäytyy muun muassa miksi-kysymyksinä ja syy-seuraussuhteiden pohtimisena. Kielet tarjoavat mahdollisuuden kehittää luovaa toimintaa eri opiskelutapoja kokeillen, mutta myös älyllisyydestä ja kielen estetiikasta nauttien.

Vieraiden kielten opiskelun kautta tarkastellaan yksilön ja yhteisön identiteettien rakentumista ja ryhmässä toimimista. Kaikkea opiskelijoiden kielitaitoa arvostetaan ja pyritään hyödyntämään, mikä mahdollistaa opiskelijan **hyvinvointi-** ja **vuorovaikutusosaamisen** sekä minäpystyvyyden kasvattamisen. Empatia, hyvät tavat ja rakentavan vuorovaikutuksen (mediaatio) elementit ilmentyvät kaikissa kieliaineissa osana laaja-alaista osaamista. Rakentavan vuorovaikutuksen tekijöitä tutkimalla ja sen taitoja omaksumalla opiskelija syventää ymmärrystään toiseudesta ja harjaantuu rakentamaan ymmärrystä tilanteissa, joissa sitä ei kielellisistä tai kulttuurista syistä ole.

Opiskelija kehittää kielenopiskelutaitojaan tunnistamalla itselleen sopivia strategioita oppia kieliä ja arvioimalla oman oppimisensa edistymistä. Häntä ohjataan ymmärtämään monipuolisen kielitaidon merkitys jatko-opinnoissa ja työelämässä sekä kieli-identiteetin rakentamisessa.

Eri tieteen- ja tiedonaloja sekä taiteita yhdistävänä oppiaineena kielet avaavat yhtymäkohtia muihin oppiaineisiin sekä **monitieteiseen ja luovaan osaamiseen**. Temaattiset opinnot ja oppiainerajat ylittävät opintokokonaisuudet kannustavat opiskelijaa hyödyntämään eri kielten vähäistäkintaitoaan ja monikielistä kompetenssiaan. Tärkeää on asiakokonaisuuksien, kysymysten ja ratkaisujen työstäminen vuorovaikutuksessa muiden kanssa. Opetuksessa tavoitellaan tilanteita, joissa opiskelija pääsee turvallisesti haastamaan oman osaamisensa rajoja. Vieraiden kielten opiskelu ja osaaminen avaa mahdollisuuksia päästä käsiksi monenlaisiin diskursseihin, tietoihin, tietolähteisiin ja taidemuotoihin. Samalla voidaan kyseenalaistaa vakiintuneita käytänteitä ja hakea uusia, luovia tarkastelukulmia sekä tunnistaa ja ymmärtää monimuotoisuutta. Kieltenopetuksessa tavoitteena on ajattelun- ja analysointitaitojen kehittäminen käyttämällä monipuolisia ja opiskelijakeskeisiä menetelmiä ja tarjoamalla merkityksellisiä, avoimia ja riittävän haastavia tehtäviä.

Vieraiden kielten opiskelu vahvistaa opiskelijan **yhteiskunnallista osaamista**. Opetus antaa kielellisiä ja kulttuurisia valmiuksia ja eväitä osallisuuteen ja aktiiviseen vaikuttamiseen yhteiskunnassa ja kansainvälisessä maailmassa. Samalla rakennetaan yhteyksiä demokratiakasvatukseen ja tasa-arvonäkökulmiin sekä kieliä koskeviin pohdintoihin, kuten enemmistö- tai vähemmistökysymyksiin, kielipolitiikkaan tai kielidiversiteetin vähenemiseen. Kieliopintojen mahdollistamat taidot ja kontaktit helpottavat opiskelijan siirtymistä jatko-opintoihin, työelämään ja kansalaisaktiivisuutta edellyttäviin tehtäviin.

Kieliopinnot vahvistavat **eettisyyttä ja ympäristöosaamista** mahdollistamalla myötäelämisen ja ongelmien ymmärtämisen oman kielen asettamia rajoja laajemmin. Globaalit ympäristökysymykset, kuten ilmastonmuutos, luonnon monimuotoisuuden väheneminen ja kestämättömät kulutustottumukset, ovat yksilöön ja yhteisöihin vaikuttavia ongelmia. Opintojen aikana vahvistetaan taitoja ja haetaan kontakteja yhteisten ratkaisujen etsimiseksi ja työstämiseksi. Tiedon hakemisen ja tuottamisen lisäksi opiskelijaa ohjataan pohtimaan asenteiden ja arvojen merkitystä ja kehittämään vastuuntuntoaan sekä taitoaan toimia rakentavasti eri yhteyksissä.

**Globaali- ja kulttuuriosaamisen** osalta vieraiden kielten opetuksessa vahvistetaan opiskelijan uteliaisuutta, motivaatiota ja taitoa toimia kulttuurisesti ja kielellisesti moninaisissa ympäristöissä ja yhteyksissä. Monipuolinen kielitaito ja ymmärrys kielitaidon käyttökelpoisuudesta kansainvälisessä yhteistyössä ja globaalien kysymysten tarkastelussa syventävät opiskelijan maailmankansalaisen taitoja ja tarjoavat mahdollisuuksia monenkeskiseen, luovaan yhteistyöhön. Kieliopinnot vahvistavat kulttuuriperintöjen tuntemista ja tarjoavat luontevasti eri näkökulmia asioiden tarkasteluun.

**Vieraiden kielten opetuksen yleiset tavoitteet**

Vieraiden kielten opetuksen yleiset tavoitteet liittyvät kulttuuriseen ja kielelliseen moninaisuuteen, opiskelutaitoihin sekä vuorovaikutus- ja tekstin tulkinta- ja tuottamistaitoihin. Tavoitealueittain opetuksen yleiset tavoitteet ovat seuraavat.

*Kulttuurinen ja kielellinen moninaisuus*

Tavoitteena on, että opiskelija

* rohkaistuu kielenkäyttäjänä globaalissa maailmassa, jossa tavoitteena ei ole esimerkillisen äidinkielisen kielenkäyttäjän tasoinen kielitaito vaan rakentavan vuorovaikutuksen ja keskinäisen ymmärryksen kasvattaminen
* osoittaa tietoa, taitoa ja tahtoa toimia rakentavasti kulttuurisesti monimuotoisessa maailmassa
* kokee kielellisen repertuaarinsa kasvattamisen mielekkääksi.

*Opiskelutaidot*

Tavoitteena on, että opiskelija

* osaa asettaa tavoitteita ja arvioida kehittymistään osana jatkuvaa oppimisprosessia
* tunnistaa omia vahvuuksiaan ja kehittämiskohtiaan kielenoppijana
* osaa käyttää tehokkaasti erilaisia kielenopiskelustrategioita ja työvälineitä
* muodostaa käsityksen kielitaidon jatkuvasta kehittämisestä myös lukio-opintojen päättymisen jälkeen.

*Vuorovaikutustaidot, tekstin tulkinta- ja tuottamistaidot*

Tavoitteena on, että opiskelija

* harjaantuu ja rohkaistuu käyttämään kieltä laaja-alaisesti ja monipuolisesti
* saa kokemuksia monenlaisista kohdekielisistä opiskelu- ja kielenkäyttöympäristöistä
* osaa suhteuttaa omaa osaamistaan tavoitteeksi asetettuihin kehittyvän kielitaidon kuvausasteikon taitotasoihin (liite 2) alla olevan taulukon mukaisesti sekä asettaa omia tavoitteitaan, arvioida taitojensa kehittymistä ja kehittää niitä edelleen.

**Arviointi**

Arvioinnin tehtävä vieraissa kielissä on tukea opiskelijan kehittymistä vieraalla kielellä toimijana. Monipuolinen arviointi ja onnistunut, kannustava palaute tukevat opiskelijan minäpystyvyyttä ja vahvistavat opiskelumotivaatiota.

Arviointi ja muu palautteen antaminen kohdistuvat oppimäärän tavoitteiden mukaiseen osaamiseen ja keskeisten sisältöjen hallintaan. Itse- ja vertaisarviointia käytetään oman ja ryhmän osaamisen sekä oppimisprosessin ymmärtämiseksi ja kehittämiseksi.

Arvioinnin kohteena ovat opiskelijan vuorovaikutusosaaminen, tekstin tulkinta- ja tuottamistaidot sekä kulttuurisen ja kielellisen moninaisuuden tavoitealueeseen kytketty osaaminen. Arvioinnin kohteena ovat myös opiskelijan opiskelutaidot, kuten opiskelustrategioiden kehittämisen taidot sekä oppimisen edistämistä tukevat työskentelytaidot.

Arvioinnin tukena, opettajan työvälineenä sekä opiskelijan itse- ja vertaisarvioinnin välineenä käytetään soveltuvin osin eurooppalaiseen viitekehykseen (CEFR) perustuvaa kehittyvän kielitaidon kuvausasteikkoa (liite 2). Arvioinnin tukena voidaan myös hyödyntää vieraan kielen taidon sertifiointiin tarkoitettuja kansainvälisesti tunnustettuja tutkintojärjestelmiä, jotka on linkitetty eurooppalaisen viitekehyksen kuusiportaiseen taitotasoasteikkoon.

|  |  |  |  |
| --- | --- | --- | --- |
| **Kieli ja oppimäärä** | **Taito toimia vuorovaikutuksessa** *(suluissa perusopetuksen päättövaiheessa asetetut taitotasotavoitteet)* | **Taito tulkita tekstejä** *(suluissa perusopetuksen päättövaiheessa asetetut taitotasotavoitteet)* | **Taito tuottaa tekstejä** *(suluissa perusopetuksen päättövaiheessa asetetut taitotasotavoitteet)* |
| Englanti,  A-oppimäärä | B2.1 *(B1.1)* | B2.1 *(B1.1)* | B2.1 *(B1.1)* |
| Muut kielet,  A-oppimäärä | B1.2 *(A2.2)* | B1.2 *(A2.2)* | B1.2 *(A2.2)* |
| Muut kielet,  B1-oppimäärä | B1.1 *(A1.3)* | B1.1*(A1.3)* | B1.1 *(A1.3)* |
| Muut kielet,  B2-oppimäärä | A2.2 *(A1.3)* | A2.2 *(A1.3)* | A2.2 *(A1.2)* |
| Muut kielet,  B3-oppimäärä | A2.1 | A2.1 | A2.1 |

Opintojen alkuvaiheessa palautteenannossa painottuu opiskelijan taito kehittää kielenopiskelutaitojaan. Opintojen edetessä kehittyvän kielitaidon kuvausasteikkoa voidaan hyödyntää enenevästi opiskelijan vuorovaikutus-, tulkinta- ja tuottamistaitojen tasoa määriteltäessä.

Arvosanan muodostamisessa otetaan systemaattisesti huomioon kaikki tavoitealueet, mukaan lukien opiskelutaitojen kehittämiseen liittyvät tavoitteet, joskin opintojaksokohtaiset painotukset voivat vaihdella.

**Suullisen kielitaidon arviointi**

Kielten opetuksessa opiskelijalta arvioidaan kielitaidon muiden osa-alueiden lisäksi suullinen kielitaito. Suullista kielitaitoa voidaan arvioida erillisellä kokeella. (Lukiolaki 714/2018, 37 § 4 mom.)

Lukiokoulutuksen oppimäärän suorittaneelle opiskelijalle annetaan päättötodistus. Lukiokoulutukseen valmistavan koulutuksen oppimäärän suorittamisesta annetaan todistus. – – [Lukiolain 39 §:n] 1 ja 2 momentissa tarkoitettujen todistusten liitteenä annetaan lisäksi erillinen todistus lukiodiplomin ja suullisen kielitaidon kokeen suorittamisesta. (Lukiolaki 714/2018, 39 § 3 mom.)

Vieraiden kielten pakollisten ja valinnaisten opintojen aikana arvioidaan myös opiskelijan suullista kielitaitoa.

Valinnaisiin opintoihin kuuluvan vieraiden kielten A-oppimäärän moduulin 8 ja B1-oppimäärän moduulin 6 opintojen aikana suullisen kielitaidon arviointi perustuu opintojen aikaisiin näyttöihin sekä Opetushallituksen tuottamasta suullisesta kokeesta tai Opetushallituksen tuottaman erillisen ohjeistuksen mukaisesti annetuista näytöistä saatuun arvosanaan. Kyseisistä moduuleista koostuvien opintojaksojen arvioinnin edellytykset täyttyvät, kun opiskelija on antanut opintojakson suorittamiseksi sovitut näytöt ja suorittanut Opetushallituksen tuottaman erillisen kokeen tai antanut Opetushallituksen erillisen ohjeistuksen mukaiset näytöt.

Latinan kieltä lukuun ottamatta B2- ja B3-oppimäärien osalta opiskelijan suullista kielitaitoa arvioidaan Opetushallituksen tuottaman erillisen ohjeistuksen mukaisesti.

Opintoihin kuuluva suullisen kielitaidon kokeen suoritus tai muut Opetushallituksen ohjeistuksen mukaiset näytöt arvioidaan asianomaiselle kielelle ja oppimäärälle lukion opetussuunnitelman perusteissa asetettuja tavoitteita vasten.

Opetushallituksen tuottamasta suullisen kielitaidon kokeesta tai erillisen ohjeistuksen mukaisista näytöistä annetaan erillinen todistus lukion päättötodistuksen liitteenä.

**Koodit**

Vieraiden kielten opintojen koodit muodostuvat kielten kirjaintunnusten, oppimäärien tasotunnusten ja moduulinumeroiden mukaan. Vieraista kielistä käytetään seuraavia kirjaintunnuksia.

EN = englannin kieli

LA = latinan kieli

RA = ranskan kieli

VE = venäjän kieli

**6.5.1 Vieraat kielet, englanti, A-oppimäärä**

**Pakolliset opinnot**

Pakollisten opintojen moduulien 1–3 aikana painotetaan opiskelijan kielten opiskelutaitojen ja opiskelu- ja vuorovaikutusstrategioiden kehittämistä hänen omista lähtökohdistaan. Opiskelija tulee tietoiseksi vahvuuksistaan ja kehittämiskohteistaan ja vahvistaa perusopetuksessa luotua pohjaa jatkuvalle kielten opiskelulle.

Moduulien 1–2 aikana opiskelija luo kokonaiskuvan englannin kielestä lingua francana sekä omasta kehittymisestään englannin oppijana ja osaajana. Samalla tarkastellaan kulttuurista ja kielellistä monimuotoisuutta yhteiskunnan, mutta myös opiskelijan henkilökohtaisesta näkökulmasta. Opiskelija tarkastelee itseään myös muiden kielten, mukaan lukien äidinkielten, käyttäjänä, osaajana ja oppijana.

Moduulista 3 lähtien kiinnitetään entistä enemmän huomiota eri tekstilajien edellyttämään kieleen muodollisuusasteeltaan erityyppisissä kielenkäyttötilanteissa. Moduulien 4–6 opinnoissa painotetaan kieltä tiedonhankinnan, olennaisen tiedon tiivistämisen ja tiedon jakamisen välineenä ottaen huomioon englannin kielen kehittyvän kielitaidon kuvausasteikon tavoitetaso lukio-opinnoille.

Pakollisten opintojen loppuvaiheessa vahvistetaan taitoja, joita opiskelija hyödyntää pystyäkseen jatka-maan osaamisensa omaehtoista kehittämistä.

Opintojen aihepiireihin lisätään haluttaessa myös relevantteja ajankohtaisia tai paikallisia asioita. Kaikkien opintojen aikana harjoitellaan monipuolisesti sekä suullista että kirjallista vuorovaikutusta.

Englannin moduulien itsenäistä suorittamisesta ei suositella, koska oppiaine on luonteeltaan myös kulttuuri- ja taitoaine. Joka tapauksessa moduulit 1-2, syventävät moduulit sekä koulukohtaiset valinnaiset moduulit suoritetaan opetukseen osallistuen. Moduuleista 3-6 korkeintaan joka toisen voi suorittaa itsenäisesti.

**ENA1 Opiskelutaidot ja kieli-identiteetin rakentaminen (1 op)**

Moduulin tehtävänä on avata ja asettaa lukion kieltenopiskelun tavoitteita. Se totuttaa opiskelijaa lukion kieltenopiskeluun, jossa kohdekieltä käytetään mahdollisimman paljon. Kehitetään opiskelijan kielitietoisuutta ja kieli-identiteettiä sekä itse- ja vertaisarviointitaitoja sekä vahvistetaan opiskelijan ja ryhmän hyvinvointiosaamista.

Laaja-alaisen osaamisen alueista keskiössä ovat **hyvinvointiosaaminen** ja **vuorovaikutusosaaminen.**

*Tavoitteet*

Moduulin tavoitteena on, että opiskelija

* rohkaistuu kehittämään kielitaitoaan
* syventää käsitystään kielitietoisuudesta ja monikielisyydestä
* analysoi ja kehittää taitoaan käyttää itse- ja vertaisarviointia oppimista tukevana menetelmänä
* monipuolistaa kieltenopiskelustrategioitaan
* oppii hyödyntämään tarkoituksenmukaisia kieltenopiskelun apuvälineitä
* pystyy suhteuttamaan osaamistaan taitotasoon B2.1.

*Keskeiset sisällöt*

* henkilökohtaisen kieliprofiilin laatiminen
* tavoitteiden asettelu kielten opiskelulle
* monikielisyys voimavarana
* erilaisiin teksti- ja tyylilajeihin tutustuminen
* toisiin tutustuminen ja arkitiedon vaihtaminen

**ENA2 Englanti globaalina kielenä (3 op)**

Moduulin tehtävänä on tarkastella englannin kielen asemaa lingua francana globaaleissa konteksteissa ja vuorovaikutustilanteissa, joissa englanti ei välttämättä ole kenenkään äidinkieli. Tehtävänä on harjaantua englanninkielisissä vuorovaikutustilanteissa ja ymmärtää kielitaidon vaikuttavuuden merkitys erilaisissa englanninkielisissä konteksteissa.

Laaja-alaisen osaamisen alueista keskiössä ovat vuorovaikutusosaaminen ja **globaali**- ja **kulttuuriosaaminen.**

*Tavoitteet*

Moduulin tavoitteena on, että opiskelija

* tunnistaa tapoja kehittää rakentavaa vuorovaikutusta
* kehittää rakentavan vuorovaikutuksen strategioitaan ja ongelmanratkaisutaitojaan
* vahvistaa vuorovaikutuksessa toimimisen taitojaan sekä kielellistä itsetuntoaan
* syventää tietoaan englannin asemasta kulttuurisen ja kielellisen monimuotoisuuden näkök ulmasta.

*Keskeiset sisällöt*

* englanti äidinkielenä, toisena kielenä, virallisena kielenä, globaalina kielenä
* kansainvälisyys arjessa ja lähiympäristöissä, liikkuvuus
* kansainväliset suhteet
* rakentava vuorovaikutus, merkitysneuvottelut ja kielentäminen hyvinvoinnin ja itsetunnon rakentajana
* puhujien eri taustat ja statusvaikutukset
* äänteiden muodostuminen ja puheen tuottaminen; englannin variantteja ja vertailua muihin kieliin
* viestintätyyli erilaisissa medioissa

**ENA3 Englannin kieli ja kulttuuri luovan ilmaisun välineenä (2 op)**

Moduuli mahdollistaa opiskelijalle tutustumisen ja perehtymisen erilaisiin kulttuurisiin ilmiöihin ja niiden moninaisuuden, arvojen ja merkitysten ymmärtämisen syventämisen sekä yksilön että yhteisön näkökulmasta. Aihealuetta pyritään hahmottamaan laajasti, opiskelijan muita opintoja ja elämänpiirejä hyödyntäen.

Pyritään käymään teatterissa ja taidemuseoissa sekä osallistumaan yliopiston kirjallisuuskursseille ja/tai saamaan vastaavia kokemuksia koulussa järjestettävissä kulttuuritapahtumissa. Rohkaistaan opiskelijoita eri tyyppiseen luovaan ilmaisuun.

Laaja-alaisen osaamisen alueista keskiössä on **globaali**- ja **kulttuuriosaaminen.**

*Tavoitteet*

Moduulin tavoitteena on, että opiskelija

* tekee omia tulkintoja erilaisista aihepiiriin liittyvistä teksteistä
* pystyy tuottamaan tekstejä monipuolisesti itselle tärkeistä kulttuuriaiheista ja -ilmiöistä
* vahvistaa taitoa käyttää reflektointia kielenoppimisen välineenä.

*Keskeiset sisällöt*

* luova toiminta
* kulttuurin ja taiteen merkitys yksilölle ja yhteisölle
* itseilmaisu identiteetin rakentumisessa

**ENA4 Englannin kieli vaikuttamisen välineenä (2 op)**

Moduulin tehtävänä on kehittää ajattelu- ja opiskelutaitoja harjoittelemalla kriittisiä luku- ja tiedonhankintataitoja sekä niihin pohjautuvia soveltamisen ja tuottamisen taitoja. Moduulin aikana tarkastellaan osallisuuden, aktiivisen toimijuuden ja demokratian rakentumista englannin kielellä kielellisesti, kulttuurisesti ja historiallisesti sekä katsomuksellisesti moniarvoisessa maailmassa.

Laaja-alaisen osaamisen alueista keskiössä on **yhteiskunnallinen osaaminen.**

*Tavoitteet*

Moduulin tavoitteena on, että opiskelija

* tutustuu medioissa esillä oleviin ajankohtaisiin aiheisiin ja niiden taustoihin
* kehittää taitojaan ilmaista ja arvioida mielipiteitä sekä argumentoida tiedon perusteella
* hyödyntää erilaisia tietolähteitä, oppimisympäristöjä ja tapoja tuottaa tekstejä

*Keskeiset sisällöt*

* vaikuttaminen kansalaisyhteiskunnassa
* ihmisoikeuskysymykset ja tasa-arvo
* arvojen merkitys
* yksilön vastuut ja velvollisuudet, sananvapaus
* neuvottelemisen taidot
* median rooli asenteiden muokkaajana

**ENA5 Kestävä tulevaisuus ja tiede (2 op)**

Moduulin tehtävänä on syventää opiskelijan tiedonhankinnan taitoja ja parantaa hänen tekstin tulkitsemisen ja tuottamisen taitojaan. Itsenäisesti tai ryhmän jäsenenä työskennellen opiskelija vahvistaa taitojaan esittää kysymyksiä, etsiä vastauksia ja hahmotella ratkaisuja.

Laaja-alaisen osaamisen alueista keskiössä ovat **monitieteinen** ja **luova osaaminen**.

*Tavoitteet*

Moduulin tavoitteena on, että opiskelija

* oppii käyttämään asiayhteyteen sopivia lukustrategioita ja tiivistämisen taitoja
* kehittää taitojaan raportoida jäsennellysti havainnoista itseään kiinnostavista aiheista yksin ja ryhmässä.

*Keskeiset sisällöt*

* opiskelijoita kiinnostavat tiedon- ja tieteenalat
* erilaiset tulevaisuudenvisiot
* kestävää tulevaisuutta rakentavat innovaatiot; mahdollisuudet ratkaista monimutkaisia ongelmia
* yleistajuiset tekstit, lähdekriittisyys
* englanti tieteen kielenä, tieteellisen tekstin piirteet

**ENA6 Englannin kieli jatko-opinnoissa ja työelämässä (2 op)**

Moduulin tehtävänä on auttaa opiskelijaa ymmärtämään kielitaidon merkitys muuttuvassa maailmassa ja toimimaan vieraalla kielellä  eri tilanteissa, niin jatko-opinnoissa kuin työelämässä.

Laaja-alaisen osaamisen alueista keskiössä ovat **yhteiskunnallinen osaaminen** sekä **monitieteinen** ja **luova** osaaminen.

*Tavoitteet*

Moduulin tavoitteena on, että opiskelija

1. vahvistaa tietämystään tekstilajeista, jotka ovat tyypillisiä mahdollisille jatko-opinto- tai urasuunnitelmille
2. rohkaistuu englannin kielen käyttäjänä erilaisissa opiskeluun ja työntekoon liittyvissä vuorovaikutus tilanteissa
3. kehittää taitoaan ilmaista itseään myös muodollisissa asiayhteyksissä.

*Keskeiset sisällöt*

1. jatko-opinto- ja urasuunnitelmat; urajoustavuus
2. kieliprofiilin täydentäminen tulevaisuuden tarpeita varten
3. kansalliset tai kansainväliset yhteisöt tai yritykset työnantajina
4. itsenäistyvän, työelämään astuvan nuoren arjen ja talouden hallinta

**Valtakunnalliset valinnaiset opinnot**

**ENA7 Ympäristö ja kestävä elämäntapa (2 op)**

Valinnaisten opintojen erityisenä tavoitteena on ohjata opiskelijaa muodostamaan kokonaiskäsitys kielitaitonsa tasosta opintojen päättövaiheessa sekä auttaa opiskelijaa löytämään keinoja kehittää osaamistaan. Kieliprofiilia täydennetään tavoitteellisesti opiskelijan omien tarpeiden mukaan.

 Moduulin tehtävänä on valmistaa opiskelijaa maailmankansalaiseksi, jolla on tietoa, taitoa ja tahtoa osallistua globaaleista ympäristö- ja ihmisoikeuskysymyksistä käytäviin keskusteluihin. Näkökulmia tarkastellaan opiskelijan omasta elinpiiristä käsin, mutta moduulissa tutustutaan myös kansalaisyhteiskuntamme sekä kansainvälisten organisaatioiden tapoihin käsitellä kestävään elämäntapaan liittyviä kysymyksiä. Kestävyyttä tarkastellaan ekologisesta, taloudellisesta sekä sosiaalisesta ja kulttuurisesta näkökulmasta. Kurssilla analysoidaan tai tuotetaan eri tekstilajien tekstejä.

Laaja-alaisen osaamisen alueista keskiössä on **eettisyys** ja **ympäristöosaaminen.**

*Tavoitteet:*

Moduulin tavoitteena on, että opiskelija

* vahvistaa tiedonhakutaitojaan erityisesti lähdekritiikin näkökulmasta
* kehittää ajattelun taitojaan hyödyntämällä kielitaitoaan erilaisten syy-seuraussuhteiden analysoimiseksi
* osallistuu myös laajempiin suullisiin tai kirjallisiin vuorovaikutustilanteisiin.
* ajankohtaisen kestävään kehitykseen liittyvän sanaston kartuttaminen
* kertaus hyvän puheen piirteistä

*Keskeiset sisällöt*

* globaalit ympäristökysymykset, esimerkiksi ilmastonmuutos ja maailman muoviongelma, tulevaisuuden energiakysymykset
* kestävä elämäntapa opiskelijan omassa elinpiirissä
* esimerkkejä kansainvälisistä sopimuksista tai sopimusneuvotteluista
* ratkaisukeskeisyys

**ENA8 Viesti ja vaikuta puhuen (2 op)**

Moduulin aikana opiskelijan suullinen kommunikointikyky harjaantuu monipuolisesti ja hänen kykynsä kehittää sitä edelleen paranee. Opiskelija ymmärtää myös aktiivisen kuuntelemisen taidon merkityksen. Keskiöön nostetaan dialogisuus. Moduuliin sisältyy Opetushallituksen tuottaman suullisen kielitaidon kokeen tai erillisen ohjeistuksen mukaisten näyttöjen suorittaminen.

Laaja-alaisen osaamisen alueista keskiössä ovat vuorovaikutustaidot.

*Tavoitteet*

Moduulin tavoitteena on, että opiskelija

* syventää ymmärrystään suullisiin vuorovaikutustilanteisiin vaikuttavista tekijöistä sekä ymmärtää suullisen interaktion vaikuttavuusarvon
* vahvistaa suullisen vuorovaikutuksen taitojaan
* vahvistaa taitoaan ymmärtää kielen eri variantteja
* harjoittelee valmistelua edellyttävää suullista tuottamista

*Keskeiset sisällöt*

* puhumisen eri piirteet
* englannin käyttäjien erilaisten taustojen ja eri äidinkielten vaikutus puhetilanteisiin
* dialogisuus
* oppimäärän pakollisten opintojen aikana käsitellyt aiheet ja sanastot ja niiden täydentäminen opiskelijoiden tarpeiden mukaan

**Koulukohtaiset valinnaiset opinnot**

Koulukohtaisten valinnaisten opintojen tarkoituksena on syventää pakollisilla kursseilla hankittua kielitaitoa ja valmistaa opiskelijoita ylioppilastutkinnon englannin kielen kokeeseen, jatko-opintoihin sekä toimimaan englanninkielisissä ympäristöissä. Moduulien sisältöjen suunnittelussa huomioidaan opiskelijoiden tarpeet ja toiveet.

**ENA9 Brush Up Your English (2 op)**

Moduulin aikana vahvistetaan englannin perustaitoja. Kohderyhmänä ovat ensisijaisesti ensimmäisen vuositason opiskelijat.

**ENA10 Englannin ylioppilaskokeeseen valmentava opintojakso (2 op)**

Parannetaan opiskelijan valmiuksia suoriutua ylioppilaskokeesta harjoittelemalla englannin ylioppilaskokeessa vaadittavia tehtävätyyppejä, laajentamalla sanavarastoa ja syventämällä keskeisten kielioppiasioiden hallintaa.

**ENA11 The Art of Writing (2 op)**

Moduulin aikana harjaannutaan kirjoittamaan ylioppilaskirjoitusten tekstejä kuten aineita, puheita, kirjeitä ja tiivistelmiä sekä kaunokirjallisia tekstejä.

**ENA12 The World of Literature (2 op)**

Moduulin aikana luetaan, analysoidaan ja tulkitaan englanninkielistä kirjallisuutta.

**ENA13 Global Awareness (2 op)**

Opintokokonaisuus sisältää osallistumisen ohjattuun kansainväliseen yhteistyöprojektiin, opiskelijan näkökulman esittelyä Norssin kansainvälisille vieraille, keskustelua heidän kanssaan sekä valmentautumista edellä mainittuihin opettajan ohjauksessa. Opiskelu tapahtuu englanniksi.

**ENA14 All Ears! (2 op)**

Moduulin aikana harjoitellaan kuullunymmärtämisen taitoja ja laajennetaan sanavarastoa.

**ENA15 London, Here We Come! (2 op)**

Moduulin aikana tutustutaan brittiläiseen kulttuuriin. Koulussa tehtävän pohjatyön jälkeen matkustetaan Lontooseen ja/tai sen lähialueelle tutustumaan paikallisten museoiden, teattereiden ja muiden nähtävyyksien antiin. Mahdollisuuksien mukaan vietetään ainakin yksi päivä sikäläisessä koulussa. Matkan aikana pidetään päiväkirjaa ja tehdään kohteisiin liittyviä tehtäviä. Matkan jälkeen laaditaan laajahko matkaraportti. Opiskelijat maksavat itse matkakustannukset, jotka pyritään pitämään mahdollisimman alhaisina. Moduulin voi suorittaa missä vaiheessa lukio-opintoja tahansa.

Laaja-alaisen osaamisen alueista keskiössä **ovat vuorovaikutustaidot. yhteiskunnallinen osaaminen** sekä **monitieteinen** ja **luova osaaminen**.

*Tavoitteet*

Moduulin tavoitteena on, että opiskelija

1. syventää ymmärrystään suullisiin vuorovaikutustilanteisiin vaikuttavista tekijöistä sekä ymmärtää suullisen interaktion vaikuttavuusarvon
2. vahvistaa suullisen vuorovaikutuksen taitojaan
3. vahvistaa taitoaan ymmärtää kielen eri variantteja
4. harjoittelee valmistelua edellyttävää suullista tuottamista

*Keskeiset sisällöt*

1. puhumisen eri piirteet
2. englannin käyttäjien erilaisten taustojen ja eri äidinkielten vaikutus puhetilanteisiin
3. dialogisuus
4. oppimäärän pakollisten opintojen aikana käsitellyt aiheet ja sanastot ja niiden täydentäminen

opiskelijoiden tarpeiden mukaan

**6.5.2 Vieraat kielet, ranska, A-oppimäärä**

Kaikissa opintojaksoissa vahvistetaan laaja-alaisen osaamisen osa-alueita ja tehdään mahdollisuuksien mukaan yhteistyötä muiden oppiaineiden sekä yhteistyötahojen kanssa.

**Arviointi**

Opiskelijan kielen osaamista arvioidaan kielten yhteisten tavoitteiden mukaan.

Opiskelijan osaamisen arviointi perustuu monipuoliseen näyttöön tunneilla, suullisiin ja kirjallisiin tehtäviin sekä kielitaitoa mittaaviin kokeisiin.

Opintojen aikana annetaan monipuolisesti palautetta opiskelijan edistymisestä oppimisprosessin eri vaiheissa. Opiskelijaa ohjataan hyödyntämään itse- ja vertaisarviointia.

**Pakolliset opinnot**

**RAA1 Opiskelutaidot ja kieli-identiteetin rakentaminen (1 op)**

Moduulin aikana tutustutaan suomalaisten ja ranskankielisten nuorten arkipäivään, opiskeluun ja harrastuksiin. Laaja-alaisen osaamisen osa-alueista vahvistetaan muun muassa vuorovaikutusosaamista.

*Tavoitteet:*

* opiskelija rohkaistuu kehittämään kielitaitoaan
* syventää käsitystään kielitietoisuudesta ja monikielisyydestä
* soveltaa ja kehittää kieltenopiskelustrategioitaan sekä itse- ja vertaisarviointitaitoja
* oppii hyödyntämään tarkoituksenmukaisia kielenopiskelun apuvälineitä
* pystyy suhteuttamaan osaamistaan kohdekielen oppimäärän opiskelulle määriteltyyn taitotasoon
* Keskeiset sisällöt:
* kohdekieli porttina sukulaiskielten oppimiseen ja osaamiseen
* tavoitteiden asettelu kohdekielen opiskelulle
* oman kieliprofiilin laatiminen tai täydentäminen kohdekielen näkökulmasta
* monikielisyys voimavarana
* erilaisiin teksti- ja tyylilajeihin tutustuminen
* toisiin tutustuminen, arkitiedon vaihtaminen ja vuorovaikutusosaamisen vahvistaminen keskustellen

**RAA2 Kieli globaalissa maailmassa ja vuorovaikutusosaaminen (3 op)**

Moduulin aikana tutustutaan ranskankielisiin maihin ja niiden kulttuureihin. Laaja-alaisen osaamisen osa-alueista vahvistetaan muun muassa globaali- ja kulttuuriosaamista.

*Tavoitteet*

* opiskelija tunnistaa tapoja kehittää rakentavaa vuorovaikutusta • kehittää rakentavan vuorovaikutuksen strategioitaan ja ongelmanratkaisutaitojaan
* vahvistaa vuorovaikutuksessa toimimisen taitojaan sekä kielellistä itsetuntoaan
* syventää tietoaan kohdekielen asemasta kulttuurisen ja kielellisen monimuotoisuuden näkökulmasta.

*Keskeiset sisällöt*:

* kansainvälisyys arjessa ja lähiympäristöissä, liikkuvuus
* rakentava vuorovaikutus, merkitysneuvottelut ja kielentäminen hyvinvoinnin ja itsetunnon rakentajana
* puhujien eri taustat ja statusvaikutukset
* • kohdekielen äänteiden muodostuminen ja puheen tuottaminen; kohdekielen variantit ja vertailua muihin kieliin
* viestintätyylit erilaisissa medioissa

**RAA3 Kieli ja kulttuuri luovan ilmaisun välineenä (2 op)**

Moduulin aikana syvennetään tietoutta ranskankielisistä maista ja näiden maiden jokapäiväisestä elämästä sekä kulttuurien monimuotoisuudesta. Laaja-alaisen osaamisen osa-alueista vahvistetaan muun muassa monitieteistä ja luovaa osaamista. Tässä moduulissa voi tehdä mahdollisuuksien mukaan yhteistyötä kuvataiteen kanssa.

*Tavoitteet:*

* opiskelija tekee omia tulkintoja erilaisista aihepiiriin liittyvistä teksteistä
* pystyy tuottamaan tekstejä kuvaillen itselleen tärkeitä kulttuuriaiheita tai -ilmiöitä
* vahvistaa taitoa käyttää reflektointia kielenoppimisen välineenä.

*Keskeiset sisällöt:*

* luova toiminta
* kulttuurin ja taiteen merkitys yksilölle ja yhteisölle
* itseilmaisu identiteetin rakentumisessa

**RAA4 Kieli vaikuttamisen välineenä (2 op)**

Moduulin aikana käsitellään ajankohtaisia tapahtumia kotimaassa ja muualla sekä tiedotusvälineiden ja sosiaalisen median vaikutusta nuorten elämässä. Ihmisten oikeudet ja velvollisuudet sekä tasoarvokysymykset ovat näkyvästi esillä moduulin aiheissa. Laaja-alaisen osaamisen osa-alueista vahvistetaan muun muassa yhteiskunnallista osaamista.

*Tavoitteet*:

* opiskelija tutustuu medioissa esillä oleviin ajankohtaisiin aiheisiin
* kehittää taitojaan ilmaista ja arvioida mielipiteitä sekä argumentoida tiedon perusteella
* hyödyntää erilaisia tietolähteitä, oppimisympäristöjä tai tapoja tuottaa tekstejä.
* Keskeiset sisällöt:
* vaikuttaminen kansalaisyhteiskunnassa
* ihmisoikeuskysymykset, tasa-arvo
* yksilön vastuut ja velvollisuudet, sananvapaus
* neuvottelemisen taidot (arkiset–institutionaaliset)
* median rooli asenteiden muokkaajana

**RAA5 Kestävä tulevaisuus ja tiede (2 op)**

Moduulina aikana käsitellään tulevaisuuteen ja kestävään kehitykseen liittyviä haasteita. Tutustutaan myös eri tieteenaloihin ja erilaisiin taidemuotoihin. Laaja-alaisen osaamisen osa-alueista vahvistetaan muun muassa eettisyyttä ja ympäristöosaamista sekä monitieteistä ja luovaa osaamista.

*Tavoitteet:*

* oppii käyttämään asiayhteyteen sopivia lukustrategioita ja harjoittelee tiivistämisen taitoja
* kehittää taitojaan kertoa havainnoista itseään kiinnostavista aiheista yksin ja ryhmässä.
* Keskeiset sisällöt:
* opiskelijoita kiinnostavat tiedon- ja tieteenalat
* erilaiset tulevaisuudenvisiot
* kestävää tulevaisuutta rakentavat innovaatiot; mahdollisuudet ratkaista monimutkaisia ongelmia
* yleistajuiset tekstit, lähdekriittisyys, esimerkkejä tieteellisistä teksteistä

**RAA6 Kieli jatko-opinnoissa ja työelämässä (2 op)**

Moduulin aikana tutustutaan ranskankieliseen kirjallisuuteen ja pohditaan tulevaisuuden tuomia haasteita koulutuksen ja työnsaannin kannalta. Laaja-alaisen osaamisen osa-alueista vahvistetaan entisestään muun muassa vuorovaikutusosaamista, monitieteistä ja luovaa osaamista, yhteiskunnallista osaamista sekä eettisyyttä ja ympäristöosaamista.

*Tavoitteet:*

* opiskelija vahvistaa tietämystään tekstilajeista, jotka ovat tyypillisiä mahdollisille jatko-opinto- tai urasuunnitelmille
* rohkaistuu kohdekielen käyttäjänä erilaisissa opiskeluun ja työntekoon liittyvissä vuorovaikutustilanteissa
* kehittää taitoaan ilmaista itseään myös muodollisissa asiayhteyksissä.
* Keskeiset sisällöt:
* jatko-opinto- ja urasuunnitelmat; urajoustavuus
* kieliprofiilin täydentäminen tulevaisuuden tarpeita varten
* kansalliset tai kansainväliset yhteisöt tai yritykset työnantajina
* itsenäistyvän, työelämään astuvan nuoren arjen ja talouden hallinta

**Valtakunnalliset valinnaiset opinnot**

Valinnaisten opintojen erityisenä tavoitteena on ohjata opiskelijaa muodostamaan kokonaiskäsitys kielitaitonsa tasosta opintojen päättövaiheessa sekä auttaa opiskelijaa löytämään keinoja kehittää osaamistaan. Kieliprofiilia täydennetään tavoitteellisesti opiskelijan omien tarpeiden mukaan.

**RAA7** **Ympäristö ja kestävä elämäntapa (2 op)**

Moduulin aikana perehdytään syvällisemmin ympäristökysymyksiin ja ilmastonmuutoksen aiheuttamiin haasteisiin. Laaja-alaisen osaamisen osa-alueista tässä moduulissa vahvistetaan eettisyyttä ja ympäristöosaamista sekä globaali- ja kulttuuriosaamista.

*Tavoitteet:*

* opiskelija vahvistaa tiedonhakutaitojaan erityisesti lähdekritiikin näkökulmasta
* kehittää ajattelun taitojaan hyödyntämällä kielitaitoaan erilaisten syy-seuraussuhteiden analysoimiseksi
* osallistuu myös laajempiin suullisiin tai kirjallisiin vuorovaikutustilanteisiin.

*Keskeiset sisällöt:*

* globaalit ympäristökysymykset, esimerkiksi ilmastonmuutos
* kestävä elämäntapa opiskelijan omassa elinpiirissä
* esimerkkejä kansainvälisistä sopimuksista tai sopimusneuvotteluista
* ratkaisukeskeisyys

**RAA8 Viesti ja vaikuta puhuen (2 op)**

Moduulin aikana tutustutaan opiskelijoita kiinnostaviin aiheisiin ja tarjotaan keskustelunaiheita monipuolisesti elämän eri aloilta. Laaja-alaisen osaamisen osa-alueista tässä moduulissa vahvistetaan muun muassa vuorovaikutusosaamista sekä hyvinvointiosaamista.

*Tavoitteet:*

* opiskelija syventää ymmärrystään suullisiin vuorovaikutustilanteisiin vaikuttavista tekijöistä
* vahvistaa suullisen vuorovaikutuksen taitojaan
* vahvistaa taitoaan ymmärtää kielen eri variantteja
* harjoittelee valmistelua edellyttävää suullista tuottamista.
* Keskeiset sisällöt:
* suullisen viestinnän eri piirteet
* kohdekielen käyttäjien erilaisten taustojen ja eri äidinkielten vaikutus puhetilanteisiin
* dialogisuus

**Koulukohtaiset valinnaiset opinnot**

**RAA9 Ranskan kielioppi ja harjoitukset**

* kurssilla kerrataan kaikki ranskan tärkeät ja keskeiset kielioppirakenteet sekä harjoitellaan ranskan ylioppilaskokeita varten.
* kurssilla harjoitellaan ylioppilaskirjoituksia varten monin tavoin ja tehdään mm. kuullunymmärtämis-, luetunymmärtämis- sekä ”préparation bac”-harjoituksia.

**6.5.3 Vieraat kielet, ranska, saksa ja venäjä, B2- ja B3-oppimäärät**

Vieraiden kielten opiskelussa laaja-alaisen osaamisen eri osa-alueet tulevat monipuolisesti esiin kaikissa opintojaksoissa. Opintojaksokohtaisesti on nostettu esiin muutamia painopistealueita.

Eri kielissä tehdään mahdollisuuksien mukaan korkeakouluyhteistyötä sekä vierailuja eri kohteisiin. Myös yhteistyö muiden aineiden kanssa on mahdollista.

**Arviointi**

Opiskelijan kielen osaamista arvioidaan kielten yhteisten tavoitteiden mukaan. Opiskelijan osaamisen arviointi perustuu monipuoliseen näyttöön tunneilla, suullisiin ja kirjallisiin tehtäviin sekä kielitaitoa mittaaviin kokeisiin. Opintojen aikana annetaan monipuolisesti palautetta opiskelijan edistymisestä oppimisprosessin eri vaiheissa. Opiskelijaa ohjataan hyödyntämään itse- ja vertaisarviointia.

**Suositus opintojaksojen suoritusjärjestykseksi**

Ensimmäiset 2 opintojaksoa (VKB31 ja VKB32) on tarkoitettu kielen opiskelun lukiossa aloittaville (B3-kieli). Kolmas opintojakso (VKB21, VKB33) on niveltävä (mukaan liittyvät peruskoulussa kieltä lukeneet eli B2-kielen opiskelijat). Opintojaksojen 1–8 suorittaminen numerojärjestyksessä on suositeltavaa, sillä jokaiseen opintojaksoon sisältyy kielioppiainesta, joka edellyttää aikaisemman tuntemista.

**VKB31 Perustason alkeet 1 (2 op)**

**Tutustutaan toisiimme ja uuteen kieleen (RAB31, SAB31, VEB31)**

Opintojakson tehtävänä on motivoida pitkäjänteiseen ja tavoitteelliseen kielenopiskeluun sekä vahvistaa opiskelijan mielenkiintoa uutta kieltä ja kulttuuria kohtaan. Opiskelijaa rohkaistaan toimimaan kohdekielellä aktiivisesti, monenlaisia alkeiskielitaitoa kompensoivia vuorovaikutusstrategioita käyttäen.

Laaja-alaisen osaamisen alueista keskitytään erityisesti **hyvinvointiosaamiseen** ja **vuorovaikutusosaamineen.**

*Yleiset tavoitteet*

Opintojakson tavoitteena on, että opiskelija

* hahmottaa uuden kielen suhteen aiemmin opiskelemiinsa tai osaamiinsa kieliin sekä hyödyntää omaa kielellistä repertuaariaan
* hahmottaa kohdekielen aseman maailmassa
* opitaan mm. kertomaan itsestä ja omasta elämästä (taitotason A1.1 tavoitteiden mukaisesti).

*Keskeiset sisällöt*

* kohdekielen ääntämiseen ja kirjoittamiseen liittyvät keskeiset piirteet
* kohdekielen perusrakenteita
* rutiininomaiset viestintätilanteet ja niihin liittyvät viestintästrategiat
* tavallisimmat kohteliaisuuteen liittyvät ilmaukset

**VKB32 Perustason alkeet 2 (2 op)**

**Matkalla maailmassa (RAB32, SAB32, VEB32)**

Opintojakson tehtävänä on rohkaista opiskelijaa käyttämään vähäistäkin kielitaitoa vuorovaikutustilanteissa ja hyödyntämään kieltä väylänä omien mielenkiinnon kohteiden pariin, myös maailmankuvan laajentamiseksi.

Laaja-alaisen osaamisen alueista keskitytään **vuorovaikutusosaamiseen** ja **globaali- ja kulttuuriosaamiseen**.

*Opintojakson tavoitteena* on, että opiskelija

* oppii lisää viestintästrategioita (taitotason A1.1–A1.2 tavoitteiden mukaisesti).

*Keskeiset sisällöt*

* sosiaalisen kohtaamisen tilanteet arjessa (esim. viestintä ystävien kanssa)
* tavanomaiset asiointitilanteet (esim. kahvilassa, kaupassa, matkoilla)

**VKB33 ja VKB21 Perustason alkeet 3 (2 op)**

**Elämän tärkeitä asioita (RAB33, SAB33, VEB33, RAB21, SAB21, VEB21)**

Opintojakson tehtävänä on ohjata opiskelijaa muodostamaan kokonaisnäkemys perustason alkeisvaiheesta ja edistymisestä kohdekielen opinnoissa. Tälle opintojaksolle peruskoulussa kielen B2-oppimäärää opiskelleet voivat tulla mukaan.

Laaja-alaisen osaamisen alueista keskitytään **vuorovaikutusosaamiseen.**

*Yleiset tavoitteet*

Opintojakson tavoitteena on, että opiskelija

* oppii lisää viestintästrategioita (taitotason A1.2 tavoitteiden mukaisesti)

*Keskeiset sisällöt*

* sosiaalisen kohtaamisen tilanteet arjessa, tavanomaiset asiointitilanteet
* vapaa-ajan vietto ja harrastukset

**VKB34 ja VKB22 Perustaso 1 (2 op)**

**Monenlaista elämää (RAB34, SAB34, VEB34, RAB22, SAB22, VEB22)**

Opintojakson aikana tutustutaan kohdekielen käyttämiseen tiedonhankinnan välineenä. Opintojaksossa vahvistetaan opiskelijan kansainvälisyysvalmiuksia.

Laaja-alaisen osaamisen alueista keskitytään **globaali- ja kulttuuriosaamiseen** sekä **yhteiskunnalliseen osaamiseen.**

*Yleiset tavoitteet*

Opintojakson tavoitteena on, että opiskelija

* pyrkii vuorovaikutukseen taitotason A1.3 tavoitteiden mukaisesti.

*Keskeiset sisällöt*

* kohdekielen maantieteellinen levinneisyys sekä eroavaisuudet eri alueilla
* tutustaan Suomeen kohdekielellä opiskelun näkökulmasta
* arjen tavat ja traditiot sekä kulttuurierojen vertailua (esim. juhla- ja ruokakulttuuri)

**VKB35 ja VKB23 Perustaso 2 (2 op)**

**Hyvinvointi ja huolenpito (RAB35, SAB35, VEB35, RAB23, SAB23, VEB23)**

Opintojakson tehtävänä on tarjota opiskelijalle välineitä ilmaista kohdekielellä tuntemuksiaan ja mielipiteitään. Opintojaksossa harjoitellaan vuorovaikutuksen ylläpitoa ja aktiivisen kuuntelun taitoa.

Laaja-alaisen osaamisen alueista keskitytään erityisesti **hyvinvointiosaamiseen** ja **yhteiskunnalliseen osaamineen.**

*Yleiset tavoitteet*

Opintojakson tavoitteena on, että opiskelija

* pystyy vuorovaikutukseen taitotason A1.3–A2.1 tavoitteiden mukaisesti.

Keskeiset sisällöt

* hyvinvointi ja terveys
* eri elämänvaiheet
* tulevaisuuden kuvia (esim. virtuaalisuus, teknologia)

**VKB36 ja VKB24 Perustaso 3 (2 op)**

**Kulttuuri ja mediat (RAB36, SAB36, VEB36, RAB24, SAB24, VEB24)**

Opintojaksossa vahvistetaan monilukutaitoa. Tutustutaan kohdekielisen kielialueen tai –alueiden kulttuuri-ilmiöihin ja medioihin. Opintojakson tehtävänä on rohkaista opiskelijaa lukemaan ja tulkitsemaan oman kielitaitonsa mukaisesti eri tasoisia ja pituisia tekstejä.

Laaja-alaisen osaamisen alueista keskitytään erityisesti **globaali- ja kulttuuriosaamiseen** sekä **monitieteiseen** ja **luovaan osaamiseen.**

*Yleiset tavoitteet*

Opintojakson tavoitteena on, että opiskelija

* pystyy vuorovaikutukseen taitotason A2.1 tavoitteiden mukaisesti.

*Keskeiset sisällöt*

* kulttuuri ja media

**VKB37 ja VKB25 Perustaso 4 (2 op)**

**Opiskelu, työ ja tulevaisuus (RAB37, SAB37, VEB37, RAB25, SAB25, VEB25)**

Aihepiirit liittyvät kouluun, myöhempään opiskeluun ja työelämään sekä nuorten

tulevaisuudensuunnitelmiin.

Laaja-alaisen osaamisen alueista keskitytään **yhteiskunnalliseen osaamise**en ja **vuorovaikutusosaamiseen.**

*Yleiset tavoitteet*

Opintojakson tavoitteena on, että opiskelija

* pyrkii vuorovaikutukseen taitotason A2.1 tavoitteiden mukaisesti.

*Keskeiset sisällöt*

* opiskelu koulussa sekä mahdolliset jatko-opinnot ja työelämä
* tulevaisuudensuunnitelmat

**VKB38 ja VKB26 Perustaso 5 (2 op)**

**Yhteinen maapallomme (RAB38, SAB38, VEB38, RAB26, SAB26, VEB26)**

Opintojaksolla jatketaan keskusteluharjoituksia ja kerrataan kielitietoa opiskelijoiden tarpeiden mukaan. Aihepiirit käsittelevät luontoa, erilaisia asuinympäristöjä sekä kestävää elämäntapaa.

Laaja-alaisen osaamisen alueista keskitytään erityisesti **eettisyyteen** ja **ympäristöosaamiseen** sekä **globaali-** ja **kulttuuriosaamiseen.**

*Yleiset tavoitteet*

Opintojakson tavoitteena on, että opiskelija

* pyrkii vuorovaikutukseen taitotason A2.1 tavoitteiden mukaisesti.

*Keskeiset sisällöt*

* luonto ja kestävä elämäntapa

**Koulukohtaiset valinnaiset opinnot**

**Saksa**

**SAB27+39 Tiede ja tekniikka**

Lähtökohtana ovat eri tieteenaloihin, tekniikkaan ja viestinnän eri muotoihin liittyvät yleistajuiset tekstit. Moduulilla painotetaan tekstin ymmärtämistä ja kirjoittamista.

**SAB28+310 Luonto ja kestävä kehitys**

Moduulin aihepiireinä ovat luonto ja sen ilmiöt ja luontoon suhtautuminen omassa ja kohdekielen kulttuurissa. Moduulilla painotetaan tekstin ymmärtämistä ja kirjoittamista sekä kerrataan kielioppia. Moduuli on hyvää harjoitusta saksan yo-kokeisiin.

**Venäjä**

**VEB27+39 Tiede ja tekniikka**

Lähtökohtana ovat eri tieteenaloihin, tekniikkaan ja viestinnän eri muotoihin liittyvät yleistajuiset tekstit oppilaiden harrastuneisuuden mukaan. Harjoitetaan aihepiiriin liittyvien tekstien ymmärtämistä̈ ja tuottamista sekä valmistaudutaan yo-kokeisiin.

**VEB28+310 Luonto ja kestävä kehitys**

Aihepiireinä ovat luonto, ja sen ilmiöt ja luontoon suhtautuminen. Tekstejä valittaessa otetaan huomioon oppilaiden mielenkiinnon kohteet ja harrastuneisuus. Harjoitellaan kielioppia sekä tekstin ymmärtämistä ja kirjoittamista. Opintojakso on hyvää harjoitusta venäjän yo-kokeisiin.

**VE011 Pietari tutuksi**

Opintomatka Pietariin venäjän opiskelijoille. Matkan aikana tulevat tutuiksi Pietarin nähtävyydet ja venäläinen kulttuuri. Matkalla tutustutaan Pietarin elämään ja harjoitellaan asioimista käytännön tilanteissa. Kurssiin kuuluu ennakkotehtäviä, retkitehtäviä ja palautteen antamista. Matka on maksullinen.

**6.5.4 Vieraat kielet, latina, B2- ja B3-oppimäärä**

**Yleiset tavoitteet**

Latinan kielen B2- ja B3-oppimäärän opetuksen tavoitteena on, että opiskelija

* ymmärtää latinan kielen merkityksen kulttuurissa ja tieteissä
* ymmärtää latinan kielen vaikutuksen eurooppalaisten kielten kehitykseen
* osaa kohtalaisen hyvin sanastoa ja muoto- ja lauseopin rakenteita sekä yleisiä idiomaattisia ilmaisuja.
* ymmärtää apuvälineitä käyttäen helpohkoa autenttista tekstiä, osaa hankkia uutta tietoa tutuista aiheista ja osaa jonkin verran päätellä tuntemattomien sanojen merkityksiä niiden kieliasusta ja asiayhteydestä.
* oppii tuntemaan kreikkalais-roomalaisen maailman historiaa, kulttuuria ja mytologiaa sekä tekee huomioita niiden vaikutuksesta eurooppalaiseen ja suomalaiseen kulttuuriin
* kokee kielellisen repertuaarinsa kasvattamisen mielekkääksi.

Vieraiden kielten opiskelussa laaja-alaisen osaamisen eri osa-alueet tulevat monipuolisesti esiin kaikissa opintojaksoissa. Opintojaksokohtaisesti on nostettu esiin muutamia painopistealueita.

Latinan opiskelun aikana tehdään mahdollisuuksien mukaan korkeakouluyhteistyötä sekä vierailuja eri kohteisiin. Myös yhteistyö muiden aineiden kanssa on mahdollista. Latinaa toisen vuoden kursseille lukeneet voivat osallistua Rooman opintomatkalle (LA011, järjestetään mahdollisuuksien mukaan).

**Arviointi**

Opiskelijan kielen osaamista arvioidaan latinan kielen erityisten tavoitteiden mukaan sekä soveltuvin osin vieraiden kielten yhteisten tavoitteiden mukaan. Opiskelijan osaamisen arviointi perustuu monipuoliseen näyttöön tunneilla, suullisiin ja kirjallisiin tehtäviin sekä kielitaitoa mittaaviin kokeisiin. Opintojen aikana annetaan monipuolisesti palautetta opiskelijan edistymisestä oppimisprosessin eri vaiheissa. Opiskelijaa ohjataan hyödyntämään itse- ja vertaisarviointia.

**Valtakunnalliset valinnaiset opinnot**

Latinan B3-oppimäärässä opiskellaan keskeinen muoto-oppi sekä pääpiirteitä sijamuotojen, aikamuotojen ja modusten käytöstä sekä lauseenvastikkeista.

Hyvien ääntämistottumusten vakiinnuttamiseen kiinnitetään huomiota alusta pitäen. Opinnoissa huolehditaan tarvittaessa B2-oppimäärää peruskoulussa opiskelleen opiskelijan saumattomasta latinan opiskelun aloittamisesta lukiossa.

Opiskelijaa ohjataan vertaamaan antiikin ajan erilaisia ilmiöitä nykyajan vastaaviin ilmiöihin sekä tekemään huomioita kreikkalais-roomalaisen kulttuurin vaikutuksista nykyisiin kulttuureihin ja latinan vaikutuksesta nykykieliin.

Opintojen aikana varataan tarpeen mukaan aikaa yhdessä sovittujen tai ajankohtaisten aiheiden käsittelyyn. Monilukutaitoa edistetään käsittelemällä kirjallisuutta, elokuvia, musiikkia, teatteria, kuvataidetta tai mediaa sekä kehittämällä latina–suomi-sanakirjan käyttötaitoja.

Opintojen aikana opiskelija täydentää vieraiden kielten A-oppimäärän ensimmäisen moduulin yhteydessä laatimaansa kieliprofiliaan.

**Suositus opintojaksojen suoritusjärjestykseksi**

Opintojaksot *Ikkunat auki antiikkiin* (LAB301) ja *Antiikin elämää* (LAB302) on tarkoitettu latinan opiskelun lukiossa aloittaville (B3-kieli). Opintojakso *Tietoa, taitoa ja taruperintöä* (LAB201, LAB303) on niveltävä (mukaan liittyvät peruskoulussa latinaa opiskelleet eli B2-kielen opiskelijat). Opintojaksojen 1–8 suorittaminen numerojärjestyksessä on suositeltavaa, sillä jokaiseen opintojaksoon sisältyy kielioppiainesta, joka edellyttää aikaisemman tuntemista.

**LAB301 Ikkunat auki antiikkiin (2 op)**

Antiikin Italiaa ja roomalaisia sekä latinan kieltä lähestytään nykyajan näkökulmasta ja perehdytään latinan kielen vaiheisiin. Laaja-alaisen osaamisen painospistealueet ovat vuorovaikutusosaaminen ja globaali- ja kulttuuriosaaminen.

*Tavoitteet*

Moduulin tavoitteena on, että opiskelija

* pystyy kertomaan itsestään perusasioita latinaksi
* tutustuu kielen keskeisiin piirteisiin ja muoto-oppiin
* tutustuu antiikin kulttuuriin ja latinan kieleen nykyajan näkökulmasta
* ymmärtää latinan kielen aseman Euroopan kielten joukossa ja erityisesti romaanisissa kielissä

*Keskeiset sisällöt*

* Rooman valtakunnan ja latinan kielen vaiheet pääpiirteittäin antiikista nykypäivään

**LAB302 Antiikin elämää (2 op)**

Tutustutaan yksityiseen ja julkiseen elämään sekä työntekoon antiikin aikaisessa kaupungissa.

Laaja-alaisen osaamisen painospistealueet ovat vuorovaikutusosaaminen ja globaali- ja kulttuuriosaaminen.

*Tavoitteet*

Moduulin tavoitteena on, että opiskelija

* oppii ymmärtämään kielen rakenteita ja lisää muoto-opin osaamistaan
* tutustuu pääpiirteittäin elämään antiikin aikaisessa kaupungissa.

*Keskeiset sisällöt*

* yksityinen ja julkinen elämä antiikissa
* työnteko ja orjuus antiikissa

**LAB201+LAB303 Tietoa, taitoa ja taruperintöä (2 op)**

Tutustutaan roomalaisten harrastuksiin, roomalaisnuorten kasvatukseen ja koulunkäyntiin sekä antiikin kreikkalais-roomalaiseen tarustoon.

Laaja-alaisen osaamisen painospistealueet ovat hyvinvointiosaaminen ja globaali- ja kulttuuriosaaminen.

*Tavoitteet*

Moduulin tavoitteena on, että opiskelija

* laajentaa muoto- ja lauseopin osaamistaan
* harjaantuu lukemaan ja suomentamaan selektiivisiä tekstejä.

*Keskeiset sisällöt*

* antiikin urheilu ja vapaa-aika
* antiikin roomalaisnuorten kasvatus ja koulunkäynti

**LAB202+304 Rooman historian vaiheita (2 op)**

Tutustutaan antiikin kreikkalais-roomalaiseen tarustoon ja eläinsatuihin sekä joihinkin Rooman historian vaiheisiin.

Laaja-alaisen osaamisen painospistealue on globaali- ja kulttuuriosaaminen.

*Tavoitteet*

Moduulin tavoitteena on, että opiskelija

* syventää muoto- ja lauseopin tuntemustaan
* tutustuu pääpiirteittäin antiikin historiaan tarustoon
* tutustuu Rooman historian vaiheisiin

*Keskeiset sisällöt*

* kreikkalais-roomalainen tarusto ja faabelit

**LAB203+305 Merkittäviä roomalaisia (2 op)**

Tutustutaan joihinkin Rooman historian kannalta merkittäviin henkilöihin sekä Rooman historian käännekohtiin.

Laaja-alaisen osaamisen painospistealueet ovat globaali- ja kulttuuriosaaminen sekä yhteiskunnallinen osaaminen.

*Tavoitteet*

Moduulin tavoitteena on, että opiskelija

* hallitsee keskeisen muoto-opin ja täydentää lauseopin osaamistaan
* syventää tietämystään roomalaisesta yhteiskunnasta

*Keskeiset sisällöt*

* Rooman varhaishistoria ja siihen liittyvät tarut
* Rooman historian käännekohdat ja merkkihenkilöt

**LAB204+306 Kulttuuriperintömme (2 op)**

Tutustutaan antiikin kulttuurin eri alueisiin ja tarkastellaan niiden merkitystä kulttuuriperinnössämme.

Laaja-alaisen osaamisen painospistealueet ovat globaali- ja kulttuuriosaaminen sekä luova ja monitieteinen osaaminen.

*Tavoitteet*

Moduulin tavoitteena on, että opiskelija

* täydentää muoto- ja lauseopin osaamistaan
* monipuolistaa käsitystään antiikista periytyvästä kulttuurista

*Keskeiset sisällöt*

* antiikin kulttuurin eri alueet ja niiden merkitys kulttuuriperinnössämme
* roomalaiset hyveet

**LAB205+307 Viestejä menneisyydestä (2 op)**

Tarkastellaan antiikin kirjallisuuteen liittyviä tekstejä. Tutkitaan, mitä tekstit voivat kertoa roomalaisten elämästä ja suhtautumisesta elämän eri ilmiöihin.

Laaja-alaisen osaamisen painospistealueet ovat eettisyys- ja ympäristöosaaminen sekä hyvinvointiosaaminen.

*Tavoitteet*

Moduulin tavoitteena on, että opiskelija

* hioo lauseopin taitojaan ja laajentaa sanastoaan

*Keskeiset sisällöt*

* tekstit avaimena menneisyyden arkeen
* antiikin roomalaisten elämä ja suhtautuminen elämän eri ilmiöihin

**LAB206+308 Latinaa kautta vuosisatojen (2 op)**

Tutkitaan muokattujen tekstien ja helppojen autenttisten tekstinäytteiden avulla, miten latinaa on käytetty eri aikoina myöhäisantiikista meidän päiviimme asti.

*Tavoitteet*

Moduulin tavoitteena on, että opiskelija

* tutkii muokattuja tekstejä ja helppoja autenttisia tekstinäytteitä
* tutustuu latinan kielen moninaisuuteen kautta vuosisatojen ja ymmärtää latinan kielen arvon monenlaisen viestinnän välineenä.

*Keskeiset sisällöt*

* latinan kielen käyttöalueet myöhäisantiikista nykypäivään
* antiikin ja keskiajan runous

**Koulukohtaiset valinnaiset opinnot**

**LAB207+209 Poetica**

Tutustutaan lisää moniin antiikin ja keskiajan latinankielisiin runoihin ja opitaan lisää antiikin runomitoista sekä keskiajan riimirunouden perusteista. Samoin valmistaudutaan yo-kirjoituksiin.

**LAB208+3010 Grammatica repetita**

Kerrataan latinan muoto- ja lauseoppia painottaen sijamuotojen ja modusten käyttöä̈, lauseenvastikkeita ja erityyppisiä̈ sivulauseita. Opintojakso on hyvää harjoitusta latinan ylioppilastutkintoa varten.

**LA011 Antiikin jalanjäljillä**

Opintomatka Roomaan toisen vuoden latinan opiskelijoille. Matkan aikana tutustutaan ikuisen kaupungin keskeisiin nähtävyyksiin ja historiaan sekä antiikin jälkivaikutukseen. Sisältää ennakko- ja jälkitehtäviä. Matka on maksullinen.

**LA012 Lääketieteen latina (2 op)**

Käydään läpi lääketieteen sekä luonnontieteen latinaa. Tavoitteena hahmottaa latinan käyttöä lääketieteessä sekä luonnontieteissä. Käydään läpi mm. ihmisen biologiaan ja taudinkuvauksiin liittyvää latinaa ja kreikkaa. Edellyttää latinan alkeiden hallintaa eli ennen opintojaksolle osallistumista pitäisi olla suoritettuna latinan alkeisopintojaksot LAB31 ja LAB32 tai omata vastaavat taidot. Hyödyllinen opintojakso lääketieteestä tai luonnontieteistä kiinnostuneille.

Arviointi: hyväksytty / hylätty (S/H)

Opintojaksoa on mahdollista kehittää opiskelijoiden toiveiden mukaan.

Tavoitteena on käydä läpi varsinaista lääke- ja luonnontieteen latinaa, ei varsinaisesti opiskella alkeita.

**6.6**  **Matematiikka**

**Oppiaine ja tehtävä**

Matematiikan opiskelu antaa opiskelijalle valmiudet ymmärtää, soveltaa ja tuottaa sekä arvioida matemaattisesti esitettyä tietoa. Opetus ohjaa opiskelijaa ymmärtämään matematiikan merkityksen aikamme kulttuurissa ja huomaamaan sen välttämättömyyden eri aloilla kuten tekniikassa, lääke-, talous-, yhteiskunta- ja luonnontieteissä sekä taiteissa. Matematiikan opetuksen tehtävänä on perehdyttää opiskelija matematiikan peruskäsitteisiin, perusideoihin ja rakenteisiin sekä ohjata käyttämään puhuttua, kirjoitettua ja muutoin ilmaistua matematiikkaa. Opetus kehittää laskemisen, luovan ajattelun sekä ilmiöiden mallintamisen, ennustamisen ja ongelmien ratkaisemisen taitoja.

Matematiikan opiskelussa opiskelija kehittyy hyödyntämään tietokoneohjelmistoja ja digitaalisia tiedonlähteitä oppimisessa, tutkimisessa sekä ongelmanratkaisussa. Hän myös oppii arvioimaan tietoteknisten välineiden hyödyllisyyttä ja käytön rajallisuutta.

**Laaja-alaisen osaamisen osa-alueet**

Opetuksessa tutkitaan arkielämän ja matematiikan välisiä yhteyksiä sekä hyödynnetään mahdollisuuksia vahvistaa opiskelijan kiinnostusta, itsetuntoa ja tiedonhankintaprosesseja sekä kannustaa opiskelijaa kokeiluihin ja sinnikkääseen työskentelyyn. Matematiikassa opittavia taitoja sovelletaan omien tavoitteiden asettamisessa ja päätöksenteossa sekä pohditaan, kuinka matematiikan taitoja voidaan hyödyntää kestävään kehitykseen ja ihmiskuntaan liittyvien ongelmien ratkaisussa. Näin vahvistetaan opiskelijan **yhteiskunnallista osaamista**, **eettistä ja ympäristöosaamista**sekä **hyvinvointiosaamista.**

Opetuksen lähtökohdat valitaan opiskelijoita kiinnostavista aiheista, ilmiöistä ja niihin liittyvistä ongelmista, joita voidaan ratkoa matematiikan avulla. Opetuksessa käytetään vaihtelevia työtapoja, joissa opiskelijat työskentelevät yksin ja yhdessä. Tällä vahvistetaan mm. **vuorovaikutusosaamista**. Opetustavat valitaan yhdessä opiskelijoiden kanssa. Opetustilanteet järjestetään siten, että ne herättävät opiskelijan tekemään havaintojensa pohjalta kysymyksiä, oletuksia ja päätelmiä sekä perustelemaan niitä.

Matematiikan opiskelu tukee **globaali- ja kulttuuriosaamisen** sekä **monitieteisen ja luovan osaamisen** laaja-alaisia tavoitteita. Opiskelijaa ohjataan ymmärtämään matematiikan merkitys erilaisissa kulttuureissa ja historian kehityksessä sekä sen luonne universaalina kielenä. Opiskelija oppii hahmottamaan matemaattisten käsitteiden merkityksiä ja tunnistamaan, kuinka ne liittyvät laajempiin kokonaisuuksiin sekä matematiikassa että muissa oppiaineissa. Opiskelijaa rohkaistaan käyttämään matematiikan kieltä ja merkintöjä sekä ajattelua tukevia kuvia, piirroksia ja välineitä. Opiskelijaa tuetaan taidossa siirtyä eri matemaattisen tiedon esitysmuodoista toiseen ilmiöiden mallintamisessa, ongelman ymmärtämisessä ja ratkaisemisessa sekä tuloksesta keskustelemisessa.

**Tavoitteet**

Matematiikan opetuksen yleisenä tavoitteena on, että opiskelija:

* saa myönteisiä oppimiskokemuksia, tottuu pitkäjänteiseen työskentelyyn ja oppii luottamaan omiin matemaattisiin kykyihinsä, taitoihinsa ja ajatteluunsa
* ymmärtää matematiikan sekä ainutlaatuisena itsenäisenä tieteenalana että käyttökelpoisena välineenä, kun mallinnetaan, hallitaan tai ennustetaan yhteiskunnan, talouden tai luonnon ilmiöitä
* rakentaa matemaattista pohjaa jatko-opinnoilleen
* harjaantuu käsittelemään tietoa matematiikalle ominaisella tavalla ja tottuu tekemään otaksumia, tutkimaan niiden oikeellisuutta, laatimaan perusteluja sekä arvioimaan perustelujen pätevyyttä ja tulosten yleistettävyyttä
* kykenee seuraamaan matemaattista esitystä, lukemaan matemaattista tekstiä, keskustelemaan matematiikasta, perustelemaan väitteitä ja arvioimaan eri muodoissa tarjottua informaatiota
* harjaantuu mallintamaan käytännön ongelmatilanteita ja hyödyntämään erilaisia ratkaisustrategioita
* rohkaistuu myös kokeilevaan ja tutkivaan toimintaan, ongelmien ratkaisujen keksimiseen ja selkeään esittämiseen
* osaa käyttää tarkoituksenmukaisia matemaattisia menetelmiä, ohjelmistoja ja tietolähteitä sekä ymmärtää ettei ohjelmiston tuottama tulos yksinään riitä osoittamaan, todistamaan tai perustelemaan väitettä

.

**Arviointi**

Monipuolisella arvioinnilla ja kannustavalla palautteella tuetaan opiskelijan matemaattisen ajattelun ja itseluottamuksen kehittymistä sekä ylläpidetään ja vahvistetaan opiskelumotivaatiota. Arviointi ohjaa opiskelijaa kehittämään matematiikan osaamistaan ja ymmärtämistään sekä pitkäjänteisen työskentelyn taitojaan. Sillä autetaan opiskelijaa kehittämään matemaattisten ratkaisujen esittämistä, tuetaan häntä käsitteiden muodostamisprosessissa ja ohjataan oman työn arvioimiseen.

Onnistunut palaute auttaa opiskelijaa huomaamaan vahvuutensa sekä sen, mitä ja miten tietoja ja taitoja tulisi edelleen kehittää.

Arvioinnissa kiinnitetään huomiota laskutaitoon, menetelmien valintaan, matemaattisen ajattelun ja ongelmanratkaisun taitoihin, päätelmien perustelemiseen ja analysoimiseen sekä ohjelmistojen valintaan ja käyttöön.

**Oppimäärän vaihtaminen**

Kun matematiikan oppimäärää vaihdetaan pitkästä lyhyeen, suoritettuja opintoja luetaan hyväksi seuraavalla tavalla:

|  |  |
| --- | --- |
| **Pitkän oppimäärän moduuli** | **Lyhyen oppimäärän moduuli** |
| MAA2 | MAB2 |
| MAA3 | MAB3 |
| MAA6 | MAB8 |
| MAA8 | MAB5 |
| MAA9 | MAB7 |

Muut pitkän oppimäärän mukaiset hyväksytysti suoritetut opinnot tai vaihdon yhteydessä moduuleista yli jääviä opintopisteitä vastaavat hyväksytysti suoritetut osaopinnot ovat lyhyen matematiikan valinnaisia opintoja seuraavalla tavalla:

|  |  |
| --- | --- |
| **Pitkän oppimäärän moduuli** | **Lyhyen oppimäärän moduuli** |
| MAA2 yli jäävä 1 op | MAB12 |
| MAA4 | MAB13 |
| MAA5 | MAB14 |
| MAA6 yli jäävä 1 op | MAB15 |
| MAA7 | MAB16 |
| MAA11 | MAB17 |
| MAA13 | MAB18 |
| MAA14 | MAB19 |
| MAA17 | MAB11 |

Vaihtamisen yhteydessä täytetään Matematiikan oppimäärän vaihtamisen lomake (liite 3).

Opiskelijan siirtyessä pitkästä oppimäärästä lyhyeen oppimäärään tulee opiskelijalle hänen niin halutessa järjestää mahdollisuus lisänäyttöihin osaamistason toteamiseksi. Kun opiskelija siirtyy lyhyestä oppimäärästä pitkään oppimäärään, häneltä voidaan edellyttää täydentäviä opintoja, ja tässä yhteydessä myös arvosana harkitaan uudelleen. Vaihdot käsitellään tapauskohtaisesti.

Opiskelija voi opiskella myös toisen oppimäärän moduuleja oppimäärää vaihtamatta. Tällöin kyseiset moduulit voidaan lukea hyväksi opiskelijan varsinaisen oppimäärän valinnaisiksi opinnoiksi.

**6.6.1 Matematiikan yhteinen opintokokonaisuus**

**Pakolliset opinnot**

**MAY1 Luvut ja yhtälöt (2 op)**

*Moduulin tavoitteena* on, että opiskelija

* kertaa prosenttilaskennan periaatteet
* osaa käyttää verrannollisuutta ongelmanratkaisussa
* syventää murtolukujen laskutoimitusten osaamistaan
* kertaa potenssin laskusäännöt
* vahvistaa ymmärrystään funktion käsitteestä
* ymmärtää yhtälön ja yhtälöparin ratkaisemisen periaatteet
* oppii käyttämään ohjelmistoja funktion kuvaajan piirtämisessä, havainnoinnissa ja yhtälöiden ratkaisemisessa.

*Keskeiset sisällöt*

* lukujoukot ja peruslaskutoimitukset
* luvun vastaluku, käänteisluku ja itseisarvo
* prosenttilaskenta
* potenssin laskusäännöt (eksponenttina kokonaisluku)
* suoraan ja kääntäen verrannollisuus
* funktio, kuvaajan piirto ja kuvaajan tulkinta
* ensimmäisen asteen yhtälön ratkaiseminen
* yhtälöpari
* neliö- ja kuutiojuuri
* potenssifunktio ja potenssiyhtälö (asteluvut 2 ja 3)

**6.6.2 Matematiikan pitkä oppimäärä**

**Pakolliset opinnot**

**MAA2 Funktiot ja yhtälöt 1 (3 op)**

*Moduulin tavoitteena* on, että opiskelija

* tutustuu ilmiöiden matemaattiseen mallintamiseen polynomi-, rationaali- ja juurifunktioiden avulla, tuntee polynomi-, rationaali- ja juurifunktioiden ominaisuudet ja osaa ratkaista niihin liittyviä yhtälöitä sekä tietää polynomifunktion nollakohtien ja polynomin tekijöiden välisen yhteyden
* osaa ratkaista yksinkertaisia polynomiepäyhtälöitä
* osaa käyttää ohjelmistoja matemaattisessa mallintamisessa, polynomi-, rationaali- ja juurifunktioiden tutkimisessa sekä polynomi-, rationaali- ja juuriyhtälöiden ja polynomiepäyhtälöiden ratkaisemisessa sovellusten yhteydessä.

*Keskeiset sisällöt*

* polynomifunktio ja -yhtälö sekä polynomiepäyhtälö
* 2. asteen yhtälön ratkaisukaava
* polynomien tulo ja binomikaavat (summan neliö, summan ja erotuksen tulo)
* polynomien tekijät
* potenssifunktio ja potenssiyhtälö (eksponenttina positiivinen kokonaisluku)
* rationaalifunktiot ja -yhtälöt
* juurifunktiot ja -yhtälöt

**MAA3 Geometria (2 op)**

*Moduulin tavoitteena* on, että opiskelija

* harjaantuu hahmottamaan ja kuvaamaan tilaa ja muotoa koskevaa tietoa sekä kaksi- että kolmiulotteisissa tilanteissa
* osaa soveltaa yhdenmuotoisuutta, Pythagoraan lausetta sekä suora- ja vinokulmaisen kolmion trigonometriaa
* harjaantuu muotoilemaan, perustelemaan ja käyttämään geometrista tietoa sisältäviä lauseita
* osaa käyttää ohjelmistoja tutkiessaan kuvioita ja kappaleita sekä niihin liittyvää geometriaa.

*Keskeiset sisällöt*

* kuvioiden ja kappaleiden yhdenmuotoisuus
* sini- ja kosinilause
* monikulmioihin liittyvien pituuksien, kulmien ja pinta-alojen laskeminen
* ympyrän ja sen osien ja siihen liittyvien suorien geometriaa
* suoraan lieriöön ja suoraan kartioon sekä palloon liittyvien pituuksien, pinta-alojen ja tilavuuksien laskeminen

**MAA4 Analyyttinen geometria ja vektorit (3 op)**

*Moduulin tavoitteena* on, että opiskelija

* ymmärtää, kuinka analyyttinen geometria luo yhteyksiä geometristen ja algebrallisten käsitteiden välille
* ymmärtää yhtälön geometrisen merkityksen
* osaa ratkaista muotoa | f(x) | = a tai | f(x) | = | g(x) | olevia itseisarvoyhtälöitä
* ymmärtää vektorikäsitteen ja perehtyy vektorilaskennan perusteisiin
* osaa tutkia kaksiulotteisen koordinaatiston pisteitä, etäisyyksiä ja kulmia vektoreiden avulla
* osaa ratkaista tasogeometrian ongelmia vektoreiden avulla
* osaa käyttää ohjelmistoja käyrien ja vektoreiden tutkimisessa sekä niihin liittyvissä sovelluksissa.

*Keskeiset sisällöt*

* käyrän yhtälö
* suoran, ympyrän ja paraabelin yhtälö
* yhtälöryhmä
* suorien yhdensuuntaisuus ja kohtisuoruus
* itseisarvoyhtälö
* pisteen etäisyys suorasta
* vektoreiden perusominaisuudet
* tason vektoreiden yhteen- ja vähennyslasku sekä tason vektorin kertominen luvulla
* tason vektoreiden pistetulo, tason vektoreiden välinen kulma

**MAA5 Funktiot ja yhtälöt 2 (2 op)**

*Moduulin tavoitteena* on, että opiskelija

* tutustuu ilmiöiden matemaattiseen mallintamiseen sini- ja kosinifunktioiden sekä eksponentti- ja logaritmifunktioiden avulla
* tutkii sini- ja kosinifunktioita yksikköympyrän symmetrioiden avulla
* osaa ratkaista sellaisia trigonometrisia yhtälöitä, jotka ovat tyyppiä sin f(x) = a tai    
   sin f(x) = sin g(x)
* osaa soveltaa sini- ja kosinifunktioiden yhteyttä sin² x + cos² x = 1.
* tuntee eksponentti- ja logaritmifunktioiden ominaisuudet ja osaa ratkaista niihin liittyviä yhtälöitä
* osaa käyttää ohjelmistoja funktioiden tutkimisessa, yhtälöiden ratkaisemisessa ja sovellusten yhteydessä.

*Keskeiset sisällöt*

* suunnattu kulma ja radiaani
* yksikköympyrä
* sini- ja kosinifunktiot symmetria- ja jaksollisuusominaisuuksineen
* sini- ja kosiniyhtälöiden ratkaiseminen
* murtopotenssi ja sen yhteys juureen
* eksponenttifunktiot ja -yhtälöt
* logaritmi ja logaritmin laskusäännöt
* logaritmifunktiot ja -yhtälöt

**MAA6 Derivaatta (3 op)**

*Moduulin tavoitteena* on, että opiskelija

* tutustuu ilmiöiden matemaattisten mallien käyttäytymiseen derivaatan avulla
* omaksuu havainnollisen käsityksen funktion raja-arvosta ja jatkuvuudesta
* ymmärtää derivaatan tulkinnan funktion muutosnopeutena
* kykenee määrittämään yksinkertaisten funktioiden derivaatat
* osaa derivoida yhdistettyjä funktioita
* hallitsee funktioiden kulun tutkimisen derivaatan avulla ja osaa määrittää niiden ääriarvot suljetulla välillä
* osaa käyttää ohjelmistoja raja-arvon, jatkuvuuden ja derivaatan tutkimisessa sovellusten yhteydessä.

*Keskeiset sisällöt*

* funktion raja-arvo, jatkuvuus ja derivaatta
* polynomi- ja rationaalifunktioiden sekä juurifunktion derivaatat
* sini- ja kosinifunktioiden sekä eksponentti- ja logaritmifunktioiden derivaatat
* funktioiden tulon ja osamäärän derivaatta
* yhdistetty funktio ja sen derivointi
* funktion kulun tutkiminen ja ääriarvojen määrittäminen

**MAA7 Integraalilaskenta (2 op)**

*Moduulin tavoitteena* on, että opiskelija

* ymmärtää integraalifunktion käsitteen ja oppii määrittämään yksinkertaisten funktioiden integraalifunktioita
* ymmärtää määrätyn integraalin käsitteen ja sen yhteyden pinta-alaan sekä tutustuu numeeriseen menetelmään määrätyn integraalin määrittämisessä
* osaa määrittää pinta-aloja ja tilavuuksia määrätyn integraalin avulla
* perehtyy integraalilaskennan sovelluksiin
* osaa käyttää ohjelmistoja funktion ominaisuuksien tutkimisessa, integraalifunktion määrittämisessä, määrätyn integraalin laskemisessa sovellusten yhteydessä sekä numeerisessa integroinnissa.

*Keskeiset sisällöt*

* integraalifunktio ja tärkeimpien alkeisfunktioiden integrointi
* määrätty integraali
* suorakaidesääntö
* pinta-alan ja tilavuuden laskeminen

**MAA8 Tilastot ja todennäköisyys (2 op)**

*Moduulin tavoitteena* on, että opiskelija

* osaa havainnollistaa diskreettiä tilastollista jakaumaa sekä määrittää ja tulkita jakauman tunnuslukuja
* osaa havainnollistaa kahden muuttujan yhteisjakaumaa sekä määrittää korrelaatiokertoimen ja regressiokäyrän
* perehtyy kombinatorisiin menetelmiin
* perehtyy todennäköisyyden käsitteeseen ja laskusääntöihin
* ymmärtää diskreetin todennäköisyysjakauman käsitteen ja oppii määrittämään jakauman odotusarvon ja tulkitsemaan sitä
* osaa käyttää ohjelmistoja digitaalisessa muodossa olevan datan hakemisessa, käsittelyssä ja tutkimisessa sekä tilastollisen tiedon esittämisessä
* osaa hyödyntää ohjelmistoja jakaumien havainnollistamisessa, tunnuslukujen määrittämisessä sekä todennäköisyyksien laskemisessa.

*Keskeiset sisällöt*

* keskiluvut ja keskihajonta
* korrelaatio ja lineaarinen regressio
* klassinen ja tilastollinen todennäköisyys
* permutaatiot ja kombinaatiot
* todennäköisyyden laskusäännöt
* binomijakauma
* diskreetti todennäköisyysjakauma
* diskreetin jakauman odotusarvo

**MAA9 Talousmatematiikka (1 op)**

*Moduulin tavoitteena* on, että opiskelija

* oppii hyödyntämään matemaattisia valmiuksiaan resurssien riittävyyteen, talouden suunnitteluun, yrittäjyyteen ja kannattavuuden laskentaan
* soveltaa lukujonojen kaavoja talouteen liittyvissä matemaattisissa ongelmissa
* oppii sovittamaan taloudellisiin tilanteisiin matemaattisia malleja ja ymmärtää niiden rajoitukset
* osaa hyödyntää ohjelmistoja laskelmien tekemisessä ja sovellusten yhteydessä.

*Keskeiset sisällöt*

* aritmeettinen ja geometrinen lukujono ja niiden summat
* korkolaskut: koron korko, nykyarvo ja diskonttaus
* talletukset ja lainat
* taloudellisiin tilanteisiin soveltuvia matemaattisia malleja, joissa hyödynnetään lukujonoja ja summia

**Valtakunnalliset valinnaiset opinnot**

**MAA10 3D-geometria (2 op)**

*Moduulin tavoitteena* on, että opiskelija

* syventää vektorilaskennan tuntemustaan ja oppii käyttämään vektoreita kolmiulotteisessa avaruudessa
* oppii tutkimaan xyz-koordinaatiston pisteitä, suoria ja tasoja vektoreiden avulla
* vahvistaa avaruusgeometrian osaamistaan ääriarvosovellusten yhteydessä
* tutustuu kahden muuttujan funktioon
* osaa käyttää ohjelmistoja vektoreiden, suorien, tasojen ja pintojen havainnollistamisessa sekä vektorilaskennassa.

*Keskeiset sisällöt*

* vektoriesitys kolmiulotteisessa koordinaatistossa
* piste- ja ristitulo
* piste, suora ja taso avaruudessa
* kulma avaruudessa
* yhden muuttujan differentiaali- ja integraalilaskennan sovelluksia avaruusgeometriassa
* kahden muuttujan funktio ja pinta avaruudessa

**MAA11 Algoritmit ja lukuteoria (2 op)**

*Moduulin tavoitteena* on, että opiskelija

* tietää, mikä on algoritmi, sekä oppii tutkimaan, kuinka algoritmit toimivat
* laatii yksinkertaisiin matemaattisiin ongelmiin liittyviä algoritmeja
* oppii ohjelmoimaan yksinkertaisia algoritmeja
* perehtyy logiikan käsitteisiin
* hallitsee lukuteorian peruskäsitteet ja perehtyy alkulukujen ominaisuuksiin
* osaa tutkia kokonaislukujen jaollisuutta
* käyttää ohjelmistoja ohjelmoinnissa ja lukujen tutkimisessa.

*Keskeiset sisällöt*

* Algoritmisen ajattelun peruskäsitteet: peräkkäisyys, valinta ja toisto
* vuokaavio
* yksinkertaisten algoritmien, lajittelualgoritmien tai yhtälön numeerisen ratkaisuun liittyvän algoritmin ohjelmointi
* konnektiivit ja totuusarvot
* kokonaislukujenjaollisuus, jakoyhtälö ja kongruenssi
* Eukleideen algoritmi
* aritmetiikan peruslause

**MAA12 Analyysi ja jatkuva jakauma (2 op)**

*Moduulin tavoitteena* on, että opiskelija

* syventää ymmärrystään analyysin peruskäsitteistä
* osaa muodostaa ja tutkia aidosti monotonisten funktioiden käänteisfunktioita
* täydentää integraalilaskennan taitojaan
* perehtyy jatkuvan todennäköisyysjakauman käsitteeseen ja oppii soveltamaan normaalijakaumaa
* osaa käyttää ohjelmistoja funktion ominaisuuksien tutkimisessa ja epäoleellisten integraalien laskemisessa sovellusten yhteydessä.

*Keskeiset sisällöt*

* paloittain määritelty funktio
* funktion jatkuvuuden ja derivoituvuuden tutkiminen
* jatkuvien ja derivoituvien funktioiden yleisiä ominaisuuksia
* käänteisfunktio
* funktioiden raja-arvot äärettömyydessä
* epäoleelliset integraalit
* jatkuvat jakaumat, normaalijakauma ja normittaminen

**Koulukohtaiset valinnaiset opinnot**

**MAA13 Tietokoneavusteinen matematiikka 1 (2 op)**

*Moduulin tavoitteena* on, että opiskelija

* vahvistaa ja syventää ensimmäisenä lukiovuonna opiskeltavien pitkän matematiikan moduulien sisältöihin liittyviä laskumenetelmiä
* oppii käyttämään laskinohjelmistoja matematiikan opiskelussa monipuolisella ja kuhunkin tilanteeseen sopivalla tavalla

*Keskeiset sisällöt*

* ensimmäisen lukiovuoden pitkän matematiikan moduulien aiheet
* digitaalisen koeympäristön matemaattiset sovellukset

**MAA14 Tietokoneavusteinen matematiikka 2 (2 op)**

*Moduulin tavoitteena* on, että opiskelija

* vahvistaa ja syventää toisena lukiovuonna opiskeltavien pitkän matematiikan moduulien sisältöihin liittyviä laskumenetelmiä
* oppii käyttämään laskinohjelmistoja matematiikan opiskelussa monipuolisella ja kuhunkin tilanteeseen sopivalla tavalla

*Keskeiset sisällöt*

* toisen lukiovuoden pitkän matematiikan moduulien aiheet
* digitaalisen koeympäristön matemaattiset sovellukset

**MAA15 Kertaus 1 (2 op)**

*Moduulin tavoitteena* on, että opiskelija

* vahvistaa ja syventää lukion pitkän matematiikan oppimäärän sisältöjen osaamista
* oppii hallitsemaan entistä laajempia, useita matematiikan osa-alueita yhdistäviä soveltavia tehtäväkokonaisuuksia
* tutustuu pitkän matematiikan ylioppilastutkinnon tehtäviin

*Keskeiset sisällöt*

* funktiot ja yhtälöt
* geometria
* analyyttinen geometria
* vektorit

**MAA16 Kertaus 2 (2 op)**

*Moduulin tavoitteena* on, että opiskelija

* vahvistaa ja syventää lukion pitkän matematiikan oppimäärän sisältöjen osaamista
* oppii hallitsemaan entistä laajempia, useita matematiikan osa-alueita yhdistäviä soveltavia tehtäväkokonaisuuksia
* tutustuu pitkän matematiikan ylioppilastutkinnon tehtäviin

*Keskeiset sisällöt*

* funktiot ja yhtälöt
* differentiaali- ja integraalilaskenta
* todennäköisyyslaskenta
* talousmatematiikka

**MAA17 Ohjelmoinnin perusteet (2 op)**

*Moduulin tavoitteena* on, että opiskelija

* oppii ohjelmoinnin perusteet Python-kielellä

*Keskeiset sisällöt*

* Python-kielen yleiset piirteet ja peruskäskyt
* ohjelman suunnittelu, toteutus ja dokumentointi
* hyvät ja tehokkaat ohjelmointitavat
* ohjelmoinnin mahdollisuudet ja rajoitukset

Moduulissa on mahdollisuus tutustua korkeakoulutason ohjelmointikurssien sisältöihin, ja opiskelija voi moduulin aikana aloittaa verkkopohjaisen yliopistoyhteistyön mukaisen ohjelmointikurssin.

**MAA18 Johdatus korkeakoulumatematiikkaan (2 op)**

*Moduulin tavoitteena* on, että opiskelija

* tutustuu lukiomatematiikkaa syventäviin korkeakoulumatematiikan sisältöihin
* omaksuu korkeakoulumatematiikkaan valmentavaa laskutekniikkaa ja kirjoitustaitoa
* perehtyy todistusperiaatteisiin
* syventää matemaattisen ajattelun taitoja

*Keskeiset sisällöt*

* matemaattiset todistusmenetelmät, esimerkiksi suora ja epäsuora todistus, vastaesimerkki ja induktiotodistus
* korkeakoulun perusopintojen sisältöjä, kuten joukko-opin merkintöjä, kompleksiluvut, differentiaaliyhtälöitä tai matriisilaskentaa
* vaativia lukion oppimäärään liittyviä ylioppilas-, preli- ja kilpailutehtäviä

**6.6.3 Matematiikan lyhyt oppimäärä**

**Pakolliset opintokokonaisuudet**

**MAB2 Lausekkeet ja yhtälöt (2 op)**

*Moduulin tavoitteena* on, että opiskelija

* harjaantuu käyttämään matematiikkaa ongelmien ratkaisemisessa ja oppii luottamaan omiin matemaattisiin kykyihinsä
* oppii muodostaan lausekkeita ja yhtälöitä annettuihin ongelmiin sekä ratkaisemaan yhtälöitä ja tulkitsemaan saatua ratkaisua
* osaa soveltaa lukujonoja ja niistä muodostettuja summia matemaattisten ongelmien ratkaisussa
* osaa käyttää ohjelmistoja polynomifunktion tutkimisessa, polynomiyhtälöihin ja polynomifunktioihin liittyvien sovellusten yhteydessä.

*Keskeiset sisällöt*

* ongelmien muotoileminen yhtälöiksi
* yhtälöiden ratkaiseminen
* ratkaisujen tulkinta ja arvioiminen
* toisen asteen polynomifunktio ja toisen asteen yhtälön ratkaiseminen
* aritmeettinen lukujono ja summa
* geometrinen lukujono ja summa

**MAB3 Geometria (2 op)**

*Moduulin tavoitteena* on, että opiskelija

* harjaantuu tekemään havaintoja ja päätelmiä kuvioiden ja kappaleiden geometrisista ominaisuuksista
* vahvistaa tasokuvioiden ja kolmiulotteisten kappaleiden kuvien piirtämisen taitojaan
* osaa ratkaista käytännön ongelmia geometriaa hyväksi käyttäen
* osaa käyttää ohjelmistoja kuvioiden ja kappaleiden tutkimisessa sekä geometriaan liittyvien sovellusten yhteydessä.

*Keskeiset sisällöt*

* kuvioiden yhdenmuotoisuus
* suorakulmaisen kolmion trigonometria
* Pythagoraan lause ja Pythagoraan lauseen käänteislause
* kuvioiden ja kappaleiden pinta-alan ja tilavuuden määrittäminen
* geometrian menetelmien käyttö tasokoordinaatistossa

**MAB4 Matemaattisia malleja (2 op)**

*Moduulin tavoitteena* on, että opiskelija

* näkee reaalimaailman ilmiöissä säännönmukaisuuksia ja riippuvuuksia ja kuvaa niitä matemaattisilla malleilla
* arvioi lineaarisen ja eksponentiaalisen kasvun malleja muun muassa taulukkolaskentaohjelman avulla ja tekee ennusteita mallien avulla
* tottuu arvioimaan mallien hyvyyttä ja käyttökelpoisuutta
* osaa käyttää ohjelmistoja mallintamisessa, polynomi- ja eksponenttifunktion ominaisuuksien tutkimisessa sekä polynomi- ja eksponenttiyhtälöiden ratkaisussa sovellusten yhteydessä.

*Keskeiset sisällöt*

* lineaarisen ja eksponentiaalisen mallin soveltaminen
* eksponenttiyhtälön ratkaiseminen
* ennusteet ja mallin hyvyys

**MAB5 Tilastot ja todennäköisyys (2 op)**

*Moduulin tavoitteena* on, että opiskelija

* harjaantuu käsittelemään, havainnollistamaan ja tulkitsemaan tilastollisia aineistoja
* perehtyy todennäköisyyslaskennan perusteisiin ja sitä havainnollistaviin malleihin
* osaa käyttää ohjelmistoja digitaalisessa muodossa olevan datan hakemisessa, käsittelyssä ja tutkimisessa sekä havaintoaineiston tunnuslukujen määrittämisessä ja todennäköisyyslaskennassa.

*Keskeiset sisällöt*

* tilastoaineiston havainnollistaminen ja tunnuslukujen määrittäminen
* regression ja korrelaation käsitteet
* havainto ja poikkeava havainto
* ennusteiden tekeminen
* todennäköisyyden käsite
* yhteen- ja kertolaskusääntö
* kombinaatiot ja tuloperiaate
* todennäköisyyslaskennan malleja

**MAB6 Talousmatematiikan alkeet (1 op)**

*Moduulin tavoitteena* on, että opiskelija

* hallitsee talousmatematiikan peruskäsitteet ja -taidot
* syventää prosenttilaskennan taitojaan
* oppii kuvaamaan talouselämän asioiden kehittymistä
* osaa käyttää tietolähteitä ja ohjelmistoja laskelmien tekemisessä sovellusten yhteydessä.

*Keskeiset sisällöt*

* suhteellinen osuus, vertailu, muutoksen laskeminen
* indeksi
* korkokäsite, yksinkertainen korko
* verotus
* valuutat

**MAB7 Talousmatematiikka (1 op)**

*Moduulin tavoitteena* on, että opiskelija

* oppii hyödyntämään matemaattisia valmiuksiaan resurssien riittävyyteen, talouden suunnitteluun, yrittäjyyteen ja kannattavuuden laskentaan
* soveltaa lukujonojen kaavoja talouteen liittyvissä matemaattisissa ongelmissa
* oppii sovittamaan taloudellisiin tilanteisiin matemaattisia malleja ja ymmärtää niiden rajoitukset
* osaa hyödyntää ohjelmistoja laskelmien tekemisessä ja sovellusten yhteydessä.

*Keskeiset sisällöt*

* aritmeettinen ja geometrinen lukujono ja niiden summat
* korkolaskut: koron korko, nykyarvo ja diskonttaus
* talletukset ja lainat
* taloudellisiin tilanteisiin soveltuvia matemaattisia malleja, joissa hyödynnetään lukujonoja ja summia

**Valtakunnalliset valinnaiset opinnot**

**MAB8 Matemaattinen analyysi (2 op)**

*Moduulin tavoitteena* on, että opiskelija

* tutkii funktion muutosnopeutta graafisin ja numeerisin menetelmin
* ymmärtää derivaatan tulkinnan funktion muutosnopeutena
* osaa tutkia polynomifunktion kulkua derivaatan avulla
* osaa määrittää sovellusten yhteydessä polynomifunktion suurimman ja pienimmän arvon
* osaa käyttää ohjelmistoja funktion kulun tutkimisessa sekä funktion derivaatan ja suljetun välin ääriarvojen määrittämisessä sovellusten yhteydessä.

*Keskeiset sisällöt*

* graafisia ja numeerisia menetelmiä
* polynomifunktion derivaatta
* polynomifunktion merkin ja kulun tutkiminen
* polynomifunktion suurimman ja pienimmän arvon määrittäminen suljetulla välillä
* funktion muutosnopeuden määrittäminen ohjelmistojen avulla

**MAB9 Tilastolliset ja todennäköisyysjakaumat (2 op)**

*Moduulin tavoitteena* on, että opiskelija

* tutustuu normaalijakaumaan matemaattisena mallina
* tutustuu binomijakaumaan matemaattisena mallina
* vahvistaa ja monipuolistaa tilastojen käsittely- ja tutkimustaitojaan ohjelmistojen avulla
* tietää, kuinka lasketaan tilastollisiin jakaumiin liittyviä tunnuslukuja ja todennäköisyyksiä, ja osaa määrittää ne ohjelmistojen avulla
* ymmärtää luottamusvälin ja virhemarginaalin käsitteen ja osaa määrittää ne ohjelmistojen avulla.

*Keskeiset sisällöt*

* normaalijakauma ja jakauman normittamisen käsitteet (odotusarvo ja keskihajonta)
* toistokoe
* binomijakauma
* luottamusvälin ja virhemarginaalin käsite

**Koulukohtaiset valinnaiset opinnot**

**MAB10 Kertaus (2 op)**

*Moduulin tavoitteena* on, että opiskelija

* saa kokonaisnäkemyksen lukion aikana opiskelluista lyhyen matematiikan aiheista
* oppii hallitsemaan entistä laajempia useita matematiikan osa-alueita yhdistäviä soveltavia tehtäväkokonaisuuksia
* valmistautuu lyhyen matematiikan ylioppilastutkintoon

*Keskeiset sisällöt*

* lausekkeet ja yhtälöt
* geometria
* matemaattiset mallit
* tilastot ja todennäköisyyslaskenta
* talousmatematiikka

**MAB11 Ohjelmoinnin perusteet (2 op))**

*Moduulin tavoitteena on, että opiskelija*

* oppii ohjelmoinnin perusteet Python-kielellä

*Keskeiset sisällöt*

* Python-kielen yleiset piirteet ja peruskäskyt
* ohjelman suunnittelu, toteutus ja dokumentointi
* hyvät ja tehokkaat ohjelmointitavat
* ohjelmoinnin mahdollisuudet ja rajoitukset

Moduulissa on mahdollisuus tutustua korkeakoulutason ohjelmointikurssien sisältöihin, ja opiskelija voi moduulin aikana aloittaa verkkopohjaisen yliopistoyhteistyön mukaisen ohjelmointikurssin.

**MAB12 Juuri- ja rationaalifunktiot (1 op)**

*Moduulin tavoitteena on, että opiskelija*

* tutustuu ilmiöiden matemaattiseen mallintamiseen rationaali- ja juurifunktioiden avulla, tuntee rationaali- ja juurifunktioiden ominaisuudet ja osaa ratkaista niihin liittyviä yhtälöitä.
* osaa käyttää ohjelmistoja matemaattisessa mallintamisessa, rationaali- ja juurifunktioiden tutkimisessa sekä rationaali- ja juuriyhtälöiden ratkaisemisessa sovellusten yhteydessä.

*Keskeiset sisällöt*

* potenssifunktio ja potenssiyhtälö (eksponenttina positiivinen kokonaisluku)
* rationaalifunktiot ja -yhtälöt
* juurifunktiot ja -yhtälöt

**MAB13 Analyyttinen geometria ja vektorit (3 op)**

*Moduulin tavoitteena on, että opiskelija*

* ymmärtää, kuinka analyyttinen geometria luo yhteyksiä geometristen ja algebrallisten käsitteiden välille
* ymmärtää yhtälön geometrisen merkityksen
* osaa ratkaista muotoa | f(x) | = a tai | f(x) | = | g(x) | olevia itseisarvoyhtälöitä
* ymmärtää vektorikäsitteen ja perehtyy vektorilaskennan perusteisiin
* osaa tutkia kaksiulotteisen koordinaatiston pisteitä, etäisyyksiä ja kulmia vektoreiden avulla
* osaa ratkaista tasogeometrian ongelmia vektoreiden avulla
* osaa käyttää ohjelmistoja käyrien ja vektoreiden tutkimisessa sekä niihin liittyvissä sovelluksissa.

*Keskeiset sisällöt*

* käyrän yhtälö
* suoran, ympyrän ja paraabelin yhtälö
* yhtälöryhmä
* suorien yhdensuuntaisuus ja kohtisuoruus
* itseisarvoyhtälö
* pisteen etäisyys suorasta
* vektoreiden perusominaisuudet
* tason vektoreiden yhteen- ja vähennyslasku sekä tason vektorin kertominen luvulla
* tason vektoreiden pistetulo, tason vektoreiden välinen kulma

**MAB14 Funktiot ja yhtälöt (2 op)**

*Moduulin tavoitteena on, että opiskelija*

* tutustuu ilmiöiden matemaattiseen mallintamiseen sini- ja kosinifunktioiden sekä eksponentti- ja logaritmifunktioiden avulla
* tutkii sini- ja kosinifunktioita yksikköympyrän symmetrioiden avulla
* osaa ratkaista sellaisia trigonometrisia yhtälöitä, jotka ovat tyyppiä sin f(x) = a tai sin f(x) = sin g(x)
* osaa soveltaa sini- ja kosinifunktioiden yhteyttä sin² x + cos² x = 1
* tuntee eksponentti- ja logaritmifunktioiden ominaisuudet ja osaa ratkaista niihin liittyviä yhtälöitä
* osaa käyttää ohjelmistoja funktioiden tutkimisessa, yhtälöiden ratkaisemisessa ja sovellusten yhteydessä.

*Keskeiset sisällöt*

* suunnattu kulma ja radiaani
* yksikköympyrä
* sini- ja kosinifunktiot symmetria- ja jaksollisuusominaisuuksineen
* sini- ja kosiniyhtälöiden ratkaiseminen
* murtopotenssi ja sen yhteys juureen
* eksponenttifunktiot ja -yhtälöt • logaritmi ja logaritmin laskusäännöt
* logaritmifunktiot ja -yhtälöt

**MAB15 Matemaattinen analyysi 2 (1 op)**

*Moduulin tavoitteena on, että opiskelija*

* osaa derivoida yhdistettyjä funktioita

*Keskeiset sisällöt*

* juurifunktion derivaatta
* sini- ja kosinifunktioiden sekä eksponentti- ja logaritmifunktioiden derivaatat
* yhdistetty funktio ja sen derivointi

**MAB16 Integraalilaskenta (2 op)**

*Moduulin tavoitteena on, että opiskelija*

* ymmärtää integraalifunktion käsitteen ja oppii määrittämään yksinkertaisten funktioiden integraalifunktioita
* ymmärtää määrätyn integraalin käsitteen ja sen yhteyden pinta-alaan sekä tutustuu numeeriseen menetelmään määrätyn integraalin määrittämisessä
* osaa määrittää pinta-aloja ja tilavuuksia määrätyn integraalin avulla
* perehtyy integraalilaskennan sovelluksiin
* osaa käyttää ohjelmistoja funktion ominaisuuksien tutkimisessa, integraalifunktion määrittämisessä, määrätyn integraalin laskemisessa sovellusten yhteydessä sekä numeerisessa integroinnissa.

*Keskeiset sisällöt*

* integraalifunktio ja tärkeimpien alkeisfunktioiden integrointi
* määrätty integraali
* suorakaidesääntö
* pinta-alan ja tilavuuden laskeminen

**MAB17 Algoritmit ja lukuteoria (2 op)**

*Moduulin tavoitteena on, että opiskelija*

* tietää, mikä on algoritmi, sekä oppii tutkimaan, kuinka algoritmit toimivat
* laatii yksinkertaisiin matemaattisiin ongelmiin liittyviä algoritmeja
* oppii ohjelmoimaan yksinkertaisia algoritmeja
* perehtyy logiikan käsitteisiin
* hallitsee lukuteorian peruskäsitteet ja perehtyy alkulukujen ominaisuuksiin
* osaa tutkia kokonaislukujen jaollisuutta
* käyttää ohjelmistoja ohjelmoinnissa ja lukujen tutkimisessa.

*Keskeiset sisällöt*

* algoritmisen ajattelun peruskäsitteet: peräkkäisyys, valinta ja toisto
* vuokaavio
* yksinkertaisten algoritmien, lajittelualgoritmien tai yhtälön numeerisen ratkaisuun liittyvän algoritmin ohjelmointi
* konnektiivit ja totuusarvot
* kokonaislukujenjaollisuus, jakoyhtälö ja kongruenssi
* Eukleideen algoritmi
* aritmetiikan peruslause

**MAB18 Tietokoneavusteinen matematiikka 1 (2 op)**

*Moduulin tavoitteena on, että opiskelija*

* syventää lukiomatematiikan sisältöihin liittyviä menetelmiä
* oppii käyttämään laskinohjelmistoja matematiikan opiskelussa monipuolisella ja kuhunkin tilanteeseen sopivalla tavalla

*Keskeiset sisällöt*

* digitaalisen koeympäristön matemaattiset sovellukset

**MAB19 Tietokoneavusteinen matematiikka 2 (2 op)**

*Moduulin tavoitteena on, että opiskelija*

* syventää lukiomatematiikan sisältöihin liittyviä menetelmiä
* oppii soveltamaan laskinohjelmistoja matematiikan opiskelussa monipuolisella ja kuhunkin tilanteeseen sopivalla tavalla

*Keskeiset sisällöt*

* digitaalisen koeympäristön matemaattiset sovellukset

**6.7 Biologia**

**Oppiaineen tehtävä**

Biologia on luonnontiede, joka tutkii elämään liittyviä ilmiöitä molekyyli- ja solutasolta biosfääriin. Biologian opetuksen tarkoituksena on herättää kiinnostusta bio- ja ympäristötieteisiin ja tukea opiskelijan luonnontieteellisen ajattelun kehittymistä. Opetus vahvistaa opiskelijan käsitystä biologian merkityksestä osana luonnontieteellisen maailmankuvan rakentumista. Luonnontieteellinen maailmankuva perustuu tieteelliseen tutkimukseen ja auttaa siten opiskelijaa tarkastelemaan maailmaa tietoperustaisesti. Biologian opetus ohjaa opiskelijaa ymmärtämään elollisen luonnon rakennetta, toimintaa ja vuorovaikutussuhteita sekä evoluution merkityksen eliökunnan kehittymisessä.

Biologian oppiaine antaa opiskelijalle valmiuksia arkielämään, työelämään ja jatko-opintoihin. Biologian opetuksessa opiskelijalle välittyy kuva siitä, että biotieteet ovat nopeasti kehittyviä tieteenaloja, joiden sovelluksia hyödynnetään monin tavoin esimerkiksi lääketieteissä, teollisuudessa sekä maa- ja metsätaloudessa. Biologian opetus auttaa opiskelijaa ymmärtämään biotieteiden tarjoamia mahdollisuuksia edistää ihmiskunnan, muun eliökunnan ja elinympäristöjen hyvinvointia.

Biologian opetukselle on ominaista havainnointiin ja kokeellisuuteen perustuva tiedonhankinta, tutkimuksellisuus sekä aktivoivat ja vuorovaikutteiset työ- ja toimintatavat. Biologian opetuksessa tehdään laborointeja ja työskennellään myös digitaalisissa ja koulun ulkopuolisissa opiskeluympäristöissä. Opiskelun edetessä kokeellisen työskentelyn taidot monipuolistuvat ja syventyvät. Opetuksessa tehdään monipuolisesti yhteistyötä muiden oppiaineiden kanssa. Biologian opetukseen sisältyviä ilmiöitä tarkastellaan erityisesti maantieteessä, kemiassa, fysiikassa, psykologiassa ja terveystiedossa kullekin oppiaineelle ominaisella tavalla.

**Laaja-alainen osaaminen oppiaineessa**

Biologian opetuksen perustana on luonnon monimuotoisuuden ja sen kehittymisen ymmärtäminen. Opetuksessa keskeinen teema on kestävän tulevaisuuden rakentaminen. Laaja-alaisen osaamisen tavoitteet toteutuvat yhdessä biologian tavoitteiden saavuttamisen kanssa.

Biologian opetus vahvistaa luontevasti opiskelijan **hyvinvointiosaamista.** Opetus lisää opiskelijan ymmärrystä monimuotoisen, puhtaan ja terveellisen ympäristön merkityksestä ihmisen kokonaisvaltaiselle hyvinvoinnille. Biologiassa korostuvat yksilöiden erilaisuus ja monimuotoisuus sekä niiden biologinen tausta, mikä antaa opiskelijalle työkaluja moninaisuuden ymmärtämiseen. Opiskelija saa ohjausta omien tavoitteidensa asettamisessa sekä tukea ja kannustusta oppimisprosessin eri vaiheissa, mikä vahvistaa opiskelijan itsetuntemusta ja pitkäjänteisyyttä.

**Vuorovaikutusosaamisen** osalta opiskelija oppii biologian oppiaineessa argumentoimaan ja arvioimaan omia ja muiden näkökulmia biologisen tiedon avulla. Opetusta annetaan erilaisissa oppimisympäristöissä ja monipuolisilla työmenetelmillä, mikä kehittää opiskelijan sosiaalisia ja vuorovaikutuksellisia valmiuksia.

Biologian opetus ohjaa opiskelijaa luonnontieteelliseen ajatteluun, tiedonhankintaan ja tietojen kriittiseen analyysiin tukien näin **monitieteistä ja luovaa osaamista**. Opetuksessa perehdytään biologian ja sitä lähellä olevien tieteenalojen kieleen, käsitteistöön ja tapoihin rakentaa tietoa. Biologian opetus harjaannuttaa opiskelijaa tutkimuksellisuuteen sekä monitieteiseen ja luovaan työskentelyyn vaihtelevissa oppimisympäristöissä.

**Yhteiskunnallisen osaamisen**osalta biologian opetuksessa annetaan opiskelijalle valmiuksia työskennellä yhteiskunnan kannalta tärkeillä aloilla, kuten terveydenhuollossa, ympäristöalalla sekä maa- ja metsätaloudessa.Biotieteet ovat nopeasti kehittyvä kansainvälinen ala, jonka sovelluksia hyödynnetään yhteiskunnassa paikallisella, kansallisella ja kansainvälisellä tasolla. Biologian opetus antaa tietopohjan, jonka avulla opiskelija voi ottaa kantaa moniin ajankohtaisiin yhteiskunnallisiin kysymyksiin ja kykenee kriittisyyteen seuratessaan mediaa. Opetus ohjaa opiskelijaa kestävään elämäntapaan ja globaalin vastuun ottamiseen aktiivisena yhteiskunnan jäsenenä vahvistaen näin opiskelijan **globaali- ja kulttuuriosaamista**.

Biologian opetus kehittää opiskelijan **ympäristöosaamista** ja halua vaalia luonnon monimuotoisuutta. Siinä korostuu ymmärrys luonnon ainutlaatuisuudesta ja itseisarvosta. Opetuksessa käsitellään biologisten sovellusten ja ekosysteemipalveluiden mahdollisuuksia kestävän tulevaisuuden kannalta. Opetus auttaa opiskelijaa tekemään kestäviä valintoja arkielämässä sekä soveltamaan biologista tietoa **eettisyyttä**vaativissa pohdinnoissa.

**Biologian opetuksen yleiset tavoitteet**

Biologian opetuksessa edistetään opiskelijan kykyä tarkastella ilmiöitä biotieteiden näkökulmasta sekä vahvistetaan ja syvennetään biologian tietoja, taitoja ja osaamista monipuolisesti. Tavoitteet liittyvät biologiseen tarkastelutapaan, biologian ilmiöihin ja prosesseihin sekä biologisiin taitoihin ja niiden soveltamiseen. Tavoitealueittain opetuksen yleiset tavoitteet ovat seuraavat.

*Biologinen tarkastelutapa*

*Tavoitteena on,* että opiskelija

* osaa käyttää biologian keskeisiä käsitteitä täsmällisesti ja oikeissa yhteyksissä
* osaa havainnollistaa biologialle ominaisia ilmiöitä lajiesimerkkien avulla
* ymmärtää, että biologinen tieto perustuu tutkimukseen ja että Suomessa tehdään merkittävää alan tutkimusta
* ymmärtää biologisen tiedon ja siihen perustuvien sovellusten merkityksen innovaatioissa sekä erilaisten ongelmien ratkaisuissa
* saa kokemuksia, jotka syventävät kiinnostusta biologiaa ja sen opiskelua kohtaan.

*Biologiset ilmiöt ja prosessit*

*Tavoitteena on*, että opiskelija

* osaa eliöiden perusrakenteita ja toimintoja
* ymmärtää biologisia syy-seuraussuhteita molekyylitasolta biosfääriin
* ymmärtää evoluution merkityksen
* tuntee biologiseen tietoon perustuvia sovelluksia.

*Biologiset taidot ja niiden soveltaminen*

*Tavoitteena on*, että opiskelija

* suunnittelee ja toteuttaa yksin tai ryhmässä kokeellista työskentelyä monipuolisissa oppimisympäristöissä, kuten maastossa, laboratoriossa ja virtuaalisissa ympäristöissä
* saa mahdollisuuden perehtyä biologian sovelluksiin vierailun, korkeakouluyhteistyön tai työelämäyhteistyön kautta paikallisella tai kansainvälisellä tasolla
* käyttää ja arvioi kriittisesti biologisia tietolähteitä sekä ilmaisee ja perustelee erilaisia näkemyksiä biologialle ominaisella tavalla
* ymmärtää eliökunnan monimuotoisuuden säilyttämisen merkityksen, tiedostaa kestävän kehityksen välttämättömyyden sekä rohkaistuu toimimaan myönteisten ratkaisujen puolesta.

**Arviointi**

Biologiassa arvioidaan oppiaineen tavoitteiden saavuttamista moduulikohtaisia tavoitteita ja sisältöjä painottaen. Oppimisprosessin aikana annettu arviointi ja palaute ohjaavat opiskelijaa tulemaan tietoiseksi omista työskentelytavoistaan ja kehittämään omaa osaamistaan. Arvosanan antaminen perustuu monipuoliseen näyttöön sekä opiskelijan käsitteellisen ja menetelmällisen osaamisen havainnointiin.

Arvioinnissa keskeisiä kohteita ovat opiskelijan tiedot ja taidot, kuten biologian peruskäsitteiden hallinta sekä ajattelu-, argumentointi- ja tutkimustaidot. Arvioinnissa otetaan huomioon opiskelijan kyky ymmärtää, soveltaa, analysoida, arvioida ja esittää biologista tietoa erilaisissa tilanteissa. Arvioinnissa kiinnitetään huomiota luonnontieteellisten lainalaisuuksien sekä syy- ja seuraussuhteiden ymmärtämiseen, vuorovaikutussuhteiden merkityksen oivaltamiseen sekä kokonaisuuksien hahmottamiseen. Arvioinnissa otetaan huomioon myös opiskelijan taito arvioida tietoa kriittisesti.

Opiskelija voi osoittaa arvioitavaa osaamista myös kokeellisilla työskentelyillä maastossa tai laboratoriossa sekä esitelmillä, tutkielmilla ja muilla tuotoksilla.

**Pakolliset opinnot**

**BI1 Elämä ja evoluutio (2 op)**

Moduulissa perehdytään elämän edellytyksiin ja kaikille eliöille tunnusomaisiin piirteisiin. Keskeinen näkökulma moduulissa on evoluutio ja sen merkityksen ymmärtäminen. Moduulissa tutustutaan biologiseen tapaan hankkia ja kuvata tietoa sekä biologiaan osana luonnontieteitä.

*Tavoitteet*

Moduulin tavoitteena on, että opiskelija

* osaa selittää elämän tunnusmerkit ja perusedellytykset sekä tunnistaa niitä esimerkeistä
* osaa solun perusrakennetta ja toimintaa tasolla, joka mahdollistaa evoluution ja ekosysteemin toiminnan ymmärtämisen
* osaa selittää perinnölliseen muunteluun, luonnonvalintaan ja lajiutumiseen liittyviä mekanismeja ja osaa selittää näiden merkityksen evoluutiolle
* osaa jäsentää nykyisen eliökunnan rakenteen
* ymmärtää ja osaa selittää, miten biologinen tieto tuotetaan.

*Keskeiset sisällöt*

Biologia tieteenä

* elämän tunnuspiirteet ja organisaatiotasot
* biologiset tieteenalat ja tutkimusmenetelmät
* biologiset havainnot, tutkimuskysymykset ja hypoteesien muodostaminen

Evoluutio

* solujen synty ja kehittyminen
* suvullinen ja suvuton lisääntyminen
* muuntelu ja sen perinnölliset perusteet
* luonnonvalinta
* lajiutuminen
* kasvien ja eläinten evoluutio ja avainsopeumat
* ihmisen evoluutio
* evoluution tutkiminen

Eliökunta

* luokittelun periaatteet
* eliökunnan sukupuu ja keskeisimmät taksonit

**BI2 Ekologian perusteet (1 op)**

Moduulissa tarkastellaanekologian perusteita ja elämän monimuotoisuutta.

*Tavoitteet*

Moduulin tavoitteena on, että opiskelija

* osaa selittää ja arvioida abioottisten ja bioottisten ympäristötekijöiden vaikutuksen eliöiden sopeutumiseen ja levinneisyyteen
* osaa selittää populaatioiden, eliöyhteisöjen ja ekosysteemien rakennetta ja toimintaa sekä kuvata niitä esimerkkien avulla
* osaa kuvata luonnon monimuotoisuutta ja perustella sen merkityksen.

*Keskeiset sisällöt*

Ekologian perusteet

* ekosysteemien rakenne ja dynaamisuus
* hiilen, typen ja fosforin kierto ja energian virtaus ekosysteemissä
* populaatioiden ominaisuudet
* sopeutuminen, ekolokerot ja levinneisyys
* lajien väliset suhteet

Luonnon monimuotoisuus

* lajin sisäinen monimuotoisuus, lajien monimuotoisuus, ekosysteemien monimuotoisuus
* monimuotoisuuden merkitys

**BI3 Ihmisen vaikutukset ekosysteemeihin (1 op)**

Moduulin keskeisinä teemoina ovat ympäristöongelmat Suomessa ja muualla maailmassa. Moduulissa tutustutaan ekologiseen tutkimukseen ja sen soveltamiseen ekosysteemien ja monimuotoisuuden suojelussa.

*Tavoitteet*

Moduulin tavoitteena on, että opiskelija

* tuntee menetelmiä, joilla voidaan tutkia ja seurata ympäristön tilaa sekä tunnistaa ympäristöongelmia
* osaa vertailla, analysoida ja arvioida ihmisen toiminnan vaikutuksia ekosysteemeissä
* osaa esittää perustellen ympäristöongelmien ratkaisukeinoja ja tunnistaa ympäristön tilassa tapahtuvia positiivisia kehityssuuntia
* osaa arvioida ja perustella omaa toimintaansa ekologisen kestävyyden kannalta
* osaa hankkia, analysoida, tulkita ja esittää ekologista tutkimusaineistoa.

*Keskeiset sisällöt*

Ihmisen aiheuttamat ekosysteemien muutokset ja ympäristöongelmien ratkaisukeinoja

* ilmastonmuutoksen vaikutukset ekosysteemeihin
* happamoituminen
* rehevöityminen
* vierasaineiden vaikutukset ravintoketjuissa
* ihmisen vaikutus luonnon monimuotoisuuteen

Kestävää tulevaisuutta kohti

* ekosysteemipalveluiden merkitys ja ekologisesti kestävä kehitys
* toiminta kestävän elämäntavan edistämiseksi ja ympäristön tilaan vaikuttaminen

**Valtakunnalliset valinnaiset opinnot**

**BI4 Solu ja perinnöllisyys (2 op)**

Moduulissa tarkastellaan tumallisen solun rakennetta, toiminnan ohjaamista, solujen lisääntymistä ja periytymisen perusteita. Solujen toimintoja havainnollistetaan kokeellisella työskentelyllä.

*Tavoitteet*

Moduulin tavoitteena on, että opiskelija

* osaa nimetä solun perusrakenteet
* osaa selittää solujen keskeisiä toimintoja
* hallitsee periytymisen perusmekanismit ja osaa soveltaa niitä esimerkkien avulla
* osaa mikroskopoida erilaisia soluja ja tulkita solujen mikroskooppisia rakenteita
* osaa toteuttaa pienen kokeellisen työn.

*Keskeiset sisällöt*

Tumallisen solun rakenne ja toiminta

* solu tutkimuskohteena
* biomolekyylit
* eläin-, kasvi- ja sienisolu
* geenien ilmeneminen ja sen säätely
* fotosynteesi
* soluhengitys, käymisreaktiot

Solujen lisääntyminen

* mitoosi ja solun jakautuminen
* meioosi ja sukusolujen synty

Periytymisen perusteet

* geenimutaatioiden tuottamat uudet alleelit
* mendelistinen periytyminen
* kodominantti periytyminen, polygeeninen periytyminen, sukupuoleen sitoutunut periytyminen, periytymistavan päätteleminen sukupuusta

**BI5 Ihmisen biologia (2 op)**

Moduulissa perehdytään ihmisen anatomiaan ja fysiologiaan. Keskeisiä tarkastelun kohteita ovat ihmisen elintoiminnot ja lisääntyminen. Moduulissa tarkastellaan ihmiselimistön kykyä sopeutua muutoksiin ja puolustautua ulkoisia uhkia vastaan.

*Tavoitteet*

Moduulin tavoitteena on, että opiskelija

* osaa nimetä ja tunnistaa tärkeimpien elinten ja elimistöjen rakenteet ja selittää niiden toimintaperiaatteita
* ymmärtää, mitä homeostasia on, ja osaa kertoa esimerkkejä siihen vaikuttavista tekijöistä
* osaa kuvata elimistön viestintäjärjestelmiä ja selittää, kuinka eri osat viestivät keskenään
* osaa selittää elimistön kykyä aistia ympäristöä ja reagoida muutoksiin
* osaa selittää ja vertailla elimistön eri puolustusmekanismeja mikrobeja vastaan
* osaa kertoa ja perustella lisääntymisen keskeisimmät vaiheet hedelmöityksestä syntymään
* osaa toteuttaa pienimuotoisen, ihmisen elimistön toimintaa mittaavan kokeellisen työn ja esittää sen tulokset.

*Keskeiset sisällöt*

Solu, kudos, elin

* solujen erilaistuminen kantasoluista ja syöpäsolut
* elinten muodostuminen eri kudostyypeistä

Elimistön säätely

* hermoston rakenne ja toiminta
* umpirauhaset ja hormonit

Aineenvaihdunta

* ruoansulatuselimistö
* verenkiertoelimistö
* hengityselimistö
* kuona-aineiden eritys

Liikkuminen

* tuki- ja liikuntaelimistö

Elimistön sopeutuminen ympäristöön

* iho ja lämmönsäätely
* aistit
* puolustusjärjestelmä

Lisääntyminen

* sukuelimet ja sukupuolen kehitys
* hedelmöitys, raskaus ja synnytys

**BI6 Biotekniikka ja sen sovellukset (2 op)**

Moduulin tarkoituksena on, että opiskelija ymmärtää biologisen tutkimuksen merkityksen sovellusten kehittämisessä niin lääketieteessä, teollisuudessa, elintarviketuotannossa kuin luonnonvarojen kestävän kehityksen mukaisessa käytössä. Keskeisiä tarkastelun kohteita ovat geenitekniikan ja mikrobiologian erilaiset sovellukset. Moduulissa esitellään uusimpia biotekniikan sovelluksia nopeasti kehittyvällä alalla.

*Tavoitteet*

Moduulin tavoitteena on, että opiskelija

* tuntee eri mikrobien rakenteet ja ymmärtää niiden perustoiminnot
* osaa kertoa esimerkkejä siitä, miten mikrobeja voidaan hyödyntää biotekniikassa
* syventää tietoja nukleiinihapoista ja niiden ominaisuuksista sekä tietää, miten niitä voidaan hyödyntää geenitekniikassa
* osaa selittää esimerkkien avulla biotekniikan keskeisimpiä sovelluksia ja innovaatioita sekä perustella niiden merkityksen jalostuksessa, lääketieteissä, teollisuudessa sekä ympäristönsuojelussa
* osaa tunnistaa ja arvioida biotekniikan mahdollisuuksia ja riskejä sekä esittää niistä perusteltuja eettisiä mielipiteitä
* osaa suunnitella ja toteuttaa biologian soveltamiseen liittyvän kokeellisen työn.

*Keskeiset sisällöt*

Mikrobit

* mikrobien luokittelu
* bakteerien rakenne, muuntelu, antibioottiresistenssi
* virusten rakenne ja lisääntyminen
* mikrobien hyödyntäminen biotekniikassa

DNA:n muokkaus ja tutkiminen geenitekniikalla

* tumallisen ja tumattoman solun perimän ja geenien toiminnan erot
* DNA:n monistaminen, pilkkominen ja palojen erottelu
* DNA:n sisältämän informaation selvittäminen
* geenien siirto- ja muokkausmenetelmät

Biotekniikan keskeiset sovellukset ja merkitys

* perinteinen ja geenitekniikkaan perustuva kasvi- ja eläinjalostus
* lääketieteet
* genomitieto ja sen hyödyntäminen
* DNA-tietoon perustuva yksilön ja lajien tunnistus
* ympäristönsuojelu
* teollisuus

**Koulukohtaiset valinnaiset opinnot**

**BI7 Geenitekniikan yhteistyömoduuli**

**Avainsanat: geenitekniikka, biotekniikka**

Moduulissa syvennetään geenitekniikan perusasioita sekä käsitellään biotekniikan menetelmiä. Laboratoriotöissä harjoitellaan geenitekniikan erilaisia työtapoja kuten geenin monistamista, yhdistelmä-DNA:n valmistamista sekä siirtämistä. Moduuliin valitaan Helsingin normaalilyseon ja Helsingin yliopiston Viikin normaalikoulun opiskelijoita, jotka ovat suorittaneet Biotekniikka ja sen sovellukset -kurssin (BI6). Viikin biotieteiden tutkijakoulun tohtoriopiskelijat toimivat moduulin opettajina, joten jokainen kurssilainen saa henkilökohtaista ohjausta laboratoriotöiden tekemiseen. Moduulin hyväksytty suorittaminen edellyttää läsnäoloa kaikilla opetuskerroilla. Hyväksytystä suorituksesta saa erillisen todistuksen. Moduuli arvioidaan suoritusmerkinnällä.

**BI8 Elävää anatomiaa**

**Avainsanat: anatomia, fysiologia, laboroinnit**

Moduulissa syvennetään anatomiaan ja fysiologiaan liittyvää tietoutta. Moduulissa tutustutaan ihmisen elintoimintoja mittaaviin menetelmiin ja perehdytään eri elinten anatomiaan käytännön töiden avulla. Tavoitteena on myös saada tietoa eri elinjärjestelmien sairauksista. Ohjatut työt tehdään pääosin pienissä ryhmissä, minkä vuoksi osallistujamäärä on rajoitettu (20 opiskelijaa). Moduuli arvioidaan suoritusmerkinnällä.

**BI9 Mikrobiologian harjoitustyöt**

**Avainsanat: mikrobit, kokeellinen työskentely**

Moduulissa tutustutaan erilaisiin mikrobeihin, niiden elintoimintoihin ja ympäristövaikutuksiin sekä merkitykseen luonnossa ja ihmisen elämässä. Moduulissa opiskellaan kokeellista työskentelyä, havaintojen ja johtopäätösten tekemistä sekä kerrataan biologian perusasioita. Käytännön töissä hyödynnetään erityisesti bakteereja, hiivoja ja homeita. Moduuli arvioidaan suoritusmerkinnällä.

**BI10 Biologian kertaus**

**Avainsanat: evoluutio, solu, ekosysteemit, biodiversiteetti, perinnöllisyys, ihmisen biologia, biotekniikka, ylioppilaskirjoitukset**

Moduulissa kootaan biologian käsitteitä ja harjoitellaan keskeisten sisältöjen jäsentämistä ja tarkastelua eri näkökulmista. Moduulissa käsitellään ylioppilastutkintoon liittyviä oppiainekohtaisia sisältöjä. Moduuli on suunnattu biologian ylioppilaskirjoituksiin osallistuville ja arvioidaan suoritusmerkinnällä.

**6.8 Maantiede**

**Oppiaineen tehtävä**

Maantiede tarkastelee luonnon, ihmisen ja yhteiskunnan ilmiöitä ja vuorovaikutusta. Maantieteen opetuksen tehtävänä on avartaa opiskelijan maantieteellistä maailmankuvaa ja kehittää valmiuksia ymmärtää maailmanlaajuisia, alueellisia ja paikallisia ilmiöitä ja niiden ajallista muutosta sekä alueellisia ongelmia ja niiden ratkaisumahdollisuuksia.

Maantieteen opetus ohjaa opiskelijaa havaitsemaan muuttuvaan maailmaan vaikuttavia tekijöitä, muodostamaan perusteltuja näkemyksiä, ottamaan kantaa omassa ympäristössään, lähialueilla ja koko maailmassa tapahtuviin muutoksiin sekä toimimaan aktiivisesti luonnon ja ihmisen hyvinvoinnin edistämiseksi. Opetus harjaannuttaa opiskelijan osallistumis- ja vaikuttamistaitoja sekä tukee opiskelijaa kestävän tulevaisuuden rakentamisessa. Maantieteen opetus ohjaa opiskelijaa tiedostamaan luonnon ja ihmistoiminnan vuorovaikutusta sekä tarkastelemaan maailmaa muuttuvana ja kulttuurisesti monimuotoisena elinympäristönä.

Maantieteen opetuksessa integroituvat luonnontieteelliset ja humanistis-yhteiskuntatieteelliset aiheet. Opetus antaa opiskelijalle valmiuksia ympäristö- ja ihmisoikeuskysymysten tarkasteluun sekä tukee opiskelijan kasvua sivistyneeksi ja vastuulliseksi kansalaiseksi.

Nuorten elämismaailma sekä opiskelijan arkiset kokemukset ja havainnot ovat maantieteen opetuksen lähtökohta. Opetuksessa hyödynnetään erilaisia oppimisympäristöjä. Tutkiva lähestymistapa ja geomedian käyttö auttavat opiskelijaa syventämään maantieteellistä ajattelua sekä ymmärtämään arkiympäristössä ja paikallisella, alueellisella ja maailmanlaajuisella tasolla tapahtuvia muutoksia. Geomedialla tarkoitetaan maantieteellisiä tiedonhankinta- ja esitystapoja, esimerkiksi karttoja, paikkatietoa, diagrammeja, kuvia, videoita, kirjallisia lähteitä, mediaa ja suullisia esityksiä. Geomedian monipuolinen käyttö tukee opiskelijaa maantieteellisen tiedon hankinnassa, analysoinnissa, tulkinnassa ja visuaalisessa esittämisessä. Ajankohtaisten uutisten käsittely opetuksessa kehittää opiskelijan maailmankuvan rakentumista ja kriittistä ajattelua sekä auttaa häntä ymmärtämään lähiympäristössä ja muualla maailmassa tapahtuvia muutoksia.

**Laaja-alainen osaaminen oppiaineessa**

Laaja-alaisen osaamisen tavoitteet toteutuvat yhdessä maantieteen tavoitteiden saavuttamisen kanssa.

Maantieteen opetuksessa tuetaan opiskelijan **hyvinvointi- ja vuorovaikutusosaamisen** kehittymistä. Maantieteen opetukselle ominaiset työskentelytavat ovat opiskelijalähtöisiä ja vuorovaikutteisia vaihtelevissa oppimisympäristöissä. Maantieteen opetuksessa korostuvat erityisesti sosiaaliset ja yhteistyötaidot sekä vastuunotto omasta ja muiden työskentelystä. Opiskelija saa palautetta osaamisestaan opintojen aikana.

Maantieteen opetus harjaannuttaa opiskelijaa tutkimuksellisuuteen sekä **monitieteelliseen** ja **luovaan** työskentelyyn. Opetuksessa perehdytään maantieteen ja sitä lähellä olevien tieteenalojen kieleen, käsitteistöön ja tapoihin rakentaa tietoa. Geomediataidot vahvistavat opiskelijan monilukutaitoa. Maantieteen opetus motivoi opiskelijaa luonnontieteelliseen ja humanistis-yhteiskuntatieteelliseen ajatteluun, tiedonhankintaan sekä tietojen kriittiseen analyysiin.

Maantieteen opetus antaa tietopohjan, jonka avulla opiskelija voi ottaa kantaa moniin ajankohtaisiin yhteiskunnallisiin kysymyksiin ja kykenee kriittisyyteen seuratessaan mediaa. Opetus edistää opiskelijan ymmärrystä kestävän kehityksen merkityksestä aluesuunnittelun lähtökohtana ja antaa opiskelijalle valmiuksia osallistuvaan suunnitteluun. Opetus ohjaa opiskelijaa kestävään tulevaisuuteen ja globaalin vastuun ymmärtämiseen aktiivisena yhteiskunnan jäsenenä, mikä vahvistaa **yhteiskunnallista osaamista**.

Maantieteen opiskelu vahvistaa opiskelijan **eettisyyttä** ja **ympäristöosaamista**monipuolisesti. Opetus lisää ymmärrystä kulttuurisesta monimuotoisuudesta ja luonnonympäristön

merkityksestä. Maantieteen opetuksessa opiskelijalle välittyy kuva kestävän elämäntavan välttämättömyydestä. Opetus auttaa opiskelijaa soveltamaan maantieteellisiä tietoja ja taitoja omassa arkielämässä, eettisissä pohdinnoissa ja kestävissä kulutusvalinnoissa.

Maantieteen opetus syventää opiskelijan käsitystä ihmisoikeuksien merkityksestä, yhteiskunnan moninaisuudesta ja alueellisen identiteetin muodostumisesta tukien siten opiskelijan **globaali**- ja **kulttuuriosaamisen** kehittymistä.  Maantieteelle on ominaista tarkastella ajankohtaisia maailmanlaajuisia ilmiöitä ja niiden vuorovaikutussuhteita. Maantiede tukee opiskelijan kansainvälisyysvalmiuksien ja tulevaisuuden taitojen rakentumista sekä kasvua sivistyneeksi ja avarakatseiseksi ihmiseksi.

**Maantieteen opetuksen yleiset tavoitteet**

Maantieteen opetuksessa vahvistetaan opiskelijan maantieteellistä ajattelua,

syvennetään ilmiöiden ja prosessien ymmärtämistä sekä kehitetään monipuolisten taitojen hallintaa ja soveltamista. Tavoitealueittain opetuksen yleiset tavoitteet ovat seuraavat.

*Maantieteellinen ajattelu*

Tavoitteena on, että opiskelija

* saa elämyksiä ja kokemuksia, jotka syventävät hänen kiinnostustaan maantieteeseen ja maantieteen tapaan hahmottaa ja tutkia maailmaa
* ymmärtää, mikä on ominaista maantieteelle tieteenalana ja mihin maantieteellistä osaamista tarvitaan arkielämässä, opiskelussa ja työelämässä
* osaa käyttää maantieteellisiä käsitteitä täsmällisesti ja ilmaista perusteltuja
* näkemyksiä maantieteelle ominaisella tavalla oikeissa yhteyksissä
* syventää maailman karttakuvan ja paikannimistön hallintaansa
* osaa tarkastella maailmaa eri lähtökohdista, kuten yksilön, yhteiskunnan ja
* ympäristön näkökulmista
* ymmärtää kestävän elämäntavan välttämättömyyden ja luonnonvaroja säästävän kiertotalouden merkityksen.

*Maantieteelliset ilmiöt ja prosessit*

Tavoitteena on, että opiskelija

* ymmärtää luonnonmaantieteellisiä ilmiöitä ja prosesseja
* ymmärtää ihmismaantieteellisiä ilmiöitä ja prosesseja
* ymmärtää luonnon- ja ihmismaantieteellisten ilmiöiden ja prosessien vuorovaikutuksen.

*Maantieteelliset taidot ja soveltaminen*

Tavoitteena on, että opiskelija

* osaa havainnoida arkiympäristöjä ja tulkita maisemaa
* osaa vertailla ja analysoida luonnon ja ihmistoiminnan alueellisia ilmiöitä,
* rakenteita ja vuorovaikutussuhteita sekä niissä tapahtuvia muutoksia eri aluetasoilla
* osaa havainnoida, kuvata ja analysoida ihmisten hyvinvointia paikallisesti, alueellisesti ja maailmanlaajuisesti
* osaa pohtia ja arvioida mahdollisia ratkaisuja ympäristön muutoksiin ja ihmisen toiminnan aiheuttamiin muutoksiin
* ymmärtää, soveltaa ja analysoi maantieteellistä tietoa sekä hyödyntää monipuolisesti geomediaa tiedon hankinnassa, arvioinnissa ja esittämisessä
* seuraa ajankohtaisia maailman tapahtumia ja osaa kriittisesti arvioida niihin
* vaikuttavia tekijöitä sekä mahdollisia seurauksia
* tuntee alueiden kehittämisen, osallistumisen ja vaikuttamisen keinoja
* saa valmiuksia toimia kantaaottavana ja kestävää tulevaisuutta edistävänä
* aktiivisena maailmankansalaisena.

**Arviointi**

Maantieteen yleisten tavoitteiden saavuttamista arvioidaan moduulikohtaisten tavoitteiden ja keskeisten sisältöjen kautta. Oppimisprosessin aikana annettu arviointi ja palaute ohjaavat opiskelijaa tulemaan tietoiseksi omista työskentelytavoistaan ja kehittämään omaa osaamistaan. Arvosanan antaminen perustuu monipuoliseen näyttöön sekä opiskelijan käsitteellisten ja menetelmällisten tietojen ja taitojen havainnointiin.

Maantieteen arvioinnin keskeisiä kohteita ovat maantieteellinen ajattelu, maantieteellisten ilmiöiden ja prosessien ymmärtäminen sekä maantieteellisten taitojen osaaminen ja soveltaminen. Opiskelija voi esittää maantieteellistä ajatteluaan ja tietoaan monipuolisin menetelmin. Arvioinnissa otetaan huomioon opiskelijan kyky ymmärtää, soveltaa, analysoida, arvioida, havainnollistaa ja esittää maantieteellistä tietoa erilaisissa tilanteissa. Maantieteessä keskeisiä arvioitavia taitoja ovat karttojen luku- ja tulkintataito, graafiset esittämistaidot sekä muut geomediataidot.

Opiskelija voi osoittaa monipuolista osaamista myös esimerkiksi kenttätöillä sekä esitelmillä, tutkielmilla ja muilla tuotoksilla.

**Pakolliset opinnot**

**GE1 Maailma muutoksessa (2 op)**

Avainsanat: riskien maantiede, maantieteellinen maailmankuva, ympäristön muutokset, ihmiskunnan muutokset, maantieteellinen nimistö, geomedia

 Moduuli perehdyttää opiskelijan muuttuvan maailman ja sen alueellisten ilmiöiden tarkasteluun ympäristön muutosten ja ihmiskunnan muutosten kautta. Moduulin aikana seurataan ajankohtaisia uutisia eri puolilta maailmaa ja hahmotetaan maailmanlaajuisia muutoksia sekä luonnon, ympäristön että ihmiskunnan kannalta. Moduuli käsittelee myös eri puolilla maailmaa tapahtuvaa myönteistä kehitystä sekä mahdollisuuksia ennakoida ja hillitä sekä varautua ja sopeutua muutoksiin.

*Tavoitteet*

Moduulin tavoitteena on, että opiskelija

* kehittää maantieteellistä maailmankuvaansa ja osaa käyttää paikannimistöä luontevasti tarkoituksenmukaisissa yhteyksissä
* osaa analysoida ympäristön muutosten syitä ja arvioida ympäristön muutosten seurauksia eri alueilla
* tuntee keinoja ja osaa selittää, millaisten ratkaisujen avulla ympäristön muutoksia voidaan hillitä tai vaikutuksia lieventää eri alueilla
* osaa analysoida ihmiskunnan muutosten syitä ja arvioida muutosten seurauksia eri alueilla
* tuntee keinoja ja osaa arvioida, miten ihmistoiminnan aiheuttamiin muutoksiin voidaan vaikuttaa eri alueilla
* tuntee kestävän kehityksen sitoumuksia ja osaa käyttää niitä eettisten perustelujen pohjana
* osaa hankkia, analysoida ja esittää asianmukaista ja luotettavaa tietoa alueellisista kysymyksistä geomediaa hyödyntäen
* osaa arvioida kriittisesti ajankohtaisia alueellisia uutisia ympäristön tai ihmiskunnan muutoksista eri medioissa.

*Keskeiset sisällöt*

Maantiede tieteenalana

* ympäristön ja maailman tarkastelu maantieteessä
* maantieteen hyödyntäminen työelämässä ja arjessa
* alueelliset ajankohtaiset uutiset

Ympäristön muutoksia ja niiden ratkaisukeinoja

* ilmastonmuutosten mekanismit
* nykyisen ilmastonmuutoksen syitä ja seurauksia
* kuivuus, aavikoituminen, myrskyt, tulvat
* ympäristön muutoksiin sopeutuminen ja niiden hillintä

Ihmiskunnan muutoksia

* väestön kasvun ja vaurastumisen maailmanlaajuiset ympäristövaikutukset
* puhtaan veden puute, nälkä
* hyvinvoinnin jakautuminen, köyhyys
* pakolaisuus
* kestävän kehityksen sitoumukset

**Valtakunnalliset valinnaiset opinnot**

**GE2 Sininen planeetta (2 op)**

Avainsanat: luonnonmaantiede, Maan planetaarisuus, ilmakehä, vesikehä, kivikehä, maannokset, kasvillisuusalueet, luonnonmaantieteellinen nimistö, geomedia.

Moduulissa tarkastellaan luonnonmaantieteellisiä ilmiöitä ja syvennetään ilma-, vesi- ja kivikehän rakenteen ja toiminnan tuntemusta. Keskeisinä näkökulmina ovat luonnossa tapahtuvat prosessit ja niihin liittyvät syy-seuraussuhteet. Kaikkia teemoja käsitellään alueellisesta näkökulmasta. Teemojen yhteydessä käsitellään myös niihin liittyviä riskejä ja ongelmia sekä myönteistä kehitystä.

*Tavoitteet*

Moduulin tavoitteena on, että opiskelija

* osaa käyttää tarkoituksenmukaisesti luonnonmaantieteen peruskäsitteitä ja paikannimistöä
* osaa hankkia, analysoida, tulkita, arvioida ja esittää luonnonmaantieteellistä tietoa geomedian avulla
* osaa selittää Maan planetaarisuudesta johtuvia ilmiöitä ja perustella ilmiöiden vaikutuksia luonnon järjestelmiin
* osaa kuvata ja analysoida elottoman ja elollisen luonnon alueellisuutta maapallolla
* osaa tulkita kuvista ja kartoilta luonnonmaisemien rakennetta, syntyä ja kehitystä sekä selittää perustellen, miten ja miksi luonnonmaisemat muuttuvat
* osaa analysoida luonnonriskien syitä ja arvioida luonnonriskien seurauksia eri alueilla
* osaa selittää ja vertailla esimerkkien avulla, miten luonnonriskien seurauksia voidaan ennakoida tai vaikutuksia lieventää eri alueilla
* ymmärtää luonnonmaantieteellisen tiedon merkityksen yhteiskunnassa ja ihmisten arkielämässä.

*Keskeiset sisällöt*

Luonnonmaantieteellinen ajattelu

* luonnonmaantieteellisten kysymysten asettaminen, tiedon hankinta, analysointi, arviointi ja esittäminen
* luonnonmaantieteen tietolähteet ja tutkimusmenetelmät

Maan planetaariset liikkeet ja niistä johtuvat ilmiöt

Ilmakehä ja vesikehä

* ilmakehän rakenne ja tuulet, muutokset otsonikerroksessa
* veden kiertokulku, sateet ja meriveden liikkeet, ENSO ja NAO
* sää ja sen ennustaminen
* ilmastoalueet

Kivikehä

* maapallon rakenne ja kiviaineksen kierto
* endogeeniset ja eksogeeniset tapahtumat maanpinnan muokkaajina
* endogeeniset ja eksogeeniset ilmiöt riskeinä, keskeiset riskialueet, ennakointi ja niihin varautuminen

Maannokset ja kasvillisuusalueet

**GE3 Yhteinen maailma (2 op)**

Avainsanat: ihmismaantiede, väestö, asutus, kulttuurit, luonnonvarojen kestävä käyttö, kaupungit, liikkuminen, palvelut, alueiden välinen vuorovaikutus, ihmismaantieteellinen nimistö, geomedia

 Moduulissa tarkastellaan ihmismaantieteellisiä ilmiöitä ja syvennetään ihmistoiminnan alueellisten piirteiden tuntemusta ja vuorovaikutusta. Keskeisinä näkökulmina ovat luonnonvarojen ja ympäristön tarjoamien mahdollisuuksien arviointi ihmistoiminnan kannalta sekä ihmistoiminnan vastuullisuus ja ympäristön hyvinvointi. Kaikkia teemoja käsitellään alueellisesta näkökulmasta. Teemojen yhteydessä käsitellään myös niihin liittyviä riskejä ja ongelmia sekä myönteistä kehitystä.

*Tavoitteet*

Moduulin tavoitteena on, että opiskelija

* osaa käyttää tarkoituksenmukaisesti ihmismaantieteen käsitteitä ja paikannimistöä
* tunnistaa kulttuurisia piirteitä ja niiden eroja, arvostaa niiden moninaisuutta
* sekä ottaa toiminnassaan huomioon ihmisoikeudet
* osaa hankkia, analysoida, tulkita, arvioida ja esittää ihmismaantieteellistä tietoa geomedian avulla
* osaa kuvata ja analysoida ihmistoiminnan alueellisia piirteitä sekä ihmisen ja luonnon välisiä riippuvuussuhteita eri aluetasoilla
* osaa analysoida luonnonvarojen ja ympäristön tarjoamien mahdollisuuksien vaikutusta ihmisen toimintaan sekä vertailla eri alueita
* osaa analysoida esimerkkien avulla ihmiskunnan riskien ja ympäristöriskien syitä ja arvioida niiden seurauksia sekä tunnistaa keinoja, miten riskien seurauksia voidaan hillitä tai vaikutuksia lieventää eri alueilla
* ymmärtää ihmismaantieteellisen tiedon merkityksen yhteiskunnassa, ihmisten arkielämässä ja omassa toiminnassaan.

*Keskeiset sisällöt*

Ihmismaantieteellinen ajattelu

* ihmismaantieteellisten kysymysten asettaminen, tiedon hankinta, analysointi,
* arviointi ja esittäminen
* ihmismaantieteen tietolähteet ja tutkimusmenetelmät
* paikkojen kokeminen ja miellekartat

Väestö, asutus ja kulttuurit

* väestörakenne ja väestönmuutokset
* asutuksen sijoittuminen, muuttoliikkeet
* kulttuurien moninaisuus, alueellinen identiteetti ja ihmisoikeuksien toteutuminen, kuten alkuperäiskansojen asema

Kaupungit ja kaupungistuminen

* maankäyttö ja rakennettu ympäristö
* kaupunkiympäristön muutokset ja ekokaupungit

Tuotannon alueelliset piirteet ja luonnonvarojen kestävä käyttö

* maa-, metsä- ja kalatalous
* kaivannaiset, energialähteet
* teollisuus
* kiertotalous

Liikkuminen, palvelut ja vuorovaikutus

* saavutettavuus, liikenneverkot ja matkailu
* globalisaatio
* innovaatioiden alueellinen leviäminen

**GE4 Geomedia – tutki, osallistu ja vaikuta (2 op)**

Avainsanat: Geomedia, aluesuunnittelu, maantieteellinen tutkimus, maantieteellinen tutkielma/osallistumis- ja vaikuttamisprojekti

Moduuli perehdyttää aiemmissa moduuleissa hankittujen maantieteellisten tietojen ja taitojen soveltamiseen tutkielman laatimisessa tai osallistumis- ja vaikuttamisprojektin toteuttamisessa. Keskeisiä näkökulmia moduulissa ovat aluesuunnittelu ja osallistuvan suunnittelun periaatteet sekä geomedian käyttö tutkimuksessa ja vaikuttamisessa.

*Tavoitteet*

Moduulin tavoitteena on, että opiskelija

* osaa asettaa maantieteellisiä kysymyksiä ja toteuttaa tutkimuksen tai osallistumis- ja vaikuttamisprojektin, jossa on paikallinen, alueellinen tai globaali ulottuvuus
* ymmärtää ja osaa selittää, miten geomediaa sovelletaan maantieteellisessä tutkimuksessa, omassa arjessa ja yhteiskunnan eri aloilla
* osaa hyödyntää paikkatietosovelluksia ja tietää niiden toimintaperiaatteita
* osaa havainnoida arkiympäristöjä, tulkita maisemaa ja karttoja sekä kuvata ja selittää luonnon ja ihmistoiminnan alueellisia ilmiötä, rakenteita ja vuorovaikutussuhteita
* tuntee ja osaa kuvata aluesuunnittelun tavoitteet ja eri tasot sekä kansalaisten mahdollisuudet vaikuttaa oman ympäristönsä suunnitteluun ja kehittämiseen.

*Keskeiset sisällöt*

Maantieteellinen tutkimus

* geomedian käyttö tutkimuksessa; kartografian ja paikkatiedon perusteet, kuvat, videot, diagrammit ja taulukot sekä muut alueellisen tiedon lähteet
* ongelmien asettaminen, tutkimusaineiston hankinta, käsittely, analysointi, tulkinta, arviointi, havainnollistaminen ja esittäminen
* luonnon- ja kulttuurimaisemien tulkinta karttojen, kuvien ja muun geomedian avulla
* geomedian käyttö arjessa, työelämässä ja kestävän tulevaisuuden edistämisessä

Aluesuunnittelu ja osallistuvan suunnittelun periaatteet

* kaavoitus eri aluetasoilla
* osallistumisen keinot

Maantieteellinen tutkielma tai osallistumis- ja vaikuttamisprojekti (opiskelijan valinnan mukaan)

* Tutkielman tai projektin näkökulma voi olla aluemaantieteellinen tai ilmiöpohjainen. Keskeistä aiheen käsittelyssä on alueellisuus sekä ymmärrys ihmisen ja luonnon vuorovaikutuksesta. Tutkielma tai muu projekti laaditaan yksin tai ryhmässä.

**Koulukohtaiset valinnaiset opinnot**

**GE5 Maantieteen kertaus**

Avainsanat: luonnonmaantiede, ihmismaantiede, riskien maantiede, geomedia, ylioppilaskirjoitukset

Moduulissa käydään läpi maantieteen keskeisiä sisältöjä. Samalla harjoitellaan niiden jäsentämistä sekä selkeää kirjallista ja graafista esitystä. Moduulissa käsitellään ylioppilastutkintoon liittyviä oppiainekohtaisia sisältöjä. Moduuli on suunnattu maantieteen ylioppilaskirjoituksiin osallistuville ja kaikille maantieteestä kiinnostuneille. Moduuli arvioidaan suoritusmerkinnällä.

**GE6 Matkailumaantiede**

Avainsanat: matkailun muodot, vetovoimatekijät, kohdealueet ja vaikutukset, geomedia

Moduulissa tutustutaan eri alueisiin matkailun näkökulmasta. Moduulissa tarkastellaan matkailun eri muotoja ja vaikutuksia eri alueilla. Lisäksi moduulissa tutustutaan matkailun vetovoimatekijöihin (mm. luonnon- ja ihmismaantieteellisiin nähtävyyksiin), vertaillaan eri alueille suuntautuvaa matkailua sekä tehdään matkailuun liittyviä teemakarttoja. Mahdollisuuksien mukaan myös matkailemme eri alueilla. Moduuli arvioidaan suoritusmerkinnällä.

**6.9. Fysiikka**

**Oppiaine ja tehtävä**

Fysiikan opetus tukee opiskelijan luonnontieteellisen ajattelun ja maailmankuvan kehittymistä osana monipuolista yleissivistystä. Opetus ohjaa opiskelijaa ymmärtämään fysiikan merkityksen jokapäiväisessä elämässä, ympäristössä, yhteiskunnassa ja teknologiassa. Opetuksessa perehdytään oppiaineen ja sen taustalla olevien tieteenalojen kieleen, käsitteistöön ja tapoihin rakentaa tietoa. Opiskelijan luonnontieteellinen lukutaito kehittyy, mikä auttaa opiskelijaa arvioimaan kriittisesti erilaisia arjen valintoja sekä näkökulmia yhteiskunnallisessa keskustelussa.

Fysiikan opetus antaa opiskelijalle valmiuksia menestyä jatko-opinnoissa luonnontieteellisillä ja luonnontieteitä soveltavilla aloilla sekä hyödyntää fysiikan osaamistaan työelämässä. Monipuolisilla oppimistilanteilla ja -ympäristöillä edistetään opiskelijoiden mahdollisuuksia oppia yhdenvertaisesti ja tasa-arvoisesti.

Fysiikan opetuksen tuella opiskelijan ymmärrys fysiikan käsitteistä rakentuu ja opiskelija ymmärtää niitä kvalitatiivisella ja kvantitatiivisella tasolla. Opiskelijan aikaisemmat kokemukset, uudet havainnot ja näkökulmat muokkautuvat johdonmukaiseksi käsitykseksi ympäröivästä todellisuudesta opiskelijoiden ja opettajien vuorovaikutuksessa ja fysiikan teorioiden avulla.

Fysiikan opetuksen lähtökohtana ovat ympäristöstä tehdyt havainnot. Kokeellisuus eri muodoissaan tukee käsitteiden omaksumista ja ymmärtämistä, tutkimisen taitojen oppimista sekä luonnontieteiden luonteen hahmottamista. Opiskelun edetessä tutkimisen taidot kehittyvät sekä kokonaisvaltaisesti että kunkin moduulin keskeisten sisältöjen osalta. Kokeellisessa työskentelyssä toimitaan työturvallisuutta noudattaen.

**Laaja-alaisen osaamisen osa-alueet**

Fysiikan opetus ohjaa luonnontieteille ominaiseen ajatteluun, tiedonhankintaan, tietojen käyttämiseen, ideointiin, vuorovaikutukseen sekä tiedon luotettavuuden ja merkityksen arviointiin. Opetus kehittää **yhteiskunnallista osaamista** antamalla opiskelijalle valmiuksia osallistua yhteiskunnalliseen keskusteluun ja vaikuttaa yhteiseen päätöksentekoon.

Opiskelijoiden oma tutkimuksellinen työskentely kehittää työskentelyn ja yhteistyön taitoja, luovaa ja kriittistä ajattelua sekä innostaa opiskelijoita fysiikan opiskeluun. Opiskelija kehittää **vuorovaikutusosaamistaan** ja oppii pitkäjänteisyyttä sekä vastuunottamista omasta työskentelystään monipuolisten työtapojen avulla, esimerkiksi projektioppimisella ja ryhmässä työskentelemällä.

Opetus välittää kuvaa fysiikan merkityksestä kestävän tulevaisuuden rakentamisessa: fysiikkaa tarvitaan uusien ratkaisujen kehittämisessä sekä ympäristön ja ihmisten hyvinvoinnin turvaamisessa niin paikallisesti, kansallisesti kuin kansainvälisestikin. Opetus ohjaa opiskelijaa ottamaan vastuuta omasta toiminnastaan ja ympäristöstä, käyttämään fysiikan osaamistaan kestävän tulevaisuuden rakentamisessa sekä arvioimaan omia valintojaan luonnonvarojen kestävän käytön, ympäristö- ja terveysvaikutusten sekä energiantuotantotapojen kannalta. Fysiikan opetus tukee näin **eettisyyttä ja ympäristöosaamista**, **globaali- ja kulttuuriosaamista** sekä **hyvinvointiosaamista**.

Fysiikan opintojen aikana harjoitellaan erilaisten tekstien kirjoittamista, kriittistä tulkitsemista ja analysointia. Monilukutaitoa kehitetään tulkitsemalla ja tuottamalla esimerkiksi kirjoitettua tekstiä, kuvia, videoita, taulukoita, kuvaajia tai kaavoja. **Monitieteinen ja luova osaaminen** saa tukea fysiikan opiskelusta myös tieto- ja viestintäteknologian osalta. Tieto- ja viestintäteknologiaa käytetään muun muassa tiedon etsimiseen, kokeellisten havaintojen keräämiseen, mittaustulosten käsittelyyn ja tulkitsemiseen, tuotosten laatimiseen ja esittämiseen sekä mallintamiseen ja simulointiin.

**Tavoitteet**

Fysiikan opetuksen yleiset tavoitteet liittyvät fysiikan merkitykseen, arvoihin ja asenteisiin, tutkimisen taitoihin sekä fysiikan tietoihin ja niiden käyttämiseen. Tavoitealueittain opetuksen yleiset tavoitteet ovat seuraavat.

Merkitys, arvot ja asenteet

*Tavoitteena on*, että opiskelija

* osaa arvioida fysiikan ja teknologian merkitystä yksilölle ja yhteiskunnalle
* tunnistaa fysiikan osaamistaan sekä kykenee asettamaan omia tavoitteitaan, kohtaamaan oppimishaasteitaan ja soveltamaan fysiikan opiskelustrategioita
* perehtyy fysiikan soveltamiseen monipuolisissa tilanteissa, kuten luonnossa, elinkeinoelämässä, järjestöissä tai tiedeyhteisöissä
* saa mahdollisuuksia perehtyä fysiikan sovelluksiin vierailujen, korkeakouluyhteistyön tai työelämäyhteistyön kautta paikallisella tai kansainvälisellä tasolla
* saa riittävät jatko-opintovalmiudet luonnontieteellisille ja fysiikkaa soveltaville aloille
* saa valmiuksia osallistua ympäristöä ja teknologiaa koskevaan keskusteluun ja päätöksentekoon.

Tutkimisen taidot

*Tavoitteena on*, että opiskelija

* ymmärtää luonnontieteellisen tiedon luonnetta ja kehittymistä sekä tieteellisiä tapoja tuottaa tietoa
* osaa muodostaa kysymyksiä tarkasteltavista ilmiöistä ja kehittää kysymyksiä edelleen tutkimusten, ongelmanratkaisun tai muun toiminnan lähtökohdiksi
* osaa suunnitella ja toteuttaa kokeellisia tutkimuksia yhteistyössä muiden kanssa
* tunnistaa virhelähteiden vaikutuksen mittauksiin
* osaa käsitellä, tulkita ja esittää tutkimusten tuloksia sekä arvioida niitä ja koko tutkimusprosessia.

Fysiikan tiedot ja niiden käyttäminen

*Tavoitteena on*, että opiskelija

* osaa käyttää fysiikan keskeisiä käsitteitä johdonmukaisesti ja oikeissa yhteyksissä
* jäsentää käsitystään luonnon rakenteista ja ilmiöistä fysiikan käsitteiden ja periaatteiden avulla
* osaa ilmaista johtopäätöksiä ja näkökulmia fysiikalle ominaisilla tavoilla
* ymmärtää fysiikan ilmiöitä ja periaatteita teknologisten sovellusten taustalla
* osaa muodostaa, tulkita ja arvioida erilaisia malleja sekä käyttää niitä ja simulaatioita ilmiöiden kuvaamiseen ja ennusteiden tekemiseen
* osaa käyttää asianmukaisia ohjelmia mallintamisen, laskennallisten ja graafisten ratkaisujen sekä tulosten ilmaisemisen välineenä
* osaa käyttää monipuolisia tietolähteitä ja arvioida niitä kriittisesti fysiikan tietojensa avulla.

**Arviointi**

Arviointi kohdistuu fysiikan yleisten tavoitteiden saavuttamiseen moduulikohtaisia tavoitteita ja keskeisten sisältöjen hallintaa painottaen. Oppimisprosessin aikana annettu arviointi ja palaute tukevat opiskelijaa fysiikan osaamisensa tiedostamisessa ja kehittämisessä. Samalla opiskelija harjaantuu itsearviointiin.

Arviointi perustuu monipuoliseen näyttöön sekä opiskelijan käsitteellisten ja menetelmällisten tietojen ja taitojen havainnointiin. Fysiikan tietoja ja niiden soveltamista voidaan osoittaa eri tavoin, kuten selittämällä, graafisesti mallintamalla ja matemaattisia malleja käyttämällä. Erilaisten tuotosten lisäksi arvioidaan opiskelijan työskentelyä, esimerkiksi kysymysten muodostamista, ongelmanratkaisuprosessin kuvaamista ja tutkimisen taitoja. Arvioinnissa otetaan huomioon taito työskennellä kokeellisesti, hankkia tietoa ja soveltaa sitä.

**Pakolliset opinnot**

**FY1 Fysiikka luonnontieteenä (1 op)**

Moduulissa opiskelija saa kuvan fysiikan kokeellisesta luonteesta ja tutustuu kvantitatiiviseen mallintamiseen. Keskeisenä näkökulmana on, miten uutta tietoa rakennetaan tekemällä havaintoja ja kokeita fysiikalle ominaisella tavalla. Moduuli kehittää yhteistyötaitoja ja luo perustaa monitieteiselle ja luovalle osaamiselle.

*Yleiset tavoitteet*

Moduulin tavoitteena on, että opiskelija

* tutustuu fysiikkaan systemaattisena, kokeellisuuteen nojautuvana tieteenä
* tutustuu aineen rakenteen ja maailmankaikkeuden mittasuhteisiin
* tutustuu fysiikassa käytettäviin tiedonhankintamenetelmiin
* osaa suunnitella ja toteuttaa yksinkertaisia luonnontieteellisiä kokeita
* saa kokemuksia, jotka herättävät ja syventävät kiinnostusta fysiikkaa ja sen opiskelua kohtaan.

*Keskeiset sisällöt*

* suure ja yksikkö sekä SI-järjestelmä
* mittaaminen, tulosten kerääminen, niiden esittäminen graafisesti ja luotettavuuden arviointi
* graafinen malli ja lineaarinen malli
* yksinkertaisen kokeellisen tutkimuksen suunnitteleminen ja toteutus

Moduulin keskeisiä sisältöjä voidaan tarkastella esimerkiksi seuraavissa temaattisissa yhteyksissä: liikeilmiöt, tiheysmittaukset ja putoamiskiihtyvyys.

**FY2 Fysiikka, ympäristö ja yhteiskunta (1 op)**

Moduulissa perehdytään siihen, miten energiaa tuotetaan, siirretään ja käytetään sekä mitä vaikutuksia näillä toiminnoilla on ympäristöön, yhteiskuntaan ja ihmisten hyvinvointiin. Keskeisenä näkökulmana on energian käsitteen ilmeneminen näissä yhteyksissä sekä se, miten energian käsite jäsentää ja täsmentää aiheesta käytävää keskustelua ja siihen liittyviä näkemyksiä.

*Yleiset tavoitteet*

Moduulin tavoitteena on, että opiskelija

* perehtyy energiaan fysiikan keskeisenä käsitteenä
* tuntee eri energialajeja ja energiantuotantotapoja
* osaa vertailla eri energiantuotantotapoihin ja niiden ympäristövaikutuksiin liittyviä suuruusluokkia
* saa valmiuksia osallistua ympäristöä ja teknologiaa koskevaan keskusteluun ja päätöksentekoon kestävän energiatalouden näkökulmasta.

Keskeiset sisällöt

* energialajit, energian säilyminen ja muuntuminen
* energian tuotanto, teho, hyötysuhde ja energian siirtäminen
* energiantuotannon vaikutus ympäristöön ja ilmastonmuutokseen

Moduulin keskeisiä sisältöjä voidaan tarkastella esimerkiksi seuraavissa temaattisissa yhteyksissä: kemiallinen energia energialähteenä, kansallinen energiantuotanto ja -kulutus sekä energian käyttö kotitalouksissa.

**Valtakunnalliset valinnaiset opinnot**

**FY3 Energia ja lämpö (2 op)**

Moduulissa tutkitaan termodynaamisia systeemejä, energian siirtymistä systeemien välillä ja energian siirtymisen vaikutuksia. Keskeiset sisällöt liittyvät esimerkiksi energiantuotantoon, ilmastonmuutokseen ja rakentamiseen. Moduuli antaa valmiuksia osallistua ympäristöä ja teknologiaa koskevaan keskusteluun ja päätöksentekoon.

*Yleiset tavoitteet*

Moduulin tavoitteena on, että opiskelija

* syventää ymmärrystään energiasta fysiikan keskeisenä käsitteenä
* osaa tutkia aineen termodynaamiseen tilaan ja olomuodon muutoksiin liittyviä ilmiöitä
* osaa soveltaa termodynamiikan käsitteitä ja malleja energiantuotannon ratkaisujen tarkastelussa ja kestävän tulevaisuuden rakentamisessa
* tunnistaa energiatasapainon ja lämmönsiirtymisen merkityksen ilmastonmuutoksessa.

*Keskeiset sisällöt*

* voima vuorovaikutuksen voimakkuuden mittana
* mekaaninen työ
* termodynaaminen systeemi ja tilanmuuttujat
* lämpötila, paine ja hydrostaattinen paine
* energian säilyminen, sisäenergia, energian siirtyminen ja lämpömäärä
* aineen lämpeneminen ja jäähtyminen sekä olomuodon muutokset
* lämpölaajeneminen
* kaasujen tilanmuutokset ja ideaalikaasun tilanyhtälö

Moduulin keskeisiä sisältöjä voidaan tarkastella esimerkiksi seuraavissa temaattisissa yhteyksissä: energiantuotanto, rakentaminen ja energia kotona, ilmastonmuutos sekä lämpövoimakone.

Keskeisiä sisältöjä voidaan tarkastella esimerkiksi seuraavilla kokeilla: absoluuttisen nollapisteen määrittäminen (ekstrapolointi), veden ominaishöyrystymislämmön määrittäminen ja Boylen lain todentaminen.

**FY4 Voima ja liike (2 op)**

Moduulissa tarkastellaan tasaista ja muuttuvaa liikettä. Moduulissa perehdytään voimaan olennaisena kappaleiden välisiä vuorovaikutuksia kuvaavana suureena ja siihen, miten Newtonin II lakia käytetään mallinnettaessa voiman vaikutusta liiketilan muutokseen. Energiaa ja liikemäärää tarkastellaan mekaniikan keskeisinä käsitteinä ja säilyvinä suureina. Moduuli kehittää yhteistyötaitoja sekä yhteiskunnallista ja monitieteistä osaamista.

*Yleiset tavoitteet*

Moduulin tavoitteena on, että opiskelija

* osaa tutkia kokeellisesti voimaan ja liikkeeseen liittyviä ilmiöitä
* osaa tuottaa ja analysoida graafisia esityksiä mittausaineistosta
* ymmärtää säilymislakien merkityksen fysiikassa
* tuntee voimaan ja liikkeeseen liittyviä turvallisuusnäkökohtia.

*Keskeiset sisällöt*

* tasainen ja tasaisesti kiihtyvä suoraviivainen liike
* kappaleiden vuorovaikutus ja voima sekä Newtonin lait
* voimien yhteisvaikutus, voimakuvio ja liikeyhtälö
* paino ja kitka
* liike-energia, potentiaalienergia ja mekaaninen energia
* mekaanisen energian säilyminen ja mekaniikan energiaperiaate
* liikemäärä, impulssi, liikemäärän säilyminen ja yksiulotteiset törmäykset

Moduulin keskeisiä sisältöjä voidaan tarkastella esimerkiksi seuraavissa temaattisissa yhteyksissä: vesi- ja tuulivoima, liikenne sekä urheilu.

Keskeisiä sisältöjä voidaan tarkastella esimerkiksi seuraavilla kokeilla: putoamiskiihtyvyyden määrittäminen, kitkakertoimen määrittäminen ja kappaleeseen vaikuttavien voimien määrittäminen.

**FY5 Jaksollinen liike ja aallot (2 op)**

Moduulissa syvennetään edellisessä moduulissa omaksuttuja tietoja ja taitoja. Moduulissa perehdytään harmoniseen vuorovaikutukseen ja gravitaatiovuorovaikutukseen sekä niiden aiheuttamiin liikeilmiöihin. Moduulissa tutkitaan ja mallinnetaan ääntä ja ääni-ilmiöitä mekaanisina aaltoliikkeinä. Moduuli kehittää yhteistyötaitoja sekä yhteiskunnallista ja monitieteistä osaamista.

*Yleiset tavoitteet*

Moduulin tavoitteena on, että opiskelija

* osaa mallintaa planetaarista liikettä ympyräliikkeenä
* perehtyy värähtely- ja aaltoliikkeen perusteisiin tutkimalla mekaanista värähtelyä ja ääntä
* osaa kuvata jaksollista liikettä fysikaalisilla ja matemaattisilla käsitteillä
* osaa mallintaa mekaanista värähtelyä ja ääntä jaksollisena liikkeenä.

*Keskeiset sisällöt*

* momentti ja kappaleen kiertyminen
* tasapaino kiertymisen suhteen yksinkertaisissa tilanteissa
* tasainen ympyräliike ja normaalikiihtyvyys
* gravitaatiolaki ja planetaarinen liike
* jaksollinen liike, jaksonaika, taajuus ja amplitudi
* harmoninen voima ja värähtelyliike sekä harmonisen voiman potentiaalienergia
* mekaanisten aaltojen synty, eteneminen ja heijastuminen
* mekaanisten aaltojen diffraktio ja interferenssi sekä seisovat aallot
* ääni aaltoliikkeenä, äänen intensiteettitaso, äänen ominaisuudet ja eteneminen

Moduulin keskeisiä sisältöjä voidaan tarkastella esimerkiksi seuraavissa temaattisissa yhteyksissä: heiluri, soittimet, akustiikka ja äänentoisto, melun haittavaikutukset ja kuulon suojaaminen sekä ultraäänikuvaus.

Keskeisiä sisältöjä voidaan tarkastella esimerkiksi seuraavilla kokeilla: heilurin heilahdusajan määrittäminen, äänen nopeuden määrittäminen ja äänen taajuusanalyysi.

**FY6 Sähkö (2 op)**

Moduulissa perehdytään keskeisimpiin sähköistä vuorovaikutusta kuvaaviin malleihin sekä sähköenergian ja sähkötekniikan käsitteisiin. Opiskelija saa perustiedot yksinkertaisten virtapiirien suunnittelusta ja tutkimisesta. Moduulissa käsitellään myös sähköturvallisuutta ja tutustutaan sähkötekniikan sovelluksiin. Moduuli kehittää yhteistyötaitoja sekä yhteiskunnallista ja monitieteistä osaamista.

*Yleiset tavoitteet*

Moduulin tavoitteena on, että opiskelija

* osaa tutkia kokeellisesti sähköön liittyviä ilmiöitä ja tehdä sähköopin perusmittauksia
* osaa käyttää kentän ja potentiaalin käsitteitä sähkökentän kuvaamisessa
* tuntee sähkölaitteisiin ja sähköenergian siirtoon liittyviä turvallisuusnäkökohtia.

*Keskeiset sisällöt*

* jännite ja sähkövirta tasavirtapiireissä
* resistanssi ja Ohmin laki
* sähköteho ja Joulen laki
* vastusten kytkennät ja Kirchhoffin lait
* akut ja akun latauspiiri
* Coulombin laki ja homogeeninen sähkökenttä
* potentiaalienergia ja potentiaali homogeenisessa sähkökentässä
* kondensaattori ja kondensaattorin energia
* puolijohteet, diodi ja LED komponentteina virtapiirissä
* sähköturvallisuus: sulake, suojausluokitus ja läpilyöntilujuus

Moduulin keskeisiä sisältöjä voidaan tarkastella esimerkiksi seuraavissa temaattisissa yhteyksissä: yksinkertaiset sähkölaitteet, aurinkokenno tasajännitelähteenä ja sähköenergian varastoiminen.

Keskeisiä sisältöjä voidaan tarkastella esimerkiksi seuraavilla kokeilla: mittauksia komponenttien toiminnasta virtapiirissä ja pariston sisäisen resistanssin kokeellinen määrittäminen.

**FY7 Sähkömagnetismi ja valo (2 op)**

Moduulissa perehdytään sähkömagnetismiin ilmiöalueena, jossa sähköiset ja magneettiset vuorovaikutukset esiintyvät rinnakkain. Moduulissa käsitellään ajasta riippuvia sähkömagneettisia ilmiöitä, joista keskeisin on sähkömagneettinen induktio. Moduulissa tarkastellaan myös sähkömagneettista säteilyä ja erityisesti sen tutuinta lajia, valoa. Sähkömagnetismiin perustuvien sovellusten tarkastelussa keskitytään niiden merkitykseen yhteiskunnan kehityksen mahdollistajana. Moduuli kehittää yhteiskunnallista, monitieteistä ja luovaa osaamista. Moduuli kehittää yhteistyötaitoja.

*Yleiset tavoitteet*

Moduulin tavoitteena on, että opiskelija

* ymmärtää induktioilmiön keskeisen merkityksen sähkömagnetismissa
* ymmärtää sähköenergian tuotannon ja siirron fysikaaliset perusteet ja merkityksen yhteiskunnan toiminnan kannalta
* tunnistaa sähkömagneettisen säteilyn lähteitä ja vaikutuksia
* ymmärtää valon sähkömagneettisena ilmiönä.

*Keskeiset sisällöt*

* ferromagnetismi ja magneettinen dipoli
* magneettinen vuorovaikutus ja magneettikenttä
* varatun hiukkasen liike homogeenisessa sähkö- ja magneettikentässä
* virtajohtimen magneettikenttä ja kahden virtajohtimen välinen voima
* sähkömagneettinen induktio, Lenzin laki ja pyörrevirrat
* generaattori, vaihtovirran synty, muuntaja ja energian siirto sähkövirran avulla
* sähkömagneettinen säteily ja sen spektri sekä mustan kappaleen säteilyn spektri
* valon heijastuminen, taittuminen ja kokonaisheijastuminen
* valon interferenssi ja diffraktio
* valon polarisaatio kvalitatiivisesti

Moduulin keskeisiä sisältöjä voidaan tarkastella esimerkiksi seuraavissa temaattisissa yhteyksissä: hiukkaskiihdytin, tuulivoima ja optinen tiedonsiirto.

Keskeisiä sisältöjä voidaan tarkastella esimerkiksi seuraavilla kokeilla: magneettivuon tiheyden määritys käämin sisällä, valon heijastumisen ja taittumisen tutkiminen rajapinnassa sekä laserin aallonpituuden määrittäminen hilan avulla.

**FY8 Aine, säteily ja kvantittuminen (2 op)**

Moduulissa perehdytään kvanttifysiikan käsitteelliseen ja teoreettiseen rakenteeseen sekä niiden kokeelliseen pohjaan. Keskeistä on aineen rakenne ja perusvuorovaikutukset sekä se, miten nämä vaikuttavat aineen ominaisuuksiin. Moduuli käsittelee kvanttifysiikan teknologisia sovelluksia sekä sitä, miten kvanttifysiikka ilmenee alkeishiukkastason ilmiöistä nanomittakaavaan ja aina kosmisen mittakaavan ilmiöihin saakka. Tarkastelun kohteena ovat myös erilaiset radioaktiiviseen hajoamiseen, ionisoivaan säteilyyn ja kvantittumiseen perustuvat teknologiat. Moduulissa vahvistetaan eettistä- , ympäristö- sekä yhteiskunnallista osaamista ja kehitetään yhteystyötaitoja. Moduulissa pohditaan myös eettistä toimijuutta globaalissa maailmassa.

*Yleiset tavoitteet*

Moduulin tavoitteena on, että opiskelija

* tuntee ionisoivan säteilyn vaikutukset ja tutustuu säteilyn turvalliseen käyttöön
* tutustuu kvanttifysiikkaan perustuvaan maailmankuvaan alkeishiukkasfysiikasta kosmologiaan
* ymmärtää kvantittumiseen perustuvan teknologian merkityksen nyky-yhteiskunnassa.

*Keskeiset sisällöt*

* energian kvantittuminen aineen ja säteilyn vuorovaikutuksessa
* fotoni sähkömagneettisen säteilykentän kvanttina
* atomin rakenne, atomin elektronien kvanttitilat ja aaltomekaanisen atomimallin periaate
* kvantittumiseen perustuva teknologia: laser ja kvanttirakenteet
* atomiytimen rakenne ja muutokset, radioaktiivinen hajoaminen
* ydinreaktiot, massan ja energian ekvivalenssi, ytimen sidosenergia
* ydinvoima, fissio ja fuusio
* hajoamislaki
* ionisoivan säteilyn lajit ja biologiset vaikutukset sekä soveltaminen lääketieteessä ja teknologiassa
* hiukkasfysiikan standardimalli
* maailmankaikkeuden kehitys

Moduulin keskeisiä sisältöjä voidaan tarkastella esimerkiksi seuraavissa temaattisissa yhteyksissä: säteilyturvallisuus, säteilyn käyttö lääketieteessä, ilmastonmuutos ja kasvihuoneilmiö. Keskeisiä sisältöjä voidaan tarkastella esimerkiksi seuraavilla kokeilla: spektrin mittaaminen, spektrin muutoksen tarkastelu fluoresenssi-ilmiössä, mittaukset laser-diodeilla ja moduulin aihepiiriin liittyvät simulaatiot.

**FY12 Luonnontiede ja teknologia ympärillämme (1-2op)**

Opintojaksolla perehdytään ajankohtaiseen ja merkittävään luonnontieteelliseen tai teknologiseen asiakokonaisuuteen. Aiheeseen tutustutaan mahdollisuuksien mukaan monialaisesti useamman opettajan tai tutkijan yhteistyönä, jolloin opiskelijalla on mahdollisuus saada syvempi ymmärrys aiheesta ja sen moninaisuudesta. Kurssi voidaan toteuttaa esimerkiksi yliopiston tai muiden lukioiden kanssa yhteistyönä. Kurssi voi sisältää matkoja tai vierailuja koulun ulkopuolelle.

Moduuli arvioidaan suoritusmerkinnällä

**Koulukohtaiset valinnaiset opinnot**

**KE7 Kemian ja fysiikan kokeelliset menetelmät kts. 6.10 Kemia**

**FY9 Fysiikan tiedekoulu (2 op)**

Fysiikan tiedekoulu järjestetään pääsääntöisesti yhteistyössä eri lukioiden fysiikan opettajien ja opiskelijoiden kanssa. Yhteistyön tavoitteena on saada syvällinen käsitys jostain fysiikan tutkimuskohteesta. Moduuli voidaan toteuttaa Genevessä järjestettävänä CERN-tiedeleirinä, jossa perehdytään alkeishiukkasfysiikan tutkimukseen ja hiukkaskiihdyttimen toimintaan. Hiukkasfysiikan perusteita käsitellään moduulissa ennen tiedeleiriä. Moduuli voidaan myös toteuttaa jonkin muun tiedeleirin puitteissa. Moduuli kehittää yhteistyötaitoja ja luo perustaa monitieteiselle ja luovalle osaamiselle.

Moduuli arvioidaan suoritusmerkinnällä.

**FY10 Maailmankaikkeuden rakenne ja kosmologia (2 op)**

Moduulissa saadaan käsitys historiallisista maailmankaikkeuden synnyn ja rakenteen selitysmalleista. Moduulissa tutustutaan kosmologian ja havaitsevan tähtitieteen menetelmiin, joilla tutkitaan maailmankaikkeuden rakennetta ja kehitystä. Moduuli käsittelee modernin kosmologian vaiheita ja saavutuksia Einsteinin suhteellisuusteorioista lähtien. Moduuli kehittää yhteistyötaitoja ja luo perustaa monitieteiselle ja luovalle osaamiselle. Moduuli sopii hyvin kaikille lukiolaisille, jotka ovat kiinnostuneita omasta paikastaan universumissa.

Moduuli arvioidaan suoritusmerkinnällä.

**FY11 Fysiikan kertaus (2 op)**

Moduulissa saadaan kokonaiskuva fysiikasta, ja se antaa valmiuksia fysiikan jatko-opintoihin. Moduulissa käsitellään lukiofysiikan keskeisimmät sisällöt ja laskennalliset tyyppitehtävät ylioppilaskokeen vaatimalla tarkkuudella samalla syventäen eri opintojaksojen sisäisiä ja välisiä sisältöjä. Moduuli kehittää hyvinvointiosaamista, yhteistyötaitoja ja luo perustaa monitieteiselle ja luovalle osaamiselle.

Moduuli arvioidaan suoritusmerkinnällä.

**FY12 Luonnontiede ja teknologia ympärillämme (1-2op)**

Kurssilla perehdytään ajankohtaiseen ja merkittävään luonnontieteelliseen tai teknologiseen asiakokonaisuuteen. Aiheeseen tutustutaan mahdollisuuksien mukaan monialaisesti useamman opettajan tai tutkijan yhteistyönä, jolloin opiskelijalla on mahdollisuus saada syvempi ymmärrys aiheesta ja sen moninaisuudesta. Kurssi voidaan toteuttaa esimerkiksi yliopiston tai muiden lukioiden kanssa yhteistyönä. Kurssi voi sisältää matkoja tai vierailuja koulun ulkopuolelle.

Moduuli arvioidaan suoritusmerkinnällä.

**6.10 Kemia**

**Oppiaineen tehtävä**

Kemian opetus tukee opiskelijan luonnontieteellisen ajattelun ja nykyaikaisen maailmankuvan kehittymistä osana monipuolista yleissivistystä. Se ohjaa ymmärtämään kemian ja sen sovellusten merkitystä jokapäiväisessä elämässä, yhteiskunnassa ja ympäristöhaasteiden ratkaisemisessa. Opetuksessa perehdytään oppiaineen ja sen taustalla olevien tieteenalojen kieleen, käsitteistöön ja tapoihin rakentaa tietoa. Opiskelijan luonnontieteellinen lukutaito kehittyy, mikä auttaa opiskelijaa arvioimaan kriittisesti erilaisia arjen valintoja sekä näkökulmia yhteiskunnallisessa keskustelussa. Opetus herättää kiinnostusta kemian opiskelua ja kemian alan ammatteja kohtaan sekä antaa valmiuksia menestyä jatko-opinnoissa luonnontieteellisillä ja luonnontieteitä soveltavilla aloilla. Monipuolisilla oppimistilanteilla ja -ympäristöillä edistetään opiskelijoiden mahdollisuuksia oppia yhdenvertaisesti ja tasa-arvoisesti

Kemian opetus tukee opiskelijan käsitteiden ja ilmiöiden ymmärtämistä siten, että niiden makroskooppinen, mikroskooppinen ja symbolinen taso muodostavat loogisen kokonaisuuden. Opiskelijan aikaisemmista kokemuksista ja havainnoista edetään ilmiöiden kuvaamiseen ja selittämiseen sekä aineen rakenteen ja kemiallisten reaktioiden mallintamiseen kemian merkkikielellä ja matemaattisesti.

Kemian opetuksessa käytetään vaihtelevia ja monipuolisia opetus- ja opiskelumenetelmiä, joilla kehitetään opiskelijan käsitteellistä ja menetelmällistä osaamista. Opetuksen keskeisiin lähtökohtiin kuuluu havainnointi ja tutkiminen. Kokeellisuus eri muodoissaan tukee käsitteiden omaksumista ja ymmärtämistä, tutkimisen taitojen oppimista ja luonnontieteiden luonteen hahmottamista. Kokeellisessa työskentelyssä toimitaan kemikaali-, jäte- ja työturvallisuuslainsäädännön mukaisesti. Opiskelijat harjaantuvat ottamaan vastuuta yhteisestä turvallisuudesta, jolloin myös työelämässä tarvittava turvallisuusosaaminen kehittyy.

Opiskelun edetessä tutkimisen taidot kehittyvät sekä kokonaisvaltaisesti että kunkin moduulin keskeisten sisältöjen osalta. Tutkimisen taitojen perustana on kysymysten ja havaintojen tekeminen. Mittaaminen, luokitteleminen ja muut tutkimisen taidot kehittyvät erilaisten menetelmien harjoittelun kautta. Myös opiskelijan tiedon käsittelyn ja esittämisen taidot karttuvat. Kokeellisen työn taidot etenevät kohti oman tutkimuksen suunnittelua. Samalla opiskelija oppii tekemään johtopäätöksiä sekä arvioimaan ja argumentoimaan tutkimuksen tuloksia.

**Laaja-alainen osaaminen oppiaineessa**

Kemian opetuksessa opiskelija omaksuu tietoja ja taitoja, jotka auttavat ymmärtämään kemian merkityksen oman arjen, terveyden ja elinympäristön kannalta, mikä tukee **hyvinvointiosaamisen** tavoitteita. Opiskelijalle muodostuu kyky tehdä arkielämässään valintoja, jotka ovat suotuisia hänen oman henkilökohtaisen terveytensä, ympäristön ja yhteiskunnan hyvinvoinnin kannalta. Kemian opiskelumenetelmät tukevat työskentelyä, jossa opiskelija tunnistaa omat vahvuutensa ja asettaa itselleen tavoitteita. Suunnitelmallinen opiskelu on tärkeä arjen taito, joka vahvistaa opiskelijan jaksamista ja kehittää kykyä työskennellä myös muuttuvissa olosuhteissa.

Kemian opetuksen kokeellisuus ja opiskelijan oma tutkimuksellinen työskentely kehittävät työskentelyn ja yhteistyön taitoja sekä kriittistä ajattelua ja innostavat opiskelijaa kemian opiskeluun. Opiskelija kehittää **vuorovaikutusosaamistaan** ja oppii pitkäjänteisyyttä sekä vastuunottamista omasta työskentelystään monipuolisten työtapojen avulla, esimerkiksi projektioppimisella ja ryhmässä työskentelemällä.

Kemian opetuksessa tiedostetaan kemian täsmällisen kielenkäytön ja arkikielen välinen ero. Universaalia kemian kieltä lähestytään opiskelijan havaintojen ja arkikielen näkökulmasta. Kemiassa kielitietoisuuden ja kielitaidon merkitys näkyy erityisesti käsitteistön oppimisessa ja omien päätelmien selkeässä ja johdonmukaisessa perustelemisessa.

Kemian opintojen aikana harjoitellaan erilaisten tekstien kirjoittamista, kriittistä tulkitsemista, argumentointia ja analysointia. Monilukutaitoa kehitetään tulkitsemalla ja tuottamalla esimerkiksi kirjoitettua kieltä, kuvia, videoita, malleja, simulaatioita, taulukoita ja kuvaajia tai kemian merkkikieltä. Kemiassa erityinen monilukutaidon muoto on kyky tulkita ja esittää symbolisia malleja ja submikroskooppisia kuvallisia malleja samoista ilmiöistä. Myös tieto- ja viestintäteknologia on osa nykyaikaista ja **monitieteistä osaamista** tukevaa kemian opetusta. Sitä käytetään muun muassa tiedon etsimiseen, kokeellisten havaintojen keräämiseen, mittaustulosten käsittelyyn ja tulkitsemiseen, tuotosten laatimiseen ja esittämiseen sekä mallintamiseen ja simulointiin. Tietokonepohjaisella mittausjärjestelmällä voidaan korvata perinteisiä välineitä, ja tutkimusaineistoa on mahdollista taltioida myös kuvina ja videoina.

Luonnontieteellisessä työskentelyssä **luova osaaminen** näkyy kykynä muodostaa kysymyksiä tarkasteltavista ilmiöistä sekä soveltaa, arvioida, yhdistellä ja analysoida hankittuja tietoja. Tutkimuksellinen opiskelu ja ongelmanratkaisu edellyttävät luovaa lähestymistapaa ja kehittävät luovaa ajattelua.

Kemian opetus tukee opiskelijan **yhteiskunnallista osaamista** sekä **globaali- ja kulttuuriosaamista**. Opetus kehittää opiskelijan valmiuksia osallistua yhteiskunnalliseen keskusteluun ja yhteiseen päätöksentekoon syventämällä opiskelijan luonnontieteellistä ajattelua ja ymmärrystä tiedon luotettavuudesta, merkityksestä ja käytöstä. Luonnontieteellisen tiedon historiallinen kehitys avaa opiskelijalle näkymän sekä tieteellisen maailmankuvan kehitykseen, että kemian merkitykseen yhteiskunnallisissa muutoksissa. Kemian innovaatioiden ja modernien sovellusten kautta opiskelija ymmärtää myös kemian merkityksen nyky-yhteiskunnassa, teknologiassa ja työelämässä. Kemiaa tarvitaan uusien ratkaisujen kehittämisessä sekä ympäristön ja ihmisten hyvinvoinnin turvaamisessa niin paikallisesti, kansallisesti kuin kansainvälisestikin.

Kemian opetus vahvistaa **eettisyyttä ja ympäristöosaamista** syventämällä opiskelijan ymmärrystä erilaisista ympäristöongelmista ja niihin johtaneista syistä. Opetus ohjaa opiskelijaa ottamaan vastuuta omasta toiminnastaan sekä ympäristöstä, käyttämään kemian osaamistaan kestävän tulevaisuuden rakentamisessa sekä arvioimaan omia valintojaan luonnonvarojen kestävän käytön ja kiertotalouden kannalta. Opiskelija tunnistaa kemian tarjoamia ratkaisuja erilaisiin ympäristöhaasteisiin, kuten ilmastonmuutokseen ja luonnonvarojen riittävyyteen.

**Kemian opetuksen yleiset tavoitteet**

Kemian opetuksen yleiset tavoitteet liittyvät kemian merkitykseen, arvoihin ja asenteisiin, tutkimisen taitoihin sekä kemian tietoihin ja niiden käyttämiseen. Tavoitealueittain opetuksen yleiset tavoitteet ovat seuraavat.

*Merkitys, arvot ja asenteet*

Tavoitteena on, että opiskelija

* saa ohjausta kemian osaamisensa tunnistamisessa, omien tavoitteiden asettamisessa, oppimishaasteiden kohtaamisessa ja kemian opiskelustrategioiden soveltamisessa
* osaa arvioida kemian ja siihen liittyvien teknologioiden tarjoamia ratkaisuja sekä niiden merkitystä yksilön, ympäristön ja yhteiskunnan kannalta
* saa mahdollisuuksia perehtyä kemian sovelluksiin vierailujen, korkeakouluyhteistyön tai työelämäyhteistyön kautta paikallisella tai kansainvälisellä tasolla
* saa riittävät jatko-opintovalmiudet luonnontieteellisille ja kemiaa soveltaville aloille.

*Tutkimisen taidot*

Tavoitteena on, että opiskelija

* ymmärtää luonnontieteellisen tiedon luonnetta ja kehittymistä sekä tieteellisiä tapoja tuottaa tietoa yhteisöllisesti
* tuntee kemian turvalliset työskentelytavat ja osaa käsitellä syntyneet kemikaalijätteet asianmukaisesti
* osaa muodostaa kysymyksiä tarkasteltavista ilmiöistä ja kehittää kysymyksiä edelleen tutkimusten ja ongelmanratkaisun lähtökohdiksi
* osaa toteuttaa kokeellisia tutkimuksia käyttäen kemialle tunnusomaisia työmenetelmiä
* osaa käsitellä, tulkita ja esittää tutkimusten tuloksia sekä analysoida ja arvioida niitä ja koko tutkimusprosessia.

*Kemian tiedot ja niiden käyttäminen*

Tavoitteena on, että opiskelija

* osaa käyttää ja soveltaa kemian keskeisiä käsitteitä
* osaa käyttää erilaisia malleja ilmiöiden kuvaamisessa ja selittämisessä sekä ennusteiden tekemisessä
* osaa käyttää monipuolisesti asianmukaisia ohjelmia mallintamisen, laskennallisten ja graafisten ratkaisujen sekä tulosten ilmaisemisen välineenä
* osaa käyttää monipuolisia tietolähteitä ja arvioida eri yhteyksissä esitettyä tietoa kriittisesti kemian osaamisensa avulla.

**Arviointi**

Arviointi kohdistuu kemian yleisten tavoitteiden saavuttamiseen moduulikohtaisia tavoitteita ja keskeisten sisältöjen hallintaa painottaen. Oppimisprosessin aikana annettu arviointi ja palaute sekä itsearviointi tukevat opiskelijaa kemian osaamisensa tiedostamisessa ja kehittämisessä. Arvioinnissa otetaan huomioon opiskelijan kyky ymmärtää, havainnollistaa ja esittää kemiallista tietoa. Kemiallisen tiedon soveltaminen, luonnontieteellisten lainalaisuuksien ja syy- ja seuraussuhteiden ymmärtäminen sekä kokonaisuuksien hahmottaminen ovat myös arvioinnin kohteita. Arvioinnissa kiinnitetään huomiota opiskelijan taitoon arvioida tietoa kriittisesti. Arviointi perustuu monipuoliseen näyttöön ja opiskelijan käsitteellisten ja menetelmällisten tietojen ja taitojen havainnointiin. Kemiallisen tiedon ymmärtämistä ja soveltamista voidaan osoittaa eri tavoin. Erilaisten tuotosten lisäksi arvioidaan opiskelijan työskentelyä, kuten kysymysten muodostamista ja tutkimisen taitoja. Arvioinnissa otetaan huomioon taito työskennellä kokeellisesti, hankkia tietoa ja soveltaa sitä.

**Moduulien suorittaminen itsenäisesti**

Kemian kokeellisen luonteen vuoksi suositellaan moduulien suorittamista opetukseen osallistumalla. Opiskelija voi halutessaan hakea lupaa suorittaa kemian moduuli itsenäisesti. Tällöin moduulin suorittamiseen kuuluu aina kokeen lisäksi myös muita tehtäviä. Suorituksen vastaanottava opettaja ja opiskelija sopivat itsenäiseen suoritukseen sisältyvien tehtävien laadusta ja määrästä. Opettaja merkitsee ne opiskelijan hakemukseen. Itsenäisesti voi suorittaa enintään kaksi kemian moduulia.

**Pakolliset opinnot**

**KE1 Kemia ja minä (1 op)**

Moduulissa vahvistetaan opiskelijan aiempaa kemian osaamista ja tuodaan näkyväksi kemian merkitystä opiskelijan omassa elämässä. Tutustuminen ainemäärän käsitteeseen esittelee kemiasta kvantitatiivisen puolen. Kokeellisessa työssä harjoitellaan erityisesti turvallista ja huolellista työskentelyä. Moduulissa korostuvat hyvinvointiosaamisen ja yhteiskunnallisen osaamisen laaja-alaiset tavoitteet.

*Tavoitteet*

Moduulin tavoitteena on, että opiskelija

* saa kokemuksia, jotka herättävät ja syventävät kiinnostusta kemiaa ja sen opiskelua kohtaan, ja tutustuu kemian alan ammatteihin ja jatko-opintomahdollisuuksiin
* saa valmiuksia osallistua kemiaan liittyvään yhteiskunnalliseen keskusteluun ja osaa arvioida tietolähteiden luotettavuutta
* oppii käyttämään jaksollista järjestelmää kemiallisen päättelyn apuna
* osaa käyttää ja soveltaa tietoa aineiden ominaisuuksista ja niiden turvallisuudesta arjen valinnoissa
* osaa tutkia kokeellisesti seoksen koostumusta ja pitoisuutta sekä ottaa huomioon työturvallisuusnäkökohdat.

**Keskeiset sisällöt**

* arjen aineiden turvallisuuden arviointi ja kemian merkitys omassa elämässä
* kemian merkitys työelämässä ja jatko-opinnoissa
* jaksollinen järjestelmä ja atomin rakenne elektronikuorimallin avulla
* puhtaat aineet, seokset ja erotusmenetelmät
* ainemäärä ja konsentraatio

Moduulin keskeisiä sisältöjä voidaan tarkastella esimerkiksi seuraavissa yhteyksissä: elintarvikkeet ja elintarvikelisäaineet, hivenaineet ja terveys sekä kuluttajan valinnat.

Keskeisiä sisältöjä voidaan tarkastella esimerkiksi seuraavilla kokeellisilla tutkimuksilla: seoksen koostumuksen tai pitoisuuden selvittäminen erotusmenetelmiä käyttäen sekä liekkikokeet.

**KE2 Kemia ja kestävä tulevaisuus (1 op)**

Moduulissa opiskelija syventää käsitystään kemiallisista sidoksista ja niiden merkityksestä aineen ominaisuuksille. Kokeellisessa työskentelyssä harjoitellaan erityisesti johtopäätösten tekemistä havainnoista. Opinnoissa tutustutaan myös luonnontieteiden ratkaisuihin kestävän elämäntavan edistämisessä. Moduulissa korostuvat monitieteisen ja luovan osaamisen sekä yhteiskunnallisen osaamisen laaja-alaiset tavoitteet.

*Tavoitteet*

Moduulin tavoitteena on, että opiskelija

* saa kokemuksia, jotka herättävät ja syventävät kiinnostusta kemiaa ja sen opiskelua kohtaan, ja tutustuu kemian merkitykseen kestävän elämäntavan edistämisessä
* tutustuu luonnontieteellisen tiedon luonteeseen ja sen kehittymiseen sekä tieteellisiin tapoihin tuottaa tietoa
* osaa tutkia aineen ominaisuuksia kokeellisesti
* osaa soveltaa aineen rakenteen malleja aineen ominaisuuksien vertailussa
* ymmärtää kemian merkityksen ympäristölle ja yhteiskunnalle ratkaisujen tarjoajana yhdessä muiden luonnontieteiden kanssa.

*Keskeiset sisällöt*

* tutustuminen joihinkin esimerkkeihin kestävän elämäntavan edistämisessä luonnontieteissä
* aineen rakenteen mallien ja yhdisteen kaavan esittäminen
* alkuaineiden ja yhdisteiden vahvat ja heikot sidokset sekä poolisuus
* aineiden ominaisuuksien tutkiminen kokeellisesti ja selittäminen aineen rakenteen avulla

Moduulin keskeisiä sisältöjä voidaan tarkastella esimerkiksi seuraavissa yhteyksissä: vesi ja ilma, alkuaineiden kierto ja riittävyys, elinkaariajattelu ja kiertotalous, vihreä kemia sekä atomi- tai sidosmallien historiallinen kehittyminen.

Keskeisiä sisältöjä voidaan tarkastella esimerkiksi seuraavilla kokeellisilla tutkimuksilla: aineiden ominaisuuksien tutkiminen ja selittäminen sidosten avulla sekä veden ominaisuuksien tutkiminen.

**Valtakunnalliset valinnaiset opinnot**

**KE3 Molekyylit ja mallit (2 op)**

Moduulissa tarkastellaan hiilen yhdisteitä, niiden rakennetta ja ominaisuuksia. Tieto- ja viestintäteknologiaa käytetään molekyylien mallintamisessa. Hiilen yhdisteiden kemian merkitystä opiskelijan omaan elämään tarkastellaan hyvinvoinnin ja terveyden kannalta. Moduulissa painottuvat myös yhteiskunnallisen osaamisen ja globaaliosaamisen laaja-alaiset tavoitteet.

*Tavoitteet*

Moduulin tavoitteena on, että opiskelija

* osaa käyttää ja soveltaa tietoa hiilen yhdisteistä jokapäiväisen elämän ilmiöissä
* osaa soveltaa ainemäärän ja konsentraation käsitteitä
* osaa tutkia kokeellisesti ja erilaisia malleja käyttäen hiilen yhdisteitä
* ymmärtää, kuinka tieto hiiliyhdisteistä rakentuu kokeellisen toiminnan ja siihen kytkeytyvän mallintamisen kautta
* osaa käyttää tieto- ja viestintäteknologiaa mallintamisen välineenä.

*Keskeiset sisällöt*

* liuoksen valmistus ja laimentaminen sekä standardisuoran sovittaminen pitoisuuden määrittämiseksi
* hiilivetyjen sekä hiilen happi- ja typpiyhdisteiden funktionaaliset ryhmät ja nimeämisen perusteet
* hapettuminen ja pelkistyminen hiilen happiyhdisteissä
* hiilen yhdisteiden rakenteiden mallintaminen ja ominaisuuksien selittäminen rakenteen avulla
* suhdekaavan ja molekyylikaavan selvittäminen laskennallisesti sekä rakenneisomeria
* kvanttimekaaninen atomimalli, hybridisaatio ja stereoisomeria hiiliyhdisteissä
* tutustuminen spektrien antamaan informaatioon aineen rakenteesta

Moduulin keskeisiä sisältöjä voidaan tarkastella esimerkiksi seuraavissa yhteyksissä: arjen ja elinympäristön yksinkertaiset molekyylit, kosmetiikka sekä lääkkeet ja muut fysiologisesti vaikuttavat aineet.

Keskeisiä sisältöjä voidaan tarkastella esimerkiksi seuraavilla kokeellisilla tutkimuksilla: hiilen yhdisteiden ominaisuuksien tutkiminen, hiilen yhdisteiden tunnistaminen funktionaalisten ryhmien osoitusreaktioilla, liuoksen valmistus ja laimentaminen sekä liuoksen pitoisuuden määrittäminen standardisuoran ja lineaarisen mallin avulla.

**KE4 Kemiallinen reaktio (2 op)**

Moduulissa tarkastellaan erilaisia kemiallisia reaktioita ja niiden merkitystä elinympäristössä. Reaktioiden tarkastelussa edetään havainnoista reaktiotuotteiden päättelyyn ja reaktioyhtälön kirjoittamiseen. Reaktioyhtälöä käytetään myös reaktion kvantitatiivisessa tarkastelussa. Moduulin sisällöt mahdollistavat ryhmissä työskentelyn ja kokeellisen työtavan, joissa painottuvat monitieteisen ja luovan osaamisen sekä vuorovaikutusosaamisen laaja-alaiset tavoitteet.

*Tavoitteet*

Moduulin tavoitteena on, että opiskelija

• saa kokonaiskuvan kemiallisten reaktioiden moninaisuudesta ja merkityksestä elinympäristössämme

• osaa käyttää ja soveltaa reaktioihin liittyviä käsitteitä jokapäiväisen elämän, ympäristön ja yhteiskunnan ilmiöissä sekä nykyteknologian sovelluksissa

• osaa tutkia kemiallisia reaktioita kokeellisesti ja erilaisia malleja käyttäen

• ymmärtää aineen häviämättömyyden merkityksen kemiassa.

*Keskeiset sisällöt*

* reaktioiden tutkiminen kokeellisesti sekä tutkimustulosten käsitteleminen, tulkitseminen ja esittäminen
* kemiallisen reaktion symbolinen ilmaisu ja tasapainottaminen, reaktiotuotteiden kaavat ja nimet
* saanto ja rajoittava tekijä kemiallisessa reaktiossa
* ideaalikaasun tilanyhtälö ja ainemäärä
* saostumis- ja hajoamisreaktio, palamisreaktio
* protolyysi, neutraloituminen ja titraus analyysimenetelmänä
* additio, eliminaatio, substituutio, kondensaatio ja hydrolyysi hiiliyhdisteissä sekä yleisimpien biomolekyylien muodostuminen
* polymeroitumisreaktiot, polymeerien ominaisuudet, käyttö ja elinkaari

Moduulin keskeisiä sisältöjä voidaan tarkastella esimerkiksi seuraavissa yhteyksissä: saannon merkitys vihreän kemian kannalta, palamistuotteet ja ilmanlaatu, biomolekyylit ravinnossa, polymeerimateriaalit vaatteissa ja arjen käyttöesineissä sekä biotuotetekniikka ja modernit materiaalit.

Keskeisiä sisältöjä voidaan tarkastella esimerkiksi seuraavilla kokeellisilla tutkimuksilla: reaktion saannon määrittäminen, kaasua muodostavan reaktion havainnointi ja osoitusreaktiot, esterisynteesi ja -hydrolyysi, biomateriaalin valmistaminen sekä muovien ominaisuuksien tutkiminen.

**KE5 Kemiallinen energia ja kiertotalous (2 op)**

Moduulissa käsitellään kemiallista energiaa ja energian varastointi- ja hyödyntämistapoja. Siinä perehdytään luonnontieteellisen tutkimuksen suunnitteluun sekä tarkastellaan hapettumis- ja pelkistymisreaktioita ja niiden sovelluksia. Eettisyyden ja ympäristöosaamisen laaja-alaisten tavoitteiden lisäksi moduulissa korostuvat vuorovaikutusosaamisen tavoitteet.

*Tavoitteet*

Moduulin tavoitteena on, että opiskelija

* ymmärtää kemiallisen energian varastoinnin ja hyödyntämisen periaatteita ja osaa perustella mielipiteitään keskustelussa energiaratkaisuista
* ymmärtää energian häviämättömyyden ja energianmuutokset kemiallisissa reaktioissa
* tuntee merkittävien metallien ominaisuuksia sekä valmistus- ja jalostusprosesseja ympäristövaikutuksineen
* osaa tutkia sähkökemiaan liittyviä ilmiöitä kokeellisesti ja kuvata niitä malleja käyttäen
* tuntee yhteiskunnassa merkittävien metallien kierrätyksen ja kiertotalouden periaatteet sekä niihin liittyviä ratkaisuja.

*Keskeiset sisällöt*

* reaktiossa sitoutuva tai vapautuva energia muodostumisentalpioiden, sidosenergioiden ja Hessin lain avulla
* reaktiosarja- ja seoslaskujen periaatteet
* hapetusluvut ja hapettumis-pelkistymisreaktiot
* metallien ominaisuuksia ja käyttökohteita, valmistus- ja jalostusprosesseja sekä riittävyys ja kierrätettävyys
* sähkökemian keskeiset periaatteet: jännitesarja, normaalipotentiaali, kemiallinen pari, elektrolyysi ja kemiallisen energian varastointi
* luonnontieteelliseen tutkimukseen tutustuminen tai tutkimuksen tai ongelmanratkaisun ideointi ja suunnittelu

Moduulin keskeisiä sisältöjä voidaan tarkastella esimerkiksi seuraavissa yhteyksissä: reaktiosarjat teollisuusprosesseissa, kaivannaisteollisuuden merkitys yhteiskunnassa, energian tuotanto, varastoiminen ja käyttö uusiutuvassa energiataloudessa sekä hybridienergia.

Keskeisiä sisältöjä voidaan tarkastella esimerkiksi seuraavilla kokeellisilla tutkimuksilla: liukenemis- tai reaktioentalpian määritys kalorimetrissä, hapetuspelkistystitraus, sähkökemiallisen parin jännitteen mittaaminen, esineen pinnoittaminen elektrolyyttisesti, veden hajotus elektrolyysillä sekä polttokennon toiminnan tutkiminen.

**KE6 Kemiallinen tasapaino (2 op)**

Moduulissa otetaan käyttöön kemiallisen tasapainon käsite ja tarkastellaan sitä kvantitatiivisesti ja kvalitatiivisesti. Tieto- ja viestintätekniikan avulla esitetään tutkimustuloksia graafisesti ja tulkitaan tuloksia. Moduulissa painottuvat hyvinvointiosaamisen sekä eettisen ja ympäristöosaamisen laaja-alaiset tavoitteet.

*Tavoitteet*

Moduulin tavoitteena on, että opiskelija

* tunnistaa kemian merkityksen terveyteen ja ympäristöön liittyvien ongelmien ratkaisemisessa
* osaa tutkia kokeellisesti reaktionopeuteen ja kemialliseen tasapainoon liittyviä ilmiöitä
* osaa käyttää laskennallisia ja graafisia malleja reaktionopeuden ja kemiallisen tasapainon kuvaamisessa, selittämisessä ja ennusteiden tekemisessä
* osaa esittää tutkimustuloksia graafisesti ja arvioida tutkimustuloksia ja -prosessia
* tutustuu teollisuuden prosesseissa ja luonnossa tapahtuviin tasapainoreaktioihin ja niiden merkitykseen.

*Keskeiset sisällöt*

* kemiallisen reaktion nopeus ja siihen vaikuttavat tekijät
* homogeenisen tasapainon kvalitatiivinen ja kvantitatiivinen käsittely konsentraatioilla, tasapainotilaan vaikuttaminen
* hapot ja emäkset ja niihin liittyvät käsitteet sekä palamistuotteiden reaktiot vedessä
* happo-emästasapainon laskennallinen käsittely
* puskuriliuosten toimintaperiaate sekä elimistön ja luonnon puskurisysteemejä kvalitatiivisella tasolla
* reaktionopeuteen ja tasapainoreaktioihin liittyvien ilmiöiden tutkiminen kokeellisesti sekä ilmiöiden mallintaminen ja analysointi graafisesti tietokonesovelluksella
* tutustuminen kemian tarjoamiin mahdollisuuksiin jonkin terveyteen tai ympäristöön liittyvän ongelman ratkaisemisessa

Moduulin keskeisiä sisältöjä voidaan tarkastella esimerkiksi seuraavissa yhteyksissä: vesi ja vedenpuhdistus, happamoitumisen ja ilmastonmuutoksen ehkäisy, savukaasujen puhdistus sekä lääkkeen tai jonkin peruskemikaalin tuotantoprosessin tehokkuus ja ympäristövaikutusten arvioiminen.

Keskeisiä sisältöjä voidaan tarkastella esimerkiksi seuraavilla kokeellisilla tutkimuksilla: reaktionopeuden määrittäminen massan muutosta seuraamalla, vahvan ja heikon protolyytin titrauskäyrien laatiminen, tasapainotilaan kuten kompleksinmuodostukseen vaikuttaminen sekä puskuriliuoksen valmistaminen ja puskurointikyvyn tutkiminen.

**Koulukohtaiset valinnaiset opinnot**

**KE7 Kemian ja fysiikan kokeelliset menetelmät (2 op)**

Tässä moduulissa perehdytään kemian ja fysiikan kokeelliseen työskentelyyn. Moduulissa tehdään kokeellisia tutkimuksia joko kemian tai fysiikan tai molempien aineiden näkökulmasta. Lähtökohtana on opiskelijoiden mielenkiinto ja aikaisempi kokemus kokeellisista töistä. Kemian tutkimuksissa käytetään muun muassa monipuolisia analyysimenetelmiä tai voidaan suorittaa orgaanisia synteesejä.

Fysiikan töissä tutkitaan fysiikan eri osa-alueisiin liittyviä ilmiöitä käyttäen tietokoneavusteisia mittausvälineitä. Moduulissa opitaan mittausten suunnittelua, mittaustulosten analysointia sekä niiden tulkintaa. Kokeellisista töistä laaditaan työselostukset. Osa töistä on mahdollista suorittaa Helsingin yliopiston ainelaitoksilla tai muussa oppilaslaboratoriossa. Moduulissa painottuvat monitieteisen, yhteiskunnallisen ja vuorovaikutusosaamisen laaja-alaiset tavoitteet.

Moduuli arvioidaan suoritusmerkinnällä.

**KE8 Kemian kertaus (2 op)**

Moduulissa syvennetään ja yhdistellään aiemmissa moduuleissa opittuja tietoja ja taitoja sekä kehitetään laskennallista ongelmanratkaisemisen hallintaa. Kemian sovelluksiin tutustutaan monipuolisesti, käsitellään ylioppilastutkintoon liittyviä oppiainekohtaisia sisältöjä ja kehitetään valmiuksia käsitellä esimerkiksi tulevia pääsykoetehtäviä. Moduulissa painottuvat monitieteisen, yhteiskunnallisen ja hyvinvointiosaamisen laaja-alaiset tavoitteet.

Moduuli arvioidaan suoritusmerkinnällä.

**KE9 Luonnontiede ja teknologia ympärillämme (1-2 op)**

Opintojaksolla perehdytään ajankohtaiseen ja merkittävään luonnontieteelliseen tai teknologiseen asiakokonaisuuteen. Aiheeseen tutustutaan mahdollisuuksien mukaan monialaisesti useamman opettajan tai tutkijan yhteistyönä, jolloin opiskelijalla on mahdollisuus saada syvempi ymmärrys aiheesta ja sen moninaisuudesta. Kurssi voidaan toteuttaa esimerkiksi yliopiston tai muiden lukioiden kanssa yhteistyönä. Kurssi voi sisältää matkoja tai vierailuja koulun ulkopuolelle.

Opintojakso arvioidaan suoritusmerkinnällä.

**Ke10 Molekyyligastronomia**

Moduuli on kemian ja kotitalouden yhteinen opintojakso ja siinä tutustutaan ruoanlaittoon ja leipomiseen kemian näkökulmasta sekä teoreettisesti että käytännössä.

Moduulissa tutustutaan elintarvikkeisiin liittyviin biomolekyylien rakenteisiin ja tärkeisiin kemiallisiin reaktioihin sekä arkisiin ruoanlaittoon ja leipomiseen liittyviin ilmiöihin kemian näkökulmasta. Pyrimme tutustumaan myös elintarvikealan jatko-opiskelumahdollisuuksiin ja työelämään. Moduuli voi sisältää vierailuja alan tutkimuslaboratorioihin tai yrityksiin. Tavoitteena on, että moduulin käytyään opiskelija osaa soveltaa molekyyligastronomiaa omassa arkielämässään ja ymmärtää joihinkin ruoanlaittoon tai leipomiseen liittyvien ilmiöiden luonnontieteellisiä perusteluja. Moduulille voi osallistua, kun pakolliset kemian opinnot (KE01+KE02) on suoritettu. Moduuli arvioidaan suoritusmerkinnällä (S).

**6.11 Filosofia**

**Oppiaineen tehtävä**

Filosofia tarkastelee todellisuutta ja eri tapoja hahmottaa sitä. Sen kysymyksenasettelujen tunteminen luo pohjan maailmaa, yhteiskuntaa ja ihmistä koskevien käsitysten ymmärtämiselle ja niiden järkiperäiselle arvioinnille. Filosofisen ajattelun opiskeleminen harjaannuttaa punnitsemaan kriittisesti erilaisten käsitysten perusteluja.

Kriittisen ja perusteita etsivän luonteensa ansiosta filosofia auttaa jäsentämään nykypäivän informaatiotulvaa sekä erottamaan tosiasiaväitteet mielipiteistä. Näin filosofian opiskelu edistää opiskelijan yleisiä oppimisen ja ajattelun valmiuksia. Argumentaation ja pätevän päättelyn opiskelu kehittävät kykyä ymmärtää ja ilmaista vaikeitakin ajatuskulkuja.

Perinteisesti filosofiaa on kutsuttu kaikkien tieteiden äidiksi. Siksi sen luonteeseen kuuluu eri tiedonalojen integraatio, joka tukee laajojen käsitteellisten kokonaisuuksien ja yhteyksien hahmottamista. Filosofian opiskelu auttaa näkemään, miten eri tieteenalojen ja ajatteluperinteiden käsitykset rakentuvat ja eroavat toisistaan. Tämä tukee eri tieteiden omaksumista, mikä helpottaa opiskelijan siirtymistä jatko-opintoihin.

Filosofian tuntemus vahvistaa opiskelijan yleissivistystä ja selventää näin opiskelijan käsitystä omasta identiteetistään. Tämä harjaannuttaa eettiseen pohdintaan ja auttaa ymmärtämään, mitä merkitystä erilaisilla tiedoilla ja taidoilla on yksilölle ja yhteiskunnalle. Filosofia kehittää arvostelukykyä sekä edistää luovan ja itsenäisen ajattelun kehitystä. Tämä tukee opiskelijan yksilöllisten näkemysten muodostamista ja kykyä osallistua rationaaliseen keskusteluun. Koska filosofisiin kysymyksiin ei usein ole yksinkertaisia vastauksia, opiskelija oppii muodostamaan ja perustelemaan omia käsityksiään sekä samalla kunnioittamaan toisenlaisten näkemysten perusteluja. Monimutkaisten kysymysten pohdiskelu ryhmässä kasvattaa opiskelijan luottamusta omiin ajattelutaitoihinsa. Oppiaineen luonteeseen sopivat keskustelevat ja dialogiset työtavat.

**Laaja-alainen osaaminen oppiaineessa**

Filosofian opiskelu tukee monipuolisesti opiskelijan **vuorovaikutusosaamista** sekä kasvua sivistyneeksi, vastuulliseksi ja yhdenvertaisuutta kunnioittavaksi kansalaiseksi. Oppiaine korostaa dialogisuutta ja hyvää argumentaatiota, mikä edistää opiskelijan sitoutumista kestäviin ajattelu- ja elämäntapoihin sekä oikeudenmukaisiin yhteiskunnallisiin käytäntöihin. Filosofia yhdistää eri tiedonaloja sekä tukee eri tieteiden omaksumista ja elinikäistä oppimista. Sen opiskelu kehittää argumentointitaitoja, kielellistä ilmaisua, analyyttista ajattelua ja loogista päättelykykyä.

Filosofiassa ongelmia jäsennetään käsitteellisesti ja dialogisesti. Siksi siinä korostuvat täsmällinen ja käsitteiden merkityksiä avaava kielenkäyttö sekä kielitietoisuus. Vaikka filosofia hyödyntää oman traditionsa ja muiden tieteenalojen termistöä, sen tavoitteena on selkeä ja ymmärrettävä kieli. Filosofian argumentatiivinen luonne kehittää ilmaisua, jossa painottuvat johdonmukaiset perustelut ja eri näkökulmien huomioiminen.

Hyvää elämää ja yhteiskuntaa koskevat pohdinnat kuuluvat perinteisesti filosofian ytimeen. Filosofian opiskelu tukee **hyvinvointiosaamista**kehittämällä opiskelijan ymmärrystä itsestään, ajattelustaan ja suhteestaan muihin. Ymmärryksen kasvu liittyy ihmisen kasvuun kokonaisuutena ja lisää siten henkistä hyvinvointia. Filosofian keskusteleva ja hyvää argumentaatiota korostava opiskelutapa tukee opiskelijoiden yhteisöllisyyttä. Samalla kannustetaan opiskelijaa sitoutumaan kestäviin ajattelu- ja elämäntapoihin sekä oikeudenmukaisiin yhteiskunnallisiin käytäntöihin. Filosofia kehittää epävarmuuden sietokykyä ja valmiutta toimia myös tilanteissa, joissa käytettävissä oleva informaatio on rajallista.

Filosofiaan kuuluu perinteisesti **monitieteistä ja luovaa osaamista** vahvistava, eri tiedonaloja integroiva lähestymistapa. Filosofian opiskelu rakentaa luontevasti siltoja eri tieteenalojen välille. Filosofia auttaa omaksumaan erilaisia tiedonhankintatapoja sekä yhdistämään eri tieteiden tuloksia, mikä helpottaa laajojen kokonaisuuksien hahmottamista. Johdonmukainen ajattelu auttaa opiskelijaa ymmärtämään erilaisten argumenttien perusteita mahdollistaen tosiasiaväitteiden ja mielipiteiden eron tunnistamisen. Kyseenalaistavana ja perusteita etsivänä oppiaineena filosofia rohkaisee luovaan ja itsenäiseen ajatteluun.

**Yhteiskunnallisen osaamisen** osalta filosofian opetuksessa sitoudutaan rationaaliseen eettiseen ajatteluun, joka perustuu demokratian, ihmisoikeuksien ja kestävän tulevaisuuden kunnioittamiseen. Oikeudenmukaisen yhteiskunnan ja aktiivisen kansalaisuuden ihanteet ovat paitsi tarkastelun kohteita myös tavoitteita, joihin opetus pyrkii kasvattamaan. Filosofia kehittää luovan, kriittisen ja itsenäisen ajattelun kykyä. Tämä vahvistaa valmiuksia jatko-opintoihin, mielekkääseen urasuunnitteluun ja tulevaisuuden työelämän muutoksiin. Etiikka on filosofian perinteinen osa-alue ja siksi keskeinen osa filosofian opiskelua. Filosofia opettaa arvojen, normien ja merkitysten käsitteellistä jäsentämistä.

**Eettinen** pohdinta kattaa niin yksilöä, yhteiskuntaa kuin ympäristöä koskevat kysymykset. Oppiaineen kriittinen perinne ohjaa opiskelijaa itsenäiseen ajatteluun ja kannustaa sitoutumaan moraalisesti kestävään toimintaan. Filosofian opiskelu auttaa hahmottamaan moniulotteisia ongelmia ja luomaan niistä kokonaisjäsennystä. Ymmärrys sosiaalisten ja ekologisten globaalien ongelmien luonteesta rohkaisee toimimaan niiden korjaamiseksi ja toteuttaa ympäristöosaamisen tavoitteita.

**Globaali- ja kulttuuriosaamisen** näkökulmasta filosofian opiskelu avartaa ajattelua ja auttaa ymmärtämään, että on olemassa erilaisia tapoja hahmottaa todellisuutta. Tämä kehittää kykyä havaita yhtäläisyyksiä ja eroja maailman ilmiöissä. Filosofian osa-alueista erityisesti etiikka ja yhteiskuntafilosofia tarkastelevat ihmisten ja kulttuurien monimuotoisuutta sekä kannustavat suhtautumaan ennakkoluulottomasti erilaisiin elämänilmiöihin.

**Filosofian opetuksen yleiset tavoitteet**

Filosofian opetuksen tavoitteena on, että opiskelija

* osaa tunnistaa ja arvioida filosofisia ongelmia sekä niiden erilaisia ratkaisuja sekä filosofian perinteessä että ajankohtaisissa kysymyksissä
* osaa eritellä, jäsentää ja arvioida erilaisia väitteitä, niiden merkityksiä ja perusteluja
* hallitsee johdonmukaisen argumentaation perustaidot
* Kehittyy ajattelemaan kriittisesti huomioiden asiallisen kritiikin rajat
* kykenee arvioimaan moraalisia ongelmia ja niiden mahdollisia ratkaisuja sekä sitoutumaan eettisiin periaatteisiin
* oppii pohtimaan ja jäsentämään laajoja kokonaisuuksia
* kykenee toimimaan arvostelukykyisesti erityisesti eettisissä kysymyksissä myös informaation ollessa epävarmaa tai ristiriitaista
* kehittää kykyä ilmaista näkemyksiä rationaalisesti perustellen

**Arviointi**

Arviointi kohdistuu keskeisten filosofisten kysymysten ymmärtämiseen, ajattelun taitojen ja käsitteiden hallintaan sekä kykyyn ilmaista ja arvioida filosofista ajattelua. Tämä tarkoittaa kykyä hahmottaa ja täsmentää filosofista kysymyksenasettelua sekä eritellä ja pohtia sitä myös kriittisesti. Lisäksi arvioidaan taitoa tunnistaa arkielämässä ja tieteessä filosofisia ongelmia ja muotoilla niitä käsitteellisesti.

Arvioinnissa otetaan huomioon filosofisiin kysymyksiin esitettyjen ratkaisujen tuntemus sekä taito esittää johdonmukaisia argumentteja kirjallisesti, suullisesti ja vuorovaikutteisesti.

Arviointi tukee ja kehittää opiskelijan kykyä reflektoida omaa ajatteluaan ja rohkaisee häntä oman opiskelunsa suunnitteluun, arviointiin ja kehittämiseen. Opintojaksojen arvioinnissa käytetään monipuolisia menetelmiä, ja filosofian yleisten tavoitteiden saavuttamista arvioidaan moduulikohtaisten tavoitteiden ja keskeisten sisältöjen hallinnan kautta.

**Pakolliset opinnot**

**FI1 Johdatus filosofiseen ajatteluun (2 op)**

*Tavoitteet*

Moduulin tavoitteena on, että opiskelija

* muodostaa käsityksen filosofian luonteesta ja menetelmistä tutustumalla filosofisiin ongelmiin ja niiden erilaisiin ratkaisuihin
* oppii arvioimaan väitteiden totuutta sekä harjaantuu esittämään ja vaatimaan erilaisille väitteille perusteluja, hahmottamaan perustelujen rakennetta sekä arvioimaan niiden pätevyyttä
* oppii erilaisten vuorovaikutteisten harjoitusten ja keskustelujen kautta soveltamaan filosofian työtapoja, kuten oletusten kyseenalaistamista, käsitteiden luokittelua ja määrittelemistä sekä ajatuskokeiden ja vastaesimerkkien käyttöä
* perehtyy joihinkin keskeisiin filosofisiin kysymyksiin ja niihin liittyviin käsitteellisiin erotteluihin
* osaa eritellä ja arvioida kriittisesti erilaisia tiedollisia uskomuksia ja tutustuu tietämiseen joissain lukion oppiaineissa.

*Keskeiset sisällöt*

* mitä filosofia on, filosofinen kysymyksenasettelu sekä ajattelu filosofian perinteessä ja ajankohtaisissa aiheissa
* johdonmukaisen argumentaation ja pätevän päättelyn perusteet sekä niiden harjoitteleminen suullisesti ja kirjallisesti, esimerkiksi ajankohtaisiin yhteiskunnallisiin ongelmiin sovellettuna
* keskeisiä filosofisia peruskysymyksiä ja -erotteluja: henki ja aine, vapaus ja välttämättömyys, käsitteellinen ja empiirinen, objektiivinen ja subjektiivinen
* tiedon ja informaation, arkitiedon ja tieteellisen tiedon sekä tieteen ja pseudotieteen ero
* tiedon ja argumentaation luonne eri tiedonaloilla: väitteiden muodostaminen, koetteleminen ja perusteleminen joissain lukion oppiaineissa.

**FI2 Etiikka (2 op)**

*Tavoitteet*

Moduulin tavoitteena on, että opiskelija

* perehtyy filosofisen etiikan keskeisiin käsitteisiin, kysymyksiin ja teorioihin
* osaa perustella käsityksiä hyvästä ja oikeasta sekä hahmottaa normatiivisten ja kuvailevien väitteiden eron
* osaa esittää suullisesti ja kirjallisesti johdonmukaisia eettisiä argumentteja sekä perustella moraalin velvoittavuutta
* oppii jäsentämään oman elämänsä merkityksellisyyttä ja elämänvalintojaan filosofisen käsitteistön avulla • osaa eritellä ja arvioida toimintaa eettisesti sekä kykenee jäsentämään omia moraalisia ratkaisujaan ja arvioitaan filosofisen etiikan välinein
* osaa soveltaa etiikkaa yhteiskuntaa ja ympäristöä koskeviin kysymyksiin.

*Keskeiset sisällöt*

* moraalin luonne normijärjestelmänä; moraalin, lakien ja tapojen ero; moraalinen objektivismi, relativismi, subjektivismi
* moraalia tarkasteleva normatiivinen ja soveltava etiikka; hyveet, seuraukset, oikeudet ja velvollisuudet
* filosofisia teorioita elämän hyvyydestä ja merkityksellisyydestä sekä hyvästä elämäntavasta
* etiikka ja yksilön moraaliset ratkaisut: ihmissuhteet ja elämänvalinnat
* etiikan ja yhteiskunnan suhde
* ympäristöä ja luontoa koskevat eettiset ongelmat ja ratkaisuvaihtoehtojen tarkastelu, keskeisimpänä ilmastonmuutos, biodiversiteetin heikentyminen ja eläinten oikeudet
* ihmisen ja tekniikan suhde etiikan näkökulmasta

V**alinnaiset valtakunnalliset opinnot**

**FI3 Yhteiskuntafilosofia (2 op)**

*Tavoitteet*

Moduulin tavoitteena on, että opiskelija

* perehtyy yhteiskuntafilosofian keskeisiin käsitteisiin ja suuntauksiin
* oppii erittelemään oikeudenmukaisuutta, vapautta, tasa-arvoa ja vallankäyttöä yksilöiden, yhteisöjen ja instituutioiden toiminnassa
* pystyy arvioimaan yhteiskunnan rakennetta ja sen oikeutusta filosofisena kysymyksenä
* osaa soveltaa oppimaansa ajankohtaisiin yhteiskunnallisiin kysymyksiin
* ymmärtää oikeuksien ja velvollisuuksien merkityksen yhteiskunnan perustana

*Keskeiset sisällöt*

* yhteiskuntajärjestyksen oikeuttaminen, yhteiskuntasopimusteoriat
* vallan, vapauden, tasa-arvon ja oikeudenmukaisuuden eri muodot
* ihmisoikeudet, kansalaisoikeudet ja oikeusvaltio; demokratia ja yhteisöllisyys yhteiskunnallisina arvoina
* demokratian ongelmien tunnistaminen
* poliittiset ihanteet: liberalismi, sosialismi, anarkismi, konservatismi, nationalismi; yhteiskunnalliset utopiat ja dystopiat
* hyvinvoinnin ja talouden suhde; tulo-, varallisuus- ja hyvinvointierojen oikeuttaminen; hyvinvointivaltio
* ajankohtaisia yhteiskuntafilosofisia kysymyksiä: ympäristöongelmat, kulttuurien kohtaaminen, teknologian ja sosiaalisen median vaikutukset, sukupuoli ja valta, eriarvoistavien rakenteiden tunnistaminen ja kritiikki

**FI4 Totuus (2 op)**

*Tavoitteet*

Moduulin tavoitteena on, että opiskelija

* osaa erottaa mielipiteet tosiasioista ja ymmärtää tarpeen perustella tosiasiaväittämät
* ymmärtää kielen ja merkitysten roolin todellisuuden hahmottamisessa
* osaa eritellä ja arvioida filosofisia teorioita totuudesta, tiedosta, todellisuuden luonteesta ja tieteestä
* osaa jäsentää ja eritellä tieteellisen tutkimuksen, päättelyn ja selittämisen luonnetta
* osaa arvioida havainnon ja tiedon sekä tieteellisten teorioiden suhdetta totuuteen
* oppii arvioimaan tilanteita, joissa eri tutkimukset antavat erilaisia tuloksia ja toimintavaihtoehtoja.

*Keskeiset sisällöt*

* kieli, merkitys ja totuus
* totuuden luonne ja totuusteoriat; totuuden lähestyminen; välttämätön ja kontingentti totuus
* todellisuuden ja tietoisuuden luonne; realismi ja antirealismi
* tiedon lähteet, tiedon mahdollisuus ja rajat, tiedon oikeuttaminen, tiedon suhde varmuuteen
* tieteellisen tutkimuksen luonne ja menetelmiä sekä tieteellinen päättely; tieteen etiikka
* tieteen menetelmien ja teorioiden luotettavuus ja suhde todellisuuteen
* selittäminen, ennustaminen, ymmärtäminen ja tulkinta erilaisissa tieteissä

**Koulukohtaiset valinnaiset opinnot**

**FI5 Nykyajan filosofiaa (2 op)**

Kurssi toteutetaan oppituntien ulkopuolella osallistumalla tammikuussa järjestettävään Nuorten filosofiatapahtumaan Helsingissä. Tapahtuman teema vaihtuu vuosittain ja se liittyy nuorten kannalta ajankohtaiseen filosofiseen aiheeseen ja keskusteluun. Tapahtumassa on useita rinnakkaisia luentoja ja keskustelutilaisuuksia, joista opiskelijat valitsevat itselleen sopivimmat kiinnostuksensa mukaan. Ryhmä osallistuu myös tapahtumassa järjestettävään väittelykilpailuun.

Myös vaihtoehtoinen opintomatka on mahdollinen. Kurssiin kuuluu oppimispäiväkirjan tekeminen, jossa opiskelija syventää, kommentoi ja prosessoi oppimiaan asioita. Kurssi arvioidaan suoritusmerkinnällä.

**6.12 Psykologia**

**Oppiaineen tehtävä**

Psykologian tehtävä on antaa opiskelijalle valmiuksia havainnoida, ymmärtää ja arvioida ihmisen psyykkistä toimintaa ja siihen vaikuttavia sosiaalisia, kulttuurisia ja biologisia tekijöitä. Opetuksessa perehdytään psykologian tieteenalan kieleen, käsitteisiin ja tapoihin rakentaa tietoa. Oppiaineen sisällöt perustuvat tutkimustietoon, joka tuodaan lähelle opiskelijaa kytkemällä se ihmisen toiminnan ja arjen ilmiöiden ymmärtämiseen. Psykologian moninäkökulmaisuus sekä empiirinen ja reflektiivinen ote kehittävät laajasti opiskelijan ajattelun taitoja. Opiskelijaa ohjataan ymmärtämään psyykkisten, biologisten, sosiaalisten ja kulttuuristen tekijöiden välistä vuorovaikutusta ja vastavuoroista riippuvuutta sekä vahvistamaan taitoa arvioida ja soveltaa oppimaansa.

Psykologian opetuksessa käytetään monipuolisia ja opiskelijaa aktivoivia menetelmiä sekä hyödynnetään digitaalisuuden ja erilaisten oppimisympäristöjen mahdollisuuksia. Psykologiassa on luontevaa tehdä yhteistyötä eri oppiaineiden kanssa. Psykologian oppiaineeseen sisältyviä ilmiöitä tarkastellaan erityisesti biologiassa, terveystiedossa, opinto-ohjauksessa, filosofiassa, uskonnossa ja elämänkatsomustiedossa kullekin oppiaineelle ominaisella tavalla. Opetuksessa tehdään mahdollisuuksien mukaan yhteistyötä yliopistojen ja korkeakoulujen kanssa.

**Laaja-alainen osaaminen oppiaineessa**

Laaja-alaisen osaamisen tavoitteet toteutuvat yhdessä psykologian oppiaineen tavoitteiden kanssa.

**Hyvinvointiosaamisen**näkökulmastapsykologian tiedot ja taidot tukevat itsetuntemusta, itsensä kehittämistä, muiden ihmisten ymmärtämistä sekä psyykkisen hyvinvoinnin ylläpitämistä. Psykologian opetus tukee opiskelijan identiteetin rakentamista ja antaa valmiuksia tarkastella omaa psyykkistä hyvinvointia sekä tehdä sitä tukevia ratkaisuja. Psykologian tietojen pohjalta opiskelija saa välineitä ymmärtää sosiaalisten suhteiden, tunteiden säätelytaitojen ja resilienssin merkitystä kokonaisvaltaisen hyvinvoinnin ylläpitämisessä ja palauttamisessa.

Psykologian opetuksessa käytetään dialogisia ja reflektiivisiä menetelmiä, jotka vahvistavat opiskelijan **vuorovaikutusosaamista**. Psykologian opiskelu kehittää taitoja tunnistaa sosiaalisessa vuorovaikutuksessa tärkeitä tunteita niin itsessä kuin muissa. Psykologian opetus kehittää valmiuksia rakentavaan viestintään sekä ymmärrystä empatian merkityksestä sosiaalisissa suhteissa.

Psykologian opiskelu tukee laajasti opiskelijan **monitieteistä ja luovaa osaamista**. Perehtyminen oppimisen psykologiaan antaa opiskelijalle valmiuksia tiedostaa, arvioida ja kehittää omia oppimisen taitojaan. Psykologiassa ihmisen toimintaa tarkastellaan monipuolisesti luonnontieteellisestä, yhteiskuntatieteellisestä ja käyttäytymistieteellisestä näkökulmasta. Ihmisen tiedonkäsittelyn rajoitusten ja mahdollisuuksien käsittely tukee kriittisen ajattelun kehittymistä ja monilukutaitoa. Oppiaineen soveltava luonne luo perustaa luovalle tiedonkäsittelylle.

Psykologian opiskelu kehittää opiskelijan itsetuntemusta, mikä tukee urasuunnittelua, työelämävalmiuksia ja muuta **yhteiskunnallista osaamista**. Psykologian opiskelu antaa valmiuksia ymmärtää esimerkiksi pystyvyysuskomusten, itsensä kehittämisen ja tavoitteiden asettamisen merkitystä yritteliään asenteen taustalla.

Psykologian opiskelu antaa välineitä ymmärtää ihmisten arvojen, asenteiden ja käyttäytymisen eroja **eettisissä** kysymyksissä. Psykologian sisällöt lisäävät ymmärrystä maailmankuvan merkityksestä ihmisen ajattelulle ja toiminnalle tukien **ympäristöosaamisen** kehittymistä.

Psykologia antaa tutkimustietoon perustuvia näkökulmia siihen, mikä ihmisyydessä on universaalia ja mikä kulttuurisidonnaista. Psykologian opiskelu kehittää valmiuksia ymmärtää yksilöiden välisiä eroja ja kulttuurien moninaisuutta ja kehittää siten **globaali- ja kulttuuriosaamista**.

**Psykologian opetuksen yleiset tavoitteet**

Psykologian opetuksen yleisenä tavoitteena on, että opiskelija

* hahmottaa tutkimustiedon pohjalta ihmisen toiminnan kokonaisuutena, joka perustuu psyykkisten, biologisten, sosiaalisten ja kulttuuristen tekijöiden vuorovaikutukseen
* hallitsee psykologian keskeisiä käsitteitä ja kysymyksenasetteluja sekä osaa perustella väitteitä psykologian tietojen ja näkökulmien pohjalta
* osaa hankkia psykologista tietoa eri tietolähteistä ja kykenee arvioimaan tiedon luotettavuutta ja pätevyyttä
* pystyy arvioimaan psykologisen tutkimuksen mahdollisuuksia, rajoituksia ja eettisiä näkökulmia sekä hallitsee tutkimustiedon soveltamisen ja kriittisen ajattelun taitoja
* ymmärtää psykologista tietoa siten, että pystyy soveltamaan tietojaan oman hyvinvointinsa edistämiseen, ihmissuhteidensa ja vuorovaikutustaitojensa vahvistamiseen sekä omien opiskelu- ja ajattelutaitojensa kehittämiseen
* osaa hyödyntää ja soveltaa psykologian tietoja laaja-alaisten ilmiöiden jäsentämiseen ja kulttuurisen moninaisuuden ymmärtämiseen.

**Arviointi**

Psykologian oppiaineessa arvioinnin tehtävänä on tukea opiskelijan oppimista sekä antaa palautetta oppimisprosessista ja osaamisesta. Arvioinnin avulla opiskelijaa kannustetaan ajattelun taitojen monipuoliseen kehittämiseen. Arviointiin kuuluu sekä oppimisprosessin aikainen palaute että opitun ja osaamisen arviointi. Arviointi kohdistuu laaja-alaisen osaamisen ja psykologian yleisten tavoitteiden saavuttamiseen moduulikohtaisia tavoitteita ja keskeisten sisältöjen hallintaa painottaen. Arvosanan antaminen perustuu monipuoliseen näyttöön, ja siinä kiinnitetään huomiota sekä opiskelijan tiedolliseen että tiedonkäsittelyn osaamiseen. Tiedollisessa osaamisessa kiinnitetään huomiota psykologisen tiedon ja käsitteistön hallintaan. Tiedonkäsittelyn osaamisen arvioinnissa painottuu taito analysoida, soveltaa ja arvioida psykologista tietoa ja tutkimuksia. Arvioinnissa kiinnitetään huomiota myös tiedon hankinnan ja esittämisen taitoihin.

**Pakolliset opinnot**

**PS1 Toimiva ja oppiva ihminen (2 op)**

Tässä opintojaksossa perehdytään psykologiaan tieteenä sekä psykologiseen tutkimukseen. Tarkastellaan ihmisen toimintaa psyykkisestä, biologisesta, sosiaalisesta ja kulttuurisesta näkökulmasta, ja syvennytään psykologiseen tietoon oppimisesta. Opintojaksoon valitaan myös jokin hyvinvoinnin ilmiö tarkasteltavaksi, ja se tukee laaja-alaisen osaamisen tavoitteista erityisesti **hyvinvointiosaamista, globaali-** ja **kulttuuriosaamista, monitieteistä** ja **luovaa osaamista**sekä **eettisyyttä** ja **ympäristöosaamista.**

*Tavoitteet*

Moduulin tavoitteena on, että opiskelija

* ymmärtää sen, millainen tiede psykologia on, ja sen, että psykologinen tieto perustuu tutkimuksiin
* osaa kuvailla tieteellisen ajattelun peruspiirteitä psykologian näkökulmasta
* osaa selittää tietoisen ja ei-tietoisen toiminnan luonnetta ja eroja
* osaa eritellä ihmisen toimintaan liittyviä psyykkisiä, biologisia, sosiaalisia ja kulttuurisia tekijöitä
* tutustuu johonkin hyvinvoinnin ilmiöön psyykkisestä, biologisesta, sosiaalisesta ja kulttuurisesta näkökulmasta
* osaa eritellä oppimiseen liittyviä psyykkisiä, biologisia, sosiaalisia ja kulttuurisia tekijöitä sekä arvioida ja kehittää sen pohjalta omaa oppimistaan ja opiskeluaan.

*Keskeiset sisällöt*

Psykologia tieteenä

Ihmisen toiminnan tarkastelu psykologian näkökulmista

* psyykkinen näkökulma: perustietoa tiedonkäsittelystä, motiiveista ja tunteista
* biologinen näkökulma: perustietoa hermoston toiminnasta ja evoluutiopsykologian lähestymistavasta
* sosiaalinen näkökulma: perustietoa sosialisaatiosta ja tilannetekijöistä
* kulttuurinen näkökulma: esimerkkejä kulttuurien eroista ja yhtäläisyyksistä
* tietoinen ja ei-tietoinen toiminta

Oppiminen ja opiskelu psykologian näkökulmista

* psyykkinen näkökulma: ehdollistuminen, perustietoa työmuistin ja säilömuistin toiminnasta, sisäiset mallit, oppimisstrategiat, metakognitio, tavoiteorientaatiot ja pystyvyysuskomukset
* biologinen näkökulma: aivojen plastisuus ja unen vaikutus oppimiseen
* sosiaalinen ja kulttuurinen näkökulma: esimerkkejä oppimisen sosiaalisuudesta ja erilaisista oppimiskulttuureista

Psykologinen tutkimus

* tieteellinen tieto ja arkitieto
* tieteellisen tutkimuksen prosessi
* otoksen ja perusjoukon merkitys tutkimuksen arvioinnissa
* psykologisen tutkimuksen eettiset periaatteet
* esimerkkejä laadullisista ja määrällisistä psykologian tutkimuksista

**Valtakunnalliset valinnaiset opinnot**

**PS2 Kehittyvä ihminen (2 op)**

Opintojaksossa opiskellaan kehityspsykologiaa. Erityisesti syvennytään tutkimustietoon, joka liittyy tunne-elämän ja vuorovaikutuksen kehitykseen sekä kognitiiviseen kehitykseen lapsuudessa ja nuoruudessa, identiteetin muotoutumiseen sekä hermoston kehitykseen psyykkisten toimintojen näkökulmasta elämänkulun aikana. Opintojakso tukee laaja-alaisen osaamisen tavoitteista erityisesti **yhteiskunnallista osaamista** ja **hyvinvointiosaamista.**

*Tavoitteet*

Moduulin tavoitteena on, että opiskelija

* osaa eritellä ihmisen yksilölliseen kehitykseen vaikuttavia tekijöitä ja niiden keskinäistä vuorovaikutusta
* osaa selittää, miten hermoston kypsyminen ja muovautuminen heijastuvat psyykkiseen kehitykseen sikiökaudelta läpi elämänkulun
* osaa kuvailla lapsuus- ja nuoruusiän sosioemotionaalista ja kognitiivista kehitystä sekä soveltaa niihin liittyvää teoria- ja tutkimustietoa
* osaa antaa esimerkkejä sosialisaation ja kulttuurin vaikutuksesta ihmisen kehitykseen
* ymmärtää kokonaisvaltaisesti kehityksen yksilöllisyyttä ja jatkuvuutta
* perehtyy nuoruusiän psykologiaan ja pohtii aikuisuuteen siirtymiseen liittyviä tekijöitä
* osaa soveltaa kehityspsykologista tietoa itsensä ja muiden ihmisten ymmärtämiseen ja vuorovaikutustaitojensa kehittämiseen
* osaa kuvailla, miten ihmisen kehitystä tutkitaan.

*Keskeiset sisällöt*

Hermoston kehitys psyykkisten toimintojen näkökulmasta elämänkulun aikana

* perimän merkitys
* kypsyminen ja oppiminen
* herkkyyskaudet
* plastisuuden merkitys kehityksessä

Tunne-elämän ja vuorovaikutuksen kehitys lapsuudessa ja nuoruudessa

* varhainen vuorovaikutus ja kiintymyssuhteet
* temperamentti
* minuus ja minäkäsitys
* tunteet, tunnetaidot ja tunteiden säätely
* vertaissuhteet ja sosiaaliset taidot

Kognitiivinen kehitys lapsuudessa ja nuoruudessa

* kieli ja ajattelu
* toiminnanohjaus

Identiteetin muuttuvuus elämänkulun aikana

* henkilökohtainen identiteetti
* sosiaalinen identiteetti
* kulttuuri-identiteetti ja etninen identiteetti
* sukupuoli- ja seksuaali-identiteetti, sukupuolen ja seksuaalisen suuntautumisen moninaisuus

Kehityksen yksilöllisyys ja jatkuvuus

* erilaisia kehityspolkuja varhaislapsuudesta aikuisuuteen
* vanhemmuuden ja kasvuympäristön merkitys

Psykologinen tutkimus

* kaksos- ja adoptiotutkimus
* pitkittäis- ja poikittaistutkimus
* esimerkkejä havainnointia hyödyntävistä tutkimuksista

**PS3 Tietoa käsittelevä ihminen (2 op)**

Opintojaksossa opiskellaan kognitiivista psykologiaa ja neuropsykologiaa. Perehdytään tiedonkäsittelytoimintoihin sekä aivojen toimintaan ja rakenteeseen. Opintojakso tukee laaja-alaisen osaamisen tavoitteista erityisesti **monitieteistä** ja **luovaa osaamista**.

*Tavoitteet*

Moduulin tavoitteena on, että opiskelija

* tunnistaa kognitiivista toimintaa ohjaavia yleisiä periaatteita ja osaa soveltaa niitä kognitiivisten ilmiöiden tarkastelemiseen
* osaa selittää, miten havaitseminen, tarkkaavaisuus ja muisti ovat yhteydessä ihmisen muuhun tiedonkäsittelyyn
* ymmärtää kielen merkitystä ihmisen toiminnalle
* ymmärtää päätöksenteon kognitiivista perustaa
* tunnistaa joitakin yleisimpiä kognitiivisen toiminnan häiriöitä
* ymmärtää plastisuuden merkityksen ja hermoverkkojen toiminnan pääperiaatteet psyykkisen toiminnan perustana
* osaa kuvailla havaitsemiseen, tarkkaavaisuuteen, muistiin ja kielellisiin toimintoihin liittyvää aivotoimintaa
* osaa suunnitella ja esitellä yksinkertaisen kokeellisen tutkimuksen ja arvioida menetelmään liittyviä vahvuuksia ja heikkouksia.

*Keskeiset sisällöt*

Tiedonkäsittelyn yleisiä periaatteita

* ärsykelähtöinen ja skeemalähtöinen tiedonkäsittely
* tietoinen ja ei-tietoinen tiedonkäsittely

Havaitseminen ja tarkkaavaisuus

* sisäiset mallit ja havaintokehä
* havaitseminen, perustietoa erityisesti näönvaraisesta havaitsemisesta sekä sen hermostollisesta perustasta
* tahaton ja tahdonalainen tarkkaavaisuus
* perustietoa tarkkaavaisuuden hermostollisesta perustasta
* esimerkkejä tarkkaavaisuushäiriöistä

Muisti

* työmuistin ja säilömuistin toiminta
* muistin rekonstruktiivisuus ja unohtaminen
* perustietoa muistin hermostollisesta perustasta
* esimerkkejä aivoperäisistä muistihäiriöistä

Kieli

* kielellisten toimintojen merkitys tiedonkäsittelyssä
* perustietoa kielellisten toimintojen hermostollisesta perustasta
* esimerkkejä aivoperäisistä kielellisistä häiriöistä

Päätöksenteko

* nopea ja hidas ajattelu
* esimerkkejä kognitiivisista vinoumista ja heuristiikoista

Aivojen rakenne ja hermostollinen toiminta

* hermoston ja aivojen päärakenteet
* hermosolun ja synapsin toiminta
* tiedon kulku hermoverkoissa
* plastisuus
* esimerkkejä neuropsykologisesta kuntoutuksesta

Kognitiivisen psykologian ja neuropsykologian tutkimusmenetelmät

* kokeellisen tutkimuksen periaatteet
* esimerkkejä tapaustutkimuksista
* esimerkkejä aivotutkimusmenetelmiä hyödyntävistä tutkimuksista
* kokeellisen tutkimuksen suunnittelu

**PS4 Tunteet ja mielenterveys (2 op)**

Opintojaksossa opiskellaan tunteiden psykologiaa sekä perehdytään psyykkiseen hyvinvointiin ja mielenterveyteen. Opintojakso tukee laaja-alaisen osaamisen tavoitteista erityisesti **hyvinvointiosaamista, yhteiskunnallista osaamista, vuorovaikutusosaamista**sekä **eettisyyttä** ja **ympäristöosaamista.**

*Tavoitteet*

Moduulin tavoitteena on, että opiskelija

* osaa selittää tunteiden muodostumista ja niiden kulttuurisidonnaisuutta
* ymmärtää tunteiden merkityksen ihmisen kognitiiviseen toimintaan, vuorovaikutukseen ja psyykkiseen hyvinvointiin sekä saa valmiuksia soveltaa tätä tietoa itseymmärryksen ja vuorovaikutuksen välineenä
* osaa selittää mielenterveyteen ja psyykkiseen hyvinvointiin vaikuttavia tekijöitä sekä soveltaa tätä tietoa oman ja muiden hyvinvoinnin edistämiseen
* tunnistaa yleisimpiä mielenterveyden ongelmia ja mielenterveyshäiriöitä
* osaa pohtia mielenterveyden ja sen häiriöiden määrittelyn tulkinnanvaraisuutta ja yhteiskunnallisia ulottuvuuksia
* osaa kuvailla biologisia, psyykkisiä, sosiaalisia ja kulttuurisidonnaisia tekijöitä mielenterveyshäiriöiden taustalla ja hoidossa
* syventyy yhden mielenterveyshäiriön syihin, oireisiin ja hoitoon.

*Keskeiset sisällöt*

Tunteiden psykologia

* tunteiden muodostuminen: tunnereaktio ja tunnekokemus
* perustietoa tunteiden ja niiden säätelyn hermostollisesta perustasta
* tunteiden universaalisuus ja kulttuurisidonnaisuus
* tunteiden merkitys kognitiivista toimintaa ja sosiaalista vuorovaikutusta ohjaavina tekijöinä
* tunteiden säätely hyvinvoinnin osatekijänä

Psyykkinen hyvinvointi ja psyykkisen tasapainon ylläpitäminen

* hallintakeinojen ja defenssien merkitys
* resilienssin merkitys hyvinvoinnille
* nukkumisen ja vuorokausirytmin merkitys psyykkiselle toiminnalle
* keskeiset unen laatuun vaikuttavat tekijät
* stressin aiheuttajia, vaikutuksia ja säätelykeinoja
* kriisit psyykkisen tasapainon uhkana ja niistä selviytyminen

Mielenterveys

* mielenterveys käsitteenä
* yleisimpien mielenterveyshäiriöiden luokittelu ja tietoa niiden tyypillisistä oireista
* esimerkkejä mielenterveysongelmien ja -häiriöiden syntyä selittävistä biologisista, psyykkisistä ja sosiaalisista sekä kulttuurisista taustatekijöistä
* esimerkkejä mielenterveyden ongelmien ja häiriöiden biologisista ja psykososiaalisista hoitomuodoista sekä erilaisista psykoterapian toteutustavoista
* esimerkkejä ajankohtaisesta mielenterveyshäiriöihin liittyvästä yhteiskunnallisesta keskustelusta

Psykologinen tutkimus

* ei-kokeellinen tutkimus: korrelatiivinen ja kuvaileva tutkimus
* esimerkkejä fysiologisia mittausmenetelmiä hyödyntävistä tutkimuksista

**PS5 Yksilöllinen ja yhteisöllinen ihminen (2 op)**

Opintojaksossa opiskellaan persoonallisuuspsykologiaa ja sosiaalipsykologiaa sekä perehdytään älykkyyteen ja luovuuteen. Opintojakso tukee laaja-alaisen osaamisen tavoitteista erityisesti **hyvinvointiosaamista, globaali-** ja **kulttuuriosaamista, vuorovaikutusosaamista** sekä **yhteiskunnallista osaamista.**

*Tavoitteet*

Moduulin tavoitteena on, että opiskelija

* osaa kuvailla yksilöllisten ominaisuuksien eroja ja niiden geneettistä perustaa
* osaa tarkastella persoonallisuutta kokonaisuutena eri näkökulmista ja soveltaa tätä tietoa omien vahvuuksien ja kehittämiskohteiden tunnistamisessa
* osaa kuvailla yksilöllisiä eroja älykkyydessä ja luovuudessa
* osaa tarkastella sosiaalisen ympäristön ja kulttuurin merkitystä yksilön toimintaan
* ymmärtää ihmisen toimintaa persoonallisuuden, sosiaalisen ympäristön ja kulttuurin vuorovaikutuksen näkökulmasta
* osaa soveltaa psykologian tietoja erilaisuuden ymmärtämiseen ja kestävän tulevaisuuden rakentamiseen
* osaa kuvailla ja arvioida yksilöllisten erojen tutkimuksen psykologisia arviointimenetelmiä.

*Keskeiset sisällöt*

Perimän, kulttuurin ja sosiaalisen ympäristön merkitys persoonallisuuden kehittymiseen

* persoonallisuuden pysyvyys ja muuttuvuus
* perustietoa käyttäytymisgenetiikasta

Persoonallisuuden tarkastelu eri näkökulmista

* temperamentti
* piirreteoreettinen näkökulma
* motivaatio
* yksilölliset tulkinta- ja toimintatyylit
* identiteetin ja persoonallisuuden narratiivinen tarkastelu

Älykkyys ja luovuus osana ihmisen toimintaa

* älykkyyden määritelmiä
* älykkyyden mittaaminen ja siihen liittyvät haasteet
* perimän ja ympäristön vuorovaikutus älykkyydessä
* luovuuden määritelmiä ja luovuuteen liittyviä tekijöitä

Kulttuurin ja sosiaalisen ympäristön vaikutus ihmisen toimintaan

* tiedonkäsittely sosiaalisissa tilanteissa: stereotypioiden, attribuutioiden, asenteiden ja ennakkoluulojen muodostuminen
* esimerkkejä sosiaalisuuden hermostollisesta perustasta
* ryhmän merkitys yksilölle ja ryhmien väliset suhteet
* tilannetekijöiden vaikutus yksilöön ja ryhmään
* kulttuurien eri ulottuvuuksia
* esimerkkejä kulttuurin vaikutuksesta ajatteluun ja käyttäytymiseen
* esimerkkejä yksilöiden ja yhteisöjen toiminnasta kestävän tulevaisuuden rakentamisessa

Psykologinen tutkimus

* yksilöllisten erojen tutkiminen
* persoonallisuuden ja älykkyyden arviointimenetelmät
* reliabiliteetti ja validiteetti
* esimerkkejä kyselyjä, haastatteluja ja testejä hyödyntävistä tutkimuksista
* esimerkkejä sosiaalipsykologian tutkimuksista

**Koulukohtaiset valinnaiset opinnot**

**PS6 Ajankohtainen psykologia (2 op)**

Opintojaksossa tutustutaan ja syvennytään ajankohtaisiin psykologian ilmiöihin ja tutkimuksiin. Tarvittaessa harjoitellaan myös psykologian ylioppilaskokeeseen. Opintojakso tukee laaja-alaisen osaamisen tavoitteista erityisesti **monitieteistä** ja **luovaa osaamista, vuorovaikutusosaamista, yhteiskunnallista osaamista** ja **hyvinvointiosaamista.**

*Tavoitteet*

Moduulin tavoitteena on, että opiskelija

* tutustuu ajankohtaisiin psykologisiin ilmiöihin ja syventää ymmärrystään ihmisen toimintaan vaikuttavista psyykkisistä, biologisista, sosiaalisista ja kulttuurisista tekijöistä
* tarkastelee nopeasti kehittyvän psykologiatieteen tutkimuksia, joita valikoidaan käsittelyyn ryhmän kiinnostuksen kohteiden mukaan
* harjoittelee tutkimusten kriittistä arviointia
* valmistautuu tarvittaessa psykologian yo-kokeeseen

*Keskeiset sisällöt*

* Ajankohtaiset ilmiöt psykologian kentällä
* Valikoidut psykologiset tutkimukset
* Valtakunnallisten psykologian moduulien 1–5 sisältöjen kertaaminen tarvittaessa
* Psykologian ylioppilaskokeen tehtävätyyppeihin perehtyminen tarvittaessa
* mahdolliset vierailijat/vierailut lähialueen psykologista tutkimusta tekevissä laitoksissa tai yksiköissä

*Osaamisen arviointi*

Arvioinnin välineistä ja moduulin suorittamisen reunaehdoista sovitaan moduulin alussa. Opiskelija saa palautetta kirjoittamistaan yo-koeharjoituksista opettajalta. Myös vertaisarviointia sekä itsearviointia käytetään. Opintojakso arvioidaan suoritusmerkinnällä (S= suoritettu, H = hylätty).

**PS7 Psykologian kertaus (2 op)**

Opintojaksossa kerrataan lukion valtakunnallisten opintojaksojen sisältöjä ja valmistaudutaan ylioppilaskokeeseen. Opintojakso tukee laaja-alaisen osaamisen tavoitteista **erityisesti monitieteistä** ja **luovaa osaamista, vuorovaikutusosaamista, yhteiskunnallista osaamista** ja **hyvinvointiosaamista.**

*Tavoitteet*

Moduulin tavoitteena on, että opiskelija...

* hahmottaa psykologian valtakunnallisten moduulien ydinsisällöt
* syventää ymmärrystään psykologisesta tiedosta ja sen kriittisestä tarkastelusta
* oppii käyttämään psykologista tietoa oppiainerajat ylittävien ilmiöiden käsittelyyn
* harjaantuu vastaamaan erityyppisiin ylioppilaskoetehtäviin
* harjoittelee itselle toimivia ja tehokkaita kertausmenetelmiä

*Keskeiset sisällöt*

* ihmisen toiminta psyykkisestä, biologisesta, sosiaalisesta ja kulttuurisesta näkökulmasta
* psykologian keskeisiä tutkimuksia ja niiden arviointia
* psykologisen tiedon soveltaminen
* psykologian ylioppilaskokeen tehtävätyypit kuten perustehtävät, aineistotehtävät, tutkimustehtävät, soveltavat tehtävät ja kehittelevät tehtävät

*Osaamisen arviointi*

Arvioinnin välineistä ja moduulin suorittamisen reunaehdoista sovitaan moduulin alussa. Opiskelija saa palautetta kirjoittamistaan yo-koeharjoituksista opettajalta. Myös vertaisarviointia sekä itsearviointia käytetään. Moduuli arvioidaan suoritusmerkinnällä (S= suoritettu, H = hylätty).

**PS8 Psykologian näkökulma toiseuttamisen historiaan (1 op)**

Tämä moduuli voidaan valita itsenäisen (1 op) tai yhdessä HI4- moduulin kanssa, jolloin HI4 (2 op) ja PS8 (1op) voivat muodostaa opintojakson (3 op).

Psykologian osuus opintojaksoista:

*Tavoitteet*

Opintojakson tavoitteena on, että opiskelija...

* syventää tietämystään psykologiasta tieteenalana
* syventää tietämystään psykologiatieteen historiasta
* ymmärtää mieleen liittyvien käsitteiden historiasidonnaisuuden
* hahmottaa ei-tieteellisiä, pseudotieteellisiä ja tieteellisiä lähestymistapoja mieleen, mielenterveyteen, mielenterveyshäiriöiden hoitoon ja psyykkiseen oireiluun

*Keskeiset sisällöt*

* mielenterveyden ja mielenterveyshäiriöiden käsitteiden historiaa
* mielenterveyshäiriöiden hoitomuotojen historiaa
* mielenterveyden häiriöiden ja hulluuden historiaa

**6.13 Historia**

**Oppiaine ja tehtävä**

Historia vahvistaa opiskelijan yleissivistystä ja edellytyksiä aikansa maailmaa sekä sen muutosprosesseja. Se antaa välineitä nykyisyyden ymmärtämiseen ja avaa näkökulmia tulevaisuuden kehityksen pohtimiseen. Kulttuurien tuntemusta edistävänä oppiaineena historia syventää yksilöllistä, kansallista, eurooppalaista ja globaalia identiteettiä sekä tukee opiskelijan kasvua aktiiviseksi ja moninaisuutta ymmärtäväksi yhteiskunnan jäseneksi. Historian opetus tarjoaa myös välineitä menneisyyden ihmisten toiminnan ymmärtämiseen kunkin aikakauden kontekstissa.

Opetuksen lähtökohtana on historian luonne tieteenalana. Huomiota kiinnitetään historiallisen tiedon rakentumisen perusteisiin ja tiedon luotettavuuden kriittiseen arviointiin sekä ilmiöiden moniperspektiiviseen selittämiseen. Historian opiskelu kehittää kykyä hankkia tietoa, erottaa oleellinen tieto epäolennaisesta ja käsitellä laajoja tietokokonaisuuksia. Erityisenä tarkastelun kohteena ovat menneisyyden, nykyisyyden ja tulevaisuuden väliset riippuvuussuhteet sekä historian tiedon tulkinnallisuus ja sen käyttö yhteiskunnassa. Opetuksen tehtävänä on vahvistaa opiskelijan historiallista ajattelua. Historiallinen ajattelu koostuu historiatiedon tulkinnallisen luonteen ymmärtämisestä. Historian peruskäsitteiden, muutoksen ja jatkuvuuden sekä syyn ja seurauksen, hallinta on oleellinen osa historiallista ajattelua. Historialliseen ajatteluun kuuluu myös historian tekstitaitojen hallinta, kuten kyky analysoida menneisyyden toimijoiden tuottamia lähteitä ja arvioida niiden tuottajien tarkoitusperiä. Historialle ominainen tapa lukea ja tulkita lähteitä antaa valmiuksia arvioida tiedon luotettavuutta myös tämän päivän maailmassa.

Historian opetuksessa tarkastellaan nykyisyyteen johtanutta kehitystä, ihmisen ja ympäristön välistä suhdetta sekä kulttuurin, vallankäytön ja talouden vuorovaikutusta. Siinä perehdytään yksilön merkitykseen ja mahdollisuuksiin toimijana nyt ja tulevaisuudessa sekä pohditaan yksilöiden ja väestöryhmien toiminnan taustatekijöitä ja motiiveja historiallisissa konteksteissaan. Historian opetuksessa opiskelijat myös harjoittelevat historiallista empatiaa eli asettumista menneisyyden ihmisen asemaan kulloisessakin kontekstissa. Tarkoituksena on pyrkiä ymmärtämään menneisyyden ihmisten tekemiä ratkaisuja. Opetuksessa korostetaan ihmisoikeuksien, tasa-arvon ja yhdenvertaisuuden merkitystä sekä demokratian ja kansainvälisen yhteistyön mahdollisuuksia oman aikamme ja tulevaisuuden haasteiden ratkaisemisessa. Suomen historiaa tarkastellaan maailmanhistorian taustaa vasten.

**Laaja-alaisen osaamisen osa-alueet**

Historia tukee opiskelijan oman identiteetin kehittymistä ja kasvua eettiseen toimijuuteen. Se auttaa opiskelijaa kasvamaan sivistyneeksi ja avarakatseiseksi yhteiskunnan jäseneksi. Historian opetuksen tavoitteet toteutuvat linkittyen laaja-alaisen osaamisen tavoitteisiin.

Historia vahvistaa opiskelijan **hyvinvointiosaamista** kehittämällä eettistä ajattelua, myötätuntoa ja valmiuksia ottaa muut ihmiset ja heidän näkökulmansa sekä tarpeensa huomioon. Oppiaine tukee oman identiteetin etsintää, auttaa jäsentämään minäkuvaa sekä edistää omien vahvuuksien tunnistamista ja hyödyntämistä. Lisäksi se syventää ymmärrystä hyvinvointiyhteiskuntien kehityksestä.

**Vuorovaikutusosaaminen** näkyy historian opetuksessa oppiaineen tavoitteissa ja työskentelytavoissa. Historialle ominaiset työtavat ovat keskustelevia, opiskelijalähtöisiä ja vuorovaikutteisia. Opinnoissa on olennaista oppia kohtaamaan, ymmärtämään ja hyväksymään erilaisia ajattelu- ja työskentelytapoja. Toisten kuunteleminen ja ymmärtäminen sekä toisten näkemyksiä arvostava argumentaatio edistävät oppimisen lisäksi sosiaalisia ja yhteistyötaitoja, kehittävät myötätuntotaitoja sekä vahvistavat kaikkien osallisuutta ja myönteistä oppimisilmapiiriä.

Historian oppiaineen lähtökohtana on oppia hyödyntämään ja arvioimaan kriittisesti erilaisia tietolähteitä ja niiden luotettavuutta sekä ymmärtämään ja arvostamaan tutkitun tiedon merkitystä. Opetuksessa opiskelija harjaantuu tuottamaan, yhdistelemään ja soveltamaan tietoa monialaisissa verkostoissa rohkeasti, luovasti ja tulevaisuuteen suunnaten. Historia vahvistaa monelta osin opiskelijan **monitieteisen ja luovan osaamisen** sekä monilukutaidon kehittymistä. Opetuksessa hyödynnetään mahdollisuuksien mukaan yhteistyötä korkeakoulujen kanssa.

Historian opetuksessa korostetaan **yhteiskunnallista osaamista** tukevalla tavalla ihmisoikeuksien, tasa-arvon ja yhdenvertaisuuden merkitystä. Demokratian, aktiivisen kansalaisuuden ja kansainvälisen yhteistyön moninaisia mahdollisuuksia tarkastellaan kestävän tulevaisuuden periaatteiden mukaisesti. Lähdekriittisyyden ja medialukutaidon vahvistaminen ovat oppiaineessa keskeisessä roolissa. Historian opiskelu auttaa opiskelijaa tulemaan tietoiseksi historian yhteiskunnallisesta ja poliittisesta käytöstä sekä tulkitsemaan ja arvioimaan sitä. Historiatietoisuus antaa pohjaa opiskelijan demokraattiselle osallistumiselle ja vaikuttamismahdollisuuksien kehittämiselle.

Historian oppiaineessa tarkastellaan yksilön, luonnon ja yhteiskunnan välisten riippuvuussuhteiden muutosta pitkällä aikavälillä. Näitä käsitellään osana kestävää tulevaisuutta **eettisyyden ja ympäristöosaamisen** tavoitteiden mukaisesti. Historia syventää käsitystä siitä, miten yhteiskunnan nykyinen arvopohja on syntynyt, ja antaa valmiuksia moniulotteisten ilmiöiden ymmärtämiseen ja ratkaisemiseen humanistisesta näkökulmasta. Historiallinen empatia vahvistaa opiskelijan kykyä monipuoliseen eettiseen pohdintaan.

Kulttuurien ja kulttuuriperinnön tuntemusta vahvistavana oppiaineena historia syventää yksilöllistä, kansallista, eurooppalaista ja globaalia identiteettiä vahvistaen **globaali- ja kulttuuriosaamista**. Historian opetus tukee opiskelijan kasvua moninaisuutta ymmärtäväksi ja kansainvälisyyteen suuntautuneeksi yhteiskunnan vastuulliseksi jäseneksi. Historian oppiaineessa korostetaan jokaisen oikeutta omiin kulttuurisiin juuriinsa.

**Tavoitteet**

Historian opetuksen yleiset tavoitteet liittyvät historialliseen ajatteluun: arvoihin, historiallisten ilmiöiden ymmärtämiseen sekä historiallisen tiedon arviointiin ja soveltamiseen. Tavoitealueittain opetuksen yleiset tavoitteet ovat seuraavat.

*Arvot*

Tavoitteena on, että opiskelija

* tuntee historian laaja-alaisuuden ja ymmärtää kulttuurien erilaisia ilmenemismuotoja ja niiden monimuotoisuutta
* saa valmiuksia rakentaa ihmisoikeuksia, tasa-arvoa, demokratiaa ja kestävää elämäntapaa arvostavaa maailmankuvaa sekä osaa toimia niitä edistävänä vastuullisena kansalaisena
* saa elämyksiä ja kokemuksia, jotka syventävät hänen kiinnostustaan historiaan ja ymmärrystään sen merkityksellisyydestä.

*Historiallisten ilmiöiden ymmärtäminen*

Tavoitteena on, että opiskelija

* tuntee Suomen ja maailmanhistorian keskeisimpiä historiallisia prosesseja taustoineen ja seurauksineen sekä osaa arvioida niiden merkitystä ja vuorovaikutussuhdetta
* ymmärtää historian monitulkintaisuuden ja historiallisen tiedon rakentumisen periaatteet
* ymmärtää nykyhetken historiallisen kehityksen tuloksena ja tulevaisuuden lähtökohtana
* osaa analysoida historiallisia ilmiöitä ja arvioida ihmisten toimintaa eri aikoina kunkin ajan omista lähtökohdista
* kykenee suhteuttamaan oman aikansa ja itsensä historialliseen jatkumoon sekä syventämään historiatietoisuuttaan.

*Historiallisen tiedon hankkiminen ja soveltaminen*

Tavoitteena on, että opiskelija

* osaa etsiä, tulkita ja arvioida lähdekriittisesti erilaisia kirjallisia, tilastollisia ja kuvallisia lähteitä
* pystyy rakentamaan menneisyyttä koskevaa tietoa erilaisia tietolähteitä kriittisesti käyttäen
* osaa hyödyntää historiallista tietoa perustellun mielipiteen muodostamisessa ja arvioida kriittisesti historian käyttöä yhteiskunnallisen vaikuttamisen keinona sekä muissa yhteyksissä
* osaa soveltaa historian osaamistaan yhteiskunnallisten ja taloudellisten haasteiden arvioimiseen ja nähdä niihin liittyviä vaihtoehtoisia ratkaisukeinoja myös tulevaisuudessa.

**Arviointi**

Historian osaamisen arviointi kohdistuu historian yleisten tavoitteiden saavuttamiseen moduulikohtaisia tavoitteita ja keskeisiä sisältöjä painottaen. Oppimisprosessin aikana on mahdollista antaa arviointipalautetta, joka auttaa opiskelijaa tulemaan tietoiseksi oppimisestaan ja työskentelytavoistaan sekä kehittämään omaa osaamistaan. Arvosanan antaminen perustuu monipuolisen osaamisen näyttöön sekä opiskelijan kykyyn soveltaa osaamistaan.

Historian arvioinnin keskeisiä kohteita ovat historian tiedonalalle ominaisten tietojen ja taitojen hallinta: kyky ymmärtää ajallista kehitystä, syy-yhteyksiä ja seurausvaikutuksia sekä taito hankkia informaatiota erilaisista lähteistä, erotella olennaista ja epäolennaista tietoa sekä arvioida historian ilmiöitä, tulkintoja ja historian tiedon käyttöä kriittisesti.

Arvioinnissa otetaan huomioon opiskelijan taito ymmärtää, soveltaa, analysoida ja yhdistellä historiallista tietoa erilaisissa tilanteissa, kuten taito käyttää historiallista tietoa perustellun mielipiteen muodostamisen välineenä ja muodostaa tiedoistaan loogisia kokonaisuuksia.

**Pakolliset opinnot**

**HI1 Ihminen, ympäristö ja historia**(**2 op)**

Moduulissa tarkastellaan ihmisen suhdetta ympäristöön ja yhteiskunnallista kehitystä pitkällä aikavälillä. Opetuksen näkökulma on sekä historiallisten ilmiöiden tarkastelussa että nykyisyyden selittämisessä. Ilmiötä tarkastellaan sekä eurooppalaisesta että globaalista näkökulmasta. Moduulissa tutustutaan yhteiskunnallis-taloudellisten rakenteiden keskeisiin muutoksiin sekä sosiaali- ja ympäristöhistoriaan maanviljelyksen alusta nykyaikaan. Moduulissa harjoitellaan monipuolisen historiallisen lähdeaineiston hyödyntämistä.

*Tavoitteet*

Moduulin tavoitteena on, että opiskelija

* ymmärtää ja tuottaa historian tiedonalalle ominaista asiatekstiä sekä hallitsee tilastojen lukutaidon
* ymmärtää historiallisen tiedon luonteen ja osaa käyttää historiallisia lähteitä sekä arvioida niitä kriittisesti
* tuntee eurooppalaisten yhteiskuntien ja globaalin talouden järjestelmän muodostumisen keskeiset prosessit
* ymmärtää nykypäivän taloudellisiin, yhteiskunnallisiin ja väestöllisiin ilmiöihin johtaneen kehityksen sekä osaa eritellä siihen vaikuttaneita tekijöitä
* osaa analysoida väestön, talouden ja yhteiskuntarakenteiden kehitystä ja riippuvaisuutta ympäristöstä
* osaa arvioida kriittisesti teknologian ja informaation muutoksen merkitystä ihmisten elinolojen muokkaajana.

*Keskeiset sisällöt*

 Historia tieteenalana

* historian kehityslinjojen hahmottaminen ja sitominen aikaan
* historian tutkimusmenetelmät ja lähteiden käyttö

Maatalous luomassa pohjaa yhteiskuntien kehitykselle

* ihminen ympäristön muokkaajana eri aikoina
* maanviljely, työnjako ja kulttuurin synty
* väestönkasvu, yhteiskuntien ja valtioiden muodostuminen
* rahatalouden ja kaupan kehitys

Maailmankaupan synty ja vuorovaikutuksen lisääntyminen

* eurooppalaiset tutkimassa ja valloittamassa maailmaa
* kansainvälisen kaupan monipuolistuminen ja sen vaikutukset yhteiskuntaan ja ympäristöön

Teollistuminen ihmisen ja luonnon suhteen muuttajana

* teollistumisen edellytykset ja vaikutukset yhteiskuntaan ja ympäristöön
* väestökehitys ja muuttoliikkeet
* jälkiteollinen yhteiskunta ja globaali talous

**HI2 Kansainväliset suhteet (2 op)**

Moduulissa tarkastellaan kansainvälisen politiikan keskeisiä ilmiöitä, valtasuhteiden muutoksia ja niiden taustoja 1800-luvun lopulta nykypäivään. Moduulissa analysoidaan kansainvälistä politiikkaa erilaisista taloudellisista ja ideologista näkökulmista. Keskeisiä teemoja ovat vastakkainasettelun ja yhteistyön välinen jännite, tasapainon ja turvallisuuden tavoittelu sekä erilaisten poliittisten järjestelmien kilpailu. Moduulissa syvennetään tiedon hakemisen, analysoinnin ja tuottamisen taitoja sekä perehdytään erityyppisten lähteiden tulkintaan ja arviointiin.

*Tavoitteet*

Moduulin tavoitteena on, että opiskelija

* tuntee kansainvälisen politiikan peruskäsitteistön, toimintatavat ja keskeisimmät kehityslinjat
* osaa hyödyntää monipuolisia tietolähteitä ja tunnistaa tiedonvälitykseen liittyvää mielipidevaikuttamista eri aikoina
* osaa eritellä aatteiden ja taloudellisten eturistiriitojen merkityksen kansainvälisten suhteiden historiassa sekä pystyy arvioimaan niiden vaikutusta nykypäivään ja tulevaisuuteen
* osaa analysoida kansainvälisten yhteistyörakennelmien sekä vastakkainasettelujen syitä, vaikutuksia ja ratkaisumahdollisuuksia
* seuraa aktiivisesti mediaa ja osaa tarkastella kriittisesti kansainvälisiä kysymyksiä
* osaa eritellä ja arvioida historian käyttöä politiikan välineenä.

*Keskeiset sisällöt*

 Kansainvälisen politiikan perusteet

* kansainvälinen politiikka tutkimuskohteena ja keskeiset käsitteet
* poliittiset ideologiat ja niiden vaikutus yhteiskuntiin ja kansainvälisiin suhteisiin

 Eurooppa-keskeinen kansainvälinen järjestelmä

* imperialismi politiikan, talouden ja kulttuurin ilmiönä
* maailmansotien syyt ja seuraukset
* demokratian ja totalitarismin vastakkainasettelu
* ihmisoikeuskysymykset, holokausti ja muut kansanmurhat

Kaksinapaisesta moninapaiseen maailmaan

* kylmän sodan supervaltakilpailu ja sen päättyminen
* dekolonisaation merkitys ja vaikutukset
* maailmanpolitiikka ja muuttuva vallan tasapaino

**HI3 Itsenäisen Suomen historia (2 op)**

Moduulin tarkoituksena on analysoida Suomen historian keskeisiä muutosprosesseja ja kehityslinjoja taustoineen autonomian ajan lopulta nykyaikaan. Keskeisiä tarkastelun kohteita ovat Suomen valtiollisen ja kansainvälisen aseman kehittyminen, muutoksiin liittyvät kriisit, siirtyminen sääty-yhteiskunnasta demokraattiseen kansalaisyhteiskuntaan sekä poliittiset, taloudelliset ja kulttuuriset murrokset. Moduulissa perehdytään Suomen historian erilaisiin lähteisiin, muuttuviin tulkintoihin ja historian tiedon käyttöön. Lisäksi syvennetään ymmärrystä historiallisesta empatiasta.

*Tavoitteet*

Moduulin tavoitteena on, että opiskelija

* ymmärtää Suomen valtiollisen kehityksen, kansainvälisen aseman ja yhteiskunnan muotoutumisen osana eurooppalaista ja kansainvälistä kehitystä
* tuntee suomalaisen kulttuurin, yhteiskunnan ja talouden keskeiset muutokset, ymmärtää niiden merkityksen 1860-luvulta nykypäivään ja osaa arvioida tulevaisuuden mahdollisuuksia
* ymmärtää talouden, yhteiskunnan, kulttuurielämän sekä aatteellisen ja valtiollisen elämän ilmiöiden keskinäisen riippuvuuden ennen ja nykyään
* pystyy arvioimaan Suomen historiasta tehtyjä tulkintoja ja niiden taustalla olevia vaikuttimia historiallisessa kontekstissaan
* osaa eritellä suomalaiseen identiteettiin ja kulttuuriin eri aikoina liitettyjä ominaisuuksia, mielikuvia ja ihanteita sekä niiden vaikutusta nykypäivän Suomeen.

*Keskeiset sisällöt*

Suomalaisen yhteiskunnan juuret

* Ruotsin ajan perintö ja autonomian merkitys Suomen ja suomalaisuuden rakentamisessa
* demografiset muutokset ja väestön moninaisuus
* suomalaisen yhteiskunnan modernisoituminen

Itsenäistyvä Suomi osana Eurooppaa

* itsenäistymisprosessi, sisällissota ja sen kansainvälinen konteksti
* eheyttämisen aika ja demokratian kriisi
* Suomi kansainvälisten kulttuurivirtausten osana

Suomi kansainvälisissä konflikteissa

* Suomi toisessa maailmansodassa
* kylmän sodan vaikutus suomalaiseen yhteiskuntaan ja politiikkaan

Kohti nykyistä Suomea

* yhteiskunnan ja talouden rakennemuutokset ja hyvinvointivaltio
* kulttuuri, tiede ja osaaminen
* kulttuurisesti monimuotoistuva Suomi kansainvälisen yhteisön jäsenenä

**Valtakunnalliset valinnaiset opinnot**

**HI4 Eurooppalainen ihminen (2 op)**

Moduuli tarkastelee yhteiskunnallisen ajattelun, aatteiden ja ihmisoikeuksien kehittymistä sekä myyttisiä, uskonnollisia ja tieteellisiä maailmanselityksiä antiikista nykypäivään. Moduulissa perehdytään kulttuuriperintöön, taiteeseen ja tieteeseen oman aikansa ilmentäjinä Euroopassa. Tarkastelun kohteena on eurooppalainen ihminen, yksilön ja yhteiskunnan suhde sekä sukupuoli ja arkielämä.

Tähän moduuliin on mahdollista yhdistää PS8, joka on yhden opintopisteen moduuli. HI4 ja PS8 voivat muodostaa yhteisen opintojakson.

*Tavoitteet*

Moduulin tavoitteena on, että opiskelija

* tuntee keskeisen länsimaisen kulttuuriperinnön ja osaa eritellä sen muodostumista vuorovaikutuksessa muiden kulttuuripiirien kanssa
* ymmärtää tieteen, taiteen, ihmiskuvan ja sukupuoliroolien muutoksen suhteessa yhteiskunnalliseen kehitykseen
* ymmärtää taiteen ja populaarikulttuurin merkityksen historiakäsityksen luomisessa
* osaa eritellä tieteen saavutusten merkitystä ja eri aikakausien maailmankuvia
* osaa arvioida erilaisten aatteiden kehitystä sekä niiden vaikutuksia ympäröivään maailmaan
* pystyy analysoimaan kulttuuria sen historiallisessa kontekstissa sekä ymmärtämään kulttuurin ja politiikan keskinäisen vuorovaikutuksen
* osaa tarkastella eurooppalaista kulttuuria osana kulttuurin globalisaatiota.

*Keskeiset sisällöt*

Eurooppalainen kulttuuri ja maailmankuvan rakentuminen

* tiede, taide, uskonto ja media maailmankuvan muokkaajana ja välittäjänä

Eurooppalaisen kulttuurin juuret

* antiikin kulttuurien yleispiirteet
* demokratian ja tieteellisen ajattelun synty
* keskiajan kulttuuri ja kulttuuripiirien vuorovaikutus

Yksilöllisen ajattelun ja tieteellisen maailmankuvan kehittyminen

* tieteen ja taiteen kehitys uuden ajan alussa
* reformaatio ja tiedon vallankumous
* valistus, ihmisoikeuksien ja tasa-arvoajattelun syntyminen
* 1800-luvun aatteet sekä kulttuuriset ja yhteiskunnalliset muutokset

Kohti nykyaikaa

* taide, populaarikulttuuri ja kulttuurin globalisoituminen
* tiede uskonnollisen maailmankuvan haastajana, edistysusko ja uhkakuvat
* demokratian ja tasa-arvoajattelun leviäminen sekä niiden vastavoimat
* tiedon määrän kasvu ja kulttuurin pirstaloituminen
* sukupuoliroolien murros

**HI5 Ruotsin itämaasta Suomeksi (2 op)**

Moduuli tarkastelee nykyisen Suomen alueen kehitystä osana Itämeren alueen historiaa esihistoriasta autonomian ajalle asti. Moduulissa perehdytään yhteiskunnan, talouden ja ympäristön lisäksi yhteisöjen ja yksilöiden väliseen vuorovaikutukseen, arjen historiaan ja ihmisten elämäntapaan sekä elinkeinoihin historian eri vaiheissa. Moduulissa syvennytään erityisesti lähiympäristön historian lähteisiin ja erilaisiin tutkimusmenetelmiin.

*Tavoitteet*

Moduulin tavoitteena on, että opiskelija

* tuntee Suomen alueen historiallisia lähteitä ja osaa arvioida niitä kriittisesti
* tuntee suomalaista, saamelaista ja muiden vähemmistöryhmien kulttuuriperintöä ja arjen historiaa
* hallitsee Suomen historialliset kehityslinjat sekä niiden yhteydet pohjoismaiseen kehitykseen ja Itämeren alueeseen
* kykenee yhdistämään historialliset kehityslinjat oman kotiseutunsa historiaan ja näkee kehityksen myös yksittäisen ihmisen kannalta
* osaa eritellä Suomen väestö-, sosiaali- ja taloushistoriallisen kehityksen
* osaa arvioida suomalaisen sivistyksen yhteydet länsimaiseen kulttuuriin
* osaa tarkastella Suomen historian käyttöä politiikassa ja identiteetin luomisessa.

*Keskeiset sisällöt*

Suomen alue esihistoriallisella ajalla

* tutkimusmenetelmät ja lähteet
* käsitykset Suomen väestöryhmien alkuperästä

Keskiaika

* Itämeren alueen valtiollinen kehittyminen
* kirkollisen ja maallisen vallan muotoutuminen
* yhteiskunta, elinkeinot, elämäntapa ja kulttuuri

Uusi aika

* reformaatio ja vahvistuva hallitusvalta
* Ruotsin suurvaltapyrkimysten vaikutus Suomeen
* elämäntapa sääty- ja maatalousyhteiskunnassa
* Suomen aseman muutos ja uudistukset Ruotsin ajan lopulla

Suomi osana Venäjää

* Suomen liittäminen Venäjään ja autonomian synty
* suomalaisen identiteetin luominen, sivistys, tiede ja taide

**HI6 Maailman kulttuurit kohtaavat (2 op)**

Moduulissa perehdytään kulttuurin käsitteeseen ja kulttuurieroja koskevan ajattelun muutoksiin sekä tarkastellaan, miten suhtautuminen eri kulttuureihin on vaihdellut ajattelun ja yhteiskuntienmuuttuessa. Moduulissa tarkastellaan länsimaisten ja muiden kulttuurien kohtaamista ja vuorovaikutusta historian eri aikoina.

*Tavoitteet*

Moduulin tavoitteena on, että opiskelija

* ymmärtää kulttuurien vuorovaikutusta koskevia teorioita ja käytänteitä
* tunnistaa kulttuuristen arvojen ja maailmankuvien ilmenemisen arkielämässä ja sosiaalisissa suhteissa
* osaa eritellä kulttuurien välistä vuorovaikutusta sekä historiallisessa että nykypäivän kontekstissa
* analysoi esimerkiksi taiteissa, uskonnossa ja sosiaalisissa rakenteissa esiintyviä kulttuurisia arvoja ja käytäntöjä
* erittelee kulttuurien moninaisuutta historiallisena osana eurooppalaista kulttuuria ja pystyy arvioimaan sille annettuja merkityksiä
* osaa kriittisesti eritellä ja arvioida kulttuurisia eroja koskevia väitteitä, eri kulttuureihin liitettyjä stereotypioita sekä kulttuurien vaikutusta yksilöön
* tuottaa yksin tai ryhmässä historiallista asiatekstiä käyttämällä monipuolisesti ja kriittisesti lähdeaineistoa.

*Keskeiset sisällöt*

Kulttuurintutkimuksen perusteet ja käsitteet

* kulttuurit ja niiden vuorovaikutus

Moduulissa tarkasteltaviksi kohteiksi valitaan kaksi tai useampia kulttuureja seuraavilta alueilta:

* Aasian kulttuurit
* Afrikan kulttuurit
* arktiset kulttuurit
* Australian ja Oseanian alkuperäiskulttuurit
* Latinalaisen Amerikan kulttuurit
* Lähi-idän kulttuurit
* Pohjois-Amerikan alkuperäiskulttuurit.

**Koulukohtaiset valinnaiset opinnot**

**HI7 Elokuva historian kuvaajana**

Kurssilla ohjataan opiskelijoita analysoimaan kriittisesti elokuvia, joissa kuvataan jotakin historiallista tapahtumaa. Elokuvat ovat osa ei-akateemista historiakulttuuria. Siksi niidenkin tarkastelu kriittisestä näkökulmasta on tärkeä osa historiallisen ajattelun taitoja. Opiskelijat analysoivat elokuvia ja vertaavat niiden ohjaajien ja käsikirjoittajien näkemyksiä tutkittuun tietoon. Kurssilaiset tutustuvat niin fiktio- kuin dokumenttielokuviin ja pohtivat niiden keinoja jäsentää menneisyyttä.

**HI8 Antiikin perintö**

Kurssilla vahvistetaan ja laajennetaan koulun klassis-humanistisen perinteen mukaisesti antiikin tuntemusta. Antiikin kulttuuriin tutustutaan monipuolisesti eri tieteenaloja hyödyntäen. Kurssilla tutustutaan antiikin kirjallisuuteen, taiteeseen, filosofiaan, mytologiaan sekä arjen kulttuurihistoriaan. Modernin antiikin tutkimuksen lisäksi tarkastellaan antiikin jälkivaikutuksia nykyisessä länsimaisessa kulttuurissa. Tässäkin mielessä kurssi on yleissivistävä ja avaa näköaloja myös nykyaikaan.

**HI9 Venäjän historia ja kulttuuri**

Kurssilla tutustutaan Venäjän historiaan ja kulttuuriin sen eri tasoilla. Ja pyritään muodostamaan kuva venäläisen mentaliteetin eri kerrostumista. Venäjän historia nähdään osana maailmanhistoriaa. Venäläistä kulttuuria tarkastellaan oman aikansa valossa. Kurssilla tutustutaan venäläiseen ajatteluun esimerkiksi kuvataiteen, elokuvan ja kirjallisuuden avulla.

**HI10 USA:n historia ja kulttuuri**

Kurssilla tarkastellaan USA:n historiaa ja kulttuuria erilaisista näkökulmista. Esille voidaan nostaa niin poliittista, kulttuuri- kuin arjen ja mentaliteettienkin historiaa. USA:n historia nähdään osana maailmanhistoriaa. Kurssilla tutustutaan amerikkalaiseen ajatteluun kuvataiteen, elokuvan ja kirjallisuuden avulla. Lähteet voivat olla sekä suomen- että englanninkielisiä.

**HI11 Arjen historia**

Kurssilla tarkastellaan arjen kulttuurillista muutosta, esimerkiksi syömistä, vapaa-ajan viettoa, ajattelutapoja 1900-luvun Suomessa. Tavoitteena on tehdä näkyväksi nykyajan kulttuurin kerrostuneisuus. Lähteenä voivat toimia erilaiset esineet, elokuvat tai kirjallisuus.

**HI12 Kulttuuria ja alakulttuuria**

Kurssilla tarkastellaan länsimaisen valtakulttuurin ja sen vastaparin alakulttuurin transformaatiota 1900-luvulla. Kurssilla tarkastellaan myös sitä, mitä kulttuuri oikeastaan on ja keiden kulttuurista kulloinkin puhumme. Kurssi auttaa myös ymmärtämään ympäröivän kulttuurimme historiallista kerrostuneisuutta. Eräänä kulttuurin ilmentymänä voidaan pitää länsimaista populaarikulttuuria.

**HI13 Historian kertaus**

Kurssin tavoitteena on valmistaa historian kirjoittajia ylioppilaskirjoituksiin mm. kertaamalla lukion historian oppisisältöjä sekä perehdyttämällä opiskelijoita erityyppisiin tehtäviin vastaamiseen. Koska monet historian ylioppilastehtävät perustuvat erilaisten dokumenttien tulkitsemiseen ja analysointiin, opinnoissa kiinnitetään erityistä huomiota aineistopohjaisiin tehtäviin vastaamisen harjoitteluun.

**6.14 Yhteiskuntaoppi**

**Oppiaine ja tehtävä**

Yhteiskuntaopin opetus syventää opiskelijan käsitystä ympäröivästä yhteiskunnasta ja antaa hänelle valmiuksia kasvaa yhteiskunnallisista asioista kiinnostuneeksi aktiiviseksi ja osallistuvaksi kansalaiseksi. Kansalaisyhteiskuntaa, yhteiskunnan rakenteita ja keskeisiä ilmiöitä sekä valtaa, taloutta ja vaikuttamista tarkastellaan suomalaisesta, eurooppalaisesta ja globaalista näkökulmasta. Yhteiskuntaoppi rakentuu eri yhteiskuntatieteiden ja oikeustieteen tarjoamiin näkökulmiin.

Yhteiskuntaoppi luo opiskelijalle edellytyksiä kriittiseen ajankohtaisten ilmiöiden tutkimiseen, niiden arviointiin sekä tulevien kehityssuuntien ja vaihtoehtojen pohdintaan. Lisäksi se vahvistaa opiskelijan talousosaamista ja oikeudellista ymmärrystä sekä kannustaa aktiiviseen yhteiskunnalliseen osallistumiseen. Lähtökohtana on omakohtaisen kiinnostuksen herättäminen yhteiskunnallisiin asioihin ja maailman tapahtumiin. Erityistä huomiota kiinnitetään yhteiskunnallisen ajattelun taitoihin, kuten monipuoliseen tiedon hankintaan, tiedon ja tilastollisten aineistojen kriittiseen tulkintaan sekä keskustelu- ja argumentointitaitoihin.

Yhteiskuntaopin opetuksen arvopohjassa korostuvat demokratian peruslähtökohdat, kuten tasa-arvo, sosiaalinen vastuu, ihmisoikeuksien kunnioittaminen, mielipiteen vapaus ja aktiivinen kansalaisuus sekä työn ja yrittäjyyden arvostaminen.

**Laaja-alaisen osaamisen osa-alueet**

Yhteiskuntaoppi tukee opiskelijan oman identiteetin kehittymistä ja kasvua eettisesti toimivaksi, aktiiviseksi ja vastuuntuntoiseksi demokraattisen yhteiskunnan jäseneksi.

Yhteiskuntaoppi kehittää opiskelijan **hyvinvointiosaamista**vahvistamalla oman elämän ja taloudenhallinnan taitoja sekä syventämällä oikeudellista ymmärrystä. Oppiaine syventää opiskelijan sosiaalisia taitoja ja kykyä yhteistyöhön sekä aktiiviseen yhteiskunnalliseen osallistumiseen ja demokraattiseen vaikuttamiseen yhteisen hyvinvoinnin edistämiseksi tukien**vuorovaikutusosaamisen** tavoitteiden saavuttamista.

Yhteiskuntaoppi kehittää opiskelijan monilukutaitoa digiajassa vahvistamalla hänen kykyään valita, tulkita kriittisesti ja soveltaa tutkimuspohjaista tietoa. Se vahvistaa yhteiskunnallisia ja kriittisiä teksti- ja argumentointitaitoja. Oppiaine rohkaisee opiskelijaa toimimaan monialaisessa yhteistyössä sekä yhdistelemään asioita uudenlaisella tavalla jatkuvan oppimisen periaatteen sekä **monitieteisen ja luovan osaamisen** tavoitteiden mukaisesti. Yhteiskuntaopin opetuksessa hyödynnetään mahdollisuuksien mukaan korkeakouluyhteistyötä.

**Yhteiskunnallisen osaamisen** ydinoppiaineena yhteiskuntaoppi edistää opiskelijan edellytyksiä kriittiseen ajankohtaisten ilmiöiden tutkimiseen ja arviointiin. Opiskelijaa harjaannutetaan toimimaan monitulkintaisen informaation ja informaatiovaikuttamisen maailmassa. Oppiaine syventää opiskelijan monipuolista yhteiskunnallista osaamista vahvistamalla demokratiataitoja. Se kannustaa osallistumaan yhteiskunnalliseen toimintaan ja vaikuttamaan turvallisen, oikeudenmukaisen ja kestävän tulevaisuuden edistämiseen Suomen ja EU:n kansalaisena sekä globaalisti. Oppiaine vahvistaa oma-aloitteisuutta, yrittäjämäistä asennetta sekä jatko-opinto- ja työelämävalmiuksia.

Yhteiskuntaoppi korostaa yksilön arvolähtöistä ja eettistä toimintaa yhteiseksi hyväksi sosiaalinen vastuu mukaan lukien. Oppiaine syventää ymmärrystä kiertotalouden periaatteista ja kestävästä kuluttajuudesta lähiympäristössä ja globaalisti. Näin yhteiskuntaoppi vahvistaa opiskelijan **eettisyyttä ja ympäristöosaamista**.

Yhteiskuntaoppi tukee opiskelijan **globaali- ja kulttuuriosaamista** vahvistamalla kansainvälisyysvalmiuksia ja maailmankansalaisen asennetta sekä syventämällä ymmärrystä kulttuurisesta ja katsomuksellisesta moninaisuudesta. Oppiaine harjaannuttaa opiskelijaa eettiseen toimijuuteen globaalissa media- ja teknologiaympäristössä.

**Tavoitteet**

Yhteiskuntaopin opetuksen yleiset tavoitteet liittyvät yhteiskuntaopin merkitykseen, arvoihin ja asenteisiin, yhteiskunnallisten ilmiöiden ymmärtämiseen sekä yhteiskunnallisen tiedon hankkimiseen ja soveltamiseen. Tavoitealueittain opetuksen yleiset tavoitteet ovat seuraavat.

*Merkitys, arvot ja asenteet*

Tavoitteena on, että opiskelija

* pystyy rakentamaan vastuuntuntoisen, demokraattisen, tasa-arvoa kunnioittavan ja moninaisuutta ymmärtävän yhteiskuntakäsityksen
* ymmärtää omien yhteiskunnallisten käsitystensä muodostumiseen vaikuttavia tekijöitä
* motivoituu syventämään kiinnostustaan yhteiskunnallisiin kysymyksiin ja ymmärrystään niiden merkityksellisyydestä.

*Yhteiskunnallisten ilmiöiden ymmärtäminen*

Tavoitteena on, että opiskelija

* tuntee yhteiskuntaa koskevan tiedon muodostumisen perusteet sekä hallitsee keskeisen yhteiskunnallisen ja taloudellisen käsitteistön
* tuntee Suomen yhteiskuntajärjestelmän, oikeusjärjestelmän ja talouselämän perusteet ja toimintatavat ja niiden taustalla vaikuttaneen historiallisen kehityskulun sekä osaa suhteuttaa ne eurooppalaisiin ja kansainvälisiin yhteyksiin
* ymmärtää vaikutusmahdollisuutensa muuttuvan demokraattisen yhteiskunnan jäsenenä paikallisella, valtakunnallisella ja kansainvälisellä tasolla ja on motivoitunut toimimaan aktiivisena ja vastuullisena kansalaisena kestävän kehityksen mukaisesti.

*Yhteiskunnallisen tiedon hankkiminen ja soveltaminen*

Tavoitteena on, että opiskelija

* pystyy hankkimaan monipuolista yhteiskunnallista ja taloudellista ajankohtaista aineistoa eri lähteistä myös tieto- ja viestintäteknologiaa hyödyntäen sekä tulkitsemaan ja arvioimaan kriittisesti sanallista, kuvallista ja tilastollista informaatiota
* osaa muodostaa monipuolisesti perusteltuja näkemyksiä arvosidonnaisista ja kiistanalaisista yhteiskunnallisista ja taloudellisista kysymyksistä
* osaa eritellä moniulotteisten yhteiskunnallisten ilmiöiden välisiä yhteyksiä, vertailla yhteiskunnallisen ja taloudellisen kehityksen vaihtoehtoja sekä arvioida yhteiskunnallisten päätös- ja toimintavaihtoehtojen erilaisia motiiveja ja vaikutuksia eri väestöryhmien ja ympäristön kannalta.

**Arviointi**

Osaamisen arviointi kohdistuu yhteiskuntaopin yleisten tavoitteiden saavuttamiseen moduulikohtaisia tavoitteita ja keskeisiä sisältöjä painottaen. Oppimisprosessin aikana annettu arviointipalaute tukee opiskelijaa tulemaan tietoiseksi oppimisestaan ja osaamisestaan sekä kehittämään omia työskentelytapojaan yhteiskunnalliselle ajattelulle ominaisten tietojen ja taitojen saavuttamiseksi.

Yhteiskuntaopin arvioinnin keskeisiä kohteita ovat yhteiskunnalliselle ajattelulle ja toiminnalle keskeisten tietojen ja taitojen hallinta: taito ymmärtää yhteiskuntaa koskevan tiedon rakentumisen periaatteita, yhteiskunnan ja talouden ilmiöitä sekä niiden syitä ja vaikutuksia sekä arvioida kriittisesti yhteiskuntaa ja taloutta sekä niiden kehitystä koskevia tulkintoja ja ratkaisuvaihtoehtoja.

Arviointi kohdistuu yhteiskunnallisen tiedon käsittelyn taitoihin, kuten taitoon hakea tietoa erilaisista lähteistä, erotella olennainen tieto epäolennaisesta sekä käyttää sitä perustellun mielipiteen muodostamisen välineenä. Arvioinnissa otetaan huomioon taidot hankkia, ymmärtää, analysoida, arvioida ja soveltaa yhteiskunnallista tietoa, muodostaa siitä jäsentyneitä kokonaisuuksia sekä tuottaa oppiaineelle ominaista asiatekstiä. Arviointi perustuu monipuolisen osaamisen näyttöön sekä opiskelijan kykyyn soveltaa oppimaansa.

**Pakolliset opinnot**

**YH1 Suomalainen yhteiskunta (2 op)**

Moduuli perehdyttää valtiollisiin ja yhteiskunnallisiin järjestelmiin ja niissä vaikuttamiseen. Moduuli keskittyy suomalaisen yhteiskunnan analyysiin valtio-opin, sosiaalipolitiikan ja sosiologian käsitteistöä ja teorioita hyödyntäen. Keskeisiä näkökulmia ovat demokratia, ihmisoikeudet, yhteiskunnan perusrakenteiden kehitys, valta sekä vaikuttaminen aktiivista ja osallistuvaa kansalaisuutta korostaen.

*Tavoitteet*

Moduulin tavoitteena on, että opiskelija

* osaa lukea ja tuottaa oppiaineelle ominaista asiatekstiä
* ymmärtää suomalaisen yhteiskuntarakenteen perusteet
* tuntee kansalaisen perusoikeudet ja vaikuttamiskeinot ja -mahdollisuudet, osaa toimia aktiivisena kansalaisena sekä kiinnostuu yhteiskunnallisesta osallistumisesta
* tuntee hyvinvointivaltion ja oikeusvaltion perusteet ja pystyy vertailemaan erilaisia hyvinvointimalleja Pohjoismaissa, Euroopassa ja muualla maailmassa
* osaa tarkastella ja arvioida median välityksellä tapahtuvaa yhteiskunnallista vaikuttamista
* pystyy tarkastelemaan demokratian mahdollisuuksia ja haasteita analyyttisesti erilaisista näkökulmista
* osaa arvioida kriittisesti yhteiskunnallista tietoa ja yhteiskunnallisten päätösten perusteita paikallisella ja valtiollisella tasolla sekä niiden vaikutuksia eri väestöryhmien ja yhteiskunnallisten toimijoiden kannalta
* osaa suunnitella tarkoituksenmukaisia keinoja käyttävää poliittista kansalaisvaikuttamista paikallisten, kansallisten ja kansainvälisten kysymysten ratkaisemisessa.

*Keskeiset sisällöt*

Suomen yhteiskunnan rakenne

* Suomen väestön demografinen ja sosiaalinen rakenne
* väestörakenteen muutoksiin vaikuttavat tekijät

Demokratia ja oikeusvaltio

* ihmisoikeudet, kansalaisen perusoikeudet ja velvollisuudet
* oikeuslaitos sekä tuomio- ja järjestysvalta

Hyvinvointi ja tasa-arvo

* yhteiskunnallinen tasa-arvo, yhdenvertaisuus ja oikeudenmukaisuus
* pohjoismaisen hyvinvointivaltion tehtävät, edut ja haasteet

Valta, osallistuminen ja vaikuttaminen

* yhteiskunnallisen vallankäytön muodot, demokraattinen päätöksenteko ja suomalainen sopimusyhteiskunta
* kansalaisen vaikuttamiskeinot ja aktiivisen kansalaisuuden merkitys
* Suomen paikallinen ja valtiollinen päätöksentekojärjestelmä
* median muuttuva merkitys ja mediavaikuttaminen

**YH2 Taloustieto (2 op)**

Taloustieteisiin pohjautuva moduuli johdattaa ymmärtämään talouden toimintaperiaatteita ja ajankohtaista talouspoliittista keskustelua. Moduulissa käsitellään mikro- ja makrotalouden kysymyksiä kotitalouksien, yritysten ja julkisen talouden näkökulmista. Moduulissa perehdytään talouden ja politiikan kytköksiin sekä työnteon ja yrittämisen merkitykseen hyvinvointivaltion rahoittamisessa. Lisäksi tarkastellaan talouden ja ympäristön suhdetta kestävän kehityksen näkökulmasta.

*Tavoitteet*

Moduulin tavoitteena on, että opiskelija

* ymmärtää talouteen liittyviä uutisia ja kiinnostuu seuraamaan niitä
* tuntee kansantaloustieteen käsitteet ja peruslähtökohdat
* osaa tulkita talouteen liittyviä tilastoja ja kuvioita
* ymmärtää työnteon ja yrittäjyyden merkityksen taloudessa ja yhteiskunnassa
* osaa tehdä perusteltuja taloudellisia päätöksiä sekä hallita ja suunnitella omaa talouttaan
* osaa tarkastella taloudellisia kysymyksiä myös eettiseltä kannalta ymmärtäen Suomen kytkeytymisen globaaliin talouteen
* osaa arvioida kriittisesti taloutta koskevassa keskustelussa esitettyjä argumentteja sekä analysoida talouspoliittisten ratkaisujen erilaisia vaihtoehtoja, niiden taustoja ja vaikutuksia.

*Keskeiset sisällöt*

Kansantalous ja sen toimijat

* talouden peruskäsitteet ja taloutta koskevan tiedon luonne ja muodostuminen
* kansantalouden kiertokulku sekä kotitalouksien, yritysten ja kansantalouden vuorovaikutus
* oman talouden hoito: säästäminen, kuluttaminen ja velkaantuminen

Markkinat, suhdanteet ja talouselämä

* vapaa kilpailu ja hinnanmuodostus markkinoilla
* työ, yrittäjyys ja yritykset
* Suomi globaalin talouden osana
* rahoitusmarkkinat, säästäminen, sijoittaminen ja riskien hallinta
* talouden häiriöt, suhdannevaihtelut, niiden taustat ja seuraukset

Talouspolitiikka

* kestävän talouskasvun lähtökohdat, edut ja ongelmat
* julkinen talous ja sen tasapaino
* talouspolitiikan toimijat, keinot ja haasteet

**YH3 Suomi, Eurooppa ja muuttuva maailma (2 op)**

Moduuli perehdyttää Suomen ja Euroopan asemaan globalisoituvassa maailmassa sekä Euroopan taloudelliseen ja poliittiseen yhdentymiseen. Moduulissa seurataan ajankohtaisia maailman tapahtumia käyttäen monipuolisia tietolähteitä. Opiskelijaa kannustetaan osallistumaan erilaisia kansainvälisen politiikan ilmiöitä koskevaan keskusteluun ja toimimaan globaalikansalaisena. Moduulissa on mahdollista toteuttaa tutkivaa oppimista.

*Tavoitteet*

Moduulin tavoitteena on, että opiskelija

* hahmottaa laaja-alaisesti globalisaatiota ja Suomen asemaa osana sitä
* ymmärtää eurooppalaista ja kansainvälisiin sopimuksiin perustuvaa yhteistyötä ja verkottumista
* tuntee Euroopan unionin toimintaa sekä osaa hankkia ja arvioida kriittisesti sitä koskevaa tietoa
* ymmärtää vaikutusmahdollisuutensa ja osaa toimia EU- ja globaalikansalaisena
* osaa eritellä globalisaation ja Euroopan yhdentymisen tarjoamia etuja ja haittoja oman elämänsä ja Suomen taloudellisen ja poliittisen järjestelmän kannalta
* osaa eritellä ja arvioida kansalaisten turvallisuuteen ja kansainväliseen turvallisuusympäristöön liittyviä muutoksia, uhkia ja niiden ratkaisumahdollisuuksia.

*Keskeiset sisällöt*

Globaalit haasteet, globalisaatio ja verkottuminen

* ympäristö, ilmastonmuutos, väestö ja kestävä tulevaisuus
* kansainvälisen yhteistyön toimijat ja mahdollisuudet
* Suomi ja Pohjoismaat osana globaaleja verkostoja
* kansalaisuus ja vaikuttaminen Euroopassa ja globaalisti

Eurooppalaisuus ja Euroopan yhdentyminen

* eurooppalainen identiteetti, arvot ja yhteiskuntien moninaisuus
* Suomi osana EU:n päätöksentekoa
* EU:n talous- ja aluepolitiikka
* EU globaalina toimijana

Turvallisuus muuttuvassa toimintaympäristössä

* paikallinen ja kansallinen turvallisuus
* Suomen ja EU:n turvallisuuspolitiikka
* muuttuvat turvallisuusuhat ja niiden ratkaisumahdollisuudet

**Valtakunnalliset valinnaiset opinnot**

**YH4 Lakitieto (2 op)**

Moduulissa perehdytään Suomen oikeusjärjestyksen ja oikeuden käytön perusasioihin. Moduulissa harjaannutaan oikeudelliseen ajatteluun, tutustutaan tärkeimpiin oikeudellisiin sopimuksiin ja tiedon lähteisiin sekä paneudutaan tavanomaisten oikeusasioiden hoitamiseen. Painopiste on yksilön kannalta keskeisissä oikeudellisissa näkökulmissa.

*Tavoitteet*

Moduulin tavoitteena on, että opiskelija

* tuntee Suomen oikeusjärjestyksen ja ymmärtää sen toimintaa ohjaavat oikeudellisen ajattelun periaatteet
* osaa etsiä oikeudellisen tiedon lähteitä, tulkita niitä ja soveltaa niiden antamaa tietoa
* tuntee oikeutensa ja velvollisuutensa kansalaisena, työntekijänä ja kuluttajana sekä osaa soveltaa tätä tietoa tavanomaisia oikeusasioita koskeviin kysymyksiin
* osaa eritellä oikeudellisia kysymyksiä koskevaa julkista keskustelua ja arvioida siinä esitettyjä näkemyksiä.

*Keskeiset sisällöt*

Oikeusjärjestyksen perusteet

* juridiikan peruskäsitteet ja perusoikeudet
* oikeudellisen tiedon lähteet ja niiden käyttö
* oikeus ja oikeudenmukaisuus yhteiskunnallisena ilmiönä
* oikeusjärjestys ja tuomioistuinlaitos

Kansalaisten yleisimpien oikeustoimien perusteet seuraavilla alueilla

* sopimus- ja vahingonkorvausoikeus
* perhe- ja jäämistöoikeus
* varallisuusoikeus
* tekijänoikeudet ja kuluttajaoikeus
* työoikeus
* asumiseen liittyvä sopimusoikeus
* hallinto-oikeus ja hyvä hallintotapa
* prosessi- ja rikosoikeus
* ympäristöoikeus

**Koulukohtaiset valinnaiset opinnot**

**YH5 Kansainvälisen politiikan ajankohtaiset kysymykset**

Kurssilla tarkastellaan ajankohtaisia kansainvälisen politiikan kysymyksiä ja niiden historiallisia taustoja. Kurssilla analysoidaan myös sitä, millaista kuvaa mediat välittävät ajankohtaisista aiheista ja millaisia tekijöitä medioiden toiminnan taustalla on. Kurssi tarjoaa laaja-alaista tietoa nykyajan kansainvälisen politiikan tapahtumien ymmärtämiseen. Kurssi syventää kriittisen ajattelun valmiuksia, joita tarvitaan medioiden seuraamisessa ja esimerkiksi yhteiskuntaopin ja historian YO-kokeen vastauksien rakentamisessa.

**YH6 Nykyaikaa etsimässä**

Kurssilla tarkastellaan historiallisessa ja yhteiskunnallisessa kehityksessä tapahtuneita muutoksia viimeisten vuosikymmenten aikana, erityisesti kylmän sodan päättymisen jälkeen. Kurssin polttopisteessä on monia mielenkiintoisia ilmiöitä, jotka pakollisilla historian ja yhteiskuntaopin kursseilla saattavat ajanpuutteen takia jäädä vähemmälle huomiolle kuten suhtautuminen kuluttamiseen ja ympäristöön, talouden ja politiikan välisten valtasuhteiden muutokset sekä medioiden rooli muuttuvassa yhteiskunnassa. Kurssin työmuotoina ovat muun muassa erityyppisiin artikkeleihin ja aikalaisanalyyseihin tutustuminen, audiovisuaalisten dokumenttien analysointi sekä mahdollisesti myös vierailut koulun ulkopuolisilla luennoilla. Kurssi on hyödyllinen kaikille, jotka haluavat syventää historiallis-yhteiskunnallista ajatteluaan, kasvattaa yleissivistystään sekä saada virikkeitä ja näkökulmia ympäröivän maailman tarkasteluun.

**YH7 Suuret teoriat maailmanselittäjinä**

Kurssilla tutustutaan politiikan tutkimuksen ja yhteiskuntatieteiden teorioiden erilaisiin maailmanselitysmalleihin. Kurssi auttaa ymmärtämään miten erilaiset maailmanselitysmallit ovat vaikuttaneet tapaamme hahmottaa nykymaailmaa ja sen toimintaedellytyksiä. Kurssilla voidaan keskittyä muutamiin teorioihin tai esimerkiksi jonkin nykymaailman ilmiön avaamiseen erilaisten teorioiden antamista näkökulmista.

**YH8 Yhteiskuntaopin kertaus**

Kurssin tavoitteena on kerrata lukion yhteiskuntaopin pakollisten ja syventävien kurssien keskeisiä aihealueita ja syventää opiskelijan tietoja niiden teemoista. Kurssilla tarkastellaan myös erilaisia ajankohtaisia aiheita, joiden ymmärtämisestä on hyötyä yhteiskuntaopin opiskelussa. Monet yhteiskuntaopin ylioppilastehtävät perustuvat erilaisten dokumenttien tulkitsemiseen ja analysointiin. Siksi opinnoissa kiinnitetään erityistä huomiota erityyppisten tilastojen, kuvaajien sekä dokumenttien analysointiin ja ymmärtämiseen. Opetus on suunnattu erityisesti niille, jotka kirjoittavat yhteiskuntaopin ylioppilaskirjoituksissa.

**6.15 Uskonto**

**Oppiaineen tehtävä**

Uskonnon opetuksen tehtävänä on tukea opiskelijaa uskontoihin ja katsomuksiin liittyvän laaja-alaisen yleissivistyksen muodostamisessa. Uskonnon opetuksessa perehdytään uskontoihin ja uskonnollisuuden ilmenemismuotoihin sekä uskonnottomuuteen. Opetuksessa uskontoja ja katsomuksia tarkastellaan osana kulttuuria, kulttuuriperintöä ja yhteiskuntaa sekä yksilön ja yhteisön elämää.

Opetus antaa monipuolista tietoa uskonnoista ja kehittää opiskelijan uskontoihin ja katsomuksiin liittyvää monilukutaitoa. Opiskelijaa ohjataan tarkastelemaan uskontoon liittyviä ilmiöitä analyyttisesti eri näkökulmista sekä soveltamaan ja arvioimaan lähdekriittisesti uskontoja koskevaa informaatiota. Uskonnon opetus antaa valmiuksia oman maailmankatsomuksen rakentamiseen sekä dialogiin, jota käydään sekä uskontojen ja katsomusten sisällä että niiden välillä. Uskonnon opetus ottaa erilaiset näkemykset huomioon, kunnioittaa yksilöllisiä vakaumuksia ja edistää ihmisoikeuksien toteutumista. Oppiaine tukee opiskelijan kasvua yhteiskunnan aktiiviseksi ja vastuulliseksi jäseneksi.

Opetuksessa käytetään tutkimustietoa, uskontojen omia lähteitä ja ajankohtaisia media-aineistoja. Opetuksessa perehdytään oppiaineen taustalla olevien tieteenalojen kieleen, käsitteistöön ja tapoihin rakentaa tietoa. Oppiaineen tiedepohja on erityisesti teologiassa ja uskontotieteessä. Lisäksi opetuksessa hyödynnetään monipuolisesti uskontoihin liittyvää kulttuurin, yhteiskunnan ja taiteen tutkimusta.

Oppiaineen tehtävä ja moduulien tavoitteet huomioon ottaen opetusta voidaan toteuttaa yhteistyössä oppiaineen eri oppimäärien ja muiden oppiaineiden kanssa. Opetuksessa hyödynnetään monipuolisesti vuorovaikutteisia työtapoja sekä digitaalisia ja koulun ulkopuolisia oppimisympäristöjä ja asiantuntijoita. Opetuksessa tehdään mahdollisuuksien mukaan yhteistyötä korkeakoulujen kanssa.

**Laaja-alainen osaaminen oppiaineessa**

Laaja-alaisen osaamisen tavoitteet toteutuvat yhdessä uskonnon oppiaineen tavoitteiden kanssa.

Uskonnon opetus edistää **hyvinvointiosaamista** tukemalla opiskelijan itsetuntemusta sekä itsensä ja muiden arvostamista. Opetus antaa opiskelijalle aineksia ja välineitä oman identiteetin, elämänkatsomuksen ja maailmankatsomuksen rakentamiseen ja arviointiin.

Opetuksessa käytetään menetelmiä, jotka vahvistavat **vuorovaikutusosaamisen** tavoitteiden mukaisesti opiskelijan sosiaalisia taitoja sekä kykyä yhteistyöhön ja empatiaan. Oppiaineen opetus on kieli-, katsomus- ja kulttuuritietoista, ja se antaa opiskelijalle valmiuksia osallistua dialogiin, joka liittyy uskonnollisiin, katsomuksellisiin, eettisiin ja yhteiskunnallisiin kysymyksiin.

**Monitieteinen ja luova osaaminen**vahvistuu uskonnon opetuksessa monipuolisesti.Opetuksessa perehdytään uskonnoille ominaisiin käsitteisiin, kieleen ja symboliikkaan sekä eri tieteenalojen uskontoa koskeviin näkökulmiin. Opetus antaa valmiuksia uskontoja ja katsomuksia koskevan informaation lähdekriittiseen arviointiin. Opetuksessa vahvistetaan opiskelijan monilukutaitoa ja rohkaistaan tietojen ja taitojen luovaan soveltamiseen moninaisissa toimintaympäristöissä.

Uskonnon opetus tukee opiskelijan **yhteiskunnallista osaamista** vahvistamalla osallisuutta ja osallistumista. Opetus rohkaisee opiskelijaa toimimaan demokraattisen ja ihmisoikeuksia kunnioittavan yhteiskunnan ja erilaisten yhteisöjen vastuullisena jäsenenä. Oppiaine antaa valmiuksia toimia katsomuksellisesti ja kulttuurisesti moninaisissa työyhteisöissä. Kehittämällä opiskelijan uskontoihin ja katsomuksiin liittyvää ymmärrystä ja dialogitaitoja oppiaine antaa valmiuksia rakentaa yhteiskuntarauhaa sekä ekologisesti, taloudellisesti, sosiaalisesti ja kulttuurisesti kestävää tulevaisuutta.

Uskonnon oppiaineessa tarkastellaan uskontojen eettisiä ulottuvuuksia ja rohkaistaan opiskelijaa pohtimaan omakohtaisesti arvoja ja eettisiä kysymyksiä **eettisyyden** tavoitteet huomioon ottaen. Opetuksessa tuetaan opiskelijan **ympäristöosaamista** lisäämällä ymmärrystä siitä, että uskonnoilla ja katsomuksilla eettisinä arvojärjestelminä on tärkeä merkitys ja rooli ekologisesti kestävän tulevaisuuden rakentamisessa.

**Globaali- ja kulttuuriosaamisen** kehittäminen kytkeytyy vahvasti uskonnon oppiaineen keskeisiin tavoitteisiin. Uskonnon oppiaineessa tarkastellaan monipuolisesti uskontojen, kulttuurien ja yhteiskuntien vuorovaikutusta ja vahvistetaan näin ymmärrystä suomalaisesta, eurooppalaisesta ja globaalista kulttuuriperinnöstä ja niiden moninaisuudesta. Uskonnon opetus tarjoaa turvallisen tilan käsitellä yksilön, yhteisön ja suomalaisen yhteiskunnan suhteita sekä niihin liittyviä ajatuksia ja tunteita. Arvoja ja katsomuksia pohtivana oppiaineena uskonto rakentaa valmiuksia toimia moniarvoisissa globaaleissa toimintaympäristöissä sekä muuttuvissa media- ja teknologiaympäristöissä.

**Uskonnon opetuksen yleiset tavoitteet**

Uskonnon opetuksen tavoitteena on, että opiskelija

* osaa hankkia, soveltaa, analysoida, arvioida ja esittää uskontoihin ja katsomuksiin liittyvää tietoa
* kehittää uskontoihin ja katsomuksiin liittyvää kulttuurista lukutaitoaan
* hallitsee uskonnollisiin ja eettisiin kysymyksiin liittyviä ajattelu- ja vuorovaikutustaitoja
* tuntee uskonnon tutkimuksen keskeisiä käsitteitä, näkökulmia ja menetelmiä
* perehtyy uskontojen historialliseen ja ajankohtaiseen merkitykseen sekä yhteiskunnan, kulttuurin ja uskonnon vuorovaikutukseen eri puolilla maailmaa
* perehtyy opiskeltavan uskonnon erityispiirteisiin Suomessa ja muualla maailmassa
* tunnistaa ja ymmärtää uskontojen sisäistä moninaisuutta
* ymmärtää uskonnon erityisluonnetta, esimerkiksi uskonnollisen kielen ja symboliikan erityispiirteitä, sekä tunnistaa ja osaa analysoida uskonnollisen ja tieteellisen tiedon ominaispiirteitä
* kehittää valmiuksia rakentaa ja jäsentää omaa maailmankatsomustaan ja kulttuuri-identiteettiään
* kehittää valmiuksia ymmärtää ihmisiä, joilla on erilainen vakaumus, sekä valmiuksia toimia moniarvoisissa, moniuskontoisissa ja kansainvälisissä toimintaympäristöissä
* ymmärtää ja kunnioittaa ihmisoikeuksia ja osaa tarkastella uskontoja ja katsomuksia ihmisoikeusnäkökulmasta
* kehittää valmiuksia rakentaa ekologisesti, taloudellisesti, sosiaalisesti ja kulttuurisesti kestävää tulevaisuutta sekä toimia yhteiskunnan aktiivisena ja vastuullisena jäsenenä.

**Arviointi**

Uskonnon oppiaineessa arvioinnin tehtävänä on kannustaa opiskelijaa opiskelemaan ja oppimaan sekä antaa palautetta hänen oppimisprosessistaan ja osaamisestaan. Opetuksessa ohjataan ja tuetaan opiskelijaa oman oppimisprosessinsa pitkäjänteisessä suunnittelussa ja arvioinnissa. Arviointi on monipuolista, ja siihen kuuluu sekä oppimisprosessin aikainen palaute että opitun ja osaamisen arviointi. Arviointi kohdistuu laaja-alaisen osaamisen ja uskonnon oppiaineen yleisten tavoitteiden saavuttamiseen moduulikohtaisia tavoitteita ja keskeisten sisältöjen hallintaa painottaen. Arvosanan antaminen perustuu monipuoliseen näyttöön sekä opiskelijan uskonnolliseen ja katsomukselliseen yleissivistykseen liittyvien tietojen ja taitojen havainnointiin.  Arvioinnissa kiinnitetään huomiota käsitteiden ja kokonaisuuksien hallintaan, tiedon soveltamiseen, analysointiin, arvioimiseen ja esittämiseen sekä tiedonhankintataitoihin ja työskentelyyn erilaisissa oppimistilanteissa.

**6.15.1 Evankelisluterilainen uskonto**

**Pakolliset opinnot**

**UE1 Uskonto ilmiönä – juutalaisuuden, kristinuskon ja islamin jäljillä (2 op)**

Opintojakso käsittelee uskontoa ilmiönä eli perehdytään sen tutkimiseen ja näkymiseen ihmisten arjessa, yhteisöissä ja yhteiskunnassa. Lisäksi opintojaksossa tutustutaan Lähi-idän kolmeen uskontoon eli juutalaisuuteen, kristinuskoon ja islamiin, sekä niiden keskeisiin piirteisiin. Opintojakso tukee laaja-alaisen osaamisen tavoitteista erityisesti monitieteistä ja luovaa osaamista, yhteiskunnallista osaamista sekä globaali- ja kulttuuriosaamista.

Tavoitteet

Opintojakson tavoitteena on, että opiskelija

* hahmottaa ja osaa analysoida maailman uskontotilannetta ja siihen vaikuttavia tekijöitä sekä uskontojen sisäistä monimuotoisuutta
* osaa jäsentää uskontoa ja uskonnottomuutta ilmiöinä
* hahmottaa ja osaa analysoida juutalaisuuden, kristinuskon ja islamin yhteisiä juuria, keskeisiä piirteitä, kulttuuriperintöä ja vaikutusta yhteiskuntaan sekä kehittää niihin liittyvää kulttuurista lukutaitoa
* kehittää valmiuksia toimia moniuskontoisessa ja kulttuurisesti moninaisessa ympäristössä ja työelämässä sekä keskustella uskontoihin liittyvistä ajankohtaisista kysymyksistä.

Keskeiset sisällöt

* uskonto ilmiönä, uskonnon määrittely sekä uskonnon ja tieteen suhde
* maailman uskontotilanne, uskonnollisuuden ja uskonnottomuuden piirteitä nykyajassa sekä uskonnonvapaus ihmisoikeutena
* uskontojen merkitys kestävän tulevaisuuden rakentamisessa sekä muita ajankohtaisia uskontoihin ja katsomuksiin liittyviä kysymyksiä
* juutalaisuuden, kristinuskon ja islamin kulttuuritausta, synty sekä niiden keskeiset ja yhteiset piirteet
* pyhien kirjojen synty, asema, käyttö ja tulkintatavat juutalaisuudessa, kristinuskossa ja islamissa
* juutalaisuuden ja islamin oppi, etiikka ja elämäntapa
* juutalaisuuden ja islamin sisäinen monimuotoisuus, suhde yhteiskuntaan sekä merkitys länsimaiselle kulttuurille

**UE2 Maailmanlaajuinen kristinusko (2 op)**

Opintojakso käsittelee maailmanlaajuista kristinuskoa. Opintojaksolla perehdytään kristinuskon pääsuuntauksiin ja uskonnon ilmenemiseen osana eri maanosien kulttuureita, elämäntapoja ja yhteiskuntia. Opintojaksossa tutustutaan kristinuskoon liittyviin ajankohtaisiin ja globaaleihin ilmiöihin. Opintojakso tukee laaja-alaisen osaamisen tavoitteista erityisesti globaali- ja kulttuuriosaamista, ympäristöosaamista sekä yhteiskunnallista osaamista.

Tavoitteet

Opintojakson tavoitteena on, että opiskelija

* hahmottaa ja osaa analysoida kristinuskon merkitystä kulttuurin, yhteiskunnan ja yksilön näkökulmasta sekä kehittää kristinuskoon liittyvää kulttuurista lukutaitoa
* tuntee kristinuskon keskeiset suuntaukset ja niiden syntytaustan sekä pystyy vertailemaan niiden keskeisiä piirteitä
* perehtyy kristinuskon erilaisiin tulkintatapoihin ja ilmenemismuotoihin eri puolilla maailmaa
* osaa analysoida ja arvioida ajankohtaisia kristinuskoon liittyviä mediasisältöjä ja keskusteluja
* kehittää valmiuksia toimia moniarvoisissa toimintaympäristöissä.

Keskeiset sisällöt

* kristinuskon asema ja vuorovaikutus ympäröivän kulttuurin kanssa eri puolilla maailmaa
* uskonnon asema sekä uskonnon ja valtion suhteet Euroopassa
* katolisen, ortodoksisen ja protestanttisen, erityisesti luterilaisen, kristillisyyden synty, erityispiirteet, eettinen ajattelu ja yhteiskunnalliset vaikutukset
* karismaattinen kristillisyys ilmiönä
* kristillisperäisten uskontojen pääpiirteet
* ekumenia ja uskontodialogi
* kristinusko ja ympäristökysymykset sekä muita ajankohtaisia kristinuskoon liittyviä kysymyksiä ja niiden taustoja

**Valtakunnalliset valinnaiset opinnot**

**UE3 Maailman uskontoja ja uskonnollisia liikkeitä (2 op)**

Opintojakso käsittelee luonnonuskontoja, Intiassa, Kiinassa ja Japanissa syntyneitä uskontoperinteitä sekä uusia uskonnollisia liikkeitä. Opintojakson aikana tutustutaan näiden uskontojen piirteisiin, niiden näkymiseen osana yksilöiden ja yhteisöjen elämää sekä näiden uskontojen ja yhteiskunnan välisiin suhteisiin. Opintojakson tavoitteena on antaa kattava kuva näistä maailmalla vaikuttavista uskontoperinteistä ja lisätä täten opiskelijan uskontolukutaitoa ja valmiuksia toimia monimuotoisissa toimintaympäristöissä niin kotimaassa kuin kansainvälisestikin. Opintojakso tukee laaja-alaisen osaamisen tavoitteista erityisesti globaali- ja kulttuuriosaamista, yhteiskunnallista osaamista, ympäristöosaamista sekä vuorovaikutusosaamista.

*Tavoitteet*

Opintojakson tavoitteena on, että opiskelija

* perehtyy Intiassa, Kiinassa ja Japanissa syntyneisiin uskontoihin osana yksilön ja yhteisön elämää sekä niiden kulttuurisiin ja yhteiskunnallisiin vaikutuksiin
* tunnistaa ja osaa analysoida Intiassa, Kiinassa ja Japanissa kehittyneiden uskontojen ilmenemistä ja vaikutuksia länsimaissa
* hahmottaa ja osaa analysoida luonnonuskontojen nykytilannetta ja keskeisiä piirteitä
* hahmottaa ja osaa analysoida uusien uskonnollisten liikkeiden taustoja ja keskeisiä piirteitä
* kehittää uskontoihin liittyvää kulttuurista lukutaitoa ja valmiuksia toimia työelämässä ja kansainvälisissä toimintaympäristöissä.

*Keskeiset sisällöt*

* hindulainen maailmankuva, elämäntapa ja etiikka, hindulaisuuden monimuotoisuus ja vaikutukset Intian kulttuuriin ja yhteiskuntaan sekä Intian nykypäivän uskontotilanne
* jainalaisuuden ja sikhiläisyyden keskeiset piirteet ja eettiset periaatteet
* buddhalainen elämäntapa ja etiikka sekä buddhalaisuuden opetukset, suuntaukset ja keskeiset vaikutukset Aasian kulttuureihin
* Kiinan vanhan kansanuskon, kungfutselaisuuden ja taolaisuuden keskeiset piirteet ja vaikutus kiinalaiseen ajatteluun ja yhteiskuntaan sekä Kiinan nykypäivän uskontotilanne
* shintolaisuuden keskeiset piirteet sekä uskontojen vaikutuksia kulttuuriin ja yhteiskuntaan Japanissa
* Intiassa, Kiinassa ja Japanissa kehittyneiden uskontojen vaikutuksia länsimaissa
* luonnonuskontojen ja vodou-sukuisten uskontojen keskeiset piirteet ja levinneisyys
* uusien uskonnollisten liikkeiden taustaa ja keskeisiä piirteitä

**UE4 Uskonto, kulttuuri ja yhteiskunta Suomessa (2 op)**

Opintojakso käsittelee uskontoa, kulttuuria ja yhteiskuntaa suomalaisesta näkökulmasta. Opintojakson aikana tutustutaan suomalaisen uskonnollisuuden historiaan sekä uskontojen tilanteeseen nykysuomessa. Opintojakson tavoitteena on antaa kattava kokonaiskuva suomalaisesta uskonnollisuudesta ja uskonnottomuudesta sekä tarjota välineitä ajankohtaisten uskonnollisten ilmiöiden ymmärtämiseen ja analysointiin. Opintojakso tukee laaja-alaisen osaamisen tavoitteista erityisesti hyvinvointiosaamista, yhteiskunnallista osaamista sekä vuorovaikutusosaamista.

*Tavoitteet*

Opintojakson tavoitteena on, että opiskelija

* tutustuu monipuolisesti uskonnon ja yhteiskunnan vuorovaikutukseen nyky-Suomessa sekä perehtyy uskontojen vaikutukseen ja merkitykseen julkisella, yksityisellä, kolmannella ja neljännellä sektorilla
* ymmärtää, että tietoa uskonnoista ja katsomuksista tarvitaan yhteiskuntaelämän eri osa- alueilla
* tunnistaa ja osaa analysoida muinaissuomalaisten uskontoperinteiden ja kristinuskon vaikutuksia suomalaisessa kulttuuriperinnössä
* osaa analysoida ja arvioida uskonnonvapauteen, uskonnon ja yhteiskunnan vuorovaikutukseen sekä uskonnottomuuteen ja uskontokritiikkiin liittyvää ajankohtaista keskustelua
* kehittää valmiuksia osallistua uskonnollisia, katsomuksellisia ja yhteiskunnallisia kysymyksiä koskevaan dialogiin sekä osaa toimia kulttuuri- ja katsomustietoisena ja aktiivisena yhteiskunnan jäsenenä.

*Keskeiset sisällöt*

* Suomen uskontotilanne, suomalainen uskonnollisuus ja sekularisaatio
* uskonto ja uskonnolliset yhteisöt suomalaisessa ja yleiseurooppalaisessa lainsäädännössä, uskonnon- ja katsomuksenvapaus sekä yhdenvertaisuuteen ja syrjintään liittyvät kysymykset
* uskonnon merkitys ja näkyvyys julkisella sektorilla, politiikassa, työelämässä ja taloudessa, uskonnolliset yhteisöt kolmannen sektorin toimijoina sekä uskonto yksilöiden ja perheiden elämässä ja tapakulttuurissa huomioiden uskonnon rooli etnisten ja kielellisten vähemmistöjen elämässä Suomessa
* muinaissuomalaiset uskontoperinteet ja niiden merkitys suomalaisessa kulttuuriperinnössä sekä kristinusko yhteiskunnan ja kulttuurin muokkaajana Suomessa eri aikoina
* uskonnottomuus, uskontokritiikki ja uskonnoton tapakulttuuri nykypäivän Suomessa
* uskontojen ja katsomusten välinen dialogi nykypäivän Suomessa

Osana moduulia voidaan toteuttaa vapaaehtoistyöhön liittyvä projekti tai perehtyä jonkin uskonnollisen yhteisön yhteiskunnalliseen toimintaan.

**UE5 Uskonto taiteissa ja populaarikulttuurissa (2 op)**

Opintojakso käsittelee uskonnon näkymistä ja suhdetta taiteeseen ja populaarikulttuurin eri muotoihin. Opintojakson aikana tutustutaan monipuolisesti siihen, miten uskonto ja uskonnolliset teemat ovat läsnä eri taidemuodoissa ja miten uskonnon ja taiteen suhde on muovautunut eri aikoina. Opintojakson aikana käsitellään useita eri taiteen ja populaarikulttuurin muotoja ja moduuliin osallistuvilla on mahdollisuus vaikuttaa näiden sisältöjen painottumiseen. Opintojakso tukee laaja-alaisen osaamisen tavoitteista erityisesti monitieteistä ja luovaa osaamista, globaali- ja kulttuuriosaamista sekä hyvinvointiosaamista.

*Tavoitteet*

Opintojakson tavoitteena on, että opiskelija

* ymmärtää ja osaa analysoida uskonnon ja taiteen suhdetta: taiteen ja arkkitehtuurin merkitystä uskonnoissa sekä uskontojen vaikutusta taiteen kehitykseen
* perehtyy siihen, miten uskonnollisen taiteen kautta ilmaistaan uskonnon, erityisesti kristinuskon, keskeisiä oppeja ja kertomuksia
* tunnistaa uskonnollista symboliikkaa ja perehtyy siihen, miten taiteessa ja populaarikulttuurissa käsitellään uskonnollisia teemoja
* harjaannuttaa taitoa tulkita uskontoon liittyviä ulottuvuuksia taiteen ja populaarikulttuurin eri muodoissa.

*Keskeiset sisällöt*

* uskontojen ja taiteen vuorovaikutus, uskontojen merkitys taiteen kehityksessä
* uskonnollinen taide ja uskonnon ilmeneminen eri taidemuodoissa
* uskonnollisten tilojen arkkitehtuuri uskonnon ja sen erityispiirteiden kuvaajana
* uskonnollisia teemoja, symboliikkaa ja myyttejä eri taidemuodoissa ja populaarikulttuurissa
* Raamatun kertomusten ja kristillisen opin erilaisten tulkintojen tarkastelu taiteen eri muotojen avulla

**UE6 Uskonto, tiede ja media (2 op)**

Opintojakso käsittelee uskonnon, tieteen ja median suhdetta. Opintojakson aikana tutustutaan siihen, miten uskontoa tutkitaan eri tieteenaloilla ja millaista on ajankohtainen uskonnontutkimus. Lisäksi opintojakson aikana tutustutaan median käsittelemiin uskonnollisiin ilmiöihin ja käsitellään laajasti sitä, miten uskonto näkyy mediassa ja miten uskonnot hyödyntävät erilaisia medioita. Opintojakson tavoitteena on kasvattaa opiskelijoiden valmiuksia erilaisten mediasisältöjen kriittiseen ja analyyttiseen tarkasteluun. Opintojakso tukee laaja-alaisen osaamisen tavoitteista erityisesti monitieteistä ja luovaa osaamista, yhteiskunnallista osaamista sekä globaali- ja kulttuuriosaamista.

*Tavoitteet*

Opintojakson tavoitteena on, että opiskelija

* hahmottaa uskonnon tutkimuksen näkökulmia ja menetelmiä eri tieteenaloilla sekä tuntee ajankohtaista tutkimusta
* tunnistaa ja osaa analysoida uskontoon liittyviä ajankohtaisia teemoja ja sisältöjä mediassa
* osaa analysoida uskonnon ja median välisiä suhteita sekä arvioida kriittisesti uskontoon liittyvää informaatiota ja sen lähteitä
* kehittää valmiuksia tuottaa ja esittää uskontoon liittyvää tietoa.

*Keskeiset sisällöt*

* uskonnon tutkimuksen ajankohtaisia näkökulmia ja menetelmiä eri tieteenaloilla: uskontotieteen ja teologian eri tutkimusalat sekä taiteentutkimus, kulttuurintutkimus ja yhteiskuntatieteet
* uskonnollinen media ja median käyttö uskonnoissa
* uskonnollisen kielen ja kuvaston käyttö eri medioissa
* uskontojen mediajulkisuus
* uskontoilmiön käsittely mediassa, kuten uskontoihin liittyvät asenteet ja mielikuvat, uskontojen rooli konflikteissa ja rauhan rakentamisessa, uskonnot ja ympäristökysymykset, uskonnot ja eettiset kysymykset, uskontokritiikki

Osana opintojaksoa voidaan toteuttaa uskontoon liittyvä mediasisältö, media-analyysi tai pienimuotoinen uskontoon liittyvä tutkimus.

**Koulukohtaiset valinnaiset opinnot**

**UE7 Uskonnollisia ilmiöitä ja uskonnon kertaus (2 op)**

Opintojakso syventää opiskelijoiden uskontoon liittyvää osaamista sekä valmistaa ylioppilaskirjoituksiin. Opintojakson aikana tutustutaan monipuolisesti uskonnollisiin ilmiöihin ja kerrataan uskonnon oppimäärän sisältöjä. Opintojakso tukee laaja-alaisen osaamisen tavoitteista erityisesti hyvinvointiosaamista.

*Tavoitteet*

Moduulin tavoitteena on, että opiskelija

* Hahmottaa ja osaa analysoida ajankohtaisia uskonnollisia ilmiöitä
* Syventää osaamistaan uskonnon oppiaineen sisällöistä
* Harjoittaa uskonnollista lukutaitoa

*Keskeiset sisällöt*

* Ajankohtaiset uskonnolliset ilmiöt
* Moduulissa kerrataan lukion uskonnon oppimäärää ja valmistaudutaan ylioppilaskokeeseen
* Moduulin sisällöt ja painotukset valitaan moduulin opiskelijoiden toiveiden ja tarpeiden perusteella

*Osaamisen arviointi*

Arvioinnin välineistä ja moduulin suorittamisen reunaehdoista sovitaan moduulin alussa. Opiskelija saa palautetta kirjoittamistaan yo-koeharjoituksista opettajalta. Myös vertaisarviointia sekä itsearviointia käytetään. Opintojakso arvioidaan suoritusmerkinnällä (S= suoritettu, H = hylätty).

**UE8 Norssin kirkko- ja kulttuuriretki (2 op)**

Moduuli toteutetaan yhden lauantaipäivän retkenä uskonto- ja kulttuurihistoriallisesti merkittäviin kohteisiin. Retkellä vieraillaan esimerkiksi seuraavissa kohteissa: Lohjan Pyhän Laurin kirkko, Sammatin tiekirkko, Turun tuomiokirkko, Pyhän Aleksandran ortodoksinen kirkko, Naantalin luostarikirkko, Naantalin vanhakaupunki, Nousiaisten Pyhän Henrikin kirkko ja Kuusiston piispanlinnan rauniot. Opintojakso tukee laaja-alaisen osaamisen tavoitteista erityisesti hyvinvointiosaamista, globaali- ja kulttuuriosaamista, monitieteistä ja luovaa osaamista sekä yhteiskunnallista osaamista.

*Tavoitteet*

Moduulin tavoitteena on, että opiskelija

* Syventää tietojaan kristinuskon historiasta ja kulttuurimerkityksestä Suomessa
* Tutustuu kulttuurihistoriallisesti merkittäviin kohteisiin ja niiden kautta Suomen uskonnollisen historian käännekohtiin
* Oppii havainnoimaan keskeisiä kirkkoarkkitehtuurin piirteitä
* Ymmärtää kristinuskon ja uskontojen merkitystä suomalaisessa kansanperinnössä
* Harjoittaa uskonnollista lukutaitoaan

*Keskeiset sisällöt*

* Kristinuskon vaiheita Suomessa
* Muinaisuskon ja kristinuskon vuorovaikutus
* Uskonnollisesti merkittävät henkilöt ja kohteet

*Osaamisen arviointi*

Opintojakso arvioidaan suoritusmerkinnällä (S= suoritettu, H = hylätty).

**6.15.2 Ortodoksinen uskonto**

**Pakolliset opinnot**

**UO1 Uskonto ilmiönä – juutalaisuuden, kristinuskon ja islamin jäljillä (2 op)**

Opintojaksossa perehdytään maailman uskontotilanteeseen sekä uskontojen monimuotoisuuteen. Keskeinen näkökulma on juutalaisuuden, kristinuskon ja islamin yhteisten juurien, piirteiden ja kulttuuriperinteiden ymmärtäminen. Opintojaksossa pyritään tutkimaan Raamatun ja tradition merkitystä ortodoksisen kirkon opetuksessa ja sen ihmiskuvassa. Tärkeä kiinnostuksen kohde on myös uskonnon ja uskonnottomuuden ilmiö.

Laaja-alaisen osaamisen tavoitteista painottuvat **yhteiskunnallinen osaaminen**sekä **globaali- ja kulttuuriosaaminen.**

Opintojakson yleisiä ja laaja-alaisen osaamisen tavoitteita tukevia työtapoja ovat esimerkiksi vertaileva essee Lähi-idän uskonnoista, väittely, animaatio, kuva- ja videoanalyysi, sarjakuva, ajankohtainen mediaseuranta, mielipidekirjoitus, haastattelu vierailut /vierailijat oppitunnilla sekä eläytyvät työtavat.

*Tavoitteet*

Opintojakson tavoitteena on, että opiskelija

* hahmottaa ja osaa analysoida maailman uskontotilannetta ja siihen vaikuttavia tekijöitä sekä uskontojen monimuotoisuutta
* osaa jäsentää uskontoa ja uskonnottomuutta ilmiönä
* tuntee ortodoksisen kirkon opin synnyn sekä Raamatun ja tradition merkityksen ortodoksisessa kirkossa ja sen ihmiskuvassa
* hahmottaa ja osaa analysoida kristikunnan moninaisuuteen johtaneita syitä
* hahmottaa ja osaa analysoida juutalaisuuden, kristinuskon ja islamin yhteisiä juuria, keskeisiä piirteitä, kohtaamisia historiassa sekä vaikutuksia kulttuuriperintöön ja yhteiskuntiin sekä kehittää näihin pohjautuvaa kulttuurista lukutaitoa
* kehittää valmiuksia toimia moniuskontoisessa ja kulttuurisesti moninaisessa ympäristössä ja työelämässä sekä valmiuksia keskustella uskontoihin liittyvistä ajankohtaisista kysymyksistä

*Keskeiset sisällöt*

* uskonnollisuus ja uskonnot yleisinhimillisenä ilmiönä
* maailman uskontotilanne, uskonnollisuuden ja uskonnottomuuden piirteitä nykyajassa sekä uskonnonvapaus ihmisoikeutena
* uskontojen merkitys kestävän tulevaisuuden rakentamisessa sekä muita ajankohtaisia uskontoihin ja katsomuksiin liittyviä kysymyksiä
* kristinuskon synty ja leviäminen, kirkolliskokoukset ortodoksisen kirkon opin, etiikan ja ihmiskuvan muotoutumisen perustana
* kristikunnan jakaantuminen ja sen vaikutukset
* juutalaisuuden ja islamin oppi, etiikka ja elämäntapa
* juutalaisuuden ja islamin sisäinen monimuotoisuus, suhde yhteiskuntaan sekä merkitys länsimaiselle kulttuurille
* pyhien kirjojen synty, asema, käyttö ja tulkintatavat juutalaisuudessa, kristinuskossa ja islamissa
* ortodoksisen kirkon, juutalaisuuden ja islamin kohtaamiset

*Opintojakson arviointi*

Opiskelijan tietojen ja taitojen kehittymistä tuetaan koko opintojakson ajan soveltaen monipuolisia arviointimenetelmiä. Arviointi kohdistuu opintojakson tavoitteiden saavuttamiseen sekä laaja-alaisen osaamisen kehittymiseen.   
   
Formatiivista arviointia toteutetaan jakson aikana ohjaavalla ja kannustavalla palautteella. Formatiivista arviointia ei ole pakko dokumentoida. Summatiivinen arviointi kohdistuu opiskelijan tiedonhallintaan sekä opitun tiedon arviointi-, analysointi- ja soveltamiskykyyn. Opintojakson arviointi koostuu esimerkiksi opiskelijan tuotoksista ja/tai tavoitteisiin pohjautuvaa osaamista mittaavista kokeista saaduista arvosanoista.   
   
Opintojakso arvioidaan numeerisesti asteikolla 4–10.

**UO2 Ortodoksisuus maailmassa (2 op)**

Opintojaksossa perehdytään ortodoksisen kirkon syntyyn, perinteeseen ja oppiin. Opintojaksossa tutustutaan ortodoksisiin paikalliskirkkoihin sekä orientaalisiin kirkkoihin ja niiden erityispiirteisiin. Tarkastelun kohteena on myös läntinen kristillisyys, ekumenia ja uskontodialogi.

Laaja-alaisen osaamisen tavoitteista opintojaksolla korostuvat **yhteiskunnallinen osaaminen ja globaali- ja kulttuuriosaaminen, eettisyys- ja ympäristöosaaminen**   Opintojakson yleisiä ja laaja-alaisen osaamisen tavoitteita tukevia työtapoja ovat esimerkiksi ryhmätyö, esitelmä, sarjakuva ja draama

*Tavoitteet*

Opintojakson tavoitteena on, että opiskelija

* hahmottaa ortodoksisuuden apostolisen kirkon ja kirkkoisien perinteen jatkumona sekä luostarilaitoksen merkityksen ortodoksisen kirkon hengelliselle elämälle
* hahmottaa ja osaa analysoida kristinuskon historiallista kehitystä ortodoksisen kirkon, kulttuurin, yhteiskunnan ja yksilön näkökulmasta sekä kehittää ortodoksisuuteen ja muuhun kristinuskoon liittyvää kulttuurista lukutaitoa
* tutustuu ortodoksisiin paikalliskirkkoihin maailmassa ja tuntee niiden historiallista kehitystä ja sisäistä moninaisuutta
* tuntee kristinuskon keskeiset suuntaukset, niiden syntytaustan ja keskeiset piirteet sekä pystyy vertailemaan niitä
* tutustuu kirkkojen väliseen maailmanlaajuiseen yhteistyöhön
* kehittää valmiuksia toimia moniarvoisissa toimintaympäristöissä

*Keskeiset sisällöt*

* ortodoksisen kirkon opillisten perusteiden sekä hengellisen elämän vaikutus kulttuuriin ja ihmisten arkeen
* ortodoksisen paikalliskirkkokäsitteen muodostuminen
* Bysantin kirkko ja luostarilaitos itäisen kristillisyyden lähteenä ja sen yhteiskunnalliset vaikutukset
* ortodoksiset kirkot Euroopassa ja muilla mantereilla sekä niiden paikalliset erityispiirteet
* orientaaliset ortodoksiset kirkot
* läntinen kristillisyys, katolinen kirkko, protestanttiset kirkot ja karismaattinen kristillisyys sekä niiden erityispiirteet, eettinen ajattelu ja yhteiskunnallinen vaikutus
* ajankohtaisia ortodoksisuuteen ja muuhun kristinuskoon liittyviä kysymyksiä ja niiden taustoja
* ortodoksiset kirkot ja ekumeeninen liike sekä uskontodialogi

*Opintojakson arviointi*

Opiskelijan tietojen ja taitojen kehittymistä tuetaan koko opintojakson ajan soveltaen monipuolisia arviointimenetelmiä. Arviointi kohdistuu opintojakson tavoitteiden saavuttamiseen sekä laaja-alaisen osaamisen kehittymiseen.   
   
Formatiivista arviointia toteutetaan jakson aikana ohjaavalla ja kannustavalla palautteella. Formatiivista arviointia ei ole pakko dokumentoida. Summatiivinen arviointi kohdistuu opiskelijan tiedonhallintaan sekä opitun tiedon arviointi-, analysointi- ja soveltamiskykyyn. Opintojakson arviointi koostuu esimerkiksi opiskelijan tuotoksista ja/tai tavoitteisiin pohjautuvaa osaamista mittaavista kokeista saaduista arvosanoista.   
   
Opintojakso arvioidaan numeerisesti asteikolla 4–10.

**Valtakunnalliset valinnaiset opinnot**

**UO3 Maailmanuskontoja ja uskonnollisia liikkeitä (2 op)**

Opintojaksossa tutustutaan Intian, Kiinan ja Japanin uskontoperinteisiin ja niiden vaikutukseen aasialaisten kulttuurien muokkaajina sekä niiden ilmenemiseen ja vaikutukseen länsimaissa. Kartoitetaan myös edelleen vaikuttavien luonnonuskontojen tilaa ja pyritään tunnistamaan uskontojen kulttuuria muokkaavaa vaikutusta eri puolilla maailmaa**. Globaali- ja kulttuuriosaaminen** sekä **vuorovaikutusosaaminen** vahvistuvat luontevasti opintojakson vahvistaessa kulttuurista lukutaitoa sekä katsomuksellisen moninaisuuden ymmärtämistä. Myös **eettisyys-** ja **ympäristöosaaminen** kytkeytyvät pohdintaan uskontojen erilaisista luontosuhteista ja panoksista ekologisen kriisin ratkaisussa.

Opintojakson yleisiä ja laaja-alaisen osaamisen tavoitteita tukevia työtapoja ovat esimerkiksi ajankohtainen mediaseuranta, mielipidekirjoitus eläytyvän vuorovaikutuksen harjoitukset, ryhmätöitä esimerkiksi maailmanuskontojen länsimaisista sovelluksista ja draama sekä vertailu.

*Yleiset tavoitteet*

Opintojakson tavoitteena on, että opiskelija

* tuntee maailman uskontoja osana yksilön ja yhteisön elämää sekä niiden paikallisia vaikutuksia kulttuuriin ja yhteiskuntaan sekä niiden suhdetta ortodoksiseen kirkkoon
* perehtyy Intiassa, Kiinassa ja Japanissa syntyneisiin uskontoihin osana yksilön ja yhteisön elämää sekä niiden kulttuurisiin ja yhteiskunnallisiin vaikutuksiin
* tunnistaa ja osaa analysoida Intiassa, Kiinassa ja Japanissa kehittyneiden uskontojen ilmenemistä ja vaikutuksia länsimaissa
* hahmottaa ja osaa analysoida luonnonuskontojen nykytilannetta ja keskeisiä piirteitä
* hahmottaa ja osaa analysoida uusien uskonnollisten liikkeiden taustoja ja keskeisiä piirteitä
* kehittää uskontoihin liittyvää kulttuurista lukutaitoa ja valmiuksia toimia työelämässä ja kansainvälisissä toimintaympäristöissä

*Keskeiset sisällöt*

* hindulainen maailmankuva, elämäntapa ja etiikka sekä hindulaisuuden monimuotoisuus ja vaikutukset Intian kulttuuriin ja yhteiskuntaan, Intian nykypäivän uskontotilanne
* jainalaisuuden ja sikhiläisyyden keskeiset piirteet ja eettiset periaatteet
* buddhalainen elämäntapa ja etiikka sekä buddhalaisuuden opetukset, suuntaukset ja keskeiset vaikutukset Aasian kulttuureihin
* Kiinan vanhan kansanuskon, kungfutselaisuuden ja taolaisuuden keskeiset piirteet ja vaikutus kiinalaiseen ajatteluun ja yhteiskuntaan, Kiinan nykypäivän uskontotilanne
* shintolaisuus sekä uskontojen vaikutuksia kulttuuriin ja yhteiskuntaan Japanissa
* Intiassa, Kiinassa ja Japanissa kehittyneiden uskontojen vaikutuksia länsimaissa
* luonnonuskontojen ja vodou-sukuisten uskontojen keskeiset piirteet ja levinneisyys
* uusien uskonnollisten liikkeiden taustaa ja keskeisiä piirteitä

*Opintojakson arviointi*

Opiskelijan tietojen ja taitojen kehittymistä tuetaan koko opintojakson ajan soveltaen monipuolisia arviointimenetelmiä. Arviointi kohdistuu opintojakson tavoitteiden saavuttamiseen sekä laaja-alaisen osaamisen kehittymiseen.   
   
Formatiivista arviointia toteutetaan jakson aikana ohjaavalla ja kannustavalla palautteella. Formatiivista arviointia ei ole pakko dokumentoida. Summatiivinen arviointi kohdistuu opiskelijan tiedonhallintaan sekä opitun tiedon arviointi-, analysointi- ja soveltamiskykyyn. Opintojakson arviointi koostuu esimerkiksi opiskelijan tuotoksista ja/tai tavoitteisiin pohjautuvaa osaamista mittaavista kokeista saaduista arvosanoista.   
   
Opintojakso arvioidaan numeerisesti asteikolla 4–10.

**UO4 Uskonto, kulttuuri ja yhteiskunta Suomessa (2 op)**

Opintojaksossa perehdytään ortodoksisen kirkon historiaan ja nykypäivään sekä uskonnon merkitykseen suomalaisessa yhteiskunnassa ja kulttuuriperinnössä. Tarkastelun kohteina ovat myös luterilainen ja katolinen kirkko sekä uskonnolliset yhteisöt ja niiden toiminta Suomessa.

Laaja-alaisista osaamisalueista opintojaksossa korostuvat erityisesti **yhteiskunnallinen osaaminen ja vuorovaikutusosaaminen.**  Opintojakson yleisiä ja laaja-alaisen osaamisen tavoitteita tukevia työtapoja ovat esimerkiksi uutisseuranta, ryhmätyö, esitelmä, haastattelu, sarjakuva ja draama.

*Yleiset tavoitteet*

Opintojakson tavoitteena on, että opiskelija

* tuntee muinaissuomalaista uskonnollista perinnettä sekä tunnistaa sen ilmenemisen suomalaisessa kulttuuriperinnössä
* tuntee ortodoksisen kirkon historialliset vaiheet Suomessa kristinuskon saapumisesta nykypäivään saakka
* tutustuu monipuolisesti uskonnon ja yhteiskunnan vuorovaikutukseen osana Suomen valtiollista ja kansallista kehitystä
* tutustuu monipuolisesti uskonnon ja yhteiskunnan vuorovaikutukseen nyky-Suomessa sekä perehtyy uskontojen vaikutukseen ja merkitykseen julkisella, yksityisellä, kolmannella ja neljännellä sektorilla
* ymmärtää, että tietoa uskonnoista ja katsomuksista tarvitaan yhteiskuntaelämän eri osa-alueilla
* osaa analysoida ja arvioida uskonnonvapauteen sekä uskonnon ja yhteiskunnan vuorovaikutukseen liittyvää ajankohtaista keskustelua
* kehittää taitojaan toimia aktiivisena kansalaisena ja yhteiskunnan jäsenenä
* kehittää valmiuksiaan osallistua uskontojen ja katsomusten väliseen dialogiin sekä osaa toimia kulttuuri- ja katsomustietoisena ja aktiivisena yhteiskunnan jäsenenä

*Keskeiset sisällöt*

* muinaissuomalaiset uskontoperinteet ja niiden ilmeneminen suomalaisessa kulttuuriperinnössä
* kristinuskon tulo Suomeen ja luostarien vaikutus ortodoksisuuteen Karjalassa
* ortodoksit lännen ja idän välissä, autonominen Suomen ortodoksinen kirkko ja suuntautuminen suomalaiseen yhteiskuntaan
* kielelliset ja kansalliset ortodoksiset vähemmistöt Suomessa
* luterilainen ja katolinen kirkko sekä muita uskonnollisia yhteisöjä Suomessa
* kristinusko suomalaisen yhteiskunnan ja kulttuurin muokkaajana Suomessa eri aikoina
* uskonnon merkitys ja näkyvyys julkisella sektorilla, politiikassa, työelämässä ja taloudessa, uskonnolliset yhteisöt kolmannen sektorin toimijoina sekä uskonto yksilöiden ja perheiden elämässä ja tapakulttuurissa
* uskonnon rooli etnisten ja kielellisten vähemmistöjen elämässä Suomessa
* uskontojen ja katsomusten välinen dialogi tämän päivän Suomessa

Osana opintojaksoa voidaan toteuttaa sosiaalinen vapaaehtoistyöhön liittyvä projekti tai perehtyä jonkin ortodoksisen järjestön toimintaan.

*Opintojakson arviointi*

Opiskelijan tietojen ja taitojen kehittymistä tuetaan koko opintojakson ajan soveltaen monipuolisia arviointimenetelmiä. Arviointi kohdistuu opintojakson tavoitteiden saavuttamiseen sekä laaja-alaisen osaamisen kehittymiseen.   
   
Formatiivista arviointia toteutetaan jakson aikana ohjaavalla ja kannustavalla palautteella. Formatiivista arviointia ei tarvitse dokumentoida. Summatiivinen arviointi kohdistuu opiskelijan tiedonhallintaan sekä opitun tiedon arviointi-, analysointi- ja soveltamiskykyyn. Opintojakson arviointi koostuu esimerkiksi opiskelijan tuotoksista ja/tai tavoitteisiin pohjautuvaa osaamista mittaavista kokeista saaduista arvosanoista.   
   
Opintojakso arvioidaan numeerisesti asteikolla 4–10.

**UO5 Ortodoksisuuden ja taiteen vuorovaikutus (2 op)**

Opintojaksossa perehdytään uskonnon ja taiteen väliseen vuorovaikutukseen. Tarkastelun kohteena on erityisesti ortodoksisen kirkkotaiteen eri muodot sekä uskonnollinen symboliikka ja merkitys kirkon opetuksessa. Laaja-alaisen osaamisen osa-alueista erityisesti **hyvinvointi-** ja **vuorovaikutusosaaminen, eettisyys- ja ympäristöosaaminen**sekä **globaali- ja kulttuuriosaaminen** kytkeytyvät opintojakson tavoitteisiin.

Opintojakson yleisiä ja laaja-alaisen osaamisen tavoitteita tukevia työtapoja ovat esimerkiksi esitelmä, tutkimustehtävä, artikkelianalyysi, videotehtävä, vierailu ja virtuaaliset tutustumiskohteet, kuva-analyysi, taidelähtöiset menetelmät, kuuntelutehtävät, liturgisiin teksteihin tutustuminen sekä tekstianalyysi.

*Yleiset tavoitteet*

Opintojakson tavoitteena on, että opiskelija

* hahmottaa ja osaa analysoida yleisesti uskontojen ja taiteen suhdetta
* kehittää taitojaan tulkita uskonnollisen taiteen eri muotoja
* perehtyy taiteen eri muotojen ilmaisutapoihin ja siihen, miten niissä tuodaan esille uskontojen, erityisesti kristinuskon ja ortodoksisen kirkon, keskeistä opetusta
* tunnistaa ja tietää ortodoksisen ja muun kristillisen taiteen eri ilmaisumuotoja
* ymmärtää sakraalin ja uskonnollisen taiteen eron
* tutustuu uskonnolliseen symboliikkaan ja tunnistaa uskonnon vaikutuksen nykypäivän taiteessa ja kulttuurissa

*Keskeiset sisällöt*

* uskontojen ja taiteen vuorovaikutus ja uskontojen merkitys taiteen kehityksessä
* uskonnollisia teemoja, symboliikkaa ja myyttejä eri taidemuodoissa
* ortodoksisen taiteen muodot: kirkkomusiikki, ikonitaide, arkkitehtuuri, hymnografia
* Raamatun kertomusten ja kristillisen opin tarkastelu taiteen eri muotojen avulla
* uskontojen ja erityisesti ortodoksisuuden ilmeneminen tämän päivän taiteessa

*Opintojakson arviointi*

Opiskelijan tietojen ja taitojen kehittymistä tuetaan koko opintojakson ajan soveltaen monipuolisia arviointimenetelmiä. Arviointi kohdistuu opintojakson tavoitteiden saavuttamiseen sekä laaja-alaisen osaamisen kehittymiseen.   
   
Formatiivista arviointia toteutetaan jakson aikana ohjaavalla ja kannustavalla palautteella. Formatiivista arviointia ei tarvitse dokumentoida. Summatiivinen arviointi kohdistuu opiskelijan tiedonhallintaan sekä opitun tiedon arviointi-, analysointi- ja soveltamiskykyyn. Opintojakson arviointi koostuu esimerkiksi opiskelijan tuotoksista ja/tai tavoitteisiin pohjautuvaa osaamista mittaavista kokeista saaduista arvosanoista.   
   
Opintojakso arvioidaan numeerisesti asteikolla 4–10.

**UO6 Ortodoksisuus, tiede ja media (2 op)**

Opintojakson aikana tarkastellaan uskonnollisten teemojen esille tuomista tieteessä ja erilaisissa medioissa. Opintojakson aikana opiskelijalle muodostuu käsitys eri uskontojen ja erityisesti ortodoksisen kirkon mediamaailmasta. Opintojakso ohjaa opiskelijaa arvioimaan ortodoksisen kirkon ihmiskuvan ja tieteen välistä suhdetta sekä vahvistaa opiskelijan monilukutaitoa erilaisissa media- ja teknologiaympäristöissä. Laaja-alaisen osaamisen tavoitteista painottuvat **yhteiskunnallinen osaaminen ja globaali- ja kulttuuriosaaminen**sekä**eettisyys- ja ympäristöosaaminen.**

Opintojakson yleisiä ja laaja-alaisen osaamisen tavoitteita tukevia työtapoja ovat esimerkiksi tutkimustehtävä, uutisseuranta, artikkelianalyysi tai blogi, patristiseen tutkimukseen tutustuminen, ympäristökasvatuksen menetelmät sekä projektityöt.

*Yleiset tavoitteet*

Opintojakson tavoitteena on, että opiskelija

* osaa analysoida ja arvioida uskonnon ja median välisiä suhteita
* osaa arvioida kriittisesti uskontoon liittyvää informaatiota ja sen lähteitä
* perehtyy ortodoksisuuden ja eri uskontojen kansalliseen ja kansainväliseen mediakuvaan
* perehtyy tieteen ja median esille tuomiin eettisiin kysymyksiin ortodoksisen kirkon perinteen ja etiikan näkökulmasta
* perehtyy tieteen ja ortodoksisen kirkon ihmiskuvaan
* hahmottaa uskonnon tutkimuksen näkökulmia ja menetelmiä eri tieteenaloilla sekä tuntee ortodoksiseen kirkkoon liittyvää ajankohtaista tutkimusta

*Keskeiset sisällöt*

* uskonnollinen media ja median käyttö uskonnoissa
* uskonnollisen kielen ja symbolien käyttö eri medioissa
* uskontojen mediajulkisuus ja ortodoksisen kirkon mediamaailma
* uskonnon käsittely mediassa, kuten uskontoihin liittyvät asenteet ja mielikuvat, uskontojen rooli konflikteissa ja rauhan rakentamisessa, uskonnot ja ympäristökysymykset, uskonnot ja eettiset kysymykset, uskontokritiikki
* tiede, media ja ortodoksisen kirkon eettinen opetus

*Opintojakson arviointi*

Opiskelijan tietojen ja taitojen kehittymistä tuetaan koko opintojakson ajan soveltaen monipuolisia arviointimenetelmiä. Arviointi kohdistuu opintojakson tavoitteiden saavuttamiseen sekä laaja-alaisen osaamisen kehittymiseen.   
   
Formatiivista arviointia toteutetaan jakson aikana ohjaavalla ja kannustavalla palautteella. Formatiivista arviointia ei tarvitse dokumentoida. Summatiivinen arviointi kohdistuu opiskelijan tiedonhallintaan sekä opitun tiedon arviointi-, analysointi- ja soveltamiskykyyn. Opintojakson arviointi koostuu esimerkiksi opiskelijan tuotoksista ja/tai tavoitteisiin pohjautuvaa osaamista mittaavista kokeista saaduista arvosanoista.   
   
Opintojakso arvioidaan numeerisesti asteikolla 4–10.

**6.16 Elämänkatsomustieto**

**Oppiaineen tehtävä**

Elämänkatsomustieto on oppiaine, joka tukee opiskelijan elämänkatsomuksen ja identiteetin muodostumista sekä hyvän elämän tavoittelua. Elämänkatsomus tarkoittaa yksilön käsitystä maailmasta ja omasta paikastaan siinä.

Elämänkatsomustiedon lähtökohtana ovat valmiiden oppijärjestelmien sijaan opiskelijan elämismaailma ja sen ilmiöt. Oppiaine kannustaa opiskelijaa jäsentämään aktiivisesti omaa elämänkatsomustaan, reflektoimaan sen perusteita ja erittelemään siihen vaikuttavia tekijöitä. Samalla tarkastellaan erilaisia yleisiä maailmankatsomuksia, jotka voivat olla esimerkiksi poliittisia, tieteellisiä, elämänfilosofisia, aatteellisia, populaarikulttuurista nousevia tai uskonnollisia.

Oppiaine on taustaltaan monitieteinen. Elämänkatsomustiedon opetuksessa sovellettavista tieteistä tärkeimmät ovat antropologia, filosofia, kulttuurin, taiteen ja uskonnon tutkimus, kasvatustiede sekä yhteiskuntatieteet, kuten mediatutkimus, politiikantutkimus, sosiologia ja sukupuolentutkimus. Opetus integroi ja hyödyntää muissa oppiaineissa, kuten historiassa, psykologiassa, biologiassa ja maantieteessä, hankittuja tietoja elämänkatsomuksellisissa pohdinnoissa. Elämänkatsomustiedon opiskelu kehittää näkemyksellisyyttä, laaja-alaista kriittistä ajattelua sekä kykyä hahmottaa kokonaisuuksia ja ilmiöiden välisiä yhteyksiä.

Elämänkatsomustieto kartuttaa kulttuurista ja katsomuksellista yleissivistystä̈, arvostelukykyä̈, toisten kunnioittamista sekä keskustelun, kuuntelun ja itseilmaisun taitoja. Oppiaine ankkuroituu ihmisoikeusetiikkaan ja kestävän tulevaisuuden rakentamiseen. Se pohjautuu ihmiskäsitykseen, jossa ihminen nähdään sosiaalisena olentona ja korostetaan ihmisten mahdollisuutta tutkia kriittisesti ympäröivää todellisuutta ja elää vapaina ja keskenään tasavertaisina, aktiivisina ja eettisinä yhteiskunnan jäseninä.  Oppiaineen luonne edellyttää vuorovaikutteisia ja keskustelevia työtapoja.

**Laaja-alainen osaaminen oppiaineessa**

Elämänkatsomustieto tukee opiskelijan oman identiteetin kehittymistä, hyvän elämän tavoittelua sekä kasvua sivistyneeksi ja avarakatseiseksi ihmiseksi ja eettisesti toimivaksi yhteiskunnan jäseneksi.

Elämänkatsomustiedossa käytetään ymmärrettävää yleiskieltä, jotta vuorovaikutus on helppoa ja katsomukselliset pohdinnat avautuvat mahdollisimman hyvin eri taustoista tuleville opiskelijoille. Tarpeen mukaan oppiaine hyödyntää erikoisalojen termistöä, mikä helpottaa asioiden käsitteellistä tarkastelua.

Elämänkatsomustieto kehittää eettistä ajattelua, myötätuntoa ja valmiuksia ottaa muut ihmiset sekä heidän katsomuksensa ja tarpeensa huomioon. Oppiaine tukee oman identiteetin etsintää, auttaa jäsentämään minäkuvaa ja vahvistaa itsetuntemusta. Se vahvistaa näin osaltaan opiskelijan **hyvinvointiosaamisen**kehittymistä.

Elämänkatsomustieto tukee **vuorovaikutusosaamisen**tavoitteiden saavuttamista. Elämänkatsomustiedolle ominaiset työtavat ovat keskustelevia, opiskelijalähtöisiä ja vuorovaikutteisia. Opinnoissa on olennaista oppia kohtaamaan, ymmärtämään ja hyväksymään erilaisia ajattelutapoja. Toisten kuunteleminen ja ymmärtäminen sekä toisten näkemyksiä arvostava argumentaatio edistävät keskeisiä sosiaalisia taitoja.

Elämänkatsomustieto hyödyntää laajasti eri tietolähteitä ja kasvattaa kykyä arvioida niiden luotettavuutta. Kriittisen, rakentavan ja eettisen ajattelun oppiminen on keskeinen osa elämänkatsomustiedon tavoitteistoa. Oppiaine on **monitieteinen**, ja siinä yhdistellään ja sovelletaan **luovasti** eri lukioaineista sekä tieteistä ja taiteista omaksuttua tietoa ja osaamista.

 Elämänkatsomustiedon opetuksen perustana ovat ihmisoikeuksien, demokratian ja kestävän tulevaisuuden periaatteet. Niiden edistämiseksi opetus rohkaisee yhteiskunnalliseen vaikuttamiseen. Opetus kannustaa itsetutkiskeluun, omien eettisten arvojen punnitsemiseen sekä identiteetin ja omien vakaumusten rakentamiseen. Näin elämänkatsomustieto tukee **yhteiskunnallisen osaamisen**tavoitteita, kuten aktiivista kansalaisuutta, elämän valintojen tekemistä, suuntautumista jatko-opintoihin ja mielekkäälle elämänuralle sekä hakeutumista työelämän eri aloille.

 Elämänkatsomustiedon opetuksessa opiskelija saa tilaisuuden pohtia globaalin ja ekologisen oikeudenmukaisuuden merkitystä ajankohtaisissa ja arkielämään liittyvissä kysymyksissä. Oppiaine harjaannuttaa monipuolisesti **eettisyyden** taitoja. Siinä opetetaan erottamaan perustellut väitteet perustelemattomista ja kannustetaan etsimään tieteellistä näyttöä uskomusten tueksi. Elämänkatsomustieto auttaa opiskelijaa ymmärtämään **ympäristöosaamisen**tavoitteiden mukaisesti luonnon monimuotoisuuden arvon ja opettaa pohtimaan keinoja, joilla yksilö ja yhteiskunta voivat toimia ekologisesti kestävällä tavalla. Oppiaineessa sekä aktivoidaan toimintaa ilmastonmuutoksen torjumiseksi että pohditaan ilmastomuutoksen kohtaamisen kannalta olennaisia asenteita ja tunnetaitoja.

Elämänkatsomustieto perustuu ajatukseen erilaisten kulttuurien ja katsomusten kohtaamisen ja vuoropuhelun tärkeydestä. Se tutustuttaa historiallisesti ja nykyajassa merkittäviin maailmankatsomuksiin, kulttuureihin ja kulttuuriperintökohteisiin. Oppiaine avartaa maailmankatsomusta ja opettaa ymmärtämään kulttuurisen moninaisuuden arvon. Se ohjaa toimimaan eettisesti ja kunnioittavasti niin oman kuin muidenkin kulttuurien ja yhteisöjen piirissä. Oppiaineessa pohditaan ihmiskunnan tulevaisuutta ja maailmaa muuttavia kehityskulkuja, kuten uutta mediaympäristöä, teknologian kehitystä ja ilmastonmuutosta. Näin elämänkatsomustieto vahvistaa opiskelijan **globaali- ja kulttuuriosaamista**.

**Elämänkatsomustiedon opetuksen yleiset tavoitteet**

Elämänkatsomustiedon opetuksen tavoitteena on, että opiskelija

* saa tukea ja perusteita identiteettinsä ja elämänkatsomuksensa rakentamiseen
* osaa hyödyntää, yhdistellä ja soveltaa eri tieteissä ja lukion oppiaineissa omaksuttuja tietoja oman elämänkatsomuksensa rakentamisessa
* osaa arvioida kriittisesti maailmankatsomuksiin ja omaan elämänkatsomukseen vaikuttavia yhteiskunnallisia ja kulttuurisia tekijöitä
* osaa toimia rakentavasti erilaisissa ja erimielisissäkin vuorovaikutustilanteissa
* laajentaa ja syventää katsomuksellista ja kulttuurista yleissivistystään
* kehittää kykyään reflektoida omaa ja muiden ajattelua ja toimintaa
* kunnioittaa ja osaa perustella periaatteita ja käytäntöjä, jotka edistävät ihmisoikeuksia, kulttuurien välistä myönteistä kohtaamista, yhteiskunnallista ja globaalia oikeudenmukaisuutta sekä kestävän tulevaisuuden rakentamista ja ilmastovastuuta.

**Arviointi**

Elämänkatsomustiedossa arvioidaan sitä, kuinka laaja-alaisesti, monipuolisesti, johdonmukaisesti ja oivaltavasti opiskelija osaa pohtia katsomuksellisia kysymyksiä ja ilmaista ajatuksiaan. Arviointi tukee ja kehittää opiskelijan kykyä reflektoida oman elämänkatsomuksensa ja identiteettinsä rakentumista sekä kykyä perustella katsomuksellisia valintojaan. Arvioinnissa otetaan huomioon taito perustella katsomuksellisia käsityksiä kirjallisesti, suullisesti ja vuorovaikutteisesti.

Elämänkatsomukselliset kysymykset ovat henkilökohtaisia ja nousevat opiskelijan omasta elämästä. Niiden pohdiskelun arviointi perustuu ajattelun taitoihin, kuten johdonmukaisuuteen, kriittisyyteen, ristiriidattomuuteen ja systemaattisuuteen. Opiskelijan suorituksissa arvioidaan taitoa tarkastella ja eritellä monipuolisesti erilaisia katsomuksellisia kantoja sekä taitoa esittää niistä perusteltuja arvioita.

Elämänkatsomustiedossa arvioidaan myös katsomuksellista ja kulttuurista yleissivistystä, joka sisältää sekä tiedollisen ulottuvuuden että ajattelu- ja vuorovaikutustaitoja. Nämä otetaan huomioon opintojaksojen arvioinnissa. Arviointi rohkaisee opiskelijaa oman opiskelunsa suunnitteluun, arviointiin ja kehittämiseen.

**Pakolliset opinnot**

**ET1 Minä ja hyvä elämä (2 op)**

Opintojakson aikana tutustutaan laajasti maailmankatsomuksen, maailmankuvan ja elämänkatsomuksen käsitteisiin. Keskeistä on hyvän elämän määrittelyn tarkastelu ja identiteetin hahmottaminen.

*Tavoitteet*

Moduulin tavoitteena on, että opiskelija

* ymmärtää hyvän elämän pohtimiseen liittyvät keskeiset käsitteet ja osaa käyttää niitä oman elämänkatsomuksensa jäsentämisessä
* tutustuu erilaisiin käsityksiin hyvästä elämästä, osaa arvioida niitä sekä tarkastella niitä suhteessa omiin elämäntavoitteisiinsa
* osaa arvioida erilaisia hyvän elämän edellytyksiä ja identiteettivalintoja yhdenvertaisuutta kunnioittaen
* tuntee erilaisia ihmiskäsityksiä ja osaa eritellä, miten ne johtavat erilaisiin hyvän elämän ihanteisiin
* ymmärtää oman identiteettinsä osa-alueita ja osaa eritellä siihen vaikuttavia yksilöllisiä ja yhteisöllisiä tekijöitä
* kehittää kykyään elämänkatsomukselliseen keskusteluun, vuorovaikutukseen ja näkemystensä ilmaisemiseen vastuullisesti, johdonmukaisesti ja luovasti.

*Keskeiset sisällöt*

* minuus, elämänkatsomus, maailmankatsomus ja maailmankuva
* hyvän elämän tekijöitä ja ulottuvuuksia: tarpeet, onnellisuus, elämän merkityksellisyys, hyvinvointi ja toimintavalmiudet, erilaisia hyvän elämän malleja
* luonnon- ja ihmistieteellisiä, filosofisia, taiteessa ja populaarikulttuurissa ilmeneviä sekä sekulaareja ja uskonnollisia ihmiskäsityksiä ja -ihanteita
* yksilöllisyys, elämänvalinnat ja elämänhallinnan keinot: yksilön mahdollisuudet vaikuttaa omaan elämäänsä, perimän ja ympäristön merkitys
* ihmisen identiteetti ja sosiaalisuus: yksilöt yhteisöissä, yksityinen ja julkinen, sosiaaliset suhteet, roolit ja normit, ihmisen yhteisöllisen aseman intersektionaalisuus
* ihmisen olemassaolon peruskysymyksiä: ihmissuhteet, sukupuolen ja seksuaalisen suuntautumisen moninaisuus, opiskelu ja työ, vanheneminen ja kuolema

**ET2 Minä ja yhteiskunta (2 op)**

Opintojakson aikana tarkastellaan yksilön, yhteisön ja yhteiskunnan välistä vuorovaikutusta. Myös erilaisten ihmisoikeuksien tarkastelu ja kriittisen ajattelun kehittäminen ovat keskeisessä roolissa.

*Tavoitteet*

Moduulin tavoitteena on, että opiskelija

* hahmottaa yhteisöllisyyden merkityksen ihmisyydelle ja omalle identiteetille
* ymmärtää, että sosiaalisia ilmiöitä ja yhteiskunnallisia rakenteita voidaan tarkastella tieteellisesti ja niillä on suuri merkitys yksilön elämänkatsomukselle ja elämänvalinnoille
* osaa arvioida kriittisesti niin omia kuin muiden yhteiskunnallisia väitteitä ja katsomuksia
* osaa tulkita ja arvioida erilaisten medioiden ja muiden yhteiskunnallisten instituutioiden tarjoamaa informaatiota
* osaa tarkastella kriittisesti yhteiskuntaa ja sen osa-alueita, yhteiskunnallisia rakenteita, ideologisia piirteitä sekä vallitsevia yhteiskunnallisia arvoja
* ymmärtää ja osaa perustella ihmisoikeuksien, uskonnon- ja omantunnonvapauden, yhdenvertaisuuden, demokratian, rauhan, yhteiskunnallisen ja globaalin oikeudenmukaisuuden sekä kestävän tulevaisuuden rakentamisen periaatteita
* osaa jäsentää omaa asemaansa yksilönä yhteisöissä, kansalaisena valtiossa ja toimijana talousjärjestelmässä
* osaa arvioida yksilön vaikutusmahdollisuuksia sekä kasvattaa valmiuttaan rakentavaan ja vastuulliseen yhteiskunnalliseen osallistumiseen.

*Keskeiset sisällöt*

* kriittinen ajattelu ja väitteiden järkiperäinen perustelu: ympäröivän todellisuuden jäsentäminen ja sen erilaiset vääristymät
* median ja muiden informaationlähteiden toimintalogiikka; koulun, politiikan, tieteen, taiteen, viihdeteollisuuden sekä kulttuuristen, mukaan lukien uskonnollisten yhteisöjen, vaikutus maailmankuviin ja -katsomuksiin sekä omaan elämänkatsomukseen
* aikalaiskritiikki: yhteiskunnan ja eri alakulttuurien aatteita ja arvoja
* yhteiskunnassa toimimisen ja aktiivisen kansalaisuuden tiedollisia perusteita: yhteiskunnalliset rakenteet, sosiaaliset tosiasiat, modernin länsimaisen yhteiskunnan erityispiirteet, kuten individualismi ja yhteisön ja yhteiskunnan ero, sekä näiden vaikutus yksilön elämään
* taloudellinen ja poliittinen valta Suomessa ja globaalissa markkinataloudessa, yksilön kuluttajana ja kansalaisena tekemien valintojen vaikutukset
* ihmisarvo, ihmisen arvokkuus ja ihmisoikeudet; ihmisoikeusasiakirjat, kuten YK:n yleismaailmallisen ihmisoikeuksien julistus, Lapsen oikeuksien sopimus sekä Euroopan ihmisoikeussopimus; ihmisoikeusloukkaukset, kuten holokausti
* globaali oikeudenmukaisuus, kestävä tulevaisuus, ilmastonmuutoksen torjunta sekä YK:n kestävän kehityksen tavoitteet ja Agenda 2030

**Valtakunnalliset valinnaiset opinnot**

**ET3 Kulttuurit (2 op)**

Opintojakson aikana syvennytään kulttuuri-käsitteeseen ja erilaisten kulttuurien tarkasteluun. Tavoitteena on saada monipuolinen ja kattava kuva kulttuureista, sekä niihin liittyvistä teemoista.

*Tavoitteet*

Moduulin tavoitteena on, että opiskelija

* ymmärtää kulttuurin merkityksen ihmisyydelle ja omalle elämänkatsomukselleen sekä saa välineitä myönteisen kulttuurisen identiteetin rakentamisessa
* osaa käyttää kulttuuria koskevan tutkimuksen käsitteistöä ja muodostaa kulttuureja koskeviin kysymyksiin oman perustellun kantansa
* ymmärtää, että kulttuurit ovat vuorovaikutuksessa keskenään eikä mikään kulttuuri ole kehittynyt ilman ulkoisia vaikutteita kulttuurin ydinpiirteisiin, kuten elämäntapoihin, kieleen, teknologiaan ja uskomuksiin
* hahmottaa suomalaisuuden historiallisesti rakentuvana ja muuttuvana jatkumona, johon kuuluvat niin ulkoiset vaikutteet kuin sisäinen moninaisuus ja vähemmistökulttuurit
* osaa hahmottaa erilaiset elämänkatsomukselliset ratkaisut ja identiteettivalinnat sekä maailman kulttuurisen moninaisuuden rikkautena ja perustella niiden yhdenvertaisen kohtelun
* tunnistaa vihapuheen ja osaa erottaa sen sananvapauden vastuullisesta käytöstä.

*Keskeiset sisällöt*

* kulttuurin käsite ja merkitys sekä sen erilaiset luokittelut ja käyttötavat, kulttuuri merkityksiin perustuvana inhimillisenä toimintana, erilaisia teorioita kulttuurien kehityksestä ja suhteesta toisiinsa, etnosentrismi ja kulttuurirelativismi
* kulttuuria koskevan tutkimuksen perusteita: tutkittavan ja tutkijan näkökulmat, kenttätyö, etnografia, kysely, haastattelu
* kulttuuriperintö: tapakulttuurin monet muodot, kulttuurinen itseilmaisu, kulttuurin vaikutus yksilön maailmankuvaan ja elämänkatsomukseen, Unescon maailmanperintöohjelma
* suomalaisen kulttuurin ja identiteettipolitiikan historiallinen rakentuminen, suomalaisuuden monimuotoisuus ja suomalaiset vähemmistökulttuurit
* kulttuurien ja sivilisaatioiden vuorovaikutus sekä monokulttuurisuuden mahdottomuus: monikulttuurisuus ja globaali kulttuuri sekä niiden erilaiset katsomukselliset ja yhteiskunnalliset tulkinnat ja vaikutukset
* etnisyyden, rasismin ja muun syrjinnän sekä keskinäisen kunnioituksen ja yhdenvertaisuuden historiaa ja nykypäivää eri kulttuureissa

**ET4 Katsomukset (2 op)**

Katsomukset-moduulissa tutustutaan syvemmin erilaisiin maailmankatsomuksiin ja niiden näkymiseen ympäristössä, sekä tarkastellaan katsomuksellisia kysymyksiä ja katsomusten historiaa.

*Tavoitteet*

Moduulin tavoitteena on, että opiskelija

* osaa eritellä maailman- ja elämänkatsomuksen sekä maailmankuvan käsitteitä, arvioida niihin liittyviä perusteita sekä erottaa katsomukselliset ja arvokysymykset mielipidekysymyksistä
* ymmärtää katsomusten, kulttuurien ja yhteiskuntamuotojen jatkuvaa historiallista muuttumista sekä osaa sen perusteella eritellä erilaisten maailmankatsomusten piirteitä ja lähtökohtia
* osaa eritellä ja arvioida evoluution, universaalien eettisten järjestelmien, Euroopan uuden ajan murroksen, valistuksen, tieteen sekä modernin markkinatalouden merkitystä maailmankuviin ja omaan elämänkatsomukseensa
* osaa arvioida erilaisten arvojen, maailmankuvien ja tietämisen tapojen sekä yksilöllisten, yhteisöllisten, poliittisten ja uskonnollisten ulottuvuuksien painoarvoa erilaisissa elämän- ja maailmankatsomuksissa
* osaa eritellä oman elämänkatsomuksensa ja siihen liittyvien uskomusten perusteita ja muotoutumista sekä ymmärtää, että elämänkatsomuksen lähtökohdat olisivat voineet poiketa nykyisistä.

*Keskeiset sisällöt*

* katsomuksellinen käsitteistö; katsomukset perustavina tapoina käsittää maailma ja katsomuksellisten kysymysten luonne
* ihmiskunnan katsomuksellisuuden muotoutuminen: evoluution, kielen ja joustavan yhteistyön merkitys ihmislajin kehityksessä; animismi, teismi, ateismi
* katsomusten historiaa: universaalien katsomusten ja moraalijärjestelmien synty, modernin subjektin ja tieteellisen maailmankuvan synty, edistysusko ja yhteiskunnan osa-alueiden eriytyminen uudenlaisten katsomusten taustana
* poliittisia maailmankatsomuksia, kuten liberalismi, sosialismi ja nationalismi; katsomusten ilmeneminen elämäntavassa, taiteessa, urheilussa sekä suhteessa luontoon ja ympäristöön
* elämänkatsomuksen jäsentäminen katsomushistorian näkökulmasta; oman elämänkatsomuksen taustalla olevat satunnaiset historialliset seikat

**ET5 Uskonnot ja uskonnottomuus (2 op)**

Moduulissa tarkastelee erilaisia uskonnollisia ja uskonnottomia maailmankatsomuksia. Tavoitteena on uskontoihin ja uskonnottomuuteen syventäminen, sekä niiden moninaisuuden hahmottaminen.

*Tavoitteet*

Moduulin tavoitteena on, että opiskelija

* kehittää kykyä lukea, tulkita ja ymmärtää erilaisia uskonnollisia ja uskonnottomia maailmankatsomuksia sekä kykyä verrata niiden lähtökohtia ja elämäntapaa omaan elämänkatsomukseensa
* tutustuu uskontojen, uskonnollisuuden ja uskonnottomuuden tieteelliseen tutkimukseen, määrittelyyn ja selittämiseen sekä uskontokritiikkiin
* hallitsee käsitteitä, tietoa ja taitoja, joiden avulla hän osaa pohtia ja analysoida maailmankatsomuksellisiin järjestelmiin, kuten sekulaariin humanismiin ja uskontoihin, liittyviä kysymyksiä sekä muodostaa niihin oman perustellun kantansa
* perehtyy suuriin maailmanuskontoihin ja hahmottaa niiden keskeisiä piirteitä, sisäistä monimuotoisuutta sekä vaikutusta kulttuuriin ja yhteiskuntaan
* perehtyy ateismin, agnostismin ja humanismin historiaan
* ymmärtää, että uskonnottomuus ja uskonnollisuus ovat historiallisesti rakentuneita, monimuotoisia ja muuttuvia ilmiöitä, joilla on vahva kulttuurinen ja yhteiskunnallinen merkitys.

*Keskeiset sisällöt*

* uskonnon sekä uskonnollisuuden ja uskonnottomuuden tutkiminen, määritteleminen ja selittäminen; käsityksiä uskontojen alkuperästä; uskontokritiikki
* keskeisiä uskonnollisten ilmiöiden ymmärtämiseen liittyviä käsitteitä, kuten myytti, pyhä, riitti, symboli ja jumala
* kristinuskon ja islamin sekä buddhalaisuuden ja hindulaisuuden historiallinen ja maantieteellinen levinneisyys, jakautuminen ja peruspiirteet; Itä-Aasian katsomus- perinteiden yleiset piirteet
* ateismi, agnostismi, uskonnottomuus ja sekulaarin humanismin maailmankatsomukselliset perusteet
* uskonnon ja uskonnottomuuden näkyminen ja vaikutus arkielämässä, politiikassa ja oikeudenkäytössä: liberaali ja fundamentalistinen uskonnollisuus, tapauskonnollisuus, uudet uskonnolliset liikkeet, sekularisaatio ja julkisen vallan tunnustuksettomuuden periaate

**ET6 Tulevaisuus (2 op)**

Opintojaksolla käsitellään tulevaisuuden, teknologian ja tieteen teemoja niihin syventyen. Yksilön vaikutusmahdollisuudet ja tieteen, sekä teknologian kehitys ovat erityisesti tarkasteltavana.

*Tavoitteet*

Moduulin tavoitteena on, että opiskelija

* tutustuu tulevaisuuden tutkimisen keinoihin ja tehtäviin sekä ymmärtää, että vaikka tulevaisuutta on vaikea ennustaa, siihen voidaan vaikuttaa arvoilla, teoilla ja valinnoilla
* hahmottaa erilaisia suhtautumistapoja teknologian kehitykseen ja osaa arvioida, miten tekninen muutos vaikuttaa yhteiskuntaan, kulttuuriin ja ympäristöön
* omaksuu valmiuksia, niin asenteita, tietoja kuin tunnetaitojakin, kestävän tulevaisuuden rakentamiseen ja ymmärtää ilmastonmuutoksen vaikutuksia sekä sen torjumisen keinoja ja niiden esteitä
* osaa arvioida tieteellis-teknologisen vallankumouksen vaikutusta nykyaikaisiin yhteiskuntiin, maailmankatsomuksiin ja omaan elämänkatsomukseensa
* ymmärtää utopioiden ja dystopioiden merkityksen historiallisten, ajankohtaisten ja tulevaisuuden kysymysten heijastajina.

*Keskeiset sisällöt*

* tulevaisuuden tutkimus, heikot ja vahvat signaalit, tulevaisuustyö; mahdollisia, todennäköisiä ja toivottavia tulevaisuuden skenaarioita
* tieteellis-teknologinen vallankumous ja teknologian kehittyminen, erityisesti digitalisaatio, koneoppiminen, tekoäly ja robotiikka, sekä niiden vaikutus yhteiskuntaan ja kulttuuriin
* ihmiskäsitysten ja hyvän elämän ihanteiden mahdollinen muutos: esimerkiksi kyborgit, transhumanismi, geeniteknologia; erilaisia suhtautumistapoja teknologiseen kehitykseen
* yhteiskunnan, talouden rakenteiden ja työn muutos: esimerkiksi robotiikka, eriarvoistuminen, muutokset työn ja varallisuuden jaossa
* globaalisti vaikuttavat ekologiset muutokset: ilmastonmuutos, massasukupuutot, diversiteetin heikkeneminen, kansainvaellukset
* yksilön valinnat ja yhteistyö paremman tulevaisuuden puolesta; tekninen kehitys hyvän elämän mahdollistajana
* erilaisia fiktiivisiä tulevaisuuden kertomuksia ja niiden kritiikkejä, dystopiat ja utopiat

**Koulukohtaiset valinnaiset opinnot**

**ET7 Elämänkatsomustiedon kertaus (2 op)**

Opintojakso syventää opiskelijoiden elämänkatsomustietoon liittyvää osaamista sekä valmistaa ylioppilaskirjoituksiin. Opintojakson aikana tutustutaan monipuolisesti ajankohtaisiin teemoihin ja kerrataan elämänkatsomustiedon oppimäärän sisältöjä.

*Tavoitteet*

Moduulin tavoitteena on, että opiskelija

* Hahmottaa elämänkatsomustiedon valtakunnallisten moduulien ydinsisällöt
* Syventää osaamistaan elämänkatsomustiedon oppiaineen sisällöistä
* Hahmottaa ja osaa analysoida katsomuksellista, kulttuurista ja yhteiskunnallista keskustelua
* Syventää osaamistaan elämänkatsomustiedon oppiaineen monitieteellisyydestä
* Harjoittelee vastaamaan elämänkatsomustiedon ylioppilastehtäviin

*Keskeiset sisällöt*

* Ajankohtaiset katsomukselliset, kulttuuriset ja yhteiskunnalliset kysymykset
* Moduulissa kerrataan lukion elämänkatsomustiedon oppimäärää
* Ylioppilaskokeisiin valmistautuminen tarkastelemalla ylioppilaskokeen erilaisia tehtäviä ja tutustumalla erilaisiin tehtävätyyppeihin
* Moduulin sisällöt ja painotukset valitaan moduulin opiskelijoiden toiveiden ja tarpeiden perusteella

*Osaamisen arviointi*

Arviointitavoista sovitaan moduulin alkaessa. Ylioppilaskoeharjoituksista saadaan palautetta opettajalta. Moduuli arvioidaan suoritusmerkinnällä (S= suoritettu, H = hylätty).

**ET8 Kirkko- ja kulttuuriretki (2 op)**

Moduuli toteutetaan yhden lauantaipäivän retkenä uskonto- ja kulttuurihistoriallisesti merkittäviin kohteisiin. Retkellä vieraillaan esimerkiksi seuraavissa kohteissa: Lohjan Pyhän Laurin kirkko, Sammatin tiekirkko, Turun tuomiokirkko, Pyhän Aleksandran ortodoksinen kirkko, Naantalin luostarikirkko, Naantalin vanhakaupunki, Nousiaisten Pyhän Henrikin kirkko ja Kuusiston piispanlinnan rauniot.

*Tavoitteet*

Moduulin tavoitteena on, että opiskelija

* Syventää tietojaan kristinuskon historiasta ja kulttuurimerkityksestä Suomessa
* Tutustuu kulttuurihistoriallisesti merkittäviin kohteisiin ja niiden kautta Suomen uskonnollisen historian käännekohtiin
* Oppii havainnoimaan keskeisiä kirkkoarkkitehtuurin piirteitä
* Ymmärtää kristinuskon ja uskontojen merkitystä suomalaisessa kansanperinnössä
* Harjoittaa uskonnollista lukutaitoaan

*Keskeiset sisällöt*

* Kristinuskon vaiheita Suomessa
* Muinaisuskon ja kristinuskon vuorovaikutus
* Uskonnollisesti merkittävät henkilöt ja kohteet

*Osaamisen arviointi*

 Moduuli arvioidaan suoritusmerkinnällä (S= suoritettu, H = hylätty).

**6.17 Terveystieto**

**Oppiaine ja tehtävä**

Terveystieto on monitieteinen oppiaine, jonka tehtävänä on opiskelijan terveysosaamisen kehittäminen. Terveysosaaminen ilmenee asiatietojen ja käsitteiden hallintana, terveyteen liittyvinä taitoina, kykynä itsenäiseen kriittiseen ajatteluun, itsetuntemuksen syventymisenä sekä eettisenä vastuullisuutena. Se mahdollistaa terveyden laaja-alaisuuden hahmottamisen sekä antaa valmiuksia tunnistaa ja muokata tekijöitä, jotka mahdollistavat opiskelijan oman ja muiden ihmisten terveyden sekä ympäristön terveellisyyden arvostamisen, edistämisen ja ylläpitämisen. Terveys ymmärretään fyysisenä, psyykkisenä ja sosiaalisena hyvinvointina sekä toimintakykynä. Oppiaineen arvopohja rakentuu elämän kunnioittamisen, ihmisoikeuksien mukaisen arvokkaan elämän, tasa-arvon, yhdenvertaisuuden, vastuullisuuden ja aktiivisen kansalaisuuden perustalle.

Opetuksessa haastetaan tarkastelemaan terveyttä, turvallisuutta, terveyden edistämistä ja sairauksien ehkäisyä sekä näihin liittyviä ilmiöitä moniulotteisina kokonaisuuksina yksilön, yhteisön ja yhteiskunnan sekä globaalin maailman näkökulmasta. Olennaista on ohjata opiskelijaa ymmärtämään terveyttä voimavarana, jonka pohjalta monet muut arkielämän toiminnot rakentuvat. Opetuksessa perehdytään oppiaineen taustalla olevien tieteenalojen kieleen, käsitteistöön ja tapoihin rakentaa tietoa. Opetuksen tarkoituksena on tukea opiskelijan valmiuksia yksilölliseen ja yhteisölliseen tiedon hankintaan, rakentamiseen ja käyttämiseen sekä taitoa arvioida kriittisesti terveyteen liittyvää tietoa ja viestintää.

Oppiaineen tehtävänä on myös kehittää opiskelijan valmiuksia omien terveyteen liittyvien valintojen ja tottumusten taustalla vaikuttavien tekijöiden analysointiin ja seurausten arviointiin sekä itselle sopivien oppimisen tapojen tunnistamiseen. Opetuksessa kehitetään opiskelijan kykyä tarkastella monipuolisesti terveyteen ja sairauteen liittyviä eettisiä ja oikeudellisia kysymyksiä. Lisäksi terveyden osalta edistetään valmiuksia tarkoituksenmukaisten ja perusteltujen valintojen tekemiseen sekä omien voimavarojen ja kestävän tulevaisuuden rakentamiseen.

**Laaja-alaisen osaamisen osa-alueet**

Laaja-alainen osaaminen toteutuu terveystiedon opetuksessa monipuolisesti ja auttaa siten osaltaan opiskelijaa kehittymään tasapainoiseksi ja sivistyneeksi ihmiseksi.

Terveystiedon opetus tuottaa **hyvinvointiosaamista**kehittämällä ymmärrystä keskeisistä hyvinvointiin liittyvistä yksilöllisistä, yhteisöllisistä ja yhteiskunnallisista edellytyksistä sekä lisäämällä valmiuksia oman ja muiden terveyden ja hyvinvoinnin edistämiseen. Terveystiedossa kehitetään opiskelijan itsetuntemusta, mikä auttaa tunnistamaan omia vahvuuksia ja rakentamaan identiteettiä.

**Vuorovaikutusosaaminen** kehittyy terveystiedossa sekä oppiaineen sisältöjen että käytettävien opetusmenetelmien avulla. Opetuksessa käsitellään mielen hyvinvointiin liittyviä tekijöitä, kuten tunne- ja vuorovaikutustaitoja. Yhteisöllinen tiedonrakentaminen edistää sosiaalisia taitoja ja kykyä yhteistyöhön.

Eri tieteenaloihin perustuvana oppiaineena terveystiedolle on luontevaa kehittää**monitieteistä ja luovaa osaamista**. Terveystiedossa opiskelija ohjataan yhdistelemään eri tieteenalojen tuottamaa tietoa ja muodostamaan näin itselle uutta tietoa. Oppiaine sisältää tavoitteita, jotka ohjaavat tiedon soveltamiseen ja kriittiseen tulkintaan. Terveystiedon tavoitteet tukevat myös oppimisen säätelyä ohjaamalla opiskelijaa löytämään itselle sopivia oppimisen tapoja ja pohtimaan oppiaineen aihepiirien merkitystä itselle.

Oppiaineen tavoitteet ja arvoperusta ohjaavat opiskelijaa pohtimaan esimerkiksi turvallisen ympäristön edellytyksiä, terveyden eriarvoisuutta sekä elintapavalintojen seurauksia. Näiden aihepiirien tarkastelu tuottaa aineksia turvallisen, oikeudenmukaisen ja kestävän tulevaisuuden hahmottamiseen ja kehittävät siten **yhteiskunnallista osaamista**.

**Eettisyys ja ympäristöosaaminen**näkyy terveystiedon opetuksessa erilaisten ympäristöjen terveysvaikutuksiin liittyvien omien kulutustottumusten analysointina ja seurausten arviointina sekä eettisten kysymysten ratkomisena.

Terveystiedossa etsitään selityksiä erilaisten terveyskulttuurien ilmiöiden syntymiselle ja arvioidaan niiden merkitystä. Lisäksi tarkastellaan globaaleja terveyskysymyksiä ja niihin vaikuttamista. Tällaisten aihepiirien käsittely vahvistaa osaltaan **globaali- ja kulttuuriosaamista.**

**Tavoitteet**

*Terveystiedon opetuksen tavoitteena on, että opiskelija*

* pystyy luomaan kokonaiskuvaa terveydestä ja sen yksilöllisistä, yhteisöllisistä, yhteiskunnallisista ja globaaleista edellytyksistä, pystyy tekemään perusteltuja ehdotuksia siitä, miten omaa, muiden ihmisten sekä ympäristön terveyttä ja turvallisuutta voidaan ylläpitää tai edistää, sekä osaa käyttää terveystiedon käsitteitä asianmukaisesti
* osaa hakea tietoa eri lähteistä, soveltaa ja analysoida terveyteen liittyvää tietoa sekä arvioida tiedon luotettavuutta ja pätevyyttä, ymmärtää tieteellisen tiedon ja arkitiedon eron terveyden ja sairauksien riskien, syiden, vaikutusmekanismien ja seurausten selittämisessä sekä osaa perustella näkemyksiään tutkimustiedon avulla
* osaa analysoida ja arvioida omien tarpeiden, käsitysten, kokemusten, asenteiden ja arvojen ohjaavaa vaikutusta terveyteen liittyvissä valinnoissa sekä omien elintapojen ja kulutustottumusten vaikutuksia terveyteen ja ympäristöön
* osaa analysoida terveyteen ja sairauksiin liittyviä eettisiä kysymyksiä sekä kestävän kehityksen edellytyksiä ja vaikutuksia terveyteen
* osaa valita itselle sopivia ja tilanteen kannalta tarkoituksenmukaisia oppimisen tapoja sekä osaa asettaa tavoitteita omalle oppimiselleen ja pystyy arvioimaan niiden saavuttamista realistisesti.

**Arviointi**

Arvioinnin tehtävänä on tukea oppimista sekä antaa opiskelijalle tietoa hänen edistymisestään ja oppimistuloksistaan. Arviointi perustuu oppiaineen tavoitteista johdettuihin kriteereihin, ja se koostuu oppimisprosessin aikaisesta ja osaamisen summatiivisesta arvioinnista. Arviointi voi sisältää myös itse- ja vertaisarviointia**.**

Arvioinnissa voidaan huomioida opiskelijan kyky asettaa oppimistavoitteita ja arvioida niiden saavuttamista. Kriteerien avaaminen opiskelijoille opintojakson alussa sekä opintojakson aikana suoritettu arviointi ja palaute auttavat opiskelijaa suuntaamaan oppimistaan.

Arviointi kohdistuu oppimäärän asiatietojen hallintaan ja käsitteiden täsmälliseen käyttöön, opiskelijan tiedonhankintataitoihin sekä kykyyn soveltaa, analysoida, arvioida ja yhdistellä terveyttä ja sairauksia koskevaa tietoa sekä rakentaa sille perusteluja. Arvioinnissa otetaan huomioon myös opiskelijan kyky tarkastella monipuolisesti terveyteen ja sairauksiin liittyviä eettisiä kysymyksiä. Arviointi ei saa kohdistua opiskelijan arvoihin, asenteisiin, terveyskäyttäytymiseen tai muihin henkilökohtaisiin ominaisuuksiin sinänsä, vaan arviointi keskittyy opiskelijan valmiuksiin analysoida, arvioida sekä perustella näkemyksiään ja erilaisia terveystottumuksia.

**Pakolliset opinnot**

**TE1 Terveys voimavarana (2 op)**

Moduulissa luodaan kokonaiskuvaa ihmisen voimavaroista, terveyden edistämisestä sekä terveyttä määrittävistä tekijöistä, niiden yhteyksistä ja vaikutusmekanismeista. Lisäksi syvennetään ja laajennetaan perusopetuksen aikana hankittua ymmärrystä elintapojen merkityksestä terveydelle ja arvioidaan terveyden edellytysten toteutumista omassa elämässä, perheessä ja lähiyhteisöissä.

*Yleiset tavoitteet*

Moduulin tavoitteena on, että opiskelija

* pystyy kuvailemaan ja jäsentelemään keskeisiä ihmisen voimavaroja ja terveyttä määrittäviä tekijöi-tä sekä analysoimaan niiden yhteyksiä ja vaikutusmekanismeja terveyteen
* osaa selittää erilaisten terveyskulttuurien ilmiöiden muodostumista ja arvioida niiden merkitystä terveydelle sekä soveltaa keskeisiä sosiaalipsykologisia malleja ja teorioita elintapojen omaksumi-sen selittämisessä
* tunnistaa omiin elintapoihinsa vaikuttavia tekijöitä ja pystyy arvioimaan elintapavalintojen merki-tystä omalle ja lähiympäristön terveydelle sekä antamaan perusteltuja ehdotuksia siitä, miten ter-veyttä edistäviä elintapoja voidaan ylläpitää ja vaarantavia ehkäistä.

*Keskeiset sisällöt*

Terveyden kokonaisvaltaisuus

* terveyttä määrittävät keskeiset tekijät ja niiden vaikutusmekanismit
* terveyttä ja elintapoja selittävät keskeiset sosiaalipsykologiset teoriat ja mallit: suunnitellun käyttäytymisen teoria, sosiaalis-kognitiivinen teoria, terveysuskomusmalli, muutosvaihemalli
* terveyskulttuurisia ilmiöitä: terveyden arvostamisen ja käyttäytymisen välinen ristiriita, medikalisaatio ja terveyteen sairastuminen, elintapoihin puuttuminen, uskomus- eli vaihtoehtohoidot

*Kehon ja mielen hyvinvoinnin keskeiset perusteet*

* terveyttä edistävä ravinto, liikunta, lepo, uni sekä painonhallinta
* seksuaalisuus, seksuaaliterveys, seksuaalioikeudet
* mielenterveyttä suojaavat yksilölliset, yhteisölliset ja yhteiskunnalliset tekijät, stressi ja kriisit mielenterveyttä kuormittavina tekijöinä, keinoja kuormituksen hallintaan
* opiskeluhyvinvointi

**Valtakunnalliset valinnaiset opinnot**

**TE2 Terveys ja ympäristö (2 op)**

Moduulissa kehitetään valmiuksia arvioida kriittisesti terveyteen liittyvää tietoa ja viestintää sekä perehdytään tutkimustiedon hankkimisen periaatteisiin. Keskeistä on mediaympäristön ohella tarkastella myös muiden elinympäristöjen terveysvaikutuksia sekä arvioida omien valintojen merkitystä ympäristön terveellisyydelle. Lisäksi moduulissa syvennytään riippuvuuksiin ja niiden vaikutuksiin.

*Yleiset tavoitteet*

Moduulin tavoitteena on, että opiskelija

* tietää tutkimustiedon hankkimisen periaatteista ja tutkimusprosessin vaiheista sekä osaa soveltaa näitä tietoja ja kuvata perustellen, miten terveyteen, terveyskäyttäytymiseen ja toimintakykyyn liittyvistä aiheista voidaan saada luotettavaa ja monipuolista tutkimustietoa
* osaa hakea tietoa ja pystyy vertailemaan eri lähteiden luotettavuutta
* osaa kuvata terveysviestinnän muotoja ja vaikutuskeinoja sekä analysoida terveysviestinnän merkitystä ihmisten terveyskäsityksille ja terveydelle
* osaa esitellä ja analysoida fyysisen ja psykososiaalisen ympäristön yhteyksiä ja vaikutuksia terveydelle sekä arvioida omien elintapojen ja kulutustottumusten merkitystä ympäristön terveydelle ja terveellisyydelle
* osaa eritellä riippuvuuden muotoja ja niiden syntyyn vaikuttavia tekijöitä sekä analysoida riippuvuuksiin liittyviä terveys- ja muita haittoja.

*Keskeiset sisällöt*

Terveyteen liittyvän tiedon hankinta, arviointi ja tulkinta

* tieteellinen tieto ja arkitieto, ajattelun vinoumia, tutkimusprosessin vaiheet, tutkimustiedon luotettavuuden arviointi
* terveysviestinnän muotoja ja vaikutuskeinoja, terveysviestinnän merkityksen ja luotettavuuden arviointi

Ympäristön terveellisyys ja turvallisuus

* rakennetun ympäristön, luonnonympäristön ja psykososiaalisen ympäristön yhteyksiä ja vaikutuksia terveyteen
* kestävä kehitys ja terveys
* ympäristöjen turvallisuus ja väkivallan ehkäisy
* työhyvinvointi

Mielihyvä ja riippuvuus

* riippuvuuteen vaikuttavat biologiset, psyykkiset ja sosiaaliset mekanismit
* keskeiset aine- ja toiminnalliset riippuvuudet, riippuvuuksien syitä ja ehkäisykeinoja, riippuvuuksien aiheuttamia haittoja

**TE3 Terveys ja yhteiskunta (2 op)**

Moduulissa ohjataan tarkastelemaan laajasti terveyden edistämisen ja sairauksien ehkäisyn historiallisia kehityslinjoja sekä tulevaisuuden haasteita yhteiskunnassa. Tehtävänä on avata keskeisiin tarttumattomiin ja tartuntatauteihin liittyviä tekijöitä sekä tarkastella sosiaali- ja terveyspalvelujen, itsehoidon ja omahoidon merkitystä terveydelle. Olennaista on myös perehtyä terveyteen ja sairauksiin liittyviin eettisiin kysymyksiin sekä globaaleihin terveyshaasteisiin.

*Yleiset tavoitteet*

Moduulin tavoitteena on, että opiskelija

* osaa kuvata ja analysoida yhteiskunnallisten olosuhteiden, sosiaali- ja terveyspolitiikan ja muun yhteiskuntapolitiikan, tieteen sekä teknologian muutosta, kehitystä ja yhteyksiä väestön terveyteen
* pystyy erittelemään keskeisten tarttumattomien ja tartuntatautien riskitekijöitä, esittämään perusteltuja ratkaisuja näiden ehkäisemiseksi sekä arvioimaan sairauksien ja tautien merkitystä yksilölle ja yhteiskunnalle sekä elintapojen vaikutuksia tarttumattomien ja tartuntatautien näkökulmasta
* osaa esitellä perustellen, mihin sosiaali- tai terveyspalveluihin yksilö voi hakeutua erilaisissa tilanteissa, arvioida kriittisesti palvelujen järjestämistä ja tuottamista sekä arvioida sosiaali- ja terveyspalvelujen, itsehoidon ja omahoidon merkitystä terveydelle
* osaa analysoida terveyteen ja sairauksiin liittyviä eettisiä kysymyksiä, kuvata ja arvioida terveyteen ja terveyden eriarvoisuuteen vaikuttavia tekijöitä Suomessa ja globaalisti sekä analysoida terveyserojen kaventamiseen vaikuttavia tekijöitä.

*Keskeiset sisällöt*

Terveyden edistäminen ja sairauksien ehkäisy eri aikakausina

 Eettiset kysymykset:

* eettisen analysoinnin näkökulmia: hyveet, seuraukset, oikeudet, velvollisuudet, motiivit, arvot ja normit
* keskeisiä terveyteen ja sairauksiin liittyviä eettisiä ja oikeudellisia kysymyksiä kuten hedelmöityshoidot, abortti, elintapoihin liittyvä vapaus ja vastuu, seulonnat, geeniteknologia, eutanasia
* terveydenhuollon eettiset periaatteet, potilaan oikeudet, priorisointi
* terveys ja terveyden eriarvoisuus Suomessa ja globaalisti sekä niihin vaikuttaminen

**Koulukohtaiset valinnaiset opinnot**

**TE4 Terveystiedon projekti (2 op)**

*Tavoitteet*

Opintojakson tavoitteena on, että opiskelija syventää terveystiedon aiemmilla opintojaksoilla opitt uja tietoja ja taitoja terveydestä, hyvinvoinnista ja turvallisuudesta. Koska kurssin sisällöt vaihtelevat, määritellään kurssin tavoitteet joka kurssin alussa.

*Keskeiset sisällöt*

Sisällöt määräytyvät opintojaksokohtaisesti syventäen terveystiedon aiemmilla opintojaksoilla opit tuja tietoja ja taitoja terveydestä, hyvinvoinnista ja turvallisuudesta.

*Laaja-alainen osaaminen*

**Yhteiskunnallista osaamista** kehitetään tarkastelemalla erilaisia teemoja, kuten terveyteen ja sairauksiin vaikuttavia yhteiskunnallisia tekijöitä. **Globaali- ja kulttuuriosaamista** kehitetään tarkastelemalla erilaisia teemoja, kuten terveyttä ja sairauksia koskevia käsityksiä eri aikoina ja eri kulttuureissa. **Monitieteinen ja luova osaaminen** vahvistuu esimerkiksi tiedon soveltamiseen, analysointiin, arviointiin ja luomiseen liittyvissä tehtävissä. Opintojakson sisällöt ja käytettävät opetusmenetelmät kehittävät **eettisyyttä ja ympäristöosaamista.** Opintojakson sisällöt ja käytettävät opetusmenetelmät kehittävät **vuorovaikutustaitoja.**

*Arviointi*

Opintojakson arviointiperusteet sovitaan osallistujien kanssa kurssin alussa. Opiskelija saa mahdollisuuden arvioida tietojaan ja taitojaan terveydestä, joilla hän voi vaikuttaa omaan ja yhteisön hyvinvointiin. Kurssi arvioidaan suoritusmerkinnällä.

**6.18 Liikunta**

**Oppiaine ja tehtävä**

Liikunnan opetuksen tehtävänä on tukea opiskelijan hyvinvointia, kehitystä ja oppimista. Liikunnassa opetetaan taitoja ja tietoja, joiden avulla opiskelija pystyy arvioimaan, ylläpitämään ja kehittämään fyysistä, sosiaalista ja psyykkistä toimintakykyään. Opetuksen tavoitteena on ohjata opiskelijaa ottamaan vastuuta omasta fyysisestä aktiivisuudestaan sekä toiminta- ja opiskelukyvystään. Opetuksessa korostetaan kokonaisvaltaista hyvinvointia edistävän liikunnan merkitystä osana aktiivista elämäntapaa. Opiskelija rakentaa myönteistä kehosuhdetta ja minäkuvaa liikunnan avulla. Liikunnassa opiskelija kokee iloa, onnistumista ja liikunnallista pätevyyttä sekä oppii keinoja oman jaksamisen ylläpitämiseen ja kehittämiseen.Lukion liikunnassa edistetään kaikkien opiskelijoiden tasa-arvoa ja yhdenvertaisuutta.

Liikunnan tehtävää ja tavoitteita toteutetaan opettamalla monipuolisesti ja turvallisesti ottaen huomioon eri opiskeluympäristöjen ja vuodenaikojen tarjoamat mahdollisuudet. Opetuksessa käytetään erilaisia työtapoja ja menetelmiä, osallistetaan opiskelijoita toiminnan suunnitteluun ja arviointiin sekä ohjataan heitä ottamaan vastuuta omasta ja ryhmän toiminnasta ja turvallisuudesta.

Opetusryhmiä muodostettaessa otetaan huomioon opiskelijan oikeus fyysiseen, psyykkiseen jasosiaaliseen turvallisuuteen. Oppimista tuetaan opetusta eriyttämällä ottaen huomioonopiskelijoiden yksilölliset lähtökohdat ja kehitystarpeet (lukiolaki 714/2018, 28 ja 29 §).

**Laaja-alainen osaaminen**

Liikunnan opetus vahvistaa opiskelijan motivaatiota, itseluottamusta ja pätevyyttä fyysiseen aktiivisuuteen sekä ymmärrystä elämänmittaisen liikunta-aktiivisuuden merkityksestä.

Liikunta tukee opiskelijan pitkäjänteisyyttä, sinnikkyyttä ja jaksamista vahvistaen hyvinvointiosaamista sekä laajemmin terveyttä ja hyvinvointia edistävää toimintakulttuuria. Liikunnassa toimintakyvyllä tarkoitetaan fyysisiä, sosiaalisia ja psyykkisiä edellytyksiä selvitä erilaisista arkielämään kuuluvista toiminnoista. Liikunnassa opetellaan pitämään huolta omasta toimintakyvystä sekä opitaan ymmärtämään, miten toimintakyky vaikuttaa omaan fyysiseen ja kognitiiviseen suorituskykyyn sekä hyvinvointiin.

Vuorovaikutusosaaminen kehittyy liikunnan opetuksen monipuolisten työtapojen ja menetelmien avulla. Vuorovaikutusosaamisen näkökulmasta on oleellista, että opiskelijanmyönteistä minäkuvaa vahvistetaan niin, että hän oppii arvostamaan itseään. Hyvävuorovaikutus edellyttää itsesäätelyn taitoja, kuten omien tunteiden tunnistamista, ymmärtämistä ja ilmaisun säätelemistä. Näin liikunta oppiaineena edistää yhteisöllisyyttä, vastuullisuutta sekä fyysistä, sosiaalista ja psyykkistä turvallisuutta kouluyhteisössä laajemminkin.

Lukion liikunta on monitieteinen oppiaine, joka tarjoaa mahdollisuuksia eri tieteenalojen ja oppiaineiden, esimerkiksi terveystiedon, biologian, fysiikan ja musiikin ymmärtämiseen. Monitieteinen ja luova

osaaminen kehittyy liikunnan oppimistilanteissa, jotka ovat luonteeltaan ongelmanratkaisutilanteita. Liikunta kehittää aivoja ja niiden hyvinvointia monipuolisesti tukien yleistä opiskeluvireyttä ja oppimisedellytyksiä.

Opiskelijan hyvä toimintakyky vahvistaa niin opiskelu- kuin työelämävalmiuksia. **Yhteiskunnallista osaamista** vahvistetaan liikunnassa opettamalla opiskelijaa ottamaan vastuuta omasta ja yhteisestä toiminnasta ja sen turvallisuudesta sekä auttamalla ja avustamalla muita liikuntatunneilla. Parhaansa yrittäminen, ponnistelu ja pitkäjänteinen toiminta tavoitteiden saavuttamiseksi ovat niin liikunnan opiskelun kuin opiskelu- ja työelämänkin arkista ydintä. Liikunnassa opiskelijat kokevat yhteisöllisyyttä yhdessä tekemisen, keskinäisen kannustamisen, osallisuuden ja yhteiseen päämäärään pyrkimisen kautta.

Itsensä pitkäjänteinen kehittäminen, oman lihasvoiman käyttö sekä toisia kunnioittava toiminta ilmenevät **eettisyytenä ja ympäristöosaamisena**, joka toteutuu liikunnassa toimintana yhteiseksi hyväksi. Liikunnassa tuetaan opiskelijan myönteisiä sosiaalisia arvoja ja niiden mukaista toimintaa, kuten rehellisyyttä, vastuullisuutta ja oikeudenmukaisuutta. Opiskelija oppii tunnistamaan ympäristöä säästäviä ja kuormittavia liikuntamuotoja oppien esimerkiksi luontoliikunnassa eettisesti kestävään liikuntakulutukseen.

Liikunnan opetuksessa hyödynnetään mahdollisuuksien mukaan hyvinvointi- ja liikuntateknologiaa sekä opitaan tiedon kriittistä tulkintaa ja turvallista toimintaa mediassa, kuten paikkatietojen julkaisuja ja suoritusten kuvaamista. Liikunta globaalina, yhteisenä ja kehollisena, kielenä yhdistää erilaiset ihmiset ja kulttuurit vahvistaen opiskelijoiden **globaali- ja kulttuuriosaamista.**

*Tavoitteet*

Liikunnan opetuksen tavoitteena on, että opiskelija

* oppii soveltamaan liikuntataitoja ja -tietoja erilaisissa liikuntatehtävissä, -muodoissa ja -lajeissa eri vuodenaikoina ja eri olosuhteissa (kuten sisällä, ulkona ja vedessä)
* oppii arvioimaan fyysisiä ominaisuuksiaan (voima, kestävyys, liikkuvuus ja nopeus) sekä saadun tiedon pohjalta harjoittamaan niitä
* osaa tehdä perusteltuja valintoja fyysisen, sosiaalisen ja psyykkisen toimintakyvyn kehittämiseksi sekä fyysisen aktiivisuuden lisäämiseksi
* kehittää taitoa itsearviointiin (tavoitteenasettelu, suunnitelma ja toteutus tavoitteiden suuntaisesti sekä edistymisen arviointi)
* kehittää taitoa itsearviointiin (tavoitteen asettelu, suunnitelma ja toteutus tavoitteiden suuntaisesti sekä edistymisen arviointi)
* yrittää parhaansa suorittaen tehtävänsä tunnollisesti ja vastuullisesti, työskennellen aktiivisesti ja asiallisesti sekä kehittäen itseään pitkäjänteisesti
* toimii vuorovaikutustilanteissa toisia kunnioittavasti, oppii auttamaan ja avustamaan muita liikuntatunneilla, tukee yhteisöllisyyttä kannustamalla sekä antaa rakentavaa palautetta ja vertaisarviointia

**Arviointi**

Liikunnassa arvioinnin tehtävänä on tukea opiskelijan työskentelyä, oppimista ja osaamisen kehittymistä. Liikunnan arviointi perustuu opintojaksoissa määriteltyihin fyysisen, sosiaalisen ja psyykkisen toimintakyvyn tavoitteisiin. Arviointi koostuu oppimista ja työskentelyä edistävästä palautteesta sekä tavoitteiden toteutumista kuvaavasta arvioinnista. Arviointi perustuu jatkuvaan ja monipuoliseen näyttöön, ja siinä käytetään monipuolisesti opettaja-, vertais- ja itsearvioinnin eri muotoja. Arviointi ei kohdistu opiskelijan arvoihin, asenteisiin tai henkilökohtaisiin ominaisuuksiin. Fyysisten kunto-ominaisuuksien tasoa ei käytetä arvioinnin perusteena. Opiskelijan terveydentila ja erityistarpeet tulee ottaa huomioon liikunnan arvioinnissa siten, että opiskelijalla on mahdollisuus osoittaa parasta mahdollista osaamistaan tarvittaessa vaihtoehtoisin tavoin ja erityisjärjestelyin (lukiolaki 714/2018, 28 ja 29 §).

Liikunnan pakollisia moduuleja voi suorittaa itsenäisesti vain hyvin perustelluista syistä. Valtakunnallisia syventäviä ja koulukohtaisia moduuleja voi suorittaa itsenäisesti opettajan kanssa sopimalla. Työmäärä vastaa silloin moduulin normaalia työmäärää.

**Pakolliset opinnot**

**LI1 Oppiva liikkuja (2 op)**

Opiskelija ymmärtää liikuntataitojen sekä fyysisen aktiivisuuden merkityksen oman toimintakyvyn, terveyden ja hyvinvoinnin perusedellytyksenä. Opiskelija saa monipuolisia kokemuksia yhdessä liikkumisesta, osallisuudesta ja yhteisöllisyydestä reilun pelin hengessä. Opiskelijan koettu liikunnallinen pätevyys ja myönteinen minäkuva vahvistuvat uuden oppimisen sekä liikunnan tuoman ilon ja virkistyksen myötä.

*Yleiset tavoitteet*

Moduulin tavoitteena on, että opiskelija

* soveltaa liikuntataitoja ja -tietoja erilaisissa liikuntatehtävissä, -muodoissa ja -lajeissa eri vuodenaikoina ja eri olosuhteissa (kuten sisällä, ulkona ja vedessä).
* osaa toimia vuorovaikutustilanteissa toisia kunnioittavasti, auttaa ja kannustaa muita liikunta-tunnilla sekä antaa rakentavaa palautetta ja vertaisarviointia. Toimii reilun pelin hengessä
* yrittää parhaansa suorittaen tehtävänsä tunnollisesti ja vastuullisesti, työskennellen aktiivi-sesti ja asiallisesti sekä kehittäen itseään pitkäjänteisesti.

*Keskeiset sisällöt*

* liikuntataitojen soveltaminen erilaisissa opetusryhmän yhteisissä liikuntatehtävissä, -muodoissa ja - lajeissa opiskeluympäristön mahdollisuuksia (kesä-, talvi-, luonto- ja vesiliikunta) sekä sisä- ja ulkoliikuntaa monipuolisesti toteuttaen
* opetusryhmän yhteistyötaitoja ja yhteishenkeä kehittävät liikuntatehtävät ja -leikit sekä pelit

**LI2 Aktiivinen elämä (2 op)**

Moduulissa opiskelijaa opetetaan ja kannustetaan liikunnallisen elämäntavan omaksumiseen sekä riittävän päivittäisen fyysisen aktiivisuuden saavuttamiseen. Opiskelijaa ohjataan ymmärtämään, että liikuntaharrastusten lisäksi toimintakykyä, terveyttä ja hyvinvointia tukeva fyysinen aktiivisuus muodostuu arjen valinnoista ja pitkäkestoisen istumisen välttämisestä. Opiskelija ohjataan havainnoimaan arkisia toimintatapojaan ja valintojaan kestävän tulevaisuuden, fyysisen aktiivisuuden ja terveyden näkökulmista. Opetus toteutetaan rakennettua ja rakentamatonta opiskeluympäristöä sekä liikunta- ja hyvinvointiteknologiaa mahdollisuuksien mukaan hyödyntäen.

*Yleiset tavoitteet*

Moduulin tavoitteena on, että opiskelija

* arvioi fyysisiä ominaisuuksiaan (voima, kestävyys, liikkuvuus ja nopeus) sekä asettaa kehittämis- tavoitteita saadun tiedon pohjalta.
* osaa tehdä oman toimintakyvyn ja ympäristön kannalta perusteltuja valintoja fyysisen toiminta-
* kyvyn kehittämiseksi ja fyysisen aktiivisuuden lisäämiseksi.
* toimii vuorovaikutustilanteissa toisia kunnioittavasti, auttaa ja kannustaa muita liikuntatunneilla
* sekä antaa rakentavaa palautetta ja vertaisarviointia.
* yrittää parhaansa suorittaen tehtävänsä tunnollisesti ja vastuullisesti, työskennellen aktiivisesti ja
* asiallisesti sekä kehittäen itseään pitkäjänteisesti.

*Keskeiset sisällöt*

* fyysisten ominaisuuksien (voima, nopeus, kestävyys ja liikkuvuus) itsearviointi, ylläpito ja kehittäminen monipuolisesti liikkuen.
* liikkuvuus ja kehonhuolto.
* ergonomia liike- ja suoritustekniikoissa.
* yhteistyötaitoja sekä yhteishenkeä kehittävät liikunnalliset pari- ja ryhmätehtävät.

**Valtakunnalliset valinnaiset opinnot**

**LI3 Uudet mahdollisuudet (2 op)**

Moduulin tavoitteena on erityisesti edistää opiskelijan fyysistä toimintakykyä sekä monipuolistaa opiskelijan liikunnallista osaamista ja koettua pätevyyttä uuden oppimisen myötä.

*Yleiset tavoitteet*

Moduulin tavoitteena on, että opiskelija

* harjoittaa ja soveltaa liikuntataitoja ja -tietoja monipuolisesti ja uusin tavoin.
* harjaantuu kehon hallinnassa.
* tunnistaa tunteitaan, toimii vuorovaikutustilanteissa toisia kunnioittaen sekä tukee yhteisöllisyyttä toisia auttaen ja kannustaen.
* yrittää parhaansa suorittaen tehtävänsä tunnollisesti ja vastuullisesti, työskennellen aktiivisesti ja asiallisesti sekä kehittäen itseään pitkäjänteisesti.

*Keskeiset sisällöt*

* uusiin liikuntamuotoihin ja -lajeihin tutustuminen.
* liikuntataitojen ja fyysisten ominaisuuksien monipuolinen ylläpito ja kehittäminen.

**LI4 Yhdessä liikkuen (2 op)**

Moduulin tavoitteena on erityisesti edistää opiskelijan sosiaalista toimintakykyä ja yhteenkuuluvuutta  liikunnan avulla. Työtavoissa painottuu opiskelijaryhmän aktiivinen osallisuus, toiminnallisuus ja yhteistoi-minta. Helsingin normaalilyseossa moduuli arvioidaan suoritusmerkinnällä.

*Yleiset tavoitteet*

Moduulin tavoitteena on, että opiskelija

* toimii yhdessä asetetun liikunnallisen tavoitteen saavuttamiseksi.
* toimii vuorovaikutustilanteissa toisia kunnioittavasti, auttaa ja kannustaa muita liikuntatunneilla sekä antaa rakentavaa palautetta ja vertaisarviointia.
* yrittää parhaansa suorittaen tehtävänsä tunnollisesti ja vastuullisesti, työskennellen aktiivisesti ja asiallisesti sekä kehittäen itseään pitkäjänteisesti.

*Keskeiset sisällöt*

* yhdessä toteutettava liikunta, kuten vanhojenpäivän tanssit, luontoliikunta tai muut projektiluonteiset kokonaisuudet.

**LI5 Virkistystä liikunnasta (2 op)**

Moduulin tavoitteena on erityisesti edistää opiskelijan psyykkistä toimintakykyä, myönteistä minäkuvaa, voimavaroja ja jaksamista liikunnan avulla. Opetuksessa korostuu toiminta- ja opiskelukyvyn tukeminen sekä liikunnan ilo ja virkistys.

*Yleiset tavoitteet*

Moduulin tavoitteena on, että opiskelija

* arvioi omaa jaksamistaan ja vireyttään sekä osaa tehdä perusteltuja liikunnallisia valintoja toiminta- ja opiskelukyvyn lisäämiseksi.
* ymmärtää, miten liikunnan avulla voidaan edistää jaksamista ja opiskeluvireyttä.
* osallistuu toimintaan asiallisesti, aktiivisesti ja yhteisöllisyyttä edistäen.

*Keskeiset sisällöt*

* virkistystä lisäävät liikuntamuodot
* rentoutus ja kehonhuolto

**Koulukohtaiset valinnaiset opinnot**

**LI6 Liikunnan projekti (2 op)**

*Yleiset tavoitteet*

* Toteutetaan yhdessä opiskelijoiden kanssa liikuntaprojekti. Voidaan toteuttaa jokin opiskelijoiden ehdottama tai koulun tarpeista lähtevä projekti
* Tukee liikunnallisten opiskelijoiden tai urheilijoiden harjoittelua projektiluontoisesti.

*Keskeiset sisällöt*

* Yhdessä sovitun projektin toteuttaminen suunnitelmallisesti. Moduulissa harjoitellaan pro-jektin  läpiviemistä, johon kuuluu suunnittelu, toteutus ja arviointi.

Mahdollistaa osallistumisen lukioiden välisiin urheilutapahtumiin ja niihin harjoittelun, tai mahdollistaa opiskelijan osallistumisen vanhojen tansseihin toisen kerran.

**Liikunnan lukiodiplomi LID 1 (2 op)**

**Yleiset tavoitteet**

Opintojakson tavoitteena on, että opiskelija antaa erityisen näytön lukioaikaisesta osaamisestaan ja harrastuneisuudestaan liikunnassa. Liikunnan lukiodiplomin tavoitteena on, että opiskelija pohtii monipuolisesti liikunnan merkitystä elämässään samalla kehittäen fyysistä toimintakykyään, liikunnallista erityisosaamistaan, harrastuneisuuttaan ja yhteistyökykyjään.

Diplomin tekemisestä sovitaan liikunnanopettajan kanssa ennen diplomityön aloittamista. Diplomin saamisen edellytyksenä on, että opiskelija on suorittanut vähintään viisi liikunnan opintojaksoa, joista yksi voi olla liikunnan lukiodiplomi -opintojakso. Liikuntadiplomia työstetään koko lukion ajan. Liikunnan lukiodiplomi on lukion toimintaa, ja siitä saatava lukiodiplomitodistus on lukion päättötodistuksen liite.

* Urheilijat voivat hyödyntää omaan harjoitteluun liittyviä teemoja.

**LI7 Kohti liikunta-alaa (2 op)**

*Yleiset tavoitteet*

* Tavoitteena on tutustua liikunnan opetuksen didaktisiin ja ohjauksellisiin näkökulmiin.
* Tavoitteena on oppia liikuntataitoja, joista on hyötyä liikunta-alan jatko-opinnoissa.
* Tavoitteena on syventää liikuntatietoja.

*Keskeiset sisällöt*

* Tutustua liikunta-alan työtehtäviin ja syventää yhteistyötä korkeakoulujen kanssa.
* Harjoitellaan liikuntatuokion suunnittelua ja käytännön ohjaamista.
* Harjoitellaan jatko-opinnoissa vaadittavia liikuntatietoja ja –taitoja

**LI8 Norssi-Ressu –kamppailupäivä 1 (2 op)**

*Yleiset tavoitteet*

* yhteishengen vahvistaminen.
* yhteisöllisyyden vahvistaminen koko koulun tasolla.
* toimia vuorovaikutustilanteissa toisia kunnioittavasti, auttaa ja kannustaa muita.

*Keskeiset sisällöt*

Moduulissa osallistutaan keväällä toukokuun viimeisellä viikolla järjestettävään Norssi-Ressu – kamppailupäivän otteluihin vähintään yhdessä lajissa. Moduulissa harjoitellaan otteluita varten kyseisten lajien tekniikkaa ja taktiikkaa pelitilanteissa.

**LI9 Norssi-Ressu –kamppailupäivä 2 (2 op)**

*Yleiset tavoitteet*

* yhteishengen vahvistaminen.
* yhteisöllisyyden vahvistaminen koko koulun tasolla.
* toimia vuorovaikutustilanteissa toisia kunnioittavasti, auttaa ja kannustaa muita.

*Keskeiset sisällöt*

Moduulissa osallistutaan keväällä toukokuun viimeisellä viikolla järjestettävään Norssi-Ressu – kamppailupäivän otteluihin vähintään yhdessä lajissa. Moduulissa syvennetään harjoittelemista otteluita varten kyseisten lajien tekniikoita ja taktiikoita pelitilanteissa.

**LI10 Palloilu (2 op)**

*Yleiset tavoitteet*

* tarjota vastapainoa teoreettiselle opiskelulle koulupäivän aikana.
* kehittää opiskelijoiden fyysistä kuntoa.
* antaa liikunnan iloa ja sosiaalista yhdessäoloa.

*Keskeiset sisällöt*

Moduulin sisältö suunnitellaan kurssin alussa yhdessä osallistujien kanssa ottaen huomioon opiskelijoiden mielenkiinnon, vuodenajan ja viikon työjärjestyksen. Moduuli koostetaan sekä palloilulajeista että mailapeleistä. Mailapeleistä kurssin sisältöihin voidaan sisällyttää esimerkiksi tennis, padel, sulkapallo, squash ja golf. Pelitunneilla opetetaan lyöntien perustekniikkaa ja liikkumista.

**LI11 Salibandy (2 op)**

*Yleiset tavoitteet*

* muodostaa koulun salibandyjoukkue, joka osallistuu salibandysarjaan ja pelaa ystävyysotteluja eri koulujen kanssa.
* ryhmähengen nostaminen.
* salidandytaitojen kehittäminen pelitilanteessa.

*Keskeiset sisällöt*

Moduulissa tunnit ovat pelitunteja, jossa pelin tekninen ja taktinen harjoittelu sekä fyysisen kunnon harjoittaminen ovat keskeistä. Moduulin tarkempi ohjelma suunnitellaan kurssin alkaessa yhdessä opiskelijoiden kanssa.

**LI12 Irti arjesta kuntoillen (2 op)**

*Yleiset tavoitteet*

* tukea opiskelijan jaksamista.
* lisätä opiskeluvireyttä rentouttavilla, kuntoa ylläpitävillä ja elämyksellisillä liikuntakokemuksilla

*Keskeiset sisällöt*

Moduulissa opiskelijat suunnittelevat yhdessä opettajan kanssa virkistävän, rentouttavan, hyvää kuntoa ylläpitävän ja monipuolisen liikuntamoduulin. Moduuli voidaan suorittaa osittain tiiviskurssina urheiluopistolla (esimerkiksi Vierumäellä tai Kisakalliossa) tai muussa vastaavassa paikassa, missä on suunnitelman mukaiset ja monipuoliset liikuntamahdollisuudet.

**LI13 Talviliikuntakurssi (2 op)**

*Yleiset tavoitteet*

* Tehdä   yhdessä retki Lapin tuntureille, jossa samalla tutustutaan Lapin luotoon, kulttuuriin ja  elämäntyyliin.
* Vaihtoehtoisena retkenä on matkustaa Itävaltaan asti, jossa tutustutaan Mozartiin ja johonkin paikalliseen taviurheilukeskukseen

*Keskeiset sisällöt*

Moduulissa opiskelijat tutustuvat retkikohteena olevan paikkakunnan kultuuriin kokonaisvaltaises-ti, harjoitelevat matkalle lähtöä ryhmänä sekä kaikkea siihen liittyvää organisointia.

Moduulissa lasketellaan / hiihdetään ja kehitytään lajin tekniikoissa ja turvallisuuteen liittyvissä te-kijöissä. Moduulissa opetellaan yhteisiä sääntöjä vastuullisissa tilanteissa. Moduuli aiheuttaa opiskelijalle

kustannuksia ja osallistujien määrä on käytännön syistä rajoitettu.

**LI 14** **Turnaritoiminta (2 op) Koodi TUR1**

Turnarit on Suomen vanhin suomenkielinen liikuntaseura. Turnaritoiminnan tavoitteena on järjestää opiskelijoille liikunnallisia yhteisiä aktiviteetteja. Turnareiden hallituksessa toimiessa on tavoitteena oppia vastuullisuutta, organisoimista sekä aloitteellisuutta. Moduulissa opitaan myös kansalaisvaikuttamisen keinoja edustuksellisin demokraattisin toimenpitein. Moduulin suorittaminen edellyttää aktiivista toimimista turnareiden hallituksessa vähintään lukuvuoden ajan. Suorituksen myöntää turnaritoimintaa ohjaava opettaja. Moduuli arvioidaan suoritusmerkinnällä

**6.19 Musiikki**

**Oppiaineen tehtävä**

Lukiokoulutuksessa musiikin opetuksen tehtävänä on edistää opiskelijan aktiivista musiikillista toimintaa ja osallisuutta. Musiikin opetuksessa opiskelija tutustuu maailmaan moniaistisesti ja tutkii sitä etenkin kuulonvaraisesti. Hän syventää myönteistä suhdetta musiikkiin ja taiteelliseen ilmaisuun sekä pohtii niiden merkitystä elämässä.

Lukion musiikin opetus tarjoaa tilaisuuksia musiikillisten ilmaisutapojen kokeilemiseen, mielikuvituksen käyttöön ja taiteidenväliseen työskentelyyn. Luova tuottaminen ja uusien musiikillisten ratkaisujen etsiminen ovat prosesseja, jotka vaativat aikaa ja rauhaa ajatella. Ne kehittävät pitkäjänteisyyttä ja kykyä soveltaa opittua uusissa tilanteissa.

Musiikin opetuksen lähtökohtana ovat opiskelijoiden kokemukset ja musiikille antamat merkitykset. Omakohtainen musiikkisuhde vahvistaa itsetuntemusta ja kokonaisvaltaista hyvinvointia sekä musiikillisen identiteetin kehittymistä. Musiikin opetus myös syventää opiskelijan ymmärrystä musiikista yhteiskunnallisena ilmiönä. Musiikillinen ja muu taiteellinen työskentely antavat valmiuksia musiikilliseen kansalaisaktiivisuuteen, kulttuuriseen ja yhteiskunnalliseen vaikuttamiseen sekä median ja ääniympäristön kriittiseen tarkasteluun.

Musiikin opiskelu tukee oppimista ja yhteisöllisyyttä monin tavoin. Yhteismusisointi on ainutlaatuista ryhmätoimintaa, joka vahvistaa vuorovaikutus- ja kommunikaatiotaitoja. Rakentava vuorovaikutus ja yhteensovittaminen avartavat opiskelijan näkemyksiä musiikista ja muista taiteista sekä kulttuurisista arvostuksista ja arvojärjestyksistä. Samalla kehittyvät muun muassa luovan ja kriittisen ajattelun taidot. Näitä taitoja opiskelija tarvitsee niin hyvän elämän rakentamisessa kuin eri alojen opinnoissa ja työtehtävissä.

Musiikkikäsitteiden merkitykset opitaan kehollisesti musiikillisessa toiminnassa auditiivisten, visuaalisten ja motoristen kokemusten kautta. Soivan äänimateriaalin lisäksi opetuksessa käytetään muun muassa puhetta, liikettä ja kuvia sekä erilaisia kirjoitettuja tekstejä, kuten nuotteja ja tabulatuureja.

**Laaja-alainen osaaminen oppiaineessa**

Musiikin opiskelu on kokonaisvaltainen musiikillinen oppimisprosessi, jossa on kyse kehollisten, motoristen, kognitiivisten ja ilmaisutaitojen kehittämisestä sosiaalisessa vuorovaikutuksessa. Tämän lisäksi musiikilla oppiaineena on luonteva yhteys kaikkiin lukion laaja-alaisen osaamisen osa-alueisiin.

Musiikki on olennaiselta olemukseltaan yhteistoimintaa ja yhdessä tekemistä. Oppiaineena musiikki luo pohjaa **hyvinvointi-**ja **vuorovaikutustaitojen** sekä **eettisyyden** kehittymiselle. Se tarjoaa opiskelijoille mahdollisuuksia ymmärtää itseään ja muita ihmisiä sekä musiikin merkityksiä elämässä. Musiikkia opiskellessaan opiskelija oppii tunnistamaan vahvuuksiaan ja myös vielä harjoiteltavia taitoja. Musiikillisen ja muun taiteellisen toiminnan kautta opiskelijat harjaantuvat ymmärtämään muiden ajatuksia ja tunteita, mikä on edellytys myötätunnon kehittymiselle ja kyvylle asettua toisen asemaan.

Monipuolinen musiikin opetus kehittää opiskelijan **luovaa ja monitieteistä osaamista**. Musiikillinen toiminta ohjaa ymmärtämään, että mielikuvitus ja kyky kuvitteluun ovat tärkeitä inhimillisiä ominaisuuksia. Ne auttavat katsomaan asioita toisin, ajattelemaan uusilla tavoilla ja ratkomaan käytännön ongelmia. Kyky kuvitteluun on tärkeää myös **ympäristöosaamisen** kannalta. Ekologinen kuvittelukyky auttaa näkemään vaihtoehtoisia valinnan mahdollisuuksia ja punnitsemaan toiminnan seurauksia kestävän elämäntavan näkökulmasta. Musiikin opetus vahvistaa esteettistä harkintakykyä ja auttaa hahmottamaan musiikin ja muiden tiedonalojen yhtymäkohtia. Olennaista taiteessa ja luovassa tuottamisessa on kuitenkin se, että ne auttavat näkemään toisissa täyden ihmisyyden taitoineen, tietoineen, kokemuksineen ja tunteineen.

**Globaali- ja kulttuuriosaamisen**sekä**yhteiskunnallisen osaamisen** kehittäminen kytkeytyy luontevasti musiikin opetuksen tavoitteisiin. Musiikki avaa näköalan ihmisenä olemiseen ja yhteiskuntaan. Musiikki ja muut taiteet avartavat ja laajentavat ajattelua, sisäistä katsetta, mikä auttaa näkemään esimerkiksi yli erilaisten raja-aitojen ja kohtaamaan konflikteja. Musiikillinen toiminta kehittää taitoa arvioida kriittisesti asioille annettuja ja ilmaisussa tuotettuja merkityksiä. Tällöin opiskelijoiden on mahdollista tarvittaessa vastustaa ajattelua, joka nojaa epädemokraattisiin arvoihin halventaen ihmisarvoa tai esimerkiksi muita kulttuureita. Musiikki opettaa opiskelijoita toimimaan vastuullisesti ja yhdessä yhteisen päämäärän hyväksi myös niiden kanssa, joiden lähtökohdat eroavat heidän omista lähtökohdistansa. Musiikin ja muun taiteen keinoin elämän vaikeidenkin aihepiirien käsittely on mahdollista.

Musiikki on kulttuurinen ilmiö ja myös musiikin tekemisen tavat ovat kulttuurisia. Siksi musiikin opiskelu syventää opiskelijoiden ymmärrystä niin oman maan kuin muiden maiden kulttuureista ja kulttuuriperinnöistä. Näin musiikin opiskelu voi vahvistaa kulttuurisen moninaisuuden kunnioitusta ja ryhmien välistä dialogia.

**Musiikin opetuksen tavoitteet**

Musiikin opetuksen yleiset tavoitteet liittyvät musiikilliseen monipuolisuuteen, musiikilliseen luovaan ajatteluun, musiikin merkityksiin ja musiikilliseen vuorovaikutukseen sekä musiikin oppimiseen ja demokratiaan. Tavoitealueittain opetuksen yleiset tavoitteet ovat seuraavat.

*Musiikillinen monipuolisuus*

Tavoitteena on, että opiskelija

* kehittää edelleen musiikillista osaamistaan, kuten laulu-, soitto- ja kuuntelutaitoaan
* syventää musiikin eri tyyleihin, lajeihin ja historiaan liittyvää osaamistaan
* käyttää musiikkiteknologian mahdollisuuksia musiikin tekemisessä.

*Musiikillinen luova ajattelu*

Tavoitteena on, että opiskelija

* suhtautuu kiinnostuneesti ja uteliaasti musiikkiin sekä muuhun taiteelliseen ilmaisuun
* kokeilee rohkeasti uusia ja epätavallisiakin musiikillisia ideoita myös yhdessä muiden kanssa
* ymmärtää luovan prosessin luonnetta ja sietää keskeneräisyyttä.

*Musiikin merkitys ja musiikillinen vuorovaikutus*

Tavoitteena on, että opiskelija

* suhtautuu avoimesti ja arvostavasti eri kulttuureihin sekä käy dialogia musiikillisista kokemuksista
* oppii musiikin kautta suhtautumaan myötätuntoisesti monenlaisiin kokemuksiin ja elämäntilanteisiin
* osaa käyttää musiikkia hyvinvoinnin ylläpitämiseen ja edistämiseen
* huolehtii ääni- ja musisointiympäristön turvallisuudesta ja suojelee kuuloa.

*Musiikin oppiminen ja demokratia*

Tavoitteena on, että opiskelija

* tunnistaa musiikillisia vahvuuksiaan sekä rohkaistuu käyttämään ja kehittämään niitä
* asettaa tavoitteita musiikilliselle toiminnalleen ja kehittää toimintatapojaan
* osaa käyttää musiikillisia ja muita taiteellisia ilmaisukeinoja yhteiskunnalliseen vaikuttamiseen
* ymmärtää ja tuntee vastuunsa sananvapautta, yksityisyyden suojaa ja tekijänoikeuksia koskevissa kysymyksissä.

**Arviointi**

Musiikin opetuksessa arviointi tukee myönteisesti jokaisen opiskelijan musiikillisen osaamisen kehittymistä ja musiikkisuhteen syvenemistä. Oppimisprosessin aikana opiskelija saa ja antaa monipuolista palautetta, mikä ohjaa häntä arvioimaan ja edistämään omaa oppimistaan.

Luottamuksellisessa ja turvallisessa ilmapiirissä tapahtuva arviointi kohdistuu koko musiikinopiskelun prosessiin, musiikille ominaisten työskentelytapojen kehittymiseen ja opiskelulle asetettujen tavoitteiden toteutumiseen. Arvioinnissa otetaan huomioon opiskelijan lähtötaso sekä se, että opiskelijan osaaminen voi ilmetä millä tahansa musiikin osa-alueella. Musiikissa arvioidaan opiskelijan musiikillista toimintaa koulussa ja erityisesti opintojaksojen aikana, ei hänen musikaalisuuttaan.

Musiikin pakollisia opintojaksoja, joissa keskeisinä työmuotoina ovat yhteismusisoinnin harjoittelu ja yhdessä tekeminen, ei ole oppimisprosessin ja arvioinnin tarkoituksenmukaisen toteutumisen näkökulmista mahdollista suorittaa itsenäisesti.

**Pakolliset opinnot**

**MU1 Intro – kaikki soimaan (2 op)**

Opintojakson aikana tutustutaan musiikin monipuolisiin ilmenemis- ja ilmaisumuotoihin ja syvennetään omaa musiikkisuhdetta löytämällä erilaisia ja itselle mieluisia tapoja toimia musiikin parissa. Musiikillisessa toiminnassa tavoitellaan laaja-alaisen osaamisen alueita avaamalla ymmärrystä musiikin hyvinvointivaikutuksia, ryhmässä toimimista ja musiikillista yhdessä oppimista, musiikin monitieteellisyyttä sekä ekologisuutta kohtaan.

*Yleiset tavoitteet*

Moduulin tavoitteena on, että opiskelija

* kehittää äänenkäyttöään ja musisointitaitojaan
* uskaltaa käyttää musiikkia ilmaisunsa välineenä ja tuottaa musiikillisia ideoita
* harjaantuu hahmottamaan musiikin elementtejä kokemuksellisesti
* tutkii ja syventää omaa kuuntelusuhdettaan
* ymmärtää ja osaa soveltaa teknologian käyttömahdollisuuksia musiikissa
* ymmärtää musiikin merkityksiä ja merkityksellisyyttä elämässä ja yhteiskunnassa
* toimii edistäen turvallisen ääniympäristön syntymistä.

*Keskeiset sisällöt*

* monipuoliset äänenkäyttöä sekä laulu- ja yhteismusisointitaitoja kehittävät tehtävät ja ohjelmisto
* luovaan tuottamiseen ja taiteelliseen ilmaisuun rohkaisevat tehtävät
* musiikin merkitysten pohdintaan innostava kuuntelu- ja musisointiohjelmisto
* musiikkiteknologian monipuolisen hyödyntämisen mahdollisuudet
* mahdollisuuksien mukaan konserttikäyntejä ja tutustumista muihin taide- ja kulttuuripalveluihin

**MU2 Syke – soiva ilmaisu (2 op)**

Opintojakson aikana harjoitellaan soittotaitoja, laulamista, musiikillista keksimistä ja musiikin kuuntelemista sekä syvennetään omaa osaamista. Perehdytään suomalaiseen ja opiskelijoiden omiin musiikkikulttuureihin eri työskentelytavoin. Monipuolisen ohjelmiston ja yhteismusisoinnin avulla hankitaan positiivisia kokemuksia musiikista ja ryhmässä toimimisesta. Yhdessä tekemisen, musiikkikulttuureihin perehtymisen sekä monipuolisten sisältöjen kautta tuetaan vuorovaikutustaitojen, monitieteellisen ja luovan osaamisen, musiikin eettisten kysymysten sekä globaali- ja kulttuuriosaamisen laaja-alaisen osaamisalueiden kehittymistä.

*Yleiset tavoitteet*

Moduulin tavoitteena on, että opiskelija

* syventää osaamistaan itselleen mieluisissa musiikillisissa ilmaisutavoissa
* kehittää yhteismusisointitaitojaan ja taiteellista ilmaisuaan
* analysoi musiikin kulttuurisia piirteitä ja merkityksiä
* heittäytyy rohkeasti tuottamaan musiikillisia ideoita.

*Keskeiset sisällöt*

* musiikillisen osaamisen eri osa-alueita kehittävä ohjelmisto
* suomalaiset ja opiskelijoiden omat musiikkikulttuurit
* luovaa ajattelua ja taiteellista ilmaisua edistävät tehtävät myös teknologiaa hyödyntäen

**Valtakunnalliset valinnaiset opinnot**

**MU3 Genre – globaali uteliaisuus (2 op)**

Opintojaksossa perehdytään musiikin kulttuurisidonnaisuuteen ja tarkastellaan kulttuurienvälisyyttä sekä opiskelijan omaa musiikkisuhdetta ympäröivään maailmaan. Laaja-alaisen osaamisen alueista opinnoissa ovat vahvasti läsnä globaali- ja kulttuuriosaaminen ja yhteiskunnallinen osaaminen. Musiikin avulla voidaan vahvistaa kunnioittavaa suhtautumista kulttuurien moninaisuutta kohtaan sekä avartaa ajattelua ja dialogia yhteiskunnallisessa vuorovaikutuksessa.

*Yleiset tavoitteet*

Moduulin tavoitteena on, että opiskelija

* ymmärtää musiikin kulttuurisidonnaisuutta ja kulttuurien välisiä kytköksiä
* suhtautuu uteliaasti ja perehtyy kokemuksellisesti itselleen uusiin musiikin lajeihin ja musiikkikulttuureihin
* hahmottaa itsensä osana globaalia musiikillista maailmaa
* tunnistaa omat lähtökohtansa sekä kulttuurien välisen vastavuoroisuuden haasteet ja mahdollisuudet.

*Keskeiset sisällöt*

* erilaiset musiikinlajit, musiikkityylit ja -kulttuurit sekä niihin kytkeytyvät merkitykset ja arvostukset
* musiikkikulttuurit kulttuurin osana
* monipuolinen työskentely erilaisten musiikkien kanssa

**MU4 Demo – luovasti yhdessä (2 op)**

Opintojaksossa tutustutaan luovan toiminnan mahdollisuuksiin paitsi musiikillisessa, myös taiteidenvälisessä yhteistyössä sekä tarkastellaan musiikin vaikuttavuutta taiteissa, mediassa ja yhteiskunnassa. Opiskelu on opiskelijalähtöistä ja se tukee laaja-alaisen osaaminen alueita kehittämällä hyvinvointi- ja vuorovaikutustaitoja sekä luovaa ja monitieteistä osaamista.

*Yleiset tavoitteet*

Moduulin tavoitteena on, että opiskelija

* kehittää luovaa osaamistaan musiikillisessa tai taiteidenvälisessä prosessissa
* ottaa vastuuta ryhmän musiikillisesta toiminnasta
* syventää ymmärrystään musiikillisen vaikuttamisen ja vuorovaikutuksen tavoista
* hahmottaa musiikin suhdetta muihin taiteenlajeihin ja mediaan.

*Keskeiset sisällöt*

* moduulin tavoitteiden toteuttamistavan ja ohjelmiston opiskelijalähtöinen suunnittelu
* musiikillinen tai taiteidenvälinen ryhmän resurssien mukaan
* musiikin vaikuttavuus esimerkiksi vuorovaikutuksessa, lyriikassa ja muissa taiteissa, mediassa tai yhteiskunnassa

**Koulukohtaiset valinnaiset opinnot**

**MU5 Projekti (2 op)**

Opintojaksossa opiskelija suunnittelee ja toteuttaa itsenäisesti tai ryhmässä jonkin musiikillisen kokonaisuuden omien mielenkiinnon kohteidensa pohjalta. Musiikkiprojekti voi sisältää mitä tahansa musiikin osa-alueita kuten musisoimista, säveltämistä, musiikin analysointia tai äänisuunnittelua. Projekti voi myös olla osa isompaa taiteiden välistä kokonaisuutta. Tavoitteena voi olla esimerkiksi oman kappaleen tekeminen, esiintyminen koulun juhlassa tai äänite. Projekti arvioidaan suoritusmerkinnällä.

**MU6 Helsinki soi (2 op)**

Helsinki soi – opintojaksossa päästään tutustumaan Helsingin monipuoliseen ja monikulttuuriseen musiikkielämään. Tavoitteena on käydä konserteissa ja keikoilla, jotka valitaan kattavasti eri musiikin lajien joukosta. Osa konserteista voi olla myös virtuaalisia tai tallenteita. Vierailuja järjestetään mahdollisuuksien mukaan esimerkiksi Musiikkitaloon, Kansallisoopperaan ja -balettiin sekä musiikkioppilaitoksiin. Opintojakso voidaan hajauttaa useammalle jaksolle, eikä se ole lukujärjestykseen sidottu. Helsinki soi arvioidaan suoritusmerkinnällä.

**MU7 Kuoro 1 (2 op)**

Kuorossa harjoitellaan hyvän hengitystekniikan ja terveen äänenkäytön perusteita sekä laulamista eri stemmoissa. Tavoitteena on esiintyä koulun juhlissa ja laulaa monipuolista ohjelmistoa. Kuoro ei ole sidottu lukujärjestykseen, vaan harjoitukset ovat juhlien ympärillä. Kuoromoduulit 1–3 suoritetaan järjestyksessä ja yksi moduuli kestää lukuvuoden ajan. Kaikki kuoromoduulin opiskelijat muodostavat yhtenäisen Norssin kuoron. Kuoro arvioidaan suoritusmerkinnällä.

**MU8 Kuoro 2 (2 op)**

Kuorossa harjoitellaan hyvän hengitystekniikan ja terveen äänenkäytön perusteita sekä laulamista eri stemmoissa. Tavoitteena on esiintyä koulun juhlissa ja laulaa monipuolista ohjelmistoa. Kuoro ei ole sidottu lukujärjestykseen, vaan harjoitukset ovat juhlien ympärillä. Kuoromoduulit 1–3 suoritetaan järjestyksessä ja yksi moduuli kestää lukuvuoden ajan. Kaikki kuoromoduulin opiskelijat muodostavat yhtenäisen Norssin kuoron. Kuoro arvioidaan suoritusmerkinnällä.

**MU9 Kuoro 3 (2 op)**

Kuorossa harjoitellaan hyvän hengitystekniikan ja terveen äänenkäytön perusteita sekä laulamista eri stemmoissa. Tavoitteena on esiintyä koulun juhlissa ja laulaa monipuolista ohjelmistoa. Kuoro ei ole sidottu lukujärjestykseen, vaan harjoitukset ovat juhlien ympärillä. Kuoromoduulit 1–3 suoritetaan järjestyksessä ja yksi moduuli kestää lukuvuoden ajan. Kaikki kuoromoduulin opiskelijat muodostavat yhtenäisen Norssin kuoron. Kuoro arvioidaan suoritusmerkinnällä.

**6.20 Kuvataide**

**Oppiaineen tehtävä**

Kuvataide on visuaalista kulttuurikasvatusta, jossa opiskelija tutkii todellisuutta taiteen keinoin. Oppiaineen keskeisenä päämääränä on, että opiskelija ymmärtää kuvataiteen ja muun visuaalisen kulttuurin merkityksen omassa elämässään. Kokemukset, mielikuvitus ja tavoitteellinen työskentely luovat perustan moniaistiselle oppimiselle. Opetuksessa tarkastellaan taiteessa ja muussa visuaalisessa kulttuurissa ilmeneviä esteettisiä, ekologisia ja eettisiä arvoja. Opiskelija vahvistaa aineettoman ja aineellisen kulttuuriperinnön tuntemustaan, joka tukee traditioiden välittymistä ja uudistumista. Opetuksella tuetaan laaja-alaisen yleissivistyksen rakentumista sekä aktiiviseen paikalliseen ja globaaliin toimijuuteen kasvamista. Opiskelijoille tarjotaan monipuolisia mahdollisuuksia tulevaisuuden jatko-opinto-, työelämä- ja kansainvälisyysvalmiuksien kehittämiseen. Opinnot antavat edellytyksiä luovan ja kriittisen ajattelun kehittämiselle, elinympäristöön vaikuttamiselle ja kestävän elämäntavan edistämiselle.

Kuvataiteen opetuksessa syvennetään opiskelijan visuaalisen kulttuurin monilukutaitoa ja kielitietoisuutta. Opiskelijat havainnoivat, tuottavat, tulkitsevat ja arvottavat kuvia hyödyntämällä visuaalisuutta ja muita tiedon tuottamisen tapoja. Eri tiedonalojen kielet avaavat opiskeltavaan ilmiöön uusia näkökulmia. Opetuksessa kannustetaan kulttuurisen osaamisen syventämiseen taiteiden- ja tieteidenvälisyyttä hyödyntäen. Opiskelija perehtyy erilaisiin taidekäsityksiin. Opinnoissa tarkastellaan visuaalisen kulttuurin merkitystä yksilölle, yhteisölle ja yhteiskunnalle historian ja kulttuurin näkökulmista. Opiskelijaa ohjataan perustelemaan mielipiteitään ja näkemyksiään kuvataiteesta ja muusta visuaalisesta kulttuurista.

Kuvataiteen opetuksessa tutkitaan opiskelijoille tuttuja ja heille uusia visuaalisen kulttuurin teoksia, tuotteita ja ilmiöitä. Kuvilla tarkoitetaan kaksi- ja kolmiulotteisia teoksia ja tuotteita sekä niitä esittäviä jäljenteitä. Visuaalisen kulttuurin kenttään kuuluvat opiskelijoiden omaehtoisesti tekemät kuvat, luonto, rakennettu ympäristö, esineet, median kuvat ja taiteeksi määritetyt teokset. Opiskelijat osallistuvat sisältöjen ja ilmaisun keinojen valintaan. Opetuksessa tarjotaan edellytykset työtapojen ja opiskeluympäristöjen monipuoliselle käytölle. Opiskelijaa kannustetaan välineiden, materiaalien ja ilmaisun keinojen kokeilemiseen sekä niiden luovaan soveltamiseen. Uudet teknologiat, mediaympäristöt ja audiovisuaalisen kulttuurin muodot ovat sekä tutkittavia ilmiöitä että kuvailmaisun välineitä. Opiskelijat perehtyvät ajankohtaisiin visuaalisen kulttuurin ilmiöihin ja toimintatapoihin sekä erilaisiin osallistumisen ja vaikuttamisen muotoihin. Opetuksessa hyödynnetään monipuolisesti myös museoiden ja muiden kulttuuritoimijoiden tarjoamia mahdollisuuksia. Kuvataiteen lukio-opinnot luovat hyvän pohjan rakentaa omakohtaista ja elinikäistä suhdetta visuaaliseen kulttuuriin.

**Laaja-alainen osaaminen oppiaineessa**

Kuvataiteen opinnot tukevat opiskelijan **hyvinvointiosaamista** kuvailmaisuun sisältyvien aistinautintojen, tunteiden ja henkilökohtaisten merkitysten avulla. Itselle merkityksellisen visuaalisen kulttuurin ymmärtäminen ja ilmaiseminen tukee identiteettien rakentumista, ihmisenä kasvua, hyvinvointia ja elinikäistä oppimista. Opinnot tarjoavat välineitä yksilöiden ja yhteisöjen kulttuurisen moninaisuuden kunnioittamiseen ja arvostamiseen. Opiskelijoita kannustetaan etsimään heitä itseään kiinnostavia kuvakulttuureja ja kuvailmaisun tapoja.

Kuvataiteen opinnoissa kehitetään **vuorovaikutusosaamista** rakentamalla dialogia ja ymmärrystä ihmisten välille erilaisia kuvakulttuureja tarkastelemalla, niitä jakamalla ja niistä keskustelemalla. Opinnot kehittävät yhteistoiminnallisia taitoja taiteelle ominaisen kokonaisvaltaisen työskentelyn avulla. Opiskelijat kehittävät vuorovaikutustaitojaan esimerkiksi visuaalisen kulttuurin kuvallisiin ja sanallisiin käsitteistöihin, kuvatyyppeihin ja kuvastoihin perehtymällä. Erilaisten kuvatulkinnan menetelmien soveltaminen kuvien analysoinnissa, arvioinnissa ja tuottamisessa luo valmiuksia merkitysten jakamiselle ja niistä keskustelemiselle.

Kuvataide syventää opiskelijan visuaalisen kulttuurin monilukutaitoa, jonka avulla myös **monitieteinen ja luova osaaminen** kehittyy. Taiteelle ominainen työskentely hyödyntää erilaisia tutkimisen, ilmaisemisen, esittämisen ja toiminnan tapoja. Opinnoissa kulttuurisia ilmiöitä tutkitaan visuaalisuutta ja muita tiedon tuottamisen tapoja käyttämällä. Kuvatulkinnassa tarkastellaan myös kuvan intertekstuaalisia viittauksia esimerkiksi lauluun, näytelmään tai toiseen kuvaan. Opiskelijat hyödyntävät eri taiteen- ja tieteenalojen näkökulmia heidän tuottaessaan ja tulkitessaan visuaalista kulttuuria.

**Yhteiskunnallista osaamista syvennetään** kuvataiteessa tutkimalla visuaalisen kulttuurin ilmentämiä arvoja ja merkityksiä esimerkiksi rakennetussa ympäristössä, esineissä, mediassa ja taiteessa. Opiskelijoita rohkaistaan ottamaan kantaa ja osallistumaan yhteiskunnalliseen keskusteluun sekä vaikuttamaan kestävän tulevaisuuden puolesta. Oppiaine tarjoaa mahdollisuuksia tarkastella demokratian ja perusoikeuksien tilaa, toteutumista ja kehitystä taiteen keinoin. Opiskelijat perehtyvät myös oikeudellisesti suojeltuihin etuihin, kuten tekijänoikeuksiin, sananvapauteen ja yksityisyyteen. Opinnoissa tutustutaan työelämän, kansalaistoiminnan ja jatko-opintojen tarjoamiin mahdollisuuksiin kuvataiteen ja muun visuaalisen kulttuurin näkökulmasta.

Kuvataiteen opinnoissa syvennetään **eettisyyttä ja ympäristöosaamista** tutkimalla ympäristön, yhteiskunnan ja globaalin maailman eettisiä ja ekologisia kysymyksiä kuvailmaisun keinoin. Opiskelijaa ohjataan pohtimaan omia valintojaan, ratkaisujaan ja tekojaan kestävän elämäntavan näkökulmasta. Opinnot syventävät osaamista erilaisten materiaalien ja teknologioiden kestävästä käytöstä. Opiskelijoita rohkaistaan paikalliseen ja globaaliin toimijuuteen kulttuurisesti, sosiaalisesti ja ekologisesti kestävään kehitykseen liittyvissä kysymyksissä. Taiteellisen työskentelyn kautta avataan näköaloja vaihtoehtoisiin tulevaisuuksiin.

**Globaali- ja kulttuuriosaamista** syvennetään kuvataiteessa tutkimalla todellisuuden kulttuurista monimuotoisuutta. Opiskelijoita kannustetaan rakentamaan identiteettiään sekä arvostamaan elinympäristöään ja sen kulttuuriperintöä. Kuvataiteessa tarkastellaan ja pohditaan omaa suhdetta yhteiskunnassa vallitsevaan kulttuuriin. Opiskelijaa ohjataan tutkimaan, miten visuaalinen kulttuuri heijastaa ja muokkaa yksilöitä, yhteisöjä ja maailmaa. Kulttuuriperintöä tarkastellaan globaalista, kansallisesta ja opiskelijan kulttuurisen taustan näkökulmasta. Opiskelijoita rohkaistaan käsittelemään kulttuuriseen moninaisuuteen ja globalisaatioon liittyviä ilmiöitä kuvallisessa työskentelyssä.

**Kuvataiteen opetuksen yleiset tavoitteet**

Kuvataiteen opetuksen yleiset tavoitteet on jäsennetty kolmeksi tavoitealueeksi: Kuvien merkitys, Osallisuus ja toimijuus sekä Ilmaisun ja tulkinnan taidot.

*Kuvien merkitys*

Tavoitteena on, että opiskelija

* ymmärtää taiteen, ympäristön ja muun visuaalisen kulttuurin merkityksen omassa elämässään, yhteiskunnassa ja globaalissa maailmassa
* rakentaa kulttuuri-identiteettiään erilaisia kuvia tuottamalla ja tulkitsemalla
* kehittää valmiuksiaan ja vahvuuksiaan vastaanottaa, ymmärtää ja tuottaa aineellista ja aineetonta kulttuuriperintöä
* tulkitsee, millaisia esteettisiä, ekologisia ja eettisiä arvoja kuvataiteeseen ja muuhun visuaaliseen kulttuuriin kytkeytyy
* tutkii kuvataiteen ja muun visuaalisen kulttuurin merkitystä yksilölle, yhteisölle ja yhteiskunnalle eri aikoina ja eri kulttuureissa
* ymmärtää aistinautintojen, mielikuvien, tunteiden ja luovan ajattelun merkityksen omalle oppimiselle ja hyvinvoinnille.

*Osallisuus ja toimijuus*

Tavoitteena on, että opiskelija

* ottaa kantaa kuvataiteessa ja muussa visuaalisessa kulttuurissa ilmeneviin arvoihin
* osaa soveltaa kuvallisen tuottamisen, viestinnän ja teknologian keinoja näkemysten esittämisessä, osallistumisessa ja vaikuttamisessa
* kehittää kriittistä ajatteluaan ympäristön havainnoinnissa ja omassa toiminnassa
* hyödyntää mielikuvia kuvallisessa ajattelussa, luomisprosessissa ja vaihtoehtoisten toimintatapojen kuvittelussa
* osaa käyttää tutkivaa lähestymistapaa suunnittelussa, työskentelyssä ja kuvailmaisussa
* ottaa toiminnassaan huomioon kulttuurisen moninaisuuden ja kestävän elämäntavan näkökulmia.

*Ilmaisun ja tulkinnan taidot*

Tavoitteena on, että opiskelija

* osaa asettaa tavoitteita taiteelle ominaiselle tutkivalle, pitkäkestoiselle ja ilmiökeskeiselle työskentelylle ja oppimiselle
* syventää visuaalisen kulttuurin monilukutaitoa hyödyntämällä kuvien tekemisessä ja tulkinnassa erilaisia tietämisen tapoja
* kehittää kuvanlukutaitoa, medialukutaitoa ja ympäristönlukutaitoa visuaalisen kulttuurin tuottamisessa ja tulkinnassa
* syventää kuvailmaisun taitoja erilaisia materiaaleja, tekniikoita ja toimintatapoja tarkoituksenmukaisesti käyttäen
* osaa tehdä ja tulkita kuvia liittämällä ne erilaisiin käsityksiin taiteesta
* tarkastelee kuvataidetta ja muuta visuaalista kulttuuria teoksen, tekijän, vastaanottajan ja yhteiskunnan näkökulmasta.

**Arviointi**

Kuvataiteen opetuksessa arviointi on kannustavaa, pitkäkestoista, vuorovaikutteista ja opiskelijan kuvataiteellista osaamista kehittävää. Arviointi tukee opiskelijan omakohtaista suhdetta kuvataiteeseen ja muuhun visuaaliseen kulttuuriin.

Arviointi kohdistuu kuvataiteen yleisten tavoitteiden ja moduulikohtaisten tavoitteiden saavuttamiseen sekä laaja-alaiseen osaamisen toteutumiseen kuvataiteessa. Monipuolinen arviointi edistää opiskelulle asetettujen tavoitteiden toteutumista kaikissa oppimisprosessin vaiheissa. Näin arvioinnilla tuetaan opiskelijan oppimaan oppimisen taitojen syventämistä. Arvioinnin kokonaisuuteen kuuluu myös itsearviointia ja vertaisarviointia.

Arvioinnissa otetaan huomioon opiskelijan kuvataiteellisen osaamisen kehittyminen, erilaiset työskentelyprosessit ja työskentelyn tulokset. Arvioinnilla ohjataan työtapojen ja opiskeluympäristöjen tarkoituksenmukaiseen käyttöön yksin ja ryhmässä.

**Opintojaksoja arvioidaan** sekä formatiivisesti opintojakson aikana että summatiivisesti opintojakson päätteeksi. Opintojakson aikaisen palautteen tavoitteena on tukea ja ohjata oppimista, opintojakson päätteeksi tehtävällä arvioinnilla tehdään näkyväksi osaamiselle ja oppimiselle asetettujen tavoitteiden saavuttaminen. Opiskelijoiden itse- ja vertaisarviointi lisää arvioinnin monipuolisuutta ja tukee opintojaksojen erilaisten tavoitteiden toteutumista. Arvioinnissa otetaan huomioon myös yhteistyö- ja vuorovaikutustaitojen kehittyminen, sillä työskentely- ja oppimisprosessit ovat keskeisiä kuvataiteen osatekijöitä.

**Pakolliset opinnot**

**KU1 Omat kuvat, jaetut kulttuurit (2 op)**

Opintojaksollatutustutaan monipuolisesti taiteeseen, taidekäsityksiin sekä muuhun visuaaliseen kulttuuriin ja vahvistetaan omaa kuvailmaisua erilaisilla kuvantekemisen tekniikoilla.

Taiteen tekemisen ja tutkimisen kautta tuetaan monipuolisesti laaja-alaisen osaamisen kehittymistä, kuten **hyvinvointiosaamista** ja **omien vahvuuksien tunnistamista, vuorovaikutusosaamista, tunne**- ja **empatiataitojen kehittymistä** sekä **yhteiskunnallista** ja **kulttuurista osaamista.**

*Tavoitteet*

Moduulin tavoitteena on, että opiskelija

* havainnoi itselle ja muille merkityksellisiä kuvia sekä jakaa ajatteluaan kuvallisesti ja muita tiedon tuottamisen tapoja käyttäen
* käyttää erilaisia kuvailmaisun välineitä, materiaaleja, teknologioita ja lähestymistapoja itsenäisesti sekä ryhmän jäsenenä
* soveltaa visuaalisen viestinnän ja teknologian keinoja näkemysten esittämisessä sekä osallistumisessa ja vaikuttamisessa
* tutkii ja tulkitsee taidetta yksilön, yhteisön ja yhteiskunnan näkökulmista
* tutkii ja tulkitsee eri aikojen, kulttuurien ja yhteisöjen visuaalista kulttuuria
* tutkii ja tulkitsee kuvataiteen ja muun visuaalisen kulttuurin ajankohtaisia ilmiöitä
* ymmärtää kuvakulttuurien merkityksen omassa elämässään, yhteiskunnassa ja globaalissa maailmassa
* ymmärtää visuaalisen kulttuurin merkityksen kulttuurisen moninaisuuden ilmentäjänä, kulttuuriperinnön uudistamisessa ja kestävän tulevaisuuden kannalta.

*Keskeiset sisällöt*

*Omat kuvat*

* opiskelijoiden omat kuvat sekä kuvakulttuurit, joihin he osallistuvat omaehtoisesti
* opiskelijoiden omien kuvien käyttäminen kuvailmaisun lähtökohtana
* opiskelijoiden omien kuvien tarkasteleminen suhteessa taiteen kuviin ja muuhun visuaaliseen kulttuuriin
* opiskelijoiden omien kuvien käyttäminen tutkivan, pitkäkestoisen ja ilmiökeskeisen työskentelyn lähtökohtana

*Taiteen ja ympäristön kuvat*

* kuvan tuottamisen, muokkaamisen ja esittämisen keinoja taiteessa, ympäristössä ja mediassa
* kuvataiteen ja muun visuaalisen kulttuurin käsitteistöihin ja kuvastoihin tutustuminen
* erilaisiin näkemyksiin taiteen tehtävistä ja muusta visuaalisesta kulttuurista tutustuminen
* kuvallisten, sanallisten ja muiden kuvatulkinnan keinojen käyttäminen
* kuvataiteen ja muun visuaalisen kulttuurin ajankohtaisten ilmiöiden tutkiminen kuvailmaisussa
* vaikuttaminen ja osallistuminen kuvataiteen ja muun visuaalisen kulttuurin keinoin

**KU2 Ympäristön tilat, paikat ja ilmiöt (2 op)**

Opintojaksollatutustutaan monipuolisesti arkkitehtuuriin, muotoiluun ja ympäristön suunnitteluun sekä ympäristötaiteen ilmiöihin.

Laaja-alaisen osaamisen kehittymistä tuetaan vahvistamalla oppilaiden kykyä vaikuttaa oman ympäristönsä muokkaamiseen, kannustamalla opiskelijaa tulevaisuuden kannalta kestäviin ja luoviin ratkaisuihin. Opiskelijalle tarjotaan välineitä ympäristön kehittämiseen sekä ohjataan eettisiin valintoihin ja ympäristön huomioon ottamiseen omassa elämässään.

*Tavoitteet*

Moduulin tavoitteena on, että opiskelija

* havainnoi itselle ja muille merkityksellisiä teoksia, tuotteita ja palveluita sekä digitaalisia, rakennettuja ja luonnon ympäristöjä
* perustelee ympäristöihin, tuotteisiin ja palveluihin liittyviä havaintojaan ja ajatteluaan kuvallisesti ja muita tiedon tuottamisen tapoja käyttäen
* tarkastelee ympäristön kuvien yhteyksiä omiin kuviinsa, taiteeseen ja kulttuuriperintöön
* soveltaa arkkitehtuurin, muotoilun ja tuotteistamisen prosesseja, teknologioita ja toimintatapoja kuvailmaisussaan itsenäisesti ja ryhmän jäsenenä
* tutkii ja tulkitsee rakennettua ympäristöä, tuotteita ja palveluja yhteiskuntakehityksen, oikeuksien ja kestävän tulevaisuuden näkökulmista
* kehittää osaamistaan ympäristön kuvien tekijänä, tulkitsijana, arvottajana ja toimijana
* ymmärtää visuaalisuuden merkityksiä tuotteiden, palveluiden ja arkkitehtuurin kestävässä suunnittelussa, viestinnässä ja käyttämisessä
* ymmärtää kuvilla vaikuttamisen ja osallistumisen mahdollisuuksia omassa elämässään esteettisesti, eettisesti ja ekologisesti kestävän tulevaisuuden kannalta.

*Keskeiset sisällöt*

*Omat kuvat*

* opiskelijoiden omat kuvat sekä kuvakulttuurit, joihin he osallistuvat omaehtoisesti
* opiskelijoiden omien kuvien käyttäminen kuvailmaisun lähtökohtana
* opiskelijoiden omien kuvien tarkasteleminen suhteessa ympäristön kuviin ja muuhun visuaaliseen kulttuuriin
* opiskelijoiden omien kuvien käyttäminen tutkivan, pitkäkestoisen ja ilmiökeskeisen työskentelyn lähtökohtana

*Ympäristön kuvat*

* kuvan tuottamisen, muokkaamisen ja esittämisen keinoja ympäristössä, mediassa ja taiteessa
* arkkitehtuurin, muotoilun ja median käsitteistöihin ja kuvastoihin tutustuminen
* visuaalisen kulttuurin teosten liittäminen erilaisiin näkemyksiin taiteen tehtävistä ja muusta visuaalisesta kulttuurista
* kuvallisten, sanallisten ja muiden kuvatulkinnan keinojen käyttäminen
* ympäristön ajankohtaisten ilmiöiden tutkiminen kuvailmaisussa
* vaikuttaminen ja osallistuminen kuvataiteen ja muun visuaalisen kulttuurin keinoin

**Valtakunnalliset valinnaiset opinnot**

**KU3 Kuva viestii ja vaikuttaa (2 op)**

Opintojaksolla tutkitaan median ilmiöitä ja kuvia tekemällä monipuolisesti erilaisia harjoitustehtäviä. Jaksolla voidaan syventyä esimerkiksi sarjakuvataiteeseen, elokuvaan, kuvituksiin, mainonnan ja viestinnän kuvamaailmoihin sekä graafiseen suunnitteluun ja brändeihin.

Laaja-alaisen osaamisen kehittymistä tuetaan tutustumalla monipuolisesti kuvan ja visuaalisuuden kasvavaan merkitykseen ja vaikuttamiskeinoihin nykyviestinnässä ja -vuorovaikutuksessa.

*Tavoitteet*

Moduulin tavoitteena on, että opiskelija

* syventää omakohtaista suhdettaan digitaaliseen kuvaan, mediaan, taiteeseen ja teknologiaan ajattelun ja ilmaisun taitojaan kehittämällä
* laajentaa median, taiteen, teknologian ja audiovisuaalisen kulttuurin tuntemustaan perehtymällä erilaisiin ilmaisu-, tuotanto- ja esitystapoihin
* tutkii mediakulttuuria tuottaessaan ja tulkitessaan teoksia, tuotteita ja palveluja
* hyödyntää mediateknologian keinoja, työtapoja ja prosesseja suunnittelussa, vuorovaikutuksessa ja osallistumisessa itsenäisesti sekä osana ryhmää
* tulkitsee tiedon tuottamisen tapoja yhdisteleviä visuaalisen kulttuurin tuotteita ja niihin sisältyviä intertekstuaalisia suhteita
* tulkitsee mediaesityksiä ja taidetta teoksen, tekijän, yleisön ja yhteiskunnan näkökulmista
* ottaa kuvillaan kantaa mediassa, kuvataiteessa ja muussa visuaalisessa kulttuurissa ilmeneviin arvoihin
* tutkii median ja taiteen kuvia identiteettien rakentamisen, kulttuuriperinnön välittämisen ja uudistamisen sekä kestävän tulevaisuuden näkökulmista.

*Keskeiset sisällöt*

*Omat kuvat*

* opiskelijoille merkitykselliset kuvat sekä mediakulttuurit, joihin he osallistuvat omaehtoisesti
* opiskelijoiden omien kuvien käyttäminen kuvailmaisun lähtökohtana
* opiskelijoiden omien kuvien tarkasteleminen suhteessa median kuviin ja muuhun visuaaliseen kulttuuriin
* opiskelijoiden omien kuvien käyttäminen tutkivan, pitkäkestoisen ja ilmiökeskeisen työskentelyn lähtökohtana

*Median kuvat*

* kuvan tuottaminen, muokkaaminen ja esittäminen digitaalisesti ja muilla keinoilla
* median, viestinnän ja taiteen käsitteistöihin ja kuvastoihin perehtyminen
* mediaesitysten liittäminen erilaisiin näkemyksiin taiteen tehtävistä ja muusta visuaalisesta kulttuurista
* kuvallisten, sanallisten ja muiden kuvatulkinnan keinojen soveltaminen
* opiskelijoille merkityksellisten kulttuuristen, yhteiskunnallisten ja globaalien ilmiöiden tutkiminen
* opiskelijoiden toimijuus mediassa ja muussa visuaalisessa kulttuurissa

**KU4 Taiteen monet maailmat (2 op)**

Opintojaksolla tutkitaan eri aikojen ja kulttuurien kuvia ja tarkastellaan kuvataiteen roolia kunkin ajan yhteiskunnan peilinä. Opintojaksolla syvennytään taiteen historian ja nykytaiteen tutkimiseen. Taiteen tuntemus ja tämän ajan ilmaisukeinot yhdistyvät omassa kuvailmaisussa.

Laaja-alaisen osaamisen kehittymistä tuetaan vahvistamalla opiskelijan itsetuntemusta ja omien kokemuksien suhteuttamista eri aikojen ja kulttuurien kuvien välittämiin näkökulmiin. Opintojaksolla herätetään opiskelijan uteliaisuutta ja motivaatiota oppia, etsiä merkityksiä ja yhdistellä asioita uudenlaisilla tavoilla oman kuvantekemisen kautta.

*Tavoitteet*

Moduulin tavoitteena on, että opiskelija

* tutkii, tulkitsee ja arvottaa taiteen kuvien henkilökohtaisia ja yhteiskunnallisia merkityksiä
* syventää omakohtaista suhdettaan eri aikojen ja eri kulttuurien kuvailmaisuun
* syventää kuvailmaisun taitojaan omien tavoitteiden suuntaisesti itsenäisesti ja ryhmän jäsenenä
* soveltaa kuvan tekemisessä nykytaiteelle ominaisia ilmaisemisen, esittämisen ja toiminnan tapoja
* tulkitsee taidetta teoksen, tekijän, vastaanottajan, taiteen instituutioiden ja yhteiskunnan näkökulmista
* tutkii ilmaisussaan kuvataiteen ja muun visuaalisen kulttuurin ajankohtaisia ilmiöitä
* ottaa kuvillaan kantaa kuvataiteessa ja muussa visuaalisessa kulttuurissa ilmeneviin arvoihin
* tutkii kuvataidetta ja muuta visuaalista kulttuuria identiteettien rakentamisen, kulttuuriperinnön välittämisen ja uudistamisen sekä kestävän tulevaisuuden näkökulmista.

*Keskeiset sisällöt*

*Omat kuvat*

* opiskelijoille merkitykselliset kuvat sekä taiteen maailmat, joihin he osallistuvat omaehtoisesti
* opiskelijoiden omien kuvien käyttäminen kuvailmaisun lähtökohtana
* opiskelijoiden omien kuvien tarkasteleminen suhteessa taiteen kuviin ja muuhun visuaaliseen kulttuuriin
* opiskelijoiden omien kuvien käyttäminen tutkivan, pitkäkestoisen ja ilmiökeskeisen työskentelyn lähtökohtana

*Taiteen kuvat*

* kuvan tekemisen, muokkaamisen ja esittämisen perinteiset ja uudet keinot
* taiteen käsitteistöihin ja kuvastoihin perehtyminen
* eri aikoina ja eri kulttuureissa tuotettu taide tutkimuksen kohteena
* teosten liittäminen erilaisiin näkemyksiin taiteen tehtävistä ja muusta visuaalisesta kulttuurista
* kuvallisten, sanallisten ja muiden kuvatulkinnan keinojen soveltaminen
* opiskelijoille merkityksellisten kulttuuristen, yhteiskunnallisten ja globaalien ilmiöiden tutkiminen
* opiskelijoiden toimijuus kuvataiteessa ja muussa visuaalisessa kulttuurissa

**Koulukohtaiset valinnaiset opinnot**

**KU5 Syventävä kuvailmaisu 1 (2 op)**

Tällä opintojaksolla voi opiskella monipuolisesti erilaisia kuvailmaisun tietoja ja taitoja opiskelijan omien ja kurssin aluksi yhdessä sovittavien tavoitteiden mukaisesti. Kurssilla voi esimerkiksi syventää ja kehittää taitojaan piirtämisessä, maalaamisessa, digitaalisessa kuvankäsittelyssä, taidegrafiikan tekniikoissa ja kolmiulotteisessa ilmaisussa. Kurssilla voi opiskella myös valokuva- ja elokuvailmaisua. Kurssi arvioidaan suoritusmerkinnällä S.

**KU6 Syventävä kuvailmaisu 2 (2 op)**

Syventävä kuvailmaisu 2 on tarkoitettu Syventävä kuvailmaisu 1 - opintojaksolla opittujen tietojen ja taitojen syventämiseen ja kehittämiseen. Kurssin sisältö laaditaan yksilöllisesti opiskelijan omien tarpeiden mukaisesti. Kurssi arvioidaan suoritusmerkinnällä S.

**6.21 Opinto-ohjaus**

**Oppiaineen tehtävä**

Opinto-ohjauksen tehtävänä on tarjota opiskelijalle mahdollisuus hankkia sellaisia tietoja ja taitoja, joita hän tarvitsee elämässä, opiskelussa ja työelämässä. Opinto-ohjauksella tarkoitetaan toimia, joiden avulla opiskelija vahvistaa toimijuuttaan, toimintakykyään, oppimaan oppimistaan sekä urasuunnittelutaitojaan.

Opiskelijan kyky suunnitella ja rakentaa omaa tulevaisuuttaan kumuloituu lukion opinto-ohjauksen aikana. Opiskelija harjaantuu tekemään päätöksiä omiin opintoihinsa ja elämänvalintoihinsa. Opinto-ohjauksen avulla pyritään vahvistamaan opiskelijan uskoa siihen, että hän kykenee saavuttamaan asettamansa tavoitteet ja selviytymään erilaisissa elämän muutostilanteissa. Omien ajatuksien reflektointi vertaisryhmässä vahvistaa oman polun selkiytymistä.

Opinto-ohjauksen avulla opiskelijalle avautuu näkymä tulevaisuuden työelämään ja toimintaan aktiivisena yhteiskunnan jäsenenä. Sen avulla edistetään oikeudenmukaisuuden, yhdenvertaisuuden, tasa-arvon ja osallisuuden toteutumista sekä ehkäistään syrjäytymistä koulutuksesta ja työelämästä. Sukupuolitietoisella ohjauksella pyritään purkamaan eriytyneitä koulutusalavalintoja ja työmarkkinoita. Opinto-ohjauksessa kehittyvät tiedot ja taidot edistävät laaja-alaisesti opiskelijan ymmärrystä muuttuviin työelämän tarpeisiin ja työelämässä tarvittaviin taitoihin.

**Laaja-alainen osaaminen oppiaineessa**

Opinto-ohjauksessa opiskelija omaksuu tietoja ja taitoa toimia vastuullisena kansalaisena ja osallistua aktiivisesti yhteiskunnan toimintaan. Kouluyhteisön jäsenenä opiskelija toimii yhteisesti sovittujen toimintaperiaatteiden mukaisesti. Opiskelijaa kannustetaan osallistumaan yhteisöllisiin työryhmiin, kuten opiskelijakunnan hallitukseen, tutortoimintaan, erilaisiin työryhmiin, alumniyhteistyöhön ja kansainväliseen toimintaan.

Opiskelija omaksuu **elinikäisen oppimisen taitoja**, urasuunnittelutaitoja ja työelämävalmiuksia. Tavoitteena on, että opiskelija reflektoi toimintaansa yksin ja yhdessä muiden opiskelijoiden kanssa. Opiskelija kehittää edelleen tiedonhankintataitojaan ja oppii tarkastelemaan erilaisia lähteitä kriittisesti.

Opinto-ohjauksessa kehitetään opiskelijan **hyvinvointiosaamista** ja kykyä tunnistaa omia vahvuuksiaan. Opiskelija oppii sietämään epävarmuutta sekä hakemaan tarvittaessa ohjausta ja neuvontaa.

Opinto-ohjauksen avulla kehitetään opiskelijan sinnikkyyttä, **ongelmanratkaisukykyä** ja uteliaisuutta uusia oppimismahdollisuuksia kohtaan. Opinto-ohjauksessa avataan **eettisen** ja **ympäristöosaamisen** sekä **globaali-** ja **kulttuuriosaamisen tavoitteita** ja pyritään herättämään opiskelijan kiinnostus toteuttaa edellä mainittuja tavoitteita elämän eri osa-alueilla

.

Kielitietoinen ohjaus koostuu monenlaisista tiedollisista, taidollisista ja asenteellisista tekijöistä, jotka ovat sidoksissa laajemmin yhteiskunnassa vallitseviin tilanteisiin, aikaan ja paikkaan. Helsingin normaalilyseon opinto-ohjauksessa tiedostetaan kielenkäytön merkitys ohjaustilanteissa.

**Opinto-ohjauksen yleiset tavoitteet**

Opinto-ohjaus tukee opiskelijan uskoa tulevaisuuteen ja antaa hänelle rohkeutta vaikuttaa siihen.

Opinto-ohjauksen tavoitteena on, että opiskelija

* löytää omat elinikäistä oppimista tukevat tapansa oppia
* saa tukea elämänsuunnitteluun ja -hallintaan sekä koulutukseen ja uravalintoihin liittyviin päätöksiin
* suunnittelee ja hallitsee ajankäyttöään
* osaa arvioida toimijuuttaan ja voimavarojaan, ohjaus- ja tuen tarvettaan sekä
* ryhmätyö- ja vuorovaikutustaitojaan
* tunnistaa arvojen, uskomusten sekä itselleen merkittävien ihmisten vaikutusta valintoihin ja päätöksiin
* oppii itsearviointitaitoja sekä osaa kartoittaa ja sanoittaa osaamistaan ja vahvuuksiaan
* tuntee keskeiset jatkokoulutuksiin, työelämään ja urasuunnitteluun liittyvät tietolähteet, ohjauspalvelut ja hakujärjestelmät sekä osaa käyttää niitä urasuunnittelussa ja jatko-opintoihin hakeutumisessa
* oppii arvioimaan omien opiskelu- ja urasuunnittelutaitojensa kehittymistä
* harjaantuu arvioimaan tiedonhankintataitojaan ja tieto- ja viestintäteknologian taitojaan koulutus- ja työelämätiedon hankkimisessa
* tunnistaa eri tietolähteiden luotettavuutta ja tarkoituksenmukaisuutta omassa urasuunnittelussaan
* arvioi toimintaansa digitaalisissa tai muissa ympäristöissä, joissa käydään urasuunnitteluun liittyvää keskustelua.

**Arviointi**

Opinto-ohjauksessa moduulit arvioidaan suoritusmerkinnällä. Opinto-ohjauksessa arviointi perustuu itsearviointiin sekä vuorovaikutteiseen, ohjaavaan ja kannustavaan palautteeseen eri ohjaustoimien yhteydessä. Tulevaisuuden suunnittelussaan opiskelija asettaa tavoitteita, joita hän reflektoi ohjauskeskustelussa opinto-ohjaajan kanssa, vertaisarvioinnissa tai pienryhmässä.

**Pakolliset opinnot**

**OP1 Minä opiskelijana (2 op)**

Opintojakson aikana opiskelijat saavat ohjausta ja tukea lukio-opintojen aloittamisessa sekä opintosuunnitelman tekemisessä. Tavoitteena on, että opiskelija löytää itselleen parhaat tavat opiskella ja tiedostaa voimavaransa sekä omaan hyvinvointiinsa vaikuttavia tekijöitä. 

*Tavoitteet*

* Moduulin tavoitteena on, että opiskelija
* tunnistaa ja osaa sanoittaa vahvuuksiaan, osaamistaan ja kiinnostuksen kohteitaan
* tuntee lukio-opintojen käytänteet ja opintojen rakenteen
* asettaa valintojaan tärkeysjärjestykseen suhteessa omiin suunnitelmiinsa
* oppii lukiossa tarvittavia opiskelutaitoja ja -menetelmiä sekä työtapoja
* tunnistaa henkilökohtaisen opintosuunnitelman merkityksen urasuunnittelun
* kannalta
* suunnittelee opintojaan suhteessa ylioppilastutkinnon suorittamiseen liittyviin vaatimuksiin
* ymmärtää, miten tehdyt valinnat vaikuttavat hakeutumisessa jatko-opintoihin
* osaa suunnitella ajankäyttönsä siten, että selviytyy opiskelun ja muun elämän
* vaatimuksista
* tunnistaa keinoja edistää hyvinvointiaan ja toimintakykyään

*Keskeiset sisällöt*

* henkilökohtainen opintosuunnitelma: opiskelu-, ylioppilastutkinto- sekä jatko-opinto- ja urasuunnitelma
* itsetuntemus ja omat vahvuudet sekä oman osaamisen monipuolinen tunnistaminen, kehittäminen ja dokumentointi
* toimijuus, arjen- ja elämänhallintataidot, minäpystyvyys sekä toimintakyky
* hyvinvointi, opiskelukyky, tasapainoinen elämä
* opiskelu- ja tiedonhankintataidot, oppimaan oppiminen
* jatko-opintoihin ja tulevaisuuden suunnitteluun liittyvät tietolähteet, digitaaliset ohjauspalvelut ja hakujärjestelmät
* työelämään sekä toisen ja korkea-asteen koulutuspaikkoihin tutustuminen
* lukio-opintojen kannalta kulloinkin ajankohtaiset asiat

**OP2 Jatko-opinnot, työelämä ja tulevaisuus (2 op)**

Opintojakson aikana painopiste on tulevaisuuden jatko-opinnoissa sekä kehittyvässä työelämässä. Toisen ja kolmannen opiskeluvuoden aikana opiskelija päivittää ylioppilastutkinto-, jatko-opinto- sekä urasuunnitelmansa.

*Tavoitteet*

Moduulin tavoitteena on, että opiskelija

* osaa suunnitella tulevaisuuttaan sekä tuntee koulutusvaihtoehtoja ja työelämän mahdollisuuksia muuttuvassa maailmassa
* syventää osaamistaan itsetuntemuksen sekä elämänsuunnittelu- ja elämänhallintataitojen osalta
* tunnistaa ja osaa sanoittaa sekä dokumentoida osaamistaan
* tuntee keskeiset työelämätaidot ja osaa arvioida osaamistaan suhteessa niihin
* tuntee työelämän ja työllistymisen eri muotoja sekä ymmärtää yhteiskunnan
* ja talouden muutosten merkityksen työllisyyden näkökulmasta
* tuntee yrittäjyyden eri muotoja ja osaa arvioida omaa suhdettaan yrittäjyyteen
* tuntee kansainvälisiä koulutus- ja työllistymisvaihtoehtoja
* osaa toimia kulttuurisesti moninaisissa toimintaympäristöissä
* tuntee itsensä kannalta olennaiset jatkokoulutusvaihtoehdot ja niiden pääsyvaatimukset sekä valintaprosessit
* osaa hakea töitä ja tunnistaa erilaisia työllistymismahdollisuuksia

*Keskeiset sisällöt*

* henkilökohtaisen opintosuunnitelman päivittäminen; opiskelu-, ylioppilastutkinto- sekä jatko-opinto- ja urasuunnitelman päivittäminen
* jatko-opintojen ja tulevaisuuden suunnittelu, jatko-opintoihin hakeutuminen
* työelämätietous ja -taidot, yrittäjyys muuttuvassa ja monimuotoisessa maailmassa
* työelämään sekä jatko-opintoihin tutustuminen ja kokemusten hankkiminen
* oman talouden hallinta, opintotuki ja asuminen
* oman hyvinvoinnin edistäminen
* tulevaisuuden ennakointiosaaminen sekä kyky tunnistaa oppimistarpeensa
* suhteessa tulevaisuuden osaamistarpeisiin
* lukio-opintojen kannalta kulloinkin ajankohtaiset asiat

**6.22 Temaattiset opinnot**

**Koulukohtaiset valinnaiset opinnot**

Temaattiset opinnot ovat eri tiedonaloja yhdistäviä opintoja. Ne eheyttävät opetusta ja kehittävät opiskelijoiden taitoja hahmottaa ja ymmärtää yksittäistä oppiainetta laajempia kokonaisuuksia. Temaattisten opintojen keskeisenä tehtävänä on tarjota mahdollisuuksia usean eri oppiaineen tietojen ja taitojen yhdistämiseen ja soveltamiseen. Temaattisten opintojen tavoitteet ja sisällöt tarkennetaan ja konkretisoidaan opetussuunnitelmassa.

*Opetuksen tavoitteet*

Teemaopintojen tavoitteena on, että opiskelija

* rohkaistuu etsimään eri tieteen- ja taiteenalojen keskeisten käsitteiden ja näkökulmien välisiä yhteyksiä ja muodostaa niiden pohjalta kokonaisuuksia
* hahmottaa ongelmia, ilmiöitä tai kysymyksiä sekä innostuu etsimään niihin ratkaisuja yksin ja yhteistyössä muiden kanssa
* hyödyntää eri aloilta hankkimiaan tietoja ja taitoja
* hakee informaatiota eri lähteistä ja arvioi tietolähteiden luotettavuutta
* soveltaa osaamistaan ja kehittää tieto- ja viestintäteknologisia taitojaan käytännön toiminnassa
* työskentelee tavoitteellisesti ja toimii rakentavasti ryhmän jäsenenä.

*Arviointi*

Temaattisten opintojen arviointi perustuu opiskelijan taitoihin hakea tietoa, arvioida ja soveltaa sitä sekä tuottaa luotettavien lähteiden pohjalta jäsentyneitä kokonaisuuksia. Olennaisia arvioinnin kohteita ovat opiskelijan taidot arvioida kriittisesti tietolähteitä sekä ymmärtää eri tietojen ja taitojen välisiä yhteyksiä. Työskentelyn arviointi kohdistuu sen tavoitteellisuuteen ja suunnitelmallisuuteen. Opiskelijoille annetaan ohjaavaa palautetta myös vuorovaikutus- ja yhteistyötaidoista sekä työvälineiden käytöstä. Temaattisten opintojen arvioinnissa käytetään monipuolisia arviointimenetelmiä.

**TO1 Minä oppijana**

Moduulin tavoitteena on hankkia lukio-opiskelua jäsentäviä ja helpottavia tietoja ja taitoja. Tietoisuus omista oppimistavoista auttaa opiskelijaa asettamaan itselleen realistisia oppimistavoitteita, valitsemaan tarkoituksenmukaisia opiskelustrategioita ja arvioimaan opiskeluaan.

Opiskelijaa tuetaan pohtimaan omaa oppimistaan tutustumalla itsearviointiin sekä palautteen antamiseen. Moduulissa vahvistetaan opiskelijan valmiuksia huolehtia psyykkisestä hyvinvoinnistaan. Opiskelija oppii tunnistamaan keinoja, joiden avulla jaksaa hallita niin ulkoisia kuin sisäisiäkin paineita, kiirettä ja stressiä.

Opiskelija tutustuu erilaisiin opiskeluympäristöihin ja harjoittelee oman tietokoneen opiskelukäyttöä. Opiskelija harjoittelee tiedonhankintaa ja lähdekritiikkiä sekä aiheen rajausta ja oman näkökulman esittämistä.

**TO2 Minä tutkijana**

Moduulin tavoitteena on hahmottaa tieteellisen tiedon yhteiskunnallista merkitystä. Tiede nähdään keskeisenä osana demokraattista päätöksentekoa, jonka tulisi pohjautua tieteelliseen tietoon. Moduulissa perehdytään eri tieteenaloihin opiskelijoiden kiinnostuksen mukaan. Moduuli pyrkii toimiaan siltana luonnontieteiden ja humanististen tieteiden välillä.

Moduulissa tutustutaan valittujen tieteenalojen tutkimusmenetelmiin ja tutkimusprosessin vaiheisiin. Prosessia hahmotetaan tutkimuskysymysten asettamisesta ja tiedonkeruusta tulosten kirjaamiseen ja julkaisemiseen. Keskeistä on kehittää tieteellistä lukutaitoa. Tutkimuslähteitä opitaan hyödyntämään tarkoituksenmukaisesti ja tehokkaasti.

Moduulin aikana tehdään oma tutkielma, jonka tekemisessä hyödynnetään mahdollisuuksien mukaan yliopistoyhteistyötä. Tutkimustulosten esittämisessä pyritään tiedon popularisointiin. Tulokset esitetään moduulin osallistujille ja mahdollisesti myös muille koulun opiskelijoille ja henkilökunnalle.

**TO3 Minä työelämässä**

Moduulissa tarkastellaan nykyajan työelämää ja yrityskulttuuria eri näkökulmista. Tavoitteena on, että opiskelija tutustuu monipuolisesti työelämän mahdollisuuksiin ja etenemisreitteihin ja löytää itseään kiinnostavia urapolkuja. Moduulin aikana opiskelija oppii tunnistamaan omat vahvuutensa ja kehittämiskohteensa työntekijänä ja löytää erilaisia uravaihtoehtoja. Häntä kannustetaan myös löytämään oma sisäinen yrittäjänsä eli ne tiedot ja taidot, joita hän voi hyödyntää yhä enemmän yrittäjyyttä ja innovaatioita painottavassa työelämässä.

Moduulissa laaditaan oma vahvuus-cv, työstetään erilaisia työnhakuun liittyviä tekstejä ja harjoitellaan työnhakua. Moduulissa vieraillaan erilaisissa yrityksissä ja tutustutaan näin erilaisiin yrityksiin ja yrittäjyyteen. Lisäksi opiskellaan yrityksen perustamiseen liittyviä osa-alueita kuten start up -yrittäjyyttä, talousosaamisen perustaitoja, vastuullista liiketoimintaa ja kiertotaloutta. Moduulin aikana voi tutustua yrittäjyyteen myös TET-päivänä.

Moduulin toteutustapa vaihtelee. Se voidaan toteuttaa perinteisesti kurssimuotoisena, hajauttaa useammalle jaksolle tai tiivistää yhden viikonlopun työpajaksi.

**6.23 Muut koulukohtaiset valinnaiset opinnot**

**6.23.1 Teatteri-ilmaisu**

**TI1 Teatteri-ilmaisu, moduuli 1 – kohti luovaa teatterillista ilmaisua (2op)**

Opiskelija etsii omia rajojaan ja mahdollisuuksiaan erilaisten teatterileikkien ja -pelien avulla. Opiskelun tavoitteena on, että opiskelija rohkaistuu taiteelliseen ajatteluun ja toimintaan, mielikuvituksen käyttöön, tunteiden ilmaisuun sekä valintojen ja päätösten tekoon. Opetuksessa pohditaan omia kokemuksia ja elämyksiä, joiden pohjalta rakennetaan fiktiota ja kehitetään roolia.

**TI2 Teatteri-ilmaisu, moduuli 2 – improvisaatio (2op)**

Teatteri-ilmaisun toisella kurssilla syvennetään teatteri-ilmaisullisia taitoja ja harjoitellaan jonkin aiheen työstämistä teatterin muotoon yksin tai ryhmässä. Kurssin keskiössä on myös improvisaatio, jossa opiskelija harjoittelee tilanteita ilman ennalta suunniteltua käsikirjoitusta. Harjoituksissa toimitaan vuorovaikutuksessa parin ja/tai ryhmän kanssa.

**TI3 Teatteri-ilmaisu, moduuli 3 – syventävä teatteri-ilmaisu (2op)**

Opiskelija tutustuu sekä roolityöskentelyn perusteisiin että klassikkoteksteihin. Hän tutustuu teatteriesityksen valmistamisprosessiin ja sen eri osa-alueisiin, jotka toteutetaan ryhmätyönä sekä rohkaistuu kohtaamaan yleisön esitystilanteessa.

Oman tai toisen draamallisen työskentelyn arvioiminen, fiktion rakentaminen draamalliseen muotoon, skenografia ja valo sekä ääni kerronnan välineenä ovat kurssin keskiössä.

**6.23.2 Englanti ja maantiede**

**Iso-Britannia (2op)**

Opintojaksolla perehdytään Ison-Britannian luonnonmaantieteeseen ja ihmismaantieteeseen sekä Suomesta käsin, että paikan päällä Lontoossa ja Etelä-Englannissa (mm. Dover, Birling Gap, Brighton). Työkieli on pääosin englanti.

Opiskelun kohteena ovat matkailun vaikutus ympäristöön, kulttuuriin ja talouteen, globalisaation ilmeneminen Lontoossa, Lontoon maankäyttö ja toimintojen sijoittuminen kaupunkiseudulla, kohdepaikkakuntien hierarkia, etelärannikon liitukallioiden geomorfologia, vuorovesi-ilmiö ja sen vaikutukset sekä rannikoiden eroosio.

**6.23.3 Yrittäjyyskasvatus**

**Tulevaisuuden työelämävalmiudet ja yrittäjyys (2op)**

Kurssin tavoitteena on, että opiskelija

* tutustuu monipuolisesti erilaisiin työ- ja liiketoimintaympäristöihin vierailijoiden ja yritysvierailuiden avulla
* perehtyy tulevaisuuden työelämätaitoihin ja erilaisiin yrityskulttuureihin
* ymmärtää globalisaatioon liittyviä haasteita ja mahdollisuuksia sekä talouden megatrendien vaikutusta yritystoiminnan kannalta
* oppii ymmärtämään kiertotalouden merkityksen osana tulevaisuuden liiketoimintaa
* tutustuu start up – yrittäjyyteen sekä myynnin ja markkinoinnin erilaisiin muotoihin
* opiskelee talousosaaminen perustietoja ja tarkastelee vastuullisen liiketoiminnan merkitystä ja toteutusta yritystoiminnassa
* soveltaa sisäistä yrittäjyyttä omassa toiminnassaan ja tunnistaa omat vahvuutensa ja kehittämiskohteensa sekä kehittää omia työelämävalmiuksiaan

**6.23.4 Kotitalous**

**KO1 Tekemällä taidot haltuun, tutkimalla tuotteet tutuiksi (2op)**

Kurssilla tutustutaan käytännön ruoanvalmistuksen kautta alati laajenevaan elintarvikevalikoimaan, raaka-aineiden ja elintarvikkeiden alkuperään, pakkauksiin ja säilytykseen. Mietitään mitä merkitsee lähiruoka, luomuruoka ja terveysvaikutteiset elintarvikkeet ja tutustutaan niihin. Tehdään itse ruokaa ja leivonnaisia ja verrataan niitä puolivalmisteisiin ja valmiisiin tuotteisiin. Kurssiin voidaan liittää vierailukäyntejä ja kurssiin on mahdollisuus liittää myös ohjausta hygieniapassin suorituksen tueksi. (HUOM! Kurssilla ei siis suoriteta hygieniapassia.) Kurssin lopullinen sisältö laaditaan yhteistyössä opiskelijoiden kanssa.

**KO2 Kansainvälinen tapa- ja ruokakulttuuri (2op)**

Kurssilla tutustutaan eri maiden ja kansojen kulttuurien tapoihin ja ruokatottumuksiin. Aiheeseen perehdytään selvittämällä ja valmistamalla kulttuurille tyypillisiä ruokia, juomia ja leivonnaisia. Kurssilla voidaan tehdä vierailukäyntejä. Kurssin lopullinen sisältö laaditaan yhteistyössä opiskelijoiden kanssa.

**KO3 Opiskelijan selviytymiskurssi itsenäiseen elämään (2op)**

Niukan budjetin talous vaatii tietoa, taitoa ja luovia ratkaisuja. Kurssilla tutustutaan erilaisiin ravitseviin, helppoihin ja edullisiin ruokaohjeisiin ja ruoanvalmistusmenetelmiin ja tehdään näillä perusteilla ruokia ja leivonnaisia arkeen. Kurssiin voidaan sisällyttää eri asumismuotojen valintaan ja suunnitteluun liittyviä tehtäviä. Etsitään perusedellytyksiä arjessa selviytymiseen. Kurssin sisältö suunnitellaan yhdessä opiskelijoiden kanssa.

**KO4 Leivontakurssi (2op)**

Kurssilla tutustutaan leivonnan perusasioihin. Käydään läpi leivontasanastoa, tutustutaan leivonnassa käytettäviin raaka-aineisiin ja niiden ominaisuuksiin. Aiheeseen perehdytään tunneilla tekemällä erilaisia taikinatyyppejä ravitsemuksellisesti suositeltavasta jokapäiväisestä sämpylästä kohti harvemmin toteutettavia juhlapöydän kohokohtia. Kurssin lopullinen sisältö suunnitellaan yhteistyössä opiskelijoiden kanssa.

Kotitalouden koulukohtaiset valinnaiset moduulit ovat 2 opintopisteen moduuleja.

*Arviointi*

Kotitalouden koulukohtaiset valinnaiset moduulit arvioidaan suoritusmerkinnällä.

**6.23.5 Käsityö**

**KÄ1 Käsityömix**  **(2op)**

Käsityömixissä tavoitteena on yhdistellä monipuolisesti käsityön ajankohtaisia tai perinteisiä materiaaleja ja tekniikoita sekä mixata teemoja käsityöhön joko teknisen työn tai tekstiilityön työtavoilla tai sitten niiden yhdistelmänä. Käsityömix yhdistää käsityön ideoinnin, suunnittelun, kokeilun, testauksen, kehittelyn ja valmistuksen. Kurssilla voi kiinnostuksen mukaan syventyä käsityön eri teemoihin, eli sido käsityöprojektisi käsillä tekemisen kulttuuriperinteeseen tai luo jotain aivan uutta itse tehden.

**KÄ2 NORSSI Design school** **(2op)**

Norssin Design School toteutuu käsityöstudiossa. Käsityöstudion ompelimossa ja värjäyspajassa syntyy uusiounelmia, uniikkiasuja ja tee se itse muotia. Fashion designissa tai ITEmuodissa ei seurata muita, vaan tehdään itse oma muoti, joka voi liittyä vaatteen muodonmuutokseen, sisustukseen tai se voi olla käsityö, johon liittyy esim. ekologisuus, kestävä käsityö, uudelleenoivaltaminen ja innovatiivisuus. Nyt ei kangistuta käsityön peruskaavaan vaan tehdään näyttävää, räväkkää ja yksilöllistä muotia ja designia tähän aikaan. Oma fashion design ja ITEmuoti edustaa keksimistä, oivaltamista ja uniikkia käsityötä. Se on heittäytymistä, suunnittelun ja toteutuksen vallattomuutta. Tavoitteena on toteuttaa erilaista, itsensänäköistä, persoonallista muotia, pukeutumista, sisustusta yhdistelemällä ennakkoluulottomasti erilaisia materiaaleja ja työtapoja suunnittelun ja kokeilun kautta. Kurssilla tehdään vierailuja mm. käsityöalan yrityksiin, paikallisiin käsityöntekijöiden pajoihin sekä oopperan tai teatterin puvustamoihin. Osana kurssia tehdään käsityön portfolio, joka voi olla monimuotoinen esitys tuotteen tai teoksen suunnittelusta ja valmistamisesta.

**KÄ3 Tekninen työ ja teknologia**  **(2op)**

Tekninen työ ja teknologia moduulissa sovelletaan ja laajennetaan perusopetuksessa opittuja teknisen työn työtapojen tietoja ja taitoja. Kurssilla suunnitellaan ja valmistetaan opiskelijoiden ideoista syntyneitä tuotteita, yksin, pareittain tai pienissä ryhmissä. Tuotteiden suunnittelussa ja valmistamisessa opiskelija voi soveltaa tietämystään tietokone avusteisesta suunnittelusta (CAD) ja tuottamisesta (CAM), sulautetuista järjestelmistä ja niiden ohjelmoinnista, elektroniikan perusteista sekä teknisen käsityön materiaaleille ominaisista, pintakäsittely-, aineliitos- ja työstötekniikoista. Kurssilla opiskelijat voivat painottaa työskentelyään oman kiinnostuksensa mukaisesti. Osana moduulia tehdään portfolio, joka voi olla monimuotoinen esitys tuotteen valmistamisesta; kuvin, sanoin, videoin.

**6.23.6 Yhteisiä koulukohtaisia valinnaisia opintoja**

**Opiskelijakuntatoiminta (2 op)** **Koodi: OPK1**

Opiskelijakuntatoiminnan tavoitteena on vahvistaa opiskelijoiden yhteisöllisyyttä ja kouluviihtyvyyttä sekä luoda opiskelijoille mahdollisuudet vaikuttamiseen ja vastuunkantamiseen koulun yhteisistä asioista. Toimintaan kuuluu mm. erilaisten yhteishenkeä ja hyvinvointia lisäävien tapahtumien järjestämistä sekä osallistumista kokouksiin ja koulun päätöksentekoon. Moduulin tavoitteena on oppia vastuullista opiskelijakuntatoimintaa sekä yhteistyö- ja neuvottelutaitoja.

Moduulin suorittaminen edellyttää aktiivista toimimista opiskelijakunnan hallituksessa vähintään lukuvuoden ajan. Suorituksen myöntää opiskelijakuntatoimintaa ohjaava opettaja. Moduuli arvioidaan suoritusmerkinnällä.

**Opiskelijakuntatoiminta2 (2 op)** **Koodi: OPK2**

Moduulin tavoitteet ja sisällöt ovat samat kuin OPK1.

OPK2 voidaan perustellusta syystä myöntää kaksi kautta opiskelijakunnan hallituksessa toimineelle opiskelijalle. Suorituksen arvioi ja myöntää opiskelijakuntatoimintaa ohjaava opettaja.

**Turnaritoiminta (2 op)** **Koodi: TUI 1 (Kansalaisvaikuttaminen)**

Turnarit on Suomen vanhin suomenkielinen liikuntaseura. Turnaritoiminnan tavoitteena on järjestää opiskelijoille liikunnallisia yhteisiä aktiviteetteja. Turnareiden hallituksessa toimiessa on tavoitteena oppia vastuullisuutta, organisoimista sekä aloitteellisuutta. Moduulissa opitaan myös kansalaisvaikuttamisen keinoja edustuksellisin demokraattisin toimenpitein.

Moduulin suorittaminen edellyttää aktiivista toimimista turnareiden hallituksessa vähintään lukuvuoden ajan. Suorituksen myöntää turnaritoimintaa ohjaava opettaja. Moduuli arvioidaan suoritusmerkinnällä.

**Tutor-toiminta (2 op)**. **Koodi: TU03 (Kansalaisvaikuttaminen)**

Tutor-moduulissa opiskelijat oppivat sellaisia ohjaus- ja vuorovaikutustaitoja, joita he tarvitsevat opastaessaan uusia opiskelijoita lukio-opiskelun aloittamisessa. Tutorit auttavat uusia opiskelijoita tutustumaan toisiinsa, koulun käytänteisiin ja perinteisiin. Moduulin aikana tutorit osallistuvat vanhempainiltoihin, koulun esittelyihin ja tarvittaessa muihin koulun ulkopuolisiin tilaisuuksiin sekä osallistuvat uusien tutoreiden koulutukseen. Moduulin lopussa arvioidaan tutoroinnin onnistumista.

**Tavoitteet**

Moduulin tavoitteena on, että opiskelija

* oppii erilaisia ohjaus- ja vuorovaikutustaitoja
* syventää tietoaan koulun käytänteistä ja perinteistä
* oppii arvioimaan omaa toimintaansa ryhmässä ja sen ohjaajana

**Keskeiset sisällöt**

* aktiivinen toimiminen koulun yhteisöllisyyden edistämiseksi
* uusien opiskelijoiden tukeminen lukio-opiskelun aloittamisessa
* osallistuminen koulun ajankohtaisiin tilaisuuksiin
* uusien tutorien kouluttaminen

**Veikko-lehden toimittaminen (2 op)** **Koodit: VEI1 ja VEI2.**

Veikko on Helsingin normaalilyseon opiskelijoiden toimittama koululehti, joka on ilmestynyt yhtäjaksoisesti vuodesta 1871. Veikon tekemiseen osallistuva opiskelija oppii monipuolisesti toimitustyössä tarvittavia taitoa, kuten kirjoittamista, kuvaamista, tekstin ja kuvien editoimista sekä taittamista. Lisäksi opiskelijat pääsevät tuottamaan erilaista digitaalista sisältöä, kuten podcasteja ja videoita. Toimituksella on käytössään modernit ja korkeatasoiset laitteet ja ohjelmistot, joiden käyttöä lehden tekemisessä oppii.

Moduulin suorittaminen edellyttää aktiivista osallistumista lehden toimituksen työskentelyyn ainakin yhden lukuvuoden ajan. Suorituksen myöntää Veikon toimitusta ohjaava opettaja. Moduuli arvioidaan suoritusmerkinnällä.

**Luonnontiede ja teknologia ympärillämme**(2op) Koodit: FY12 A ja B, molemmat 1 op ja KE9 A ja B, molemmat 1 op.

Moduulissa perehdytään ajankohtaiseen ja merkittävään luonnontieteelliseen tai teknologiseen asiakokonaisuuteen. Aiheeseen tutustutaan mahdollisuuksien mukaan monialaisesti useamman opettajan tai tutkijan yhteistyönä, jolloin opiskelijalla on mahdollisuus saada syvempi ymmärrys aiheesta ja sen moninaisuudesta. Moduuli voidaan toteuttaa esimerkiksi yliopiston tai muiden lukioiden kanssa yhteistyönä. Moduuli voi sisältää matkoja tai vierailuja koulun ulkopuolelle. Moduuli arvioidaan suoritusmerkinnällä.

**6.24 Lukiodiplomit**

**6.24.1 Teatterin lukiodiplomi (2 op)**

*Yleiset tavoitteet*

Moduulin tavoitteena on, että opiskelija

* antaa erityisen näytön lukioaikaisesta osaamisestaan ja harrastuneisuudestaan teatterissa
* vahvistaa draamallisia ja teatteri-ilmaisullisia taitojaan sekä kartuttaa vuorovaikutuksen ja itsearvioinnin taitojaan.

*Keskeiset sisällöt*

* opiskelijan määrittelemä aihe joltakin teatterin alalta ja siihen liittyvä esitys
* työskentelyprosessin hallinta
* taiteellisen prosessin arviointitaidot
* taiteellisen kokonaisuuden ymmärtäminen
* teatterin keinot
* yhteistyö- ja vuorovaikutustaidot
* esityksen ja portfolion muodostama kokonaisuus

**6.24.2 Liikunnan lukiodiplomi (2 op)**  **Koodi LILD 4**

**Yleiset tavoitteet**

Opintojakson tavoitteena on, että opiskelija antaa erityisen näytön lukioaikaisesta osaamisestaan ja harrastuneisuudestaan liikunnassa. Liikunnan lukiodiplomin tavoitteena on, että opiskelija pohtii monipuolisesti liikunnan merkitystä elämässään samalla kehittäen fyysistä toimintakykyään, liikunnallista erityisosaamistaan, harrastuneisuuttaan ja yhteistyökykyjään.

Diplomin tekemisestä sovitaan liikunnanopettajan kanssa ennen diplomityön aloittamista. Diplomin saamisen edellytyksenä on, että opiskelija on suorittanut vähintään kahdeksan liikunnan opintojaksoa. Liikuntadiplomia työstetään koko lukion ajan. Liikunnan lukiodiplomi on lukion toimintaa, ja siitä saatava lukiodiplomitodistus on lukion päättötodistuksen liite.

*Keskeiset sisällöt*

Liikunnan lukiodiplomi koostuu seuraavista osa-alueista:

1*) Liikuntakykyisyys*

Liikuntakykyisyys mitataan erillisillä testeillä.

2) *Liikuntatiedot*

Liikuntatiedot esitetään opiskelijan tekemän tutkielman avulla.

3) *Harrastuneisuus tai erityisosaaminen*

Erityisosaamisen taidot arvioidaan opiskelijan antaman näytön perusteella hänen valitsemassaan lajissa.

4) *Yhteistyötaidot*

Opiskelijan yhteistyö- ja työskentelytaidot arvioidaan opiskelijan lukion liikunnan opintojaksojen tuntityöskentelyssä sekä koulun muussa liikuntatoiminnassa esiin tulleiden yhteistyö- ja työskentelytaitojen perusteella.

5) *Portfolio*

Opiskelija kuvaa liikuntaharrastustaan sekä osallistumistaan koulun liikuntatoimintaan portfoliossa, joka on osa liikunnan lukiodiplomin kokonaissuoritusta.

Portfoliota ei arvioida numeroarvioinnilla. Laadukkaalla portfoliolla voi kuitenkin vaikuttaa lopulliseen yleisarvosanaan korottavasti.

*Arviointi*

Liikuntadiplomi-opintojakso arvioidaan arvosanalla 4–10.    
    
Opintojakson arviointi perustuu opintojaksoilla määriteltyihin fyysisen, sosiaalisen ja psyykkisen toimintakyvyn sekä laaja-alaisen osaamisen tavoitteisiin. Arviointi koostuu oppimista ja työskentelyä edistävästä palautteesta sekä tavoitteiden toteutumista kuvaavasta arvioinnista.

**6.24.3 Musiikin lukiodiplomi (2 op)**

*Yleiset tavoitteet*

Moduulin tavoitteena on, että opiskelija

* antaa lukioaikanaan näytön musiikillisesta erityisosaamisestaan ja erityisestä harrastuneisuudestaan musiikissa
* osoittaa musiikillista osaamistaan ja harrastuneisuuttaan valmistamalla musiikin taidollista ja tiedollista hallintaa osoittavan projektin tai kokoamalla näytesalkun lukioaikaisista musiikkiopinnoistaan ja toiminnastaan.

*Keskeiset sisällöt*

* opiskelijan musiikillinen omaelämäkerta, musiikkiprojekti tai musiikillinen näytesalkku, yhteenveto ja arvioitsijoiden lausunto
* erilaiset toteutustavat ja osa-alueet

**6.24.4 Kuvataiteen lukiodiplomi (2 op)**

*Tavoitteet*

Moduulin tavoitteena on, että opiskelija

* antaa erityisen näytön lukioaikaisesta osaamisestaan ja harrastuneisuudestaan kuvataiteessa
* osoittaa kuvataiteen ja muun visuaalisen kulttuurin osaamistaan tuottamalla, tulkitsemalla ja arvottamalla monipuolisesti kuvia
* osaa kertoa ja välittää lukiodiplomille asettamansa tavoitteet ja lähtökohdat
* osaa tuottaa taiteellisen ja visuaalisen kokonaisuuden, jonka sisällön tuottamisen ja esittämisen tavat tukevat toisiaan
* osoittaa kuvataiteen ja muun visuaalisen kulttuurin tuntemusta
* osaa arvioida työskentelyprosessia ja teosta oman oppimisen näkökulmasta.

*Keskeiset sisällöt*

* perustuvat lukiodiplomille asetettuihin tavoitteisiin sekä valittuun tehtävään, näkökulmaan ja toteutustapaan
* muodostuvat teoksesta sekä työskentelyprosessia, itsearviointia sekä kuvataiteen ja muun visuaalisen kulttuurin tuntemusta kuvaavasta portfoliosta

**6.24.5 Kotitalouden lukiodiplomi (2 op)**

Kurssin tavoitteena on, että opiskelija antaa erityisen näytön lukioaikaisesta osaamisestaan ja harrastuneisuudestaan kotitaloudessa. Kotitalouden lukiodiplomin tavoitteena on vuorovaikutteinen toiminta, yhteisöllinen tiedon rakentaminen ja osaamisen jakaminen, tutkiva ja soveltava opiskelu sekä työskentelyn arviointi. Kurssin keskeiset sisällöt perustuvat opiskelijan valitsemaan teemaan, tehtäväideaan ja suunnittelu- ja toteutusprosessiin. Kotitalouden lukiodiplomi muodostuu lukiodiplomityöstä, esseestä ja portfoliosta.

Lukiodiplomin suorituksesta sovitaan kotitalouden opettajan kanssa ja diplomi suoritetaan opetushallituksen antamia ohjeita noudattaen.

**6.24.6 Käsityön lukiodiplomi (2op)**


Käsityön lukiodiplomin tehtävänä on ohjata oppilaita kokonaiseen käsityöprosessin hallintaan. Opiskelija asettaa käsityön lukiodiplomin suorittamiselle omat lähtökohdat ja tavoitteet. Käsityön lukiodiplomi kehittää opiskelijan valmiuksia käsityötuotteen tai -teoksen suunnittelussa, valmistuksessa ja käsityöprosessin arvioinnissa. Käsityön lukiodiplomin suorittaminen on tutkivaa, kokeilevaa ja keksivää toimintaa, jossa hyödynnetään erilaisia materiaaleja, tekniikoita ja teknologioita. Käsityön lukiodiplomi muodostuu käsityötuotteesta tai käsityöteoksesta sekä sen suunnittelu- ja valmistusprosessia ja itsearviointia kuvaavasta portfoliosta. Käsityön lukiodiplomi muodostaa kokonaisuuden, jossa käsityötuote tai -teos ja portfolio tukevat toisiaan.


Opiskelija suorittaa käsityön lukiodiplomin itsenäisesti vuorovaikutuksessa opettajan ja toisten opiskelijoiden kanssa. Opiskelija asettaa käsityön lukiodiplomin suorittamiselle omat lähtökohdat ja tavoitteet. Opiskelija päättää käsityön lukiodiplomin toteutustavasta yhteistyössä opettajan kanssa. Opiskelijan lukiodiplomi voi olla myös osa laajempaa ryhmätyönä toteutettavaa produktiota.


**LIITTEET**


–


**Liite 1 Valtioneuvoston asetus lukiokoulutuksesta**


























**Liite 2 Kehittyvän kielitaidon tasojen kuvausasteikko**

Kuvausasteikko on Suomessa laadittu sovellus asteikoista, jotka sisältyvät Euroopan neuvoston toimesta kehitettyyn Kielten oppimisen, opettamisen ja arvioinnin yhteiseen eurooppalaiseen viitekehykseen.

| **KEHITTYVÄN KIELITAIDON TASOJEN KUVAUSASTEIKKO** | | | | | |
| --- | --- | --- | --- | --- | --- |
| ***Taito-taso*** | **Taito toimia vuorovaikutuksessa** | | | **Taito tulkita tekstejä** | **Taito tuottaa tekstejä** |
| ***Vuorovaikutus erilaisissa tilanteissa*** | ***Viestintästrategioiden käyttö*** | ***Viestinnän kulttuurinen sopivuus*** | ***Tekstien tulkintataidot*** | ***Tekstien tuottamistaidot*** |
| **A1.1** | Opiskelija selviytyy satunnaisesti viestintäkumppanin tukemana muutamasta, kaikkein yleisimmin toistuvasta ja rutiininomaisesta viestintätilanteesta. | Opiskelija tarvitsee paljon apukeinoja (esim. eleet, piirtäminen, sanastot, netti). Opiskelija osaa joskus arvailla tai päätellä yksittäisten sanojen merkityksiä asiayhteyden, yleistiedon tai muun kielitaitonsa perusteella. Opiskelija osaa ilmaista, onko ymmärtänyt. | Opiskelija osaa käyttää muutamia kielelle ja kulttuurille tyypillisimpiä kohteliaisuuden ilmauksia (tervehtiminen, hyvästely, kiittäminen) joissakin kaikkein rutiininomaisimmissa sosiaalisissa kontakteissa. | Opiskelija ymmärtää vähäisen määrän yksittäisiä puhuttuja ja kirjoitettuja sanoja ja ilmauksia. Opiskelija tuntee kirjainjärjestelmän tai hyvin rajallisen määrän kirjoitusmerkkejä. | Opiskelija osaa ilmaista itseään puheessa hyvin suppeasti käyttäen harjoiteltuja sanoja ja opeteltuja vakioilmaisuja. Opiskelija ääntää joitakin harjoiteltuja ilmauksia ymmärrettävästi ja osaa kirjoittaa joitakin erillisiä sanoja ja sanontoja. |
| **Kielitaidon alkeiden hallinta** |
| **A1.2** | Opiskelija selviytyy satunnaisesti yleisimmin toistuvista, rutiininomaisista viestintätilanteista tukeutuen vielä enimmäkseen viestintäkumppaniin. | Opiskelija tukeutuu viestinnässään kaikkein keskeisimpiin sanoihin ja ilmauksiin. Opiskelija tarvitsee paljon apukeinoja. Opiskelija osaa pyytää toistamista tai hidastamista. | Opiskelija osaa käyttää muutamia kaikkein yleisimpiä kielelle ominaisia kohteliaisuuden ilmauksia rutiininomaisissa sosiaalisissa kontakteissa. | Opiskelija ymmärtää harjoiteltua, tuttua sanastoa ja ilmaisuja sisältävää muutaman sanan mittaista kirjoitettua tekstiä ja hidasta puhetta. Opiskelija tunnistaa tekstistä yksittäisiä tietoja. | Opiskelija pystyy kertomaan joistakin tutuista ja itselleen tärkeistä asioista käyttäen suppeaa ilmaisuvarastoa ja kirjoittaa muutaman lyhyen lauseen harjoitelluista aiheista. Opiskelija ääntää useimmat harjoitellut ilmaisut ymmärrettävästi ja hallitsee hyvin suppean perussanaston, muutaman tilannesidonnaisen ilmauksen ja peruskieliopin aineksia. |
| **Kehittyvä alkeiskielitaito** |
| **A1.3** | Opiskelija selviytyy monista rutiininomaisista viestintätilanteista tukeutuen joskus viestintäkumppaniin. | Opiskelija osallistuu viestintään, mutta tarvitsee edelleen usein apukeinoja. Opiskelija osaa reagoida suppein sanallisin ilmauksin, pienin elein (esim. nyökkäämällä), äännähdyksin, tai muunlaisella minimipalautteella. Opiskelija joutuu pyytämään selvennystä tai toistoa hyvin usein. | Opiskelija osaa käyttää yleisimpiä kohteliaaseen kielenkäyttöön kuuluvia ilmauksia monissa rutiininomaisissa sosiaalisissa kontakteissa. | Opiskelija ymmärtää yksinkertaista, tuttua sanastoa ja ilmaisuja sisältävää kirjoitettua tekstiä ja hidasta puhetta asiayhteyden tukemana. Opiskelija pystyy löytämään tarvitsemansa yksinkertaisen tiedon lyhyestä tekstistä. | Opiskelija osaa rajallisen määrän lyhyitä, ulkoa opeteltuja ilmauksia, keskeistä sanastoa ja perustason lauserakenteita. Opiskelija pystyy kertomaan arkisista ja itselleen tärkeistä asioista käyttäen suppeaa ilmaisuvarastoa ja kirjoittamaan yksinkertaisia viestejä ja ääntää harjoitellut ilmaisut ymmärrettävästi. |
| **Toimiva alkeiskielitaito** |
| **A2.1** | Opiskelija pystyy vaihtamaan ajatuksia tai tietoja tutuissa ja jokapäiväisissä tilanteissa sekä toisinaan ylläpitämään viestintätilannetta. | Opiskelija osallistuu enenevässä määrin viestintään turvautuen harvemmin ei-kielellisiin ilmaisuihin. Opiskelija joutuu pyytämään toistoa tai selvennystä melko usein ja osaa jonkin verran soveltaa viestintäkumppanin ilmaisuja omassa viestinnässään. | Opiskelija selviytyy lyhyistä sosiaalisista tilanteista ja osaa käyttää yleisimpiä kohteliaita tervehdyksiä ja puhuttelumuotoja, esittää kohteliaasti esimerkiksi pyyntöjä, kutsuja, ehdotuksia ja anteeksipyyntöjä sekä vastata sellaisiin. | Opiskelija ymmärtää helppoja, tuttua sanastoa ja ilmaisuja sekä selkeää puhetta sisältäviä tekstejä. Opiskelija ymmärtää lyhyiden, yksinkertaisten, itseään kiinnostavien viestien ydinsisällön ja tekstin pääajatukset tuttua sanastoa sisältävästä, ennakoitavasta tekstistä. Opiskelija pystyy hyvin yksinkertaiseen päättelyyn asiayhteyden tukemana. | Opiskelija pystyy kertomaan jokapäiväisistä ja konkreettisista sekä itselleen tärkeistä asioista käyttäen yksinkertaisia lauseita ja konkreettista sanastoa. Opiskelija osaa helposti ennakoitavan perussanaston ja monia keskeisimpiä rakenteita. Opiskelija osaa soveltaa joitakin ääntämisen perussääntöjä muissakin kuin harjoitelluissa ilmauksissa. |
| **Peruskielitaidon alkuvaihe** |
| **A2.2** | Opiskelija selviää kohtalaisesti monenlaisista jokapäiväisistä viestintätilanteista ja pystyy enenevässä määrin olemaan aloitteellinen viestintätilanteessa. | Opiskelija osallistuu enenevässä määrin viestintään käyttäen tarvittaessa vakiosanontoja pyytäessään tarkennusta avainsanoista. Opiskelija joutuu pyytämään toistoa tai selvennystä silloin tällöin. Opiskelija käyttää esim. lähikäsitettä tai yleisempää käsitettä, kun ei tiedä täsmällistä (koira/eläin tai talo/mökki). | Opiskelija osaa käyttää kieltä yksinkertaisella tavalla kaikkein keskeisimpiin tarkoituksiin, kuten tiedonvaihtoon sekä mielipiteiden ja asenteiden asianmukaiseen ilmaisemiseen. Opiskelija pystyy keskustelemaan kohteliaasti käyttäen tavanomaisia ilmauksia ja perustason viestintärutiineja. | Opiskelija pystyy seuraamaan hyvin summittaisesti selväpiirteisen asiapuheen pääkohtia, tunnistaa usein ympärillään käytävän keskustelun aiheen, ymmärtää pääasiat tuttua sanastoa sisältävästä yleiskielisestä tekstistä tai hitaasta puheesta. Opiskelija osaa päätellä tuntemattomien sanojen merkityksiä asiayhteydestä. | Opiskelija osaa kuvata luettelomaisesti (ikäkaudelleen tyypillisiä) jokapäiväiseen elämään liittyviä asioita käyttäen tavallista sanastoa ja joitakin idiomaattisia ilmauksia sekä perustason rakenteita ja joskus hiukan vaativampiakin. Opiskelija osaa soveltaa joitakin ääntämisen perussääntöjä muissakin kuin harjoitelluissa ilmauksissa. |
| **Kehittyvä peruskielitaito** |
| **B1.1** | Opiskelija pystyy viestimään, osallistumaan keskusteluihin ja ilmaisemaan mielipiteitään melko vaivattomasti jokapäiväisissä viestintätilanteissa. | Opiskelija pystyy jossain määrin olemaan aloitteellinen viestinnän eri vaiheissa ja osaa varmistaa, onko viestintäkumppani ymmärtänyt viestin. Opiskelija osaa kiertää tai korvata tuntemattoman sanan tai muotoilla viestinsä uudelleen. Opiskelija pystyy neuvottelemaan tuntemattomien ilmauksien merkityksistä. | Opiskelija osoittaa tuntevansa tärkeimmät kohteliaisuussäännöt. Opiskelija pystyy ottamaan vuorovaikutuksessaan huomioon joitakin tärkeimpiä kulttuurisiin käytänteisiin liittyviä näkökohtia. | Opiskelija ymmärtää pääasiat ja joitakin yksityiskohtia selkeästä ja lähes normaalitempoisesta yleiskielisestä puheesta tai yleistajuisesta kirjoitetusta tekstistä. Opiskelija ymmärtää yhteiseen kokemukseen tai yleistietoon perustuvaa puhetta tai kirjoitettua tekstiä. Opiskelija löytää pääajatukset, avainsanat ja tärkeitä yksityiskohtia myös valmistautumatta. | Opiskelija osaa kertoa ydinkohdat ja myös hiukan yksityiskohtia erilaisista jokapäiväiseen elämään liittyvistä itseään kiinnostavista todellisista tai kuvitteellisista aiheista. Opiskelija käyttää melko laajaa sanastoa ja rakennevalikoimaa sekä joitakin yleisiä fraaseja ja idiomeja. Opiskelija osaa soveltaa useita ääntämisen perussääntöjä muissakin kuin harjoitelluissa ilmauksissa. |
| **Toimiva peruskielitaito** |
| **B1.2** | Opiskelija pystyy osallistumaan viestintään melko vaivattomasti myös joissakin vaativammissa viestintätilanteissa kuten viestittäessä ajankohtaisesta tapahtumasta. | Opiskelija pystyy olemaan aloitteellinen tuttua aihetta käsittelevässä vuorovaikutustilanteessa käyttäen sopivaa ilmausta. Opiskelija pystyy korjaamaan väärinymmärryksiä melko luontevasti ja neuvottelemaan myös melko mutkikkaiden asioiden merkityksestä. | Opiskelija osaa käyttää erilaisiin tarkoituksiin kieltä, joka ei ole liian tuttavallista eikä liian muodollista. Opiskelija tuntee tärkeimmät kohteliaisuussäännöt ja toimii niiden mukaisesti. Opiskelija pystyy ottamaan vuorovaikutuksessaan huomioon tärkeimpiä kulttuurisiin käytänteisiin liittyviä näkökohtia. | Opiskelija ymmärtää selväpiirteistä asiatietoa sisältävää puhetta tutuista tai melko yleisistä aiheista ja selviää myös jonkin verran päättelyä vaativista teksteistä. Opiskelija ymmärtää pääkohdat ja tärkeimmät yksityiskohdat ympärillään käytävästä laajemmasta muodollisesta tai epämuodollisesta keskustelusta. | Opiskelija osaa kertoa tavallisista, konkreettisista aiheista kuvaillen, eritellen ja vertaillen. Opiskelija ilmaisee itseään suhteellisen vaivattomasti ja pystyy kirjoittamaan henkilökohtaisia ja julkisempiakin viestejä ja ilmaisemaan ajatuksiaan myös joistakin kuvitteellisista aiheista. Opiskelija käyttää kohtalaisen laajaa sanastoa ja tavallisia idiomeja sekä monenlaisia rakenteita ja mutkikkaitakin lauseita. Opiskelija hallitsee ääntämisen perussäännöt muissakin kuin harjoitelluissa ilmauksissa. |
| **B2.1** | Opiskelija pystyy viestimään sujuvasti myös joissakin itselleen uusissa viestintätilanteissa, joissa käytetään joskus käsitteellistä, mutta kuitenkin selkeää kieltä. | Opiskelija pystyy tuomaan oman kantansa esille ja toisinaan käyttämään vakiofraaseja, kuten ”Tuo on vaikea kysymys” voittaakseen itselleen aikaa. Opiskelija pystyy neuvottelemaan myös mutkikkaiden asioiden ja käsitteiden merkityksestä. Opiskelija pystyy tarkkailemaan omaa ymmärtämistään ja viestintäänsä sekä korjaamaan kieltään. | Opiskelija pyrkii ilmaisemaan ajatuksiaan asianmukaisesti ja viestintäkumppania kunnioittaen ottaen huomioon erilaisten tilanteiden asettamat vaatimukset. | Opiskelija ymmärtää asiallisesti ja kielellisesti kompleksista puhetta tai kirjoitettua tekstiä. Opiskelija pystyy seuraamaan laajaa puhetta ja monimutkaista argumentointia sekä ilmaisemaan kuulemastaan pääkohdat. Opiskelija ymmärtää suuren osan ympärillään käydystä keskustelusta. Opiskelija ymmärtää monenlaisia kirjoitettuja tekstejä, jotka voivat käsitellä myös abstrakteja aiheita ja joissa on tosiasioita, asenteita ja mielipiteitä. | Opiskelija osaa ilmaista kohtuullisen selkeästi ja täsmällisesti itseään monista kokemuspiiriinsä liittyvistä asioista käyttäen monipuolisia rakenteita ja laajahkoa sanastoa, johon sisältyy myös idiomaattisia ja käsitteellisiä ilmauksia. Opiskelija pystyy osallistumaan myös melko muodollisiin keskusteluihin ja hallitsee kohtalaisen laajan sanaston ja vaativiakin lauserakenteita. Ääntäminen on selkeää, sanojen pääpaino oikealla tavulla ja puhe sisältää joitakin kohdekielelle tyypillisiä intonaatiomalleja. |
| **B2.1** |
| **Itsenäisen kielitaidon perustaso** |
| **B2.2** | Opiskelija pystyy käyttämään kieltä monenlaisissa myös itselleen uusissa viestintätilanteissa, joissa tarvitaan monipuolista kieltä. | Opiskelija pyrkii antamaan palautetta, esittämään täydentäviä näkökohtia tai johtopäätöksiä. Opiskelija pystyy edistämään viestinnän sujumista sekä tarvittaessa käyttämään kiertoilmaisuja ja pystyy neuvottelemaan myös mutkikkaiden asioiden ja käsitteiden merkityksestä. Opiskelija osaa käyttää ymmärtämistä tukevia strategioita, kuten pääkohtien poimimista ja esimerkiksi tekemään muistiinpanoja kuulemastaan. | Opiskelija pystyy ilmaisemaan ajatuksiaan luontevasti, selkeästi ja kohteliaasti sekä muodollisessa että epämuodollisessa tilanteessa ja valitsemaan kielenkäyttötavan tilanteiden ja niihin osallistuvien henkilöiden mukaan. | Opiskelija ymmärtää elävää tai tallennettua selkeästi jäsennettyä yleiskielistä puhetta kaikenlaisissa tilanteissa ja ymmärtää jonkin verran myös vieraita kielimuotoja. Opiskelija pystyy lukemaan eri tarkoituksiin laadittuja kompleksisia tekstejä ja tiivistämään niiden pääkohdat. Hän pystyy tunnistamaan asenteita ja arvioimaan kriittisesti kuulemaansa ja/tai lukemaansa. | Opiskelija osaa ilmaista itseään varmasti, selkeästi ja kohteliaasti. Hän hallitsee laajasti kielelliset keinot ilmaista konkreetteja ja käsitteellisiä sekä tuttuja ja tuntemattomia aiheita. Opiskelija osaa viestiä spontaanisti ja kirjoittaa selkeän ja jäsentyneen tekstin. Ääntäminen on hyvin selkeää, sanojen pääpaino on oikealla tavulla ja puhe sisältää joitakin tyypillisiä intonaatiomalleja. kohdekielelle |
| **Toimiva itsenäinen kielitaito** |
| **C1.1**  **C1.1** | Opiskelija pystyy vuorovaikutukseen monipuolisesti, sujuvasti ja täsmällisesti kaikenlaisissa viestintätilanteissa. | Opiskelija ottaa luontevasti vastuuta viestinnän etenemisestä. Opiskelija osaa muotoilla uudelleen, mitä haluaa ilmaista sekä pystyy perääntymään, kun kohtaa vaikeuksia, ja käyttää taitavasti kieleen tai kontekstiin liittyviä vihjeitä tehdessään johtopäätöksiä tai ennakoidessaan tulevaa. | Opiskelija pystyy käyttämään kieltä joustavasti ja tehokkaasti sosiaalisiin tarkoituksiin sekä ilmaisemaan tunnetiloja, epäsuoria viittauksia, esim. ironiaa ja leikkimielisyyttä. | Opiskelija ymmärtää yksityiskohtaisesti myös pitempiä esityksiä tutuista ja yleisistä aiheista, vaikka puhe ei olisikaan selkeästi jäsenneltyä ja sisältäisi idiomaattisia ilmauksia tai rekisterin vaihdoksia. Opiskelija ymmärtää yksityiskohtaisesti monipolvisia käsitteellisiä kirjoitettuja tekstejä ja pystyy yhdistämään tietoa monimutkaisista teksteistä. | Opiskelija osaa ilmaista itseään sujuvasti, täsmällisesti ja jäsentyneesti monenlaisista aiheista tai pitämään pitkähkön, valmistellun esityksen. Opiskelija pystyy kirjoittamaan hyvin jäsentyneitä tekstejä monimutkaisista aiheista varmalla, persoonallisella tyylillä. Opiskelijan kielellinen ilmaisuvarasto on hyvin laaja. Ääntäminen on luontevaa ja vaivatonta kuunnella. Puherytmi ja intonaatio ovat kohdekielelle tyypilliset. |
| **Taitavan kielitaidon perustaso** |

**Liite 3 Matematiikan oppimäärän vaihtamisen lomake**

Kuva, joka sisältää kohteen pöytä

Kuvaus luotu automaattisesti

Kuva, joka sisältää kohteen teksti

Kuvaus luotu automaattisesti